
Kaip daugelis “Motulės Žąsies eilėraštukų" posmelis apie tominoke- 
rius (Tommyknockers) tariamai paprastas. Sio žodžio kilmę sunku at- 
sekti. Pagal “Pilnąjį Vebsterio žodyną" Tommyknockers - tai arba (a) ur- 
vinės žmogėdros, arba (b) šmėklos, kurios vaidenasi apleistose kasyklo- 
se ar olose. Kadangi “tommy" yra archaiškas britų Žargonizmas, nusa- 
kantis armietišką maisto davinį (atitinkamai žodžiu “tommy" vadinami 
britų armijos naujokai, kaip antai pas Kiplingą: “Tomi tą, Tomi aną..."), 
“Oksfordo pilnasis žodynas", nors ir neidentifikuoja paties termino, vis 
dėlto teigia, kad tominokeriai - tai žuvusių iš bado kalnakasių šmėklos, 
dar ir nūnai tebesibeldžiančios į gyvųjų duris, prašydamos maisto ir 
prieglobsčio: | 


Pirmasis eilėraštuko posmelis (“Naktį gūdžią, naktį tamsią"... ir t. t.) 
mano žmonai ir man pačiam gana įprastas, nes girdėdavome jį vaikys- 
tėje, nors užaugome skirtinguose miestuose, su skirtinga tikyba ir paei- 
name iš skirtingų protėvių: ji - iš prancūzų, o aš - iš škotų-airių. 


Visi kiti posmeliai - autoriaus išmonės vaisius. 


Tasai autorius - kitaip tariant, aš - nori padėkoti savo žmonai Tabi- 
tai, kuri yra neprilygstama, nors kartais ir įsiūtį kelianti kritikė (jeigu 
siunti dėl kritikos, tai žinok, kad ji bemaž visada teisinga), redaktoriui 
Alenui Viljamsui už jo malonų ir rūpestingą dėmesingumą, Filisei Gren 
už jos kantrybę (ši knyga buvo ne tiek parašyta, kiek išlieta iš savęs) ir 
ypač - Džordžui Evertui Makatčionui, kuris atidžiai perskaitydavo kiek- 
vieno mano romano rankraščius: pirmiausia už patikslinimus ginklų ir 
balistikos srityje, tačiau taip pat ir už pasakojimo nuoseklumo priežiū- 
rą. Makas numirė tuo metu, kai ši knyga buvo perrašinėjama. Iš tiesų aš 
klusniai dariau pataisymus pagal vieną iš jo pastabų, kai sužinojau, kad 
jis galop buvo pakirstas leukemijos, su kuria kovojo veik dvejus metus. 
Man baisiai jo stinga - ne todėl, kad padėjo viską sutvarkyti, bet kadan- 
gi turėjo užėmęs mano širdies kertelę. 


Padėkos nusipelno ir kiti, jų daugiau, nei aš pajėgčiau išvardyti: pi- 
lotai, dantistai, kolegos rašytojai, netgi mano vaikučiai, kurie klausyda- 
"vosi, kai garsiai jiems skaitydavau knygą. Taip pat esu dėkingas Stivenui 
Džėjui Gouldui. Nors jis ir “Jankių" aistruolis, todėl nevisiškai patiki- 
mas, jo komentarai apie tai, ką aš pavadinčiau “kvaila evoliucija", padė- 
jo sudaryti naujus šio romano apmatus (pavyzdžiui, “Flamingo šyp- 
seną"). 


Heivenas tikrovėje neegzistuoja. Taip pat ir romano personažai. Tai 
vaizduotės kūrinys, tiktai su viena išlyga: 


Tominokeriai iš tiesų egzistuoja. 
Jeigu manote, kad aš juokauju, vadinasi, neišklausėte vakaro Žinių. 


Stepben King 


Naktų gūdžią, naktį tamsią 
Tominokeriai ten 
Beldžias trankiai. 
Durų verti nedrįstu 
- Tominokerius man 
Leist baugu 


Iš “Motulės Žąsies eilėraštukų" 


I paus 
LAIVAS ŽEMĖJE 


Taigi priglobėme Havį Trumeną, nešamą žemyn 
pasroviui nuo Indebendenso. 

Mes paklausime: “Kaib kavas?? 

Jis atsakė: “Laimei, atsikratėmė".. 

Mes paklausėme: “O kaip bomba? Ar nesigaili, kad 
tai padarei?" 

Jis atsakė: “Paduokite man tą butelį 17 žiūrėkit sa- 
vų veikalų". 


RAINMAKERS 


“Pasroviu?"" 


ANDERSON SUKLUMPA 

Karalystė buvo prarasta, nes stigo vinies - štai kas kalbama katekiz- 
me, kai tu jį suvirškini. Galų gale viską galima panašiai suvirškinti - 
bent šitaip mąstė Roberta Anderson gerokai vėliau. Visa tai arba atsitik- 
tinumas... arba lemtis. Anderson visa šio žodžio prasme suklupo už sa- 
vo likimo mažame Heiveno miestukyje, Meino valstijoje, 1988-ųjų bir- 
želio 21-ąją. Tai ir buvo pradžių pradžia; visa kita - tik istorija. 


Tą popietę išėjo laukan su Piteriu, senstančiu skaliku, jau aklu vie- 
na akimi. Piterį jai padovanojo Džimas Gardneris 1976-aisias. Prieš me- 
tus Anderson buvo metusi koledžą, likus vos dviem mėnesiams, kai jai 
turėjo būti suteiktas mokslinis laipsnis, ir persikėlusi gyventi pas dėdę į 
Heiveną. Nė įsivaizduot neįsivaizdavo, kokia buvo vieniša, kol Gardas 
neatnešė jai šunyčio, tada visai mažutėlio, ir Anderson kartais būdavo 
sunku patikėti, koks jis dabar senas: skaičiuojant šunišku amžiumi - aš- 
tuoniasdešimt ketveri metai. Taip tartum galėjai nustatyti ir savo pačios 
amžių. Tūkstantis devyni šimtai septyniasdešimt šeštieji liko toli praei- 
tyje. Taip, iš tikrųjų. Kai tau dvidešimt penkeri, vis dar gali maloniai ti- 
kėti, kad bent tavuoju atveju - tai kanceliarinė klaida, kuri tikrai turės 
būti ištaisyta. Kai vieną dieną pabundi ir pamatai, jog tavo šuniui aštuo- 
niasdešimt ketveri, o tau pačiai - trisdešimt septyneri, kyla noras visa tai 
peržiūrėti. Taip, iš tikrųjų. | 

Anderson ieškojo tinkamos vietos pasikirsti malkų. Jau turėjo susik- 
rovusi tris su puse kordo*, bet stokojo dar mažiausiai trijų, kad jai už- 
tektų per žiemą. Daug jau jų prikirto nuo tų atokiųjų laikų, kai Piteris 
dar tebebuvo šunytis, galandantis dantis į senas šlepetes (ir pernelyg 
dažnai besišlapinantis ant kilimo valgomajame), bet čia jų nepritrūkda- 
vo. Nuosavybė (vis dar, praėjus trylikai metų, miestiečių dažniausiai 
vadinama senojo Gariko sodyba) tęsėsi 180 pėdų palei 9-ąjį plentą, ta- 
čiau akmeninės sienos, žyminčios šiaurinę ir pietinę ribas, driekėsi to- 
lyn platėjančiais kampais. Kita akmeninė siena - tokia sena, jog buvo 
suirusi į apsamanijusias akmenų sąvartas, - žymėjo užpakalinę valdos 
ribą apie tris mylias gilyn į neprižiūrėtą jaunų ir senų medžių mišką. 


* Kordas - malkų matas, lygus 3,63 m?. 

Bendras šio panašaus į atriekto pyrago gabalą sklypo plotas buvo di- 
džiulis. Už sienos vakariniame Bobės Anderson žemės pakraštyje ply- 
tėjo mylios tyrlaukių, priklausančių Naujosios Anglijos popieriaus 
kompanijai. Pagal žemėlapį - Degantis miškas. 

Tiesą sakant, Anderson ypatingai nereikėjo ieškotis vietos, kur pasi- 
kirtus medžių. Motinos brolio palikta žemė buvo vertinga tuo, jog dau- 
gelis medžių joje sudarė gerą medieną, veik nepažeistą neporinio verpi- 
ko. Bet po lietingo pavasario ši diena nusistovėjo graži ir šilta, sode jau 
nutirpęs sniegas (o gausūs lietūs supūdys pernykštę žolę), ir dar ne lai- 
kas pradėti naują knygą. Tad ji uždengė rašomąją mašinėlę užvalkalu ir 
šit dabar vaikštinėja su savo ištikimuoju vienakiu Piteriu. 

Už fermos vingiavo keliukas, kuriuo seniau buvo gabenami rąstai, ir 
prieš pasukdama į kairę jinai nužingsniavo juo kokią mylią. Su savimi 
nešėsi paketėlį (sumuštinį ir knygą sau, šuniškų sausainių Piteriui ir 
daug oranžinių juostų apsukti aplink medžius, kuriuos nusižiūrėsianti 
nukirsti, kai tik į spalio pabaigą nuslūgs rugsėjo karščiai) ir gertuvę 
vandens. Kišenėje turėjo turistinį kompasą. Savo valdoje tik sykį buvo 
pasiklydusi, ir to jai pakaks visam likusiam gyvenimui. Praleido siau- 
bingą naktį miške, negalėdama patikėti, kad iš tikrųjų pasiklydo, Dievu- 
liau, nuosavoje valdoje, ir kartu įsitikinusi, jog čionai numirsianti - 
anuomet visai galimas daiktas, nes tik Džimas aptiktų ją dingus, o Dži- 
mas paprastai atsilankydavo visai nelaukiamas. Rytą Piteris ją atvedė 
nažo vamzdį po asfaltu, vos dvi mylios nuo namų. Nūnai ji veikiausiai 
pakankamai pramokus orientuotis miške, kad pajėgtų vėl susirasti ke- 
liuką arba vieną iš jos. žemę juosiančių akmeninių sienų, bet vis dėlto 
esminis žodis buvo veikiausiai. Todėl ir pasiėmė kompasą. 

Apie trečią valandą popiet aptiko puikų klevų guotą. Po teisybei, jau 
buvo radusi keletą tinkamų medžių, bet šie augo arčiausia jai žinomo 
keliuko - pakankamai plataus, kuriuo išsitektų pravažiuoti “Tomketas"". 
Stojus paskutiniajai rugsėjo dekadai - jeigu per tą laiką niekas nesusp- 
rogdins pasaulio - ji prikabinsianti prie jo roges, atvažiuosianti čia ir 
šiek tiek pasikirsianti malkų. Be to, kaip vienai dienai, ji jau pakanka- 
mai prisivaikščiojo. 

- Atrodo nieko, Pitai? 

Šuo tyliai amtelėjo, ir Anderson pažvelgė į skaliką su tokiu liūdesiu, 
j0g pati nustebo ir sunerimo. Su Piteriu baigta. Retai kada dabar jis pul- 
davo vaikytis paukščius, voveres, ir šen bei ten kyštelinčius švilpikus; 
o kad Piteris šoktų įkandin elnio, tai tiesiog juokinga pagalvoti. Turės 
grįžtant nesyk stabtelti, kad jis gautų pailsėti... o ne taip seniai dar bū- 
davo (bent mintyse ji atkakliai sau tai kartojo), kad Piteris visad siaus- 

davo pusmylę pirma jos, skardendamas mišką lojesių papliūpomis. Ir 
pagalvojo, kad netrukus gali ateiti diena, kai turės nuspręsti, kad vie- 
nąkart jau gana; patapšnosianti paskutinįsyk į “Ševrolė" pikapo sėdynę 
šalia savęs ir nuvešianti Piterį į Ogastą pas veterinarą. Tačiau tik ne šią 
vasarą, duok Dieve. Ir ne šį rudenį ar žiemą. Padaryk, Dieve, kad to nie- 
kados nereikėtų. | 

Nes be Piterio ji liktų viena. Neskaitant Džimo, o Džimas Gardne- 
ris per pastaruosius aštuonerius metus ar maždaug tiek tapo daugiau nei 
truputėlį kvanktelėjęs. Šiaip ar taip, draugas, bet... kvanktelėjęs. 

- Malonu, kad pritari, drauguži Pitai, - tarė vyniodama vieną kitą 
juostelę apie medžius, puikiai suvokdama, kad galbūt nuspręsianti kirsti 
kitur, ir tada juostelės supus. - Tavo skonį tepranoksta daili išvaizda. 

"Piteris, nutuokdamas, ko iš jo laukiama (buvo senas, bet nekvailas), 
pavizgino uodegos stimburiu ir sulojo. 

- Parodyk vietkongietį! - įsakė Anderson. 

Piteris paklusniai parkrito ant šono - kažkas krūtinėje jam sucypė - 
ir apsivertė ant nugaros, išskėsdamas į šalis letenas. Tai bemaž visada 
Anderson pralinksmindavo, bet šiandien vaizduojančio vietkongietį jos 
šuns reginys (Piteris taip pat suvaidindavo negyvą į komandą “bum!"* 
ar “Mai Lai") pernelyg atliepė jos pačios mintis. 

- Stokis, Pitai. 

Piteris atsikėlė nuo žemės, sunkiai sušnarpšdamas pro šnerves. Ap- 
šarmojusias šnerves. | 

- Grįžtame. 

Ji numetė jam šunišką džiūvėsį. Piteris pabandė jį pagauti ore, bet 
nesugriebė. Ėmė jo šniukštinėti, praėjo pro šalį, paskiau sugrįžęs atgal 
aptiko. Pamažu, ne itin godžiai jį suėdė. | 

- Gerai, - pasakė Anderson. - Judam. 

Karalystė buvo prarasta, nes stigo pasagos... Laivas - atrastas, nes te- 
ko pasirinkti kelią. 

Anderson čia buvojo dar prieš tuos trylika metų, kai ši vieta ėmė va- 
dintis ne Gariko, bet Anderson nuosavybe; atpažino šlaitą, medžių są- 
vartą, paliktą medienos smulkintojų, kurie visi tikriausiai išmirė prieš 
Korėjos karą, aukštą pušį su perskilusia viršūne. Eidavo šia vieta ir 
anksčiau, tad jai nesunku bus vėl susirasti keliuką, kuriuo ketino 
pravažiuoti savuoju “Tomketu". Ko gero, būtų praėjusi tą vietą, kur ka- 
dais sykį, porą ar netgi tuziną kartų jai pasitaikė suklupti - praėjusi jar- 
dų, galbūt pėdų ar tik colių atstumu. 

Šįsyk ji sekė įkandin Piterio, pasukusio šiek tiek kairiau, neišleisda- 
ma iš akių takelio, kai staiga viena jos pėda, apauta nudrengtu turistinių 
batu, už kažko užkliuvo... smarkiai užkliuvo. , 

- Ai! - šūktelėjo ji, bet jau buvo per vėlu: sumojavusi rankomis, drė- 
bėsi ant žemės. Žemaūgio krūmokšnio šakelė stipriai, iki kraujo įbrėžė 
jai skruostą. 

- Šūdas! - nusikeikė ji, ir tuoj pat kėkštas tartum subarė ją. 

Piteris sugrįžo, pirma pauostė, paskiau palaižė jai nosį. 

- Dėl Dievo, nereikia, tau dvokia iš nasrų! 

Šuo suvizgino uodega. Anderson atsisėdo. Pasitrynė kairįjį skruostą 
ir išvydo ant delno bei pirštų kraują. | 

„- Nieko sau, - suniurzgėjo ji ir atsigręžė pažiūrėti, už ko užkliuvo - 
tikriausiai už nukritusio medgalio ar už kyšančio iš žemės akmens. Mei- 
ne daugybė akmenų. 

Tačiau išvydo sublizgant metalą. 

Palietė jį, perbraukė pirštu ir paskiau nupūtė nuo paviršiaus juodus 
miško nešvarumus. 

- Kas tai? - paklausė ji Piterio. 

Šis prisiartino, apuostė daiktą ir tada pasielgė keistai. Atsitraukęs 
porą žingsnių atgal, skalikas pritūpė ant žemės ir dusliai stūgtelėjo. 

- Na, kas tau užėjo? - vėl paklausė Anderson, bet Piteris liko tupėti 
toje pačioje vietoje. Vis nesikeldama nuo žemės, džinsų sėdyne ji pri- 

Buvo iškilęs per tris colius - pakankamai, kad už jo užkliūtum. Čia 
buvo nedidelis nuolydis, ir smarkūs pavasario lietūs, matyt, jį išplovė. 
Pirmiausia Robertai toptelėjo į galvą, kad medkirčiai, prieš šešiasdešimt 
ar penkiasdešimt metų tempę nuo šios žemės rąstus, bus užkasę čionai 
savo atliekas - išmėtytas šiukšles po tridienių kirtimų, kurie anais laikais 
vadinti “medkirčių savaitgaliu". 

“Skardinė nuo konservuotų pupelių ar Kempbelo sriubos", - pamanė 
ji. Pabandė ją atkapstyti batu, kaip paprastai atkapstomos iš žemės skar- 
dinės. Paskiau jai toptelėjo, kad tiktai vos pradedąs vaikščioti kūdikis 
gali parvirsti užkliuvęs už išsikišusio skardinės krašto. Metalinis daik- 
tas nesidavė atkapstomas. Tūnojo žemėje tvirtai nelyginant masyvi uo- 
la. Gal tai koksai seniai paliktas medkirčių įrankis? 

Susidomėjusi Anderson apžiūrėjo jį iš arčiau, nepastebėdama, kad 
Piteris atsistojo, pasitraukė dar keturis žingsnius atgal ir vėl atsitūpė. 

Metalas buvo dulksvai pilkas - anaiptol ne blizgėjo kaip skardinė ar 
apskritai metalas. Savo dešiniojo smiliaus minkštimu Anderson palietė 
daikto briauną ir pajuto staigų trumpą dilgtelėjimą, nelyginant vibraciją. 

Atitraukė pirštą ir nustebusi pažiūrėjo į jį. 

Vėl palietė daiktą. 

Nieko. Jokio zvimbesio. 

Dabar ji suėmė jį nykščiu ir smiliumi bei pamėgino ištraukti 1š Že- 
mės it klibantį dantį iš dantenų. Nepasidavė. Laikė šiurkščią iškyšą per 
patį vidurį. Ta pasmuko atgal į žemę, - arba bent jai taip tada pasirodė, 
- abipus maždaug per du colius. Vėliau ji papasakos Džimui Gardneriui, 
kad būtų galėjusi keturiasdešimtį metų triskart per dieną vaikščioti pro 
tą daiktą ir niekad nebūtų už jo suklupusi. 

Jinai nuvalė purią žemę, labiau atidengdama savo akiai radinį. Išrau- 
sė pirštais palei jį maždaug dviejų colių griovelį - dirva gana nesunkiai 
pasidavė rausiama, buvo puri, kaip dažniausiai esti miške... jeigu tik ne- 
susiduri su šaknų raizgalyne. Metalinis paviršius tolygiai tęsėsi gilyn į 
žemę. Anderson atsiklaupė ir suskato kasti iš abiejų pusių. Vėl paban- 
dė jį išjudinti. Tačiau nieko iš to neišėjo. 

 Nukrapštė pirštais daugiau žemių, ir greitai daiktas dar labiau išryš- 
kėjo: iš pradžių pasirodė šeši coliai pilko metalo, paskiau devyni, ga- 
liausiai - visa pėda. | | 

Tai automobilis ar sunkvežimis, o gal skideris*, staiga pagavojo ji. 
Palaidota po Žeme vidur tokios atkampynės. O galbūt lauko krosnelė. 
Bet kodėl gi čia? 

Jokios priežasties, kurią pajėgtų sugalvoti; išvis jokios. Kartkartėmis 
ji rasdavo miške vienokio ar kitokio šlamšto - šovinių gilzių, alaus skar- 
dinių (seniausios iš jų buvo ne su atšokančiu dangteliu, bet turėjo tri- 
kampes skyles, padarytas tuo, kas tais miglose pražuvusiais 1960-aisiais 
vadinta “bažnyčios raktu"), saldainių popierėlių, dar šio bei to. Per Hei- 
veną nėjo nė vienas iš dviejų pagrindinių Meino turistinių maršrutų, ku- 
rių pirmasis ežeringa ir kalnuota vietove veda valstijos vakarinio pak- 
raščio linkui, o antrasis - aukštyn pakrante į pačius rytus, tačiau jau nuo 
senų seniausiai jis liovėsi buvęs pirmykščių girių miestu. Sykį (jinai bu- 
vo atsidūrusi už suirusios akmeninės sienos savo valdų užkaboriuose ir, 
tiesą sakant, pažeidusi “Naujosios Anglijos popieriaus kompanijos" 
nuosavybės teises) Anderson aptiko surūdijusį penktojo dešimtmečio 
pabaigos “Hudzon Hornet" kėbulą, riogsantį tenai, kur kadais ėjo miš- 
ko keliukas ir kur dabar, dvidešimt metų po to, kai buvo nutraukti kir- 
timo darbai, vešėjo tankus atžalynas, vietinių vadinamas šūdmiškiu. 
Taip pat nebuvo jokios priežasties tenai atsirasti ir tam kėbului... bet tai 
buvo lengviau paaiškinama nei krosnelė, ar šaldytuvas, ar dar velniai Ži- 
no kas, palaidoti po žeme. 


* rąstų vilkikas (angl.-amer. J. 

Anderson išrausė dvi lygiagretes pėdos ilgio tranšėjas abipus daik- 
to, tačiau jo pabaigos nesurado. Įsikasus gilyn į žemę bemaž pėdą, pirš- 
tais atsidūrė į akmenis. Gal ji ir būtų pajėgusi iškelti akmenį, - tas bent 
kiek davėsi išklibinamas, - bet nebuvo prasmės to daryti. Daiktas žemė- 
1€ tęsėsi gilyn'ir už akmens. , 

Piteris suinkštė. | 

Anderson pažvelgė į šunį ir atsistojo. Abu keliai jai brakštelėjo. Kai- 
riąją koją tartum adatėlėmis badė. Išsitraukė iš kelnių kišenės laikrodį - 
seną ir dulsvą, dar vieną dėdės Frenko palikimą - ir nustebo išvydusi, 
kad taip ilgai čia užtruko: mažų mažiausia valandą su ketvirčiu. Jau bu- 
vo po keturių. 

- Eime, Piteri, - tarė ji. - Judinamės 1š čia. 

Piteris vėl suinkštė, bet nesijudino iš vietos. Ir dabar, iš tiesų rimtai 
sunerimusi, Anderson pastebėjo, kad senasis jos skalikas visas dreba 
tartum karštinės krečiamas. Ji nė kiek nenumanė, ar šunys gali užsikrės- 
ti drugiu, bet pagalvojo, kad tokie seni, ko gero, taip. Prisiminė tą vie- 
nintelį kartą, kada matė Piterį panašiai drebantį - tai buvo 1977-aisiais 
(o gal 1978-aisiais). Tada į jos valdas užklydo lūšis. Kažkiek naktų, 
galbūt devynetą, ji stūgavo ir spygavo, veikiausiai dėl nepasotinto mei- 
lės karščio. Kasnakt Piteris, nuėjęs prie svetainės lango, užšokdavo ant 
seno bažnytinio suolelio, kurį Anderson laikė pastačiusi šalia knygų 
spintos. Jisai niekad nelodavo, tiktai išplėtęs šnerves, pastatęs ausis, 
žvelgdavo tamson, linkui tų iš tolo atsklindančių kraupių moteriškų de- 
jonių. Ir jis drebėjo. 

Anderson peržengė per savo padarytą iškasėlę ir priėjo prie Piterio. 
Atsiklaupė ir perbraukė delnais abipus šuns snukio, pajusdama, kaip šis 
dreba. 

- Kas gi negera, vaikuti? - sukuždėjo ji, bet jau žinojo kas. Piterio 
sveikoji akis nukrypo į daiktą žemėje, paskiau vėl į ją. Prašymas bjau- 
rios, pieniškai baltos kataraktos nepažeistoje akyje ir be žodžių buvo 
aiškus: Nešdinamės iš čia, Bobe, man tas daiktas patinka ne labiau nei 
tavo Sesuo. 

- Gerai, - neramiai sutiko Anderson. Staiga jai šovė į galvą, kad n nie- 
kad taip nebuvo pamiršusi apie laiką, kaip jai tai atsitiko šiandien, štai 
čia. 

Piteriui šitai nepatinka. Man irgi. 

- Eime, - jinai ėmė keltis šlaito takučio link. Piteris guviai sekė iš 
paskos. 

Juodu jau buvo bemaž pasiekę takutį, ir tada Anderson kaip toji 
Loto žmona atsigręžė. Jeigu ne tas paskutinis žvilgsnis, jinai, ko gero, 
būtų visa tai palikusi be dėmesio. Nuo tada, kai metė koledžą prieš bai- 

giamuosius egzaminus, - nepaisant verksmingų motinos įkalbinėjimų ir 
piktų sesers diatribių bei gąsdinančių ultimatumų, - Anderson buvo įsi- 
gudrinus į nieką nekreipti dėmesio. | 

Žvilgsnis atgal iš to vidutinio nuotolio atskleidė į jai du dalykus. Pir- 
ma, tasai daiktas negrimzdo žemėn, kaip jai iš pradžių pasirodė. Meta- 
lo liežuvėlis styrojo pačiam viduryje gana neseniai susidariusios įdubos, 
neplačios, tačiau gilokos - tikriausiai po buvusių polaidžių baigiantis 
žiemai ir vėliau sekusių smarkių pavasario liūčių. Tad žemė abipus ky- 
:Šančio metalo buvo iškilus aukščiau ir jį paprasčiausiai slėpė. Pirmasis 
jos įspūdis, kad šis daiktas žemėje - tai kažkokio rakando kampas, vis 
dėlto pasirodė klaidingas arba nebūtinai teisingas. Antra, jis panėšėjo į 
lėkštę - ne į tokią, iš kurios valgoma, bet į dulsvą metalinę plokštę, ne- 
lyginant kokią apkalą ar... 

Piteris sulojo. 

- Gerai, - tarė Anderson, - girdžiu tave. Eime. 

Eime... ir palikim tai. 

Jinai žengė takučio viduriu, leisdama Piteriui savąja netvirta eigas- 
timi juodu vesti miško keliuko linkui ir džiaugdamasi sodria vasarvi- 
džio žaluma... juk tai pirmoji vasaros diena, ar ne? Saulės grąža. Ilgiau- 
sia metų diena. Pritrėškė ant savęs uodą ir šyptelėjo. Vasara Heivene - 
geras laikas. Geriausias iš visų. O jeigu išsidėstęs tolokai nuo Ogastos 
toje centrinėje valstijos dalyje, kurią dauguma turistų aplenkia, Heive- 
nas ir nebuvo geriausia iš vietų, vis dėlto jame galima neblogai pailsė- 
ti. Kažkada Anderson nuoširdžiai tikėjo, kad pasiliks čia vos kelerius 
metus - tik tiek, kad išsigydytų nuo jaunystės žaizdų, pamirštų savo se- 
serį ir staigų, sumaištingą pasitraukimą iš koledžo (Ana tai vadino ka- 
pituliacija), bet keleri metai tapo penkeriais, penkeri - dešimčia, dešim- 
tis - trylika, ir nagi tik pažiūrėk: Piteris nuseno, o tau pačiai ant galvos 
- gražiai užderėjusi žilsvuma tenai, kur kadaise tviskėjo juodi kaip Stik- 
so-upė plaukai (prieš dvejus metus pabandė juos nusikirpti visai trum- 
pai, bemaž kaip pankas, bet pasibaisėjo pamačius, kad žilė tik dar la- 
biau išryškėjo, ir nuo tada leido jiems augti kaip tinkamiems). 

Dabar Bobė galvojo, kad greičiausiai visą likusį gyvenimą nugyven- 
sianti Heivene, vien tik iš reikalo kas metus ar dvejus nuvykdama į Niu- 
jorką pasimatyti su savo leidėju. Miestukas tave įtraukė. Ši vieta tave įt- 
raukė. Žemė tave įtraukė. Ir tai ne taip jau blogai. Gal net geriau nei bet 
kas kita. 

Panašus į lėkštę. Metalinę lėkštę. 

Jinai nusilaužė trumpą, lanksčią šakelę, tankiai nusagstytą šviežiais 
žaliais lapais ir pamosikavo ja sau apie galvą. Uodai jau buvo užuodę 
Bobę ir, atrodo, rengėsi smagiai ja papuotauti. Uodai Zzyzė jai apie gal- 

vą... O mintys - nelyginant uodai galvos viduje. Jų jinai negalėjo nuvyti 
į šalį. 

"Po mano pirštu sekundę jisai suvibravo. Aš pajutau. Lyg kamerto- 
nas. Bet kai jį pačiupinėjau, liovėsi. Ar gali žemėje kas nors taip virpė- 

ti? Tikrai ne. Galbūt... 

Galbūt šitai parapsichinė vibracija. Negali sakyti, kad jinai visiškai 
tokiais dalykais netikėtų. Galbūt josios pasąmonė pajautė dėl šio žemė- 
je tūnančio daikto kažką nesuvokiama ir pasakė jai apie tai vieninteliu 
įmanomu būdu, perteikdama lytėjimo pojūčiu - vibracija. Piteris tikrai 
kažką dėl to jautė; senasis skalikas nė prisiartinti nenorėjo prie paslap- 
tingojo daikto. | 

Pamiršk tai. Bobė tą ir padarė. 

Tačiau tik trumpam. 

Tą naktį pakilo smagus šiltas vėjas, ir Anderson išėjo į priebutį pa- 
rūkyti bei pasiklausyti, kaip šnara ir kužda vėjas. Anksčiau - dar prieš 
metus - Piteris būtų išbėgęs laukan kartu su ja, bet dabar liko gulėti sve- 
tainėje, susirangęs ant savojo lenkto kilimėlio prie krosnies, snukiu 
įbestu į uodegą. 

Anderson susizgribo, kad vis grįžta mintimis prie tos akimirkos, kai 
paskutinįsyk atsigręžė į kyšančią iš žemės lėkštę, ir vėliau pradėjo įtikė- 
ti, jog kažkuriuo momentu, - gal tada, kai sprigtelėjo cigaretę ant Žvy- 
ruoto takelio, - ji nusprendė iškasti tą daiktą ir pasižiūrėti, kas tai... nors 
tada sąmoningai nesuvokė savo sprendimo. 

Mintys vis kirbėjo, kas tai galėtų būti, ir šįsyk ji pasidavė jų nešama 
- buvo patyrus, kad jeigu tavo mintys atkakliai be paliovos grįžta prie 
dalyko, nuo kurio stengiesi jas nukreipti, tai geriausia joms leisti sugrįŽ- 
ti. Tiktai apniktieji įkyrių minčių jaudinasi, kad yra jų apninkami. 

Kažkokios surenkamos konstrukcijos dalis - spėjo ji mintyse. Bet 
niekas gi nepastatė surenkamųjų namukų vidury miškų - kurių galų 
tempti čia visą tą metalą, kai trejetas vyrų su pjūklais ir kirviais per še- 
šias valandas galėtų suręsti medkirčių pašiūrę? Tai ir ne automobilis - 
juk metalo iškyša jau būtų rūdžių suėsta. Jau panašiau į kokį motorą, 
bet kuo čia jis dėtas? 

Ir dabar, leidžiantis sutemoms, tasai prisiminimas apie patirtą sąly- 
čio metu pojūtį sugrįžo su nenuneigiamu tikrumu. Tikriausiai parapsi- 
chinė vibracija, jeigu apskritai jinai ją juto. Tai... 

Staiga jai kilo šaltas ir bauginantis įsitikinimas: kažkas tenai užkas- 
ta. Galbūt ji atrado automobilio buferį ar seną šaldytuvą, o gal netgi ko- 


15 


kią plieninę skrynią, bet kad ir kas tai būtų buvęs savo antžeminiame 
gyvenime, dabar virto karstu. Žmogžudystės auka? Kas kitas galėtų būti 
palaidotas šitaip, tokioje dėžėje? Vaikinai, kuriems pasitaiko per me- 
džioklės sezoną nuklysti į miškus, tenai pasimesti ir žūti, nesinešioja 
metalinių grabų, kad mirdami įlįstų į juos... O jeigu ir sutiksi su tokia 
idiotiška mintimi, tai Kas gi vėl užpiltų ant jų visas tas žemes? Duokit 
atsipūsti, senoliai - kaip mes kadais, šauniomis savo jaunystės dienomis 
mėgdavome sakyti. 

Vibracija. Tai žmogaus kaulų šauksmas. 

Nagi, nagi, Bobe. Nebūki tokia sumauta kvailė. 

Vis dėlto jinai krūptelėjo. Toji mintis buvo kažkaip keistai patraukli 
kaip ir Viktorijos laikų istorijos apie vaiduoklius, kuriems nebeliko vie- 
tos, pasauliui galvotrūkčiais skriejant mikrodalelių prospektu nežinomų 
dvidešimt pirmojo amžiaus stebuklų bei baisybių linkui, tačiau šiurpu- 
lys vis tiek ėmė. Tartum girdėjo Aną juokiantis ir sakant: Daraisi tokia 
pati trenkta kaip dėdė Frenkas, Bobe; taip tau ir reikia, kad gyveni at- 
siskyrusi su savo smirdžium šunim. Tikrai. Uždarumo karštinė. Atsisky- 
rėlės kompleksas. Paskambink daktarui, išsikviesk slaugę, Bobei blo- 
gai... ir darosi vis blogiau. 

Šiaip ar taip, ji staiga panoro pasikalbėti su Džimu Gardneriu - jai 
reikia su juo pasikalbėti. Įėjo vidun paskambinti jam į namus - toliau 
palei kelią į Jūnitį. Surinko keturis numerius ir prisiminė, kad jis išvy- 
kęs skaitymams - tatai ir poezijos seminarai buvo vienintelis jo pajamų 
šaltinis. Gastroliuojantiems aktoriams vasara - palankiausias metas. Vi- 
sos tos klimaksinės matronos turi kuo nors užsiimti vasarą, - tartum gir- 
dėjo Džimą ironiškai sakant, - o man reikia žiemą valgyti. Ranka ran- 
ką plauna. Šiaip ar taip, turėtum dėkoti Dievui, kad tau nereikia važi- 
nėti su skaitymais, Bobe. 

"Taip, jai šito nereikėjo - nors Bobė ir laikė, jog Džimui darbas pa- 
tinka labiau nei jis parodo. Žinoma, gauna pakankamai pasidulkinti. 

Anderson padėjo ragelį atgal ant svirtelės ir pažvelgė į knygų spintą 
kairėje nuo krosnies. Atrodė ne itin dailiai, - staliumi ji niekad nebuvo 
ir niekad nebus, - bet savo paskirtį atitiko. Apatines lentynas buvo už- 
pildę “Time" ir “Life" Žurnalų serijos tomeliai apie Laukinių Vakarų 
praeitį. Dvi lentynas aukščiau buvo pramaišiui užėmus grožinė ir doku- 
mentinė literatūra ta pačia tematika; Brajano Garfildo ankstyvieji ves- 
ternai grūmėsi dėl vietos su masyviu Huberto Hemptono darbu “Vaka- 
rų teritorijų tyrinėjimai“, Luiso L'Amuro “Seketų saga“ stovėjo pagret 
su dviem nuostabiais Ričardo Mariuso romanais “Lietus ateina" ir “Pa- 
keliui į Pažadėtąją žemę". Džėjaus R. Nešo “Kraugeriai ir piktadariai" 
bei Ričardo F. K. Madžeto “Ekspansija į Vakarus" iš abiejų pusių rėmė 

daugybę Rėjaus Hogano, Arčio Džoisleno, Makso Brando ir, žinoma, 
Zeino Grėjaus vesternų minkštais viršeliais - pastarojo autoriaus tome- 
lis “Uolinių kalnų raiteliai", kurį turėjo Anderson, buvo perskaitinėtas 
iki skutelių. 

Viršutinėje lentynoje rikiavosi į jos pačios knygos, iš viso vienuolika. 
Dešimt vesternų, pradedant “Hengtaunu", išleistu 1975-aisiais ir bai- 
giant “Ilga kelione namo“, išleistu 1986-aisiais. “Žudynių kanjonas", 
naujausias, bus išleistas rugsėjyje - kaip ir visi jos vesternai nuo pat pra- 
džių. Dabar Bobei toptelėjo, kad jau gyveno čia, Heivene, kai gavo pir- 
mąjį “Hengtauno" egzempliorių, nors buvo pradėjusi rašyti šį romaną 
purviname butukyje Klivs Milse - yrančiame nuo senatvės, trisdešimtai- 
siais metais statytame name. Vis dėlto jinai darbą baigė čia, ir būtent čia 
paėmė į rankas pirmąjį savo tikrai egzistuojančios knygos egzemp- 
liorių. | 

Čia, Heivene. Visa jos, besispausdinančios rašytojos, karjera prabė- 
go čia... neskaitant pirmos knygos. 

Roberta paėmė ją nuo lentynos ir smalsiai apžiūrėjo, prisimindama, 
kad jau galbūt penkeri metai kaip paskutinį kartą šį ploną tomelį laikė 
savo rankose. Slėgė ne tik suvokti, kaip greitai bėga laikas; slėgė ir pa- 
galvoti, kaip dažnai pastaruoju metu jai šitai ateidavo į galvą. 

Tasai tomelis buvo visiška priešingybė kitiems, kur viršeliuose pa- 
vaizduota plokštikalnės ir stačios kalvos, raiteliai, galvijų bandos ir dul- 
kėti miestukai prie genamųjų traktų. Čia viršelyje buvo devynioliktojo 
amžiaus prie kranto artėjančio kliperio medžio raižinys. Griežtai juo- 
dos ir baltos jo spalvos kėlė nuostabą, tiesiog stulbino. Virš raižinio bu- 
vo atspausdintas pavadinimas: “Sekant kompasu". O žemiau: Robertos 
Anderson eilėraščiai. 

Ji atsivertė knygą, praleido titulinį puslapį, mirksnį susimąstydama 
dėl išleidimo datos - 1974, paskiau sustojo ties dedikacija. Buvo tokia 
pat ryški kaip ir medžio raižinys. Skiriama Džeimsui Gardneriui. Žmo- 
gui, kuriam šiandien stengėsi paskambinti. Antrajam iš vienintelių trijų 
vyrų, su kuriais kada nors užsiiminėjo seksu ir vieninteliam, kuris suge- 
bėdavo jai sukelti orgazmą. Ne tai, kad jinai šitam teiktų ypatingą reikš- 
mę. Arba, bet kuriuo atveju, ne tiek daug. Bent ji taip manė. Ar manė, 
kad taip mano. Ar dar ką nors. Šiaip ar taip, nesvarbu; tos dienos irgi 
nuėjusios užmarštin. 

Bobė atsiduso ir padėjo knygą atgal į lentyną, nepažvelgusi į į eilėraš- 
čius. Tiktai vienas iš jų buvo labai nusisekęs. Parašytas 1972-ųjų kovą, 
mėnesį po jos senelio mirties nuo vėžio. Visa kita - šlamštas. Eilinis 
skaitytojas gal ir galėjo to nepastebėti, nes ji buvo talentinga rašytoja... 
bet jos talento esmė glūdėjo kur kitur. Kai išleido “Hengtauną", pažįs- 

tamų rašytojų ratas nuo jos nusigręžė. Visi, tik ne Džeimsas, kuris visų 
pirma buvo išleidęs jos knygą “Sekant kompasu". 

Kurį laiką po to, kai apsigyveno Heivene, jinai išsiuntė Šerei Fen- 
derson ilgą lengvo, draugiško tono laišką ir gavo atžarų atsakymą atvir- 
laiškiu: Prašau daugiau man nerašyti. Aš tavęs nepažįstu. Pasirašyta 
viena trumpai brėžtelta “Š"* - tokia pat atžaria kaip ir atsakymas. Sėdė- 
j0 priebutyje apsipylus ašaromis dėl atvirlaiškio, kai pasirodė Džimas. 
“Kodėl verki dėl to, ką galvoja toji kvailė? - tada paklausė jis. - Nejau 
iš tiesų ketini pasikliauti nuomone moters, kuri blaškosi tarp šūkio 
“Valdžia - liaudžiai" ir “Šanel Nr. 5* aromato?" 

“Bet ji vis dėlto labai gera poetė", - sušnirpštė ji. 

Džimas nekantriai numojo: “Nuo to ji nė kiek ne suaugesnė, - pasa- 
kė jis, - nei pajėgesnė atsižadėti veidmainystės, kurios buvo išmokyta ir 
paskiau pati mokė. Atsikvošėk, Bobe. Jeigu nori ir toliau daryti, kas tau 
patinka, po šimts, atsikvošėk ir liaukis bliovus kaip kvaiša. Nuo to suk- 
rušto bliovimo man bloga daros, vemt verčia. Juk tu ne silpna. Pagal sa- 
ve žinau, kas yra silpnumas. Kodėl nori būti tuo, kuo nesi? Nori būti sa- 
vo sese? Tai dėl jos? Čia jos nėra ir ji - tai ne tu, ir gali jos nė neįsileisti 
per slenkstį, jeigu nenori. Niekad man neverkšlenk dėl savo sesers. Lai- 
kas tapti suaugusia. Liaukis inkštus“. 

Dabar ji prisimena, kad tada nustebusi pažvelgė į jį. 

“Didelis skirtumas tarp įsitikinimo, kad esi gera tame, ką darai, ir at- 
sainumo tam, ką ŽINAI, - pasakė jis. - Duok Šerei laiko suaugti. Taip 
pat ir sau. Ir liaukis save teisus. Tai įkyru, nenoriu klausytis, kaip tu 
šniurkščioji. Šniurkščioja tiktai kvaišos. Nebūki kvaiša". 

Tada ją pagavo toks jausmas, jog Džimo nekenčia, jį myli, karštai jo 
geidžia ir kartu nenori matyti. Ar jis pasakė, kad pagal save žino, kas 
yra silpnumas? Brolyti, jis turėtų Žinoti. Yra palūžęs. Netgi jau tada ji 
tai suprato. | 

“Na, - tarė jis, - nori pergulėti su buvusiu savo leidėju ar vis verkti 
dėl to kvailo atvirlaiškio?" 

Bobė pergulėjo su juo. Bet nežinojo tada, nežino ir dabar, ar ji no- 
rėjo su juo pergulėti, bėt vis dėlto pergulėjo. Ir sukliko, kai ištiko orgaz- 
mas. | 

Tai dėjosi prieš pat pabaigą. 

Jinai prisiminė taip pat ir tai - kaip netoli jau buvo pabaiga. Netru- 
kus po to jis vedė, bet vis tiek tuolaik tarp jų viskas ėjo į pabaigą. Jis 
buvo silpnas ir palūžęs. 

“Šiaip ar taip, nesvarbu, - pagalvojo ji ir davė sau seną, gerą patari- 
mą: - Nekreipk dėmesio". | 

Lengviau patarti nei padaryti. Tąnakt Anderson ilgai negalėjo už- 
migti. Kai pajudino savo studentiškų metų eilėraščių knygelę, prabudo 
senosios šmėklos... o gal tasai smagus, šiltas vėjas, stūgaujantis pakrai- 
gėj ir švilpaujantis po medžius. 

Jau buvo beveik nugrimzdus į sapnus, kai Piteris ją pažadino. Kau- 
kė per miegą. 

Anderson išsigandusi skubiai pašoko - Piteris ir anksčiau leisdavo 
nemaža garsų miegodamas (jau neminint neįtikėtinai smirdžių šuns pir- 
desių), bet jis niekad nekaukdavo. Bobė pabudo lyg a nuo naktinio koš- 
maro kankinamo kūdikio riksmo. 

Visai nuoga, tik su kojinėmis, nušlepsėjo į svetainę ir atsiklaupė prie 
Piterio, kuris vis tebegulėjo ant kilimo šalia krosnies. 

- Pitai, - sumurmėjo ji. - Ei, Pitai, nusiramink. 

Paglostė šunį. Piteris drebėjo ir, kai Anderson jį palietė, staiga trūk- 
telėjo nuo jos, apnuogindamas nudilusių dantų liekanas. Paskiau prasi- 
merkė - blogąja ir gerąja akim - ir tartum atsipeikėjo. Silpnai suinkštė 
ir pastukseno uodega į grindis. 

- Tau nieko neatsitiko? - paklausė Anderson. 

Piteris palaižė jai delną. 

- Tad gulkis. Ir liaukis kaukęs. Pakyrėjo. Gana čia tau išsidarinėt. 

Piteris atsigulė ir užsimerkė. Anderson klūpojo, su nerimu žvelgda- 
ma į jį. 

Jisai sapnuoja tą daiktą. 

„Jos racionalus protas negalėjo su tuo sutikti, bet naktis įsakmiai dik- 
tavo savaip - spėta teisingai, ir Bobė tai Žinojo. 

Pagaliau ji vėl atsigulė į lovą ir užmigo apie antrą paryčiui. Sapna- 
vo keistą sapną. Jame ji grabaliojos patamsy... ne bandydama ką nors 
surasti, bet nuo kažko pasitraukti. Buvo miške. Šakos plakė jai veidą ir 
badė rankas. Kartkartėm ji kliuvo už šaknų ir nuvirtusių medžių kamie- 
nų. Ir tada, priekyje jos, plykstelėjo baisi žalia šviesa - vieninteliu plo- 
nu spinduliu. Sapne ji pagalvojo apie Edgaro Po “Išdavikę širdį", kurio- 
je pamišęs pasakotojas naudojosi visiškai užtemdytu žibintu, tik su pa- 
likta viena skyle, pro kurią jis nukreipdavo šviesos spindulėlį į savo ge- 
radario neva piktą akį. 

Bobė Anderson pajuto krentant savo dantis. 

Jie išbyrėjo be skausmo, visi. Apatiniai išvirto vieni laukan, kiti bur- 
nos vidun, kur gulėjo jai ant liežuvio ar po juo it kieti kąsniukai. Viršu- 
tiniai paprasčiausiai nusirito jos palaidinukės priekiu. Pajuto vieną įst- 
ringant po užsegama iš priekio liemenėle ir duriant jai odą. 

Šviesa. Žalia šviesa. Šviesa... 

„atrodė kažkokia ne tokia. 

Ne tai, kad buvo pilkšvai perlamutrinė - toji šviesa; galėjai tikėtis, 
kad toksai vėjas, koks pūtė naktį, atneš orų permainą. Tačiau dargi prieš 
pažvelgdama į žadintuvą ant naktinio suolelio, Anderson jautė, kad esa- 
ma kažko daugiau. Suėmė laikrodį abiem rankomis ir prikišo jį sau prie 
pat veido, nors jos regėjimas buvo puikus. Ketvirtis po trijų dienos. Ge- 
rai, ji vėlai užmigo. Bet nesvarbu, kaip vėlai ji atsigultų, įprotis arba po- 
reikis šlapintis visad ją prikeldavo devintą, vėlų vėliausiai dešimtą. Bet 
šiandien ji išmiegojo visas dvylika valandų... ir juto nepaprastą alkį. 

Vis dar vienomis kojinėmis Bobė nušlepsėjo į svetainę ir išvydo Pi- 
terį pasliką gulint ant šono, atlošta galva ir kyšančiomis gelsvomis dan- 
tų šaknimis, išskėstomis kojomis. 

“Nudvėsė, - pagalvojo ji su šaltu ir absoliučiu tikrumu. - Piteris nud- 
vėsė. Nudvėsė naktį". 

Priėjo prie šuns, iš anksto nujausdama atšalusio kūno ir negyvų 
plaukų pojūtį. Bet iš Piterio pasigirdo slopus prunkščiantis garsas - pra- 
tisas šuniškas knarkesys. Anderson visą perbėgo palengvėjimo jausmas. 
Garsiai pratarė šuns vardą, ir tasai pašoko, bemaž kaltai, tartum irgi su- 
vokdamas, jog pramiegojo. Bent Anderson taip spėjo - šunys, regis, pa- 
sižymi aštresniu laiko suvokimu. 
 - Ilgai miegojome, vyruti, - tarė ji. 

Piteris atsistojo ir pasirąžė, pirma viena užpakaline koja, paskiau ki- 
ta. Bemaž komiškai sutrikęs apsidairė aplinkui ir nuėjo prie durų. An- 
derson atidarė jas. Piteris kiek pastovėjo - lietus aiškiai J jam nepatiko. 
Paskiau išėjo laukan savo reikalu. 

Anderson dar šiek tiek užsilaikė svetainėje, tebesistebėdama savuo- 
ju įsitikinimu, kad Piteris buvo negyvas. Kas, velniai rautų, pastaruoju 
metu jai darosi? Visa atrodo beviltiška ir niūru. Galiausiai ji pasuko į 
virtuvę sutaisyti sau pavalgyti... nebent trečią valandą dienos pavadin- 
tum tai pusryčiais. 

Pakeliui užbėgo į vonios kambarį atlikti savo reikalo. Paskiau stab- 
telėjo priešais savo atspindį dantų pasta sutaškytame veidrodyje. Mote- 
ris netoli keturiasdešimties. Žilsvėjantys plaukai, o šiaip visa kita ne 
taip jau blogai - ji daug negėrė, daug nerūkė, didžiumą laiko, kai nera- 
šydavo, leisdavo lauke. Airiški juodi plaukai - jos atveju ne kaip roman- 
tiškuose romanuose aprašomos raudonos sruogos - buvo kiek per ilgi. 
Pilkšvai mėlynos akys. Staiga ji prašiepė lūpas, apnuogindama dantis - 
mirksnį tikėjosi išvysti lygias rausvas dantenas. | 

Bet dantys buvo savo vietoje - visi. Floruoto vandens Jutikoje, Niu- 
jorko valstijoje, dėka. Palietė juos, kad pirštai, pajutę kaulišką kietybę, 
perduotų smegenims jų realumą. ' 

Bet kažkas buvo ne taip. 

Drėgmė. * 

Drėgmė viršuj tarp šlaunų. 

“O ne, po galais, juk dar bemaž savaitę per anksti, dar tik vakar pa- 
keičiau lovos paklodes..." 

Bet nusiprausus po dušu, įdėjusi tamponą į švarias medvilninės 
kelnaites ir užbaigusi visą ruošą, ji patikrino lovos baltinius ir neapti- 
ko jokių dėmių. Jos ciklas pasiankstino, bet nors tiek gerai, jog luktelė- 
jo, kol bemaž visiškai atsibusianti. Ir nėra ko baimintis; ji sirgdavo ga- 
na reguliariai, bet retsykiais pasitaikydavo, kad pasiankstindavo ar su- 
sivėlindavo; gal kalta būdavo dieta, gal koks pasąmonės stresas, o gal 
jos vidinis laikrodis apsirikdavo. Bobei nesinorėjo greitai pasenti, bet ji 
dažnai pagalvodavo, kad turėti visus menstruacinius nepatogumus jau 
praeity būtų didžiulė atvanga. 

Paskutiniai nakties košmaro pėdsakai pradingo, ir Bobė Anderson 
nuėjo virtuvėn sau ruošti labai vėlyvų pusryčių. 

Kitas tris dienas be paliovos lijo. Nerasdama sau vietos, Anderson 
bastėsi po namus, pikapu nuvažiavo su Piteriu nusipirkti į Ogastą atsar- 
gų, kurių jai, po teisybei, nereikėjo, gėrė alų ir šį bei tą paremontuoda- 
ma namie klausėsi senų “Beach Boys“ melodijų. Visa bėda, kad daug 
ko remontuoti nebuvo. Trečią dieną Roberta jau ėmė sukti ratus apie ra- 
šomąją mašinėlę, mąstydama, ar nepradėjus rašyti naują knygą. Žinojo, 
apie ką ji bus: apie jaunutę mokytoją ir bizonų medžiotoją, 1850-ųjų 
pradžioje Kanzase užkluptus ganyklų karo - tuo laikotarpiu kiekvienas 
viduriniųjų šalies sričių gyventojas tartum rengėsi pilietiniam karui, pa- 
tys tai suvokdami arba ne. Išeis gera knyga, galvojo Anderson, bet jai 
atrodė, kad kūrinys dar ne visai “pribrendęs", kad ir ką tatai reikštų 
(mintyse pašaipiai nusimaivė, pakartodama Orsono Velso balsu: Ko! 
nepribręs laikas, neparašysiu nė vieno arkliško romano.) Vis dėlto ją 
graužė ir kamavo noras ką nors veikti - tai iš visko buvo matyti: ėmė 

nekantrumas dėl knygų, muzikos, savęs pačios. Traukė atsidurti kažkur 
toli... o paskiau vėl žvelgdavo į rašomąją mašinėlę, trokšdama prižadin- 
ti ją kokiai nors svajonei. 

Piteris irgi atrodė neramus, brazdino duris, verždamasis laukan, o 
paskiau po penkių minučių brazdino prašydamasis vidun, šlaistėsi po 
namus, guldavosi ir vėl keldavosi. 

“Žemas slėgis, - galvojo Anderson. - Tik tiek. Dėl to mudu neran- 
dam sau vietos, esame irzlūs“. 

Ir jos prakeiktas ciklas. Paprastai ji smarkiai kraujuodavo i ir staiga 
nustodavo. Lyg kas užsukdavo čiaupą. O dabar iš jos be perstojo sun- 
kėsi. “Sugedus tarpinė, cha-cha“, - pagalvojo Bobė, bet jos visai neėmė 
juokas. Nė pajust nepajuto, kaip antrą lietingą dieną, vos tik sutemus, 
atsidūrė prie rašomosios mašinėlės, į kurią buvo įsuktas tuščias popie- 
riaus lakštas. Pradėjo spausdinti, ir išeidavo vien tik X ir O serijos, lyg 
vaikiškame žaidime kryžiukais ir rutuliukais, o dar - kažkas panašu į 
matematinę lygtį... Atrodė visai kvailai, nes paskutinįsyk su matemati- 
ka buvo susidūrusi aukštesniojoj mokykloj, besimokydama algebros. 
Nūnai X raide ji naudojosi užbraukdama klaidingai atspausdintą žodį, 
štai ir viskas. Ištraukė tą lakštą iš mašinėlės ir nusviedė šalin. 

Trečią lietaus dieną po priešpiečių ji paskambino į universiteto ang- 
lų kalbos katedrą. Džimas tenai jau aštuonerius metus nebedėstė, bet vis 
dar turėjo fakultete draugų, su kuriais palaikė ryšius. Sekretorė Miurie- 
lė paprastai Žžinodavo, kur jį galima rasti. 

Taip atsitiko ir šįkart. Pasakė Robertai, kad Džimas Gardneris šian- 
dien, tai yra birželio 24-ąją, vakare skaito poeziją Fol Riveryje, po to ki- 
tus tris vakarus dusyk pasirodys Bostone, o paskiau skaitys poeziją ir 
paskaitas Providanse ir Niū Heivene - visa tai dalis vadinamojo Naujo- 
sios Anglijos poezijos karavano. “Tikriausiai tai Patricija Makard!, - 
pagalvojo Anderson šyptelėdama. 

- Taigi jisai sugrįš..: kada? Liepos ketvirtąją? 

- Ė, Bobe, aš nežinau, kada jisai sugrįš, - atsakė Miurielė. - Juk pa- 
žįsti Džimą. Paskutinįsyk skaito birželio 30-ąją. Tai viskas, ką galiu pa- 
sakyti. | 

Anderson padėkojo i ir padėjo ragelį. Susimąsčiusi įsmeigė akis į te- 
lefoną, atmintyje atkurdama Miurielės paveikslą - visai kitokį airių mer- 
gužėlės tipą (ta nors turėjo privalomus raudonus plaukus), - pasiekusios 
savo grožio viršūnę, apskritaveidės, žaliaakės, pilnakrūtės. Kažin, ar 
Džimas su ja permiegojo? Tikriausiai. Anderson dilgtelėjo pavydas - ta- 
čiau dilgtelėjo nelabai stipriai. Miurielė buvo šauni mergina. Vien su ja 
pakalbėjusi, Bobė pasijausdavo geriau - lyg būtų pakalbėjusi su žmogu- 

mi, žinančiu, kas ji tokia, žvelgiančiu į ją kaip į realiai egzistuojančią 
asmenybę, o ne į kaip paprasčiausią klientą anapus Ogastos geležies 
dirbinių parduotuvės prekystalio ar ne kaip į kažką, kuriam gali siunti- 
nėti pamokymus laiškais. Anderson iš prigimties buvo vienišė, tačiau ne 
vienuolė... ir kartais paprastas žmogiškas bendravimas kažkaip jai su- 
keldavo pasitenkinimą, netgi kai ji nenujausdavo, kaip jai šitai reikalin- 
ga. | 

Ir dabar ji tarėsi suprantanti, kodėl taip stengėsi susisiekti su Džimu 
- bent po pokalbio su Miuriele jai tai paaiškėjo. Jai vis iš galvos nėjo tas 
daiktas miške, ir mintis, kad tai gali būti koks nors paslėptas karstas, pe- 
raugo į tikrumą. Ne rašyti ji nekantravo, o kasti. Tiktai nenorėjo to da- 
ryti pati viena. 

- Matyt, vis dėlto teks, Pitai, - tarstelėjo ji šuniui, sėdėdama savo su- 
pamojoj kėdėj - joje mėgdavo skaityti - prie lango į rytus. Piteris žvilg- 
telėjo į ją tartum sakydamas: “Ko tik pageidausi, mažyte“". Anderson 
pasilenkė į priekį, įsižiūrėdama į Pitą - iš tikrųjų įsižiūrėdama į jį. Pite- 
ris irgi pažvelgė į ją, gana linksmai, mušdamas uodega į grindis. Mirks- 
nį jai pasirodė, kad Piteris lyg pasikeitęs... Taip aiškiai, jog ji būtinai 
turi tą pamatyti. 

Bet jeigu ir taip, ji nematė. 

Atsilošė, atsivertė knygą - magistro disertaciją iš Nebraskos univer- 
siteto, kurioje įdomiausia buvo antraštė: “Ganyklų karas ir Pilietinis ka- 
ras". Prisiminė, kaip prieš porą naktų pagalvojo apie save tartum sesuo 
Ana: “Daraisi tokia pat trenkta kaip dėdė Frenkas, Bobe. Ką gi... Gal- 
būt". 

Netrukus ji pasinėrė į disertaciją, kartkartėmis šį bei tą pasižymėda- 
ma greta padėtame bloknote. Lauke vis lijo. 


Rytojaus diena išaušo giedra, skaisti, be debesėlio: vasaros diena, 
kokia piešiama atvirutėse; vėjelis dvelkė tik tiek, kad vabzdžiai laikytų- 
si atokiai. Anderson krapštinėjosi po namus mažne iki dešimtos valan- 
dos, suvokdama tolydžio mintyse stiprėjančią paskatą mesti viską, nuei- 
ti tenai ir iškasti tą daiktą. Jautė sąmoningai besipriešinanti tam primyg- 
tinam norui (vėl Orsonas Velsas: Mes neatkasime nieko prieš jo... ak, 
užsičiaupk, Orsonai). Tos dienos, kai Bobė paprasčiausiai paklusdavo 
akimirkos impulsui ir gyveno atvirai paklusdama devizui “Jeigu tau tai 
patinka, daryk", jau baigėsi. Ši filosofija niekad jai gerai nesibaigdavo 
- iš tiesų, kone kiekvieno blogio, jau nutikusio dalyko, ištakos paėjo iš 
kokio nors impulsyvaus poelgio. Jinai morališkai nesmerkė asmenų, 

gyvenančių pagal savąsias paskatas; galbūt josios intuicija nebuvo tokia 
gera kaip jų. 

Bobė pavalgė sočius pusryčius, pridėjo į Piterio maisto mišinį plak- 
tą kiaušinį (šuo ėdė su didesniu apetitu nei paprastai, o Anderson tai su- 
siejo su lietaus pabaiga) ir nuėjo prasiskalbti. 

Jeigu tik ji liautųsi varvėjusi, visa būtų puiku. Pamirškim tai; nesus- 
tabdysime mėnesinių prieš laiką. Tiesa, Orsonai? Tu, prakeiktas asile! 

Bobė išsmuko laukan, užsimaukšlino ant galvos seną šiaudinę kau- 
bojišką skrybėlę ir valandą praleido darže. Jame visa atrodė geriau, nei 
buvo galima tikėtis, atsižvelgiant į lietų. Žirniai paūgėjo ir javai stiebė- 
si puikiai, kaip pasakytų dėdė Frenkas. 

Vienuoliktą viską metė. Velniop. Apsukus apie namą, įlindo stogi- 
nėn, susirado kastuvą ir semtuvą, pagalvojo ir dar nusitvėrė laužtuvą. 
Buvo beeinanti iš stoginės, tačiau sugrįžo ir iš įrankių dėžės pasiėmė at- 
suktuvą su skečiamuoju veržliarakčiu. 

Piteris buvo besliūkinąs kartu su ja kaip visados, bet šįsyk Anderson 
tarė: | 

- Ne, Piteri, - ir parodė pirštu į namus. Tasai sustojo ir atrodė įsižei- 
dęs. Suinkštė ir nedrąsiai žingtelėjo Anderson link. 

- Ne, Piteri. 

Šuo pasidavė ir pasuko atgal, nuleidęs galvą ir liūdnai pabrukęs uo- 
degą. Anderson buvo gaila regėti jį nubidzenant, bet ankstesnė Piterio 
reakcija į metalinę plokštę žemėje buvo prasta. Su kastuvu vienoje ran- 
koje ir semtuvu bei veržliarakčiu kitoje ji dar kiek pastovėjo takutyje, 
vedančiame miško keliuko linkui, stebėdama, kaip Piteris kopia užpa- 
kaliniais laiptais, snukiu atsidaro duris ir įeina vidun. 

Ji pagalvojo: “Piteris pasidarė kažkoks kitoks... yra kažkoks kitoks. 
Bet kas per dalykas?" - Bobė nesusigaudė. Tačiau mirksnį, bemaž ne- 
sąmoningai, vėl jai prieš akis sugrįžo regėtasis sapnas - toji pražūtinga 
žalsvos šviesos strėlė... ir jos dantys, neskausmingai byrantys iš burnos. 

Sapnas išnyko, ir ji leidosi tenlinkui, kur dunksojo tatai, - tasai keis- 
tas daiktas žemėje, - klausydamasi nepaliaujamo žiogų čirpimo lauke- 
lyje už namų, kur netrukus subręs pirmasis derlius. 

Būtent Piteris tą popietę apie tris pažadino ją iš to kvaitulio, kurio 
pagauta dirbo, ir Anderson suvokė besanti ties riba dviejų velniškai ne- 
malonių dalykų: alkio ir išsekimo. 

Piteris staugė. 

Nuo šio garso jos nugara bei rankomis perbėgo šiurpulys. Numetė 
semtuvą, kuriuo darbavosi, ir pasitraukė nuo daikto žemėje - nuo daik- 
to, kuris nebuvo nei plokštė, nei dėžė, nei kas nors, ką ji pajėgtų suvok- 
ti. Viena, kuo buvo tikra - tai, kad pasidavė keistai, nesąmoningai bū- 
senai, kuri jai visiškai nepatiko. Šįsyk ji prarado daugiau nei laiko su- 
vokimą - prarado savo pačios suvokimą. Tartum kas nors kitas būtų įsi- 
ropštęs josios galvon, kaip darbininkas įsiropščia į buldozerį ar krautu- 
vą, paprastų paprasčiausiai paleisdamas jį veikti ir imdamas stumlioti 
reikiamus svertus. | 

Piteris staugė iškėlęs snukį į dangų - pratisais, šiurpinančiais, krau- 
piais tonais. 

- Liaukis, Piteri! - šūktelėjo Anderson, ir, ačiū Dievui, Piteris liovė- 
si. Dar truputėlis, ir paprasčiausiai ji būtų apsisukus ir pabėgus. 

O dabar Bobė pasistengė susitvardyti, ir jai tai pasisekė. Pasitraukė 
dar žingsnį atgal ir ūmai šūktelėjo, kai kažkas lengvai tekštelėjo jai per 
nugarą. Piteris į jos šūksnį darsyk trumpai, gailiai amtelėjo ir vėl nutilo. 

Anderson grybštelėjo atgal ranka to, kas ją palietė, spėdama, kad tai 
galbūt... na, nežinojo, kas tai galėtų būti, bet dar prieš paliesdama prisi- 
minė: kažkuriuo momentu pertraukė darbą ir pasidžiovė ant krūmo pa- 
laidinę; tai buvo ji. 

Nusikabino ją ir užsivilko, iš pirmo sykio kreivai susisagstydama - 
viena pusė atsidūrė žemiau kitos. Persisagstė žvelgdama į pradėtąjį ka- 
sinėjimą, - dabar šis archeologinis terminas atrodė labai tiksliai nusa- 
kantis tai, ką jinai darė. Prisiminimai apie prabėgusias keturias su puse 
valandos kasinėjant kaip ir apie tai, kad pakabino savo palaidinę ant 
krūmo, buvo migloti ir fragmentiški. 

Bet dabar, žvelgdama į nuveiktą darbą, ji jautė pagarbią nuostabą ir 
kartu baimę... ir vis didėjantį jaudulį. 

Kad ir kas čia slypėjo, buvo didžiulis. Ne paprastai didelis, bet di- 
džiulis. 

Kastuvas, semtuvas ir laužtuvas gulėjo tarpsniais vienas už kito pa- 
lei penkiolikos pėdų ilgio griovį miško dangoje. Lygiais atstumais bu- 
vo supylusi juodžemio krūveles ir sudėliojusi uolienos gabalus. Iš grio- 
vio, maždaug keturių pėdų gylio toje vietoje, kur Anderson pirma buvo 
suklupus už tos trijų colių pilko metalo iškyšos, styrojo kraštas kažko- 
kio gigantiško daikto. Pilko metalo... Kažkoks daiktas... 

“Turite teisę tikėtis iš rašytojo ko nors geresnio, nepaprastesnio", - 
pagalvojo ji, alkūne nusibraukdama nuo kaktos prakaitą, tačiau nebebu- 
vo tikra, kad tasai metalas - plienas. Dabar Bobė manė, kad tai, ko ge- 
ro, egzotiškesnis junginys, - galbūt berilis ar magnis, - tačiau atmetus 
klausimus apie jo sudėtį, jinai visiškai nenutuokė, kas tatai galėtų būti. 

ir staiga sustingo. 

Išblukusių džinsų šakumas buvo permerktas kraujo. 

“Dievuliau. Viešpatie aukščiausias. Čia ne mėnesinės. Čia Niagaros 
krioklys". 

Jinai staiga išsigando, ne juokais išsigando, tačiau tuojau pat sau pa- 
liepė liautis buvus kvaiša. Juk buvo pasidavus kažkokiam kvaituliui ir 
iškasus tokią duobę, kokia būtų didžiavęsis ketvertas tvirtų pečiūkų... 
Jinai, tesverianti šimtą dvidešimt penkis, daugių daugiausia šimtą tris- 
dešimt svarų. Žinoma, užtat taip ir kraujuojanti. Viskas gerai - iš tiesų 
turėtų dėkoti Dievui, kad jos neištiko tokie stiprūs kaip kraujoplūdis są- 
rėmiai. | | 

“O, kokia tu šiandien romantiška, Bobe“, - pagalvojo ji ir trumpai, 
šiurkščiai susijuokė: 

Viena, ko jai iš tikro reikėjo - tai apsišvarinti: nusiprausti po dušu i 1f 
pasikeisti drabužius bus pats tas. Džinsams ir taip jau laikas buvo į 
šiukšlyną ar skudurų maišą. Taigi vienu rūpesčiu mažiau neramiame, 
sujauktame pasaulyje, tiesa? Tiesa. Didelio čia daikto. 

Ji vėl užsisagstė kelnes, nesusikišdama palaidinukės - kam gi ir ją 
sugadinti, nors, dievaži, tai ne paties Dioro modelis. Nuo lipnios drėg- 
mės tenai apačioje judant, ji susiraukė. Dieve, kaip jai reikia nusipraus- 
ti. Kuo greičiau. 

Bet, užuot pradėjus kopti šlaitu takučio linkui, ji sugrįžo prie daikto 
žemėje, vėl pajutus jo trauką. Piteris sustūgo, ir ja vėl perbėgo šiur- 
pulys. 

- Piteri, ar tu, dėl Dievo, nutilsi PAGALIAU! 

Jinai retai kada šaukdavo ant Pito, - tikrai šaukdavo, - bet prakeik- 
tas šunėkas vertė ją jaustis nelyginant biheivoristinės psichologijos pa- 
vyzdį: žąsies oda, sustaugus šuniui, vietoje seilėtekio, išgirdus skambu- 
tį; tačiau esmė ta pati. 

Stovėdama prie savojo radinio, ji pamiršo Piterį 1f tik su nuostaba 
žvelgė duobėn. Kiek padelsus, pasilenkė ir palietė joje pūpsantį daiktą. 
Vėl ją nusmelkė tasai keistas vibracijos pojūtis - perbėgo jos ranka ir iš- 
nyko. Šįkart jai pasirodė, kad palietė korpusą, po kuriuo dirbo kažkokia 
galinga mašina. Patsai metalas buvo glotnus tarsi riebalais suteptas - ne- 
sistebėtum, jei jie būtų pasilikę ant rankų. 

Sugniaužė kumštį ir pabeldė į šį korpusą. Pasigirdo duslus garsas - 
lyg trinktelėjus kumščiu į drūtą raudonmedžio strampą. Kiek palūkėjus, 
iš užpakalinės kelnių kišenės išsitraukė atsuktuvą, minučiukę neryžtin- 
gai pavartė jį rankoje ir paskiau, jausdama keistą kaltę, - tarsi elgtųsi 

vandališkai, - perbraukė aštriuoju galu metaliniu paviršiumi. Jokio įbrė- 
žimėlio. 

Anderson-pastebėjo dar du dalykus, bet ir vienas, ir kitas galėjo būti 
optinė apgaulė. Pirma, metalas tartum šiek tiek storėjo nuo viršūnės lin- 
kui pakraščių, nueinančių gilyn į žemę. Antra, viršutinė dalis atrodė tru- 
putėlį gaubta. Tuodu dalykai - jeigu tik tai tiesa - leido daryti prielaidą, 
kuri vienu metu buvo stulbinanti, juokinga, bauginanti, neįmanoma... 1f 
kartu nestokojo tam tikros beprotiškos logikos. 

Perbraukė ranka per lygų paviršių, paskiau žingtelėjo atgal. Kurį 
velnią jinai čia veikia, glostydama tą prakeiktą daiktą, kai iš tarpkojo 
srūva kraujas? Ir mėnesinės mažiausiai kels jai rūpesčio, jeigu tik tai, 
apie ką ji pradėjo galvoti, pasirodys tiesa. 

Verčiau ką nors pasikviesk, Bobe. Tuojau pat. 

Paskambinsiu Džimui. Kai jisai sugrįš. 

Žinoma. Paskambinsi poetui. Puikiai sumanyta. Tuomet gali pas- 
kambinti ir jo šventenybei Mėnuliui. O gal Edvardui Gorėjui ir Gehe- 
nui Vilsonui, kad šie visa įamžintų drobėje. O dabar gal nusisamdyti 
keletą roko grupių ir surengti čia suknistą festivalį “Vudstokas - 1988- 
teji". Surimtėk, Bobe. Paskambink valstijos policijai. 

Ne. Pirmiau aš noriu pasikalbėti su Džimu. Noriu jį pamatyti. Noriu 
su juo apie tai pasišnekėti. O tuo tarpu dar šiek tiek daugiau atkasiu tą 
daiktą aplinkui. 

Tai gali būti pavojinga. 

Taip. Ne tik gali būti, bet veikiausiai ir yra pavojinga - argi ji to ne- 
pajuto? Argi Piteris nepajuto? O be to, yra dar kai kas. Šįryt, leisdama- 
si šlaitu nuo takučio, ji aptiko padvėsusį švilpiką - bemaž ant jo užlipo. 
Nors dvokas, kai jinai pasilenkė prie gyvūno, bylojo, kad jis nugaišęs 
mažų mažiausia prieš dvi dienas, aplinkui perspėjančiai nezvimbė mu- 
sės. Apskritai aplinkui vargšą vaikiną neskraidė jokių musių, ir Ander- 
son nepajėgė prisiminti, kad kada nors anksčiau būtų ką nors panašaus 
mačiusi. Neaptiko ir jokių ženklų, nuo ko žvėriūkštis būtų galėjęs žūti, 
bet manyti, kad tasai daiktas žemėje kuo nors čia dėtas, būtų grynų gry- 
niausia nesąmonė. Senis švilpikas veikiausiai paragavo kokio nors fer- 
merio padėto užnuodyto jauko ir atsivilko čionai numirti. 

Eik namo. Pasikeisk kelnaites. Tu kraujuoji ir smirdi. 

Jinai pasitraukė nuo to žemėje tūnančio daikto, apsigręžė ir užkopė 
šlaitu į takutį, kur Piteris nevikriai prišoko prie jos ir suskato laižyti jai 
ranką su įkarščiu, atrodančiu šiek tiek patetiškai. Netgi prieš metus jis 
būtų bandęs pauostyti jos tarpkojį, priviliotas iš tenai sklindančio kva- 
po. Bet tiktai ne dabar. Dabar jis geba tik drebėti. 

- Pats kaltas, - pasakė Anderson. - Juk sakiau tau likti namie, - ir vis 
dėlto ji džiaugėsi, kad Piteris atbėgo. Jeigu ne jis, Anderson būtų darba- 
vusis iki pat sutemų... ir mintis, kad ją užkluptų tamsa, visai šalia stūk- 
sant tam didžgūbriui... tokia mintis jos anaiptol neviliojo. 

Atsigręžė nuo takučio žemyn. Nuo viršaus tas daiktas matėsi geriau. 
Pūpsojo iš žemės nedideliu kampu. Ir įspūdis, kad viršutinis kraštas bu- 
vo kiek gaubtas, pasitvirtino. | 

Lėkštė, štai ką aš pamaniau, kai pirmąsyk savo pirštais atkrapščiau 
Jį aplinkui. Metalinė plokštė, o ne lėkštė, iš kurios valgomi pietūs, pa- 
maniau, ir galbūt netgi tada, kai tiek mažai kyšojo iš žemės, iš tikrųjų 
aš pamaniau apie valgomąją lėkštę. Arba skraidančiąją. 

Suknistą skraidančiąją lėkštę. 

, 

Sugrįžusi namo, ji nusiprausė po dušu ir persirengė drabužius, pasi- 
naudodama vienu iš didesniųjų higieninių tamponų, nors stiprus menst- 
ruacinis kraujoplūdis, atrodo, jau silpo. Paskiau susitaisė sočią vakarie- 
nę iš konservuotų pupelių su dešrelėmis. Bet jautėsi pernelyg pavargu- 
si, tad tik paknebinėjo valgį. Likučius - daugiau nei pusę valgio - padė- 
jo Piteriui ir nuėjo prie supamosios kėdės šalia lango. Disertacija, kurią 
skaitė, tebegulėjo ant grindų greta kėdės, o vieta, kurioje sustojo, buvo 
pažymėta nuplėštu degtukų dėžutės viršeliu. Čia pat mėtėsi ir jos blok- 
notas. Pakėlė jį, atvertė naują lapą ir ėmė škicuoti matytąjį miške daik- 
tą - taip, kaip tas atrodė, kai atsigręžusi metė paskutinį žvilgsnį. 

Nepatirdavo didelių sunkumų su plunksna, jeigu rašydavo žodžius, 
tačiau turėjo ir šiokių tokių gabumų piešti. Vis dėlto piešinys stūmėsi į 
priekį labai lėtai - ne todėl, kad ji stengėsi būti kaip galima tikslesnė, bet 
todėl, kad jautėsi labai pavargusi. Negana to, Piteris priėjęs įbedė snukį 
jai į delną, prašydamas paglostyti. 

Išsiblaškiusi ji perbraukė ranka Piteriui per galvą, pataisydama savo 
škice horizontalios linijos užlinkį, kurį padarė šisai savo snukiu. 

- Aha, gerutis, puikutis šuneli, eik, pažiūrėk, ar atneštas paštas, ką? 

Piteris nubidzeno per poilsio kambarį ir snukiu atsidarė stiklines du- 
ris. Anderson vėl ėmė škicuoti, tik sykį mesdama žvilgsnį į Pitą, atlie- 
kantį savo garsųjį “šuns, išimančio paštą" numerį. Kairiąja letena atsi- 
rėmęs į pašto dėžutės stovą, pradėjo purtyti jos dureles. Džo Polsonas, 
laiškanešys, žinojo apie Piterio pareigas ir visad palikdavo dureles pra- 
viras. Tasai šiaip taip atklibino dureles, tačiau prarado pusiausvyrą ne- 
suspėjęs užkabinti letena turinio. Anderson kiek susiraukė - iki šių metų 
Piteris niekada neprarasdavo pusiausvyros. Išiminėti paštą buvo jo piė- 

ce de rėsistence*, geresnis nei vaizduoti Vietkongo karį ir kur kas ge- 
resnis už bet ką visuotinai priimtą, pavyzdžiui, sėdėti “tarnauk" poza ar 
susižavėdavo, ir Piteris tai žinojo... bet dabar tą ritualą sunku stebėti. 
Anderson įsivaizduodavo, kad patirtų lygiai tokį pat jausmą, jeigu šiuo 
metu pamatytų Fredą Asterą ir Džindžerę Rodžers, bandančius atlikti 
vieną iš anų laikų savo populiariųjų šokių. 

Šuo pabandė dusyk ir šį kartą jam pavyko pirmu letenos grybšniu iš- 
kabinti korespondenciją - katalogą ir laišką (arba sąskaitą - taip, artinan- 
tis mėnesio pabaigai tatai panašiau į sąskaitą). Korespondencija nukri- 
to ant tako, ir kol Piteris ją rinko, Anderson vėl nuleido akis į piešinį, 
prisakydama sau, kad, po šimts, nedera kas dvi minutes skalambyti šu- 
niui laidotuvių varpu. Iš tiesų šįvakar skalikas atrodė leisgyvis; pasta- 
ruoju metu yra buvę vakarų, kai jam tekdavo tris ar keturis kartus stotis 
ant užpakalinių kojų, kol vargais negalais iškrapštydavo koresponden- 
ciją, kurią paprastai sudarydavo niekas daugiau, kaip tik nemokamas 
“Procter £« Gamble“ reklaminis pavyzdys arba “K-Mart"' prospektas. 

Anderson atidžiau pasižiūrėjo į savo piešinį ir išsiblaškiusi nuškica- 
vo jame aukštos pušies su perskelta viršūne kamieną. Ne šimtaprocen- 
tinis panašumas... bet arti to. Šiaip ar taip, teisingai perteikė esmę. 

Nubrėžė aplinkui stačiakampį, paskiau padarė iš jo kubą... tartum 
norėdama tą daiktą labiau išskirti. Išlinkis jos piešinyje buvo pakanka- 
mai ryškus, bet ar iš tiesų jis ten yra? 

Taip. Ir tai, ką ji vadino metaline lėkšte... Juk, po teisybei, buvo kor- 
pusas, ar ne? Lygus it stiklas, be jokių kniedžių korpusas. 

Kraustais iš proto, Bobe... juk pati supranti tai, tiesa? 

Piteris pabrazdino stiklą, prašydamas įleisti. Anderson nuėjo prie 
dūrų, vis neatitraukdama akių nuo piešinio. Šuo įsmuko vidun ir nume- 
tė paštą koridoriuje ant kėdės. Paskiau pamažu nukėblino virtuvėn - tik- 
riausiai pasitikrinti, ar ko nors nepražiūrėjęs jos lėkštėje. 

Anderson paėmė abu korespondencijos vokus ir nušluostė į džinsų 
klešnes, kiek vyptelėjusi iš pasibodėjimo. Taip, žinoma, triukas geras, 
bet šuns seilės ant vokų - ne pats mėgstamiausias jos dalykas. Katalo- 
gas buvo iš “Radio Shack" - jie siūlė jai pirkti teksto procesorių. Sąskai- 
ta - nuo Centrinės Meino elektrinės. Tai jai vėl trumpam priminė Dži- 
mą Gardnerį. Abu laiškus numetė koridoriuje ant stalelio, sugrįžo prie 
kėdės, vėl atsisėdo, atvertė naują bloknoto lapą ir greitai perpiešė savo 
škicą. 


* rezistentiškas (pasipriešinimo judėjimo) triukas (pranc.). 

Jinai susiraukė žvelgdama į lengvą išlinkį, kuris galbūt buvo šiek 
tiek padidintas - lyg ji būtų įsikasusi gilyn ne keturias, o kokias dvylika 
ar keturiolika pėdų. Na ir kas? Sioks toks išdidinimas jos nejaudino; 
velniai rautų, juk tai dalis jos rašytojiško darbo; žmonės, manantys, jog 
tai dera tik kuriantiesiems mokslinę fantastiką ar “fentezi"" autoriams, 
niekad nepamąsto apie “baltąsias dėmes", kurių nepateikia jokia istori- 
Ja: pavyzdžiui, kas nutiko Žmonėms, kolonizavusiems Rouanokės salą 
šalia Šiaurės Karolinos pakrantės ir paskiau paprastų paprasčiausiai iš- 
nykusiems ir nepalikusiems jokio pėdsako, išskyrus nepaaiškinamą žo- 
dį CROATOAN, išskaptuotą ant medžio, arba apie Velykų salos mono- 
litus, arba kodėl mažo miestuko Jutos valstijoje, vardu Blesingas, pilie- 
čiai vieną1884-ųjų metų vasaros dieną staiga nei iš šio, nei iš to visi išp- 
rotėjo - arba bent šitaip atrodė. Jeigu tikrai nežinai priežasties, tai niekas 
nedraudžia griebtis vaizduotės - nebent pakol sužinosi tiesą. 

Esama formulės, pagal kurią iš lanko ilgio galima nustatyti apskriti- 
mo apimtį, - ji tai tikrai žinojo. Vienintelė problema, kad ji tą velnio 
lygtį pamiršo. Bet gal apytikriai prisimintų - be abejo, remdamasi įspū- 
džiu, kokio tiksliai išlinkio buvo to daikto kraštas ir spėdama, kur jo 
centrinis taškas... 

Bobė sugrįžo prie koridoriaus stalelio ir atsidarė jo vidurinį stalčių, 
kuris. buvo tarytum kokia visa ko taupyklė. Suskato raustis po netvar- 
kingas krūvas apmokėtų kvitų, įvairių nusėdusių galvaninių elementų 
(kažkaip ji niekad nesugebėdavo atsikratyti senais elementais - tik Die- 
vas žino, kodėl mesdavo juos į stalčių, kuris buvo senų elementų kapi- 
nynas, 0 ne porcelianinių drambliukų prieglobstis, kaip turėtų būti), ry- 
šelius guminių juostelių ir plačių raudonų gumyčių konservavimui, 
neatsakytų skaitytojų laiškų (jų taip pat nepajėgė išmesti kaip ir nusėdu- 
sių elementų) ir ant kartotekinių kortelių užrašytų receptų. Pačioje stal- 
čiaus gilumoje buvo suversta visokiausių smulkių rakandų ir tarp pas- 
tarųjų jinai aptiko tai, ko ieškojo - skriestuvą su įmontuotu geltono pieš- 
tuko galu. 

Vėl atsisėdusi į supamąją kėdę, Anderson atsivertė naują popieriaus 
lapą ir trečią kartą nupiešė viršutinę to daikto žemėje briauną. Bandė iš- 
laikyti mastelį (net šįsyk toji išėjo šiek tiek didesnė), nesistengdama pa- 
vaizduoti aplinkinių medžių, tik dėl geresnės perspektyvos apmesdama 
griovio kontūrus. 

- Na, pažiūrėsim, - sumurmėjo ji ir įbedė skriestuvo smaigalį į gel- 
toną bloknotą žemiau išlenktojo krašto. Priderino skriestuvo lanką taip, 
kad gan tiksliai jis brėžtų per tą kraštą, ir tada apsuko skriestuvą aplin- 
kui pilnu ratu. Pažvelgė į gautąjį apskritimą ir atbula plaštaka nusišluos- 
tė burną. Staiga jos lūpos nejučia prasivėrė ir sudrėko. 

- Šlamštas, nejaugi, - sukuždėjo. 

Bet anaiptol ne šlamštas. Jeigu tik ji labai neapsiriko nustatydama to 
daikto viršutinio krašto išlinkį ir centrinį tašką, taž objektas žemėje bu- 
vo mažų mažiausiai trijų šimtų jardų aplinkui. 

Skriestuvas ir bloknotas išslydo Anderson iš rankų, ji pažvelgė pro 
langą. Širdis jai daužėsi kaip pašėlus. 


Saulei nusileidus, Anderson atsisėdo užpakaliniame priebutyje, įs- 
meigė sustingusį žvilgsnį į plytintį už daržo mišką ir klausėsi savo gal- 
voje dūzgiančių balsų. 

Priešpaskutiniame koledžo kurse ji lankė psichologijos katedros ren- 
giamus kūrybiškumo krypties seminarus. Roberta buvo maloniai nuste- 
binta sužinojus, kad nėra kankinama kokios nors užslėptos neurozės; 
bemaž visi lakios vaizduotės žmonės girdi vidinius balsus. Ne tik min- 
tis, bet, iš teisybės, balsus savo galvos viduje, priklausančius įvairiems 
asmenims, ir tokius apibrėžtus kaip aktorių balsus senuosiuose radijo 
spektakliuose. Jie kyla iš dešiniojo smegenų pusrutulio, aiškino dėsty- 
tojas - tos pusės, kuri dažniausiai esti susijusi su vizijomis, telepatija ir 
tuo įstabiu žmogaus gebėjimu palyginimų ir metaforų pagalba susikur- 
ti vaizdinius. 

Juk nėra tokių dalykų kaip skraidančiosios lėkštės. 

Na, nejaugi? O kas taip sako? 

Tarkim, pirmiausia Karinės oro pajėgos. Prieš dvidešimtį metų jos 
užbaigė diskusiją šia tema. Gebėjo paaiškinti visus verifikuotus stebėji- 
mus, išskyrus tris procentus, ir, anot jų, pastarieji - bemaž tikrai sukel- 
ti trumpalaikių atmosferos reiškinių - visų panašių dalykų, kaip netikros 
saulės, vaiskaus oro sūkuriniai srautai, elektros duobės. Velniai rautų, 
apie Laboko mieste stebėtas šviesas buvo išspausdinta pirmuosiuose 
laikraščių puslapiuose, o, pasirodo, tai tebuvo... keliaujančių naktinių 
drugių santalkos, suprantat? O Laboko gatvių šviesos, atsimušusios į jų 
sparnus, atsispindėjo šviesiaspalviais judančiais šešėliais ant žemų de- 
besų masyvų, kurie, nesant vėjo, laikėsi virš miesto daugiau nei savai- 
te. Daugelis to krašto gyventojų tą savaitę praleido manydami, kad pa- 
grindinėje Laboko gatvėje pasirodys kas nors apsirengęs kaip Maiklas 
Renis "Dienoje, kurią apmirė žemė“, lydimas mažutėlio roboto Gorto, 
žvangančio iš paskos, ir pasiprašys nuvedamas pas mūsų vadą. O ten 
buvo tik drugiai. Kaip jums tai patinka? Nejau gali patikti? 

Tas balsas skambėjo mintyse taip aiškiai, jog tiesiog buvo nuostabu 
- jis priklausė daktarui Klingermanui, seminaro vadovui. Postringavo jai 

su mielo senojo Klingio tvirtu - nors kiek ausį ir rėžiančiu - entuziazmu. 
Anderson nusišypsojo ir užsirūkė cigaretę. Šįvakar gal ir negerai pūsti 
dūmus, prakeikti dalykai ir taip pašvinkę. 

1947-aisiais Karinių oro pajėgų kapitonas, pavarde Mantelas, per- 
sekiodamas skraidančiąją lėkštę, - arba tai, ką jis palaikė skraidančią- 
ja lėkšte, - pakilo per aukštai ir neteko sąmonės. Lėktuvas nukrito. 
Mantelas žuvo. Prarado gyvybę, vydamasis Veneros atspindį aukštuo- 
se debesyse - kitaip tariant, netikrąją saulę. Taigi būna drugių, Veneros 
atspindžių, galbūt atsispindi ir laukinės antys, Bobe, bet nėra jokių sk- 
raidančiųjų lėkščių. 

Tad kas gi tenai žemėje? 

Dėstytejo balsas nutilo. Nežinojo atsakymo. Tad jį pakeitė Anos 
balsas, trečiąsyk jai pakartodamas, jog darosi kuoktelėjusi, trenkta kaip 
dėdė Frenkas, sakydamas, jog jai rengiami tramdomieji marškiniai ir 
greitai būsianti nugabenta į beprotnamį Bengore arba Džuniper Hile ir 
tenai, pindama krepšius, galėsianti klejoti apie skraidančiąsias lėkštes 
miške. Tai sesės balsas, tikrai; dabar tuoj pat galėtų paskambinti jai, pa- 
pasakoti, kas atsitiko, ir išklausyti citatų iš:Šventojo Rašto su nurodytais 
skyriais ir eilutėmis. Žinojo jas mintinai. 

Bet ar pelnytai? 

Ne. Nepelnytai. Ana sesers vienatvišką gyvenimą prilygindavo bep- 
rotybei, nesvarbu, ką Bobė darytų ar sakytų. Ir tikrai, mintis, kad tasai 
daiktas žemėje - koks nors erdvėlaivis, iš tiesų beprotiška... bet ar bep- 
rotiška svarstyti galimybę, bent kol ji nenuneigta? Ana taip manytų, bet 
Anderson anaiptol taip nemanė. Nieko bloga, jeigu protas atviras vis- 
kam. | 

Vis dėlto kaip greitai toji galimybė jai šovė į galvą... 

Jinai atsikėlė ir įėjo vidun. Paskutinį sykį, kai kvailiojo su tuo daik- 
tu miške, paskiau išmiegojo dvylika valandų. Įdomu, ar šįkart gali tikė- 
tis panašaus miego maratono? Dievaži, jautėsi taip pavargusi, jog tikrai 
galėtų išmiegoti dvylika valandų. 

Palik tą sumautą daiktą ramybėj, Bobe. Tai pavojinga. 

Bet vilkdamasi nuo savęs marškinėlius su užrašu “OPUSAS PRE- 
ZIDENTUI" suprato, kad to nepadarys. Bent kol kas. 

Kaip ji iš savo patirties žinojo, visa bėda gyvenant vienam, - ir štai 
kodėl daugelis jos pažįstamų žmonių nemėgo likti vieni netgi trumpam, | 
- yra ta, kad kuo ilgiau'gyveni vienas, tuo garsesni darosi balsai tavo de- 
šiniajame smegenų pusrutulyje. Kai tyloje ima trauktis racionalius mąs- 
tymo kriterijai, tie balsai ne tik prašosi dėmesio - jie reikalauja jo. Ne- 
sunku jų išsigąsti, kai galų gale pagalvoji, kad jie pranašauja besiarti- 
nančią beprotybę. 

“Ana tikrai taip pagalvotų“, - mąstė Bobė, ropšdamasi lovon. Lem- 
pa apšvietė antklodę ryškiu, raminančiu apskritimu, bet ji paliko gulėti 
ant grindų disertaciją, kurią skaitė. Vis dar tikėjosi skausmų sąrėmių, 
kurie lydėdavo sykiais pasitaikančias per ankstyvas ir gausias menstrua- 
cijas, bet kol kas jie neužėjo. Ne taip ji ir nekantravo jų sulaukti - patys 
galite suprasti. 

Sukryžiavo rankas sau už galvos ir pažvelgė į lubas. 

“Ne, tu visai nepamišus, Bobe, - pagalvojo. - Tu manai, kad Gardas 
darosi kuoktelėjęs, tačiau pati esi visai normali - argi tai irgi ne pakri- 
kusių nervų požymis? Tam yra netgi pavadinimas... neigimas ir substi- 
tucija: aš normali, tiktai pasaulis kraustosi iš proto". 

Visa tai tiesa. Bet vis tiek jinai tvirtai save valdė ir žinojo viena: ji 
sveikesnio proto Heivene, negu buvo Klivs Milse, ir kur kas sveikesnio, 
negu Jutikoje. Dar keleri metai Jutikoje, dar keleri metai, praleisti greta 
Sesytės, ir Bobė būtų visai išprotėjusi. Anderson buvo įsitikinusi, kad 
išvaryti savo artimus giminiečius iš proto Ana turbūt laikė savo... pas- 
kirties dalimi? Ne, per daug žemiškai pasakyta: savo gyvenimo šventos 
misijos dalimi. 

Bobė suvokė, kas iš tikrųjų kelia jai nerimą, ir anaiptol n ne greitis, 
kokiu toji galimybė jai šovė į galvą. Tai tikrumo jausmas. 

Jos galva bus atvira viskam, bet sunkiausia bus ją išlaikyi atvira tam, 
ką Ana pavadintų “sveiku protu“. Nes žinojo, ką aptiko miške, ir tai kė- 
lė jai baimę, nuostabą ir neramų, vis didėjantį jaudulį. 

Matai, Ana, mažiulė Bobė neišprotėjo ir jai nereikės kraustytis į 
Stiksvilį: mažiulė Bobė atsikraustė čionai ir tapo visai normali. Nenor- 
malumas riboja galimybes, Ana, ar pajėgsi tai suprasti? Nenormalu- 
mas - kai atsisakai eiti tam tikrais mąstymo takais, nors jie ir logiški... 
nelyginant žetonas kelio užkardai. Supranti, apie ką aš kalbu? Žinoma, 
ne. Nesupranti ir niekad nesupratai. Tad šalin, Ana. Lik Jutikoje ir 
griežk dantimis per miegą, kol iš jų nieko neliks, ir tegul tasai, kuris pa- 
kankamai besmegenis, kad laikytysi tavo balso nuotolyje iki išprotės, 
bus mano svečias, bet tik eik tu iš mano galvos. 

Tasai daiktas žemėje - tai laivas iš kosmoso. 

Tenai. Ir jau atkastas. Nereik daugiau to mėšlo. Negalvok apie Aną, 
negalvok apie Laboko šviesas ar apie tai, kad Karinės oro pajėgos už- 
darė kartoteką apie skraidančiąsias lėkštes. Negalvok apie dievų veži- 
mą, Bermudų trikampį ar apie tai, kaip Elijas pakilo dangun ugnies ra- 
te. Negalvok apie visa tai - širdis jaučia tiesą. Tai erdvėlaivis, ir jis ar- 
ba čia nusileido, arba patyrė katastrofą seniai seniai - galbūt prieš mili- 
jonus metų. 

Viešpatie! 

Ji gulėjo lovoje susidėjus rankas už galvos. Buvo gana rami, tačiau 
širdis daužėsi vis greičiau, greičiau ir greičiau. 

Paskiau kitas balsas, ir tai buvo jos mirusio senelio balsas, „ pakarto- 
jo jai tai, ką anksčiau kalbėjo Anos balsas: 

Palik tą daiktą ramybėje, Bobe. Tai pavojinga. 

Toji trumpa vibracija. Jos pirmoji nuojauta, gniaužianti kvapą ir tik- 

ra, kad aptiko kažkokio keisto metalinio karsto briauną. Piterio reakci- 
ja. Paskutiniosios mėnesinės, vos patepusios kelnaites čionai fermoje, 
bet plūste plūstančios krauju it iš paskerstos kiaulės, kai ji buvo šalia to 
daikto. Prarastas laiko suvokimas, paskiau miegas visas dvylika valan- 
dų. Ir nepamiršk to draugužio švilpiko. Atsakančiai dvokė ir buvo api- 
ręs, bet aplinkui nesisukiojo nė viena musė. Galima sakyti, ant svilpiko 
visai nebuvo musių. 
Nieks iš to mėšlo nepriduria aiškumo. Sutiksiu su slypinčio žemėje 
laivo galimybe, kad ir kaip keistai iš pradžių tai skambėtų, bet vis tiek 
logikos čia yra. Tačiau nėra logikos visame kitame; lyg karoliukai, be- 
siridinėjantys ant stalo į visas puses. Suverkite juos ant siūlo, ir aš  gal- 
būt „patikėsiu - bent jau apie tai pagalvosiu. Gerai? 

Vėl į jos senelio balsas, tasai lėtas, įsakmus balsas, vienintelis suge- 
bėdavęs vaikystėje nutildyti Aną. 

Visi tie dalykai įvyko po to, kai tu jį aptikai. Štai tavo siūlas, Bobe 

Ne. Nepakankamas. 

Dabar lengva atsikalbinėti seneliui; žmogus jau šešiolika metų kaip 
ilsis kape. Tačiau kaip tik senelio balsas ją persekiojo iki pat užmiegant: 

Palik tą daiktą ramybėje, Bobe. Tai pavojinga... 

„ir tą tu taip pat žinai. 


PITERIS PRAREGI 

Jai pasirodė, kad Piteris kažkoks pasikeitęs, tačiau negalėjo tiksliai 
pasakyti, kuo toji permaina reiškėsi. Kai kitą rytą (visai normaliu laiku 
- devintą valandą) Anderson pabudo, beveik iš karto tai suprato. 

Stovėdama prie bufetuko, kratė į seną raudoną Piterio lėkštę “Gra- 
vy Train“ konservus. Kaip paprastai, išgirdęs lėkštės skambesį, Piteris 
atlapnojo į virtuvę. “Gravy Train“ buvo šiokia tokia naujiena; iki šių 
metų jis visada gaudavo pusryčiams “Gaines Meal", vakare - pusę skar- 

dinės konservuoto “Rival'"" šunų maisto, o tarpe - visa, ką patsai suge- 
bėdavo pasigauti miške. Paskiau Piteris liovėsi ėdęs “Gaines MeaP“, ir 
tik bemaž po mėnesio Anderson susivokė - šuniui nebuvo pabodęs 
maistas: likusieji jo dantys tiesiog nepajėgė susidoroti su sausais, kietais 
kąsneliais. Todėl dabar jis gaudavo “Gravy Train"... tolygų, kaip ji ma- 
nė, senio pusryčiams iš minkštai virto kiaušinio. 

Ant sausų “Gravy Train" gabalėlių ji užpylė šilto vandens ir ėmė 
juos minkyti senu nusidėvėjusiu šaukštu, kurį tamtyč šiam tikslui laikė. 
Netrukus minkštėjantys gabalėliai ėmė plūduriuoti purviname drumsta- 
me skystyje, iš tiesų panašiame į padažą... “Arba į ką nors tokio kaip 
pamazgos, - pagalvojo Anderson, - išleistos iš kriauklės sifono". 

- A, atėjai, - tarė ji, nusisukdama nuo kriauklės. Piteris įsitaisė savo 
įprastoje vietoje ant linoleumo - per mandagų atstumą, kad pasitraukda- 
ma nuo plovyklės Anderson neužkliūtų už jo, - ir stukseno uodega į 
grindis. - Tikiuosi, tau patiks. O aš tai, manau, apsi... 

Ji nepabaigė, palinkusi su raudonąja Piterio lėkšte dešinėje rankoje, 
užkritusiais ant vienos akies plaukais. Nubraukė juos į šoną. 

- Pitai? - išgirdo save ištariant. 

Piteris klausiamai žvilgtelėjo į ją ir atšlepsėjo gauti savo rytinio da- 
vinio. Tuoj pat ėmė godžiai jį lapnoti. | 

Anderson įsistebeilijusi į šunį atsitiesė, tačiau kartu jai tartum pa- 
lengvėjo, kad Piteris ėdė nusukęs snukį. Mintyse jai vėl atgijo senelio 
balsas, liepiantis palikti tą daiktą ramybėje, nes tai pavojinga - nejau rei- 
kia daugiau siūlo josios karoliukams. | 

“Vien tik šioje šalyje atsiras koks milijonas žmonių, kurie spruktų 
kiek neša kojos, suuodę panašų pavojų, - pagalvojo Anderson. - Dievas 
težino, kiek tokių Žmonių visame pasaulyje. Bet ar vien dėl šito? O ką 
tu pasakytum dėl vėžio?“ | 

+ Ūmai jai pakirto kojas. Šlitiniuodama atatupstom, užkliuvo už vie- 
nos iš virtuvės kėdžių. Susmuko ant jos ir ėmė stebėti ėdantį savo davi- 
nį Piterį. | 

Užtraukusi jo akį pieniškai balta katarakta dabar buvo perpus išny- 
kusi. . 


- Nežinau nė ką galvoti, - pasakė veterinaras vėliau, tą pačią popietę. 

Anderson sėdėjo ant vienintelės kėdės veterinaro kabinete, o Piteris 
klusniai tupėjo ant apžiūros stalo. Anderson staiga vėl prisiminė, kaip 
bijojosi, jog teks šią vasarą nuvežti Piterį pas veterinarą... Tačiau, šiaip 
ar taip, dabar nepanašu, kad netrukus reikės su Piteriu išsiskirti. 

- Bet gal aš tik įsivaizduoju? - paklausė Anderson ir tuoj pat sumo- 
JO, po teisybei, trokštanti, jog daktaras Eteridžas arba patvirtintų, arba 
paneigtų jos mintyse nuolat skambančius Anos žodžius: Taip tau ir rei- 
kia, kad gyveni atsiskyrusi su savo smirdžium šunim... 

- Ne, - atsakė Eteridžas, - nors man visai suprantama, kad jaučiatės 
suglumusi. Aš ir pats kiek suglumęs. Jo katarakta aktyvios remisijos fa- 
zėje. Gali nulipti, Piteri. 

Pirma liuoktelėdamas ant Eteridžo kėdės, o nuo šios - ant grindų, 
šuo nušoko nuo stalo ir atsitūpė prie Anderson kojų. 

Anderson uždėjo ranką Piteriui ant galvos ir įdėmiai žvelgdama į į 
Eteridžą pagalvojo: Matėte? Bet nelabai norėjo ištarti tai garsiai. Mirks- 
nį Eteridžas susidūrė su ja žvilgsniu, ir tuoj pat nusuko akis į šalį. Taip, 
mačiau, bet neketinu prisipažinti. Piteris nulipo nuo stalo atsargiai, toli 
gražu ne vienu paskuigalinių kojų šuoliu kaip nutrūktgalviškas šuniūkš- 
tis, koks kitados buvo, tačiau ir ne tirtėdamas, siūbuodamas į šalis, ne- 
natūraliai kreipdamas galvą dešinėn, kad geriau matytų, kur eina, kaip 
jam tai būtų atsitikę dargi prieš savaitę, kai vos besugebėdavo nulaikyti 
pusiausvyrą ir tau apmirdavo širdis, kol jis nusiropšdavo Žemyn, nesu- 
silaužęs kaulų. Dabar jis nulipo apdairiai, tačiau solidžiai pasitikintis sa- 
vimi nelyginant senyvas valstybės veikėjas, koks atrodė prieš dvejus 
trejus metus. Matyt, šios permainos priežastis - jam sugrįžtantis regėji- 
mas kairiąja akimi: Eteridžas tai patvirtino keliais paprastais pastabumo 
testais. Beje, regėjimas - dar ne viskas. Apskritai pagerėjusi Piterio ju- 
desių koordinacija. Paprastų paprasčiausiai. Keista, bet faktas. 

Ir ne dėl sumažėjusios kataraktos Piterio snukis vėl atgavo kanapėtą 
spalvą vietoje buvusios mažne ištisinės žilės, tiesa? Anderson tai paste- 
bėjo dar pikape, pakeliui į Ogastą, ir kone nenuvažiavo nuo kelio. 

Ar daug viso to pastebi Eteridžas, tiktai nepasirengęs pripažinti, kad 
pastebi? Šiek tiek pastebi, spėjo Anderson, bet visa bėda, kad Eteridžas 
- ne daktaras Dagetas. 

Dagetas apžiūrinėdavo Piterį maždaug dusyk metuose pirmąjį jo gy- 
venimo dešimtmetį. Ir tada visko pasitaikydavo, pavyzdžiui, kaip tąkart, 
Pitui įsivėlus į peštynes su dygliakiaule, Dagetas vieną po kitos ištrau- 
kė visus dyglius, švilpaudamas melodiją iš filmo “Tiltas per upę Kvai", 
ramindamas drebantį metų amžiaus šunėką savo didele švelnia ranka. 
Kitąsyk Piteris parsivilko namo šlubčiodamas, suvarpytu paukštiniais 
šratais pasturgaliu - žiauria dovana nuo medžiotojo arba Lankos kvai- 
teiktų kančią šuniui, nes nepavyko paleisti užtaisą į kurapką ar r fazaną. 
Daktaras Dagetas būtų pastebėjęs visas Piterio permainas ir norom ne- 
norom nebūtų galėjęs jų nuneigti. Būtų nusiėmęs savo rausvarėmius 

akinius, nusišluostęs stiklus į baltą chalatą ir pasakęs ką nors tokio: 
“Turime sužinoti, kur jis buvo ir į ką įsivėlė, Roberta. Tai rimta. Šunys 
nejaunėja, o dabar jam tatai dedasi". Į tai Andersoh gautų atsakyti: “Aš 
Žinau, kur jis buvo ir gerai numanau, ką veikė". Ir nemaža įtampos bū- 
tų nuslūgę, ar ne? Bet senasis daktaras Dagetas pardavė praktiką Eteri- 
džui, kuris nors ir atrodė gana malonus, bet vis tiek kažkoks svetimas; 
o senukas pasitraukė nuo savo reikalų ir išvažiavo Floridon. Eteridžas 
matydavo Piterį dažniau negu Dagetas, - antai per pastaruosius metus 
ketvertą kartų, - nes kuo senyn, tuo daugiau ligų Piterį kankindavo. Bet, 
šiaip ar taip, Eteridžas nėra matęs šuns tiek daug sykių, kaip jo pirmta- 
kas... ir, kaip ji spėjo, neturėjo senojo daktaro pastabumo. Ir proto. 

Kažkur iš palatos už jų staiga pašėlo įnirtingai loti, tarytum šuniškai 
keiktis vokiečių aviganis. Kiti šunys prie jo prisijungė. Piterio ausys pa- 
linko į priekį, ir po Anderson ranka jis ėmė drebėti. Lankymasis pas 
daktarus, matyt, nė kiek nepadeda skalikui išsaugoti šaltakraujiškumą, 
pagalvojo Anderson; sykį, per vieną iš savo jaunikliško amžiaus sukrė- 
timų, Piteris taip ištižo, jog jį, velniai rautų, mažneė ištiko paralyžius. O 
šitas įtemptas virpulys buvo kažkas visai nauja. 

Eteridžas klausėsi šunų keliamo triukšmo mažne susiraukęs - dabar 
beveik visi jie lojo. 

- Ačiū, kad taip iš anksto nesusitarus mus priėmėt, - padėkojo An- 
derson. Jai teko pakelti balsą. Priimamajame irgi suskato loti šuo. 
Viauksėjo greitai, nervingai, kaip koks nedidelis šunykštis... Tikriausiai 
špicas ar pudelis. - Buvo labai... - jinai užsikirto, pajutusi pirštų galių- 
kuose vibraciją, ir pirmiausia, kas jai atėjo į galvą, tai 

(laivas) | 

mintis apie tą daiktą miške. Bet ji suprato, iš kur ši vibracija. Nors 
jausdavo ją labai labai retai, čia nebuvo jokios paslapties. 

Ši vibracija ėjo iš Piterio. Tasai urzgė tyliai ir giliai iš gerklės. 

„„- malonu iš jūsų, bet, manau, mums laikas eiti. Skalijimas toks, 
lyg pas jus būtų kilęs maištas, - norėjo pajuokauti, bet čia jau nebebu- 
vo juokai. Ūmai visas nedidelis pastatas - blokinis stačiakampis, kurį 
sudarė jo kabinetas su laukiamuoju ir operacinė su sveikstančiųjų pala- 
ta tapo vientisu pragaru. Visi šunys už operacinės lojo, ir laukiamajame 
prie špico prisijungė dar pora šunų... ir moteriška trūkčiojanti aimana, 
neabejotinai priklausanti katei. 

Aiškiai sutrikusi, vidun įkišo galvą misis Elden: 

- Daktare Eteridžai... 

- Gerai, einu, - šiurkščiai metė jis. - Atleiskite, mis Anderson. 

Jis paskubom išbėgo, pirmiausia pasukdamas į ligoninę. Kai atidarė 
duris, šunų keliamas triukšmas tartum padvigubėjo - tikras sušiktas dur- 

nynas, pagalvojo Anderson, ir tik tokia mintis jai spėjo šmėkštelėti, nes 
Piteris bemaž išsiveržė iš po jos rankos. Tingus urzgesys jo gerklės gi- 
lumoje staiga perėjo į piktą gargesį. Eteridžas puldinėjo ligoninės kori- 
doriumi tarp amsinčių iš visų pusių šunų; pneumatinės kabineto durys 
paskui jį tyliai užsivėrė, ir jis nematė to, kas taip apstulbino Anderson: 
jeigu nebūtų laiku suspėjusi sugriebti už Piterio antkaklio, skalikas kul- 
ka būtų šovęs paskui daktarą į palatą. Drebėjimas ir kimus urzgesys... 
buvo ne iš baimės, sumojo ji. Iš įsiūčio - visiškai nesuprantamo, nebū- 
dingo Piteriui, tačiau taip buvo. 

Anderson suturėjus jį už antkaklio, gargesys pavirto prismaugtu gar- 
su - hrrr! Šuo atsisuko, ir išvirtusioje, krauju pasruvusioje dešiniojoje 
Piterio akyje Anderson išvydo tai, ką vėliau pati apibūdins grynai kaip 
pašėlusį įtūžį dėl to, kad jam buvo sutrukdyta pulti tenai, kur norėjo. 
Bobė galėjo sutikti su prielaida, kad trijų šimtų jardų apskritumos skrai- 
dančioji Įėkštė slypėjo po žeme josios valdose; su prielaida, kad kažko- 
kios išgaros ar vibracija iš to laivo nugalabijo švilpiką, kuris per nelai- 
mę priėjo prie jo per arti, nugalabijo taip visiškai bei atstumiančiai, jog, 
regis, netgi musėms jis buvo šlykštus; Bobė galėjo suprasti savo sutri- 
kusį menstruacinį ciklą, šuns kataraktos remisiją, netgi neginčijamą fak- 
tą, jog jos šuo kažkokiu būdu jaunėjo. 

Visa tai - taip. 

Bet įsivaizduoti, kad gerasis senukas Piteris galėjo žvelgti į ją su 
paklaikusia neapykanta... ne. 

Dėkui Dievui, tai užtruko tik mirksnį. Durys į palatą užsivėrė ir pri- 
tildė kakofoniją. Regis, Piteris kiek nusiramino. Vis dar drebėjo, tačiau 
vėl atsisėdo greta savo šeimininkės. 

- Na, Pitai, einam iš čia, - tarė Anderson. Jautėsi labai sukrėsta - kur 
kas labiau, nei ji vėliau prisipažins Džimui Gardneriui. Nes prisipaži- 
nus, ko gero, tektų vėl sugrįžti prie to šnairai pikto žvilgsnio, kurį matė 
sveikojoje Piterio akyje. 

Jinai susiieškojo Piteriui neįprastą pasaitą, kurį buvo nuo jo nusegu- 
si, vos tik juodviem įžerigus į apžiūros kambarį (reikalavimas, kad šu- 
nys pas gydytoją būtų atvedami už pasaito, Anderson visados atrodė 
grasus - bent iki šiol). Šiaip taip prikabino jį prie savo šuns antkaklio. 

Nusivedė Piterį prie durų į laukiamąjį ir atidarė jas koja. Erzelynė 
dar labiau sustiprėjo. Pasirodo, iš tikrųjų viauksėjo špicas, priklausęs 
storai moteriai, vilkinčiai geltonomis kelnėmis ir tokios pat spalvos pa- 
laidine. Storulė stengėsi priturėti špicą vis kartodama: “Būk gerutis, Eri- 

kai, būk gerutis savo mamutei“. Tarp stambių, riebių mamutės rankų 
šunėko beveik nebuvo matyti - blykčiojo tik jo blizgančios, šiek tiek 
žiurkiškos akys. 

- Mis Anderson... - kreipėsi misis Elden. Atrodė sutrikusi ir šiek tiek 
išsigandusi - kaip bet kuris žmogus, mėgstantis užsiimti Įprastais reika- 
lais vietoje, staiga tapusioje beprotnamiu. Anderson visai suprato josios 
savijautą. 

Špicas pastebėjo Piterį, - Anderson vėliau prisieks, kad kaip tik tai 
aną suerzino, - ir kone pašėlo. Taikinio toli ieškoti jam neprireikė - su- 
leido aštrius dantis į savo šeimininkės ranką. 

- Ak tu nevidone! - sukliko mamutė ir numetė špicą ant grindų. Jai 
iš rankos ištryško kraujas. | 

Tuo pat metu Piteris metėsi priekin, lodamas ir urgzdamas, mažne 
pargriaudamas už trumpo pavadėlio jį laikančią Anderson. Jos dešinio- 
ji ranka įsitempė. Šviesia rašytojo vaizduote Anderson aiškiai numatė, 
kas tuojau nutiks. Skalikas Piteris ir špicas Erikas susirems laukiamojo 
viduryje nelyginant Dovydas ir Galijotas. Bet špicas neturėjo ne tik 
smegenų, bet ir laidyklės. Piteris vienu krimsniu nukąs jam galvą. 

To išvengti padėjo galbūt kokių vienuolikos metų mergaičiukė, sė- 
dėjusi mamutei iš dešinės. Ant kelių ji laikė kartoninę dėželę, kurios vi- 
duje rangėsi žalčiukas smauglys, kurio žvynai žvilgėte žvilgėjo sveika- 
ta. Nesuvokiamu jauniklišku refleksų mergaičiukė kyštelėjusi džinsuo- 
tą koją primynė besivelkantį žeme Eriko pasaitėlio galą. Šunėkas persi- 
vertė per šoną, Mergaičiukė timptelėjo špicą atgal. Laikėsi ramiausiai iš 
visų esančiųjų laukiamajame. 

- O jeigu tasai mažas krušlius užkrėtė mane pasiutlige? - klykavo 
mamutė, artindamasi per kambarį prie misis Elden. Iš po prispaustų prie 
žasto jos pirštų sunkėsi kraujas. 

Eidamas pro šalį, Piteris pasuko į ją galvą, bet Anderson nusitempė 
ji prie durų. Nusispjaut į užrašą ant misis Elden atatvaro: UŽ VETERI- 
NARINES PASLAUGAS MOKAMA GRYNAIS, JEIGU IŠ ANKS- 
TO NEBUVO KITAIP SUTARTA. Norėjos kuo greičiau iš čia ištrūk- 
ti, visu leistinu greičiu parsigauti namo ir išgerti viskio. Nepraskiesto. 
Dvigubą porciją. O gal ir trigubą. 

Jai iš kairės kažkas pratisai, tyliai, piktai sušnypštė. Anderson pasi- 
gręžė ir išvydo katiną, tartum nužengusį iš maskarado dekoracijų per 
Visų šventųjų dieną. Visas juodas, išskyrus baltą uodegos galiuką, už- 
riestą aukštyn, kiek leido narvas, kuriame buvo atneštas. Išlenkęs kete- 
rą, pašiaušęs kailį, stebeilijo į Piterį žaliomis, kraupiai žėrinčiomis aki- 
mis. Rausvas jo snukis Šiepėsi, apnuogindamas aštrius dantis. 

- Išveskite šunį, ponia, - lediniu balsu, tartum atlauždama pistoleto 
gaiduką, pratarė katino šeimininkė. - Juodžiui jis nepatinka. 

Anderson norėjo pasakyti, kad jai nė motais, kas Juodžiui patinka, - 
garsiai ar tyliai persti, bet šis nešvankus, tačiau kažkaip itin tinkamas at- 
kirtis šovė jai į galvą tik vėliau - retai karštomis gebėdavo rasti reikia- 
mų žodžių. Jos knygų personažai visada rasdavo ką tiksliai pasakyti, jai 
retai kada prireikdavo ilgai dėl to galvoti - žodžiai ateidavo lengvai ir 
lyg patys savaime. Tačiau niekad taip neatsitikdavo realiame gyvenime. 

- Prikąskit liežuvį, - visa, ką ji tesumojo atsakyti, pralemendama taip 
nedrąsiai, jog pati suabejojo, ar Juodžio šeimininkė nors kiek suprato, 
ką ji pasakė, ir ar išvis išgirdo repliką. Dabar ji iš tikrųjų tempė Piterį 
už pavadėlio - taip, kaip nemėgdavo kitus matyti tempiant šunis gatvė- 
je. Piteris kosčiojo, nuo šonan nukarusio jo liežuvio dribo seilės. Įsidėb- 
sojo į bokserį, kuris turėjo sugipsuotą dešinę priekinę koją. Pečiūkas, 
vilkįs mėlynu mechaniko kombinezonu, įsiręžęs abiem rankomis laikė 
virvinį bokserio pasaitą. Tiesą sakant, buvo du kartus apvyniojęs storą 
virvę Apie didžiulį tepaluotą kumštį ir tai su vargu įstengė nuturėti savo 
šunį, kuris būtų sutvarkęs Piterį taip pat greitai ir lengvai kaip šis špicą. 
Nepaisant sulaužytos kojos, bokseris galingai veržėsi priekin, ir Ander- 
son labiau pasitikėjo mechaniko jėga nei virvės tvirtumu - pastaroji, re- 
gėjos, tuoj tuoj nutrūks. 

Anderson grabinėjo durų rankenos, kaip jai pačiai atrodė, mažne 
amžinybę. Tartum būtumei apnikta košmaro, kuriame tavo abi rankos 
užimtos, o kelnės ima pamažu, tačiau negailestingai smukti žemyn. 

Visa tai per Piterį. Čia esama kažkokios jo kaltės. 

Pagaliau pasuko durų rankeną ir tada paskubom metė paskutinį 
žvilgsnį į laukiamąjį. Tasai buvo tapęs kažkokia nesuvokiama niekieno 
žeme. Mamutė reikalavo, kad misis Elden jai suteiktų pirmąją pagalbą 
(ir, matyt, iš tiesų ta buvo reikalinga - kraujo upeliukas sruvo žemyn 
jos žastu, lašnodamas ant geltonų kelnių ir firminių baltų batelių); Juo- 
dis tebešnypštė; netgi daktaro Eteridžo urviniai kiškučiai ant viršuti- 
nės lentynos painiame plastikinių vamzdelių ir bokštelių labirinte, su- 
darančiame jų būstą, kraustėsi iš proto; Erikas, padūkėlis špicas, prilai- 
komas pavadžio, pasistojęs ant užpakalinių kojų, kimiai lodamas kolio- 
jo Piterį. Šis atsigręžęs įjį urzgė. 

Anderson žvilgsnis užkliuvo už mergaičiukės žalčio, ir ji išvydo, 
kad tasai, savo kartoninėj dėžėj iškėlęs galvą it kobra, pražiojęs beiltę 
burną su iš jos kartkartėmis kyščiojančiu pastirusiu rausvu liežuvėliu, 
irgi spokso į Piterį. 

Žalčiai to nedaro, niekad nesu mačiusi žalčių taip elgiantis. 

Bemaž ne juokais pakraupus, Anderson išpuolė gatvėn, tempdama- 
si paskui save Piterį. 

Kone tuoj pat, kai tik durys už jų užsivėrė, Pitas nusiramino. Liovė- 
si kosčiojęs ir termpęs pavadėlį, ėmė risnoti greta Anderson, kartkartė- 
mis vis pažvelgdamas į ją tartum sakytų: “Man tas pavadėlis nepatinka 
ir niekad nepatiks, bet gerai, gerai, jeigu tu taip nori..." Abu įlipo į pi- 
kapą, ir Piteris visai atgavo pirmykštę pusiausvyrą. 

Tik ne Anderson. | 

Jos rankos taip tirtėjo, jog tik iš trečio karto pataikė įkišti degimo 
raktelį. Per staigiai atleido sankabą, ir variklis užgeso. “Ševrolė" galin- 
gai trūktelėjo iš vietos, ir Piteris nuo sėdynės nusirito ant grindų. Prie- 
kaištingu skaliko žvilgsniu (visi šunys geba žvelgti priekaištingai, tiktai 
skalikai, regis, yra puikiausiai įvaldę tą kupiną kančios žvilgsnį) dėbte- 
lėjo į ją. “Kur tu gavai savo teises, Bobe? - tartum klausė akimis. - 
“Sears and Roebuck" mokykloje?“ Jis vėl užsirangė ant sėdynės. An- 
derson sunku buvo patikėti, kad vos tik prieš penkias minutes Piteris 
buvo urzgiantis, šiepiantis iltis piktas žvėris, kokio ji niekad anksčiau 
nebuvo jo regėjus, sakytum, pasirengęs kibti dantimis į bet ką, kas ju- 
da, ir ta išraiška, su kuria... Bet ji tuojau pat nutraukė tą mintį, neleis- 
dama jai nueiti toliau. 

Pagaliau ji užvedė variklį ir išriedėjo i iš parkavimo aikštelės. Prava- 
žiuodama pro pastatą, - dailus užrašas ant jo skelbė: VETERINARINĖ 
KLINIKA, - ji nuleido žemyn langą. Išgirdo tik kelissyk sulojant ir su- 
viauksint. Nieko ypatinga. 

Šėlsmas baigėsi. | 

Ir ne tik tai baigės, pagalvojo ji. Nors ir nebuvo dar visai tikra, jai 
pasirodė, kad mėnesinės irgi baigės. Jeigu taip - viskas gerai, kas gerai 
baigiasi. 

Lakus posakis. 


Bobė nenorėjo - arba negalėjo - laukti, kol sugrįš namo ir išgers pa- 
žadėtąją sau taurelę. Tuoj už Ogastos miesto ribos pastebėjo pakelės už- 
kandinę su žavia iškaba “Grilbaras “Šaunusis savaitgalis“ (Mūsų firmi- 
niai: puikūs kiaulienos šonkauliukai. Šį penkt. ir šešt. - Nešvilio “Kitty- 
-Cats“). 

Anderson įvairavo automobilį tarp seno daugiaviečio furgono ir 
traktoriaus, kurio užpakalyje aukštyn styrojo purvino kaušo dantys. To- 
liau vienoje eilėje stovėjo didžiulis senas “Biuikas", o už jo - treileris 
arkliams vežioti. Anderson sąmoningai sustojo atokiau nuo jo. 

- Palauk, - tarė Anderson susirangiusiam ant sėdynės Piteriui, kuris 
pažvelgė į ją, tartum sakydamas: “O kodėl man su tavim kur nors eiti? 
Kad vėl mane smaugtum su tuo idiotišku pavadžiu? 

“Šauniojo savaitgalio" "bare trečiadienio popietę buvo ir tamsu, ir ga- 
na tuščia, šokių aikštelė jo viduryje - silpnai apšviesta dykynė. Dvokė 
prarūgusiu alumi. Barmenas, podraug ir kasininkas, priėjęs pasisvei- 
kino: 

- Kaip laikotės, miela ponia? Šiandien firminis patiekalas su raudo- 
nųjų pipirų padažu. Taip pat... 

- Man “Cutty Sark“, - paprašė Anderson. - Dvigubą. Be vandens. 

- Jūs visad geriate kaip vyras? 

- Paprastai iš stiklinės, - paleido Anderson sąmojų, kuris buvo be- 
maž ne vietoje, tačiau ji jautėsi labai pavargusi... tiesiog kaip sudaužy- 
ta. Nuėjo į moterų tualetą pasikeisti tampono ir iš rankinuko išsiėmusi 
mažesnį įsidėjo į kelnaičių šakumą - dėl atsargos... Tačiau tik dėl atsar- 
gos, tad ji lengviau atsiduso. Regis, drapanės ją paliko ramybėj visam 
mėnesiui. 

Sugrįžo prie staliuko geriau nusiteikusi nei pirmiau, ir nuotaika dar 
labiau pasitaisė išmetus pusę užsisakytosios porcijos viskio. 

- Žinote, aš tikrai nenorėjau jūsų įžeisti, - atsiprašė barmenas. - Bet 
popietėmis čia taip nuobodu. Kai pasirodo koks naujas lankytojas, ne- 
nulaikau liežuvio už dantų. 

- Aš pati kalta, - tarė Anderson, --bet šiandien man pasitaikė neko- 
kia diena. | 

Baigė gerti viskį ir atsiduso. 

- Norite dar, mis? | 

“Regis, man geriau patiko “miela ponia“, - pagalvojo Anderson ir 
papurtė galvą. 

- Bet gali Išgerčiau stiklinę pieno. Antraip visą vakarą mane "grauš 
rėmuo. 

Barmenas jai atnešė pieno. Siurbčiodama jį, Anderson mąstė apie 
tai, kas nutiko pas veterinarą. Atsakymas buvo greitas ir trumpas: jinai 
nežinojo. 

“Bet galiu tau pasakyti, kas atsitiko, kai įvedei į jį vidun, - pagalvojo 
ji. - Ničnieko". 

Mintimis nusitvėrė šio fakto. Laukiamasis buvo beveik toks pat pil- 
nas, kai atsivedė Piterį, kaip ir tada, kai jį ištempė laukan, tiktai pirmą- 
syk nebuvo tokio beprotnamio. Aišku, nepasakytum, kad viešpatavo vi- 
siška ramybė, - draugėn suvesti įvairių rūšių ir veislių gyvuliai, dauge- 
lis jų seni ir prigimti priešai, nesukuria bibliotekos atmosferos, - tačiau, 
šiaip ar taip, aplinka buvo normali. Dabar, kai šnapsas ėmė veikti, ji pri- 

siminė vyriškį su mechaniko kombinezonu, atsivedusį bokserį. Įėjęs vi- 
dun, bokseris pažvelgė į Piterį, Piteris romiai pašnairavo į šį. Nieko 
ypatinga. | 

Taigi? 

Taigi išgerk pieno, keliauk namo ir pamiršk visa tai. 

Puiku. O kaip dėl to daikto miške? Ar jį irgi pamiršti? 

Vietoje atsako išgirdo senelio balsą: Beje, Bobe, kuo tas daiktas tau 
kliūna? Ar pagalvojai apie tai? 

Ne, ji buvo nepagalvojus. 

O dabar, kai pagalvojo, jai kilo pagunda užsisakyti dar vieną porci- 
ją viskio... tiktai dar viena, nors ir vienguba, ją nugirdytų. Betgi nejau 
ji iš tiesų nori sėdėti ankstyvą popietę šioje didžiulėje daržinėje, viena 
pati kaušti ir laukti, kol kas nors (galbūt ir barmenas) būtinai prisės gre- 
ta ir paklaus, ką tokioje mieloje vietelėje veikia tokia kaip ji mergina? 

Metė ant prekystalio penkinę, ir barmenas pamojo jai. Eidama lau- 
kan, pastebėjo telefono automatą. Abonentų knyga buvo sena ir apšiu- 
rusi, kvepėjo išsivadėjusiu burbonu, bet, šiaip ar taip, ji tenai buvo. An- 
derson įmetė dvidešimtį centų, suspaudė tarp peties ir ausies ragelį, pa- 
kol ieškojo Geltonuosiuose puslapiuose po “V? raidę, ir pagaliau susu- 
ko Eteridžo klinikos numerį. Atsiliepęs misis Eden balsas nuskambėjo 
visai ramiai. Toliau kambaryje Bobė girdėjo amsint vieną šunį. Tik 
vieną. | 

- Tikiuosi, nesudariau jums nepatogumų, - tarė ji į ragelį. - Atsiųsiu 
jūsų pavadėlį rytoj. 

- Nesirūpinkite, mis Anderson, - atsakė medsesuo. - Tiek metų turė- 
jote su mumis reikalų, jog nė negalvojame apie jus, jeigu ir susiduria- 
me su veltėdžiais, o dėl pavadėlių, tai jų pas mus pilna spinta. 

- Šiandien, regis, buvo šioks toks sąmyšis. 

- Dievaži, kaip niekad! Dėl misis Perkins gavome iškviesti greitąją. 
Nemanau, kad kas nors baisaus - žinoma, jai prireiks susiūti žaizdą, bet 
daugelis žmonių, kuriems tenka siūti, pasiekia daktarą savo pačių jėgo- 
mis, - ji kiek pritildė balsą, parodydama Bobei pasitikėjimą, kurio ne- 
būtų parodžiusi bet kokiam vyrui. - Ačiū Dievui, kad įkando jos pačios 
šuo. Jinai iš tų moterų, kurios už mažiausią menkniekį grasina paduo- 
siančios į teismą. 

- Ar nors kiek įsivaizduojate, kas galėjo sukelti tą erzelynę? 

- Ne, taip pat ir daktaras Eteridžas nieko nesupranta. Gal tas karštis 
po lietaus. Daktaras Eteridžas kartą kažką panašaus girdėjęs veterinarų 
suvažiavime. Viena veterinarė iš Kalifornijos pranešė, kad visus gyvu- 
lius jos klinikoje prieš stiprų žemės drebėjimą buvo ištikęs, kaip ji pava- 
dino, “siutulio priepuolis". 

- Nejaugi? | 

- Praeitais metais Meine buvo žemės drebėjimas, - pasakė misis El- 
den. - Tikiuosi, daugiau greit nebebus. Toji atominė jėgainė Viskasete 
pernelyg arti, kad galėtum būti ramus. 

“Pasiteirauk Gardo", - pagalvojo Bobė. Darsyk padėkojo pašneko- 
vei ir pakabino ragelį. 

Anderson sugrįžo prie automobilio. Piteris miegojo. Jai įlipus vidun, 
pravėrė akis, paskiau vėl užsimerkė, padėjęs snukį ant priekinių letenų. 
To snukio žiluma nyko. Jokių dėl to abejonių, visiškai jokių. 

Beje, Bobe, kuo tas daiktas tau kliūna? 

Užsičiaupk, seneliuk. 

Ji parvažiavo namo. Pasistiprinusi antru škotiškuoju - silpnesniu - 
nuėjo į vonios kambarį ir prisikišo prie veidrodžio, pirma tyrinėdama 
savo veidą, paskiau persibraukdama pirštais per plaukus; pakėlė juos ir 
vėl nuleido. | 

Plaukų žilsvė buvo išlikus - visa, iki šiol atsiradusi, bent jai taip at- 
rodė. ę | 

Niekad nebūtų pagalvojusi, kad kada nors džiaugsis regėdama savo 
žilus plaukus, bet vis dėlto taip buvo. Ar panašiai... 

Dar buvo nevėlu, kai vakaruose dangų ėmė traukti juodi debesys, ir 
sutemus ėmė grumenti griaustinis. Atrodo, vėl grįžta lietūs - bent jau 
vienai nakčiai. Anderson suprato, kad šiąnakt neišleis Piterio laukan - 
nebent tik pačiam neatidėliotiniausiam šuniškam reikalui; nuo pat jau- 
numės skalikas paniškai bijojo griaustinio. 

Anderson sėdėjo prie lango supamojoje kėdėje. Ir jeigu kas nors bū- 
tų ją pamatęs, tikriausiai būtų pamanęs, kad ji skaito, bet iš tikrųjų Bo- 
bė studijavo: atkakliai studijavo disertaciją “Ganyklų karas ir Pilietinis 
karas". Veikalas sausas it dulkės, bet ji manė, kad žinios pasirodys la- 
bai naudingos, kai ji galiausiai imsis naujos knygos... o tai turėtų įvykti 
jau gana greit. 

Kaskart, kai trenkdavo griaustinis, Piteris atatupstas pasitraukdavo 
vis artėliau prie supamosios kėdės ir tartum susigėdęs šypsojosi Ander- 
son: “Taip, žinau, žinau, nieko man neatsitiks, bet vis tiek pasislinksiu 
arčiau tavęs, gerai? O jeigu driokstels kaip reikiant, aš užsiropšiu ant tos 
tavo sumautos kėdės, ką tu į tai? Nesupyksi, tiesa, Bobe?“ 

Audra tęsėsi iki devintos valandos, ir iki to laiko Anderson jau žino- 
jo, kad šįsyk audra pasiautės ne juokais - heiveniečiai tokį šėlsmą vadi- 
na “tikruoju o Jergutėliau". Jinai nuėjo į virtuvę, pasirausė sieninėje 

spintoje, atstojančioje podėlį, ir ant viršutinės lentynos susirado kalna- 
kasių dujinį žibintą. Piteris mynė jai ant kulnų, paspraudęs uodegą tarp 
kojų, gėdingai vypsodamas. Anderson, išėjusi iš spintos, bemaž Ž užlipo 
ant jo. 

- Neužgavau, Piteri? 

Piteris negarsiai urgztelėjo... Ir vėl prisispaudė Bobei prie kojų, kai 
perkūnas nugriaudėjo taip stipriai, jog net langai sudrebėjo. Anderson 
sugrįžo į savąją kėdę, žaibas tvykstelėjo melsvai balta šviesa, ir skimb- 
telėjo telefonas. Stiprėjo vėjas, šnarendamas ir girgždindamas medžius. 

Piteris spaudėsi prie supamosios kėdės, maldaujamai žvelgdamas į 
Anderson. a 

- Gerai, - atsiduso ji, - eik čia, bailiuk. 

Piterio nereikėjo dusyk prašyti. Užšoko Anderson ant kelių, viena 
letena gerokai grybštelėdamas jai šakumą. Jis tarytum visad stengdavosi 
trinktelėti tenai arba į vieną kurią nors krūtį; tai jam išeidavo netyčia - 
nelyginant vienas iš tų nesuvokiamų dalykų, kaip antai lifto sustojimai 
kiekviename aukšte, kai tu skubi. Jeigu ir galima nuo to kaip nors apsi- 
ginti, tai Anderson dar teks išmokti. 

Griaustinis. tarsi perplėšė dangų. Piteris susigūžė prie jos. Jo tvaikas 
- Eau de Beagle* - trenkė Bobei į nosį. 

- Kodėl tau nesulindus man į gerklę ir iškart visko neužbaigus, 
Pitai? 

Šuo vėl susigėdęs vyptelėjo, tartum sakydamas: “Žinau, žinau, ne- 
pyk“. 

Vėjas stiprėjo. Lempos pradėjo mirksėti - tikras ženklas, kad netru- 
kus Roberta Anderson ir Centrinė Meino jėgainė pasakys vienas kitam 
mielą sudie... Mažų mažiausia iki trečios ar ketvirtos valandos paryčiui. 
Anderson atidėjo disertaciją į šalį ir apkabino šunį. Tiesą sakant, ji ne- 
buvo prieš kartkartėmis praūžiančias vasaros audras ar žiemos pūgas. 
Mėgo jų siausmą. Mėgo žiūrėti ir klausytis, kaip toji siautulinga jėga, 
nors šiurkščiai ir aklai, tačiau teigiamai veikia žemę. Nesąmoningai pri- 
jausdavo tokių audrų šėlsmui. Jautė dabar savimi ir šią - plaukai ant jos 
rankų ir sprando buvo pastirę, o visai arti driokstelėjęs žaibas ją kone 
įelektrino. 

Prisiminė vieną keistą pokalbį su Džimu Gardneriu. Gardas kiauše 
nešiojo plieninę plokštelę - prisiminimą apie nelaimingą atsitikimą sli- 
dinėjant, kai septyniolikos metų jis vos nežuvo. Gardneris jai papasako- 
jo, kad sykį, keisdamas elektros lemputę, jis gavo velnišką smūgį, nes 
neapsižiūrėjęs kyštelėjo pirštą į lizdą. Tai nieko nepaprasta, bet įdo- 

* Skalikiškas odekolonas (pranc.-angl.). 

miausia, kad kitą savaitę jam galvoje ėmė skambėti muzika, skelbimai 
ir žinios. Sakė Anderson, kad vienų metu tarėsi besikraustąs iš proto. 
Ketvirtą dieną netgi identifikavo jo priimamus šaukinius: WZON - vie- 
nos iš trijų Bengoro radijo stočių, transliuojančių trumposiomis bango- 
mis. Jis užrašė paeiliui trijų dainų pavadinimus ir tada paskambino į 
stotį, užklausdamas, ar jie tikrai perdavė šias dainas ir Singo polinezie- 
tiško restorano Subaru Vilidže bei Paukščių muziejaus. Bar Harbore 
reklamą. Šie patvirtino. 

Penktą dieną, pasakojo jis, signalas ėmė silpti ir po dviejų dienų vi- 
sai išnyko. 

- Tai toji prakeikta plokštelė kiauše, - pasakė jis, švelniai stuksenda- 
mas kumščiu į randą savo kairiajame smilkinyje. - Be jokios abejonės. 
Žinoma, visi iš to juoksis, bet aš esu įsitikinęs. 

Jeigu kas kitas jai būtų papasakojęs tą istoriją, Anderson pamanytų, 
kad iš jos šaipomasi, bet Džimas nejuokavo - tik pažvelgus į jo akis bu- 
vo matyti, kad jis nejuokauja. 

Didelės audros turi didelę jėgą. 

Mėlynu rėžiu tvykstelėjo žaibas, ir sekundės dalelytę pasirodė tai, 
ką ji vadindavo - kaip ir jos kaimynai - priešnamio kiemeliu. Išvydo pi- 
kapą su pirmaisiais lietaus lašais ant priekinio stiklo; trumpą purviną 
prievažos takutį; pašto dėžutę su nuleistu ir gerai pritvirtintu prie aliu- 
minio šono dangalu; siūbuojančius medžius. Po akimirkos trenkė per- 
kūnas, ir Piteris inkšdamas prigludo prie jos. Lempos užgeso. Nė ne- 
bandė pritemti, mirksėti ar šiaip trikti - iškart vienu metu visos užgeso 
- visiškai. Matyt, elektrą išjungė centrinėje. 

Anderson siekė žibinto - ir staiga jos ranka sustojo ore. 

Ant priešpriešinės sienos, kiek dešiniau nuo dėdės Frenko vališkos 
komodos, sušvito žalsva dėmė. Slinktelėjo du colius aukštyn, kryptelė- 
jo kairėn, paskiau dešinėn. Mirksnį pranyko ir vėl pasirodė. Anderson 
vėl su visu klaikiu dėja vu* įtaigumu prieš akis iškilo sapnas. Vėl prisi- 
minė žibintą Edgaro Po apsakyme, bet šįkart atmintyje iškilo ir “Pasau- 
lių karas". Marsiečių karštieji spinduliai, sėjantys žaliąją mirtį Hamers- 
mite. | 

Pasisuko į Piterį, išgirsdama savo sprande girgžtelint it nesuteptų 
durų vyriai sausgysles - iš anksto žinojo, ką pamatys. Šviesa ėjo iš Pi- 
terio akies. Iš jo kairiosios akies. Žėrėjo nelyginant užburta žalsva žalt- 
vykslės švieselė virš pelkės po ramios, drėgnos dienos. 

Ne... ne akis. Tai žėrėjo katarakta... Arba bent kas likę iš kataraktos. 
Ji dar labiau susitraukė - netgi nuo šio ryto veterinaro kabinete. Ši Pite- 


* Jau matyto, pažįstamo (pranc.). 

rio snukio pusė buvo nušviesta palšai žalios šviesos, nuo kurios jis pa- 
nėšėjo į pabaisą iš komiksų. 

Pirmutinė jos paskata buvo atsiplėšti nuo Piterio, šokti iš kėdės ir 
paprasčiausiai pabėgti... 

„bet, šiaip ar taip, juk čia Piteris. Ir jau mirtinai išsigandęs. Jeigu jį 
paliktų, Piterį pagautų siaubas. 

Tamsoje už lango driokstelėjo griausmas. Abu jie pašoko. Didžiule 
šniokščiančia užuolaida prapliupo lietus. Anderson per kambarį vėl 
pažvelgė į priešingą sieną, į žalią dėmę, šokinėjančią ir krypuliuojančią. 
Prisiminė tuos laikus, kai dar mažytė gulėjo lovoje, su savo laikrodžio 
grandinėle išgaudama tokias pat dėmes riešo judesiais. > 

O beje, Bobe, kas tau darbo? | | 

Žalia ugnis giliai jo akyje šalino kataraktą. Ją graužė. Ji vėl pažvel- 
gė, ir turėjo susitvardyti, kad nešastelėtų atgal, kai Piteris lyžtelėjo jai 
ranką. 

Tąnakt Bobė Anderson beveik išvis nemiegojo. 


KASINĖJIMAI TĘSIAMI 

„Kai Anderson galiausiai atsibudo, buvo jau veik dešimta valanda ry- 
to, ir dauguma šviesų namuose degė - Centrinėje Meino jėgainėje, atro- 
do, liovėsi krovę į kelnes. Jinai vienomis kojinėmis apėjo namus, išjun- 
ginėdama šviesas, paskiau pro priekinį langą pažvelgė laukan. Piteris 
tupėjo priebutyje. Anderson įleido jį vidun ir atidžiai pažiūrėjo į jo akį. 
Prisiminė naktį patirtą siaubą, bet dabar, ryškai tvieskiant vasaros ryto 
saulei, baimę pakeitė susidomėjimas. Bet kas būtų išsigandęs, pagalvo- 
jo ji, Jei pamatytų ką nors panašaus - tamsoje, užgesus elektrai ir tran- 
kantis audrai. 

Bet kodėl, velniai rautų, Ereridžas nieko nepastebėjo! 

Na, tai nesunku paaiškinti. Fluorescencinių laikrodžių ciferblatai 
spindi ir dieną, ir naktį; tiktai ryškioje šviesoje paprasčiausiai to nema- 
tai. Ir vis dėlto keista, kad ji nepastebėjo žalsvo Piterio akies švytėjimo 
ankstesnėmis naktimis, tačiau nieko pernelyg pritrenkiančio tame nebu- 
vo... Šiaip ar taip, jai prireikė poros dienų, kol suprato, kad katarakta 
traukiasi. Betgi... Eteridžas Žiūrėjo 1š arti, ar ne? Visai prie pat prisiki- 
šęs su senu oftalmoskopu žvelgė į Piterio akį. 


47 


- d 


Sutiko su Anderson, kad katarakta traukiasi... Bet neužsiminė apie 
jokį žėrėjimą - nei žalią, nei kitokį. 

Galbūt jis matė tai, bet nusprendė nepastebėti. Lygiai kaip ir tai, kad 
Piteris atrodo pajaunėjęs. Nes jis nenorėjo to pastebėti. 

Kažkur širdies gilumoje jai velniškai nepatiko naujasis veterinaras; 
matyt, priežastis ta, kad anksčiau taip mėgo senąjį daktarą Dagetą ir 
kvailai (ką padarysi) tikėjosi, kad daktaras Dagetas bus šalia, pakol ji ir 
Piteris gyvens čia. Bet neprotinga piktintis dėl to, kad senasis daktaras 
išsikrausto, ir net jeigu Eteridžas apsiriko arba nenorėjo pastebėti, kad 
Piteris aiškiai eina jaunyn, tai nė kiek nekeičia fakto, kad yra labai kom- 
petentingas veterinaras. 

Žalsvai žėrinti katarakta... tiesiog galvoje netelpa, kaip jis galėjo 
neatkreipti dėmesio į ką nors panašaus. 

O tai jai leido padaryti išvadą, kad Eteridžui apžiūrint šunį, žalio 
švytėjimo nebuvo. | 

Bent tuo momentu. 

Tuo momentu nebuvo ir didelio skalijimo, tiesa? Nebuvo, kai jiedų 
įėjo vidun. Taip pat ir per veterinaro apžiūrą. Visas triukšmas kilo, kai 
jie rengėsi išeiti. 

Gal tuomet Piterio akis pradėjo švytėti? 

"Anderson įpylė “Gravy Train" į Piterio dubenėlį ir kairiąją ranką pa- 
kišo po kranu, laukdama, kol vanduo sušils tiek, jog juo galėtų užpilti 
konservus. Laukti tekdavo vis ilgiau ir ilgiau. Vandens šildytuvas vei- 
kė lėtai, spyriojosi, deja, buvo aiškiai pasenęs. Anderson seniai rengėsi 
Jį pakeisti, - tikrai reiktų tai padaryti prieš stojant šalčiams, - bet vienin- 
telis santechnikas visame Heivene ir kaimyniniuose miestukuose į šiau- 
rę ar į pietus nuo jo buvo gana nemalonus bernas, vardu Delbertas Čail- 
zas, kuris visada žvelgdavo į ją taip, lyg tiksliai žinotų, kaip atrodysianti 
be drabužių (ne ypatingai, kalbėdavo jo akys, bet vartoti dar tinkama) 
ir visad pasidomaudavo, ar Anderson “pastaruoju metu rašanti kokią 
nors naują knygą". Čailzas mėgdavo jai girtis, kad pats būtų buvęs vel- 
niškai geras rašytojas, tačiau esąs pernelyg veiklos žmogus ir neturįs 
“pakankamai lipnios kelnių sėdynės, suprantat?"* Paskutinįsyk buvo jam 
priversta paskambinti, kai spaudžiant dvidešimties laipsnių šalčiui užp- 
raeitą Žiemą trūko vamzdžiai. Viską sutvarkęs, jis pasiteiravo, ar ji ne- 
norėtų kartkartėmis “prasivėdinti". Anderson mandagiai atsisakė, ir 
Čailzas jai pamerkė akį - neva su pasaulietiško žmogaus išmintimi, o iš 
tikrųjų - su visažinio tuštumu. “Tu nė nenutuoki, kaip prašovei, mažy- 
te", - metė jis. “Puikiai nutuokiu, štai kodėl pasakiau ne“, - sukosi jai 
ant liežuvio galo, tačiau nutylėjo - nors ir kaip jo nemėgo, žinojo, kad 

kada nors gali vėl Čailzo prireikti. Kodėl, kai tau topteli galvon kaip iš- 
ties kandžiai atsikirsti, nedrįsti to padaryti? | 

Galėtum ką nors padaryti su tuo vandens šildytuvu, Bobe, jai min-. 
tyse vėl prašneko balsas, tačiau kieno? Pašaliečio balsas jos galvoje. 
Dievaži, nejau paskambinti kopams*? Tačiau tu galėtum, neatlyžo bal- 
sas. Visa, ką reikia tau padaryti, tai... 

Bet čia vanduo ėmė bėgti šiltesnis - šiaip ar taip, drungnas - ir jinai 
pamiršo apie šildytuvą. Išmaišė konservus, padėjo dubenėlį ant žemės 
ir ėmė žiūrėti, kaip Piteris ėda. Šiomis dienomis jo apetitas kur kas ge- 
resnis. 

“Reikėtų patikrinti jo dantis, - pagalvojo ji. - Gal bus galima vėl pe- 
reiti prie “Gaines Mea!''. Centą sutaupei - turtingesnis tapai, o amerikie- 
čiai skaitytojai nesigrūda prie tavo slenksčio, vaikuti. Ir... 

Ir kada gi būtent prasidėjo klinikoje erzelynė? 

Anderson pabandė viską paeiliui prisiminti. Nebuvo visiškai tikra, 
bet kuo daugiau apie tai galvojo, tuo labiau jai atrodė, kad tai galėjo at- 
sitikti, - galėjo, bet tvirtai nebuvo įsitikinusi, - tuoj po to, kai daktaras 
Eteridžas baigė tirti Piterio kataraktą ir padėjo oftalmoskopą. 

Palauk, Vatsonai, staiga prabilo Šerloko Holmso balsas, perteikia- 
mas greita, bemaž skubria Bazilio Rasborno dikcija. Akis švytėjo. Ne... 
ne akis. Katarakta švytėjo. Bet Anderson nepastebėjo to švytėjimo, nors 
turėjo pastebėti. Eteridžas irgi nepastebėjo, o jis tikrai privalėjo paste- 
bėti, galbūt galime spėti, kad gyvuliai veterinarinėje klinikoje pašėlo tik 
tada, kai Piterio katarakta ėmė švytėti... Kai, jeigu toliau plėtosime šią 
mintį, vėl prasidėjo gijimo procesas? Galimas daiktas, kad švytėjimas 
matomas tik tada, kai jam nėra pavojaus būti matomam? Ak, Vatsonai, 
tai prielaida tokia pat bauginanti kaip ir niekuo nepagrįsta. Nes tatai 
nurodytų veikiant... 

„veikiant kažkokį intelektą. 

Anderson visai nepatiko tokia minčių tėkmė ir pabandė jas nukreip- 
ti kita linkme senu išbandytu patarimu: Palik tai ramybėje. 

Šįkart tas receptas padėjo. 

Bent tam kartui. 


Anderson panoro nueiti ir dar pakasinėti. 
Sirdies gilumoje toksai sumanymas jai nepatiko. 
Nuojauta jai sakė, kad toji užmačia siurbia į save kaip liūnas. 
* Sutrump. iš copperhead (angl) - variagalvis. Paplitusi Amerikoje polici- 
ninkų pravardė. 

Palik visa ramybėje, Bobe. Tai pavojinga. 

Teisingai. 

O be to, koks tavo reikalas? | 

Joks, kiek jai būvo matyti. Bet juk ir negali matyti, ką cigaretės dū- 
mai daro tavo plaučiams. Štai kodėl žmonės nesiliauja rūkę. Galimas 
daiktas, kad jos kepenys genda, kad širdies kameros užsineša choleste- 
rinu ar kad ji tapusi bergždžia. Ką gali Žinoti, gal kaip tik šią minutę jos 
kaulų čiulpuose it pasiutusios dauginasi nenormalios baltosios kraujo 
ląstelės. Kodėl jaudintis dėl pasiankstinusių mėnesinių, jeigu gali su- 
sirgti iš tiesų kuo nors tokiu įdomiu kaip leukemija, Bobe? 

Bet jai vis tiek norėjosi toliau kasti. 

Tasai paprastas, elementarus noras neturėjo nieko bendra su sveiku 
protu. Ruseno kažkur giliai jos viduje. Čia buvo visi fizinio potraukio - 
druskai, kokainui, heroinui ar cigaretėms - požymiai. Jos protas šaukė- 
si logikos, tačiau pasąmonė siuntė veik nenuoseklų imperatyvą: Kask 
Bobe, viskas bus gerai. Kask, Bobe, kask, kask, apsišik, kodėl tau dau- 
giau nepakasus, juk nori sužinoti, kas ten yra, tad kask, pakol pamaty- 
si, kask, kask, kask... 

Valios pastangomis jai pasisekdavo nutildyti tą balsą, bet po penkio- 
likos minučių susigriebdavo vėl jo besiklausanti | nelyginant Delfų ora- 
" kulo. 

Privalai kam nors pasakyti, ką tu suradai. 

Kam? Policijai? Cha! Neverta. Arba... 

Arba kam? | 

Štai jau ji darže, ravi kaip pašėlusi... kaip narkomanė, padariusi pert- 
rauką. 

„kam nors iš valdžios, užbaigė mintį. 

Dešinysis smegenų pusrutulis jai parūpino Anos sarkastišką juoką, 
kaip ir tikėjosi... bet juokas tiek nebežeidė, kiek ji bijojos. Kaip dauge- 
lis savo kartos žmonių Anderson nedėjo pernelyg daug vilčių, kad “val- 
džia viską sutvarkys“. Valdžios gebėjimu tvarkytis pradėjo abejoti try- 
likos metų amžiaus, dar gyvendama Jutikoje. Sėdėjo poilsio kambaryje 
ant sofos, tarp Anos ir motinos. Valgė hamburgerį ir per televizorių žiū- 
rėjo, kaip Dalaso policija vedasi Li Harvėjų Osvaldą per požeminį par- 
kavimo garažą. Visur gausybė Dalaso policijos. Iš tiesų, tiek daug, jog 
televizijos pranešėjas sakė visai šaliai, kad kažkas nušovė Osvaldą, vi- 
sai tai policijai - visiems tiems valdžios žmonėms - nė nesuspėjus nors 
kiek įtarti, kad kažkas negerai, nors ir kas ten buvo. 

„Jos nuomone, Dalaso policija taip gražiai pasirodė saugodama Džo- 
ną F. Kenedį ir Li Harvėjų Osvaldą, jog valdžia nutarė atsigriebti per 
vasaros rasines riaušes dviem metais vėliau, o paskiau - Vietnamo karo 

metu. Paskiau sekė kitos akcijos: dešimt metų po Kenedžio mirties naf- 
tos embargo įvedimas, derybos, siekiant išlaisvinti Amerikos įkaitus 
ambasadoje Teherane, ir kai paaiškėjo, kad skudurgalviai nenori įsik- 
lausyti proto ir viršenybės balso, Džimis Karteris nusiuntė Dalaso poli- 
ciją gelbėti tų vargšų vyrukų - šiaip ar taip, buvo galima tikėtis, kad val- 
džios organai, su tokiu šaltakraujišku aplombu tvarkę tą Kent Steito rei- 
kalą, sugebės atlikti ir šį darbą, kuris specialiųjų užduočių vaikinams 
yra kasdienybė. Ką gi, senikei Dalaso policijai tąkart nepasisekė, bet 
apskritai paėmus, jie kontroliavo situaciją. Visa, ką tereikėjo jiems da- 
ryti - tai sėdėti ir stebėti, kokia tvarkinga tapo pasaulio padėtis nuo to, 
laiko, kai žmogus su dryžuotais marškinėliais, gaivintoju suteptais retė- 
jančiais plaukais ir purvinomis panagėmis ištaškė prezidento smegenis, 
šiam riedant savo "Linkolno" užpakalinėje sėdynėje kaubojų miesto 
Teksase gatvėmis. | 

Pasakysiu Džimui Gardneriui. Kai jisai sugrįš. Gardas žinos, ką da- 
ryti, kaip pasielgti. Šiaip ar taip, ką nors sugalvos. 

Anos balsas: Nuostabi mintis - kreiptis į diplomuotą lunatiką. 

Jis ne lunatikas. Tik šiek tiek keistas. 

Aha, areštuotas per paskutiniąją demonstraciją Sibruke su užtaisy- 
tu 45-0 kalibro pistoletu kuprinėje. Tikrai keistuolis... 

Ana, užsičiaupk. 

Jinai vis ravėjo. Per visą tą rytą ravėjo spiginant karštai saulei; jos 
marškinėlių nugara permirko prakaitu - skrybėlė nuo saulės, kurią ji pa- 
prastai užsidėdavo, dabar dabino pernykštę kaliausę. 

Po priešpiečių ji prigulė nusnūsti, bet negalėjo užmigti. Mintys be 
perstojo sukosi jai galvoje, ir tasai pašaliečio balsas niekaip nenutilo: 

Kask, Bobe, viskas bus gerai, kask... 

Galiausiai ji vis dėlto pasidavė - sugriebė laužtuvą, kastuvą i ir sem- 
tuvą, leidosi miškan. Lauko pakraštyje sustojo, suraukė mąstydama 
kaktą ir sugrįžo pasiimti kaplio. Piteris sėdėjo priebutyje. Trumpai 
žvilgtelėjo, bet neparodė noro sekti paskui Anderson. 

Tiesą sakant, ji nė kiek nenustebo. 

Taigi maždaug po dvidešimties minučių ji stovėjo mišku apaugusio 
slėnio viršuje, žvelgdama žemyn į tranšėją, kurią buvo pradėjusi rausti, 
laisvindama nuo žemių tai, ką dabar manė esant mažutėle kito pasaulio 
erdvėlaivio dalelyte. Jo pilkas korpusas buvo toks pat apčiuopiamas 
kaip veržliaraktis ar atsuktuvas, paneigdamas sapnus, chimeras, spėlio- 
nes; jis buvo ten. Jos. iškastos ir sumestos iš abiejų pusių žemės, drėg- 

nos, juodos, pramaišiui su miško puvenomis turėjo tamsiai rudą spalvą 
- dar buvo permirkusios nuo vakarykščio lietaus. 

Leisdamasi šlaitu, užmynė koja kažką traškantį - lyg laikraštį. Tai 
buvo ne laikraštis, o negyvas žvirblis. Dar dvidešimt pėdų žemiau gu- 
lėjo negyva varna, komiškai dangun styrančiomis kojomis nelyginant 
animaciniame filmuke. Anderson sustojo, apsidairė aplink ir išvydo tri- 
jų kitų paukščių gaišenas - dar vienos varnos, kėkšto ir purpurinės tana- 
gros. Be jokių sužalojimo žymių. Tiesiog negyvi ir tiek. Ir apie juos - nė 
vienos musės. 

Bobė pasiekė griovį ir numetė savo įnagius ant krašto. Griovys bu- 
vo purvinas, tačiau ji vis tiek įlipo vidun, darbiniais batais žlegsėdama 
po dugną. Pasilenkė, žiūrinėdama glotnų pilką metalą, nusileidžiantį gi- 
lyn į žemę. Iš vieno jo šono telkšojo balikė. 

Kas tokie esat? 

Palietė korpusą ranka. Vibracija į įsmigo į odą i ir mirksniu tartum per- 
bėgo ją visą, paskiau liovėsi. 

Anderson apsigręžė ir paėmė kastuvą; medinis, lygus jo kotas buvo 
sušildytas saulės. Kažkaip jai toptelėjo, jog negirdi jokių įprastų miško 
garsų, visiškai jokių... nei paukščių čiulbesio, nei per pomiškį nuo žmo- 
gaus kvapo sprunkančių žvėrių traškesio. Tiktai aštriau užuodė visus 
kvapus - durpinės žemės, pušų spyglių, žievės ir sakų. 

Jos vidaus balsas - labai iš giliai, ne iš dešiniojo smegenų pusrutu- 
lio, bet galbūt iš pačių pasąmonės gelmių - išgąstingai klykė. 

Kažkas vyksta, Bobe, kažkas vyksta - dabar, ŠIUO METU. Nešdin- 
kis iš čia, Bobe - nuo to negyvo švilpiko, nuo negyvų paukščių, prašau 
tave, PRAŠAU... 

Sugniaužė stipriau kastuvo kotą; vėl išvydo mintyse tą daiktą tokį, 
kokį. buvo nubraižiusi - pilką viršutinį kraštą kažko, slypinčio giliai po 
žeme. 

Mėnesinės vėl atsinaujino, bet nieko tokio; dar prieš eidama ravėti 
daržan, buvo įsidėjusi į kelnaites tamponą. Didįjį. Ir pustuzinį kitų turė- 
jo krepšy, juk taip? O gal netgi visą tuziną? 

Tiksliai nežinojo, bet tai ir nebuvo svarbu. Pačiai nejučia kažkuria 
savo esybės dalimi suvokė, kad užbaigs čia pradėtąjį darbą, nors ir ko- 
kias kvailas sampratas apie laisvą valią kuždėtų jai likusi smegenų da- 
lis. Negyvi Žvėrys... mėnesinės, perstojusios ir vėl prasidėjusios... tai, 
kad čia atėjai pasirengusi, nors tikinai save, kad dar galutinai nenusp- 
rendei... Visa tai smulkmenos, daugiau negu smulkmenos, gryni šūdnie- 
kiai. Ji tik dar šiek tiek pakas, pakas apie tą gremėzdą, pažiūrės, ar esa- 
ma ko daugiau be to glotnaus metalinio apvalkalo. Nes visa... 

- Visa puiku, - pasakė Bobė Anderson, supama kažkokios nenatūra- 
lios tylos, ir ėmėsi kasti. 

GARDNERIS PARPUOLA 
| | 


Tuo metu, kai Anderson skriestuvu brėžė gigantiškus kontūrus, suk- 
dama smegenis, - labiau apdujusias nuo kraštutinio nuovargio nei pati 
suvokė, - dėl neįmenamos mįslės, Džimas Gardneris buvo užsiėmęs 
vienintele veikla, kokiai nūnai dar išliko pajėgus. Šiuo metu jis buvo 
Bostone. Birželio 25-ąją Bostono universitete įvyko poezijos skaitymai. 
Dvidešimt šeštoji buvo laisva. Kaip tik šią dieną Gardneris suklupo, ta- 
čiau “suklupo", deja, ne visai tiksliai nusako tai, kas atsitiko. Vienas da- 
lykas, kai užkliūvi koja už šaknies vaikštinėdamas po mišką - menknie- 
kis ir tiek. Bet čia jis parpuolė iš tiesų, parpuolė žudančiai - tarytum 
kūlvirsčiom, laužydamas savo brangius kaulus nusirito žemyn ilgais 
laiptais. Laiptais? Šūdas, mažne nukrito nuo žemės paviršiaus. 

Krytis prasidėjo viešbučio numeryje, o baigėsi po aštuonių dienų ant 
molo Arkadija Byče, Niū Hampšyro valstijoje. 

Bobei norėjosi kasti; o kai Gardneris dvidešimt šeštosios rytą prabu- 
do, jam norėjosi išgerti. 

Žinia, nėra tokios sąvokos kaip “laikinai susilaikęs alkoholikas". Ar- 
ba tu geri, arba ne. Šiuo metu jis negėrė, ir tai buvo gerai, bet jis apsk- 
ritai išgyvendavo ilgus tarpsnius, kai nė negalvodavo apie kaušalą. Kar- 
tais ištisus mėnesius. Būdavo, retsykiais užsuks į susitikimą (jeigu dvi 
savaites iš eilės Gardas neatsilankydavo anoniminių alkoholikų susitiki- 
me, imdavo jausti nerimą - panašų į tą, kaip išpylęs druską pamiršti 
mesti Žiupsnį sau per petį), atsistos ir pasakys: “Sveiki, vadinuosi Dži- 
mas ir esu alkoholikas“. Tačiau kai nejausdavo potraukio, atrodydavo 
tartum netiesa. Nepasakytum, kad per tuos tarpsnius jis neimdavo nė la- 
šo į burną; galėdavo gerti ir gerdavo - gerdavo, o ne kaušdavo. Porą 
kokteilių apie penktą valandą pavakare, jeigu dalyvaudavo kokioje fa- 
kulteto ceremonijoje ar oficialiuose pietuose. Tik tiek, ir nieko daugiau. 
Arba galėdavo paskambinti Bobei Anderson ir paklausti, ar nenorėtų at- 
važiuoti ir kur nors išmesti vieną kitą burnelę, ir to būdavo gana. Jokių 
problemų. 

O paskiau išaušdavo rytas kaip šis, kai jis pabusdavo geisdamas nu- 
silakti iki žemės graibymo. Atrodydavo, kad yra kankinamas tikro, fi- 
ziškai apčiuopiamo troškulio - tada jam ateidavo į galvą tie komiksai, 
kuriuos Virdžilis Parčas piešdavo “Saturday Evening Post“ - iš tų, kur 
visad drebančių kinkų aukso ieškotojas šliaužia per dykumą su nukani- 
siu liežuviu, ieškodamas kokio šaltinio. 

Visa, ką Gardneris galėdavo padaryti, kai užeidavo potraukis, - tai 
pasistengti jį nugalėti, atsispirti jam, pabandyti kaip nors nukreipti dė- 
mesį. Tiesą sakant, kartais, kai tai ištikdavo, būdavo geriau sukinėtis po 
tokią vietą kaip Bostonas, nes kas vakaras galėdavai lankyti tuos ano- 
niminių alkoholikų susitikimus, net kas keturias valandas, jeigu tik pri- 
reikdavo. Po trijų keturių dienų tai praeidavo. 

Paprastai. | 

Manė, kaip nors tai pralauks. Sėdės savo kambaryje, per kabelinę te- 
leviziją žiūrės filmus ir paliks už juos mokėti aptarnaujančiajam perso- 
nalui. Praėjo jau aštuoneri metai nuo to laiko, kai išsiskyrė ir metė dės- 
tęs koledže kaip etatinis poetas... o tai reiškė, kad jam teko dabar gy- 
venti keistoje žemesnėje visuomenės pakopoje, kur prekiniai mainai 
svarbesni už pinigus. | 

Mainė eilėraščius į maistą: kartą už sonetą vieno fermerio žmonos 
gimtadienio proga gavo tris krautuvinius krepšius šviežių bulvių. “Tas 
dalykas velniškai padeda ir eilėms, - pasakė fermeris, nuverdamas 
Gardnerį kietu žvilgsniu. - Tikroms, poetiškoms eilėms". 

Gardneris, iš pusės žodžio pagaudavęs užuominą, sukūrė sonetą, to- 
kį kupiną vingrių vyriškų rimų, jog pats pratrūko kvatotis, antrusyk re- 
daguodamas eiles. Paskambino Bobei, perskaitė jai, ir abu juokėsi pil- 
vus susiėmę. Garsiai skaitomos jos dar geriau skambėjo - tarytumei 
meilės laiškas iš daktaro Suso knygos. Beje, ir be Bobės žinojo, kad, 
šiaip ar taip, darbas atliktas sąžiningai - šiek tiek gremėzdiškai, bet ne 
atsainiai. | 

Kitu atveju nedidelė leidyklėlė Vest Mainote sutiko išleisti jo eilė- 
raščių knygą (tai atsitiko 1983-aisiais ir, po teisybei, ji buvo paskutinė 
Gardnerio paskelbta eilėraščių knyga), ir kaip avansą pasiūlė pusę kor- 
do medienos. Gardneris paėmė. 

- Galėjai išsiderėti tris ketvirtadalius kordo, - Bobė pasakė jam aną 
vakarą, kai abu sėdėjo prie josios židinio, užkėlę kojas ant grotelių, rū- 
kydami cigaretes, o vėjas už langų stūgaudamas bloškė šviežią sniegą 
ant laukų ir medžių. - Etlėraščiai geri. Ir jų daug. | 

- Žinau, - atsakė Gardneris. - Bet aš juk šalau. Pusės kordo man už- 
teks iki pavasario. - Jis mirktelėjo jai. - Be to, tasai vyriokas - iš Konek- 
tikuto. Nemanau, kad jisai suprato, jog dauguma jų - šlamštas. 

Bobė pastatė koją ant žemės ir išpūtė į jį akis. 

- Tu juokauji? 

- Nė kiek. 

Jinai ėmė krizenti, jisai stipriai ją pabučiavo, o paskiau nusitempė į 
lovą, ir abu kartu miegojo kaip du balandėliai. Prisiminė, kaip sykį pa- 
budo, klausydamasis vėjo kauksmo ir mąstydamas apie tamsą bei spau- 

džiantį šaltį lauke, kaip jaukiai šilta jiems čionai lovoje po dviem apk- 
lotais, ir troškdamas, kad tai tęstųsi amžinai - tačiau niekad taip nebū- 
davo. Jis buvo išauklėtas tikėti, kad Dievas - tai meilė, bet tiesiog nega- 
lėjai atsistebėti, kaip galima mylėti Dievą, jeigu Jisai sutvėrė vyrą 1r 
moterį pakankamai sumanius išsilaipinti Mėnulyje, bet ganėtinai kvai- 
lus nuolat suvokti, jog nėra amžinų dalykų. 

Rytojaus dieną Bobė vėl pasiūlė pinigų ir Gardneris vėl atsisakė 
juos paimti. Žinoma, nesimaudąs piniguose, bet šiaip taip suduriąs galą 
su galu. Ir jis nepajėgė nuslopinti plykstelėjusios pykčio kibirkštėlės, 
nors pasiūlyta buvo lyg tarp kitko. 

- Nejau nežinai, kam priklauso išsitraukti pinigus po nakties lovoje? 

Jinai pasišiaušė. 

- Tu ką - laikai mane kekše? 

- Tau reikia sąvadautojo? - išsišiepė jis. - Girdėjau, galima neblogai 
užsidirbti. 

- Tu nori pusryčiauti, Gardai, ar myžt ant manęs? 

- O jei abu kartu? 

- Ne, - atrėžė ji. Buvo matyti, kad ne juokais užpyko - Dievulėliau, 
jis darosi vis bjauresnis, kad šitaip į viską Žiūri, o juk kadais būdavo 
taip lengva. | 

Gardas apkabino ir priglaudė ją prie savęs. “Aš tik pajuokavau, ne- 
jaugi ji to nesupranta? - pagalvojo jis. - Ji visados atskirdavo, kada aš 
juokauju". Bet žinoma, ji pažiūrėjo į tai rimtai, nes jis nejuokavo. Jeigu 
manąs kitaip - tuomet tik patsai save apgaudinėjąs. Juk bandė Bobę už- 
gauti, nes jinai jį sutrikdė. Bet kvaila ne tai, kad ji pasiūlė, o tai, kad ji- 
sai sutriko. Galų gale juk pats pasirinko tokį gyvenimą, tiesa? 

Nenorėjo įskaudinti Bobės, nenorėjo jos nuo savęs atstumti. Žino- 
ma, lovoje su ja gerai, bet ne tai svarbiausia. Svarbiausia, kad Bobė An- 
derson - draugas, o pastaruoju metu, regis, dedasi kažkas baugaus. Su 
kokiu greičiu jis baigia prarasti draugus. Iš tiesų tai baugina. 

Baigia prarasti draugus? Ar verčia juos bėgti nuo savęs? Kaip yra 
iš tikrųjų, Gardai? 

Iš pradžių glausti ją buvo tas pat, kaip myluoti lyginimo lentą, ir 
Gardas baiminosi, kad Bobė pabandys iš jo išsiveržti, o tada jis padary- 
tų klaidą, mėgindamas ją sulaikyti, tačiau Bobė galiausiai atsileido. 

- Aš noriu pusryčiauti, - pasakė jis. - Ir atsiprašyti tavęs. 

- Viskas gerai, - atsakė Bobė ir nusisuko, jam nesuskubus pamatyti 
jos veido. Tačiau sausas balso guvumas rodė, kad ji verkia arba netoli 
to. - Aš vis dar pamirštų, kad siūlyti pinigus jankiui - blogas tonas. 

Na, jis nežinojo, ar tai blogas tonas, tačiau pinigų iš Bobės niekad 
neimąs. Niekad neėmė ir neims. 

O štai “Naujosios Anglijos poezijos karavanas“ - visai kitas dalykas. 

“Griebk tą vištytę, sūnau, - būtų pasakęs Ronas Kamingsas, kuris 
taip pat stokojo pinigų, kaip popiežius - naujos skrybėlės. - Grobis per 
lėtas, kad pabėgtų ir per sunkus, kad nuskristų". 

“Naujosios Anglijos poezijos karavanas" mokėjo grynais. Visi kara- 
lystės pinigėliai už poeziją - du šimtai žaliųjų gastrolių pradžioje ir du 
šimtai - pabaigoje. Galėtum pasakyti - žodis, tapęs kūnu. Bet, supranta- 
ma, grynieji - tai dar ne viskas. | 

Dar - viešbučio PASLAUGOS. 

Kai esi gastrolėse, naudojiesi kiekviena proga. Užsisakai valgius į 
numerį, kerpiesi plaukus viešbučio kirpykloje, jeigu tik tenai tokia yra, 
atsiveži papildomą porą batų (jeigu tik ją turi) ir padedi juos už durų 
drauge su savo kasdieniniais, kad irgi už dyką išvalytų. 

Taip pat galėdavai naudotis viešbučio vidiaku kambaryje ir Žiūrėti 
filmus, kurių tu niekad nepamatytum kino teatre, kadangi kino teatrai 
reikalavo pinigų daugmaž už tą patį, ką poetai, netgi labai talentingi, 
anot jų, privalėdavo teikti už dyką ar beveik tiek - pavyzdžiui, tris krep- 
šius bulvių už vieną (1) sonetą. Žinoma, už vidiaką įskaitomas papildo- 
mas mokestis, bet na ir kas? Tau nė nereikia jo įtraukti į PASLAUGŲ 
sąskaitą; kompiuteris tai atlieka automatiškai, ir Gardneris šia tema te- 
galėdavo pasakyti - “Laimink ir išsaugok, Dieve, PASLAUGAS, tegul 
tiem suskiams nepristinga smarvės!" Jis žiūrėdavo viską, pradedant 
“Emanuele Niujorke" (ypač tą dalį, kur mergina labai meniškai ir paki- 
liai audrina berno daikčiuką po stalu “Langai į pasaulį" restorane; šiaip 
ar taip, nuo to ir jam kai kas neabejotinai pakildavo) ir baigiant “India- 
na Džonsas ir Lemties šventykla" bei “Braitu Vaivorykšte" ir “Žvaigž- 
džių vagimi". 

“Štai ką dabar aš darysiu, - mąstė jis, krenkšėdamas ir iš anksto mė- 
gaudamasis gero, išlaikyto viskio skoniu. - KAIP TIK TAI aš darysiu. 
Paprasčiausiai pasėdėsiu numeryje ir vėl peržiūrėsiu juos visus, netgi 
“Braitą Vaivorykštę“. O priešpiečiams užsisakysiu tris čizburgerius* ir 
vieną suvalgysiu šaltą trečią valandą. Galbūt praleisiu “Braitą Vaivo- 
rykštę" ir nusnūsiu valandžiukę. Vakare niekur neisiu. Anksti atsigul- 
siu. Ir kaip nors prakentėsiu". 

Bobė Anderson užkliuvo už trijų colių iš žemės išsikišusios meta- 
lo smailės. 

Džimas Gardneris užkliuvo už Rono Kamingso. 

Dalykai skirtingi; rezultatas toks pat. 

Nes visi stigo vinies. 


* Pakepinta bandelė su kotletu ir sūriu viduje. 

Ronas kyštelėjo vidun maždaug tuo pat metu, kai už kokių dviejų 
šimtų mylių Anderson ir Piteris kaip tik važiavo namo iš nepasakytum 
kad normalaus apsilankymo pas veterinarą. Kamingsas pasiūlė nusileis- 
ti į viešbučio „barą ir išmesti burnelę ar visą dešimtį. 

- Arba, - nerūpestingai tęsė Ronas, - paprasčiausiai galėtume pra- 
leisti įžanginę dalį ir nusitašyti. | 

Jeigu jis būtų pateikęs tai delikačiau, Gardas gal ir būtų neužsikabi- 
nęs. O dabar įsivaizdavo save su Ronu Kamingsu bare, smagiai bekil- 
nojantį prie lūpų taurelę su “Džeku Danielsų" ir vis kartojantį sau seną 
pasakaitę apie tai, kaip galįs susilaikyti, jeigu tik iš tiesų panorėtų. 

Ronas Kamingsas buvo geras, rimtas poetas, kuriam pinigai tiesiog 
byrėjo iš subinės... arba bent jis dažnai taip sakydavo. “Aš patsai sau de 
Medičis, - būdavo, girsis jis. - Pinigai tiesiog byra man iš subinės". 
Priklausė tekstilės fabrikantų šeimai, užsiimančiai tuo verslu mažne de- 
vynis šimtus metų ir valdančiai kone visą pietinę Niū Hampšyro sritį. 
Jie laikė Roną trenktu, bet kadangi jis buvo jaunėlis sūnus ir kadangi 
vyresnysis nebuvo trenktas (suprask: besidomįs tekstile), šeima leido 
Ronui daryti, ką nori - tai yra rašyti, skaityti eilėraščius ir veik be atvan- 
gos gerti. Ronas buvo perkaręs jaunikaitis, primenantis tuberkuliozinin- 
ką. Gardneris niekad nematė, kad šis valgytų ką nors kitą, kaip tik sū- 
rius riešutus ir krekerius “Gold fish". Dar abejotinai jo garbei reikia pri- 
durti, kad nė įtart neįtarė Gardnerį turint problemų su kaušalu... ar kad 
kartą, būdamas girtas, tasai vos neužmušė savo žmonos. 

- Gerai, - sutiko Gardneris. - Aš už. Nusitašom. | 

„Kai išmetė po keletą burnelių viešbučio bare, Ronas pasiūlė: pora 
tokių šaunių vaikinų kaip juodu galėtų susirasti vietelę nors kiek sma- 
gesnę nei ši, su tuo čirpiančiu iš garsiakalbių viršum galvų grojimo au- 
tomatu. 

- Manau, mano širdis tai priimtų, - tarė Ronas. - Na, tikrai nežinau, 
bet... 

- Dievas  neryštingų nemėgsta, - vabaigė Gardneris. 

Ronas sugageno, plekštelėjo jam per nugarą ir pareikalavo sąskaitos. 
Plačiu mostu pasirašė ją ir dar pridėjo solidžių arbatpinigių iš savo 0 pi- 
niginės. 

- Judinamės, brolyti. 

Ir juodu išėjo. 

Vėlyvos popietės saulė stiklo adatėlėmis susmigo Gardneriui į į akis, 
ir staiga jam dingtelėjo, kad šitai gali blogai baigtis. 

- Klausyk, Ronai, - sumurmėjo jis. - Gal aš geriau... 

Kamingsas, kurio visad blyškūs skruostai buvo užraudę, pavandeni- 
jusios mėlynos akys blizgėjo (Gardui dabar jis panėšėjo į nusipirkusį 

automobilį Varliūkštį iš filmuko), patapšnojo jam per petį ir ėmė įpra- 
šinėti: 

- Nepamesk dabar manęs, Džimai! Bostonas mums prieš akis - toks 
margas ir naujas, spindintis kaip ką tik ištryškęs jaunuoliui ejakuliatas 
pirmojo geidulingo sapno metu. | 

Gardneris kone paspringo iš juoko. 

- Tai labiau panašu į Gardnerį, kokį mes visi pažįstame ir mylime, - 
pasakė Ronas, ir patsai sugagendamas. 

- Dievas nemėgsta neryžtingų, - pakartojo Gardneris. - Pašauk 
mums taksi, Roni. 

Ir tada jam prieš akis iškilo tartum sūkurys. Milžiniško piltuvo pavi- 
dalo, juodas ir vis artėjantis. Regis, tuojau jį įtrauks ir nusineš tolyn. 

Bet ne į Kaifą, deja. 

Taksi sustojo prie šaligatvio. Juodu įsėdo. Vairuotojas pasiteiravo, 
kur važiuoti. . 

- Į Kaifą, - burbtelėjo Gardneris. 

Ronas sugageno. 

- Jis turi galvoje kokią nors vietelę, kur greitai geriama ir dar grei- 
čiau šokama. Surasite tokią? 

- O, manau, taip, - atsakė vairuotojas ir pajudėjo nuo šaligatvio. 

Gardneris apkabino Roną per pečius ir sušuko: 

- E, jei siaust, tai siaust, kad net pragare bildėtų! 

- Išgersiu už. tai, - pritarė Ronas. 


Kitą rytą Gardneris atsibudo šalto vandens vonioje. Jo geriausia ei- 
lutė - savo nelaimei, ja vilkėjo, kai abu su Ronu pakėlė bures, - pama- 
žėle lipo jam prie odos. Pažvelgė sau į pirštus ir aptiko juos labai paba- 
lusius, veik violetinius. Skenduolio pirštai. Matyt, jis jau kuris laikas 
kaip čia įsiropštęs. Turbūt vanduo buvo karštas. Beje, neatsimena. 

Jis ištraukė vonios kamštį. Ant tualeto sėdynės pamatė butelį burbo- 
no. Buvo puspilnis, stiklas kažkuo ištaukuotas. Paėmė ir apuostė - kva- 
pas lyg kepto viščiuko. Gardnerį labiau domino aromatas, sklindantis iš 
butelio vidaus. Nedaryk to, pagalvojo, bet vos dar tik įpusėjus mintį, 
butelio kakliukas jau barškėjo jam į dantis. Gurkštelėjo. Sąmonė vėl ap- 
temo. 

Kai atsipeikėjo, stovėjo nuogas miegamajame su telefono ragelių 
prie ausies, kažkaip per miglas prisimindamas, kad ką tik susuko nume- 
rį. Kieno? Visiškai nenutuokė, kol neatsiliepė Kamingsas. Tasai jautėsi 
dar prasčiau nei Gardneris, nors šiam atrodė, jog tai nebeįmanoma. 

- Ką gi mes iškrėtėme? - išgirdo Gardneris savo balsą klausiant. Vi- 
sad šitaip būdavo, kai jį nusinešdavo ciklonas; net jeigu ir neprarasda- 
vo sąmonės, viskas atrodydavo tarsi iš šalies, nelyginant bulvarinio žur- 
nalo pilkšvai grūdėtoje fotografijoje, niekad nesijausdavo visiškai sa- 
vam kailyje. Sakytum, plūduriuodavo ore it vaikiškas sidabraspalvis 
pripučiamas balionas. - Bus daug nemalonumų? 

- Nemalonumų? - pakartojo Kamingsas ir nutilo. Pagaliau jis bent 
mąsto, pagalvojo Gardneris. Tikėjosi, kad mąsto. O gal tiesiog išsigan- 
do tos minties. Laukė sustirusiomis rankomis. - Jokių nemalonumų, - 
pagaliau prašneko Kamingsas, ir Gardneriui šiek tiek palengvėjo. - Tai 
yra, išskyrus mano galvą - ji kupina nemalonumo. Dievuliau! | 

- Tikrai? Nieko, visiškai nieko? 

Mintyse jam iškilo Nora. 

Nušovei savo žmoną, a! - pasąmonėje staiga prabilo balsas - šerifo 
padėjėjo su komiksų knygiūkšte balsas. Ganėtinai suknistas reikalas, a? 

- Na-a... - susimąstęs nutęsė Kamingsas ir vėl nutilo. 

Gardneris tvirčiau sugniaužė ragelį. 

- Ką, na? - ūmai šviesos kambaryje pasidarė pernelyg ryškios - rėžė 
akis kaip saulė vakar, jiems išeinant iš baro. 

Kažką prisidirbai. Po paraliais, vėl buvai atsijungęs ir iškrėtei dar 
kokią nors kvailystę. Arba beprotystę. O gal nusikaltimą. Kada gi tu iš- 
moksi nebeprisiliesti prie to? Ir apskritai, ar tu gali tai padaryti? 

Nuotrupa iš kažkokio seno filmo be paliovos klapsėjo jam galvoje. 

Blogietis El Comandante*: Rytoj, dar neišaušus, sežor**, būsit ne- 
gyvas! Pasukutinįsyk matėte saulę! 

Šaunusis Americano***: Aha, užtat visą savo likusį gyvenimą 
vaikščiosit be plaukų. | 

- Ką aš padariau? - paklausė jis Rono. 

- Susikivirčijai su keliais vaikinais “Uolėtosios šalies" orilbare, - - nu- 
sijuokė Kamingsas. - O, Viešpatie! Kai sunku juoktis, žinai, kad padau- 
ginai. Prisimęni tą barą ir tuos vaikinus, Džeimsai, mielasis? 

Jis atsakė, kad neprisimena. Pasistengęs šiaip taip pajėgė prisiminti 
vietelę, priklausančią broliams Smitams. Saulė kaip tik leidosi į raudo- 
nus ūkus, ir tai buvo, atsižvelgiant, kad nūnai birželio pabaiga... kada? 
Pusę devynių? Be penkiolikos devintą? Maždaug po penketo valandų, 
kai juodu su Ronu pradėjo - plius minus. Prisiminė, iškaba lauke panė- 
šėjo į garsiųjų tablečių nuo kosulio reklaminį skydą. Prisiminė, įnirtin- 


* komendantas (isp.). | 
** senjore (isp.). 
*** amerikietis (isp.). 

gai ginčijęsis su Kamingsu dėl Voleso Stivenso*, šaukęs visa gerkle, 
stengdamasis perrėkti muziką, griaudėjančią iš grotuvo kažką iš Džono 
Fogerčio repertuaro. Tai buvo paskutiniai padriki atminties skivytai, iki 
kurių jam pasisekė prisikasti. 

- Tai buvo skylė su virš viso baro priklijuotu plakatu VEILONĄ 
DŽENINGSĄ - PREZIDENTU, - priminė Ramingsas. - Tai padeda se- 
nai makaulei? 

- Ne, - nusiminęs atsakė Gardneris. 

-.Na, tu susiginčijai su pora šaunių vaikinų. Žodis po žodžio, ir at- 
mosfera įkaito. Paleisti į darbą kumščiai. 

- Mano? - Gardnerio tonas visai nupuolė. 

- Tavo, - linksmai patvirtino Kamingsas. - Ir tada buvome smagiai 
išmesti už durų. Manau, pigiai atsipirkome, jei nori žinoti. Tu juos įsiu- 
tinai, Džimai. 

- Tai dėl Sibruko ar Černobylio? 

- Po šimts, tu juk prisimeni! 

- Jeigu prisiminčiau, neklausčiau tavęs, apie katrą iš tų dviejų kal- 
bėta. 

- Tiesą sakant, apie abu, - Kamingso balse pasigirdo dvejonė. - Tau 
viskas gerai, Gardai? Kažkaip tu ne kokios nuotaikos. 

“Taip? Na, tarp mūsų, Ronai, aš toli aukštai. Pagautas ciklono. Su- 
kamas ir blaškomas, sukamas ir blaškomas, ir galo nematyti". 

- Gerai. 

- Na ir puiku. Kai kas tikisi, kad tu žinai, kam turi būti už tai dėkin- 
gas. 

- Gal tau? 

- Niekam kitam. Vyruti, trenkiausi ant to šaligatvio kaip berniūkštis 
į žemę, pirmąkart nučiuožęs nuo ledo kalnelio. Nematau savo subinės 
veidrody, bet veikiausiai gražiai atrodo - kaip margaspalvis plakatas. O 
tu norėjai sugrįžti vidun ir papostringauti apie tai, kad visi vaikai aplin- 
kui Černobylį per penkerius metus išmirs nuo leukemijos. Norėjai pa- 
postringauti apie tai, kaip kai kurie tipai mažne susprogdino kone visą 
Arkanzasą, su žvake ieškodami trumpo sujungimo atominėje jėgainėje. 
Sakei, kad jie padegė elektrinę. O aš, aš kertu lažybų iš savo laikrodžio, 
- o tai “Rolex", - kad jie buvo kažkokie narkomanėliai iš Mi-si-si-pės. 
Tik pažadėjęs tau, kad mes dar sugrįšime ir suskaldysim jiems galvas, 
sugebėjau tave įsodinti į taksi. Šiaip taip užkalbėjau tau dantį, kad su- 
tiktum persikelti į numerį, ir prileidau vonią. Pasakei, kad viskas gerai, 
tik išsimaudysi ir paskambinsi kažkuriam bičiuliui... regis, Bobiui. 


* Stevens, Wallace (1879-1955) - amerikiečių poetas. 
60 | 


- Tai veikiau bičiulė, - išsiblaškęs pasakė Gardneris, trindamasis del- 
nu smilkinį. 

- Graži? | ' | 

- Daili. Bet ne pritrenkianti, - paklydus mintis, absurdiška, tačiau vi- 
sai konkreti - Bobę ištiko bėda - praskriejo jam galva nelyginant pakly- 
dęs biliardo rutulys žalia stalo gelumbe. Ir taip pat greitai pradingo. 

Pamažu jis nuėjo prie kėdės ir atsisėdo, dabar masažuodamasis abu 
smilkinius. Atominės. Žinoma, tai buvo atominės. Apie ką gi kita? Jei- 
gu ne apie Černobylį, tai apie Sibruką, o jeigu ne apie jį - tai apie Tri 
Mail Ailendą, ir jeigu ne apie pastarąją, tai apie Meino Jankį Viskasete 
arba apie tai, kas būtų galėję nutikti Vašingtono valstijos Henfordo jė- 
gainėje, jeigu kas nors nebūtų pačiu laiku pastebėjęs, kad jų panaudo- 
tieji kuro strypai, sukrauti lauke tam nepritaikytame griovyje, buvo 
beišlekią oran iki pat dangaus. | 

Kiekgi tokių “pačiu laiku" dar gali būti? 

Panaudotų kuro strypų, sukrautų didžiulėmis krūvomis. Jie mano, 
kad faraono Tutanchamono prakeiksmas - tai niekai? Brolyti! Tik palū- 
kėk, iki koks nors dvidešimt penktojo šimtmečio archeologas atkas šio 
mėšlo krūvą! Bandei pasakyti žmonėms, kad visas tas dalykas - mela- 
gystė, niekas kitas kaip tik įžūli, begėdiška melagystė, kad branduolinės 
jėgainės galiausiai nužudys milijonus ir didžiulius žemės plotus pavers 
bergždžiais ir negyvenamais. Ir ko sulaukei grąžos? Tik tuščią, bepras- 
mišką žvilgsnį. Kreipeisi į Žmones, pragyvenusius vieną administraciją 
po kitos, per kurias jų išrinktieji pareigūnai sakė vieną melagystę po ki- 
tos, paskiau melavo apie melagystes, ir kai tos melagystės buvo išaiš- 
kintos, melagiai teisinosi: “O Dievuliau, aš pamiršau, atleiskite...", ir 
kadangi jie pamiršo, juos išrinkę žmonės elgėsi krikščioniškai ir atlei- 
do. Nepatikėtum, kokia suknista begalė norinčių tai daryti, jeigu nepri- 
simintum, ką P. T. Barnemas* pasakė apie nepaprastai didelį naivuolių 
gimstamumą. Jie žvelgdavo tau tiesiai į akis, kai bandydavai jiems pa- 
sakyti tiesą ir tau pranešdavo, kad paistai niekus, kad Amerikos vyriau- 
sybė nemeluoja ir todėl, kad ji nemeluoja, Amerika tokia didi. O bran- 
gusis Tėve, štai faktai, iškėliau juos savo klausimėliu, negaliu nutylėti, 
kad tai buvau aš, tebūnie, kas bus, bet negaliu meluoti. Kai pabandyda- 
vai pasišnekėti su jais, spoksodavo į tave, tartum veblentum sava kalba. 


* Barnum, Phineas Taylor (1810-1891) - populiarus amerikiečių pramogi- 
nių renginių organizatorius ir vedėjas. 

Jau aštuoneri metai nuo tada, kai jis vos neužmušė savo Žmonos, ir tre- 
ji - kai jis ir Bobė buvo suimti Sibruke; Bobei buvo iškeltas bendras kal- 
tinimas dėl neteisėtos demonstracijos, o Gardui - kur kas konkretesnis: 
nešiojimas be leidimo neregistruoto šaunamojo ginklo. Kiti sumokėjo 
baudą ir išsisuko. Gardneris atsėdėjo du mėnesius. Jo advokatas pasa- 
kė, kad jam pasisekė. Gardneris paklausė advokato, ar šis žinąs, kad sė- 
dįs ant uždelsto veikimo bombos, gniaužydamas save į saują. Advoka- 
tas atšovė klausimu, ar jis neketinąs kreiptis į psichiatrą. O Gardneris 
advokato paklausė, ar neketinąs užsikimšti. 

Bet jam užteko proto daugiau nebedalyvauti demonstracijose. Šiaip 
ar taip, nors tiek. Šalinosi jų. Jos nuodijo jį. Tačiau kai nusigerdavo, jo 
mintys - bent ta jų dalis, kurią palikdavo nepaliestą kaušalas, - vis grįŽ- 
davo ir grįždavo prie reaktorių, kuro strypų, konteinerių temos, prie to, 
kad nebeįmanoma sustabdyti grandininės reakcijos, jeigu ji jau prasi- 
dėjo... 

Kitaip tariant - prie atominių. 

Kai jis nusigerdavo, širdis jam užkaisdavo. Branduolinės jėgainės. 
Prakeiktos jėgainės. Tai buvo simboliška, taip, žinoma, nereikia būti 
Froidu, kad suvoktum, jog iš tikrųjų širdies gilumoje jis protestavo prieš 
reaktorių. Kai iškildavo santūrumo klausimas, tai Džeimsas Gardneris 
turėjo prastus stabdžius. Jo viduje tūnojo kažkoks technikas, kurį jau se- 
niai reikėjo išvyti. Sėdėjo sau ir spaudinėjo ne tuos mygtukus. Tasai ti- 
pas iš tiesų apsidžiaugtų, jeigu Gardnerį ištiktų Kiniškas sindromas*. 

Prakeiktos, sumautos atominės. 

Užmiršk tai. 

Pabandė. Pradžiai pabandė galvoti apie šio vakaro skaitymus Nortis- 
terne - smagias išdykystes, remiamas grupės, pasivadinusios “Poezijos 
bičiuliais'' - etikete, pripildydavusia Gardnerį baimės ir virpulio. Grupės 
tokiu pavadinimu paprastai būdavo sudarytos perdėm iš moterų (dauge- 
lis jų ryškiai mėlynais plaukais, ir tai nekėlė abejonių dėl dalyvių am- 
žiaus). Klubo damos būdavo kur kas geriau susipažinusios su Rodo 
Makjueno darbais nei su Džono Berimeno, Harto Kreino, Rono Ka- 
mingso arba to prasigėrusio užtemusio proto nenuoramos ir bobišiaus 
Džeimso Eriko Gardnerio kūryba. 

Nešdinkis iš čia, Gardai. Spjauk į “Naujosios Anglijos poezijos ka- 
ravaną'. Spjauk į Nortisterną, "Poezijos bičiulius“, tą mergšę 
Makardl. Nešdinkis iš čia, kol dar neatsitiko kas nors bloga. Kas nors 
iš tiesų bloga. Nes jeigu čia liksi, atsitiks kas nors iš tiesų bloga. Ani 
mėnulio - kraujas. 


* Garsaus filmo atominių jėgainių tema pavadinimas. Jame pagr. vaidme- 
nį atliko Džeinė Fonda. 

Tačiau teliks jis prakeiktas, jeigu spruks atgalios į Meiną,  pabrukęs 
uodegą tarp kojų. Bet kuris kitas, tik ne jis. 

Be to, dar ta kalė. L 

Patricija Makardl jos pavardė, ir jeigu ji ne pasipūtusi pasaulinės 
klasės kalė, tai Gardas niekad nėra pažinojęs tokios. 

Jos kontrakte būdavo aptarta: pinigai už kiekvieną spektaklį. 

- Jėzau, - suaimanavo Gardneris ir prisidėjo prie akių ranką, bandy- 
damas atsitverti nuo stiprėjančio galvos skausmo, nors žinojo, kad tik 
vienintelis vaistas padėtų, bet taip pat žinojo, kad kaip tik tasai vaistas 
gali užtraukti tą blogį. 

Ir taip pat žinojo, kad iš to žinojimo jokios naudos. Tad netrukus 
kaušalas vėl ėmė lietis, ir vėl atūžė ciklonas. 

Džimas Gardneris dabar laisvame krytyje. 

Patricija Makardl buvo “Naujosios Anglijos poezijos karavano“ pa- 
grindinė rėmėja ir svarbiausioji pramušėja. Jos kojos buvo ilgos, bet lie- 
sos, nosis - aristokratiška, bet pernelyg aštri, kad atrodytų patraukliai. 
Gardas kartą bandė įsivaizduoti ją bučiuojąs ir pasibaisėjo iškilusiu 
prieš akis neprašytu paveikslu: jos nosis ne tik slydo jo skruostu, bet ir 
prarėžė jį kaip skustuvo peiliukas. Turėjo aukštą kaktą, bekrūtę krūtinę 
ir pilkas akis nelyginant ledynas apniukusią dieną. Savo protėvius kil- 
dino nuo Mayflower laikų. 

Gardneris anksčiau dirbo jai ir turėjo nemaža rūpesčių. Jis įsijungė į 
1988-ųjų “Naujosios Anglijos karavaną" gana nemaloniomis aplinky- 
bėmis... bet jo staigaus įsijungimo priežastis poezijos pasaulyje nebuvo 
labiau nepaprasta nei džiaze arba rokenrole. Patricijai Makard! paskuti- 
nę minutę atsirado spraga jos skelbtoje programoje, nes vienas iš šešių 
poetų, įtrauktų į laimingą tos vasaros kruizą, pasikorė diržu drabužių 
spintoje. 

- Visai kaip Filas Oksas, - tada pasakė Gardneriui Ronas Kaming- 
sas, kai pirmąją turnė dieną juodu sėdėjo kažkur autobuso gale. Pasakė 
tai ir sukrizeno it išdykęs mokinukas iš paskutiniojo klasės suolo. - Bet, 
šiaip ar taip, Bilas Klotsvortas visad buvo kalės išpera. | 

Patricija Makardl perklausė dvylika poetų, išmokėjusi jiems visai 
neblogus avansus, ir atmetusi pompastišką retoriką sutrumpino progra- 
mą iki šešių poetų, mokėdama jiems visiems kaip už vieną. Klotsvortui 
nusižudžius, jai teliko trys dienos spausdinamam poetui susirasti, kai 
daugelis tokių poetų tvirtai užimti (“Arba nuolatinėse atostogose kaip 
kvailas Bilas Klotsvortas“, - gan dirbtinai nusijuokė Kamingsas). 

Kai kurie, o gal ir visi užsakovai spyriotųsi sumokėti sutartą hono- 
rarą, nes “Karavanas" buvo sutrumpėjęs vienu poetu - taip pasielgti bū- 
tų gana šūdina, ypač turint omenyje priežastį, dėl kurios “Karavanas" 
neteko poeto. Šiaip ar taip, tai pastatė “Karavaną" prieš kontrakto nete- 
sybą, bent formaliai, o Patricija Makardl buvo ne iš tų moterų, kurios 
pakęstų biudžeto skyles. 

Išbandžiusi keturis poetus, vieną prastesnį už kitą, ir likus vos tris- 
dešimt šešioms valandoms iki pirmųjų skaitymų, ji galiausiai paskam- 
bino Džimui Gardneriui. 

- Tu vis dar geri, Džimi? - tiesiai šviesiai paklausė ji. “Džimi" - jam 
šitai nepatiko. Daugelis žmonių vadino jį Džimu. Džimas - visai gerai. 
Niekas nevadindavo Gardu, išskyrus jį patį ir... Bobę Anderson. 

- Po truputėlį geriu, - prisipažino jis. - Bet nė kiek nenusitašau. 

- Abejoju, - šaltai pasakė ji. 

- Tu kaip visad, Pate, - atsakė jis, nors ir žinojo, kad ji to nemėgsta 
dar labiau nei jis “Džimi" - tam priešindavosi jos puritoniškas kraujas. 
- Klausi todėl, kad pristigai butelaičio ar dar kokia skubesnė priežastis? 

Be abejo, jis žinojo, ir jinai žinojo, kad jis žino, ir, be abejo, jinai Ži- 
no, kad jis išsišiepęs, ir, be abejo, buvo įsiutusi, ir, be abejo, visa tai jį 
juokino nors nusprok, ir, be abejo, ji žinojo, kad jis taip pat žino tai, ir 
jam tas dalykas patiko. 

Dar keletą minučių juodu taip šaudėsi, paskiau priėjo prie to, kas 
atstojo vedybas ne iš išskaičiavimo, bet iš būtinybės. Gardneris norėjo 
ateinančiai žiemai nusipirkti gerą naudotą malkomis kūrenamą krosnį; 
pabodo gyventi kaip nevaleikai, naktimis riečiantis-prie virtuvinės vi- 
ryklės, vėjui brazdinant plastmasinius langų apmušalus; Patricija Ma- 
kardl norėjo pirkti poetą; nors, aišku, ne rankų sukirtimu - taip su Patri- 
cija Makardl nebūna. Tą pačią dieną atvažiavo iš Derio su kontraktu 
(trim egzemplioriais) ir notaru. Gardas šiek tiek nustebo, kad ji neatsi- 
vežė antro notaro - tam atvejui, jeigu kartais pirmasis sirgtų honorarų li- 
ga ar dar kuo. | 

Atmetus išankstinius priešiškumus bei įtarimus, jis niekaip negalėjo 
palikti turnė ir įsigyti malkom kūrenamą krosnį, nes jeigu jis paliktų tur- 
nė, niekad neregėtų antrosios savo honoraro dalies. Nusitemptų jį teis- 
man ir išleistų tūkstantį dolerių, stengdamasi priversti sugrąžinti tris 
šimtus, “Karavano" išmokėtus jam į priekį. Žinoma, ji galėtų šitai pa- 
daryti. Jis jau atlikęs veik visus skaitymus, bet jo pasirašytas kontraktas 
šiuo klausimu buvo aiškus kaip krištolas: jeigu jis pasitrauktų dėl bet 
kurios Turnė koordinatoriui nepriimtinos priežasties, visi neišmokėti 
honorarai bus anuliuoti ir pripažinti negaliojančiais, o visi išankstiniai 

honorarai privalės būti per trisdešimtį (30) dienų sugrąžinti “Kara- 
vanui". | 

Ir jinai jo tikrai neišleistų iš savo nagų. Gal ji ię; manytų daranti tai 
iš principo, bet iš tikrųjų taip pasielgtų todėl, kad nelaimės valandą jis 
pavadino ją Pate. 

Ir dar tuo nesibaigtų. Jeigu jis pasitrauktų, jinai su neišsenkama 
energija stengtųsi jį apjuodinti. Jis tikrai niekad vėl nebeskaitytų jokia- 
me poezijos turnė, su kuriuo būtų ji susijusi, o tokių poezijos turnė bu- 
vo daug. Be to, dar delikatus dotacijų reikalas (nors jis nemanė, kad 
kaip Ronas Kamingsas galėtų pasakyti, jog faktiškai pinigai byrėjo jai 
iš subinės, nes Gardas netikėjo, kad Patricija Makardl turi ką nors tokio 
vulgaraus kaip subinė ar.dargi rectum - prireikus nusilengvinti, veikiau- 
siai ji atlikdavo Skaisčiosios ekskrecijos aktą). Patricija Makardl pavel- 
dėjo didžiumą tų pinigų ir įsteigė keletą dotacinės pagalbos fondų. Tai 
vienu metu ją padarė rimta menų patrone ir ypač apsukria verslininke, 
atsižvelgiant į tą nemalonų pajamų mokesčių reikalą: dotacijos buvo 
nurašomos nuo bendros apmokestinamos sumos. Kai kas finansuodavo 
poetus tam tikrais laiko tarpais. Kai kurie iš tokių įsteigdavo premijas ir 
prizus už poeziją grynais pinigais, o kai kurie prenumeruodavo moder- 
niosios poezijos ir prozos žurnalus. Dotacijas skirstydavo komitetai. Už 
kiekvienos iš jų veikė Patricijos Makardl ranka, pasistengdama, kad jie 
persipintų vienas su kitu taip tvarkingai kaip kiniško galvosūkio nare- 
liai... arba voratinklio siūlai. 

Jinai galėjo jam padaryti kur kas daugiau, nei susigrąžinti savo mėš- 
linus šešis šimtus baksų. Galėjo jį pažaboti. Ir visai galimas dalykas, - 
neįtikėtinas, bet galimas, - kad jis, ko gero, parašytų dar keletą gerų ei- 
lėraščių iki tol, kai beprotis, laikantis įkišęs revolverį pasaulio subinėn, 
užsimanytų nuspausti gaiduką. 

“Taigi užbaik visa iki galo", - pagalvojo jis. Užsisakė iš viešbučio 
tarnybos butelį “Džono Volkerio" (Dieve laimink BENDRĄ SĄSKAI- 
TĄ amžinai per amžius amen) ir dabar įsipylė sau antrą taurelę ranka, 
tapusia stebėtinai tvirta. “Užbaik visa iki galo, nieko daugiau". 

Bet dienai slenkant, jis vis mąstė, ar nesusigriebus Stiuarto gatvės 
stotyje “Greihaundo" autobuso, kad paskiau po penkių valandų išlys- 
tum prie apdulkėjusios vaistinėlės Jūnityje. Iš ten pabalsuoti kokią nors 
pakeleivingąją iki Trojos. Paskambinti Bobei Anderson ir pasakyti: 
“Mane kone nunešė ciklonas, Bobe, bet pačiu laiku susiradau slėptuvę 
nuo vėtros. Tai bent pasisekė, ką?" 

Šikt į tai. Pats esi savo laimės kalvis. Jeigu būsi tvirtas, Gardai, su- 
lauksi laimės. Užbaik visa iki galo. Štai ką reikia daryti. 

Pervertė visą savo kelionkrepšio turinį, ieškodamas geriausių jam 
dar likusių drabužių, nes kostiumas, su kuriuo skaitydavo poeziją, bu- 
vo jau neišgelbstimas. Išgriebė iš vidaus ir numetė ant lovos išblukusius 
džinsus, paprastus baltus marškinius, suplyšusias glaudes ir kojinių po- 
rą (dėkui, mem, bet nėra reikalo tvarkyti kambario, aš miegojau vonio- 
je). Apsirengė, suvalgė dar keletą krekerių, paskiau vėl perrausė krepšį 
- šįsyk ieškodamas aspirino. Surado ir nurijo keletą tablečių. Pažvelgė į 
butelį. Nusuko akis, galvoje tvinkčiojo vis labiau. Atsisėdo prie lango 
su savo užrašais, bandydamas nuspręsti, ką šįvakar skaitys. 

Toje siaubingai ilgos popietės šviesoje visos jo poemos atrodė tar- 
tum parašytos senovės kartaginiečių kalba. Užuot kaip nors palankiai 
paveikęs galvos skausmą, aspirinas, regis, dar labiau jį sustiprino: s/em, 
bem, dėkui jums, mem. Su kiekvienu širdies tvinksniu jo galva krestel- 
davo. Tas pats skausmas kaip ir anksčiau - nelyginant plieninis grąžtas 
pamažu skverbtųsi galvon kiek aukščiau ir kairiau nuo jo kairiosios 
akies. Pirštų galiukais jis prisilietė ir perbraukė nedidelį randą šioje vie- 
toje. Plieninė plokštelė po oda - tai liekana nelaimingo atsitikimo slidi- 
nėjant paauglystės metais. Prisiminė daktaro žodžius: “Kartkartėmis ta- 
ve gali kankinti galvos skausmai, sūneli. Kai jie užeis, dėkok Dievui, 
kad išvis ką nors jauti. Tau pasisekė, jog likai gyvas". 

Bet tokiais momentais jis klausdavo savęs: kažin? 

Tokiais momentais jis daug ko savęs klausdavo. 

Drebančia ranka padėjo užrašus į šalį ir užsimerkė. 

Aš negaliu visa užbaigti ligi galo. 

Gali. | 

Negaliu. Ant mėnulio kraujas, jaučiu, bemaž jį matau. 

Nepaistyk man tų savo airiškų pramanų! Tik būk tvirtas, tu, prasky- 
dus mergele! Tvirtas! 

- Pabandysiu, - sumurmėjo jis nepramerkdamas akių i ir po penkioli- 
kos minučių, kai iš nosies palengva ėmė tekėti kraujas, to nepastebėjo. 
Užmigo ant kėdės. 


Prieš skaitymus jis visad jausdavo scenos baimę, net jeigu grupė bū- 
davo maža (o grupės, norėdavusios klausytis skaitomą moderniąją poe- 
ziją, paprastai būdavo kaip tik tokios). Tačiau birželio 27-0sios vakarą 
Džimo Gardnerio baimė dar buvo sustiprinta galvos skausmo. Kai atsi- 
budo po snaudulio ant kėdės, drebulys ir skrandžio dirglumas buvo 
praėję, bet galvos skausmas netgi suintensyvėjo: išaugo iki tikro aukš- 

čiausios, pasaulinės klasės būgnininko smūgių, galbūt pačių stipriausių 
negu kada nors anksčiau. 

Kai pagaliau atėjo jo eilė skaityti, jam rodės, kad girdi save kažkur 
iš tolo. Šiek tiek jautėsi kaip žmogus, besiklausantis savo paties įrašų 
laidoje, perduodamoje trumposiomis bangomis iš Ispanijos ar Portuga- 
lijos. Paskui staiga susvaigo galva, ir keletą akimirkų jis tepajėgė vaiz- 
duoti, jog neva ieško eilėraščio, kažkokio ypatingo eilėraščio, laikinai 
užsimetusio tarp popierių. Sklaidė lapus nejautriais, aptirpusiais pirštais 
ir galvojo: “Turbūt aš nualpsiu. Čia pat, prieš visus. Smigsiu į šį pultą 
ir nuvirsiu kartu su juo pirmon eilėn. Gal pataikyčiau ant tos mėlynk- 
raujės šliundros ir pritrėkščiau ją. Tuomet mano gyvenimas būtų kažko 
vertas“. 

“Užbaik visa iki galo“, - atsakė tasai nepermaldaujamas vidinis bal- 
sas. Kartkartėm skambėdavo lyg jo tėvo, bet dažniau - lyg Bobės An- 
derson. Užbaik visa iki galo, nieko daugiau. Stai ką turi padaryti. | 

Klausytojų šįvakar buvo daugiau nei paprastai. Gal koks šimtas 
žmonių spraudėsi už Nortisterno paskaitų salės. Jų akys atrodė pernelyg 
didelės. Kokios tavo didelės akys, senele! Tarytum norėjo suvalgyti jį 
savo akimis. Iščiulpti jo sielą, jo ka ar kaip kitaip dar tai pavadintum. 
Galvon atėjo ištrauka iš senos dainelės: Mergaite, aš tavo meilės vam- 
pyras... IŠČIULPSIU TAVE! 

Žinoma, čia daugiau nebebuvo “T. Rex". Markas Bolanas apsivy- 
niojo su sportiniu automobiliu apie medį ir dabar laimingai nebegyve- 
na. Truktelk žolelės, Markai, tu juk tikrai buvai įpratęs. Ar atpratęs. Ar 
dar kaip nors. Grupė, pasivadinusi “Atomine jėgaine" 1986-aisiais ke- 
tina nustelbti tavo melodiją, ir tai bus išties bjauru, tai... tai... 

Pakėlė netvirtą ranką sau prie kaktos ir auditorija perbėgo tylus mur- 
mesys. 
„Verčiau tęsk, Gardai. Čiabuviai nerimauja. 

Taip, tai Bobės balsas, tikrai. 

Fluorescencinės lempos, įtaisytos į matinius stačiakampius viršum 
galvos, tarsi periodiškai pulsavo atitikdamos skausmo ciklus, besigrę- 
žiančius jam į galvą. Matė Patriciją Makardl. Vilkėjo nedidele juoda 
suknute, kuri tikrai nekainavo nė cento daugiau trijų šimtų dolerių - nu- 
pirkta per atpigintą išpardavimą vienoje iš tų lipnių Niuberi gatvės krau- 
tuvikių. Jos veidas buvo siauras, blyškus ir neatlaidus kaip bet kurio iš 
jos puritoniškųjų protėvių - tų nuostabių linksmuolių, kurie būtų buvę 
daugiau negu laimingi įkišti tave trim keturiom savaitėms pašvinkusion 
cypėn, jeigu tau būtų nepasisekę ir būtum buvęs susektas šventą dieną 
be snarglinyčios kišenėje. Tamsios Patricijos akys slėgė jį tarsi dulkini 
akmenys, ir Gardas pagalvojo: “Ji mato, kas dedasi ir labiau patenkinta 

būt negali. Tik pažvelk į ją. Laukia, kad aš parkrisčiau. Ir kai tai atsi- 
tiks, juk žinai, ką ji pagalvos, tiesa?“ 

Aišku, jisai Žinojo. | 

Va, ko susilauki už tai, kad pavadinai mane Pate, šunsnuki. Štai ką 
Ji pagalvos. Va, ko susilauki už tai, kad pavadinai mane Pate, o ypač už 
tai, kad privertei mane atsiklaupti ant kelių ir maldauti. Tad varyk, 
Gardneri. Galbūt netgi leisiu tau pasilaikyti avansą. Trys šimtai dole- 
rių - nedidelis mokestis už neprilygstamą malonumą matyti tave prieš 
visus tuos žmones palūžtant. Varyk. Varyk ir atsiimk už viską. 

Kai kurie klausytojai dabar buvo aiškiai sunerimę - pertraukėlė tarp 
eilėraščių užsitęsė kur kas ilgiau, negu tai atrodytų normalu. Murmesys 
perėjo į prislopintą džiugesį. Gardneris išgirdo už savęs Roną Kaming- 
są nepatogiai atsikrenkščiant. 

Būk tvirtas! vėl sušuko Bobės balsas, tačiau tas balsas dabar silpnė- 
jo. Atrodė, tuoj tuoj išnyks. Gardneris žvelgė į jų veidus ir matė vien 
tuščius blyškius apskritimus, nulius - dideles skyles visatoje. 

Dūzgesys stiprėjo. Jisai stovėjo ant pakylos, dabar jau ryškiai svy- 
ruodamas, laižydamasis lūpas, žiūrėdamas į klausytojus su kažkokiu ne- 
jaukiu sąstingiu. Ir tuomet staiga, užuot išgirdęs Bobę, Gardneris ją iš- 
vydo. Jos paveikslas iškilo su visu vizijos įtaigumu. 

Bobė tenai, Heivene - tenai, kaip tik šiuo metu. Išvydo ją sėdinčią 
supamojoje kėdėje, vilkinčią šortais ir liemenėliu viršum tų savo cice- 
lių, kurie buvo neypatingi. Ant kojų avėjo senais nunešiotais mokasi- 
nais, ir Piteris gulėjo prie jų, giliai įmigęs. Laikė rankoje knygą, tačiau 
jos neskaitė - ta gulėjo atversta tekstu žemyn jai ant kelių (šis regėjimo 
fragmentas buvo toks ryškus, jog Gardneris dargi galėjo perskaityti 
knygos pavadinimą - tai buvo Dino Kunco “Stebėtojai""), Bobė buvo 
nukreipus akis pro langą į tamsą ir paskendusi mintyse - mintyse, kurios 
sekdavo viena po kitos taip blaiviai bei racionaliai, kaip tik galėtum iš 
jų pageidauti tokio nuoseklumo. Jokių nukrypimų, jokių susivėlinimų 
nei paskubėjimų į priekį. Bobė mokėjo jas valdyti. 

Jisai sumojo, jog Žino, apie ką ši galvoja. Apie kažką miške... ką ji 
rado miške. Taip. Bobė Heivene ir bando nustatyti, kas tai per daiktas 
ir kodėl ji jaučiasi tokia pavargusi. Negalvoja apie Džeimsą Eriką Gard- 
nerį, žinomą poetą, protestuotoją, šaudantį žmonas Padėkos dieną, o da- 
bar stovintį Nortisterno universiteto paskaitų salėje po tomis lempomis 
su penkiais kitais poetais ir tuo sušiktu pasipūtėliu, pavarde Arbergas 
(ar Argleberglas*, arba dar kaip nors kitaip) ir pasirengusį nualpti; Šio- 
je paskaitų salėje stovi Nelaimės mokslų magistras. Telaimina Dievas 


* Arglebargle (angl) - Pliurpalius. 

Bobę: kažkaip sugebėjo išsaugoti ištvermę, kai visi žmonės aplinkui ją 
praranda. Bobė tenai, Heivene, ir mąsto taip, kaip turėtų mąstyti žmo- 
nės... ' 

Ne, netiesa. Ji visai to nedaro. 

Tada pirmąsyk mintis prasiskverbė į jį, nė kiek neprislopinta prieš- 
garsinės užtvaros; prasiskverbė taip garsiai ir veržliai kaip nakties metu 
kamuolinis žaibas: Bobė pateko į bėdą! Į TIKRĄ BĖDĄ! 

Tas tikrumas trenkė jį tarsi smūgis kabliu, ir iškart visas galvos svai- 
gulys praėjo. Vėl atsidūrė savame kailyje ir dargi taip iškart, staiga, jog 
jam bemaž pasirodė, kad barkštelėjo dantys. Skausmas iki šleikštulio 
grąžtu įsmigo galvon, bet ir tai buvo gerai: jeigu gali jausti skausmą, 
vadinasi, Gardas vėl čia, o ne plūduriuoja kur nors aukštai po ozoną. 

Ir vieną trikdantį mirksnį jis išvydo naują paveikslą - labai trumpai 
trukusį, labai ryškų ir labai grėsmingą: Bobės - tos fermos, kurią buvo 
paveldėjus iš savo dėdės, - namo rūsyje. Pasilenkusi virš kažkokios ma- 
šinerijos ardė ją... ar tikrai? Regis, ten buvo taip tamsu, o Bobė juk ne- 
labai įgudusi elgtis su visokiais technikos dalykais. Bet ji tikrai kažką 
darė, nes vaiduokliška melsva švieselė šokinėjo ir mirgėjo jai tarp pirš- 
tų, kol plušo su persipynusiomis vielomis viduje... Bauės bet buvo 
Atrodė pažįstama, anksčiau jo matyta, bet... 

Paskiau jis ėmė ne tik matyti, bet ir girdėti, nors tai, ką išgirdo, dar 
mažiau ramino nei toji kraupi melsva šviesa. Tai Piteris. Piteris staugė. 
Bobė nekreipė dėmesio, ir tai buvo visai į ją nepanašu. Toliau triūsė 
prie laidų, tampydama juos, kad kas nors atsitiktų toje žemėm atsiduo- 
dančioje rūsio tamsoje... 

Vis stiprėjantis balsų šurmulys nutraukė regėjimą. 

Veidai, išryškėję su šitais balsais, jau nebebuvo baltos skylės visato- 
je, bet priklausė realiems žmonėms: kai kurie buvo pralinksminti (ta- 
čiau nedaugelis), dar keli - sutrikę, o dauguma tiesiog atrodė išsigandę 
ir susirūpinę. Kitaip tariant, dauguma atrodė, kaip būtų atrodęs jis, jei- 
gu būtų apsimainęs su vienu iš jų vietomis. Ar jis jų bijojo? Ar tikrai? 
Jeigu taip, tai kodėl? 

Tiktai Patricija Makardl netilpo į bendrus rėmus. Žvelgė į jį su ra- 
miu, užtikrintų pasitenkinimu, tuoj pat sugrąžinusiu jį atgalios. 

Gardneris staiga prabilo į auditoriją, patsai stebėdamasis, kaip natū- 
raliai ir maloniai skambėjo jo balsas. 

- Atsiprašau. Atleiskite man. Turiu čia pluoštelį naujų cilėraščių į 1r 
juos atsirinkinėdamas turbūt užsisvajojau. 

Pauzė. Šypsena. Dabar jis matė, kaip kai kurie iš susirūpinusiųjų nu- 
siramina, lengviau atsidūsta. Pasigirdo negarsus juokelis, tačiau jis bu- 

vo prijaučiantis. Taip pat pastebėjo Patricijos Makardl skruostus užraus- 
tant, ir nuo to galvos skausmas jam žymiai palengvėjo. | 

- Po teisybei, - kalbėjo jis toliau, - netgi ir tai netiesa. Iš tikrųjų tai 
stengiaus nuspręsti skaityt ar neskaityt kai kuriuos iš tų naujų dalykėlių. 
Po įnirtingos kovos tarp dviejų grėsmingų sunkiasvorių, Autoriaus sa- 
vimeilės ir Atsargumo, pastarasis laimėjo minimalia persvara, Auto- 
riaus savimeilė ketina apskųsti sprendimą... 

Vėl juokas, labiau iš širdies. Dabar Patės skruostai atrodė it jo viryk- 
lė, žvelgiant jos vidun pro žėručio langučius šaltą žiemos naktį. Sėdėjo 
sunėrus rankas, pabalusiais krumpliais. Dantų nešiepė, bet beveik, drau- 
gai ir kaimynai, beveik. 

- Taigi ketinu užbaigti pavojinga procedūra: paskaitysiu gan ilgą 
poemą iš savo pirmosios knygos “Grimoire"*. 

Jis mirktelėjo Patricijos Makardl pusėn, paskiau juokaujamai susi- 
mokėlišku balsu visus įtraukė į paslaptį: 

- Bet Dievas juk nemėgsta bailių, tiesa? 

Ronas prunkštelėjo j jam už nugaros, ir tada visi pratrūko juoktis, 1f 
mirksnį jis iš tikrųjų pamatė už tų kietai sučiauptų įpykusių lūpų žybte- 
lint jos perlinius dantukus ir, vyruti tu mieliausias, tai buvo puiku, ar ne? 

Saugokis jos, Gardai. Manai dabar prispaudęs batu jai gerklę, gal- 
būt taip ir yra šiuo tarpu, bet saugokis jos. Jinai neužmirš. 

Ir neatleis. 

Tačiau apie tai vėliau. O dabar jis atvėrė aptriušusį savo pirmosios 
eilėraščių knygos tomelį. “Leitono gatvės" nė nereikėjo ieškoti - knyga 
pati savaime atsivertė toje vietoje. Akimis susirado dedikaciją: Bobei, 
pirmąsyk Niujorke užčiuopusiai išmintį. 

“Leitono gatvė“ buvo parašyta tais metais, kai jisai susipažino su ja, 
tais metais, kai ji vien ir tekalbėjo apie Leitono gatvę. Tai, žinoma, bu- 
vo gatvė, kur ji užaugo, gatvė, iš kurios žūtbūt privalėjo pabėgti dar nė 
nepradėjusi būti tuo, kuo norėjo tapti - paprasta paprastų apysakų rašy- 
toja. Gebėjo tai daryti šmaikščiai ir lengvai. Gardas bemaž iš karto tai 
suprato. Vėliau tais pačiais metais jis pajuto, kad Bobė geba daugiau: 
pakilti aukščiau nerūpestingo, švaistūniško lengvumo, su kuriuo rašė, ir 
sukurti jeigu ne didį veikalą, tai nors šaunų. Bet pirmiausia jai reikėjo 
pabėgti kuo toliau nuo Leitono gatvės. Ne nuo tikrosios Leitono gatvės, 
bet nuo tos, kurią nešiojosi mintyse - tokį geografijos demoną su ją per- 
sekiojančiais daugiabučiais namais, nuo savo ligoto mylimo tėvo, nuo 
silpnos mylimos motinos ir nuo nesiskaitančios, despotiškos sesers, en- 
giančios juos visus tarsi visagalis šėtonas. 


* “Kratinys" (pranc.). 

Sykį tais metais ji per užsiėmimus užmigo - tai atsitiko klausantis 
pirmame kurse kompoziciją. Jis buvo jai atlaidus, nes jau tada truputį ją 
mylėjo, o be to, matė didžiulius tamsius ratilus jos paakiuose. 

- Naktimis turiu begalę problemų dėl miego, - prisipažino ji, kai po 
užsiėmimų jis mažumėlei ją sulaikė. Vis dar tebebuvo pusiau mieganti; 
antraip niekad nebūtų iš ten ištrūkusi: štai kokia stipri jai buvo Anos įta- 
ka, o tikriau Leitono gatvės įtaka. Atrodė kaip narkotizuota, gyvenanti 
pastačius po koją vienon ir kiton miego - tos tamsios, tvirtos sienos - 
pusėn. - Beveik užmiegu. O paskui išgirstu ją. 

- Ką? - paklausė jis švelniai. 

- Sesytę... tai yra savo sesę Aną. Griežia dantimis ir tai skamba tar- 
tum k-k-k... 

Kaulai, norėjo pasakyti, bet čia ji atsibudo ir pratrūko isteriškai 
verkti, baisiai jį išgąsdindama. 

Ana. . 

Daugiau nei kas kitas Leitono gatvė buvo Ana. 

Ana buvo 

(beldžias trankiai) 

Bobės siekių ir ambicijų kamštis. 

“Gerai, - pagalvojo Gardas. - Dėl tavęs, Bobe. Tik dėl tavęs“. Ir pra- 
dėjo skaityti “Leitono gatvę" taip sklandžiai, lyg visą popietę būtų repe- 
tavęs savo kambaryje. 


Akmens kur kyšo pro smalą 
it galvos prastai užkastų | 
po žemėm vaikų - ten tų gatvių pradžia. 


Skaitė Gardneris. 
“Kas tai per mitas?" 
- klausiam, bet 
vaikai tik žaidžia linksmi, 
laksto, stryksi ir juokias. 


Ne mitas, atsako jie, ne, 
šaukia mums, ei, skystakiaušiai, 
tiktai Leitono gatvė čia, 
namukai maži, o ant slenksčių 
ten - motinos mūsų vis plaka 
liežuviais kaimynus piktai. 

Kai dienos įkaista, 

Leitono gatvėje radijas trenkia 

o ant stogų tarp antenų 

pterodaktiliai skraido ir šaukia: skystakiaušiai, 
"ei, skystakiaušiai. | 


Ne mitas, atsako jie, ne, 
šaukia mums, ei, skystakiaušiai, 
tiktai Leitono gatvė čia. 


Štai taip, šaukia, nutilsit tyla 
amžina. Skystakiaušiai. 


Mes palikom tuos dulkėtus kelius 

ir namus baltaplyčiais veidais, 

bet man tu sakai: “Visko galas čia pat, 

o girdžiu, kaip ji griežia dar vis dantimis, 
Griežia dantim naktimis..." 


. Kadangi jau labai seniai buvo skaitęs poemą netgi sau pačiam, jis ne 
tik “atliko" ją (buvo pastebėjęs, kad panašaus į šį turnė pabaigoje to be- 
veik neįmanoma išvengti), bet atrado iš naujo. Daugelis iš atsilankiu- 
siųjų tą vakarą į Nortisterno skaitymus, - netgi tie, kurie buvo liudyto- 
jai jų slogios, nejaukios pabaigos, - sutiko, kad Gardnerio pasirodymas 
su “Leitono gatve? buvo geriausias. Ir nemaža jų dalis tvirtino, kad bu- 
vo geriausias, kokį kada nors jiems teko girdėti. 

Kadangi tai buvo paskutinysis skaitymas Gardnerio gyvenime, gal- 
būt tai ne toks blogas būdas išeiti. 

Visai poemai perskaityti jam prireikė beveik dvidešimties minučių, 
1r kai pabaigė, nedrąsiai pažvelgė į gilų ir visiškai nuščiuvusį tylos šu- 
linį. Suspėjo pagalvoti, kad jis apskritai neperskaitė to prakeikto daly- 
ko, kad tai tik ryški haliucinacija sekundę ar dvi prieš netenkant są- 
monės. | 

Paskiau kažkas atsistojo ir pradėjo tolydžio ir smarkiai ploti. Tai bu- 
vo kažkoks jaunikaitis, ašaros blizgėjo jam ant skruostų. Mergina šalia 
jo irgi atsistojo ir pradėjo ploti. Ji taip pat verkė. Galop jau visi jie sto- 
vėjo ir plojo, aha, jie visi, po šimts, stovėdami sukėlė jam ovaciją, ir jų 
veiduose jis išvydo tai, ką kiekvienas poetas ar tariamasis poetas trokš- 

ta išvysti, baigęs skaityti savo kūrinį: veidus žmonių, pabudusių iš sap- 
no, aiškesnio už bet kokią realybę. Atrodė apstulbę kaip Bobė tą dieną, 
ne visai susivokiantys, kur atsidūrę. ' 

Bet ne visi stovėjo ir plojo, matė jis; Patricija Makardl sėdėjo pasi- 
pūtus ir tiesi savo vietoje trečioje eilėje, -tvirtai sunėrusi virš vakarinio 
rankinuko ant kelių rankas. Jos lūpos buvo sučiauptos. Nebešiepė baltų 
it perlai dantų, ir burna atrodė tartum nedidelis bekraujis pjūvis. Nors ir 
nuvargęs, Gardas pralinksmėjo. O tu, Pate, tikrąją puritonišką etiką 
supranti ne taip, kad paklydus avelė galėtų iškilti virš jai nuskirto vidu- 
tinybės lygio, tiesa? Ti ačiau tavajame kontrakte neaptarta vidutinybė, 
ar ne? 

- Dėkui, - sumurmėjo jis į mikrofoną, drebančiomis rankomis su- 
semdamas savo knygas ir popierius į netvarkingą krūvą, o paskui eida- 
mas nuo pakylos, vos visų jų nepaleido ant grindų. Klestelėjo savo vie- 
ton greta Kamingso ir giliai atsiduso. 

- Dievuliau, - sukuždėjo Ronas Kamingsas, vis dar plodamas. - Die- 
vuliau! 

- Liaukis pliaukšėjęs, asile, - savo ruožtu sušnypštė Gardneris. 

- Tebūsiu aš prakeiktas, jei liausiuos. Nesvarbu, kada tu tai parašei, 
bet skambėjo velniškai nuostabiai, - žavėjosi Kamingsas. - Ir vėliau sta- 
tau tau už tai išgert. 

- Šiąnakt negeriu nieko stipresnio už sodos vandenį, - pasakė Gard- 
neris ir žinojo, jog tai melas. Galvos skausmas vėl šliaužė atgal. Aspi- 
rinas jo nepagydys, perkodanas taip pat ne, nei kvaliudas. Nieks nesut- 
varkys jo galvos, nebent gerai įkaltų kaušalo. Palengvėtų greit greit. 

Aplodismentai pagaliau ėmė tilti. Patricija Makardl žvelgė rūgščiai 
dėkinga. 

Pavardė to sušikto pasipūtėlio, pristatinėjusio publikai kiekvieną iš 
poetų, buvo Arbergas (nors Gardneriui vis norėjosi jį vadinti Argleberg- 
lų), ir jis buvo anglų literatūros docentas, vadovaujantis rėmėjų grupei. 
Priklausė tai kategorijai žmonių, kuriuos kadais jo tėvas vadino “įsi- 
vaizdinančiais kekšės vaikais". 

Įsivaizdinantis kekšės vaikas po skaitymų surengė “Karavanui", 
“poezijos bičiuliams“ ir daugumai fakulteto anglų literatūros katedros 
bendradarbių vakarėlį savo namuose. Jis prasidėjo apie vienuoliktą va- 
landą. Iš pradžių atmosfera buvo suvaržyta - vyrai ir moterys nepatogiai 
stoviniavo nedidelėmis grupelėmis su taurėmis ir popierinėmis lėkštė- 
mis rankose, palaikydami atsargų, kaip įprasta tokiuose sluoksniuose, 

akademinį pokalbį. Tais laikais, kai dar dėstė universitete, Gardui tokia 
šūdmalynė atrodė beprasmiška laiko gaišatis. Ir dabar jam taip atrodė, 
bet kartu dvelkė kažkokia nostalgija ir maloniais prisiminimais, kelian- 
čiais melancholiją. | 

Savo Patyrusio Pobūvininko uosle jis pajuto, kad suvaržytas ar 
laisvas, bet tai Vakaras su Galimybėmis. Iki vidurnakčio Bacho etiudus 
bemaž tikrų tikriausiai pakeis “Pretenders", o samprotavimus apie užsi- 
ėmimus, politiką ir literatūrą - šnekos apie “Red Sox"*, apie tai, kas fa- 
kultete pernelyg daug išgeria, ir mėgstamiausia visų laikų tema - kas ką 
dulkina. | | 

Buvo gausus bufetas, prie kurio daugumas poetų zujo kaip bitės, iš- 
tikimai laikydamiesi Gardnerio Pirmosios taisyklės gastroliuojantie- 
siems poetams: Jeigu tik už dyką - griebk. Jis matė, kaip Ana Delanei, 
rašanti nyktius, slogius eilėraščius apie Naujosios Anglijos kaimo darbi- 
ninkų klasę, plačiai pražiojusi žandikaulius, suleido dantis į didžiulį su- 
muštinį, kurį turėjo rankoje. Buliaus spermos spalvos ir konsistencijos 
majonezas varvėjo jai tarp pirštų, ir Ana nekreipdama į nieką dėmesio, 
laižė jį sau nuo delno. Mirktelėjo Gardneriui. Jai iš kairės praėjusiųjų 
metų Bostono universiteto Hotorno premijos laimėtojas (už savo ilgą 
poemą Uostamiesčio svajos, 1650-1980) su nepaprastu greičiu kimšosi 
burnon mėsos vyniotinį su žalumynais. Tasai vyriokas, pavarde Džonas 
Evardas Saimingtonas, stabtelėjo tik tam, kad kiekvienon savo sportinio 
velvetinio švarko (žinoma, užlopytom alkūnėm) kišenėn įsimestų po 
saują folijon įvyniotų “BonbeP'* sūrio skridinėlių, o paskiau vėl įniko į 
vyniotinį. | , 

Ronas Kamingsas palengva prasibrovė iki Gardnerio. Kaip papras- 
tai, jis nieko nevalgė. Vienoje rankoje laikė vandens bokalą, kuris, re- 
gis, buvo sklidinas neatmiešto viskio. Jis kryptelėjo galvą bufeto linkui. 

- Šaunu. Jeigu tu boloninės dešros ir salotų ant ledo vertintojas, tai 
pataikei į patį tašką, brolyti. 

--Tasai Argleberglas iš tiesų moka gyventi, - sutiko Gardneris. 

Kamingsas, kuris tuo tarpu gėrė, suprunkštė taip, jog jam akys išli- 
po ant kaktos. . 

- Šįvakar tu puikios formos, Džimai. Argleberglas. Dievuliau! - Jis 
pažvelgė į stiklą Gardnerio rankoje. Jame buvo degtinė su toniku - silp- 
nai, bet, šiaip ar taip, tai jau antras. 

- Tonikas? - viliūgiškai pasiteiravo Kamingsas. 

„- Na... daugmaž. | | 


* Beisbolo profesionalų komanda. 

Kamingsas nusijuokė ir nuėjo. Tuo metu, kai kažkas nuėmė nuo 
grotuvo Bachą ir uždėjo B. B. Kingą, Gardneris jau siurbčiojo ketvirtą 
taurę - į šitą jis paprašė barmeno, kuris irgi buvo skaitymuose, padau- 
ginti degtinės. Ėmė kartoti dvi pastabas, kurios jam kuo daugiau girtė- 
jant atrodė vis sąmojingesnės: pirma, kad jeigu tu boloninės dešros ir 
salotų ant ledo vertintojas, tai pataikei į patį tašką, brolyti, ir antra, kad 
visi docentai panašūs į T. S. Elioto Praktiškąsias kates bent vienu: jie vi- 
si turi slapyvardes. Gardneris kaip paslaptį atskleidė, kad jisai sugalvo- 
jęs jų šeimininkui: Argleberglas. Sugrįžo penktos porcijos ir pasakė bar- 
menui mielosios senutės degtinėlės akivaizdoje tik pamosikuoti toniko 
buteliu - taip bus geriausia. Barmenas iškilmingai pavartė toniką prieš 
Gardnerio taurę degtinės. Gardneris kvatojosi ligi ašarų ir pilvo skaus- 
mo. Jis iš tikrųjų Šįvakar gerai jautėsi... ir kas, ponai ir ponios, labiau to 
nusipelnė? Jisai skaitė geriau negu kada nors per pastaruosius metus, 
galbūt per visą savo gyvenimą. 

- Žinote, - pasakė j jis barmenui - skurstančiam aspirantui, tamtyč nu- 
samdytam šiai progai, - visi docentai vienu atžvilgiu panašūs į T. S. 
Elioto Praktiškąsias kates. 

- Nejaugi iš tikrųjų, misteri Gardneri? 

- Džimai. Paprasčiausiai Džimai. - Bet iš to vaikinuko akių matė, 
kad niekad jam nebus paprasčiausiai Džimu. Šiąnakt jis matė Gardne- 
rio spindesį, o žmonės, kurie suspindėjo, niekados daugiau nebegalėjo 
likti tokie žemiški kaip paprasčiausiai Džimas. - Iš tikrųjų, - patvirtino 
jis vaikinukui. - Kiekvienas iš jų turi slapyvardę. Mūsų šeimininkui aš 
ją sugalvojau. Argleberglas. Tarsi garsas, kurį sukeli, pavartojęs pase- 
nusį “Listeriną"*, - jisai stabtelėjo ir susimąstė. - Kurio gera dozė, da- 
bar, manau, praverstų minimam džentelmenui. - Gardneris gan garsiai 
nusikvatojo. Puikus priedas prie pagrindinės kandybės. “Lyg uždėtum 
skoningą ormamentą ant puikaus automobilio kapoto“, - pagalvojo ir vėl 
nusikvatojo. Šį sykį keletas žmonių apsidairė ir vėl įniko į savo pokal- 
bius. 

“Per garsiai, - pagalvojo į jis. - Pritildyk garsą, Gardai, drauguži. Jis 
plačiai išsišiepė nuo minties, kad šiandien jam viena iš tų stebuklingų- 
jų naktų - netgi jo prakeiktos mintys šiąnakt buvo keistos. 

Barmenas irgi šypsojosi, bet jo šypsena atrodė šiek tiek susirūpinusi. 

- Reikėtų jums būti atsargesniam su docentu Arbergu, - perspėjo jis, 
- arba dėl to, su kuo apie tai kalbatės. Jis... šiek tiek pavojingas. | 

- O, nejaugi? - Gardneris užvertė akis ir energingai pajudino anta- 
kiais aukštyn žemyn kaip Gaučas Marksas**. - Jis toks ir atrodo. Įsi- 


* Antiseptikas gerklei skalauti. 
** Žymus aktorius komikas. 

vaizdinantis kekšės vaikas, tiesa? - tačiau tai sakydamas, pasistengė pri- 
tildyti garsą. | | 

- Aha, - sutiko barmenas. Jisai apsidairė ir pasilenkė per improvi- 
zuotą barą prie Gardnerio. - Pasakojama, kad sykį praeitais metais, ei- 
damas pro aspirantų padėjėjų poilsio kambarį, atsitiktinai nugirdo vie- 
ną jų pajuokaujant, kad jis visad norėjęs priklausyti mokyklai, kur Mo-. 
bis Dikas būtų ne dar vienas sausas klasikas, o tikras fakulteto narys. 
Girdėjau, tasai vyrukas buvo vienas iš perspektyviausių anglų literatū- 
ros studentų, kuriuos kada nors yra turėjęs Nortisterno universitetas, bet 
gavo išeiti dar nesibaigus semestrui. Taip atsitiko ir visiems, kurie tada 
juokėsi. Liko tik nesijuokusieji. 

- Dieve mano, - pasakė Gardneris. Ir anksčiau buvo girdėjęs pana- 
šių istorijų, - vieną ar dvi netgi bjauresnes, - bet vis tiek pasijautė papik- 
tintas. Pasekė barmeno žvilgsniu ir išvydo Argleberglą prie bufeto, 
stovintį greta Patricijos Makardl. Vienoje rankoje laikė alaus bokalą, 
mosikuodamas juo. Kita ranka graibė bulvių traškučius iš dubens su 
austrių padažu ir paskiau kimšosi juos burnon, kuri rydama traškučius 
nesiliovė kalbėjus. Gardneris neprisiminė, kad kada nors būtų regėjęs 
ką nors taip neapsakomai šlykštaus. Tačiau tos kalės sužavėtas dėmesys 
leido manyti, kad ji tuoj tuoj parpuls ant kelių ir begalinės ekstazės pa- 
gauta ims čiulpti to vyro daikčiuką. Gardneris pagalvojo: ir storas gaš- 
lys per visą tą laiką, kol ji tai darys, nesiliaus valgęs, trupindamas traš- 
kučius ir lašindamas padažą jai į plaukus. 

- O Dieve! - pratarė jis ir išlenkė pusę savo degtinės be toniko. Be- 
maž visai nenudegino... O degino tai, kas per šį vakarą buvo pirmasis 
tikras priešiškumas - pirmasis pranašas to nebylaus ir nepaaiškinamo 
įsiūčio, kuris jį persekiodavo veik nuo tada, kai pradėjo gerti. - Dar pa- 
pildykit, gerai? 

Barmenas įpylė daugiau degtinės ir nedrąsiai pasakė: 

- Man jūsų skaitymas šįvakar pasirodė nuostabus, misteri Gardner. 

Gardnerį kažkodėl tai sujaudino. “Leitono gatvė" buvo skirta Bobei, 
ir tasai vaikinukas už baro, - vos dar pakankamo amžiaus, kad turėtų 
teisę gerti, - priminė Gardneriui apie Bobę - kokia ji buvo, kai pirmą- 
syk atėjo į universitetą. 

- Dėkui. | | 
 - Jums reikia atsargiau su ta degtine, - perspėjo barmenas. - Nė 
neapsižiūrėsit, kaip išvers iš koto. 

- Aš save kontroliuoju, - atšovė Gardneris ir raminamai pamerkė 
barmenui. - Matomumas dešimt mylių ir dar toliau. 

Nusiyrė nuo baro, vėl pažvelgdamas įsivaizduojančio kekšės vaiko 
ir Makardl pusėn. Ši pagavo jo žvilgsnį. ir atrėmė šaltu, nesišypsan- 

čiu veidu, mėlynomis akimis it ledukai. “Pabučiuok man į subinę, fri- 
gidiška kale“, - pagalvojo jis ir šiurkščiu kareivinių mostu iškėlė jos 
linkui savo taurę, tuo pat metu pagerbdamas ją,įžeidžiamu plačiu 
vypsniu. 

- Tik tonikas, tiesa? Grynas tonikas. 

Apsidairė. Jam prie šono it šėtonas išdygo Ronas Kamingsas. Ir jo 
šypsena tikrai atrodė šėtoniška. . 

- Atsiknisk, - pasakė Gardneris, ir daugelis apsigręžė pažiūrėti. 

- Džimai, drauguži... 

- Žinau, žinau, pritildyk garsą, - nusišypsojo jis, bet juto galvą pul- 
suojant stipriau, nuožmiau. Tai nebepanėšėjo į galvos skausmą, kokį 
pranašavo daktaras po to nelaimingo atsitikimo; sklido ne iš galvos 
priekio, bet kažkur giliai iš pakaušio. Ir neskaudėjo. 

Tiesą sakant, netgi buvo malonu. | 

- Susilaukei, - Kamingsas beveik nepastebimai linktelėjo Makard!l 
pusėn. - Stipriai griežia ant tavęs dantį, Džimai. Mielai išmestų tave iš 
turnė. Neduok jai dingsties. 

- Tegul užsikruša. 

- Su tavim? - paklausė Kamingsas. - Vėžys, kepenų cirozė ir smege- 
nų pažeidimas - tai statistiškai įrodytos sunkios girtuoklystės pasekmės, 
tad aš galiu pagrįstai jų tikėtis ateityje, ir jei viena kuri mane ištiktų, nie- 
ko negalėčiau kaltinti - tik save. Diabeto, glaukomos ir per ankstyvos 
senatvės būta mano šeimoje. Bet penio hipotermija? Man to nereikia. 
Atsiprašom. 

Gardneris minutėlę stovėjo ramus, sutrikęs, lydėdamas jį akimis. 
Paskiau suprato ir nusižvengė. Šįsyk ašaros ne sublizgo jam akyse - jos 
tiesiog ritosi skruostais. Trečiąsyk per šį vakarą visi sužiuro į jį - stam- 
bų vyriškį gan panešiotais drabužiais, su stiklu, pilnu kažko, įtartinai 1a- 
bai panašaus į neatmieštą degtinę, stovintį vieną ir iš visos gerklės kva- 
tojantį. | 

“Gana, - pagalvojo jis. - Pritildyk garsą, - kartojo sau mintyse. - Pe- 
nio hipotermija“, - toptelėjo j jam, 1r vėl pliūptelėjo juoku. 

Pamažėle jis šiaip taip ėmė tvardytis. Pasuko linkui stereoaparatūros 
kitame kambaryje - kaip tik ten paprastai rasdavai įdomiausius pobūvio 
žmones. Sugriebė nuo padėklo porą sumuštinukų ir vienu kąsniu prari- 
j0 juos. Jo vis dar nepaliko jausmas, kad Argleberglas ir Makardleberg! 
glotniomis, nušlifuotomis frazėmis kaip reikiant skalbia jį, o toji šalta, 
siutinanti šypsenėlė nė sekundėlę nepalieka jos veido. Nežinojote? Gry- 
na teisybė - jis peršovė ją. Tiesiog į veidą. Jinai pasakė, kad primygti- 
nai nereikalaus jį apkaltinti, jeigu sutiksiąs su besąlygiškomis skyrybo- 
mis. Kas žino, buvo tai teisingas sprendimas ar ne? Daugiau moterų jis 


77 


nepašovė... bent kol kas. Bet kad ir kaip gerai šįvakar skaitė, - tai yra 
po to ganėtinai ekscentriško atotrūkio, - jis nepastovus ir, kaip matote, 
nesugeba savęs kontroliuoti dėl taurelės... 

“Verčiau būk atsargus, Gardai, - pagalvojo jis, ir antrąsyk šįvakar 
mintis atėjo balsu, labai panašiu į Bobės. - Tau reiškiasi paranoja. Jie 
kalba ne apie tave, dievaži". 

Tarpduryje jisai sustojo ir atsigręžė. 

Jie žiūrėjo tiesiai į jį. 

Pasijautė piktai, nemaloniai sukrėstas... ir paskiau prisivertė dar kar- 
tą plačiai, įžeidžiamai vyptelėti ir abiejų link iškėlė savo taurę. 

Nešdinkis iš čia, Gardai. Gali būti blogai. Tu girtas. 

Aš save kontroliuoju, nesirūpink. Jinai nori, kad aš išeičiau, štai ko- 
dėl be paliovos į mane spokso, štai kodėl tam storam gašliui viską pa- 
sakoja apie mane - kad aš peršoviau žmoną, kad įkliuvau Sibruke su už- 
taisytu ginklu kuprinėje - nori manimi nusikratyti, nes jai neatrodo tin- 
kama, kad girti žmonų šaudytojai, komunistų simpatikai, protestuotojai 
prieš atomą susilauktų, po šimts, didžiausių vakaro ovacijų. Bet juk pa- 
jėgiu išlikti šaltas. Jokių problemų, vaikuti. Aš tik čia paslampinėsiu, 
susilaikysiu nuo ugninio vandens, gurkštelėsiu kavos ir anksti išeisiu 
namo. Jokių problemų. | 

Bet nors ir negurkštelėjo kavos, neišėjo anksti namo ir nesusilaikė 
nuo ugninio vandens, visą kitą valandą ar maždaug tiek jam negalėjai 
nieko prikišti. Kaskart, kai pajusdavo stiprėjant, pritildydavo garsą ir 
prisiversdavo susiturėti, kai išgirsdavo save darantį tai, ką jo žmona va- 
dindavo užsivedimu. “Kai tu nusigeri, Džimai, - sakydavo ji, - nemen- 
ka tavo problema yra polinkis liautis šnekučiuotis ir užsivesti.?' 

Jis daugiausia laikėsi Arbergo svetainėje, kur kompanija buvo jau- 
nesnė ir ne tokia santūriai pompastiška. Šnekos čia vyko gyvos, links- 
mos ir protingos. Gardneriui vėl atėjo į galvą mintis apie atomines, - to- 
kiu laiku ji visad ateidavo, tarsi nuo patrankos šūvio vandens paviršiun 
išplaukiantis skenduolis. Tokiu laiku - ir tokioje girtumo stadijoje - įsi- 
tikinimas, jog jis privaląs perspėti tuos jaunus vyrus ir moteris apie šią 
problemą, visad išplaukdavo paviršiun, traukdamas paskui save it sut- 
ręšusias vandens žoles piktą įkarštį ir iracionalumą. Kaip visados. Pas- 
kutinieji šešeri jo gyvenimo metai buvo blogi, o pastarieji treji - tiesiog 
košmariški: jis nebesuprato patsai savęs ir kėlė baimę visiems žmo- 
nėms, kurie gerai jį pažinojo. Kai išgerdavo, tas įsiūtis, tasai siaubas, tas 
nesugebėjimas išsiaiškinti nieko, kad ir kas atsitikdavo - nesugebėjimas 
išsiaiškinti netgi sau pačiam - Džimo Gardnerio atveju pavirsdavo išk- 
rova atominių tema. 

Bet šiąnakt, vos tik užsikabinus už šios temos, svetainėn įšlitiniavo 
Ronas Kamingsas - siauras liesas jo veidas degė karštligišku raudoniu. 
Girtas ar blaivus, Kamingsas vis tiek puikiai sugebėdavo matyti, iš kur. 
pučia vėjas. Mikliai sugrąžino pokalbį prie poezijos. Gardneris buvo 
mažumėlę dėkingas, bet kartu ir piktas. Nelogiška, tačiau taip buvo: iš 
jo atėmė pamėgtąją apsėdą. 

Tad iš dalies dėl užsidėto tvirto apynasrio, iš dalies pačiu laiku įsi- 
kišus Ronui Kamingsui, Gardneris išvengė nemalonumų beveik iki Ar- 
bergo pobūvio pabaigos... Dar pusvalandis, ir Gardneris būtų išvengęs 
nemalonumų visiškai... bent šią naktį. 

Bet kai Ronas Kamingsas su savo kandžiu sąmojumi užsivedė apie 
poetus bytnikus, Gardneris vėl užklydo į valgomąjį dar išmesti taurelę 
ir galbūt užkrimsti ką nors prie bufeto. Tai, kas toliau įvyko, galėjo bū- 
ti surežisuota velnio, labai pagiežingai suprantančio humorą. 

- Kai “Irokėzas" stos rikiuotėn, turėsite paskirstymui sumą, tolygią 
trim tuzinarns pilnų stipendijų, - kalbėjo balsas Gardneriui iš kairės. 
: Gardneris pasisuko taip staigiai, jog mažne praliejo savo gėrimą. Tikrų 
tikriausiai įsivaizduoja tą pokalbį - pernelyg didelis sutapimas, kad jis 
būtų realus. 

Viename bufeto gale buvo susibūrusi pustuzinio žmonių grupelė - 
trejetas vyrų ir trejetas moterų. Vieną iš porų sudarė Pasaulinio garso 
vodevilinis ansamblis: Argleberglas ir Makardlebergl. Kalbantysis atro- 
dė kaip automobilių pardavėjas, tačiau apsirengęs skoningiau nei dau- 
gelis tos rūšies žmonių. Greta stovėjo jo žmona. Buvo dirbtinokai daili, 
blunkančias mėlynas jos-akis didino stori akiniai. Gardneris iškart pas- 
tebėjo vieną dalyką. Gal jis ir chroniukas ir šiuo vienu atžvilgiu apsės- 
tas, bet visad buvo pakankamai pastabus. Moteris su storais akiniais su- 
vokė, kad josios vyras daro kaip tik tai, kuo Nora kaltino Gardą, kai po- 
„būviuose šis nusigerdavo: užsiveda. Norėtų savo vyrą ištraukti iš tosios 
būklės, tačiau nežinojo, kaip tą padaryti. 

Gardneris darsyk pažvelgė ir spėjo, jog jie susituokę aštuonis mėne- 
sius. Gal metus, bet vis dėlto tikriau - aštuonis mėnesius. 

Kalbantysis greičiausia buvo kažkoks šulas iš “Bay State Electric" 
kompanijos. Turėjo būti iš “Bay State", nes šiai kompanijai priklausė 
toji lėšų šiukšliadėžė, kokia buvo “Irokėzo" jėgainė. Tasai vyriokas kal- 
bėjo apie ją kaip apie kokį nepaprasčiausią dalyką nuo tų laikų, kai bu- 
vo sugalvotas duonos raikiklis, ir kadangi atrodė tuo įsitikinęs, Gardne- 
ris nusprendė, kad jis veikiausiai ne itin stambus šulas, gal netgi papras- 
tas ramstelis. Kažin, ar reikšmingos figūros taip eina iš proto dėl “Iro- 
kėzo“. Kad ir atmetus mirksniui branduolinės jėgainės beprotybę, fak- 
tas lieka faktu, kad “Irokėzas" penkerius metus vėlavo “stoti rikiuotėn" 

ir trijų tarp savęs persipynusių Naujosios Anglijos bankininkystės gran- 
džių likimas priklausė nuo to, kas atsitiks, kai... ir jei... tai įvyks. Visi jie 
ligi kaklo įklimpę į radioaktyvųjį dribsmėlį ir vyniojamąjį popierių. Tai 
nelyginant koks prastai grojančių mėgėjų muzikantų ansamblis. 

Žinoma, teismai galiausiai prieš mėnesį leido kompanijai pradėti 
krauti į reaktorius karštus strypus, ir, kaip Gardneris spėjo, šitai leido 
tiems šikniams kiek lengviau atsikvėpti. , 

Arbergas klausėsi su iškilminga pagarba. Nors ir nepriklausė kole- 
džo globėjų valdybai, bet kiekvienas, užimantis aukštesnį nei instrukto- 
riaus postą, pakankamai nuovokus šunlaižiauti “Bay State Eletric'' emi- 
sarui, net ir ne šului. Stambiosios privačios įmonės kaip “Bay State“, 
jeigu tik nori, gali daug ką nuveikti dėl mokyklos. 

Nejau tasai Rausvasis Kilovatas - Poezijos Bičiulis? Maždaug tiek 
pat, įtarė Gardas, kaip jis pats - Neutroninės Bombos Bičiulis. Tačiau jo 
žmona - su storais akinių stiklais ir įsitempusiu dailiu veiduku - ji panė- 
šėjo į Poezijos Bičiulę. 

Suvokdamas, jog daro siaubingą klaidą, Gardneris nusiyrė tenlink. 
Turėjo nutaisęs malonią pobūvio pabaigos šypsenėlę “Man jau netrukus 
reikės eiti", bet pulsas galvoje jam tvinkčiojo greičiau, susikoncentruo- 
damas kairėje. Raudona banga kilo senas bejėgis pyktis. Ar nutuokiate, 
apie ką kalbate? - daugmaž tiek tepajėgė išspausti jo siela. Buvo logiš- 
kų argumentų prieš branduolines jėgaines, kuriuos galėjo pasitelkti, ta- 
čiau tokiais momentais jam pavykdavo surasti vien tik nerišlius sielos 
šūksnius. | 

Ar nutuokiate, apie ką kalbate? Ar nutuokiate, iš ko lošiama? Ar nei 
vienas iš jūsų neprisimena, kas atsitiko Rusijoje prieš dvejus metus? Jie 
nenutuokia ir neprisimena. Jie laidos vėžio aukas kažkur toli atei- 
nančiame amžiuje. Viešpatie aukštielninkas! Susikišk vieną iš tų panau- 
dotų šerdžių sau subinėn pusei valandos ar panašiai ir tada kiekvienam 
sakyk, kokia saugi branduolinė energija, kai tavo šikalai ims švytėti 
tamsoje! Jėzau! JĖZAU! Jūs, mulkiai, stovite čia ir klausotės to vyro 
pliurpalų, lyg jis būtų sveiko proto! 

Jisai stovėjo tenai su taure rankoje, maloniai šypsodamasis ir klau- 
sydamasis, kaip “ramstelis" žeria savo mirtinas nesąmones. 

Trečias vyriškis grupelėje turėjo kokią penkiasdešimtį metų ir atro- 
dė tartum koledžo dekanas. Jis norėjo sužinoti apie galimus organizuo- 
tus protestus rudenį. Vadino “ramstelį" Tedu. 

Tedas Energetikas pasakė abejojąs, ar verta pernelyg rūpintis. Sibru- 
ko mada jau praėjusi, taip pat ir Arouhedo įrangos Meine - nuo to lai- 
ko, kai teisėjai paskelbė keletą griežtų nuosprendžių už tai, kas jiems 
patiems atrodė tik paprastas patriukšmavimas, protestai greitai nurimo. 

- Tos grupės keičia taikinius taip greitai kaip ir roko grupes, - pasa- 
kė jis. Arbergas, Makard! ir kiti nusijuokė - visi, išskyrus Tedo Energe- 
tiko žmoną. Šios šypsena dar labiau nublanko.“ 

Gardnerio maloni šypsena išliko. Tartum užšalo jo veide. 

Tedas Energetikas tapo dar atviresnis. Pasakė, kad metas arabams 
vienąsyk ir visiems laikams parodyti, kad Amerikai ir amerikiečiams jie 

nereikalingi. Pasakė, kad moderniausi anglimi kūrenami generatoriai 
pernelyg nešvarūs, kad su jais sutiktų Aplinkos apsaugos agentūra. Kad 
saulės energija - puiku... “kol šviečia saulė“. Vėl nuskardėjo juokas. 

Gardnerio galva dunksėjo ir trankės, trankės ir dunksėjo. Jo klausa, 
nustatyta bemaž antgamtiniams tonams, išgirdo silpną trekštelėjimą - 
lyg lūžtų ledas, ir jisai vos suspėjo atleisti gniaužtą, dar nesutraiškęs 
taurės. 

Sumirksėjo - Arbergas turėjo kiaulės galvą. Ši haliucinacija buvo to- 
kia išbaigta ir tobula, jog storulio snukyje netgi žėlė šeriai. Bufetas bu- 
vo nusiaubtas, bet Arbergas naikino likučius - užbaigė paskutinius ke- 
lis biskvitus, pasmeigė paskutinę riekę salami dešros ir gabalėlį sūrio 
ant to paties plastamsinio dantų krapštiklio, palydėdamas juos paskuti- 
niaisiais bulvių traškučių trupiniais. Visa tai sulindo į jo čiuksintį snu- 
kį, ir storulis be paliovos linksėjo, kol Tedas Energetikas aiškino, kad 
branduolinė energija, tiesą sakant, vienintelė alternatyva. 

- Ačiū Dievui, amerikiečiai galiausiai ima daryti kai kurias išvadas 
iš to Černobylio reikalo, - kalbėjo tas. - Trisdešimt du žmonės žuvo. Ži- 
noma, tai baisu, bet vos tik prieš mėnesį įvyko aviacijos katastrofa, per 
kurią žuvo šimtas devyniasdešimt ir kažkiek. Bet negirdėt, kad kas 
šauktų vyriausybei uždaryti avialinijas, tiesa? Trisdešimt du žuvę - bai- 
su, bet tai toli nuo Armagedono, apie kokį skalambija tie antiatominiai 
nelaikšiai, - jis kiek pritildė balsą. - Jie tokie pat trenkti, kaip tie “La 

„Rouche“ turistai, kuriuos matai oro uostuose, bet kai kuo yra dar blo- 
gesni. Kalba neva protingai. Bet jeigu tik jiems duotume, ko reikalau- 
ja, tai po mėnesio ar panašiai apsisukę imtų inkšti, kad negali naudotis 
fenais arba pamatytų, kad prireikus išmaišyti kupetą vegetariško mais- 
to jų virtuvės automatai neveikia. 

Gardui jis visai nebepanėšėjo į žmogų. Iš baltų marškinių : su raudo- 
nais dryželiais apykaklės kyšojo gauruota vilko galva: Nukarusiu rau- 
donu liežuviu, žybsinčiomis pilkai geltonomis akimis jis apsidairė ap- 
link. Arbergas kažką pritariamai žvygtelėjo ir susigrūdo savo rausvan 
kiaulės snukin dar šio to. Patricija Makardl dabar turėjo lygią, glotnią 
skalikės galvą. Koledžo dekanas ir jo žmona buvo žebenkštys. O žmo- 
na vyriškio iš elektros kompanijos tapo išgąsdintu triušeliu, vartančiu 
už storų akinių raudonas akis: 

“O Gardai, ne“, - suvaitojo jis mintyse. 

Vėl sumirksėjo, ir jie visi atvirto žmonėmis. 

- Ir vienintelis dalykas, kurio šie protestuotojai niekad neprisimena 
paminėti savo protesto mitinguose, štai koks, - baigė dėstyti Tedas 
Energetikas, nužvelgdamas juos visus lyg advokatas per teismą prieš 
savo giriamosios kalbos kulminaciją. - Per trisdešimt metų taikaus bran- 
duolinės energetikos vystymo niekad Jungtinėse Amerikos Valstijose 
nepasitaikė nė vieno mirties atvejo nuo jos. 

Jis kukliai nusišypsojo ir vienu mauku išlenkė savo škotiškąjį.. 

- Neabejoju, mes visi ramiau miegosime, tai žinodami, - pasakė į 
koledžo dekaną panašus vyriškis. - O dabar, manau, mano Žmona ir 
aš... | 

- Ar jūs žinote, kad Marija Kiuri numirė nuo radiacinio poveikio? - 
lengvu pašnekesio tonu paklausė Gardneris. Visų galvos pasisuko į jį. - 
Aha. Nuo leukemijos, sukeltos tiesioginio kontakto su gama spinduliais. 
Jinai - pirmoji auka mirties žygyje, kurio gale - to vyrioko jėgainė. Ji- 
nai atliko didelį tiriamąjį darbą ir viską užprotokolavo. 

Gardneris apsidairė po staiga nuščiuvusį kambarį. 

- Jos užrašai uždaryti rūsyje. Rūsys Paryžiuje. Iš vidaus išmuštas 
švinu. Užrašai sveiki, bet pernelyg radioaktyvūs, kad juos galėtum lies- 
ti. O apie tuos, kurie numirė čia, tai mes nežinome. Atominės energeti- 
kos komisija ir Aplinkos apsaugos agentūra laiko tai paslaptyje. | 

Patricija Makardl susiraukusi žvelgė į jį. Laikinai pamiršęs dekaną, 
Arbergas vėl ėmėsi siaubti ištuštėjusį bufeto stalą. 

- 1966-ųjų metų spalio 5-ąją, - pasakė Gardneris, - dalinai išsilydė 
Enriko Fermio dauginimo reaktorius Mičigane. 

- Nieko neatsitiko, - pasakė Tedas Energetikas ir pasisukęs į susirin- 
kusią kompaniją išskėtė rankas, lyg norėdamas pasakyti: Matote? 
OED*. 

- Ne, - pasakė Gardneris. - Nieko. Dievas žino kodėl, bet spėju, jog 
niekas kitas nežino. Grandininė reakcija pati nutrūko. Vienas iš inžinie- 
rių, kuriuos pakvietė statybos užsakovai, pažiūrėjo, nusišypsojo ir pasa- 
kė: “Jūs, vyručiai, mažne praradot Detroitą". Paskiau nualpo. 

- O, bet misteni Gardneri! Tai buvo... 

Gardneris pakėlė ranką: 

- Kai išnagrinėji mirčių nuo vėžio statistiką šalies rajonuose aplink 
bet kurį branduolinį įrenginį, aptinki anomalijų, mirčių, kurios aiškiai 
nukrypsta nuo normos... 

- Tai visiška netiesa, ir... 


* guod erat demonstrandum (Zot.) - tai ir reikėjo įrodyti (Euklido posakis). 

- Prašyčiau leisti man baigti. Nemanau, kad faktai dabar ką pakeis- 
tų, bet, šiaip ar taip, leiskit man baigti. Dar seniai prieš Černobylį ru- 
sai patyrė reaktoriaus katastrofą vietovėje, vadinamoje Kyštymu. Ta- 
čiau tada premjeras buvo Chruščiovas, ir sovietai kur kas labiau laiky- 
davo liežuvį už dantų. Regis, jie sandėliavo pavartotus strypus negilia- 
me griovyje. Kodėl gi ne? Kaip būtų galėjusi pasakyti Marija Kiuri, tuo 
metu tai atrodė nebloga mintis. Pagal mūsų patikimiausią prielaidą stry- 
pai susioksidavo, tačiau susidarė ne geležies oksidas arba rūdys, kaip at- 
sitinka metaliniams strypams, šitie strypai surūdijo į gryną plutonį. 
Tas pat, jei sukurtum laužą šalia talpos, užpildytos suskystintomis du- 
jomis, bet jie to nežinojo. Manė, kad bus tvarka. Jie manė, - girdėjo sa- 
vo balsą prisitvenkiant įsiūčio, bet jau nebepajėgė susitvardyti. - Jie ma- 
nė, jie Žaidė su gyvų žmogiškųjų būtybių gyvybėmis, lyg tai būtų... na, 
daugybė lėlių... ir atspėkit, kas nutiko? 

Kambaryje tvyrojo tyla. Patės burna buvo it sustingęs raudonas pjū- 
vis, veidas - pieno baltumo iš pykčio. | 

- Lijo, - pasakė Gardneris. - Smarkiai lijo. Ir tai pradėjo grandininę 
reakciją, kuri sukėlė sprogimą, panašų į purvo ugnikalnio išsiveržimą. 
Evakuota tūkstančiai žmonių. Kiekvienai nėščiai moteriai padarytas 
abortas. Pasirinkimo nebuvo. Rusiškas kelio užkardos analogas buvo 
uždarytas mažne metus. Paskiau, kai ėmė sunktis gandai, kad Sibiro 
pakraštyje įvyko baisi katastrofa, rusai vėl atidarė kelią. Bet jie pastatė 
keletą išties linksmų ženklų. Aš mačiau nuotraukas. Nemoku rusiškai, 
bet paprašiau keturių ar penkių skirtingų žmonių, kad man išverstų, ir 
visa sutampa. Skamba kaip nevykęs etninis anekdotas. Įsivaizduokite, 
kad skriejate Amerikos autostrada - gal I-95 ar I-70 - ir privažiuojate 
ženklą su užrašu: PRAŠOM UŽDARYTI VISUS LANGUS, IŠJUNG- 
TI VISUS VENTILIACIJOS ĮTAISUS IR DVIDEŠIMTĮ MYLIŲ VA- 
"ŽIUOTI VISU JŪSŲ AUTOMOBILIO GREIČIU. 
| - Paistalai! - garsiai metė Tedas Energetikas. 

- Nuotraukas galima gauti pagal Informacijos laisvės aktą, - pasakė 
Gardas. - Jeigu tasai vyriokas tik meluotų, galbūt aš pajėgčiau su tuo 
susitaikyti. Bet jis ir kiti tokie kaip jis daro kai ką blogiau. Jie panašūs 
į prekybininkus, visuomenei teigiančius, kad cigaretės ne tik nesukelia 
plaučių vėžio, bet yra kupinos vitamino C ir apsaugo nuo peršalimo. 

- Norite pasakyti... 

- Trisdešimt du Černobylyje - šitai mes galime patikrinti. Velniai 
rautų, galbūt jų tik trisdešimt du. Turime amerikiečių gydytojų padary- 
tas nuotraukas, iš kurių galima spėti, kad jų jau turi būti gerokai per du 
šimtus, tačiau, tarkim, trisdešimt du. Tai nekeičia to, ką mes Žinome 
apie stiprų radioaktyvųjį apšvitinimą. Ne visos mirtys ištinka iškart. Štai 

kas taip klaidina. Mirtys ateina trim bangomis. Pirma - žmonės, kurie 
suspirgėjo per katastrofą. Antra - leukemijos aukos, daugiausia vaikai. 
Trečia, labiausiai žudanti banga: vėžys suaugusiems per keturiasdešimtį 
metų ir daugiau. Tiek daug vėžių, jog jūs galite eiti toliau ir pavadinti 
stichine nelaime. Odos, krūtų, kepenų vėžiai, melanoma, kaulų vėžys - 
patys dažniausi, bet galite susirgti ir žarnų, šlapimo pūslės vėžiu, sme- 
genų navikais ir... 

- Liaukitės, prašyčiau jūsų, ar nesiliautumėt? - sušuko Tedo žmona. 
Isterija suteikė jos balsui stebėtinos jėgos. 

- Liaučiaus, jei galėčiau, mieloji, - švelniai pasakė jis. - Bet negaliu. 
1964-aisiais Atominės energetikos komisija sumodeliavo kraštutiniau- 
sią situaciją, jeigu sprogtų amerikietiškas reaktorius, penkiskart mažes- 
nis nei Černobylio. Rezultatai gauti tokie bauginantys, jog AEK palai- 
dojo ataskaitą. Iš jos galima padaryti išvadą... 

- Užsičiaupkit, Gardneri, - garsiai įsakė Patė. - Jūs girtas. 

Jis nuleido ją negirdom, įbedęs akis į Energetiko žmoną. 

- Padaryti išvadą, kad tokia katastrofa santykinai kaimiškoje JAV 
srityje - beje, jie pasirinko viduriniąją Pensilvanijos valstijos dalį, kur 
yra “Tri Mail Ailendas“ - užmuštų 45 000 žmonių, radioaktyviai užk- 
rėstų septyniasdešimt penkis procentus valstijos I ir padarytų žalos už 
septyniolika milijonų dolerių. 

- Šventasis krušliau! - kažkas sušuko. - Šūdą kabini ant ausų? 

- Ne, - atsakė Gardneris, vis nenuleisdamas akių nuo moters, kuri 
dabar atrodė užhipnotizuota siaubo. - Jeigu padauginsite iš penkių, gau- 
sit 225 000 mirusių ir aštuoniasdešimt penkis milijonus žalos, - kamba- 
rio kapų tyloje jis atsainiai vėl prisipylė taurę, iškėlė ją Arbergo link ir 
dviem gurkšniais išlenkė neatmieštą degtinę. Neužkrėstą degtinę, gali- 
ma tikėtis. - Taigi! - užbaigė jis. - Kalbame apie beveik ketvirtį milijo- 
no mirusių žmonių, kai suduš trečioji banga - apie 2040-uosius, - mirk- 
telėjo Tedui Energetikui, kuris šiepė dantis. - Sunku būtų sutalpinti tiek 
žmonių netgi į “Boingą 767“, tiesa? 

- Šiuos skaičius ištraukėt sau iš subinės, - piktai bloškė Tedas Ener- 
getikas. 

- Tedai... - nervingai įsiterpė jo žmona. Jinai pablyško it numirėlė, 
tik virš skruostikaulių raudonavo mažytės dėmelės. 

- Manote, kad aš čia stovėsiu ir klausysiuos tos... tos saloninės reto- 
rikos? - paklausė jis, prisiartindamas prie Gardnerio tiek, jog juodu be- 
maž susirėmė krūtinėmis. - Jūs taip manote? 

- Černobylyje jie nužudė vaikus, - pasakė Gardneris. - Nejau to ne- 
suprantate? Vienus dešimties metų amžiaus, kitus in ufero. Daugelis gal 
dar gyvi, bet dabar, kaip tik šią minutę, kai čia stovime su taurėmis ran- 

kose, miršta. Kai kurie netgi dar nemoka skaityti. Dauguma niekad aist- 
ringai nebučiuos merginos. Kaip tik dabar, kai mes čia stovime su tau- 
relėmis rankose. Jie nužudė savo vaikus. , 

Jis pažvelgė į Tedo žmoną, ir jo balsas ėmė drebėti, darėsi vis gar- 
sesnis, lyg maldautų teismo pasigailėti. 

- Mes žinome iš Hirosimos, Nagasakio, iš savo pačių bandymų Tri- 
nityje ir Bikinyje. Jie nužudė savo vaikus, ar suvokiat, ką aš kalbu? Pri- 
petėje yra devynmečių, kurie netrukus mirs triesdami savo žarnomis! 
Jie nužudė vaikus! 

Tedo žmona atšlijo žingsnį atgal - jos akys virš storų stiklų buvo iš- 
siplėtusios, lūpos trūkčiojo. | 

- Manau, mes visi pripažįstame, kad misteris Gardneris - puikus po- 
etas, - pasakė Tedas Energetikas, apkabindamas žmoną ir vėl prisit- 
raukdamas prie savęs. Tartum kaubojus pririšo vėršelį. - Tačiau jis ne- 
labai informuotas apie branduolinę energiją. Mes iš tikrųjų nežinome, 
kas galėjo ar negalėjo atsitikti Kyštyme, o rusų skaičiai dėl Černobylio 
aukų... | 

- Gana, - nukirto Gardneris. - Juk žinote, apie ką aš kalbu. “Bay Sta- 
te Electric“ turi visą tą medžiagą savo aplankuose, taip pat ir apie padi- 
dėjusį mirštamumą nuo vėžio rajonuose aplinkui amerikiečių branduo- 
linius įrenginius, apie branduolinių atliekų užterštą vandenį - vandenį 
giluminiuose sluoksniuose, vandenį, kuriuo žmonės skalbia savo drabu- 
žius, plauna lėkštes ir maudosi, vandenį, kurį geria. Jūs žinote. Jūs ir 
kiekviena kita privati, municipalinė, valstijos ir federalinė energetikos 
kompanija Amerikoje. 

- Liaukitės, Gardneri, - perspėjo Makardl, žingtelėdama į priekį. - 
Jis truputėlį... 

- Tedai, ar tu žinojai? - staiga paklausė Energetiko žmona. 

- Aišku, turiu šiokią tokią statistiką, bet... 

Jis nutilo. Taip tvirtai sučiaupė žandikaulius, jog bemaž galėjai iš- 
girsti juos susitrenkiant vienas į kitą. Tai buvo nedaug... bet pakako. 
Staiga jie - visi jie - suprato, kad jis praleido savo pamoksle nemaža iš 
Šventojo Rašto. Gardnerį mirksnį užliejo gaižus, nelauktas triumfas. 

Sekundę tvyrojo nejauki tyla, paskiau gana apgalvotai Tedo žmona 
pasitraukė nuo jo. Šis paraudo. Gardneriui panėšėjo į žmogų, ką tik 
trenkusį plaktuku sau per nykštį. 

- O, mes turime visokių ataskaitų, - pasakė jis. - Daugelis jų - ne kas 
kita kaip melų raizgalynė, rusiška propaganda. Žmonės kaip šis idiotas 
mielai užkimba ant tokio kabliuko. Kaip mes visi žinome, Černobylyje 
galbūt apskritai nebūtų įvykę avarijos, bet pastangos sulaikyti mus 
nuo... 

- Jėzau, tuojau jūs imsite mums pasakoti, kad žėmė plokščia, - pert- 
raukė Gardneris. - Ar matėte nuotraukas armijos vaikinų, su prieštadia- 
cine apranga vaikštinėjančių aplink atominę jėgainę pusvalandis kelio 
automobiliu nuo Harisburgo? Ar žinote, kaip jie ten bandė užkimšti vie- 
ną iš nuotėkų? Įkišo į trūkusį vamzdį apsuktą stiklo popieriumi krepši- 
nio kamuolį. Kurį laiką tai padėjo, paskiau slėgis jį išspjovė ir pramušė 
skylę konteinerio sienoje. 

- Jūs čia rezgate pašėlusiai gerą propagandą, - nuožmiai išsišiepė 
Tedas. - Rusams patinka tokie žmonės kaip jūs! Jie jums užmoka ar da- 
rote tai už dyką? 

- Kas dabar šneka lyg lunatikas? - paklausė Gardneris, sukrizenda- 
mas. Žingtelėjo žingsnį dar arčiau Tedo. - Branduoliniai reaktoriai ge- 
riau sudėti negu Džeinė Fonda, tiesa? 

- Prašau jūsų, - sielvartingai pratarė dekano žmona. - Mes galime 
diskutuoti, bet nereikia šaukti - šiaip ar taip, mes juk išsilavinę Žmo- 
nės... | 

- Kas nors, po šimts, verčiau tegul šaukia apie tai! - riktelėjo Gard- 
neris. Jinai atsitraukė ir sumirksėjo, o jos vyras įsistebeilijo į Gardnerį 
akimis tarsi ledo gabaliukai. Įdėmiai, lyg norėtų įsiminti Gardą visiems 
laikams. Matyt, ir įsiminė, spėjo Gardas. - O pati ar nešauktumėt, jeigu 
jūsų namas liepsnotų, o jūs vienintelė iš savo šeimos vidury nakties at- 
sibustumėt ir pamatytumėt, kas dedasi? Nejau ant pirštų galų maklinė- 
tumėte ir kuždėtumėte, jog esate išsilavinusi? 

- Man atrodo, kad tai nuėjo per... 

Gardneris nusisuko nuo jos į misterį "Bay State Electric" ir kaip są- 
mokslininkas jam mirktelėjo: 

- Pasakykite, Tedai, ar arti jūsų namai iki tos gudrios branduolinės 
įmonės, kurią jūs, vaikinai, statote? 

- Neprivalau čia stovėti ir.. 

- Ne per arčiausiai, ką? Taip i ir maniau, - jis pažvelgė į misis Ted. Ši 
atšlijo nuo jo, įsitverdama savo vyro parankėn. Gardas pagalvojo: “Ką 
ji mato, kad turi štai šitaip nuo manęs atšlyti? Ką būtent?“ 

Prie kliauzių įpratusio bukapročio šerifo padėjėjo balsas žvingtelėjo 
sopulingą atsakymą: Nušovei savo žmoną! Ganėtinai suknistas reikalas, 
a? 

- Jūs planuojate turėti vaikų? - paklausė jis švelniai. - Jeigu taip, tai 
norėčiau tikėti jūsų pačios labui, kad gyvenate su vyru iš tikrųjų saugia- 
me nuotolyje nuo jėgainės... dėl kurios jie vis mulkina, kaip žinot. Kaip 
ir dėl “Tri Mail Ailendo“. Netrukus prieš atidarant tą gremėzdą, kažkas 
aptiko, kad vandentiekininkai kažkokiu būdu prijungė 3 000 galonų tal- 
pos skystųjų radioaktyvių atliekų saugyklą ne prie uždaros sistemos, o 

prie geriamojo vandens čiaupų. Po teisybei, jie tai aptiko apie savaitę, 
iki paleidžiant jėgainę. Kaip jums tai patinka? 

Jinai verkė. 

Jinai verkė, bet jis nepajėgė sustoti. 

- Vaikinai, tyrę šį reikalą, savo ataskaitoje parašė, kad radioaktyvią- 
sias atliekas šaldančių vamzdžių prijungimas prie vedančiųjų į geria- 
muosius čiaupus - tai “apskritai nepatartina“. Jeigu čia esantis jūsų vy- 
relis pakvies jus aplankyti kompaniją, aš jums pasakyčiau tą patį, ką sa- 
ko Meksikoje: negerkit vandens. O jeigu jūsų vytelis pakvies jus pasto- 
jusią, - arba netgi jus manančią tokia esant, - pasakykit jam... - Gardne- 
ris nusišypsojo pirma - jai, paskiau - Tedui. - Pasakykit jam, kad jums 
įsiskaudėjo galvą, - užbaigė jis. 

- Nutilkit, - riktelėjo Tedas. Jo žmona pradėjo vaitoti. 

- Teisingai, - pritarė Arbergas. - Iš tikrųjų manau, kad laikas j jums 
nutilti, misteri Gardneri. 

Gardneris pažvelgė į juos, baskiau į likusius pobūvio svečius, ste- 
binčius reginį prie bufeto - išpūstomis akimis ir nuščiuvusius; tarp jų 
buvo ir jaunasis barmenas. | 

- Nutilkit! - šūktelėjo Gardneris. Skausmas įkaitusiu iešmu įsmigo 
kairėn galvos pusėn. - Aha! Nutilkit ir lai sudega prakeikti namai! Ga- 
lite kirsti lažybų, kad tie sukrušti pašlemėkai prisistatys surinkti prieš- 
gaisrinės draudos - kai atšals pelenai ir jie išknis tai, kas bus likę iš kū- 
nų! Nutilkit! Štai ko iš mūsų nori tie tipai! Ir jeigu pats geruoju nenutil- 
si, galbūt tave nuti/ldys kaip. Kareną Silkvud...* 

- Gana, Gardneri, - sušnypštė Patricija Makardl. Ištartuose žodžiuo- 
se nebuvo šnypščiančių garsų, tad šnypšti buvo neįmanoma, bet vis dėl- 
to ji sušnypštė. | 

Jis pasilenkė prie Tedo žmonos, kurios nugeltę skruostikauliai dabar 
buvo sušlapę nuo ašarų. 

- Taip pat jūs galite pasitikrinti KMS - tai yra kūdikių mirties sind- 
romo - dažnumą. Jėgainių rajonuose jis didesnis. Įgimti defektai, tokie 
kaip Dauno sindromas - kitaip tariant, mongoloidizmas - ir aklumas, 
1f... 

- Noriu, kad apleistumėt mano namus, - užsiplieskė Arbergas. 

* Karen Silkwood - branduolinės įmonės tarnautoja, atskleidusi visuome- 

“nei, kad joje nesilaikoma saugumo taisyklių. Prieš ją buvo pradėta spau- 
dimo kampanija, ji buvo apnuodyta urano dulkėmis, o vėliau nužudyta, 
inscenizavus autoavariją. Apie tai buvo pastatytas filmas „Silkwood“ su 
Meryl Streep pagr. vaidmenyje. 

+» Jums ant smakro bulvių traškučiai, - atkirto Gardneris ir vėl pasi- 
suko į misterį ir misis “Bay State Electric". Jo balsas ėjo vis iš giliau. 
Tartum klausytumeis balso, atsklindančio iš šulinio. Padėtis darėsi kri- 
tiška. Prietaisų skyde - vien raudoni ruoželiai. 

- Tedas gali meluoti, kaip visa tai išpūsta - nieko, tik nedidelė ugnis, 
suteikusi daugybę peno laikraščių antraštėms, ir visi jūs netgi gal juo 
patikėsite... Bet faktas lieka faktu: tai, kas atsitiko Černobylio branduo- 
linėje jėgainėje, išmetė į šios planetos atmosferą daugiau radioaktyvių 
atliekų nei visos atominės bombos, susprogdintos virš žemės po Trini- 
čio. Černobylis rusena. Ilgai šitaip liks. Kiek ilgai? Niekas tikrai neži- 
no, taip, Tedai? 

Palenkė savo taurę Tedo pusėn ir paskiau nužvelgė pobūvio svečius 
- visi jie dabar stovėjo tylūs ir stebėjo jį, daugelis atrodė tokie pat išsi- 
gandę kaip ir misis Ted. 

- Ir tai vėl pasikartos. Galbūt Vašingtono valstijoje. Jie sandėliavo 
prie Henfordo reaktorių strypus neapmūrytuose grioviuose lygiai taip 
pat kaip Kyštyme. Kalifornijoje per būsimą didelį žemės drebėjimą? 
Prancūzijoje? Lenkijoje? Ar galbūt čia pat, Masačūsetse, jeigu šiam štai 
vaikinui bus leista daryti, ką nori, ir “Irokėzo" jėgainė ims veikti šį pa- 
vasarį. Tik duokite vienam tipui nulenkti ne tą svertą ne tuo laiku, ir ki- 
tos atviros “Red Sox“ varžybos Fenvėjuje įvyks apie 2075-uosius 
metus. | | 

Patricija Makardl buvo balta kaip popierius... Išskyrus jos akis, ku- 
rios svaidė melsvas žiežirbas, tartum trykštančias nuo elektros suvirin- 
tuvo. Arbergas pasidavė kita linkme: buvo tamsiai raudonas nelyginant 
plytos jo puikaus senoviško šeimos namo Bek Bėjuje. Misis Ted ve- 
džiojo žvilgsnį nuo Gardnerio į savo vyrą ir vėl atgal, tartum juodu bū- 
tų pora galinčių įkąsti šunų. Tedas pagavo tą žvilgsnį; pajuto ją sten- 
giantis išsimuistyti iš jo apglėbusios rankos nelaisvės. Gardneris spėjo, 
jog tai jos reakcija į jo pasakytus žodžius galutinai paaštrino padėtį. Te- 
das, be abejo, buvo supažindintas, kaip elgtis su panašiais į Gardnerį is- 
terikais; kompanija apmokydavo savo tedžius tą daryti taip kasdieniš- 
kai, kaip avialinijos apmoko stiuardeses demonstruoti asmeninę deguo- 
nies sistemą laineriuose, kuriais skraido. 

Bet buvo jau vėlu. Gardnerio girtas, tačiau iškalbingas atkirtis nu- 
griaudėjo nelyginant mažytė perkūnija... ir dabar Energetiko žmona pa- 
sielgė taip, tartum jis būtų patsai Rygos Skerdikas. 

- Dieve. Pavargau nuo jūsų, vyručiai, ir nuo jūsų maivymosi. Štai šį- 
vakar skaitėte savo nerišlius eilėraščius į mikrofonus, veikiančius elekt- 
ros dėka. Jūsų balsą stiprino garsintuvai, irgi veikiantys elektros dėka, 

naudojotės elektros lemputėmis, kad matytumėt... kaip manote, luditai, 
iš kur eina energija? Iš Dausų Burtininko? Jėzau! 

- Jau vėlus metas, - skubiai pasakė Makardl, - it mes visi... 

- Leukemija, - tarė Gardneris, su siaubingu konfidencialumu kreip- 
damasis tiesiai į išplėtusią akis Tedo žmoną. - Vaikai. Susilydžius reak- 
toriui, pirmiausia nukenčia vaikai. Vienintelis geras dalykas: jeigu mes 
prarasime “Irokėzą", liks veikti Džimio fondas. | 

- Tedai? - suinkštė jinai. - Juk jis klysta, taip? Noriu pasakyti... - ji 
suskato raustis rankinuke nosinės ar lignino ir tasai išslydo jai iš rankų. 
Pasigirdo trekštelėjimas, lyg kažkas viduje būtų sudužęs. 

- Liaukitės, - sudraudė Gardnerį Tedas. - Mes pasikalbėsime apie 
tai, jeigu norite, bet liaukitės sąmoningai trikdęs mano Žmoną. 

- Aš noriu ją trikdyti, - pasakė Gardneris. Dabar tamsuma visai jį už- 
valdė. Priklausė jai, ir ji priklausė jam, ir tatai buvo tiesiog puiku. - Re- 
gis, tiek daug dalykų ji nežino. Kuriuos privalėtų žinoti. Atsižvelgiant į 
tai, už ko yra ištekėjusi, ir visa kita. 

Jis nukreipė į ją gražų, pašėlusį vypsnį. Šikart ji jinai žvelgė į jį nenu- 
sukdama akių, užhipnotizuota nelyginant stirna artėjančių automobilių 
šviesų. 

- O dabar panaudotieji strypai. Ar žinote, kur jie patenka, kai nebe- 
tinka? Jis pasakė jums, kad juos pasiima Strypų Fėja? Netiesa. Jėgainių 
personalas juos slapčia išskirsto. Jų daug, tų didžiulių karštų kupetų iš 
strypų - čia, ten ir visur, kėpsančių šlykščiose sekliose balose. Jos iš tie- 
sų karštos, mem. Ir tokios liks dar 11gą laiką. 

- Gardneri, aš noriu, kad jūs išeitumėt, - pakartojo Arbergas. 

Nekreipdamas į jį dėmesio, Gardneris kalbėjo toliau, kreipdamasis 
vien į misterį ir misis Ted: 

- Jie jau pameta kai kurių iš tų panaudotų strypų krūvų pėdsakus, ar 
„tai žinojote? Kaip visą dieną Žaidę maži vaikai gulasi pavargę lovon ir 
iš ryto atsibudę nežino, kur paliko savo žaislus. O yra medžiaga, kuri 
paprasčiausiai daro bum! Puikiausia medžiaga. Pamišėliui sprogdinto- 
jui. Jau yra pradingę pakankamai plutonio, kad užtektų susprogdinti vi- 
są Jungtinių Valstijų rytų pakrantę. Bet man reikia mikrofono, į kurį ga- 
lėčiau skaityti savo nerišlias eiles. Kad, gink Dieve, man netektų kelti 
bal... 

Arbergas staiga sugriebė jį. Žmogus jis buvo stambus ir putlus, ta- 
čiau gan stiprus. Gardnerio marškiniai išsiplėšė iš kelnių. Taurė išslydo 
iš pirštų ir sudužo ant grindų. Skardžiu, toli sklindančiu balsu - balsu, 
kokį galbūt pajėgia nutaisyti tik pasipiktinęs dėstytojas, daugelį metų 
praleidęs paskaitų auditorijose, - Arbergas visiems esantiems pareiškė: 

- Išmetu lauk šitą tipą. | 


89 


Šie žodžiai buvo sutikti spontaniškais aplodismentais. Ne visi kam- 
baryje plojo - ko gero, netgi nė pusė jų. Bet Energetiko žmona dabar 
garsiai raudojo, spausdamasi prie savo vyro, nebesistengdama nuo jo 
pasitraukti; prieš Arbergui jį sugriebiant, Gardneris gremėzdiškai stūk- 
sojo priešais ją, matyt, keldamas jai baugulį. 

Gardneris pajuto savo kojas slystant grindimis, paskiau visai nuo jų 
atitrūkstant. Pro akis šmėkštelėjo Patricija Makardl - kietai suspausto- 
mis lūpomis, įsiutusiu žvilgsniu, plojanti rankomis su pašėlusiu pritari- 
mu, kuriuo nenorėjo apdovanoti jo anksčiau. Išvydo bibliotekos tarpdu- 
ryje stovintį Roną Kamingsą - su didžiule taure vienoje rankoje, kita 
apglėbusį dailutę šviesiaplaukę ir delnu spaudžiantį iš šono jos krūtį. 
Kamingsas atrodė susirūpinęs, tačiau ne itin nustebęs. Šiaip ar taip, tai 
tik kivirčo “Uolėtosios šalies“ grilbare tęsinys, ar ne? 

Nejau ketini leisti tam išpampusiam mėšlo maišui išmesti tave už 
slenksčio it paklydusią katę? 

Gardneris nusprendė, jog ne. . 

Smogė iš visų jėgų kairiąja alkūne atgalios. Pataikė į Arbergo krūti- 
nę. Gardneriui pasirodė, lyg būtų suvaręs alkūnę į dubenį itin sustingu- 
sios šaltienos. | 

Arbergas pridusės riktelėjo ir paleido Gardnerį, kuris sugniaužęs 
kumščius apsisuko, pasirengęs smogti Arbergui, jeigu tasai pabandytų 
11 vėl sugriebti, pabandytų nors prisiliesti prie jo. Jis labai laukė, kad 
Argleberglas panorėtų muštis. 

Bet pasipūtęs kekšės vaikas nerodė jokio noro muštis. Prarado bet 
kokį interesą išmesti Gardnerį lauk. Stovėjo susiėmęs rankomis už krū- 
tinės tartum persistengiantis aktorius, pasirengęs užtraukti prastą ariją. 
Plytų spalva bemaž visai apleido jo veidą, liko tik ryškiai liepsnojančios 
dėmės ant skruostų. Arbergo storos lūpos išsigaubė į “O", sukrito, vėl 
išsigaubė į “O" ir vėl sukrito. | 

- „Širdies, - sušvokštė jis. 

- Ką širdies? - paklausė Gardneris. - Norite pasakyti, kad turite 
širdį? 

- „priepuolis... - švokštė Arbergas. | 

Širdies priepuolis - paistalynė, - atšovė Gardneris. - Vienintelis da- 
lykas, kurį ištiko priepuolis - tai jūsų padorumo jausmas. Ir to nusipel- 
note, šunsnuki. 

Jis prasibrovė pro Arbergą, vis tebesustingusį savo tuoj uždainuo- 
siančiojo pozoje, abiem rankomis prispaustomis prie kairiosios krūtinės 
pusės, kur Gardneris pataikė savo alkūne. Durys tarp valgomojo ir ko- 
ridoriaus buvo prisigrūdę žmonių; šie skubiai pasitraukė į šalį, kai 
Gardneris energingai žengė jų link ir paskiau pro juos į laukujes duris. 

Už jo nugaros suklykė moteriškas balsas: 

- Nešdinkis lauk, girdi? Nešdinkis lauk, tu išpera! Nešdinkis iš čia! 
Niekados daugiau nenoriu tavęs matyti! ' 

Tasai šaižus isteriškas balsas buvo toks nepanašus į Patricijos Ma- 
kardl įprastą murkesį (su plieniniais nagais, įtrauktais kažkur giliai į ak- 
somines letenėles), kad Gardneris sustojo. Apsigręžė... Ir vos neparvir- 
to gavęs skruostan atsivedėjusį antausį, nuo kurio net ašaros ištryško 
akyse. Jos veidas buvo perkreiptas įsiūčio. 

- Turėjau žinoti, - sušniokštė ji. - Tu tik niekingas girtas stuobrys - 
vaidingas, maniakiškas, priekabus, šlykštus tvarinys. Bet aš tave sutvar- 
kysiu. Aš tai padarysiu. Juk žinai, kad galiu. 

- Kaipgi, Pate, nežinojau, kad manęs nori, - nusišiepė jis. - Kaip iš 
tavęs miela. Metų metus laukiau, kad mane sutvarkytum. Lipam viršun 
ar suteiksim kiekvienam čia esančiam malonumą ir atliksim tai ant ki- 
limo? 

Ronas Kamingsas, kuris buvo prisislinkęs arčiau vyksmo vietos, nu- 
sijuokė. Patricija iššiepė dantis, užsimojo ranka ir šįsyk pataikė Gardne- 
riui į ausį. | 

Prašneko tyliu, bet puikiai kiekvienam kambaryje girdimu balsu: 

- Ko geresnio galėjai tikėtis iš žmogaus, bandžiusio nušaut nuosavą 
žmoną. 

"Gardneris apsidairė, išvydo Koną ir tarė: 

- Tu man atleisi? - ir išplėšė taurę iš Rono rankų. Vienu greitu, sk- 
landžiu judesiu jis užkabino du pirštus už Makardl juodos suknutės kor- 
sažo - buvo elastinga ir lengvai tempėsi - ir supylė viskį vidun. 

- Į sveikatą, mieloji, - pasakė ir pasisuko durų link. “Tai geriausia 
replika pasišalinant, kokią tik galėtum sugalvoti tokiomis aplinkybė- 
mis“, - nusprendė jis. 

Arbergas vis dar stovėjo sustingęs, prispaustais prie krūtinės kumš- 
čiais, burna, išsigaubiančia į “O" ir vėl subliūkštančia. 

„Širdis, - vėl sušvokštė jis Gardneriui - Gardneriui arba bet ku- 
riam, r, kas į jo klausytųsi. Kitame kambaryje Patricija Makardl klykė: 

- Viskas gerai! Nelieskite manęs! Palikit mane vieną! Viskas gerai! 

- Ei, jūs! 

Gardneris atsigręžė į balsą, ir Tedo kumštis trenkė jam aukštai į į žan- 
dą. Graibydamasis nusitverti už sienos, atatupstom-nulėkė beveik per 
visą koridorių. Užkliuvo už lietsargių stovo, apvertė jį ir taip stipriai at- 
sitrenkė į laukujes duris, jog net sudrebėjo langelio stiklas viršum jų. 

Tedas žengė per koridorių jo link, lyg pasirengęs iššauti iš pistoleto. 

- Mano žmona vonios kambaryje ištikta isterikos per jus, ir jeigu 
tuoj pat neišsinešdinsit, išmušiu iš jūsų dvasią! | 

Juoduma sprogo nelyginant supuvęs, pilnas dujų Žarnų maišas. 

Gardneris nusitvėrė vieną iš lietsargių: ilgą, sulankstytą ir juodą - 
anglų lordo lietsargį, jeigu tik toksai būna. Pasileido bėgti Tedo link - to 
vyrioko link, kuris nieko nebodamas žengė pirmyn: kodėl gi ne, juk dar 
likusios septynios įmokos už “Datsuną Z'' ir aštuoniolika - už namą, tad 
kodėl gi ne, tiesa? Tedas, kuriam leukemijos padažnėjimas šešiais šim- 
tais procentų - vien faktas, galįs sujaudinti jo žmoną. Tedas, gerutis Te- 
das, ir kaip geručiui Tedui pasisekė, kad čia, koridoriaus gale, buvo liet- 
sargiai, o ne medžiokliniai šautuvai. 

Tedas stovėjo žvelgdamas į Gardnerį platėjančiomis akimis, atkritu- 
siu žandikauliu. Pritvinkusi pykčio išvaizda užleido vietą netikrumui ir 
baimei - baimei, kuri užplūsta, kai sumoji, kad turi reikalą su iraciona- 
lia būtybe. 

- Ei!.. 

- Caramba*, tu, subingalvi! - šūktelėjo Gardneris. Užsimojo lietsar- 
giu ir dūrė juo Energetikui į pilvą. 

- Ei! - aiktelėjo Tedas, dvilinkai susiriesdamas. - Liaukitės! 

- Andale, andale**! - suriko Gardneris, pradėdamas talžyti Tedą 
lietsargiu - dar, dar, dar ir dar. Dirželis, kuris laikė lietsargį sulankstytą 
prie rankenos, atsisegė. Lietsargis, vis dar suglaustas, bet jau atsilaisvi- 
nęs, plakėsi apie rankeną. - Arriba, arriba***! 

Tedas dabar buvo pernelyg bejėgis, kad galvotų vėl atnaujinti savo 
puolimą arba galvotų apie ką kitą nei kaip pasprukti. Apsigręžė ir leido- 
si bėgti. Gardneris vijosi jį - gagendamas, lietsargiu pliekdamas jam pa- 
kaušį ir sprandą. Juokėsi... bet nieko linksma čia nebuvo. Ankstesnis 
pergalės jausmas greitai nyko. Kas per pergalė įtraukti tokį žmogų į ki- 
virčą, netgi laikiną? Ar priversti jo žmoną pravirkti? Ar bent vienas iš 
tų dalykų sutrukdys “Irokėzo" jėgainei ateinantį gegužį būti paleistai? 
Nejau bent vienas iš tų dalykų išgelbės tai, kas liko iš jo apgailėtino gy- 
venimo, ar sunaikins tuos kaspinuočius jo viduje, besirausiančius, 
kremtančius ir augančius, ryjančius visa, kas dar likę jame normalaus. 

Ne, žinoma ne. Bet kol kas tebuvo svarbu beprasmiškai judėti pir- 
myn... nes tik tai jam liko. 

- Arriba, išpera! - sušuko jis, nusivydamas Tedą į valgomąjį. 

Tedas laikė rankas pakėlęs prie galvos ir mosikavo jomis apie ausis; 
atrodė tartum žmogus, apniktas šikšnosparnių. Lietsargis iš tiesų šiek 
tiek panėšėjo į šikšnosparnį, kai taip vis plakė ir plakė. 

- Padėkit! - sukliko Tedas. - Padėkite, tas žmogus išprotėjo! 


* Po velnių (isp.). 
** Duok jam! Duok jam! (/sp.) 
*** Valio! (Isp.) 

Bet jie visi išplėstomis ir išgąsdintomis akimis traukėsi į šalį. 

Tedas šlaunimi užkliudė bufeto kampą. Stalas pasviro pirmyn ir 
aukštyn, sidabriniai įrankiai nuožulnia plokštuma nub susiraukšlėjusios 
staltiesės nuslydo žemyn, lėkštės nukrito ir sudužo ant grindų. Arbergo 
brangi punšo vaza sprogo it bomba, ir kažkuri moteris klyktelėjo. Sta- 
las mirksnį pakrypavo ir apvirto. 

- Padėkit! Padėkit! Padėkit! | 

- Andale! - Gardneris ypač plačiai užsimojęs vėl trenkė Tedui per 
galvą. Automatinis laikiklis suveikė, ir lietsargis išsiskleidė su dusliu 
pššš! garsu. Dabar Gardneris, su lietsargiu vienoje rankoje persekiojan- 
tis Tedą Energetiką, panėšėjo į Merę Popins. Vėliau jam dingtelėjo, kad 
išsiskleidžiantis kambaryje lietsargis laikomas bloga pranašyste. 

Kažkieno rankos jį sugriebė iš užpakalio. 

Staigiai apsisuko, manydamas, kad tai Arbergas, užbaigęs tą savo 
nepadorumo priepuolį, vėl puola jį išmesti už durų. 

Tai buvo ne Arbergas, o Ronas. Tebeatrodė ramus - tačiau jo veidas 
kažin kaip pasikeitė, tapo kažkoks baisus. Ar tai užuojauta? Taip, Gard- 
neris matė, taip, tikrai ji. 

Staiga jam lietsargis pasidarė nebereikalingas. Numetė jį šalin. Val- 
gomajame tvyrojo tyla, tesigirdėjo garsus Gardnerio alsavimas ir sun- 
kūs gaudančio orą Tedo atodūsiai. Apverstas stalas gulėjo vidury dro- 
bės, sudužusių indų, sutrupėjusio krištolo krūvos. Išlieto romo punšo 
tvaikas kilo aukštyn tartum verčianti ašaroti migla. 

- Patricija Makardl prie telefono, skambina kopams, - pasakė Ronas, 
- o Bek Bėjuje jie pasirodo greitai. Tau reikia iš čia dingti, Džimai. 

Gardneris apsidairė ir išvydo prie sienų ir tarpduriuose grupeles sve- 
čių, žvelgiančių į jį tomis plačiomis išgąsdintomis akimis. “Rytoj jie 
neprisimins, ar tai buvo dėl branduolinės energijos, ar dėl Viljamo Kar- 
loso Viljamso*, ar dėl to, kiek angelų gali šokti ant smeigtuko galvutės, 
- galvojo jis. - Pusė iš jų sakys kitai pusei, kad aš stačiausi prie jo žmo- 
nos. Tiktai tiek, kad tasai geras, senas, mėgstantis pasilinksminti ir šau- 
dęs į žmoną Džimis Gardneris padūko ir lietsargiu kone iki apsišikimo 
pritalžė vieną vyrioką. Taip pat supylė apie pintą viskio tarp mažų pa- 
pyčių moteriai, kuri jam davė darbo, kai neturėjo jokio. Branduolinė 

energija, kuo ji čia dėta?" | 

- Dievuliau, koks jovalas! - kimiai pratarė jis Ronui. 

- Velnias, jie metų metais apie tai kalbės, - pasakė Ronas. - Geriausi 
skaitymai, kokius tik yra girdėję, palydėti geriausio garo išleidimo per 


„* William Carlos Williams (1883-1963) - amerikiečių rašytojas ir gydyto- 
jas. 

pobūvį, kokį tik yra regėję. O dabar judėk! Danginkis su savo subine iki 
pat Meino. Aš paskambinsiu. 

Tedas Energetikas plačiomis ašarotomis akimis buvo bepuoląs prie 
Gardnerio, tačiau du jaunikaičiai - vienas iš jų barmenas - jį sulaikė. 

- Viso labo, - pasakė Gardneris grupelėmis susigūžusiems svečiams. 
- Dėkui už maloniai praleistą laiką. 

Jis nuėjo prie durų, paskiau atsigręžė: 

- Ir jeigu pamiršite apie visa kita, prisiminkite apie leukemiją ir vai- 
kus. Prisiminkite... 

Bet jie prisimins tik tai, kaip jis talžė Tedą lietsargiu. Matė iš jų 
veidų. 

Gardneris linktelėjo ir nuėjo koridoriumi pro Arbergą, kuris vis dar 
stovėjo susigriebęs rankomis už krūtinės, išsigaubiančiomis ir vėl sub- 
liūkštančiomis lūpomis. Neatsisuko atgal, tik paspyrė į šalį lietsargių 
krūvą, atidarė duris ir žengė naktin. Norėjo išgerti labiau negu kada 
nors per savo gyvenimą, ir, matyt, tai jam pavyko, nes kaip tik tada 
prasmego į banginio pilvą, ir tamsa apgaubė jį. 


GARDNERIUI SUNKU 


1 


1988-ųjų metų liepos 4-osios rytą, netrukus po to, kai patekėjo sau- 
lė, Gardneris prabudo - šiaip ar taip, atsipeikėjo beveik pačiame gale 
molo, nusidriekusio į Atlanto vandenyną netoliese “Arkadijos pramogų 
pasaulio linksmybių parko“, kuris yra Arkadija Byče, Niū Hampšyro 
valstijoje. Tačiau Gardneris nesuvokė, kur atsidūręs. Apskritai mažai ką 
tesuvokė, nebent savo vardą, faktą, kad yra ištiktas, galima sakyti, fizi- 
nės agonijos ir ne taip svarbų faktą, kad jis naktį, matyt, kone nuskendo. 

Gulėjo ant šono, siekdamas kojomis vandenį. Spėjo, kad praeitą 
naktį čionai atsivilkęs iš pradžių įsitaisė aukštai ir sausai, bet veikiausia 
miegodamas persivertė ir šiek tiek nuslydo žemyn molo nuožulniuoju 
šiauriniu šonu... o dabar kilo potvynis. Jeigu būtų prabudęs pusvalandį 
vėliau, pagalvojo jis, tikriausiai tiesiog būtų buvęs nuplukdytas nuo mo- 
lo akmenų tartum -užplaukęs ant seklumos laivas - nuo smėlio sąnašų. 

Vienas iš jo “mokasinų" dar buvo ant pėdos, tačiau susiraukšlėjęs ir 
niekam tikęs. Gardneris nuspyrė jį sau nuo kojos ir apatiškai stebėjo, 

kaip tasai pamažu grimsta žalion gelmėn. “Bus kur šikt omarams", - pa- 
galvojo jis ir atsisėdo. 

Nuvėręs galvą skausmas buvo toksai stiprus, jog mirksnį pamanė, 
kad jį ištinka apopleksija ir kad išgyveno naktį ant molo vien tam, jog 
rytą numirtų nuo smegenų kraujagyslių embolijos. 

Skausmas kiek atlėgo, ir pasaulis vėl sugrįžo iš pilkų ūkų, kur buvo 
išnykęs. Gebėjo įvertinti savo varganą padėtį. Bobė Anderson tai tik- 
riausiai pavadintų “pilnutiniu transu“, kaip antai: “Mėgaukis pilnutiniu 
transu, Džimai. Ką dar geriau gali jausti po nakties, praleistos ciklono 
akyje?“ 

Nakties? Vienos nakties? 

Ne, vaikuti. Tai buvo užgėrystė. Tikra, ilga kaip reikiant, po perkū- 
nais. 

Skrandį graužė rėmuo, pūtė. Gerklėje i ir šnervėse pridžiūvę seni vė- 
malai. Pažvelgė kairėn: ir tikrai, ten, kiek aukštėliau, kur jis veikiausia 
iš pradžių gulėjo, girtuoklio parašas - plati džiūstančių vėmalų dėmė. 

Gardneris drebančia, purvina ranka perbraukė sau panosę ir išvydo 
sukrešėjusio kraujo trupinius. Vadinasi, vėl kraujavo iš nosies. Kraujop- 
lūdžiai iš nosies vis pasikartodavo nuo to nelaimingo atsitikimo su sli- 
dėmis Sandi Riveryje, kai jam buvo septyniolika metų. Ėmus gerti, be- 
maž visada galėdavo tikėtis kraujoplūdžių 1š nosies. | 

Po visų savo ankstesnių girtuoklysčių - o šįsyk pirmą kartą bemaž 
per trejus metus jis nusitašė visai ligi galo - Gardneris jausdavosi taip 
pat, kaip dabar jautėsi: silpnumas, siekiąs giliau nei galvos tvinksniai, 
skrandis išbrinkęs lyg rūgštimi permirkusi kempinė, visur sopulys, rau- 
menų traukuliai. Tokios begalinės negalios net t nepavadinsi depresija - 
tai paskutiniojo teismo dienos jausmas. 

Buvo dar blogiau, netgi blogiau nei toji depresija po garsiosios 
1980-ųjų metų Padėkos dienos užgėrystės, užbaigusios jo, kaip dėstyto- 
j0, karjerą ir santuoką. Ir vos neužbaigusios Noros gyvenimo. Sugrįžo 
atgal į tą laiką Penobskoto apygardos kalėjime. Šerifo padėjėjas sėdėjo 
priešais jo kamerą, sklaidydamas žurnalą “Crazy" ir krapštinėdamasis 
nosį. Gardneris vėliau sužinojo, kad visuose policijos padaliniuose ži- 
noma, jog alkoholikai dažnai atsipeikėja po savo užgėrystės gilioje dep- 
resijoje. Tad jeigu pasitaiko po ranka atliekamas Žmogus, pasodina jį 
stebėti tave, kad neperlenktumei... bent kolei išsinešdinsi iš apygardos 
būsto, palikęs užstatą. 

- Kur aš? - Gardneris andai paklausė. 

- O kaip tu manai, kur? - atšovė šerifo padėjėjas. Pažvelgė į ką tik 
iškrapštytą iš nosies didelį žalią smurgą ir pamažu, su aiškiu pasitenki- 
nimu nusivalė jį į bato padą, sutrindamas ir užtepdamas ant tamsaus 

purvo, kuriuo buvo padengtas. Gardneris tada nepajėgė atplėšti akių 
nuo šios procedūros; po metų jis parašys apie tai eilėraštį. 

- Ką aš padariau? 

Išskyrus pavienius problyksnius, ankstesnės dvi dienos praėjo visiš- 
kai užtemusia sąmone. Tie problyksniai buvo tarp savęs nesusiję - ne- 
lyginant prasiveržę pro besiartinančios audros debesis nedrąsūs saulės 
mirksneliai. Regis, atnešė Norai puodelį kavos ir paskiau pradėjo post- 
ringauti jai apie atomines. Ave Nukea Eterna*. Kai jam teks mirti, pas- 
kutiniai žodžiai apie visą tą jovalą bus ne kokia nors nesąmonė, bet Ato- 
minės. Pajėgė prisiminti, kaip šalia savo namų parkrito ant plento. Kaip 
bandė valgyti picą ir buvo toks girtas, jog lydyto sūrio gumulėliai kito 
jam už marškinių ir degino krūtinę. Pajėgė prisiminti, jog skambino Bo- 
bei. Skambino ir kažką vebleno jai, vebleno kažką baisaus, o Nora, re- 
gis, klykė? Klykė? " 

- Ką aš padariau? - paklausė jis primygtiniau. 

Šerifo padėjėjas minutėlę žvelgė į jį su aiškia neslepiama panieka. | 

- Nušovei savo žmoną. Štai ką padarei. Ganėtinai suknistas reikalas, a? 

Šerifo padėjėjas vėl įsikniaubė į “Crazy". 

Visa anksčiau buvo blogai, tačiau tai - dar blogiau. Tasai begalinis 
paniekos sau jausmas, niūrus suvokimas, jog padarei kažką bloga, ko - 
negali prisiminti. Ne tai, kad padauginęs šampano sutinkant Naujuosius 
metus užsimovei ant galvos lempos gaubtą ir smunkant tam ant akių 
leidaisi šokti po kambarį, visiems dalyvaujantiesiems (išskyrus tavo « 
žmoną) manant, jog nieko linksmesnio per savo gyvenimą nėra regėję. | 
Nenutuoki, jog išdarinėjai keistus dalykus - tarkim, puolei su kumščiais 
valdžios atstovus. Ar nušovei savo žmoną. 

Šiuo metu buvo dar blogiau. 

Argi gali būti kas nors blogiau nei Nora? 

Kas nors. O tada galvą skaudėjo taip baisiai, jog nė neturėjo jėgų pa- 
sistengti atkurti, kas įvyko per paskutinįjį jam nežinomą laiko tarpsnį. 

Gardneris pažvelgė į kylantį jo link bangelėmis vandenį; sėdėjo pa- 
sirėmęs alkūnėmis į kelius, nusvirusia galva. Atslūgus vilniai, pasima- 
tydavo kriauklelės ir gličios žalios jūržolės. Ne... iš tiesų ne jūržolės. 
Žalios gleivės. Nelyginant snargliai. 

Nušovei savo žmoną... ganėtinai suknistas reikalas, a? 

Nuo pulsuojančio skausmo Gardneris užsimerkė, paskiau vėl pravė- 
rė akis. 

Sok, įkalbinėjo jį švelnus balsas. Manau, po galais, jog tau jau ga- 
na tos mėšlynės, tiesa? Rungtynės nulemtos baigiantis pirmam kėliniui. 


* Sveikas Atome amžinasis (iškreipt. lotyn.). 

Ne oficialiai. Nutrauktos dėl lietaus. Bus peržaistos, kai didysis Karmos 
ratas pasisuks kitam gyvenimui... arba dar kitam, jeigu kitą atgailai už 
šį aš turėsiu praleisti kaip mėšlavabalis ar kas nors panašaus. Paka- 
bink ant vinies savo aprangą, Gardai. Šok. Kai tavo tokia būklė, abi ko- 
jas sutrauks mėšlungis, ir greitai nugrimsi į dugną. Šiaip ar taip, vis 
tiek supūtum kaliuzėj. Na, šok. | 

Jis atsistojo ir svyrinėdamas užlipo ant akmenų, žvelgdamas vande- 
nin. Tik vienas platus žingsnis - ir viskas. Galėjo j jį padaryti miegoda- 
mas. Po velnių, vos nepadarė. 

Dar ne. Pirma reikia pasikalbėti su Bobe. 

Toji jo sąmonės dalis, kuriai dar šiek tiek liko noro gyventi, įsitvėrė 
šios minties. Bobė. Bobė - vienintelis šviesus, pilnatviškas jo ankstes- 
niojo gyvenimo prisiminimas. Bobė gyvena tenai Heivene, rašo savuo- 
sius vesternus, tokia pat blaivaus proto kaip visados ir vis dar jo drau- 
gė, jeigu ir nebe meilužė. Jo paskutinė draugė. 

Pirma reikia pasikalbėti su Bobe, gerai? 

Kodėl? Kad galutinai sugadintum jai nuotaiką? Dievas žino, jog pa- 
kankamai stengeis tai padaryti. Per tave ji pateko į policijos registrą ir, 
be abejo, taip pat ir jai FTB užvedė atskirą bylą. Palik Bobę ramybėje. 
Šok ir nebesimaišyk niekam. 

Jis palinko į priekį, ir nedaug trūko, jog tatai būtų padaręs. Tajai jo 
esybės daliai, kuri vis dar norėjo gyventi, atrodo, nebeliko jokių argu- 
mentų, jokių dingsčių delsti. Būtų galėjusi pasakyti, kad jis laikėsi blai- 
vus - daugmaž - paskutiniuosius trejus metus, nebuvo jokių sąmonės 
užtemimų nuo tada, kai juodu su Bobe 1985-aisias suėmė Sibruke. Ta- 
čiau tai silpnas argumentas. Neskaitant Bobės, jis dabar visiškai vieni- 
šas. Bemaž visą laiką jo sąmonė nuolatinėje sumaištyje, vis grįžta ir 
grįžta - netgi jam esant blaiviam - prie atominių. Suvokė, kad pradinis 
jo rūpestis bei pyktis peraugo į įkyrią maniją... bet suvokimas ir pasvei- 
kimas - tai visai ne tas pat. Jo poezija prastėjo. Jo mintys prastėjo. Blo- 
giausia, kad kai jis negerdavo, norėdavo gerti. Paprasčiausiai dabar gė- 
la visąlaik slegia. Esu lyg vaikščiojanti bomba, ieškanti vietos susisp- 
rogdinti. Laikas pašalinti sprogdiklį. | 

Na, tai puiku. Puiku. Jis užsimerkė ir pasiruošė. 

Tą pat akimirką jį apėmė keistas įsitikinimas - intuicija, besiribojanti 
su aiškiaregyste. Jautė, kad Bobei reikia su juo pasikalbėti, o ne atvirkš- 
čiai. Tai nė jokia minties apgaulė. Ją iš tiesų ištiko kažkokia bėda. Di- 
delė bėda. 

. Jis atsimerkė ir apsidairė - kaip žmogus, pabundantis iš gilaus sąs- 
tingio. Reikėtų susirasti telefoną ir jai paskambinti. Nepasakys jai: “Ei, 
Bobe, man buvo eilinis užtemimas" ir nepasakys: “Nežinau, Bobe, kur 

dabar aš esu, bet čia nėra jokio nosį krapštančio šerifo padėjėjo, kuris 


mane sustabdytų". Jis pasakys: “Ei, Bobe, kaip laikais?“, ir ši jam atsa- 


kys, kad puikiai, geriau būti negali, siaučianti su Džeimso gauja Nort- 
filde ar pasikėlusi išjoti su Baču Kasidžiu ir Sandensiu Kidu į Vakarų 
teritorijas, ir, beje, Gardai, kaip tu pats, ir Gardas jai atsakys, jog laiko- 
si puikiai, rašąs permainos dėlei neblogų dalykėlių ir ketinąs trumpam 


nuvykti į Vermontą aplankyti draugų. O paskiau vėl sugrįš į molo galą | 


ir nušoks į vandenyną. Nieko ypatinga: tiesiog pūkštels ant pilvo į mir- 
ties zoną. Tai atrodo visai tinkama; kas be ko, juk šitaip jis dažniausiai 
braudavosi per gyvasties zoną. Okeanas plytėjo čia milijardus metų ar 
panašiai. Palauks dar penkias minutes, kol jis tai padarys. 

Bet neperkelsi savų rūpesčių ant jos pečių, girdi? Pažadėk man, 
Gardai. Nepalūžk ir neverkšlenk. Juk laikai save jos draugu, o ne vyriš- 
kuoju jos pagiežingosios sesės analogu. Nereikia tokių šūdniekių. 

Duodavo gyvenime gausybę pažadų, tarp jų ir sau, kurių netesėda- 
vo. Bet šįsyk tesės. 


Nerangiai užsiropštė ant molo viršaus. Buvo šiurkštus ir akmenėtas 


- tikrai puiki vieta susilaužyti kulkšnį. Apatiškai apsidairė aplink, aki- 
mis ieškodamas savo aptrinto rudo krepšio, - to, kurį visados pasiimda- 
vo eidamas į skaitymus arba šiaip pasivaikščioti, - spėdamas, kad yra 
įstrigęs kur nors tarp akmenų. Tačiau jo niekur nesimatė. Tai buvo se- 
nas mielas palydovas, aptrintas ir sunešiotas, siekiantis paskutiniuosius 
neramius jo santuokos metus - kai kas, į ką laikėsi įsikibęs, kai visus 
vertingus daiktus jau buvo praradęs. Ką gi, dabar išnyko ir krepšys. 


Drabužiai, dantų šepetėlis, muilo gabalėlis plastmasinėje muilinėje, 


pundelis aštrių smaigų mėsai (Bobė kartkartėm mėgdavo džiovinti mė- 
są savo pašiūrėje), dvidešimties dolerių banknotas po krepšio dugnu... 
ir, žinoma, visi jo neišspausdinti eilėraščiai. 

Eilėraščiai mažiausia jam rūpėjo. Tuos, kuriuos buvo parašęs per 
pastaruosius porą metų, ir kuriuos įvardijo nuostabiai sąmojingu ir šiuo- 
laikišku pavadinimu “ Radiacinis ciklas“, buvo pasiūlęs penkiems skir- 
tingiems leidėjams, ir šie visi juos atmetė. Vienas anonimiškas redakto- 
rius užrašė: “Poezija ir politika retai kada eina drauge; poezija ir propa- 
ganda - niekad". Šis mažytis pamokslėlis visai teisingas, jis tą žinojo... 
ir vis dėlto nepajėgė susilaikyti. 

Ką gi, potvynis juos ištaisė savo Didžiuoju Mėlynu Pieštuku. “Eik ir 
tu, daryk taip pat“, - pagalvojo jis ir pamažu pasuko molu paplūdimio 
linkui, mąstydamas, jog pasišalinęs iš tos vietos, kur atsibudo, pasielgė 
kur kas geriau, nei metęs iššūkį mirčiai. 

Jis žengė pavymui, nutviekstas iš Atlanto kylančios raudonos vasa- 
ros saulės spindulių, su pirma jo nusidriekiančiu šešėliu, o ant kranto 

vaikėziukas, vilkintis džinsais ir marškinėliais, paleido seriją iš pliaukš- 
čių. r 


Stebuklas: jo krepšys vis dėlto nepražuvo. Voliojosi dugnu į viršų 
paplūdimyje, tuoj aukščiau maksimalaus potvynio linijos, atidarytu užt- 
rauktuku, Gardneriui panašus į didelius odinius nasrus, kandžiojančius 
smėlį. Pakėlė jį ir dirstelėjo vidun. Tuščia. Dingę net jo sunešioti apati- 
niai. Dvidešimtinė irgi dingusi. Begimstanti viltis kaipmat išgaravo. 

Gardneris numetė krepšį ant smėlio. Jo užrašų knygutės, visos trys, 
gulėjo kiek tolėliau pakrantėje. Viena stovėjo pasirėmusi viršeliais ne- 
lyginant palapinė, kita gulėjo permirkusi tuoj žemiau potvynio linijos, 
išsipūtusi iki telefonų knygos storio, o trečios lapus tingiai sklaidė vė- 
jas. 

“Nesisielok, - pagalvojo Gardneris. - Asilo mėšlas". 

Vaikėzas su pliaukštėmis priėjo arčiau jo... bet ne per arti. “Kad sus- 
kubtų pasitraukti, jeigu aš pasirodyčiau esąs toks keistas, kaip, be abe- 
jo, atrodau, - pagalvojo Gardneris. - Apsukrus vaikėzas". 

- Tai jūsų? - paklausė vaikėzas. Ant jo marškinėlių buvo nupieštas 
ryjantis skanėstus vyriokas. MOKYKLOS PRIEŠPIEČIŲ AUKA, skel- 
bė užrašas apačioje. 

- Aha, - pasakė Gardneris. Jis pasilenkė ir pakėlė įmirkusią užrašų 
knygutę, kiek pažiūrėjęs į ją, vėl numetė ant smėlio. 

Vaikėzas padavė jam kitas dvi. Ką jis galėjo pasakyti? Nesivargink, 
berneli? Juk eilėraščiai šlamštas? Poezija ir politika retai eina drauge, 
berneli, o poezija ir propaganda - niekad? 

- Dėkui, - pasakė jis. 

- Niekai, - vaikėzas palaikė krepšį, kad Gardneris galėtų vidun įmes- 
ti dvi sausas knygutes. - Stebiuosi, kad jums iš viso kas nors liko. Va- 
sarą čia tiesiog knibžda miklių vagišių! Turiu galvoje, parke. 

Vaikėzas parodė atbulu nykščiu, ir Gardneris pasisukęs išvydo dan- 
gaus fone “velnio kalnelių" siluetą. Gardui iš pradžių toptelėjo, kad 
prieš susmukdamas jis kažkaip atsidangino šiaurėn iki pat Old Orčard 
Byčo. Dar kartą žvilgtelėjęs, pakeitė nuomonę. Nėra prieplaukos. 

- Kur aš? - paklausė Gardneris, ir jo mintyse su kraupiu ryškumu vėl 
iškilo kalėjimo kamera ir krapštantis nosį šerifo padėjėjas. Mirksnį net- 
gi buvo įsitikinęs, kad vaikėzas atsakys: O kaipgi tu manai, kur? 

- Arkadija Byče, - atsiliepė vaikinas lyg pusiau linksmai, lyg pusiau 
su panieka. - Jūs, matyt, kaip reikiant įmetėt praeitą naktį, misteri. 

- Naktį gūdžią, naktį tamsią, - kimiu, kiek besvoriu balsu uždekla- 
mavo Gardneris, - tominokeriai ten beldžias trankiai. 

Vaikėzas nustebęs sumirksėjo... ir paskiau netikėtai Gardnerį suža- 
vėjo pridurdamas niekad jam negirdėtą kupletą: “Durų verti nedrįstu, 
tominokerius man leist baugu". 

Gardneris išsišiepė... tačiau tuoj pat susiraukė nuo sugrįžusio skaus- 
mo. | | 

- Kur tu tai girdėjai, berneli? 

- Iš savo mamos. Kai dar buvau visai mažas. 

- Aš irgi girdėjau apie tominokerius iš savo mamos, - pasakė Gard- 
neris, - bet šitos dalies - niekad. 

Vaikėzas truktelėjo pečiais, lyg tema jį būtų visai nustojusi dominti. 

- Jinai visko prisigalvodavo, - jis metė vertinamą žvilgsnį į Gardne- 
rį. - Jums skauda? 

- Berneli, - iškilmingai pasakė Gardneris, palinkdamas į priekį, - ci- 
tuojant nemirtingus Edo Sanderso ir Tiulio Kupferbergo žodžius, aš 
jaučiuosi šūdinai. 

- Atrodo, lyg būtumėt ilgai gėręs. 

- A? Iš kur tau žinoti? 

- Iš savo mamos. Ji nusigėrusi visad taukšdavo tokias nesąmones ar- 
ba išvis nepajėgdavo kalbėti. 

- Jinai blogai baigė? 

- Aha. Užsimušė su automobiliu. 

Gardnerį ūmai apėmė drebulys. Vaikėzas, regis, to nepastebėjo; 
žvelgė sekiodamas akimis ore nardančias žuvėdras. Jos šmėžavo ten ir 
atgal rytmečio dangaus žydryne, kur ne kur pamarginta smulkių balkš- 
vų debesėlių, mirksnį, kai praskrisdavo prieš raudonai žioruojančią sau- 
lės akį, tapdamos juodos. Krisdavo staiga žemyn, kur lūždavo bangos, 
pagriebdamos ten, matyt, kažką sau skanaus. 

Gardneris perkėlė žvilgsnį nuo žuvėdrų į į vaikėzą. Visa ėmė įgauti 
aiškiai pikta lemiantį pobūdį. Vaikėzas žinojo apie pasakiškuosius to- 
minokerius. Kiek gi vaikų pasaulyje žino apie juos, jeigu Gardneriui pa- 
sitaikė užsidurti ant vieno tokio, kuris: a) žino apie juos ir b) neteko mo- 
tinos per tos girtuoklystes? 

Vaikėzas siekė kišenėn ir išsitraukė raizginėlį pliaukščių. “Mieloji 
jaunystės paukšte“, - pagalvojo Gardneris ir nusišypsojo. 

- Norit porą padegti? Atšvęsti Ketvirtąją? Gal tai jums pakels nuo- 
taiką. 

- Ketvirtąją? Liepos ketvirtąją? Dabar tokia diena? 

Vaikėzas sausai šyptelėjo. 

- Aišku, ne Medžių sodinimo diena. 

Birželio dvidešimt šeštoji buvo... Dieve šventas. Aštuonios dienos 
juodai užtemusios. Na... ne visai. Šitaip iš tiesų būtų buvę geriau. Pas- 
kiri sąmonės problyksniai, tačiau anaiptol ne sveikintini, ėmė iš dalies 
nušviesti tą juodumą. Mintis, kad jis kažką užgavo - vėl - prasismelkė į 
jo protą kaip nepaneigiama realybė. Ar norėjo žinoti, kas tai 

(argleberglas) 

buvo, ar ką jam ar jai padarė? Veikiausiai ne. Geriausiai būtų pas- 
kambinti Bobei ir užbaigti gyvenimą, kol dar neprisiminė. 

- Misteri, iš kur pas jus kaktoje tas randas? 

- Trenkiausi į medį slidinėdamas. 

- Kertu lažybų, skaudėjo. 

- Aha, netgi labiau nei dabar, bet ne daug labiau. Ar Ž žinai, kur čia 
telefono automatas? 

 Vaikėzas pamojo kiek savotiško žaliastogio pastato, stūksančio ko- 
kią mylią toliau paplūdimiu, pusėn. Vainikavo granito sangrūdų iškyšu- 
lį ir atrodė nelyginant gotikinis pigios knygiūkštės viršelis. Tikriausiai 
kokia nors kurortavietė. Mirksnį pasirausęs atmintyje, Gardas spėjo: 

- Tai “Alhambra", taip? 

- Kaip tik. 

- Dėkui, - pasakė Gardneris ir basuko jos linkui. 

- Misteri? 

Jis atsigręžė. 

- Jums tos nereikia? - vaikėzas parodė į gulinčią ant maksimalaus 
potvynio ribos sušlapusią užrašų knygutę. - - Galėtumėt išsidžiovinti. 

Gardneris papurtė galvą: 

- Berneli, - pasakė, - negaliu išsidžiovinti netgi savęs. 

- Tikrai nenorite iššauti kelių pliaukščių? 

Gardneris vėl papurtė galvą ir nusišypsojo: 

- Tu atsargiau su jomis, gerai? Žmonės dažnai susižaloja dalykais, 
kurie sprogsta. 

- Gerai, - vaikėzas nedrąsiai nusišypsojo. - Mano mama ilgai jas 
šaudydavo prieš tai, kai, na, supratote... 

- Supratau. Kaip tavo vardas? 

- Džekas. Koks jūsų? 

- Gardas. 

- Su Liepos ketvirtąja, Gardai. 

- Ir tave, Džekai. Ir saugokis tominokerių. | 

- Beldžiančių trankiai, - iškilmingai atsakė vaikėzas ir pažvelgė į 
Gardnerį keistai supratingomis akimis. 

Mirksnį Gardnerį vėl aplankė nuojauta (kas būtų galėjęs pamanyti, 
kad pagirios taip padidina imlumą psichinėms visatos emanacijoms, 

sarkastiškai, su kartėliu paklausė vidujis balsas). Jis nežinojo tiksliai ko- 
dėl, bet nuojauta vėl jam priminė kažką svarbaus dėl Bobės. Pamojo 
vaikėzui ir leidosi žingsniuoti paplūdimiu. Ėjo greitu tvirtu žingsniu, 
nors pėdos grimzdo, klimpo į siurbiantį smėlį. Netrukus širdis suskato 
pašėlusiai plakti ir galvą tvinkčiojo taip smarkiai, jog, atrodė, pulsuoja 
net akių obuoliai. 

“ Alhambra" tartum nė kiek neartėjo. 
Sulėtink tempą, arba tave ištiks širdies smūgis. Ar apopleksija. Ar 
abu. 0 

Jis ėmė eiti lėčiau... ir staiga jam toptelėjo, jog tai grynas absurdas. . 
Šit j jis, ketinantis po kokių penkiolikos minučių nusiskandinti, dabar rū- 
pinasi savo širdimi. Lyg sename anekdote apie pasmerktąjį, atsisakantį 
cigaretės iš turinčio jį sušaudyti būrio vado. “Bandau mesti rūkyti", 
sako vyriokas. 

Gardneris vėl suskato žingsniuoti sparčiau, ir dabar skausmo tvinks- 
niai ėmė atkakliai mušti kupleto ritmą: 


Naktį gūdžią, naktį tamsią 
Tominokeriai ten 

Beldžias trankiai. 

Beprotis buvau aš, tik Bobė sveika, 
Tačiau tominokerių stigo dar čia. 


Jisai sustojo. Kas čia per mėšlinos nesąmonės apie tuos tominoke- 
rius? 

Užuot atsako, vėl atsiliepė tasai balsas iš gilumos tartum kiro klyks- 
mas virš ištuštėjusio ežero: Bobę ištiko bėda! 

Jis vėl suskato žirglioti - tokiu pat kaip anksčiau guviu žingsniu... ir 
netgi dar greičiau. “Durų verti nedrįstu, - pagalvojo jis, - tominokerius 
man leist baugu". 

Kopdamas orų nubalintais laiptais, vedančiais granitinio iškyšulio 
šonu nuo paplūdimio į viešbutį, jis perbraukė ranka nosį ir išvydo, jog 
ši vėl kraujuoja. 

3 

Hole Gardneris užtruko lygiai vienuolika sekundžių - tiek laiko pri- 
reikė tarnautojui prie registracijos stalo pamatyti, kad jis basas. Tarnau- 
tojas linktelėjo stambuoliui šveicoriui, ir jie abu išmetė jį lauk. 

“Būtų išspyrę mane, jeigu ir avėčiau batais, - pagalvojo Gardas. - 


Velnias, aš pats būčiau save išspyręs". 

Gerai įsižiūrėjo į savo atspindį holo durų stikle. Dargi pernelyg ge- 
rai. Jam šiaip taip pasisekė rankove nusišluostyti didžiumą kraujo nuo 
veido, bet vis tiek buvo likę jo pėdsakų. Akys prittinkusios kraujo ir 
padėrusios. Per savaitę atžėlusi barzda darė jį panašų į dygliakiaulę, ap- 
kirptą prieš šešias savaites. Padoriame vasariškame “ Alhambros" pa- 
saulyje, kur vyrai atrodo kaip vyrai, o moterys vilki teniso sijonėliais, 
jis atrodė kaip paskutinis valkata. 

Kadangi dar buvo ankstyvas metas ir pradėję judėti tik mažiausieji 
miegaliai, šveicorius rado laiko pasakyti Gardui, kad telefono automa- 
tas yra degalinėje. 

-- Kur susikerta U.S.-1 ir 26-asis plentai. O dabar nešdinkis po 
velnių, kol nepašaukiau kopų. 

Jeigu jam dar ką nors daugiau reikėjo sužinoti apie save, tai viską 
pasakė kupinas pasibjaurėjimo stambuolio šveicoriaus žvilgsnis. | 

Gardneris pamažu nurisnojo pakalne žemyn linkui degalinės. Koji- 
nės šlepsėjo ir plakėsi į asfaltą. Širdis stukseno nelyginant senas moto- 
ras, pernelyg daug nuvažiavęs ir pernelyg mažai prižiūrimas. Galvos 
skausmas pasislinko kairėn, kur galiausiai susitelks deginančiu smaiga- 
liu... Jeigu tiktai ketinąs taip ilgai gyventi. Ir staiga sugrįžo į savo sep- 
tynioliktuosius metus. 

Taigi jam septyniolika, ir jį kamuoja įkyrios mintys ne apie atomi- 
nes, 0 apie šepšiukes. Mergina vadinasi Ana Marija, ir jis tiki visai net- 
rukus su ja suveiksiąs, jeigu tik nepristigsiąs drąsos. Jeigu išliks šalto 
kraujo. Galbūt netgi šįvakar. Bet kad išliktų šalto kraujo, turi šiandien 
gerai pasirodyti. Šiandien, čia pat, tai yra “Tiesiojoje strėlėje?', viduri- 
niojoje Viktorijos kalno (Vermonto valstija) slidžių trasoje. Žvelgė į sa- 
vo slides, mintyse kartodamas staigaus stabdymo veiksmus, įsivaizduo- 
damas savo išbandymą ir trokšdamas jį išlaikyti, nes žinojo, kad šiame 
„dalyke jis dar gana naujokas, o Ana Marija - ne, ir kažkaip nesitikėjo, 
kad ji bus tokia linkusi atsiduoti, jeigu pirmą dieną ant šlaitų pradedan- 
tiesiems jis pasirodys kaip senis besmegenis; buvo ne prieš pasirodyti 
šiek tiek neįgudusiu, jeigu tik šitai neatrodys visai kvailai, tad užtat ir 
žvelgė kvailai sau po kojom, o ne kur šliuožia, tai yra tiesiai į gumbuo- 
tą seną pušį su uždažyta ant jos žievės perspėjančia raudona juosta, ir 
vieninteliai garsai buvo švilpiantis ausyse vėjas bei sausas sniego šiugž- 
dėjimas po slidėmis - abu vienodai raminantys: Ššš... 

Vėl šovęs atmintin eilėraštukas privertė jį netoli degalinės sustoti. 
Eilėraštukas sugrįžo ir pasiliko, pasikartodamas tvinksinčios galvos rit- 
mu. Naktį gūdžią, naktį tamsią, tominokeriai ten beldžias trankiai. 

Gardas atsikrenkštė ir pajuto burnoje salsvą, nemalonų kraujo sko- 
nį. Išspjovė raudoną skreplį ant šiukšlino lengvos nuokalnės paviršiaus. 

Prisiminė, kad dažnai klausinėdavo motinos, kas tokie tie tominokeriai. 
Regis, ji nieko konkretaus neatsakydavo, jeigu išvis ką nors atsakyda- 
vo, bet jis visados manydavo, kad tai veikiausiai kelių plėšikai, bandi- 
tai, vagiantys mėnesienoje, žudantys šešėlyje ir laidojantys nakties gū- 
dumoje. Ir jis niekad nepamirš tų kankinančių, begalinių pusvalandžių 
miegamojo patamsyje, kol galop miegas nenuspręsdavo jo pasigailėti ir 
pasiimti savo globon, kai galvodavo, kad galbūt jie ne tik plėšikai, bet 
ir žmogėdros. Kad užuot laidoję savo aukas nakties gūdumoje, galbūt 
išverda jas ir... na.. 

Gardneris sunėrė savo sulysusias rankas (matyt, per cikloną nepasi- 
taikė restoranų) ant krūtinės ir pasipurtė. | 

Jis perėjo per plentą degalinės link, kuri buvo nukabinėta vėliavėlė- 
mis, tačiau dar uždaryta. Ant fasado užrašai: SUPER 99 BE ŠVINO, 
DIEVE LAIMINK AMERIKĄ ir MES MYLIME VINEBAGUS*! Te- 
Iefono automatas buvo ant šoninės pastato sienos. Gardneris apsidžiau- 
gė aptikęs, kad tai vienas iš naujųjų aparatų - galima paskambinti į kitą 
miestą be monetų; tai nors išgelbėjo jį nuo pažeminimo praleisti dalį sa- 
vo paskutiniojo ryto šiame pasaulyje elgetaujant. - 

Jis nuspaudė nulį, paskiau turėjo sustoti. Ranka taip drebėjo, jog ne- 
pataikydavo mygtukų. Galiausiai įspraudė telefono ragelį tarp ausies ir 
peties, palikdamas laisvas abi rankas. Kairiąja ranka sugriebė dešinio- 
sios riešą, stengdamasis jį sutvirtinti... šiaip ar taip, kiek tai buvo įma- 
noma. Dabar nelyginant šaulys ugnies linijoje jis rodomuoju pirštu pa- 
mažu, baisiai atsargiai ėmė spaudinėti mygtukus. Balsas iš automato 
liepė jam surinkti arba savo kreditinės kortelės numerį (“Užduotis visai 
neįvykdoma, - pagalvojo Gardneris, - net jeigu jis ir būtų turėjęs tokią 
kortelę'*), arba nulį, kad būtų sujungtas su telefoniste. Gardneris nus- 
paudė nulį. 

- Ei, linksmų švenčių, čia Eilina, - sučirpė balsas. - Galiu sužinoti, 
kas apmokės už pokalbį? | | 

- Ei, Eilina, jums irgi linksmų švenčių, - pasakė Gardneris. - Norė- 
čiau, kad sąskaita būtų išrašyta priimančiajam abonentui nuo Džimo 
Gardnerio. | 

- Dėkui, Džimai. 

- Prašom, - atsakė jis ir ūmai persigalvojo: - Ne, pakeiskit. Pasaky- 
kit jai, kad skambina Gardas. 

Kol Heivene pas Bobę ėmė skambėti telefonas, Gardneris pasisuko 
ir pažvelgė į kylančią saulę. Buvo dar raudonesnė nei anksčiau, kilda- 


* Indėnų siūksų gentis, gyvenusi Rytų Viskonsino valstijoje, kur jų dar yra 
išlikę. | | 

ma link tirštėjančių danguje plunksninių debesėlių atrodė tartum didelė 
apvali pūslė. Saulė ir debesys atmintin prikėlė dar vieną eilėraštuką iš 
vaikystės: Nakties raudonas dangus - jūreiviui džiaugsmas smagus. Ry- 
to raudonas dangus - jūreivi, būk atsargus. Gardas nieko neišmanė apie 
raudoną dangų ryte arba naktį, bet žinojo, kad tie švelnūs plunksniniai 
debesėliai - tai aiškūs lietaus pranašai. 

“Pernelyg daug poezijos paskutiniajam Žmogaus rytui šiame pasau- 
lyje, - pagalvojo jis, o paskiau: Aš pažadinsiu tave, Bobe. Pažadinsiu ta- 
ve, bet pasižadu - niekados daugiau taip nedarysiu". 

Bet Bobės nebuvo, tad ar galėjai ją pažadinti? Telefonas skambėjo, 
bet ragelio niekas nekėlė. Skambėjo... vis skambėjo... vis skambėjo... 

- Jūsų abonentas neatsako, - vėl atsiliepė telefonistė - dėl visa ko, 
jeigu jis būtų kurčias arba galbūt užsimiršęs kelias sekundes, ką daro, ir 
pridėjęs ragelį ne prie ausies, o prie subinės. - Norite pabandyti vėliau? 

Aha, galbūt. Tiktai spiritistinio seanso metu, Eilina. 

- Gerai, - pasakė jis. - Smagiai praleisti šventę. . 

- Dėkui, Gardai! 

Jis atplėšė telefono ragelį nuo ausies, tartum tasai jam būtų įkandęs, 
ir išpūtė akis. Kažkurį mirksnį telefonistės balsas buvo toks panašus į 
Bobės... toks velniškai panašus... 

Vėl prisidėjo prie ausies ragelį ir buvo besakąs: “Kodėl jūs...", ta- 
čiau tuoj pat sumojo, jog džiugioji Eilina jau atsijungė. 

Eilina. Eilina, ne Bobė. Bet... 

Ji pavadino jį Gardu. Bobė vienintelė, kuri... 

Ne, pakeiskit. Pasakykit jai, kad skambina Gardas. 

Štai. Visai protingas paaiškinimas. 

Tačiau kodėl jam taip neatrodė? | 

Pamažu padėjo ragelį. Stovėjo šalia degalinės pastato šlapiomis ko- 
jinėmis, susiraukšlėjusiomis kelnėmis, išsipešusiais marškiniais, o jo še- 
šėlis driekėsi ilgas ilgas. 1-uoju plentu Meino kryptimi prašvilpė moto- 
ciklų falanga. | 

Bobę ištiko bėda. 

Negi taip viską paliksi? Mėšlas, kaip pati Bobė tartų. Kas tau sakė, 
kad vienintelė šventė, per kurią gali aplankyti namus, - Kalėdos? Jinai 
parvažiavo Jutikon atšvęsti Šlovingosios Ketvirtosios, štai ir viskas. 

Taip, žinoma. Taip pat tikėtina, kad Bobė pargrįžtų Liepos ketvirtą- 
ją Jutikon, kaip Gardui - prašytis priimamam nuolatiniam darbui naujo- 
je “Bay State" branduolinėje jėgainėje. Sesė Ana veikiausiai pažymėtų 
šventę, sukišdama keletą pliaukščių Bobės dūlėn ir jas padegdama. 

Na, o gal ją pakvietė parado vadove - arba parado šerife, cha-cha 
- į vieną iš tų kaubojų miestų, apie kuriuos ji nuolat rašo. Dedvudą, 

Ebileną, Dodž Sitį arba ką nors panašaus. Padarei, ką galėjai. Dabar 
užbaiki, ką pradėjai. 

Mintyse nesistengė ginčytis su savimi - šitai būtų įveikęs. Tačiau be 
paliovos jose atsikartojo pradinis motyvas: Bobę ištiko bėda. 

Tai tik pasiteisinimas, tu, viščiuko atmata. 

Tačiau netiesa: intuicija peraugo į tvirtą įsitikinimą. Ir ar tai mėšlas, 
ar ne, tasai balsas nesiliovė kartojęs, kad Bobė prisivirė košės. Kol jis 
vienaip ar kitaip nesužinos, veikiausiai turi atidėti savo asmeninius rei- 
kalus. Kaip jis neseniai sau pasakė - okeanas niekur nepabėgs. 

- Gal jinai pakliuvo tominokeriams į nagus? - garsiai ištarė jis ir su- 
sijuokė - baugščiu, kimiu juokeliu. Iš tiesų jis eina iš proto. 


GARDNERIS ATVYKSTA 


2-4-4.4 


"Šašššš... 

Jis neatitraukia akių nuo savo plokščių rudų medžio ruoželių, skrie- 
jančių sniego pusnimis. Įsispoksojo į jas vien tam, kad įsitikintų, jog 
laiko slides taisyklingai ir lygiagrečiai, stengdamasis neatrodyti kaip 
koks pirmąkart ant jų atsistojęs naujokėlis, kuriam čia išvis nėra ką 
veikti. Jis kone užhipnotizuotas svaigaus .greičio, žybsinčio kaip krišto- 
las sniego, kuris pastovia šešių colių juosta bėga tarp slidžių. Atsipei- 
kėja iš savosios pusiau hipnozės būklės tik tada, kai Ana Marija staiga 
surinka: “Gardai, atsargiai! Atsargiai!" 

Tartum būtų prižadintas iš lengvo snaudulio. Tik dabar suvokia ku- 
vęs pusiau transe, pernelyg ilgai užsižiūrėjęs į rą spindinčią, po juo sk- 
riejančią juostą. 

Ana Marija iš visos gerklės šaukia: "Stabdyk skersomis, Gardai! 
Stabdyk!" Ji vėl sušunka, ir nejau liepia jam kristi, tiesiog kristi ant 
sniego? Dievuliau, juk taip gali susilaužyti koją! 

Per tas paskutines kelias sekundes iki triuškinančio susidūrimo, Jis 
vis dar nesuvokė, kokiu būdu padėtis taip greitai tapo grėsminga. 

Kažkaip jisai sugebėjo nukrypti gerokai kairėn nuo trasos. Vos už 
trijų jardų pro šalį šmėsčioja pušys ir eglės, kurių pilkšvai melsvos ša- 
kos storai nuklotos sniegu. Kelių colių tetrūko, kad būtų užkabinęs ky- 
šančią iš pusnių uolieną. Su šiurpinančiu siaubu suvokia, kad visiškai 

nebevaldo slidžių, kad pamiršo visa, ko Ana Marija jį mokė, visus tuos 
veiksmus, kurie atrodė tokie paprasti ant vaikiškų šlaitelių. 

O dabar jis lekia... kiek? Dvidešimt mylių per valandą? Trisdešimt? 
Keturiasdešimt? Šalto oro srovė čaižo jam veidą, ir šit medžiai “Tie- 
siosios Strėlės '* trasos pakraštyje vis labiau artėja į jį. Tiesi jo leidi- 
mosi kryptis šiek tiek suįstrižėjo - šiek tiek, tačiau to pakako, kad tap- 
tų mirtinai pavojinga. Gardas mato, kad tokia trajektorija netrukus vi- 
sai išneš jį iš trasos, ir tada jisai sustos, tikrai, sustos labai greitai. 

Ji vėl sušunka, ir jis pagalvoją: “Stabdyti skersomis? Ar iš tikrųjų 
taip šaukia? Juk aš nė už ką nesugebu sustoti plūgu, o ji nori, kad stab- 
dyčiau skersomis ". 

Jis bando pasukti dešinėn, bet slidės atkakliai skrieja ta pačia kryp- 
timi. Pamato medį, į kurį tuoj trenksis - storą, žilą, seną pušį. Ant 
gumbuoto kamieno nudažyta raudona Juosta - dabar visiškai nenaudin- 
gas pavojaus ženklas. 

Vėl jis bando pasukti dešinėn, bet užmiršta, kaip šitai daroma. 

Medis išsipučia, atrodo, skrieja priešpriešiais, o jis pats tartum sto- 
vi vietoje; mato gumbų kyšulius, kibius šakų stagarus, ant kurių gali pa- 
sismeigti, mato senos žievės įtrūkius, mato raudonų dažų nuosrūvas. 

Ana Marija vėl šaižiai sušunka, ir jis pats pasijunta šaukiąs. 

Sašššš... 

- Misteri? Misteri, jums viskas gerai? 

Gardneris staiga išsigandęs atsisėdo; tikėjosi, kad kaip atpildas už šį 
judesį vėl galvon trenks veriantis skausmas. Tačiau skausmo nebuvo. 
Mirksnį pajuto šleikštų svaigulį, galbūt nuo alkio, bet galva liko vėsi. 
Kažkaip ūmai, bemiegant, skausmas dingo - gal netgi tuo metu, kai j ji- 
sai sapnavo savo nelaimingąjį nutikimą. 

- Man viskas gerai, - pasakė jis apsidairydamas. Galvą vėl bilstelėjo 
- bet šįsyk atsitrenkus į būgną. Mergina su šortais iš nukirptų džinsų nu- 
sijuokė. 

- Žmogau, tam reikia naudotis lazdelėmis, o ne galva. Per miegą 
kažką murmėjot. 

Susivokė esąs furgone - ir dabar viskas atsistojo į vietą. 

- Tikrai? | 

- Aha. Kažką ne itin malonaus. | 

- Sapnas buvo ne iš maloniųjų, - prisipažino Gardneris. 

- Štai, pamėginkit šito, - pasakė mergina ir padavė jam marichuanos 
suktinę. Tam panaudotoje laikraščio skiautėje buvo senas perliukas: Ri- 

čardas Niksonas mėlyna eilute, jam būdingu gestu (kurio veikiausiai 
neprisiminė netgi seniausias iš kitų penkių asmenų furgonė) iškeltais ir 
V raidės pavidalu išskėstais pirštais. - Garantuotai išgydo nuo visų blo- 
gų sapnų, - iškilmingai pridūrė mergina. 

Kaip tik taip man sakydavo apie kaušalą, saulyte. Bet ne visados tai 
tiesa. Patikėk manimi. Kartais būna melas. | 

Iš mandagumo jis lengvai užsitraukė, ir bemaž iškart pajuto, kaip 
galvoje viskas ėmė plaukti. Sugrąžino suktinę merginai, kuri sėdėjo at- 
sirėmusi į slankiojamąsias furgono duris, ir pasakė: | 

- Mieliau ko nors užvalgyčiau. 

- Turiu dėželę krekerių, - atsiliepė vairuotojas ir perdavė juos atgal. 
- Visa kita mes jau suvalgėme. Bebras surijo netgi pašvinkusias džio- 
vintas slyvas. Labai gaila. 

- Bebras bet ką surytų, - pastebėjo mergina su u nukirptais džinsais. 
Gardas išvydo putnų plataus, malonaus veido berniūkštį. 

- Netiesa, - pareiškė jis. - Netiesa. Niekad nesuryčiau savo motinos. 

Visi, taip pat ir Gardneris, pašėlusiai nusikvatojo. Kiek atgavęs kva- 
pą, jis pasakė: 

- Gerai bus ir krekeriai. Tikrai. 

Taip ir buvo. Jis iš pradžių valgė pamažu, atsargiai, vis laukdamas, 
ar neims skrandis maištauti prieš maistą. Ne, nieko, ir jis suskato valgyti 
vis greičiau, galiausiai saujomis siųsdamas krekerius į urzgiantį, vamp- 
sintį skrandį. 

Kada jis paskutinįsyk valgė? Kas žino? Bet kokie prisiminimai per 
sąmonės užtemimą buvo išsitrynę. Iš ankstesnės patirties žinojo, kad 
tuo metu, kai stengdavosi išgerti kone visą pasaulį, daug nevalgydavo - 
o jeigu ir bandydavo valgyti, didžiuma atsidurdavo arba jam Ant kelių, 
arba nuslysdavo marškiniais. Vėl prisiminė tą didžiąją riebią picą, ku- 
rią valgė - bandė valgyti - 1980-ųjų Padėkos dienos vakarą. Tą naktį jis 
peršovė Norai skruostus. 

- Juk jūs galėjote nukirsti vieną ar abu regimuosius nervus! - staiga 
jo galvoje sušuko įnirtęs Noros advokato balsas. - Dalinis ar visiškas 
aklumas! Paralyžius! Mirtis! Tereikėjo kulkai nukirsti dantį, kuris nusk- 
rietų bet kuria kryptimi! Tik vieną dantį! Ir nėra ko čia sėdėti ir sapa- 
lioti, kad nė neketinote jos nužudyti. Ko kito gali tikėtis, šaudamas 
žmogui į galvą? 

Vėl užplūdo depresija - didžiule, juoda, mylios aukščio banga. Rei- 
kėjo pačiam nusišauti, Gardai. Nederėjo laukti. 

Bėobę ištiko bėda. 

Ką gi, gal ir taip. Bet tikėtis pagalbos iš tokio tipo kaip tu - tas pat, 
kaip samdyti piromaną, kad sutaisytų žibalinę lempą. 

Užsičiaupk. V. 

Tu išsieikvojai, Gardai. Baigtas. Sudegęs iki galo, kaip neabejotinai 
anas vaikėzas paplūdimyje pasakytų. 

- Mister, tikrai jums viskas gerai? - paklausė mergina. Turėjo rau- 
donus, pankiškus, trumpai pakirptus plaukus, kojas - bemaž nuo pa- 
žastų. | 

- Aha, - pasakė jis. - O ką, nekaip atrodau? 

- Prieš minutėlę - tiesiog baisiai, - rimtai atsakė ji. Tai sukėlė jam 
šypseną - ne jos pasakymas, bet kaip buvo pasakyta: nepaprastai rimtai 
ir iškilmingai. Mergina irgi nusišypsojo, - matyt, jai atlėgo. 

Pažvelgęs pro langą, jis pamatė, kad jie važiuoja Šiaurės Meino ap- 
mokamąja magistrale - tiktai maždaug apie trisdešimt šeštąją mylią, tai- 
gi miegojo ne per ilgiausiai. Plunksniniai debesėliai, telkęsi danguje 
prieš dvi valandas, buvo pradėję susilieti į vientisą pilkumą, popiet ža- 
dančią lietų.- kol pasieks Heiveną, tikriausiai bus jau sutemę, O jis - per- 
merktas lietaus. 

Padėjęs degalinėje telefono ragelį, jis nusiavė ir išmetė į šiukšliadė- 
žę prie vienos iš benzino kolonėlių kojines. Paskiau nuėjo prie 1-ojo 
plento šiaurinės krypties ir sustojo kelkraštyje su senu kelionkrepšiu 
vienoje rankoje ir iškeltu šiaurės linkui kitos nykščiu. 

Po dvidešimties minučių pasirodė šis furgonas - gana naujas “Do- 
džas Karavelė" su Delavero numeriais. Ant šonų buvo nupaišytos kak- 
lais sukryžiuotos it kardai elektrinės gitaros ir jų grupės pavadinimas: 
EDŽIO PARKERIO ANSAMBLIS. Automobilis sustojo plento pak- 
raštyje, ir Gardneris nubėgo prie jo - šniokšdamas, su tabaluojančiu į 
kojas krepšiu, o iki baltumos įkaitęs skausmas vis pulsavo jo kairiajame 
smilkinyje. Kad ir kaip galvą skaudėjo, jį pralinksmino rūpestingai ant 
furgono durų išvedžiotas užrašas: KAI EDIS GROJA ROKĄ, BELS- 
TIS Į DURIS NEAPSIMOKA. 

Ir štai dabar, sėdėdamas ant grindų ir nuolat sau primindamas per 
staigiai neatsigręžinėti, kad vėl nesubildintų tykančio už nugaros būgno, 
Gardneris išvydo atšaką į Old Orčardą. Tuo pat metu į priekinį stiklą 
ėmė tapšnoti pirmi lietaus lašai. 

- Paklausykite, - tarė Edis, pasukdamas prie kelkraščio. - Man ne- 
malonu jus šitaip palikti. Pradeda lyti, 0 jūs neturite netgi sumautų batų. 

- Nieko man neatsitiks. 

- Ir ne taip jau gerai atrodote, - pasakė mergina su nukirptais džin- 
sais. 

Edis nusivožė kepurę (NEPYKIT, AŠ BALSAVAU UŽ ANTINĄ 
HOVARDĄ - buvo parašyta ant snapelio) ir tarė: 

- Na, vaikinai, pasipurtykit. 

Rankose pasirodė piniginės; džinsų kišenėse suskimbčiojo smulkūs. 

- Ne! Ei, dėkui, nereikia! - Gardnerio skruostus užliejo ir nudegino 
karštis. Ne tai, kad sumišo, bet tiesiog nežinojo kur dėtis iš gėdos. Kaž- 
kur giliai viduje pasijautė skaudžiai sukrėstas - tačiau ne taip, kad su- 
barškėtų dantys ar kaulai. Čia galutinis jo sielos nuopolis. Skambėjo 
velniškai melodramatiškai. O dėl jausmo... na, jausmas buvo tikras. Tai 
ir baisiausia. Paprasčiausiai... tikras. “Ką gi, - pagalvojo jis, - štai koks 
jausmas. Visą gyvenimą girdėjai žmones kalbant, kaip būna pasiekus 
dugną. Štai kaip Džeimsas Erikas Gardneris, kuris rengėsi tapti savo 
kartos Ezra Paundu, ima atliekamų smulkių iš Delavero baro ansamb- 
liuko. | , | 

- Iš tiesų... ne. 

Edis Parkeris vis tiek siuntė kepurę aplink. Joje buvo krūvelė smul- 
kių ir keli vieno dolerio banknotai. Bebras sulaukė kepurės paskutinis. 
Įmetė jon porą dolerio ketvirtinių. 

- Klausykite, - tarė Gardneris, - aš labai dėkingas, bet... 

- Na, na, Bebre, - paragino Edis, - pasipurtyk, tu, sukruštas Skru- 
džai. | | 

- Iš tikrųjų, aš turiu Portlende draugų, paprasčiausiai paskambinsiu 
keliems... Regis, pamiršau savo čekių knygelę pas vieną pažįstamą Fal- 
mute, - iš paskutiniųjų gynėsi Gardneris. 

- Be-bras Skrudžas, - džiugiai uždainavo mergina su nukirptais džin- 
sais. Be-bras Skrudžas, Be-bras Skrudžas! 

Kiti šoko pritarti, ir-galiausiai Biveris juokdamasis bei vartaliodamas 
akis padėjo dar ketvirtuką ir Niujorko loterijos bilietą. 

- Na, aš jau tuščias, - pareiškė jis, - nebent norite e palaukti, kol su- 
veiks slyvos. 

Ansambliuko vaikinai ir mergina su nukirptais džinsais vėl pašėlu- 
siai nusikvatojo. Žvelgdamas pasidavusiomis likimui akimis, tartum n0- 
rėdamas pasakyti: Matote, su kokiais avinais turiu reikalą? Kaip jums 
patinka, a? jis įteikė Gardneriui skrybėlę; šiam neliko nieko kita, kaip 
tik ją paimti, antraip smulkios monetos būtų pažirę po visą furgoną. 

- Iš tiesų, - pasakė jis, bandydamas sugrąžinti Bebrui kepurę, - man 
nieko netrūksta... 

- Netiesa, - atšovė Edis Parkeris. - Tad baikite laužytis; na, ką jūs 
pasakysit? 

- Turbūt pasakysiu dėkui. Tik tiek dabar galiu sugalvoti. 

- Na, čia ne tiek daug, kad turėtumėt deklaruoti savo įplaukas dėl 
pajamų mokesčio, - pasakė Edis. - Bet užteks nusipirkti pavalgyti ir tų 
guminių sandalų porą. , 

Mergina atštūmė furgono šonines duris. 

- Na, sėkmės, gerai? - tarė ji. Paskiau, nespėjus Gardneriui atsakyti, 
apkabino jį ir pabučiavo drėgna, draugiška, pusiau atvira ir žolyte kve- 
piančia burna. - Būkit atsargus, didžki vyrioke. 

- Pasistengsiu, - jau keldamas koją laukan, jisai staiga irgi stipriai 
priglaudė ją prie savęs. - Dėkui. Dėkui jums visiems. 

Lietus vis stiprėjo, o jisai stovėjo aikštelės gale, žvelgdamas, kaip 
užsitrenkia dundėdamos savo ratukais šoninės durys. Mergina pamoja- 
vo. Gardneris atsakė jai tuo pačiu, ir furgonas greitėdamas nutolo, ko! 
galiausiai įsiliejo į pagrindinę eismo juostą. Gardneris lydėjo juos aki- 
mis, tebeiškėlęs ranką mojuoti, jeigu kartais jie atsisuktų. Dabar jo sk- 
ruostais nevaržomai sruvo ašaros, susiliedamos su lietumi. 

Gardui taip ir nepasitaikė proga nusipirkti guminius sandalus, bet jis 
pasiekė Heiveną prieš sutemstant ir neteko kulniuoti pėsčiomis iki Bo- 
bės namų apie dešimtį mylių kaip tikėjosi; galėtum pamanyti, kad vai- 
ruotojai linkę greičiau paimti per lietų “balsuojantį" pakeleivį, nors kaip 
tik tokiu metu labiausiai tikėtina, jog jie pravažiuos pro šalį. Kam rei- 
kalingas kiaurai permirkęs žmogus ant švarios keleivio sėdynės? 

Bet vis dėlto už Ogastos jį pavėžėjo vienas fermeris, kuris visą ke- 
lią iki pat kinų miesto ribos, kur išlaipino Gardnerį, be paliovos ir įsi- 
jautęs koneveikė vyriausybę. Gardneris keletą mylių dar nužingsniavo, 
stabdydamas pralekiančias mašinas ir mąstydamas, ar jis taip tik įsi- 
vaizduoja, ar jo kojos išties suledėjo; galiausiai šalia jo krenkšdamas 
sustojo medienos masės sunkvežimis. 

Gardneris kaip įmanydamas skubiau įsiropštė mašinon. Į nosį jam 
padvelkė senų skiedrų ir rūgštaus medkirčio prakaito kvapas... bet už- 
tat čia buvo šilta. 

- Dėkui, - pasakė jis. 

- Nėr už ką, - atsakė vairuotojas. - Vadinuosi Frimenas Mosas, - at- 
kišo ranką. Gardneris, kuris nė įtart neįtarė, kad netolimoje ateityje su- 
tiks šį žmogų kur kas ne tokiomis džiugiomis aplinkybėmis, paėmė ir 
paspaudė ją. 

- Džimas Gardneris. Dar kartą dėkui. | 

- Niekai, - numojo Frimenas Mosas ir nuspaudė akceleratorių. Sunk- 
vežimis pajudėjo iš vietos, greitėdamas kelkraščiu. “Kaip purto“, - 

pagalvojo Gardas - ne tik apmaudžiai, bet ir iš tiesų jausdamas skaus- 
mą. Viskas kratėsi. Kardanas po jais dejavo nelyginant ragana kamine. 
Seniausias, koks tik gali būti, valytuvas su išsitrynusiu ir patamsėjusiu 
nuo tepalo šepetėliu, kai būdavo naudojamas išvalyti kokiam nors užsi- 
teršusiam mechanizmui, gurgždėjo priekiniu stiklu, pakeliui prasilenk- 
damas su nuogos, labai didžiakrūtės moters pavidalo senu oro gaivintu- 
vu. Mosas numynė sankabą, ilgokai džeržgino krumpliaračiais, kol ga- 
lop vargais negalais surado antrąją pavarą, ir privertė sunkvežimį vėl 
įsukti į kelią. 

- Atrodote tarsi skenduolis. Turiu čia pusę termoso kavos: atliko, kai 
pietavau Ogastoje... norite? 

Gardneris su dėkingumu atsigėrė. Kava buvo stipri, karšta ir kaip 
reikiant pasaldinta. Jis taip pat paėmė ir vairuotojo pasiūlytą cigaretę, 
užsitraukė giliai ir su malonumu, nors dūmas nutvilkė jam gerklę, vis 
labiau ir labiau įsiskaudančią. 

Be penkiolikos septintą Mosas jį išsodino, vos automobilis įvažiavo 
į Heiveną. Lietus susilpnėjo, dangus vakaruose ėmė šviesėti. 

- Ką gi, matyt, Dievas duos mums pamatyti šiokį tokį saulėlydį, - 
pasakė Frimenas Mosas. - Velniškai norėčiau padovanoti jums batus, 
misteri: paprastai vežiojuos vieną tokią seną porą už sėdynės, bet šian- 
dien taip lijo, jog pasiėmiau guminius. 

- Dėkui, nieko man neatsitiks. Ne toliau kaip už mylios šiuo keliu 
gyvena mano draugas. 

* Iš tikrųjų iki Bobės namų dar buvo likę trys mylios, bet jis pamela- 
vo, nes ir taip Mosas padarė dėl jo visa, ką galėjo. Gardneris jautėsi pa- 
vargęs, jam vis dar kilo karštis, drabužiai tebebuvo drėgni netgi po ke- 
turiasdešimties penkių minučių, praleistų karštoje, krosnelės apšildomo- 
je kabinoje... bet šiandien jam jau gana žmonių gailestingumo. Tokios 
būsenos kaip dabar, jis tiesiog išeitų iš proto. 

- Gerai. Tad sėkmės. 

- Dėkui. 

Jis išlipo ir pamojo pavymui sunkvežimiui, kuris įsukęs į šoninį ke- 
lią nudundėjo tolyn. 

Mosui ir jo muziejiniam sunkvežimiui išnykus iš akių, su šlapiu ke- 
lionkrepšiu rankoje, basomis, baltomis it velykinės lelijos kojomis, p4- 
nirusiomis į kelkraščio purvą, Gardneris dar kiek pastoviniavo, žvelg- 
damas atgal į už kokių dviejų šimtų pėdų stūksantį kelio stulpą. Namai 
- tai toji vieta, kur tu visada įsileidžiamas", - yra pasakęs Frostas*. Bet 


* Robert Lee Frost (1874-1963) - amerikiečių poetas. 

bus geriau, jei jis prisimins, jog nesąs namie. Blogiausia, ką žmogus ga- 
Li padaryti - tai įsikalti galvon, kad draugo namai yra kartu ir tavieji, 
ypač kai tas draugas moteris, su kuria kadais dalinaiš viena lova. 

Ne namai, visiškai ne namai - bet jis vis dėlto Heivene. 

Gardas leidosi žingsniuoti Bobės namų link. 


4 


Po penkiolikos minučių, kai debesys vakaruose galiausiai praplyšo 
ir pro juos išsiveržė besileidžiančios saulės problyksniai, atsitiko kažkas 
keista: Gardnerio galvoje staiga suskambo muzika - aiški, kapota. 

Jisai sustojo žvelgdamas į vakarus, kur mylių mylias driekėsi saulės 
nutvieksti įmirkę miškai ir laukai - jos spinduliai suteikė viskam drama- 
tiškumo, nelyginant bibliniame De Milio* filme. Šioje vietoje 9-asis 
plentas kilo aukštyn ir iš čia vėrėsi nuostabus ir didingas reginys į va- 
karus, saulėlydžio šviesoje jo vaiskus grožis atrodė kažkoks angliškas 
bei pastorališkas. Lietus kraštovaizdžiui buvo suteikęs glotnią, nupraus- 
tą išvaizdą, tirštėjančios spalvos tartum dar labiau išryškino visus daik- 
tus. Umai Gardneris labai apsidžiaugė, kad nenusižudė - ne todėl, kad 
tai būtų buvęs neapgalvotas žingsnis, o todėl, kad galėjo gėrėtis šios 
akimirkos grožiu ir persmelkiančiu spindesiu. Stovėdamas čia, beveik 
visiškai bejėgis, karščiuojantis ir nesveikas, jis jautė tiesiog vaikišką 
nuostabą. 

Jokių pramonės ir technikos požymių. Žmogiškos veiklos - taip: dide- 
lis raudonas klojimas greta balto fermerio namuko, pašiūrės, vienas ar 
du treileriai, tačiau tai ir viskas. 

Šviesa. Tai šviesa jį taip stipriai paveikė. 

Jos malonus vaiskumas, toks pažįstamas ir gilus - tie įkypi, beveik 
horizontaliai krentantys saulės spinduliai pro besisklaidančius debesis, 
skelbiantys, kad ši ilga, sumaištinga, sekinanti diena baigiasi. Toji seno- 
viška šviesa tartum neigė patį laiką, ir Gardneris mažne laukė tuoj išgir- 
siąs medžiotojo ragą, kviečiantį visus rinktis. Išgirsiąs šunis, Žirgų ka- 
nopų bildesį ir... 

„kaip tik tada jo galvoje pratrūko muzika, tranki ir moderniška mu- 
zika, išblaškydama visas mintis. Jis išgąstingai suspaudė rankomis smil- 
kinius. Tas muzikinis proveržis truko mažų mažiausia penkias sekun- 


* De Mille - amerikiečių kino režisierius, pagarsėjęs gigantiniais biblinių 
siužetų filmais. 

des, galbūt netgi dešimt, ir tai, ką išgirdo, buvo visai atpažįstama: "Dak- 
taras Hukas" dainavo “Džinsai mažytės kalbės". 

Garsas buvo alavinis, tačiau pakankamai ryškus - lyg jis klausytųsi 
tranzistorinio radijuko, kokius žmonės nešiodavosi į pliažą prieš tai, kai 
tos pankroko grupės nukariavo visą pasaulį galingais portatyviniais gro- 
tuvais. Bet garsas atsklido ne į ausis, o ėjo iš jo kaktos... iš tos vietos, 
kur daktarai buvo užlopę jo kiauše skylę metaline plokštele. 


Karalienė tamsos giesmininkų, 
Paukštė gūdžiosios nakties. 

Ji vis tyli nedrąsiai, 

Ir tik džinsai mažytės kalbės. 


Garsas buvo toks stiprus, jog darėsi bemaž nepakeliamas. Kartą tai 
atsitiko anksčiau, - toji muzika galvoje, - po to, kai jis įkišo pirštą į lem- 
putės lizdą... ar tiktai nebuvo jis tada girtas? Brangusis mano, argi šuo 
šlapinasi ant hidranto? 

Jisai sužinojo, kad tokie muzikiniai apsilankymai nebuvo nei haliu- 
cinacijų pasekmė, nei apskritai reti - žmonės juk priimdavo radijo ban- 
gas savo kiemuose vejos drėkintuvais; dantų plombomis; metaliniais 
savo akinių rėmeliais. 1957-aisiais viena šeima iš Šarlotės Šiaurės Ka- 
rolinoje pusantros savaitės priiminėjo klasikinės muzikos signalus iš ra- 
dijo stoties Floridoje. Pirmiausia išgirdo garsus sklindant iš vandens 
stiklinės vonios kambaryje. Netrukus ir visi kiti stikliniai indai namuo- 
se pradėjo perduoti garsus. Kol visa tai baigėsi, jų namus užpildė klai- 
kus žvangesys - iš stiklinių indų sklido Bachas ir Bethovenas, muziką 
kartkartėmis tepertraukdavo tikslaus laiko signalai. Galiausiai tuzinui 
smuikų paėmus vieną ilgą aukštą gaidą, bemaž visi stiklai namuose sa- 
vaime sutrūkinėjo, ir fenomenas liovėsi. | 

Taigi Gardneris žinojo, kad jis ne vienas toks ir kad nesikrausto iš 
proto - tačiau tatai buvo menka paguoda, ir niekad po nutikimo su lem- 
putės lizdu garsas nėra buvęs toksai stiprus. 

“Daktaro Huko“ dainelė nutilo taip pat greitai kaip ir prasidėjo. 
Gardneris stovėjo įsitempęs, laukdamas, ar vėl ji nesuskambės. Nesus- 
kambėjo. Užtat dar garsiau ir primygtiniau nei anksčiau pasigirdo tai, 
kas visų pirmiausia pastūmėjo jį kelionėn: Bobę ištiko bėda! 

Jis nusisuko nuo reginio vakaruos ir vėl suskato žingsniuoti 9-uoju 
plentu. Ir nors karščiavo bei buvo labai pavargęs, ėjo greitai - tiesą sa- 
kant, netrukus jis mažne bėgo. 

Kai galop Gardneris pasiekė Bobės namus, kurios vietiniai po tie- 
kos metų vis dar vadino senojo Gariko sodyba, buvo jau pusė aštuonių. 
Gardneris svyrūodamas, uždusęs, nesveikai įraudusiu veidu, išsuko iš 
kelio. Štai pašto dėžutė - jos durelės šiek tiek praviros, kaip jas palikda- 
vo Bobė ir Džo Polsonas, paštininkas, kad Piteriui būtų lengviau jas ati- 
daryti letenomis. Štai įvažiuojamasis keliukas kieman su jame stovinčiu 
Bobės mėlynuoju pikapu. Kėbule esantys daiktai uždengti brezentu, 
kad jų nesulytų. Ir štai patsai namas - rytiniame jo lange, prie kurio sto- 
vėjo supamoji kėdė ir kur Bobė buvo įpratusi skaityti, degė šviesa. 

Visa atrodė kaip įprasta; nieko į akis krentančio. Prieš penkerius me- 
tus - netgi prieš trejus - Piteris, atvykus pašaliečiui, būtų sulojęs, bet da- 
bar šuo paseno. Velniava, jie visi - irgi. 

Žiūrint iš čia, Bobės sodybą gaubė mielai pastorališka ramuma, ko- 
kia jam buvo atsivėrusi į vakarus nuo miesto ribos - tai buvo visi tie da- 
lykai, kurių Gardneris būtų troškęs dėl savęs. Žinoma, stovėdamas prie 
pašto dėžutės, jis negalėjo matyti nieko keista. Atrodė, kad prieš jį - 
patenkinto savimi žmogaus būstas. Tačiau ne visiškai besiilsinčio ar išė- 
jusio pensijon, arba pasitraukusio nuo žemiškųjų rūpesčių... o tvirtai 
stovinčio ant kojų. Tai buvo nuovokios, santykinai laimingos moters 
namai. Audros jiems negrėsė. 

Ir vis dėlto kažkas ne taip. 

Stovėjo jis čia tamsoje kaip koks pašalietis, 

(bet aš juk ne pašalietis, aš draugas, jos draugas, Bobės draugas... 
ar ne?) | 

ir staiga jį persmelkė baugus noras: sprukt iš čia. Tik apsisukt ant 
baso kulno ir nešdintis. Mat ūmai jam kilo abejonė, ar taip jau labai nori 
sužinoti, kas dedasi šių namų viduje ir į kokią bėdą Bobė įkliuvo. 

(tominokeriai, Gardai, kokie nors tominokeriai). 

Jisai suvirpėjo 

(naktį gūdžią, naktį tamsią, tominokeriai pas Bobę beldžias trankiai, 
durų verti nedrąsu...) 

Liaukis 

(Gardui tominokerių baisu) | 

Jis apsilaižė lūpas, bandydamas sau įteigti, jog tik nuo karščio jos to- 
kios sausos. 

Eik iš čia, Gardai! Ant mėnulio kraujas. 

Iš tiesų baimė įsišaknijo labai giliai, ir jeigu čia būtų buvęs kas nors 
kitas, o ne Bobė - kas nors kitas, o ne jo paskutinė draugė, - taip, jis bū- 
tų pasitraukęs. Ferma atrodė tokia alsuojanti kaimu, miela šviesa, sk- 

lindanti iš rytinio lango, viliojo užeiti vidun ir nekėlė jokio įtarimo... ta- 
čiau sienų lentos ir stiklas, įvažiuojamojo keliuko akmenys, netgi patsai 
dvelkiantis veidan oras... visi tie dalykai šaukte šaukė jam palikti šią 
vietą, išeiti, perspėjo, kad namuose kažkas bloga, pavojinga, galbūt net- 
gi pikta. 

(Ii ominokeriai) 

Betgi ir Bobė tenai. Juk nepražygiavo jis visų tų mylių, daugiausia 
per pliaupiantį lietų, vien tam, kad paskutiniu momentu apsisuktų ir pa- 
bėgtų. Tad nepaisydamas baimės, jis pasitraukė nuo pašto dėžutės ir pa- 
suko įvažiuojamuoju keliuku, žengdamas pamažu, susiraukdamas, kai 
jautriais padais užmindavo ant kokio aštraus akmenėlio. 

Paradinės durys atsilapojo, ir širdis kone šuoliu iššoko jam iš gerk- 
lės, jis pagalvojo: Tai vienas iš jų, vienas iš tominokerių - puls čia, su- 
griebs mane ir suės! Vos pajėgė nuslopinti šūksnį. 

Pasirodęs duryse siluetas buvo plonas - pernelyg plonas, pagalvojo 
jis, kad priklausytų Bobei Anderson; ji niekad nepasižymėjo apkūnu- 
mu, tačiau buvo tvirtai sudėta ir maloniai apvalutė ten, kur derėjo. Bet 
balsas, nors šaižus ir drebantis, tikrai Bobės... ir Gardneriui kiek atlėgo, 
nes iš balso atrodė, kad Bobė buvo dar labiau išsigandusi nei jis, kai sto- 
vėjo prie pašto dėžutės, žvelgdamas į namą. 

 - Kas tai? Kas čia toksai? 

- Gardas, Bobe. 

Iiga pauzė. Ant priebučio sušlepsėjo 2 žingsniai 

- Gardai? Čia tikrai tu? 

- Aha, - kliūdamas už kietų, aštrių privažiuojamojo keliuko akmenė- 
lių, jis puolė prie vejos. Ir uždavė klausimą, dėl kurio keliavo tokią to- 
lybę, netgi atidėdamas savižudybę: 

“- Bobe, tau viskas gerai? | 

Bobės balsas jau nebedrebėjo, bet Gardas vis dar nepajėgė jos aiš- 
kiai įžiūrėti - saulė jau seniai buvo nusileidus už medžių, i ir sutemos 
tirštėjo. Jis nusistebėjo, kad nėra Piterio. 

- Jaučiuosi puikiai, - atsakė Bobė, lyg visados būtų atrodžius tokia 
siaubingai liesa, lyg visados būtų sveikinusi savo kieme atvykėliųs to- 
kiu šaižiu, kupinu baimės balsu. | 

Jinai nulipo priebučio laiptukais ir išėjo iš šešėlio, kurį metė viršum 
jos nusviręs stogelis. Dabar Gardneris pilkoje prieblandoje galėjo ją ge- 
riau įžiūrėti. Ir buvo sukrėstas siaubo bei nuostabos. 

Bobė žengė prie jo, šypsanti, matyt, džiaugdamasi jį išvydus. Bet... 
Džinsai karojo ant jos, plaikstėsi apie kūną, taip pat ir marškirliai; jos 
veidas buvo suvargęs, akys įdubusios, kakta blyški ir kažkaip per plati, 

oda įtempta ir blizganti. Nešukuoti Bobės plaukai krito jai ant sprando 
ir draikstėsi apie pečius nelyginant ant kranto išmestos jūržolės. Marš- 
kiniai kreivai susagstyti. Džinsų užtrauktukas trim ketvirčiais atviras. 
Nuo jos trenkė nešvara bei prakaitu ir... na, lyg jai būtų atsitikus kelnė- 
se nelaimė ir ji būtų užmiršusi jas pasikeisti. 

Staiga Gardnerio atmintyje iškilo Karenos Karpenter nuotrauka, pa- 
daryta netukus prieš jos mirtį, neva nuo anorexia nervosa*. Jam jinai 
atrodė kaip atvaizdas moters jau mirusios, bet kažkokiu būdų likusios 
gyventi, moters, kurios visas veidas tebuvo vien šypsantys dantys ir 
paklaikusios, karščiuojančios akys. Dabar taip pat atrodė Bobė. 

Regis, ji neteko ne daugiau nei dvidešimties svarų - tiek jai dar bu- 
vo galima netekti, kad išsilaikytų ant kojų, - bet sukrėstam Gardui pro- 
tas atkakliai tvirtino, jog greičiau trisdešimtį svarų, veikiausiai tiek. 

Atrodė pasiekusi kraštutiniausią, varganiausią išsekimo laipsnį. Jos 
akys kaip tosios vargšės pasimetusios moters iš žurnalo viršelio buvo 
didžiulės, blizgančios, šypsena - platus, besmegenis vypsnys nokautuo- 
to boksininko, prieš pat šiam parpuolant ant grindų. 

- Jaučiuosi puikiai! - pakartojo tie netvirti, purvini, vos paeinantys 
griaučiai, ir kai Bobė prisiartino, Gardneris vėl išgirdo jos balse drebulį 
- ne iš baimės, bet dėl visiško išsekimo. - Maniau, kad tu manęs atsiža- 
dėjai! Kaip gera tave matyti, žmogau! 

- Bobe... Bobe, Dievuliau, kas... 

Ji ištiesė jam ranką. Gardneris išvydo, kokia liesa, kokia pasigailė- 
tinai, neįtikimai liesa buvo tapus Bobės ranka, kretanti nuo savo svorio. 

- Nemaža dalykų čia dedas, - sugergždė Bobė trūkčiojančiu balsu. - 
Nemaža padaryta, bet velniškai daug dar liko padaryti, bet aš prisikasiu 
tenai, prisikasiu, tik palauk, pamatysi... 

- Bobe, kas... 

- Puikiai, jaučiuosi puikiai, - vėl pakartojo Bobė ir pusiau be sąmo- 
nės krito priekin, į Gardnerio rankas. Mėgino dar kažką pasakyti, bet jai 
iš lūpų išsiveržė tik neaiškus gargesys ir truputis seilių. Mažos, lyg iš- 
tuštėjusios pagalvėlės jos krūtys rėmėsi jam į dilbį. 

Gardneris pakėlė ją ir apstulbo, kokia lengvutė ji pasidarius. Taip, ji 
neteko trisdešimties svarų, mažų mažiausia trisdešimties. Neįtikėtina, 
bet, deja, nepaneigiama. Jį sukrėtė ir kartu prislėgė galvon šovusi min- 
tis: Čia visai ne Bobė. Tai aš pats. Aš pats, baigęs lakti. 

Skubiai užnešė Bobę priebučio laiptukais į namus. 


* Nervinis nevalgumas (Tot.). 

MODIFIKACIJOS 


1 


Jis paguldė Bobę ant kušetės ir puolė prie telefono. Nukėlė ragelį, 
ketindamas surinkti nulį ir paklausti telefonistės, kokiu numeriu skam- 
binti artimiausiai greitosios pagalbos stočiai. Bobę reikia nugabenti į 
Deri Houmo kliniką, ir nedelsiant. Nuosilpis, spėjo Gardneris (nors, iš 
teisybės, jis buvo toks pavargęs ir pasimetęs, jog vargiai gebėjo galvo- 
ti). Kažkoks nuosilpis. Regis, Bobė ne iš tokių žmonių, kurie lengvai 
palūžta, tačiau, matyt, dabar taip įvyko. | 

Bobė nuo kušetės kažką pasakė. Gardneris iš pradžių nesuprato; Bo- 
bės balsas tebuvo kimus gargesys. | 

- Kas, Bobe? * | 

- Neskambink niekam, - pakartojo Bobė. Šįsyk sugebėjo pasakyti 
kiek garsėliau, bet netgi tokia menka pastanga tartum visai ją išsekino. 
Vaško gelsvumo jos veide degė tik skruostai, o akys - karštligiškai bliz- 
gėjo nelyginant mėlyni brangakmeniai - galbūt kaip deimantai ar saty- 
rai. - Nereikia... Gardai, niekam! 

Anderson vėl atkrito ant kušetės tankiai alsuodama. Gardneris padė- 
j0 ragelį ir išsigandęs nuėjo prie jos. Bobei reikia daktaro, tai aišku, ir 
Gardas jį pakvies... bet kol kas svarbiau atrodė jos jaudulys. | 

- Liksiu visąlaik su tavimi, - pasakė jis, paimdamas ją už rankos, - 
jeigu tik dėl to rūpinies. Dievas žino, kiek tu su manimi ištvėrei visokio 
suš.. 

Bet Anderson vis atkakliau purtė galvą. 

- Man tereikia išsimiegoti, - sukuždėjo ji. - Išsimiegoti... ir rytą pa- 
valgyti. Svarbiausia - išsimiegoti. Visai nemiegojau... tris dienas. Gal- 
būt keturias. 

Vėl sukrėstas Gardneris pažvelgė į į ją. Sugretino tai, ką Bobė pasa- 
kė, su jos išvaizda. 

- Kokiais narkotikais mėgavais? - ir kodėl? - mintyse pridūrė. - Be- 
niais. Raudonaisiais?* - jis pagalvojo apie kokainą, bet tuojau pat atme- 
tė šią mintį. Bobė, be abejo, galėjo gauti koko, jeigu panorėtų, bet Gard- 
neriui neatrodė, kad netgi grynas kokainas galėtų išlaikyti vyrą ar mo- 
terį nemiegojusį tris ar keturias paras ir sunykinti daugiau kaip trisde- 
šimčia svarų. Gardneris greitai mintyse sumetė, kada paskutinį kartą 
matė Anderson. Prieš tris savaites... 


* Benzedrinas, raudonos sekonalio barbiturato tabletės. 

- Ne, jokių narkotikų, - sumurmėjo Bobė, - ir jokių vaistų. - Jos akys 
blykstelėdamos užsivertė aukštyn. Seilės bejėgiškai nuvarvėjo lūpų 
kampučiais, ir jinai jas įsiurbė atgal. Mirksnį Gardntris išvydo Bobės 
veide išraišką, kuri jam nepatiko... netgi šiek tiek jį išgąsdino. Anos iš- 
raišką. Pasenusią ir suktą. Bobė pamažu užsimerkė, ir Gardneris paste- 
bėjo, kokie vokai melsvai rausvi, rodantys visišką išsekimą. Kai ji vėl 
atvėrė akis, paprasčiausiai čia gulėjo Bobė... Bobė, reikalinga pagalbos. 

- Einu, paskambinsiu greitajai pagalbai, - tarė Gardneris, vėl stoda- 
masis. - Tu iš tiesų negerai atrodai, Bo... 

Buvo besukąs prie telefono, bet Bobės sulysusi ranka įsitvėrė jam į 
riešą. Laikė jį stulbinančiai tvirtai. Gardneris pažvelgė žemyn į Bobę, ir 
nors ji vis dar atrodė baisiai išsekusi ir be galo suvargusi, tasai karštli- 
giškas jos akių blizgesys išnyko. Žvilgsnis vėl tapo įdėmus, aiškus ir 
protingas. 

- Jeigu kam nors paskambinsi, - pareiškė j ji dar šiek tiek drebančiu, 
bet jau beveik įprastiniu savo balsu, - mes jau nebebūsime draugai, 
Gardai. Tikrai, aš nemeluoju. Paskambinsi greitajai pagalbai, ar į Deri 
Houmo kliniką, ar netgi senajam daktarui Varvikui mieste, ir galas mū- 
sų draugystei. Niekad nebeperžengsi mano namų slenksčio. Durys tau 
bus uždaros. 

Su augančiu išgąsčiu ir pasibjaurėjimu Gardneris žvelgė į Bobę. Jei- 
gu tik būtų galėjęs save įtikinti, kad Bobė klejoja nuo karščio, mielai 
būtų su tuo susitaikęs... bet ji aiškiai neklejojo. 

- Bobe, tu... - nesuvoki, ką kalbi? Bet ji suvokė, tas ir baisiausia. 
Grasė užbaigti jų draugystę, jeigu Gardneris nepadarys, kaip ji nori, pir- 
mąsyk per visus jų pažinties metus griebdamasi tokio šantažo. Ir dar kai 
kas buvo Bobės akyse: suvokimas, kad jos draugystė - paskutinis daly- 
kas, kurį jis tebebrangina šioje žemėje. 

Ar kas nors pasikeistų, jei aš tau pasakyčiau, kokia tu atrodai pana- 
ši į savo seserį, Bobe? | | 

Ne, iš jos veido jis matė, kad niekas nepasikeistų. 

„. - tu nežinai, kaip blogai atrodai, - nevykusiai užbaigė jis. 

- Ne, - sutiko Anderson, ir lyg šypsenos šešėlis šmėstelėjo jos lūpo- 
mis. - Tačiau numanau, patikėk. Tavo veidas... pasako geriau nei veid- 
rodis. Bet, Gardai... man reikia miego, tik tiek. Miego ir... 

Bobės akys vėl iš lėto užsimerkė ir ji pravėrė jas aiškiai prisiversda- 

- „„„pusryčių, - užbaigė. - Miego ir pusryčių. 

- Bobe, toli gražu tai ne viskas, ko tau reikia. 

- Ne, ne viskas, - Bobės ranka nepaleido Gardnerio riešo ir dabar jį 
suspaudė dar tvirčiau. - Man reikia tavęs. Šaukiausi tavęs. Ir tu išgirdai, 
tiesa? 

- Taip, - kiek sutrikęs pasakė Gardneris. - Turbūt. 

- Gardai... - Bobės balsas nutrūko. Gardas laukė, galvoje jam viskas 
susimaišė. Bobė reikalinga medikų pagalbos... Bet ji juk pasakė, kad jų 
draugystei galas, jeigu Gardneris paskambins kam nors... 

Netikėtai jo purviną delną palietė švelnus bučinys. Jis krūptelėjo ir 
išsigandęs pažvelgė į ją, į jos didžiules akis. Karštligiškas jų blizgesys 
buvo išnykęs; jose dabar tesimatė maldavimas. 

- Palauk iki rytojaus, - paprašė Bobė. - Jeigu rytoj nebus man ge- 
riau... žymiai geriau... aš važiuosiu. Gerai? 

- Bobe... | 

- Gerai? - jos ranka dar labiau spustelėjo, reikalaudama, kad Gardas 
sutiktų. | 

- Na... Manau... 

- Pažadėk man. 

- Pažadu. 

“Galbūt, - pridūrė sau mintyse Gardneris. - Jeigu užmigus nepradė- | 
si keistai alsuoti. Jeigu apie pusiaunaktį, atėjęs tavęs pažiūrėti, neišvy- 
siu tavo lūpų, lyg būtum valgiusi mėlynių. Jeigu tavęs neištiks priepuo- 
lis“. | | 

Tai buvo kvaila. Pavojinga, bailu... Bet labiausiai tiesiog kvaila. Jis 
išsiveržė iš smarkaus juodo tornado įsitikinęs, jog nusižudyti - geriau- 
sias būdas užbaigti visas savo kančias ir užtikrinti, kad neprivers kentėti 
kitus. Ketino tai padaryti, tikrai žinojo, jog ketino. Jau buvo bešokąs į 
tą šaltą jūrą. O paskiau nusmelkė įsitikinimas, kad Bobę ištiko bėda 

(šaukiausi tavęs ir tu išgirdai, tiesa), 

ir Štai jis čia. O dabar, ponai ir ponios, jis tartum girdėjo kreipiantis 
Aleną Ladeną savo greitu, lengvu televizijos viktorinų vedėjo tonu, 
sunkiausias klausimas. Dešimt taškų, jei atsakysite, kodėl Džimas Gard- 
neris taip jaudinasi dėl Bobės Anderson grasinimo užbaigti jų draugys- 
te, kai jis pats ketina ją užbaigti nusižudydamas? Ką? Nė vienas neži- 
no? Na tai čia staigmena! Aš irgi nežinau! 

- Puiku, - tuo tarpu sakė Bobė. - Puiku, tu nuostabus. 

Jaudulys, bemaž siaubas, išnyko - tankūs, orą gaudantys kvėpsniai 
aprimo, ir raudonis nuslūgo jai iš veido. Taigi pažadas nors šio to buvo 
vertas. | | 

- Miegok, Bobe, - jisai atsisės šalia ir įdėmiai stebės bet kokią per- 
mainą. Yra labai pavargęs, betgi galima išgerti kavos (ar praleisti per 
gerklę vieną ar dvi burneles to, ką gerdavo Bobė, jeigu tik jis užtiks). 
Šiaip ar taip, skolingas Bobei naktinį budėjimą. Juk būdavo naktų, kai 
jinai budėdavo prie jo. - Miegok dabar, - jis švelniai išlaisvino savo rie- 
šą iš Bobės gniaužto. 


120 


Jinai užsimerkė, paskiau vėl pamažu paskutinįsyk pravėrė akis. Nu- 
sišypsojo, dargi taip mielai, jog jis pasijautė vėl ją įsimylėjęs. Štai kaip 
jinai jį veikia. 

- Tiesiog... kaip senais gerais laikais, Gardai. 

- Aha, Bobe. Kaip senais gerais laikais. 

- „myliu tave... 

- Aš tave irgi. Miegok. 

Ji ėmė alsuoti giliau. Gardas sėdėjo šalia tris, penkias minutes, gro- 
žėdamasis tąja madonos šypsena, kol galiausiai įsitikino, jog ji užmigo. 
Tačiau Bobės apsunkę vokai vėl prasivėrė. 

- Neįtikėtina, - sukuždėjo ji. 

- Ką? - Gardas palinko į priekį. Nebuvo tikras, ar gerai jis išgirdo. 

- Tai, kas yra... ką gali padaryti... ką padarys. 

“Ji kalba per miegą“, - pagalvojo Gardas, bet jį vėl nukrėtė šiurpu- 
lys. Bobės veidan sugrįžo toji sukta išraiška. Tikriau ne veidan, bet kaž- 
kur giliau, lyg būtų jaugus po oda. 

- Tau reikėjo tai rasti... Manau, tai buvo kaip tik tau, Gardai... 

- Ką tokį? | 

- Apsidairyk po sodybą, - sukuždėjo Bobė, silpstančiu balsu. - Pa- 
matysi. Mes baigsime kasti kartu. Pamatysi, tai išsprendžia... visas 
problemas... problemas... 

Gardneris turėjo prisilenkti, kad ką nors išgirstų. 

- Kas gi, Bobe? 

- Apsidairyk po sodybą, - pakartojo Bobė, ir paskutiniai žodžiai nut- 
rūko pereidami į knarkimą. Ji užmigo. 


“ Gardneris vėl mažne nuėjo prie telefono, kuris buvo čia pat. Atsis- 
tojo, bet kambario viduryje persigalvojo ir pasuko prie Bobės supamo- 
sios kėdės. Pirma kiek pabudės, pagalvojo jis. Pabudės ir pagalvos, ką 
visa tai galėtų reikšti. 

Nurijo seilę ir susiraukė nuo skausmo gerklėje. Jis S karščiavo, i ir spė- 
jo, kad karštis ne toks jau mažas. Jautėsi prasčiau negu blogai: jautėsi 
nesavas. 

Neįtikėtina... tai, kas yra... ką gali padaryti... 

Jis minutėlę čia pasėdės ir dar kiek pagalvos. O paskiau susitaisys 
puodelį stiprios kavos ir suvers į ją kokias šešias tabletes aspirino. At- 
lėgs skausmai ir karštis - bent laikinai. Ir galbūt padės jam neužmigti. 

„ką padarys... . 

Gardas užsimerkė, ėmė bemaž snausti. Nieko. Gal ir užsnūs, bet 
neilgam - niekad negalėjo miegoti sėdomis. Ir tikriausiai tuoj tuoj pasi- 
rodys Piteris; išvydęs savo seną draugužį Gardą, užlips jam ant kelių ir 
įbes nosį į kiaušius. Kaip visados. Užšokęs ant kelių, Piteris niekad ne- 
pamiršdavo tą padaryti. Velniškai puikus žadintuvas, jeigu tu kartais už- 
migtum. Tik penkias minutes ne daugiau. Keturiasdešimt mirksnių. 
Niekas nenukentės, neužpyks. 

Tau reikėjo tai rasti. Manau, tai buvo kaip tik tau, Gardai... 

Jo mintys ėmė plaukti, ir snaudulys netrukus perėjo į miegą, gilų ne- 
lyginant koma. 

Šašššš... 

Jis neatitraukia akių nuo savo slidžių, - ploksčių rudų medžio ruo- 
želių, skriejančių sniego paviršiumi, - užhipnotizuotas svaigaus greičio. 
Nesuvokia šios pusiauhipnotinės būsenos, kol balsas jam iš kairės ne- 
pasako: “Vienas dalykas, kurio jūs, maitos, niekad neprisimenate pami- 
nėti savo sušiktuose komunistiniuose priešbranduoliniuose mitinguose - 
tai, kad per trisdešimtį metų taikios branduolinės energijos plėtotės mes 
nėsyk neįkliuvome". . 

Tedas apsirengęs pilku megztiniu su elniais ir išblukusiais džinsais. 
Skrieja greitai ir lengvai. O Gardneris, priešingai, visai nevaldo slidžių. 

“Tuojau tu trenksies ", sako balsas iš dešinės. Jis pasisuka: tai Arg- 
leberglas. Argleberglas, pradėjes pūti. Riebus jo veidas, toks per pobū- 
vį nuo alkoholio įraudęs, dabar pilkšvai gelsvas kaip senos užuolaidos, 
kabančios purvinuose languose. Mėsos pradėjusios skirtis nuo kaulų, 
išbrinkusios ir trūkinėjančios. Argleberglas mato, koks jisai sukrėstas ir 
ištiktas siaubo. Pilkos jo lūpos šiepiasi. 

“Teisybė, - sako jis. - Aš miręs. Iš tikrųjų tai buvo širdies smūgis. Ne 
nevirškinimas, ne tulžies pūslė. Susmukau po penkių minučių, kai tu 
išėjai. Jie iškvietė greitąją, o vaikinukas, kurį nusamdžiau aptarnauti 
barą, tuo tarpu puolė gaivinti ir vėl privertė mano širdį plakti, bet grei- 
tosios pagalbos mašinoje aš numiriau negrįžtamai ". 

„Burna dar labiau šiepiasi, išsiplečia į vypsnį nugaišusio upėtakio, 
bangų išmesto užnuodyto ežero pakrantėn. 

“Numiriau prieš raudoną šviesoforą Storou alėjoje", - sako Argle- 
berglas. | 

“Ne", - kužda Gardneris. To... Kaip tik to jis visad bijojo. Galuti- 
nės, nepataisomos girtuoklystės pasekmės. 

"Taip, - neatlyžta numirėlis jiem skriejant nuokalne, krypstant vis 
arčiau į medžius. - Aš pakviečiau tave į savo namus, pavalgydinau ir 
prigirdžiau, o tu atsimokėjai, per girtą kivirčą mane Dužudydamas ". 

"Prašau jūsų... Aš..." | 

“Tu ką? Tu ką?" vėl atsiliepė balsas jam iš kairės. Elniai nuo Tedo 
megztinio buvo dingę. Juos pakeitė geltoni perspėjantys ženklai apie 
radiacijos grėsmę. “Tu nieko, štai ką! Kaip jūs manote, šiuolaikiniai lu- 
ditai, iš kur atsiranda ta visa energija? " 

“Tu mane nužudei, - dudena Arbergas jam iš dešinės, - bet dar man 
sumokėsi. Tu trenksies, Gardneri". 

“Manai, mes ją gauname iš Dausų Burtininko?" - šaukia Tedas. 
Staiga šlapiuojančios opos atsiveria jo veide. Lūpos išbrinksta, pleiska- 
noja, trūkinėja ir ima pūliuoti. Vieną akį užtraukia matinė katarakta. 
Su vis didėjančiu siaubu Gardneris suvokia žvelgiąs į veidą žmogaus, 
turinčio paskutinės stadijos spindulinės ligos požymius. 

Perspėjantys apie radiaciją ženklai ant Tedo megztinio ima juo- 
duoti. | 

“Tu trenksies, - vis dudena Argleberglas. - Trenksies ". 

Iš siaubo jis dabar verkia, kaip verkė pašovęs savo žmoną, išgirdęs 
kurtinantį revolverio savo rankoje trenksmą, matydamas, kaip ji atbu- 
la krenta ant virtuvės ruošos stalo, viena ranka prispausta prie skruos- 
to - kaip moters, kuri šaukia: “Dieve mano! AŠ NIEKAD!.." Ir tada 
kraujas ištryško jai tarp pirštų, o jis mintyse iš paskutiniųjų stengėsi vi- 
sa tai paneigti kartodamas: “Pomidorų tyrė, nusiramink, čia tiktai 
pomidorų tyrė". Paskiau pravirko kaip dabar. 

“Jums, vyručiai, visa atsakomybė baigiasi prie rozetės sienoje, kai 
įkišate šakutę". Pūliai srūva ir laša Tedo veidu. Plaukai jau nuslinkę. 
Visą kiaušą nubėrusios opos.Šiepia burną tokia pat plačia šypsena 
kaip ir Arbergo. Dabar, siaubui pasiekus kraštutiniausiąją ribą, Gard- 
neris suvokia nevaldomai skriejąs ant slidžių žemyn “Tiesiosios Strė- 
lės" trasa, su numirėliais iš abiejų šonų. “Bet žinok, niekad jūs mūsų 
nesustabdysit. Ir niekas nesustabdys. Matote, branduolinės atsargos ir- 
gi nekontroliuojamos. Taip jau yra nuo... O, maždaug nuo 1939-ųjų, 
man regis. Kritinę masę pasiekėmė apie 1965-uosius. Jos nekontroliuo- 
jamos. Greit sulauksime sprogimo ". 

“Ne... ne..." | 

“Tu aukštai pasinešei, bet tie, kurie aukščiausiai pasineša, žemiau- 
siai krenta", - dudena Arbergas. “Nužudyti šeimininką - blogiausia iš 
visų žmogžudysčių. Tu trenksies... Trenksies... trenksies! 

Kokia tai tiesa! Jis bando pasukti, bet slidės atkakliai skrieja ta pa- 
čia kryptimi. Dabar jau jis mato tą žilą seną pušį. Argleberglas ir Te- 

das Energetikas dingę, jam topteli mintis: gal jie ir yra tominokeriai, 
Bobe? | | | 

Mato raudoną dažų dryžį aplink gumbuotą pušies kamieną... ir ta- 
da tasai pradeda skilti ir skirtis. Bejėgiškai slysdamas žemyn mato, kad 
medis atgyja, persiskiria jį praryti. Žiojėjantis medis didėja ir pučiasi, 
atrodo, lekia į jį, išleidžia čiuptuvus, ir jo viduryje - sutręšus juoduma 
su raudonu apvadu nelyginant lūpdažiu apie klaikios kekšės burną, ir 
toje juodoje, čiaumojančioje burnoje jis girdi, kaip gūdžiai ūžauja vė- 
jai, ir. 

tada jis nepabunda, kaip to būtų galima tikėtis - kiekvienam žinoma, 
kad netgi patys keisčiausi sapnai išgyvenami tikroviškai, kad jie dargi 
turi savąją apgaulingą logiką, bet šisai sapnas nėra tikrovė, negali bū- 
ti. Paprasčiausiai vieną sapną pakeitė kitas. Šitaip dažnai atsitinka. 

Šiame sapne jisai sapnavo savo senąją nelaimę su slidėmis - antrą- 
syk per dieną, įsivaizduojate? Tačiau šįsyk medis, į kurį jis trenkė- 
si, per kurį mažne užsimušė, pavirsta išpuvusiomis žiomenimis - ne- 
lyginant judanti drevė. Jisai staiga pašoka - ir atsibunda Bobės supa- 
mojoje kėdėje, jausdamas tokį palengvėjimą, kad atsibudo, jog jam nė 
motais sąstingis nuo šalčio ir dabar jau visai įsiperštėjus gerklė, lyg 
per ją būtų buvę pertraukta spygliuota viela. 

Pagalvoja: atsikelsiu ir susitaisysiu kavos, išgersiu su gera doze as- 
pirino. Argi to neketinau padaryti anksčiau? Ima stotis, ir tuo metu Bo- 
bė pramerkia akis. Jis pasijunta dar sapnuojąs, - ne kitaip, - mat iš Bo- 
bės akių sklinda žalias švytėjimas - Gardneris prisiminė komiksus apie 
Supermeną, kurio žvilgsnis skleidžia rentgeno spindulius, tiktai daili- 
ninkas juos buvo nupiešęs citrinine spalva. Bet šviesa, trykštanti iš Bo- 
bės akių, - tartum pelkinė ir kažkokia kraupi... lyg puvėsių prigimties 
karštą vasaros naktį virš pelkės klajojančių žaltvykslių žiburėliai. 

Bobė pamažu atsisėda ir apsidairo aplink... nukreipia žvilgsnį į 
Gardnerį. Jis bando jai pasakyti ne... Prašau tave, nežiūrėk taip į mane. 

Žodžiai neina jam iš gerklės, ir kai žalioji šviesa krenta į Gardnerį, 
jis mato, kad Bobės akys tiesiog ja žioruoja - žalios it smaragdai ir ryš- 
kios it kaitrūs saulės spinduliai. Jis neištveria, gauna nugręžti akis į ša- 
Iį. Bando pakelti ranką ir prisidengti veidą, tačiau nepajėgia - ranka 
per sunki. “Nudegins, - galvoja jis, - nudegins, ir po kelių dienų atsivers 
opos; pirmiausia pamanysiu, kad tai tik spuogai, nes taip iš pradžių pa- 
sireiškia spindulinė liga - paprasčiausias spuogų plotelis, tačiau tie 
spuogai niekados nesugyja, tik eina blogyn... ir blogyn... 

Vėl pasigirsta Argleberglo balsas, ankstesnio sapno bekūnis atgar- 
sis, ir dabar jo dudenime skamba triumfas: “Žinojau, kad tu trenksies, 
Gardneri!" , 

Šviesa paliečia jį... nuslysta visu kūnu. Nors jo akys stipriai užmerk- 
tos, tamsa švyti žalsvai kaip fosforescuojantis laikrodžio ciferblatas. Bet 
per sapną nejuntame skausmo, ir čia jo nebuvo. Ryškiai žalia šviesa nei 
karšta, nei šalta. Jokia. Tiktai... 

Jo gerklė. 

Gerklės nebeskauda. 

Ir jis išgirsta taip aiškiai, jog neapsiriksi: “...procentais sumažintos 
kainos. Nepraleiskite progos! Kreditas VISIEMS! Šezlongai! Vandens 
čiužiniai! Svetainės kom... | 

Vėl prabilo plokštė kiauše. Vos tik prasidėje, garsai dingo. 

Kaip ir gerklės peršulys. 

Ir toji žalia šviesa taip pat dingo. 

Gardneris atsimerkė... tačiau labai atsargiai. 

Bobė guli ant kušetės, akys užmerktos, ji giliai miega... kaip ir anks- 
čiau. Tad kaip dėl tų spindulių, trykštančių jai iš akių? Dievuliau! 

Jis vėl atsisėda supamojoj kėdėj. Nuryja seilę. Jokio skausmo. Taip 
pat ir karštis žymiai nukritęs. 

“Kavos ir aspirino, - - pagalvoja jis. - Juk tu ketinai atsikelti ir išgerti 
kavos su aspirinu, prisimeni?“ 

“Žinoma, - svarsto jis, patogiau įsitaisydamas supamojoj kėdėj i ir už- 
simerkdamas. Betgi niekas negeria kavos ir kofeino sapnuodamas. Kai 
tik pabusiu, tai padarysiu". 

Gardai, juk tu nemiegi. | 

Bet, žinoma, to negali būti. Realiame pasaulyje žmonės nešaudo iš 
akių žaliais spinduliais - spinduliais, išgydančiais karštį ir gerklės per- 
šulį. Sapnuose - si*, tikrovėje - ne. 

 Sukryžiuoja rankas ant krūtinės ir vėl užsnūsta. Pats nebesuvokia 
kaip - miegodamas ar būdraudamas - praleidžia likusią nakties dalį. 


Kai Gardaeris prabudo, ryški saulės šviesa plieskė pro langą jam į 
veidą. Nugarą skaudėjo pasiutusiai, ir jam atsistojus sprandas bjauriai 
artritiškai trekštelėjo, priversdamas susiraukti. Buvo penkiolika minučių 
po aštuntos. 

Pažvelgė į Bobę ir iš baimės jam užėmė kvapą - mirksnį pagalvojo, 
kad Bobė negyva. Paskiau įsitikino, jog ji taip giliai, be jokio judesio 


* taip (it.). 

miega, kad tikrai atrodė kaip negyva. Bet kas būtų šitaip apsirikęs. Bo- 
bės krūtinė kilojosi pamažu, vienodai, su ilgomis, tačiau lygiomis pau- 
zėmis. Gardneris pasekė pagal laikrodį ir nustatė, kad ji alsuoja ne daž- 
niau kaip šešis kartus per minutę. 

Bet šįryt atrodė geriau - ne itin puikiai, bet ceriau negu ta apšiurusi 
kaliausė, kuri vakar išsvirduliavo jo pasitikti. 

“Kažin, ar ir aš daug geriau atrodžiau“, - pagalvojo jis ir nuėjo į Bo- 
bės vonios kambarį nusiskusti. 

Iš veidrodžio į jį žvelgiantis veidas neatrodė taip prastai, kaip Gard- 
neris bijojosi, bet sutrikęs pastebėjo, kad nosis naktį vėl kraujavo - ne- 
daug, bet vis tiek ištepė panosės vagelę ir bemaž visą viršutiniąją lūpą. 
Išsitraukė iš spintelės dešinėje nuo kriauklės rankšluostį ir paleido karš- 
tą vandenį jam sudrėkinti. 

Mašinaliai, iš seno įpročio, pakišo rankšluostį po karšto vandens 
čiaupu - Bobės vandens šildytuvas buvo toks, jog suspėdavai išgerti ka- 
vos puodelį ir parūkyti, kol vanduo imdavo tekėti drungnas, ir tai tik 
sėkmingomis die... | 

- Ai! - riktelėjo jis ir patraukė ranką nuo vandens - tokio karšto, jog 
net garavo. Ką gi, jam taip ir reikia, jeigu mano, kad Bobė paprasčiau- 
siai velkasi šlubčiodama gyvenimo keliu, nė nepasirūpindama sutaisyti 
tą prakeiktąjį vandens šildytuvą. 

Gardneris prisidėjo nutvilkytą ranką prie burnos ir pažvelgė į srū- 
vantį iš čiaupo vandenį. Skutimosi veidrodžio ant vaistinėlės apatinioji 
dalis jau buvo nuo jo apgaravusi. Siekė ranka, surado čiaupo kranelį, 
beveik per karštą prisilytėti, ir pasinaudojo rankšluosčiu jam užsukti. 
Guminiu kamščiu užkimšo kriauklę, paleido - atsargiai! - vėl šiek tiek 
karšto vandens ir gausiai papildė šaltu. Delno pagalvėlė po jo kairiuoju 
nykščiu kiek paraudo. 

Atidarė vaistinėlę ir ėmė viską kilnoti, kol aptiko butelį valiumo pa- 
gal receptą, su jo paties pavarde ant etiketės. Jeigu tas dalykas ilgai lai- 
komas gerėja, turėtų būti puikus, pagalvojo jis. Vis dar apypilnis. Na, ir 
ko gi jis tikėjosi? Kad ir ką Bobė vartojo, bet, po šimts, tai turėjo būti 
visiška priešingybė valiumui. 

Gardneriui jo irgi nesinorėjo. Ieškojo, kas 1 už jo, jeigu vis dar ten 
yra... . 

A! Pasisekė! 

Išsitraukė abipusį skuteklį ir pakelį skutimosi peiliukų. Liūdnai paž- 
velgė į dulkėm apneštą skuteklį - jau labai seniai skutosi ryte čia pas 
Bobę - ir praskalavo jį vandenyje. “Gerai, kad jinai jo neišmetė, - pagal- 
vojo Gardneris. Tai būtų buvę blogiau nei dulkės“. 

Skusdamasis pasijautė geriau. Susikaupęs vedžiojo peiliukų, o jo 
mintys bėgo savo vaga. 

Užbaigė, padėjo skutimosi reikmenis atgal už valiumo ir nusišluos- 
tė veidą. Paskiau susimąstęs pažvelgė į karšto vandens čiaupą ir nusp- 
rendė nulipti į rūsį pasižiūrėti, kokį čia tokį nuostabų vandens šildytu- 
vą Bobė įsirengusi. Ką kita veiksi - negi stebėsi, kaip Bobė miega, juk 
šitai jinai puikiai daro ir pati viena. 

Nuėjo į virtuvę, galvodamas, kad jaučiasi iš tiesų gerai, ypač dabar, 
kai nugaros ir sprando gėla nuo praleistos Bobės supamojoje kėdėje 
nakties buvo pradėję nykti. “Juk tu niekad negalėjai miegoti sėdėda- 
mas, tiesa? - švelniai nusišaipė jis iš savęs. - Voliotis ant molo - labiau 
tavo stilius, taip?" Bet šitokių juokelių nepalyginsi su vakarykščiu pik- 
tu, bemaž nerišliu pasišaipymu iš savęs. Viena, ką jis pamiršdavo, kan- 
kinamas pagirių ir baisios po girtuoklystės sekančios depresijos - tai 
kartais vėliau ateinantį atgaivos pojūtį. Būdavo, pabusi kurią nors die- 
ną tartum nė nepylęs į į savo organizmą nuodų vakar vakare... prieš sa- 
vaitę... galbūt net prieš visą mėnesį... ir jausies iš tiesų gerai. 

O tai, ko jis bijojo kaip beprasidedančio gripo, gal netgi plaučių už- 
degimo, irgi buvo praėję. Gerklė neperšti. Nosis neužkimšta. Karščio 
nėra. Dievaži, po aštuonių girtuoklystės, miego kur papuola parų ir ga- 
liausiai po kelionės pakeleivingomis mašinomis atgalios į Meiną baso- 
mis per lietų jis buvo puiki terpė mikrobams. Bet visa tai pernakt prač- 
jo. Kartais Dievas maloningas. 

Jisai sustojo virtuvės vidury, šypsena jo veide pamažu išnyko ir 
šmėkštelėjo nuostaba, šioks toks nerimas. Atslinko regėto sapno - ar 
sapnų - fragmentai 

(radijo skelbimai naktį. Ar jie turi ką nors bendra su gera jo savi- 
jauta ryte?) 

"ir vėl išnyko. Numojo į juos, patenkintas, kad jaučiasi gerai ir kad 
Bobė atrodo pakenčiamai - šiaip ar taip, geriau. Jeigu Bobė neatsibus 
iki dešimtos, vėliausia iki pusės vienuoliktos, jis ją pažadins. Jeigu Bo- 
bė jausis geriau ir kalbės protingai, puiku. Juodu galės aptarti, kas gi jai 
nutiko (KAŽKAS tikrai nutiko, pagalvojo Gardneris, savęs išsiblaškiu- 
siai klausdamas, gal ji gavo kokią baisią žinią iš namų... Tokį biuletenį 
neabejotinai pakištų Sesė Ana). O tada pažiūrėsime. Jeigu ji nors kiek 
panėšės į klajojančią dausose ir gana išgąsdintą Bobę Anderson, kokia 
jį pasveikino praėjusį vakarą, Gardneris iškvies gydytoją, patiks tai Bo- 
bei ar ne. 

Jis atidarė rūsio duris i ir pagrabinėjo ant sienos senamadiško jungik- 
lio. Surado. Jungiklis bus tas pats. Šviesa - kitokia. Vietoje silpnos dvie- 
jų šešiasdešimties žvakių lempučių blausos - vienintelio Bobės rūsio 

apšvietimo nuo neatmenamų laikų - rūsį nutvieskė akinantis baltis. Bu- 
vo šviesu kaip universalinėje parduotuvėje. Gardneris ėmė lipti žemyn, 
siekdamas seno, menko turėklo. Tačiau aptiko naują - storą ir stiprų, 
pritvirtintą prie sienos naujais žalvariniais laikikliais. Kai kurie iš laip- 
tukų, ant kurių anksčiau bijojai žengti, irgi buvo pakeisti. 

Gardneris pasiekė laiptų apačią ir sustojo, dairydamasis aplinkui; jo 
nuostaba dabar ribojosi su kur kas stipresniu jausmu - buvo mažne suk- 
rėstas. Ir tasai kiek suplėkęs bulvių rūsio kvapas išnykęs. 

Ji atrodė kaip moteris, bėgusi iš paskutinių jėgų, aš nejuokauju. Pa- 
čiu prarajos dantytu kraštu. Netgi neprisimena, kada paskutinįsyk nors 
kiek pamiegojo. Nieko stebėtina. Esu girdėjęs apie namų patobulini- 
mus, bet tai juokinga. Juk negalėjo ji viso to padaryti. O gal? Žinoma, ne. 

Bet Gardneris įtarė, kad Bobė kažkaip sugebėjo tai padaryti. 

Jeigu Gardneris būtų atsibudęs čia, o ne ant molo Arkadijos kyšuly- 
je, neprisimindamas, kas prieš tai nutikę, jis būtų nesusiprotėjęs, kad at- 
sidūrė Bobės rūsyje, nors anksčiau begalę kartų yra čia buvęs. Dabar tik 
todėl neabejojo, kur esąs, nes pateko čionai iš Bobės virtuvės. 

Suplėkęs kvapas ne visai buvo dingęs, tačiau susilpnėjęs. Purvinos 
rūsio grindys švariai iššluotos - ne, tik išgrėbstytos, pastebėjo Gardne- 
ris. Po kurio laiko rūsio purvas sensta ir gaižėja; privalai dėl to kažką 
daryti, jeigu ketini praleisti apačioje daugiau laiko. Anderson, matyt, at- 
nešė šviežios žemės ir paskleidė ją, kad išdžiūtų prieš grėbstant. Gard- 
neris spėjo, kad kaip tik todėl čia oras buvo tapęs ne toksai rūgštus. 

Fluorescencinės lempos eilėmis rikiavosi virš galvos, kiekvienos 
plastmasinis gaubtas kabojo ant grandinių ir žalvarinių laikiklių, pritvir- 
tintų prie senų sijų. Skleidė tolygią baltą šviesą. Visos buvo iš vieno 
vamzdelio, išskyrus tąsias, kurios apšvietė darbastalį - jos turėjo po du 
vamzdelius, tad čia buvo taip šviesu, jog Gardneris pagalvojo: kaip 
operacinėje. Nuėjo prie Bobės darbastalio. Bobės naujo darbastalio. 

Anksčiau visad Anderson čia turėjo paprastą virtuvinį stalą, užtiestą 
klijuote. Būdavo apšviečiamas kabinetinės lempos su ilga svirtimi ir ant 
jo matydavosi keletas įrankių, daugiausia ne itin gerų, bei stovėdavo ke- 
letas plastmasinių dėželių su vinimis, varžtais, veržlėmis ir panašiais da- 
lykais. Tai buvo smulkaus remonto dirbtuvėlė moters, kuri nei labai 
įgudus, nei labai suinteresuota užsiimti smulkiu namų remontu. 

Seno virtuvinio stalo nebebuvo: jį pakeitė trys ilgi lengvi staleliai - 
iš tokių, ant kurių per bažnytines muges išdėstomi kepiniai. Suremti ga- 
lais palei kairiąją rūsio sieną jie sudarė vieną ilgą stalą, kuris buvo nuk- 
rautas gelžgaliais, įrankiais, plonos ir storos izoliuotos vielos ritėmis, 
kavos skardinėmis, pilnomis kaištukų, sankabėlių ir sąvaržėlių... bei tu- 
zinu kitų dalykų. O gal šimtu. 

Taip pat tenai buvo baterijų. 

Visa kartoninė dėžė po stalu, didelis netvarkingas rinkinys ilgalaikių 
baterijų vis dar savo celofaninėse įpakuotėse: C - elementai, D - ele- 
mentai, dvigubi, trigubi A - elementai, devynvolčiai. “Tikriausiai jų ten 
už kokius du šimtus dolerių, - pagalvojo Gardneris, - ir dar mėtosi ant 
stalo. Kurių gi velnių?.." | 

Nustebęs jis ėjo palei stalą kaip žmogus, Žiūrinėjantis prekes ir 
svarstantis: pirkti ar nepirkti. Atrodė, lyg Bobė darė iškart keletą daly- 
kų... ir Gardneriui ne visai buvo aišku kokių. Štai per vidurį stalo dide- 
lė kvadratinė dėžė su nustumtu priekinių dangteliu, po kuriuo matosi aš- 
tuoniolika skirtingų mygtukų, šalia kiekvieno mygtuko užrašas su po- 
puliarios dainelės pavadinimu: “Vis lyja ir lyja ant mano galvos“, “Niu- 
jorkas, Niujorkas", “Laros daina" ir t. t. Čia pat - tvarkingai prisegtas 
prie stalo lapas su instrukcija bylojo, kad tai vienas vienintelis Sidabri- 
nės Melodijos Durų Skambutis (Pagaminta Taivane). 

Niekaip Gardneris nenutuokė, kodėl Bobei prireikė durų skambučio 
su kurantais; kurie galėjo paskambinti užprogramuotą dainą - nejau ma- 
nė, kad Džo Polsoną sužavės “Laros daina“, kai su siuntiniu ateis prie 
durų? Bet tai dar ne viskas. Gardneris bent dar galėjo suprasti Sidabri- 
nės Melodijos Durų Skambučio paskirtį, jeigu ir ne motyvus, paskatinu- 
sius Bobę jį įsirengti. Bet atrodė, kad ji kažkaip modifikuoja tą daikčiu- 
ką - iš teisybės prijungdama jį prie mažo lagaminėlio dydžio portatyvi- 
nio stereoimtuvo. 

Pustuzinis vielų - keturios plonos, dvi vidutinio storumo - rangėsi 
tarp radijo imtuvo (jo instrukcija irgi buvo tvarkingai prisegta prie sta- 
10) ir atdaros Sidabrinės Melodijos. 

Kurį laiką Gardneris žiūrinėjo tai, o paskiau tyrinėjo toliau. 

Lūžis. Ją ištiko kažkoks labai keistas psichinis lūžis. Koksai patiktų 
Petui Samerolui *. 

Atpažino dar kai ką - priedą prie krosnies, vadinamąjį oro recirku- 
liatorių. Prijungiat jį prie traukos vamzdžio, ir sugrąžina jums dalį karš- 
čio, kuris šiaip nueina perniek. Tai buvo vienas iš tų įtaisų, kokius tik- 
riausiai Bobė galėjo pamatyti kataloge arba Ogastos “Patikimų geležies 
dirbinių" parduotuvėje ir pasvarstyti, ar nenusipirkus. Tačiau iš tikrųjų 
ji niekad to nebūtų padarius, nes nusipirkus reikėtų jį ir įrengti. 

Bet dabar, matyt, ji buvo jį nusipirkus... ir įsirengus. 

Negali sakyti, kad ją ištikęs koks nors nervinis lūžis “nieko dau- 
giau", nes jeigu iš tiesų kūrybingas žmogus išeina laukais, retai teuž- 


* Pat Summerall - buvęs garsus amerikietiško futbolo žaidėjas, vėliau po- 
puliarus rungtynių komentatorius. 

tenka pasakyti “nieko daugiau". Pristigti šulo niekad nėra gražu, bet 
kai tokiai kaip Bobei susijaukia smegenys, atrodo keista. Tik pažiūrėk į 
šį mėšlą. 

Ar tu tuo tiki? 

O, taip. Nemanau, kad kūrybiški žmonės yra kokie nors subtilesni, 
jautresni, ir todėl juos greičiau ištinka nervinis lūžis - šitus pliurpalus 
gali palikti Silvijos Plat* gerbėjams. Paprasčiausiai kūrybiškus žmones 
ištinka kūrybiški lūžiai. Jeigu tuo netiki, kartoju: pažvelk į šį mėšlą. 

Štai ten, dešinėj rūsio durų, vandens šildytuvas - baltas cilindrinis 
bakas. Atrodo toks pat, bet... 

Gardneris priėjo arčiau, norėdamas pasižiūrėti, kokiu būdu Bobė 
taip radikaliai padidino jo pajėgumą. 

Jai užėjus manija tobulinti namus. Ir keisčiausia, kad jai tartum vi- 
siškai tas pat, ar sutvarkyti vandens šildytuvą, ar įrengti durų skambu- 
tį. Naujas turėklas. Šviežiai pabarstytos ir sugrėbstytos žemės ant rū- 
sio grindų. Dievas žino, kas dar. Nieko stebėtina, kad ji tokia išsekus. Ir, 
beje, Gardai, iš kur Bobė išmoko visa tai daryti? Jeigu neakivaizdinia- 
me kurse iš “Popular Mechanix“, tai ji iš tiesų užgulus turėjo kimštis 
galvon tuos dalykus. 

Pirmąją stulbinančią nuostabą dėl tos pamišėliškos dirbtuvės Bobės 
rūsyje ėmė keisti vis didėjantis nerimas. Ne tik aiškūs maniakiško elge- 
sio požymiai, kuriuos matė ant stalo: gausybė pernelyg tvarkingai sudė- 
liotos įrangos, instrukcijų lapeliai, pritvirtinti visais keturiais kampais, 
kėlė jam rūpestį. Nei Bobės manijos įkaltis - aiški negalia skirti naudin- 
gus atnaujinimus nuo beprasmiškų (iš pažiūros beprasmiškų, pasitaisė 
Gardneris). 

O labiausiai Gardneris šiurpo galvodamas (bandydamas galvoti) 
apie tą didžiulę, netausojamą energiją, kuri čia buvo išeikvota. Spren- 
džiant iš to, kiek jau pamatė, visam tam padaryti, Bobė turėjo liepsnoti 
it deglas. Vieni sumanymai, kaip fluorescencinės lempos, jau buvo už- 
baigti. Kiti dar tik laukė savo eilės. Tikriausiai, kad įsigytų visą tą įran- 
gą, metalo dirbinius ir baterijas, nesyk turėjo važinėti į Ogastą. O dar 
šviežios žemės, kuriomis pakeistos senosios, nepamiršk to! 

Kas ją paskatino visa tai daryti? 

Gardneris nežinojo, bet jam nesmagu buvo įsivaizduoti Bobę čia 
lakstančią pirmyn ir atgal, dirbančią vienu metu prie dviejų, ar penkių, 
o gal dešimties “pasidaryk pats“ projektų. Vaizdas pernelyg aiškus. Bo- 
bė su paraitotomis marškinių rankovėmis ir neužsegtomis trimis viršu- 


* Sylvia Plath (1932-1963) - tragiško likimo JAV poetė, kelis kartus ban- 
džiusi nusižudyti ir galiausiai nusižudžiusi. 

tinėmis sagomis, srūvančiais tarp jos mažų krūtų prakaito lašais, nerū- 
pestingai sutrauktais arklio uodegon plaukais. Akys liepsnoja, veidas 
išblyškęs, tik dvejetas dėmių raudonuoja ant skruoštų. Bobė, panaši į 
išprotėjusią raganą, įsukinėja varžtus, tvirtina veržles, lituoja vielas, ve- 
ža žemes, kabindama šviestuvus stovi ant kopetėlių išsilenkusi atgal it 
balerina, prakaitas srūva jai veidu, raumenys įsitempę ir nuo viso to ji 
atrodo vis labiau ir labiau suvargusi. Ir viską vardindamas nepamiršk 
paminėti Bobę įrengiant naują instaliaciją ir sutvarkant vandens šildy- 
tuvą. | 

Gardneris palietė emalinį kolonėlės šoną ir tuoj pat atitraukė ranką. 
Atrodė tas pats, bet iš tikrųjų toks nebuvo. Karštas kaip pragaro krosnis. 
Jis pritūpė ir atidarė dureles bako apačioje. 

Štai tada Gardneris iš tiesų vos neišvirto iš koto. 

Anksčiau vanduo kolonėlėje buvo pašildomas suskystintomis dujo- 
mis, ateinančiomis siaurais variniais vamzdžiais iš užpakalyje namo 
įrengtų balionų. Dujų kompanijos sunkvežimis atvažiuodavo kartą per 
mėnesį, ir balionai būdavo pakeičiami, jeigu reikėdavo. Dažniausiai rei- 
kėdavo, nes šildytuvas buvo tiek pat neekonomiškas, kiek ir neefekty- 
vus... du dalykai, dažniausiai pasitaikantys podraug, pagalvojo Gardas. 
Pirmiausia Gardneris pastebėjo neprijungtus prie kolonėlės varinius 
vamzdelius, kurie laisvai karojo už jos, o jų galai buvo užkimšti skudu- 
rais. ||| | 

“Viešpatie aukštielninkas, kuo gi ji šildo vandenį?" - pagalvojo jis ir 
kaip tik tada, atidaręs dureles, mirksnį visas nustėro. 

Jo protas tartum buvo visiškai blaivus, taip, bet tasai atsijungimo ir 
plūduriavimo pojūtis sugrįžo - jautėsi lyg būtų nuo visko atskirtas. Se- 
nukas Gardas vėl plaukia padebesiais - kaip vaikiškas pripučiamas ba- 
„lionėlis. Suvokė, kad išsigando, tačiau šisai suvokimas buvo padūma- 
vęs, bemaž nesvarbus, palyginti su tuo slogiu atsietumo nuo savęs jaus- 
mu. Ne, Gardai, Dieve mano, ne! - gailus balsas sušuko giliai iš vidaus. 

Prisiminė, kaip vaikystėje, ne daugiau dešimties metų, jis lankėsi 
Fraiburgo mugėje. Užėjo su motina į veidrodžių labirintą ir juodu pasi- 
metė vienas nuo kito. Tada jis pirmą sykį patyrė tą keistą atsiskyrimo 
nuo savęs jausmą, kai pleveni tolyn ar viršum savo fizinio kūno ir fizi- 
nės (jeigu tik toks dalykas yra) sąmonės. Matė savo motiną, taip pat 
penketą, tuziną, šimtą motinų, vienas žemas, kitas aukštas, vienas sto- 
ras, kitas liesas. Tuo pat metu matė ir penketą, tuziną, šimtą Gardų. 
Kartais išvysdavo vieną iš savo atvaizdų susijungiant su vienu iš josios 

ir bemaž ištiesdavo ranką, tikėdamasis paliesti jos džinsus. Ir aptikdavo 
tiktai tuštumą... arba kitą veidrodį. | 

Ilgai taip klajojo, jam rodės, jog ima panikuoti, tačiau tasai jausmas 
nebuvo panika, ir kiek jis pajėgė prisiminti, kai šiaip taip išsikapstė lau- 
kan penkiolika minučių sukinėjęsis, kreivaliojęs, grįžinėjęs atgal ir atsi- 
mušinėjęs į skaidraus stiklo pertvaras - niekas nesielgė, lyg jis būtų bu- 
vęs apimtas panikos. Motina kiek susiraukė ir tuoj pat jos veidas vėl nu- 
sigiedrijo. Tik tiek. Bet jis jautė paniką lygiai kaip ir dabar: tarsi sme- 
genys atsiskirtų nuo tavęs paties - tartum kokio mechanizmo detalė, su- 
byranti nuliniame traukos taške. 

Užeina... bet praeis. Palūkėk, Gardai. Tik palūkėk, ir tai baigsis. 

Tupėjo ir žvelgė į atviras dureles Anderson vandens kolonėlės apa- 
čioje, laukdamas, kol tai baigsis, kaip kadais laukė, kad kojos išvestų į 
teisingą kelią ir laukan iš to baisiojo veidrodžių labirinto Fraiburgo mu- 
gėje. 

Po pašalinto dujinio degiklio žiedo kolonėlės apačioje buvo likus ap- 
vali tuštuma, užpildyta raizgalyne laidų - raudonų, žalių, mėlynų, gelto- 
nų. Tos raizgalynės viduryje buvo kartoninis dėklas nuo kiaušinių. Mė- 
lynas užrašas skelbė: HILKRESTO FERMOS. PIRMARŪŠIAI DI- 
DIEJI. Kiekvienoje kiaušinio duobutėje - po iškart veikiantį šarminį D- 
elementą su + išvadu viršuje. Piltuvėlio formos gaubčiukai dengė išva- 
dus, ir visi laidai tartum prasidėjo - ar baigėsi - šiuose gaubčiukuose. 
Kai ištiktas būklės, kurios, kaip jis jautė, ne visai pavadintum panika, 
Gardneris ilgiau įsižiūrėjo, pamatė, kad pradinis įspūdis, - jog tai su- 
jaukta laidų raizgalynė, - ne labiau pasiteisino, negu ir pradinis įspūdis, 
jog rakandai ant Bobės darbastalio netvarkingai išmėtyti. Ne, įeinantys 
į tuos dvylika piltuvinių gaubčiukų ar iš jų išeinantys laidai turėjo tam 
tikrą tvarką: jų buvo ne mažiau dviejų ir ne daugiau šešių. Netgi būta 
tvarkos jų išlankstyme - sudarė mažą lankelį. Kai kurie laidai buvo iš- 
lenkti atgal, prie gaubčiukų, dengiančių kitas baterijas, bet dauguma ėjo 
į grandinės plokšteles, atremtas kolonėlės kaitinamosios kameros šo- 
nuose. Gardneris sumojo, kad jie išlupti iš Korėjoje pagamintų elektro- 
ninių žaislų: ant pluoštinės plokštelės pernelyg daug pigios sidabrinės 
lituotės. Paslaptinga, košmariška painiava, kokia tik kada nors yra bu- 
vusi... bet toji paslaptinga komponentų painiava kažkaip veikė. O taip. 
Pavyzdžiui, pakankamai greitai užkaitindavo vandenį tiek, jog šis net 
galėdavo nuplikyti. 

Kameros viduryje, tiesiai virš kartoninio kiaušinių dėklo, laidų suda- 
rytame lanke žėrėjo ryškus šviesos kamuolys, ne didesnis už ketvirčio 
dolerio monetą, bet pažiūrėti ryškus it saulė. 

Gardneris mašinaliai kyštelėjo kumštį, stengdamasis atsitverti nuo to 
pašėlusio spindesio, tvieskiančio pro dureles stipriu šviesos pluoštu, ku- 
ris driekė jo šešėlį toli atgal purvinomis grindimis. Galėjo į jį žiūrėti tik- 
tai primerkęs akis iki siauriausių plyšiukų ir kiek praskėtęs pirštus. 

Ryškus it saulė. | 

Taip - bet šviesa ne geltona, o akinančiai melsvai balta kaip safyras. 
Kamuolys pulsavo ir kiek slankiojo, paskiau likdavo pastovus ir vėl im- 
davo pulsuoti bei slankioti: veikė cikliškai. 

“Bet iš kur karštis? - pagalvojo Gardneris, 1r tai Padėjo į jam atsipei- 
kėti. - Iš kur karštis?" 

Ištiesė ranką ir prisilietė lygaus emaliuoto kolonėlės šono - tačiau tik 
sekundei. Tučtuojau ją atitraukė, prisiminęs, kaip garavo vanduo, bė- 
gantis iš čiaupo vonios kambaryje. Kolonėlėje tikrai karštas vanduo, 
dargi daug jo - pagal visus dėsnius jis turėtų užvirti, virsti garu ir ištaš- 
kyti Bobės Anderson kolonėlę po visą rūsį. Tačiau aiškiai taip nesida- 
rė, ir tai buvo paslaptis... bet mažesnė paslaptis palyginti su faktu, kad 
jis nejautė iš durelių jokio karščio. Visiškai jokio. Turėjo nusideginti 
pirštus į skląstuką, kurį patraukė atidarydamas dureles, o kai tos atsida- 
rė, toji monetos dydžio saulė turėjo nudeginti visą jo veido odą. Tad?.. 

Pamažu, dvejodamas Gardneris ištiesė kairiąją ranką į angą, vis lai- 
kydamas dešiniosios kumštį prieš akis ir taip užsidengdamas nuo pa- 
grindinio šviesos pluošto. Laukdamas nudegimo, jau buvo pasirengęs 
susiraukti. 

Jo išskleisti pirštai įsmuko angon... ir atsibedė į kažką pasiduodan- 
čio. Paskiau jis pagalvojo, kad čia tas pat, kaip kištum pirštus į užtemp- 
tą nailoninę kojinę - tik šitaip jie praeina ir paskiau atsiduria į kliūtį. Ta- 
čiau pirštai nepradūrė kiaurai, kaip būtų pradūrę kojinę. 

Kliūties nebuvo. Jokios, bent jau matomos. 

Liovėsi spaudęs, ir nematoma membrana švelniai išstūmė jo pirštus 
iš angos. Pažvelgė sau į delną - pirštai drebėjo. 

Tai jėgos laukas. Kažkoks jėgos laukas, kuris nuslopina karštį. Die- 
ve brangiausias, aš įžengiau į fantastinį apsakymą iš “Startling Sto- 
ries"*. Turbūt apie 1947-uosius metus. Įdomu ar patekau į viršelį? Jei- 
gu patekau, tai kas mane nupiešė? Virdžilas Finlėjus? Hanesas Bokas? 

Jo ranka ėmė drebėti smarkiau. Apgraibomis paieškojo mažųjų du- 
relių, nepataikė, paskiau surado ir užtrenkė jas, užtverdamas tą akinantį 
baltos šviesos pluoštą. Pamažu nuleido dešinę ranką, bet akyse vis dar 
liko tos mažytės saulės vaizdas - kaip tuomet, kai dar matai ką tik prieš 
veidą užgesusią blyksę. Tačiau tai, ką matė Gardneris, buvo didelis 


* “Baisūs apsakymai" (angl.). 

oru plaukiantis žalias kumštis su šviesia ektoplazmine melsvuma tarp 
pirštų. 

Liktinis vaizdas išnyko. Drebulys - ne. 

Niekad gyvenime Gardneriui dar taip nesinorėjo išgerti. 

Susirado sau išmesti taurelę Anderson virtuvėje. 

Bobė daug negerdavo, bet laikė tai, ką ji vadino “visų svarbiausia" 
spintelėje už stiklainių ir dubenėlių: butelį vyno, butelį škotiškojo, bu- 
telį burbono, butelį degtinės. Gardneris išsitraukė burboną, - atpigintos 
markės, bet juk elgetos nesirenka, - įsipylė gurkšnelį į plastmasinį bo- 
kaliuką ir išgėrė. 

Atsargiau, Gardai. Žaidi su likimu. 

Tiktai kad šitaip nebuvo. Dabar, čia pat jis mielai būtų užsikabinęs, 
bet ciklonas nuūžė siausti kažkur toliau... bent kol kas. Įsipylė dar du 
gurkšnelius į bokaliuką, susimąstęs kurį laiką stebeilijo į jį, paskiau di- 
džiumą turinio išliejo kriauklėn. Pastatė butelį atgal į vietą ir papildė bo- 
kaliuką vandeniu bei ledo kubeliais, paversdamas suskystintą dinamitą 
civilizuotu gėrimu. 

Pagalvojo, kad vaikėzas paplūdimyje būtų jam pritaręs. 

Spėjo, jog mieguista ramybė, kuri apgaubė jį, kai išėjo iš veidrodžių 
labirinto ir kurią vėl jautė dabar - tai apsauginė reakcija, kad neatsigul- 
tų ant žemės ir neimtų klykti, iki praras sąmonę. Jis ne prieš ramybę. 
Bet gąsdino tai, kaip sparčiai protas bandė jį įtikinti, jog visa tai netie- 
sa, kad čia jo haliucinacijos. Neįtikėtina, tačiau protas vertė jį manyti, 
kad tai, ką atidaręs dureles šildytuvo apačioje pamatė - tik labai šviesi 
elektros lemputė, tarkim, kokių dviejų šimtų žvakių stiprumo. 

Tai ne elektros lemputė ir ne haliucinacija, bet kažkas nelyginant 
saulė - labai maža, karšta ir šviesi, plaukiojanti laidų išlinkyje virš kar- 
toninio kiaušinių dėklo su D-elementais. Gali, jei nori, išprotėti ar 
šauktis Dievo, arba nusigerti, bet matei, ką matei, ir liaukis išsigalvoti, 
gerai? Gerai. 

Žvilgtelėjo pas Anderson: ši miegojo kaip negyva. Gardneris nusp- 
rendė pažadinti Bobę apie pusę vienuoliktos, jeigu ji pati neatsibus; už- 
metė akį į savo laikrodį ir nustebo - jau dvidešimt po devynių. Užtruko 
rūsyje ilgiau negu manė. 

Mintys apie rūsį vėl prišaukė siurrealistišką viziją tos mažutės sau- 
lės, kybančios vielų išlinkyje, žėrinčios nelyginant įkaitintas teniso ka- 
muoliukas... ir pagalvojus apie tai sugrįžo nemalonus jausmas, kad jo 
sąmonė dvejinasi. Nustūmė jį nuo savęs, tačiau tasai nenorėjo pasiduo- 

ti. Sutelkė visą valią, teigdamas sau, kad apie tai daugiau negalvos, kol 
Bobė nepabus ir nepapasakos jam, kas čia dedasi. 
Pažvelgė sau į rankas ir išvydo, kad jos suprakaitavusios. 


Gardneris vėl nugėrė iš bokaliuko, kai aptiko dar vieną kone ant- 
gamtiško Bobės aktyvumo įrodymą. 

Jos traktorius “Tomketas" stovėjo priešais plačią stoginę sodo kairė- 
je - nieko nepaprasta čia nebuvo, ji dažniausiai jį tenai palikdavo, jeigu 
sinoptikai nepranašaudavo lietaus. Bet net iš dvidešimties žingsnių ats- 
tumo Gardneris pamatė, kad Anderson padariusi kažkokių rimtų trakto- 
riaus motoro pakeitimų. 

Ne, nereikia daugiau. Pamiršk tą jovalą, Gardai. Eik namo. 

Šis balsas nuskambėjo lyg per sapną ar kažkur iš toli - buvo šiurkš- 
tus, pritvinkęs panikos ir klaikaus siaubo. Mirksnį Gardneriui kilo no- 
ras jam paklusti... ir tuoj pat jis pagalvojo, kokia tai būtų begalinė išda- 
vystė - Bobės ir savęs paties. Mintis apie Bobę suturėjo jį vakar nuo sa- 
vižudybės. Ir likęs gyvas, pagalvojo jis, suturėjo nuo to paties Bobę. 
Yra kinų patarlė: “Jeigu išgelbsti kieno nors gyvybę, esi už ją ir atsakin- 
gas“. Bet jeigu Bobė reikalinga pagalbos, tai kaipgi jam ją suteikti? Ar 
nereikia pradėti bandant išsiaiškinti, kas gi čia dedasi? 

(bet juk tu žinai, kas visa tai padarė, tiesa, Gardai?) 

Išlenkė likutį gėrimo, pastatė tuščią bokaliuką ant viršutiniojo laip- 
telio užpakalyje savęs ir nuėjo prie traktoriaus. Lyg iš kažkur toli girdė- 
jo čirpiant aukštoje žolėje žiogus. Nebuvo girtas ar apsinešęs - bent taip 
jam atrodė; kaušalas tartum aplenkė jo nervų sistemą. Prašovė pro šalį, 
kaip pasakytų britas. 

"(kaip barzdukai sukurpė batus tuku-tuku-tuku-tap, kol batsiuvys 
miegojo) 

Betgi Bobė nemiegojo, ar ne? Bobė be atvangos triūsė, kol nenuk- 
rito - tikra to žodžio prasme - Gardneriui ant rankų. | 

(tuku-tuku-tuku-tap, bar-bar-bar ir vėl bar-bar-, naktį gūdžią, naktį 
tamsią, tominokeriai ten beldžias trankiai) 

Stovėdamas šalia traktoriaus, žvelgdamas į atidengtą motorą, Gard- 
neris ne tik pašiurpo: visas ėmė drebėti - kaip žmogus, mirštantis nuo 
šalčio; viršutiniai dantys susmigo į apatinę lūpą, veidas išblyško, sm1l- 
kinius 1r kaktą išmušė prakaitas. | 

(sutaisė šildytuvą ir traktorių kartu - štai kiek tominokeriai moka 

“Tomketas"' - tai nedidelė darbinė mašina, bemaž nenaudinga dide- 
liame ūkyje, kur daugiausia verčiamasi žemdirbyste. Didesnis nei po 
veją važinėjanti žoliapjovė ir mažesnis už patį mažiausią “Diero" ar 
“Farmolo" traktorių, bet kaip tik tinkamas tam, kas turi daržą, šiek tiek 
didesnį, kad pavadintum jį sklypeliu - o čia ir buvo toksai atvejis. Bo- 
bės daržas užėmė pusantro akro plotą - pupelės, agurkai, žirniai, kuku- 
rūzai, ridikėliai ir bulvės. Čia nebuvo morkų, kopūstų, cukinijų, moliū- 
gų. “Neauginu to, ko nemėgstu, - sykį ji pasakė Gardneriui. - Gyveni- 
mas tam per trumpas". 

“Tomketas" buvo gana universalus; privalėjo toks būti. Net pasitu- 
rinčiam fermeriui būtų sunku pasiaiškinti, nusipirkus minitraktorių už 2 
500 dolerių vieno akro daržui apdoroti; juo galėjai kultivuoti žemę, su 
vienu įtaisu karpyti veją, su kitu - pjauti šieną; galėjai vilkti kas reikia 
nelygia vietove (rudenį Bobė jį naudodavo kaip skiderį ir, kiek Gardne- 
ris žinojo, įklimpo tik sykį), o žiemą ji pritaisydavo rotacinį sniego va- 
lytuvą ir per pusvalandį nusivalydavo įvažiuojamąjį keliuką prie namų.. 
Jis turėjo keturių cilindrų variklį. 

Tikriau, kažkada turėjo. 

Variklis tebebuvo vietoje, tačiau papildytas daugybe keisčiausių ir 
neįsivaizduojamų daikčiukų bei įtaisų (Gardneris susigriebė galvojąs 
apie durų skambutį ir radijuką ant Anderson stalo rūsyje - kažin, gal ir 
jį Bobė ketino netrukus įdėti į “Tomketą"'... kaip kokį radarą ar dar ką 
nors). Neištvėręs jis pašėlusiai nusikvatojo. 

Iš vieno variklio šono kyšojo stiklainis nuo majonezo. Buvo pripil- 
dytas skysčio, pernelyg bespalvio, kad panėšėtų į benziną, ir įsuktas į 
žalvarinį lizdą cilindrų galvutėje. Ant variklio gaubto stirksojo kai kas, 
labiau tinkantis kokiam sportiniam lėktuvui: oro kompresoriaus gau- 
diklis. 

Kuklus karbiuratorius buvo pakeistas iš kažkur nugriebtu keturka- 
meriniu. Kad padarytų jam vietos, Bobei teko gaubte išpjauti skylę. 

Ir visur laidai - galybė laidų, susiraizgiusių it gyvatės, įeinančių ir 
išeinančių, kylančių aukštyn ir nusileidžiančių žemyn, besisukančių ap- 
linkui, susijungiančių visiškai be jokios prasmės... bent šitaip Gardne- 
riui atrodė. | 

Metė žvilgsnį į “Tomketo" elementarų prietaisų skydelį ir buvo be- 
nusisukąs... tik staiga nustėro, akys jam išsiplėtė. 

“Tomkete" buvo pavarų perjungimo rankena, o jų schema buvo nu- 
piešta ant metalinės plokštelės, pritvirtintos prietaisų skyde virš tepalo 
slėgio rodyklės. Gardneris gana dažnai matydavo tą keturkampę plokš- 
telę; per tuos metus daug sykių yra vairavęs “Tomketą". Anksčiau vi- 
sada būdavo taip: 

Dabar priduirta kaži kas nauja - kaži kas tiek paprasta, jog net kėlė 
baimę: | | . 

| VIRSUN 
2 


Tu tuo netiki, tiesa? 

Nežinau. 

Na, na, Gardai - skraidantys traktoriai? Atsipeikėk! 

Bet juk ji įtaisė miniatiūrinę saulę vandens šildytuve. 

Šūdniekiai. Manau, kad ten buvo elektros lemputė - labai šviesi, 
dviejų šimtų žvakių stiprumo... 

Ne, ne elektros lemputė! | 

Crerai, gerai, nusiramink. Tai tikrai skamba nelyginant reklama ko- 
kiam filmo “E. T." plagiatui: “Jūs patikėsite, kad traktoriai gali skraidyti ". 

Arba: “Džonas Dieras, skambinti į namus". Na, kaip? 

Jis vėl apsistojo Anderson virtuvėje, ilgesingai žvelgdamas į spinte- 
lę su kaušalu. Nusuko akis į šalį - tai buvo nelengva, nes jos tartum pa- 
sunkėjo - ir sugrįžo į svetainę. Išvydo, kad Bobė pakeitusi padėtį ir da- 
bar kvėpuoja kiek dažniau. Gardneris vėl pasižiūrėjo į laikrodį: beveik 
dešimta valanda. Nuėjo prie knygų lentynos šalia Bobės rašomojo sta- 
lo, tikėdamasis surasti ką nors paskaityti, kol ji pabus - ką nors, kas bent 
trumpam nukreiptų jo mintis nuo viso šio reikalo. 

Tai, ką pamatė ant Bobės stalo, šalia senos, susidėvėjusios rašomo- 
sios mašinėlės, tam tikra prasme užvis labiausiai jį sukrėtė. Šiaip ar taip, 
tiek sukrėtė, jog jis vos pastebėjo dar vieną permainą: perforuoto kom- 
piuterinio popieriaus rulonas kabojo ant sienos už ir viršum stalo bei ra- 
šomosios mašinėlės tartum milžiniškas popierinių rankšluosčių ritinys. 

Roberta Anderson 
BIZONŲ KARIAI 
Romanas 


Gardneris pervertęs atidėjo į šalį viršutinįjį lapą ir išvydo savo paties 
vardą - tikriau pravardę, kurią tik jis ir Bobė žinojo. 


Gardui, kuris visados šalia, kai aš jo reikalinga. 

Vėl juo perbėgo drebulys. Pervertė ir atidėjo į šalį antrąjį lapą. 


1 

Anais laikais, dar prieš tai, kai Kanzase ėmė lietis kraujas, ly- 
gumose bizonų vis dar buvo daug - bent jau tiek, kad jų pakako 
vargšams, baltiesiems ir indėnams, kad juos galėtų laidoti bizo- 
nų odose, o ne karstuose. 

Sykį paragavęs bizono mėsos, niekad nebenorėsi jautienos, - 
sakydavo senbuviai ir tikriausiai tikėjo savo žodžiais, nes tie Iy- 
gumų medžiotojai, tie bizonų kariai tartum gyveno gauruotų, 
kuprotų dvasių pasaulyje - visa juose primindavo bizonus, jie ne- 
šiojo savimi bizonų kvapą, taip, kvapą, nes daugelis jų tepdavo- 
si bizonų taukais sprandą, veidą ir rankas, kad nuo prerijų sau- 
lės nepajuoduotų jų oda. Jie dabinosi bizonų dantų karoliais, o 
kartais ir auskarais; kepures turėjo iš bizonų odos; ir ne vienas 
iš tų klajoklių nešiojosi prie savęs bizono penį kaip laimės talis- 
maną ir ilgos potencijos garantą. 

Jie patys buvo dvasios, sekiojančios paskui kaimenes, keliau- 
jančias per šiurkščią trumpą žolę nelyginant didžiuliai debesys 
viršum prerijos ir uždengiantys ją savo šešėliais; debesys liko, 
bet didžiosios kaimenės išnykę... kaip ir bizonų kariai, tie patra- 
kėliai iš platybių, iki šiol nežinoję užtvarų, žmonės, veržliai įsib- 
rovę iš niekur ir veržliai ten pat sugrįžę, žmonės su bizonų odos 
mokasinais ir kaulų barškučiais ant kaklo; dvasios, iškritę iš lai- 
ko ir vietos, egzistavę dar prieš tai, kai visame krašte ėmė lietis 
kraujas. 

Vėlyvą 1848-ųjų metų rugpjūčio 24-osios popietę Robertas 
Houvelas, kuris beveik už penkiolikos metų žus prie Getisbergo, 
įsikūrė stovyklavietę netoliese mažo upeliūkščio Nebraskos kori- 
doriaus gilumoje, toje nejaukioje srityje, kuri žinoma Smėlio 
Kalno šalies vardu. Upeliūkštis buvo mažas, bet vanduo kvepėjo 
gana gardžiai... 

Gardneris buvo jau ties keturiasdešimtuoju puslapiu ir visiškai pasi- 
nėręs į pasakojimą, kai išgirdo Bobę Anderson mieguistai pašaukiant: 

- Gardai? Gardai, ar tu dar čia? 

- Čia, Bobe, - atsiliepė jis ir paliko savo vietą, bijodamas to, kas tuo- 
jau atsitiks ir jau bemaž tikėdamas, jog kraustosi iš proto. Tikriausiai 
taip. Juk negalėjo būti mažutės saulės Bobės kolonėlės dugne, nei nau- 
jos įrangos josios “Tomkete", kuri leido manyti apie pakilimo galimy- 
bę... bet jam lengviau būtų buvę patikėti abiem tais dalykais negu tuo, 
kad Bobė parašė keturių šimtų puslapių romaną “Bizonų kariai“ per tris 


138 


savaites ar panašiai, - nuo tada, kai Gardas paskutinįsyk ją matė, - ro- 
maną, kuris kaip tyčia buvo geriausias dalykas, kokį ji kada nors yra pa- 
rašiusi. Neįmanoma, išties. Lengviau - velniai rautų, išmintingiau - pa- 
tikėti, kad jis išsikraustė iš proto ir ties tuo apsistoti. 

Jeigu tik jis -galėtų. 


ANDERSON PASAKOJA 


1 


Bobė pamažu kėlėsi nuo kušetės, raukydamasi tartum senė. 

- Bobe... - pradėjo Gardneris. 

- Dievuliau, - mane visą skauda, - sudejavo Anderson. - Ir man rei- 
kia pasikeisti... nesvarbu. Kiek ilgai aš miegojau? 

„Gardneris pažvelgė į laikrodį. 

- Keturiolika valandų, man regis. Šiek tiek daugiau. Bobe, tavo nau- 
ja knyga... 

- Aha. Palauk, aš tuoj sugrįšiu, - ji lėtai pasuko į vonios kambarį, at- 
sisagstydama pakeliui marškinius, su kuriais miegojo. Kol ji šlepsėjo 
tenlink, Gardneris gerai įsižiūrėjo, - tiesą sakant, geriau, negu norėjo, - 
kiek Bobė netekusi svorio. Buvo vien oda ir kaulai, mažne visai išse- 
kusi. 

Ji sustojo, tartum žinotų, kad Gardneris į ją Žiūri, ir neatsigręždama 
pasakė: 

- Klausyk, aš galiu viską paaiškinti. 

- Tikrai? - paklausė Gardneris. 

2 

Vonios kambaryje Anderson užtruko ilgai - kur kas ilgiau, nei jai 
būtų prireikę pasinaudoti tualetu ir pasikeisti tamponą - Gardneris be- 
veik neabejojo, kad kaip tik tam ji tenai nuėjo. Jos veide buvo toji “vel- 
niai mane rautų" išraiška. Klausėsi, ar neišgirs ošiant duše vandenį, ir 
jam ėmė kilti nerimas. Kai atsikėlė, Bobė atrodė visiškai nuovoki, bet 
ar iš tikrųjų tokia buvo? Gardneriui mintyse iškilo nesmagūs vaizdiniai, 
kaip Bobė išsirango pro vonios kambario langutį ir vienais džinsais, 
niekuo daugiau, pašėlusiai kvaksėdama lekia į mišką. 

Prisidėjo dešiniąją ranką prie kaktos - ten, kur buvo randas. Galvą 
pradėjo šiek tiek tvinkčioti. Luktelėjo dar minutę ar dvi, paskiau atsis- 
tojo ir nuėjo į vonios kambarį, stengdamasis žengti tyliai, kas nelabai 
jam sekėsi. Sprunkančios pro vonios kambario langutį, kad nereikėtų 
aiškintis, Bobės vaizdą pakeitė kitas paveikslas - kaip ji ramiai persi- 
pjauna gerklę vienu iš Gardo skutimosi peiliukų, kad visiems laikams 
atsikratytų aiškinimų. 

Nusprendė tik pasiklausyti. Jeigu išgirs įprastus garsus, tuomet nueis 
į virtuvę, užkais kavos, gal suplaks kiaušinienę iš kelių kiaušinių. Jeigu 
nieko neišgirs... 

Be reikalo rūpinosi. Kai jinai uždarė vonios kambario duris, šios li- 
ko neužsisklendusios, ir atmetus kitus patobulinimus namuose neužsk- 
lęstos durys vis dar kaip ir anksčiau turėjo savybę prasiverti nuo ma- 
žiausio vėjelio. Tikriausiai, kad nuo to apsisaugotų, jai prireiktų užsan- 
darinti visą šiaurinę namo pusę. “Galbūt šitai ir suplanuota ateinančiai 
savaitei“, - pagalvojo jis. 

Durys buvo prasivėrusios pakankamai, kad jis galėtų matyti Bobę, 
stovinčią prie veidrodžio, kur neseniai stovėjo jis pats. Vienoje rankoje 
laikė dantų šepetėlį, kitoje > pastos tūbelę... tačiau dar neatidarytos. Įdė- 
miai, bemaž kaip užhipnotizuota žvelgė į veidrodį. Jos lūpos buvo iš- 
temptos, apnuogindamos dantis. 

Pagavo veidrodyje judesį ir atsisuko, ne itin stengdamasi prisideng- 
ti suvytusias krūtis. 

- Gardai, kaip tau atrodo mano dantys? 

Gardneris pažvelgė į juos. Dantys kaip dantys, nieko ypatinga, nors 
jis neprisiminė, kad kada nors jų tiek būtų matęs - ir vėl j jam atmintyje 
iškilo toji baisi Karenos Karpenter nuotrauka. 

- Nieko, - jisai stengėsi nežiūrėti į jos išsišovusius šonkaulius, skaus- 
mingai prasikišančius viršum džinsų juosmens dubens kaulus - kelnės 
karojo, nors buvo taip smarkiai suveržtos diržu, jog tasai atrodė kaip 
baltinių virvės atkarpa, kokia juosiasi valkatos. - Bent man taip regis, - 
atsargiai nusišypsojo. - Žiū, nė vienas neišgedęs. 

Anderson pabandė atsakyti Gardneriui irgi šypsena, vis dar pritrau- 
kusi lūpas prie dantenų; šis eksperimentas atrodė kiek groteskiškai. Ji 
prisidėjo pirštą prie krūminio danties ir spustelėjo. 

- Uda ai až ai a-au? 

- Ką? 

- Juda, kai aš taip darau? 

- Ne. Bent kiek aš matau. Kodėl? 

- Tai tasai sapnas, kuris mane kamuoja. Tai... - ji nuleido žvilgsnį į 
save. - Išeik, Gardai, aš neapsirengusi. 

Nesijaudink, Bobe. Neketinau mestis ant tavo kaulų. Labiausiai to- 
dėl, kad tai būtų pernelyg arti to, ką aš iš tikrųjų daryčiau. 

- Atleisk, - atsiprašė jis. - Durys buvo atdaros.,Maniau, kad tu jau 
išėjus. 

Jis uždarė ir užsklendė duris. 

Iš už jų jinai aiškiai pratarė: 

- Žinau, dėl ko tu rūpinies. 

Jis nieko neatsakė, tik pasiliko stovėti už durų. Tačiau jautė, kad ji- 
nai žino - žino - jog jis vis dar čia. Lyg sugebėtų matyti kiaurai duris. 

- Rūpinies, ar aš nesikraustau iš proto. 

- Ne, - gynėsi jis, - ne, Bobe. Bet... 

- Aš tokia pat normali kaip ir tu, - pasakė Anderson per duris. - Esu 
tiek sustingusi, jog vos paeinu, ir ant dešiniojo kelio man tvarstis; nela- 
bai prisimenu, dėl ko, ir aš alkana kaip vilkas, ir žinau, kad netekau per- 
nelyg daug svorio... bet aš normali, Gardai. Manau, kad iki dienos pa- 
baigos dar ir tu suabejosi, ar pats esi normalus. Galiu atsakyti - mes abu 
normalūs. 

- Bobe, kas čia dedasi? - paklausė Gardneris. Tai jam išsprūdo maž- 
ne kaip bejėgiškas šauksmas. 

* - Noriu nusivynioti tą prakeiktą tvarstį ir pažiūrėti, kas po juo, - pa- 
sakė Bobė per duris. - Atrodo, lyg būčiau gerokai užgavusi kelį. Tik- 
riausiai tenai miške. Paskiau noriu nusiprausti po karštu dušu ir apsi- 
vilkti kokiais nors švariais drabužiais. O per tą laiką tu sutaisyk mums 
ką nors pusryčių. Ir aš tau viską papasakosiu. 

- Iš tiesų? 

- Taip. 

- Gerai, Bobe. 

- Džiaugiuos, kad tu čia, Gardai, - pasakė ji. - Sykį ar du mane bu- 
vo pagavus bloga nuojauta. Tartum tau kažkas negerai. 

Gardneriui akyse ėmė dvejintis, trejintis, paskiau visa plaukti. Perb- 
raukė ranka sau per veidą. 

- Nieko baisaus, - nuramino jis. - Einu, sutaisysiu pusryčius. 

- Dėkui, Gardai. 

Jis nuėjo, tačiau turėjo žengti pamažu, nes kad ir kaip trynėsi akis, 
regėjimas vis nešviesėjo. 

Vos tik į Įėjęs virtuvėn, jisai stabtelėjo i ir sugrįžo atgal prie uždarų VO- * 
nios kambario durų. Dabar ten bėgo vanduo. 
- Kur Piteris? 

- Ką? - šūktelėjo ji per dušo šniokštimą. 

- Paklausiau, kur Piteris? - šūktelėjo jis garsiau. 

- Nugaišo, - atsišaukė Bobė per vandens ūžesį. - Aš verkiau, Gardai. 
Bet jis buvo... tu juk žinai... 

- Senas, - sumurmėjo Gardneris ir prisiminęs vėl pakėlė balsą. - Va- 
dinasi, nuo senatvės? 

- Taip, - atsiliepė Anderson, vis dar šniokščiant vandeniui. 

Gardneris kiek pastovėjo ir paskiau vėl nuėjo į virtuvę, svarstyda- 
mas, kodėl netiki Bobės žodžiais apie Piterį ir apie tai, kaip šis nugaišo. 

Gardas sutaisė ant Bobės grilio kiaušinienės ir pakepė kumpio. Pas- 
tebėjo, kad nuo tada, kai paskutinįsyk čia lankėsi, virš įprastinės kros- 
nelės buvo įrengta mikrobangė, ir dabar virš pagrindinių darbo vietų ir 
virtuvės stalo, kur Bobė paprastai valgydavo, - dažniausiai su knyga 
laisvojoje rankoje, - ėjo apšvietimo takelis. 

Jis užplikino stiprios juodos kavos ir buvo benešąs viską ant stalo, 
kai įėjo Bobė, vilkinti švariomis drobinėmis kelnėmis ir trumparanko- 
viais marškinėliais su ant jų nupiešta muse ir užrašu MEINO VALSTI- 
JOS PAUKŠTIS. Šlapi jos plaukai buvo apsukti rankšluosčiu. 

Anderson nužvelgė stalą: 

- Skrebučių nebus? | 

- Pati sau pasikepink tų sušiktų skrebučių, - draugiškai metė Gard- 
neris. - Ne tam keliavau balsuodamas du šimtus mylių, kad tau paduo- 
čiau į stalą pusryčius. 

“Anderson išpūtė akis. 

- Ką pasakei? Vakar? Per lietų? 

- Taip. 

- Viešpatie, kas čia dedasi? Miurielė pasakė, kad tu išvykęs į skai- 
tymus ir paskutinysis iš jų buvo birželio 30-ąją. 

- Tu paskambinai Miurielei? - nežinia kodėl jisai susijaudino. - 
Kada? 

Anderson numojo ranka, lyg tai būtų nesvarbu - tikriausiai taip ir 
buvo. 

- Kas atsitiko? - vėl paklausė ji 

Gardneris pagalvojo, ar nepasakyti jai - norėjo pasakyti jai, išsigan- 
dęs sumojo. Tuomet gal kaip tik tokia Bobės paskirtis? Gal iš tikrųjų 
Bobė ne daugiau kaip siena, kuriai jis šaukia? Jis delsė, norėjo pasakyti 
jai... ir nepasakė. Bus laiko tai pasakyti vėliau. 

Galbūt. | 
- Vėliau, - pasakė jis. - Noriu sužinoti, kas atsitiko čia. 
 - Pirmiau pusryčiai, - išsisuko Anderson. - Ir įai įsakymas. 


Gardas atidavė Bobei didžiąją dalį kiaušinienės su kumpiu, o ši ne- 
gaišo: užgulė juos kaip moteris, kuri ilgą laiką kaip reikiant nevalgė. 
Stebėdamas ją šveičiant, Gardneris prisiminė Tomo Edisono biografiją, 
kurią skaitė dar vaikystėje - ne daugiau dešimties ar vienuolikos metų. 
Edisonui užeidavo pašėlę darbingumo priepuoliai, per kuriuos idėja 
sekdavo idėją, išradimas - išradimą. Tokių priepuolių metu jis užmirš- 
davo žmoną, vaikus, vonią ir netgi maistą. Jeigu Žmona nebūtų atneši- 
nėjusi jam pavalgyti ant padėklo, žmogus tikrai būtų numiręs tarp elekt- 
ros lemputės ir fonografo. Ten buvo jo fotografija: su rankomis, panar- 
dintomis į pašėlusiai suveltus plaukus, tartum jis iš tikrųjų bandytų pri- 
sikasti po plaukais ir kiaušu iki smegenų - iki smegenų, kurios neleido 
jam ilsėtis, ir Gardneris prisiminė tada manęs, jog Žmogus atrodė kaip 
pamišėlis. 

Ir, pagalvojo jis, prisiliesdamas kairės savo kaktos pusės, Edisoną 
kankindavo migrena. Migrena ir gilios depresijos. 

Tačiau jis nematė jokių Bobės depresijos požymių. Surijo kiauši- 
nius, sušveitė septynias ar aštuonias riekeles kumpio tarp skrebučių su 
margarinu ir išmaukė dvi dideles stiklines apelsinų sulčių. Baigusi ji 
garsiai atsirūgo. 

- Fe, kaip nemandagu, Bobe. 

- Portugalijoje gerai atsirūgti - tai komplimentas virėjui. 

- O ką jie daro, kai gerai pasidulkina? Perdžia? 

Anderson užvertė galvą ir garsiai nusikvatojo. Rankšluostis nukrito 
jai nuo plaukų, ir iškart Gardas panoro ją nusitempti į lovą - nesvarbu, 
kaulų maišelis ji ar ne. | 

Kiek šypsodamasis, Gardneris tarė: 

- Tvarka, buvo skanu. Dėkui, kurį nors sekmadienį tau sutaisysiu 
nuostabią viengungišką kiaušinienę. O dabar klok. 

Anderson siektelėjo ir pasiėmė puspilnį pakelį “Camel"'. Užsirūkė ir 
pastūmė pakelį Gardneriui. 

- Ne, dėkui. Tai vienintelis blogas įprotis, kurio man daugmaž pavy- 
ko atsikratyti. | 

Bet kol Bobė baigė pasakoti, Gardneris surūkė keturias cigaretes. 

- Tu apsidairei aplink, - pasakė Anderson. - Kažkaip neaiškiai prisi- 
menu, kad pasakiau tau tai padaryti, ir žinau, jog apsidairei. Atrodai vi- 
sai kaip aš, kai aptikau tą daiktą miške. 

- Kokį daiktą? 

- Jeigu tau dabar pasakysiu, pagalvosi, kad išprotėjau. Vėliau aš tau 
parodysiu, bet kol kas, manau, geriau tik pakalbėsiu. Pasakyk man, ką 
tu čia sodyboj matei. Kokius pakitimus? 

Taigi Gardneris išvardijo: patobulinimai rūsyje, šūsnis projektų, pas- 
laptinga maža saulė vandens šildytuve. Keistai patvarkytas “Tomketo" 
variklis. Mirksnį užsikirto, pagalvojęs apie pavarų perjungimo schemos 
papildymą, ir nutarė to neminėti. Spėjo, kad, šiaip ar taip, Bobė Žino, 
j0g jis tai matė. 

- Ir viso šio triūso sumaištyje, - pasakė jis, - suradai laiko parašyti 
dar vieną knygą. Ilgą. Perskaičiau pirmuosius keturiasdešimt ar apie 
tiek puslapių, laukdamas, kol atsibusi, ir manau, kad ji tokia pat gera 
kaip ir ilga. Galbūt geriausias romanas, kokį kada nors esi parašiusi, o 
tu esi parašiusi gerų. 

Anderson patenkinta linksėjo. | 

- Dėkui. Aš irgi taip manau, - ji parodė į paskutinę kumpio riekelę 
lėkštėje. - Tu nori? 

- Ne. 

- Tikrai? 

- Taip. 

Jinai susikimšo riekelę burnon. 

- Ar ilgai tu ją rašei? 

- Tiksliai nežinau, - atsakė Anderson. - Galbūt tris dienas. Šiaip ar 
taip, ne daugiau kaip savaitę. Didesnę dalį parašiau per miegą. 

Gardas šypsojosi. 

- Žinai, aš nejuokauju, - šyptelėjo Anderson. 

Gardnerio šypsena dingo. 

- Laiko suvokimas man gerokai susijaukė, - prisipažino ji. - Tikrai 
žinau, kad dvidešimt septintąją prie jos nedirbau. Tai paskutinė diena, 
kai laikas - nuoseklus laikas - man atrodė visiškai aiškus. Tu čia atsira- 
dai praeitą vakarą, liepos 4-ąją, ir ji jau buvo parašyta. Taigi... daugių 
daugiausia savaitę. Bet iš tiesų nemanau, kad tai užėmė ilgiau nei tris 
dienas. 

Gardneris išsižiojo. Anderson ramiai pažvelgė į į jį, nusišluostydama 
pirštus į staltiesę. 

- Bobe, tatai neįmanoma, - galiausiai pasakė Gardneris. 

-- Jeigu taip manai, vadinasi, išleidai iš akių mano rašomąją maši- 
nėlę. | 

Tada sėsdamasis kėdėn Gardneris žvilgtelėjo į Bobės senąją mašinė- 
lę, bet tik tiek - jo dėmesys iškart nukrypo į rankraštį. Aibę sykių jis bu- 
vo matęs senąją juodą “Underwood"'. O rankraštis buvo naujas. 

- Jeigu būtum pasižiūrėjęs atidžiau, būtum pamatęs kompiuterinio 
popieriaus ritinėlį ant sienos ir dar vieną iš tų dalykėlių už jos. Kiauši- 
nių dėklas, didelio galingumo baterijos ir taip toliau. Ką? Šitų? 

Ji pastūmė per stalą cigaretes Gardneriui. 

- Nežinau, kaip tatai veikia - tarp jų ir tasai, kuris teikia visą srovę 
čia namuose, - ji nusišypsojo matydama Gardnerio išraišką. - Aš atsi- 
jungiau nuo Meino centrinės jėgainės spenio, Gardai. Paskambinau 
jiems, kad nutrauktų tiekimą... taip jie tai vadina, nes, po šimts, puikiai 
žino, kad labai greit vėl prašysies prijungiamas... palūkėk... prieš ketu- 
rias dienas. Tiek aš prisimenu... 

- Bobe... | 

- Tenai, skirstomojoje dėžėje, yra įtaisėlis kaip 1r tie dalykėliai van- 
dens šildytuve ir už rašomosios mašinėlės, tačiau jis - tai anų visų pro- 
tėvis, - Anderson susijuokė - juoku moters, ištiktos malonių prisimini- 
mų. - Tajame yra dvidešimt ar trisdešimt D-elementų. Turbūt Polis 
Endriusas iš Kuderio universalinės mano, kad man pasimaišę - supirkau 
visas baterijas, kokias tik turėjo, o paskiau dar nuvažiavau į Ogastą nu- 
sipirkti daugiau. | | 

- Ar tai buvo tądien, kai atsigabenau žemių rūsiui? - suraukusi anta- 
kius, pastarąjį klausimą ji uždavė pačiai sau. Paskiau jos veidas nusi- 
giedrijo. - Manau, taip. Istorinės 1988-ųjų Lenktynės Dėl Baterijų. Api- 
bėgau kokias septynias parduotuves, įsigijau šimtus baterijų, o paskiau 
stabtelėjau Albione ir pasikroviau kėbulan molio rūsiui iškloti. Beveik 
esu tikra, kad abu tuos dalykus padariau tą pačią dieną. 

Darsyk iš rūpesčio jos kakta susiraukšlėjo, ir Gardneris minutėlę pa- 
galvojo, kad Bobė vėl atrodo įbauginta ir išsekusi - žinoma, ji vis dar 
buvo išsekusi. Išsekusi taip, kokią Gardneris ją matė praeitą naktį - iki 
kaulų smegenų. Vienos nakties miegas, kad ir koks ilgas bei gilus, ne- 
galėjo panaikinti išsekimo pėdsakų. O dar ta beprotiška, bemaž prilygs- 
tanti haliucinacijai kalba - apie knygą, parašytą per miegą, apie tai, ko- 
dėl visą kintamąją srovę namuose teikia D-elementai; apie keistas išvy- 
kas į Ogastą... | 

Tačiau įrodymai buvo čia, aplinkui. Jis matė juos. 

- „ir dar aną, - pasakė Anderson ir susijuokė. 

- Ką, Bobe? 

- Pasakiau, kad velniškas darbas buvo įrengti tą daikčiuką, kuris ge- 
neruoja srovę čia namuose ir tenai, prie kasinėjimų. 

- Kokių kasinėjimų? Ar tai tas dalykas miške, kurį norėjai man pa- 
rodyti? | 

- Taip. Jau greitai. Tik duok man dar kelias minutes, - Anderson vei- 
dan bepasakojant vėl sugrįžo toji patenkinta išraiška, ir Gardneris ūmai 
pagalvojo, kad taip tikriausiai gali atrodyti veidai visų tų, kurie kažką 
žino, ko nenorėtų pasakoti, tačiau ką privalo papasakoti - pradedant vi- 
siems atsibodusiu paskaitininku, 1937-ųjų metų Antarktikos ekspedici- 
jos dalyviu, vis dar saugančiu išblukusias skaidres, patvirtinančias jo 
žygį, ir baigiant Izmaeliu Jūrininku, paskutiniuoju iš nelaimingojo “Pe- 
kodo“, palydinčiu savo pasakojimą sakiniu, kuris atrodo nevilties 
šauksmu, tik skystai ir paviršutiniškai pateiktu kaip informacija: “Ir išt- 
rūkau aš vienas, kad tau apskelbčiau“*. Ar tik ne neviltis ir beprotystė 
jaučiama po Bobės džiugiais, nerišliais prisiminimais apie Dešimtį Pa- 
šėlusių Dienų Heivene, svarstė Gardneris. Turbūt, taip... Žinojo, kad 
taip. Kas gi geriau gebėtų įžvelgti tuos požymius? Nesvarbu, su kuo 
Bobė susidūrė čia per tą laiką, kol Gardneris skaitė poeziją apkūnioms 
matronoms ir jų nuobodžiaujantiems vyrams, - tatai bemaž išvedė ją iš 
proto. 

Kiek drebančia ranka Anderson užsidegė dar vieną cigaretę, ir deg- 
tuko liepsnelė mirksnį suplazdėjo. Tai buvo vienas iš tų dalykų, kuriuos 
gali pastebėti tik tada, jeigu jų tikiesi. | 

- Paskiau pritrūkau kiaušinių dėklų, o tam reikėjo baterijų tiek daug, 
kad vieno ar dviejų dėklų vis tiek būtų nepakakę. Tad susiradau vieną 
15 dėdės Frenko cigarų dėžių - palėpėje jų ten koks tuzinas medinių, 
Meibelė Nois iš sendaikčių supirktuvės netgi gal sumokėtų už jas kele- 
tą baksų, - o juk žinai, kokia ji šykšti, - ir prikimšus tualetiniu popie- 
rium pabandžiau padaryti lizdus baterijoms sustatyti. Na, supranti... liZ- 
dus? | I 

Dešiniosios rankos smiliumi Anderson padarė greitus badomuosius 
judesius ir paskiau spindinčiomis akimis pažvelgė į Gardą - ar jisai sup- 
rato. Gardneris linktelėjo. Nerealumo jausmas vėl buvo beatsėlinąs - ta- 
sai jausmas, kad jo sąmonė tuoj tuoj prasisunks pro kiaušą ir nuplūdu- 
riuos palubėn. “Girtam būtų aiškiau“, - pagalvojo jis, ir galvą ėmė 
tvinkčioti smarkiau. 

- Bet elementai visvien nesilaikė, - jinai užgesino cigaretę ir tuoj pat 
užsidegė kitą. - Jie pašėlo, tiesiog pašėlo. Aš irgi. Paskiau man toptelė- 
jo mintis. | 


* Užuomina į H. Melvilio romaną “Mobis Dikas“, o pastaroji citata jame 
- iš ST Jobo kn. I, 14-19: 

Jie? 

- Nukakau pas Čipą Makoslendą. Na, žinai, kur: prie Iškasos kelio? 

Gardneris papurtė galvą. Niekad jam neteko būti Iškasos kelyje. 

- Na, jis įsikūręs ten su savo moteriške - man regis, jinai jo sugyven- 
tinė - ir kokia dešimčia vaikiūkščių. Žmogau, kas per nevaleika... pur- 
vą nuo jos kaklo, Gardai... nuplautum, pirma pasitelkęs pneumatinį kal- 
tą. Lyg buvo jis anksčiau vedęs ir... na, nesvarbu... tiesiog... neturėjau 
su kuo pasikalbėti... Noriu pasakyti, kad jie nekalba - bent ne taip, kaip 
kalbėtųsi dvejetas Žmonių, ir aš vis maišau dalykus, kurie nesvarbūs, su 
dalykais, kurie... . 

Anderson ėmė berti žodžius vis greičiau ir greičiau, kol galiausiai 
šie bemaž pradėjo kliūti vienas už kito. “Dabar ji tratina kaip iš kulkos- 
vaidžio, - pagalvojo Gardneris šiek tiek išgąstingai, - ir netrukus arba 
pratrūks šaukti, arba verkti"'. Nežinojo, ko labiau bijosi, ir vėl prisimi- 
nė Izmaelį - Izmaelį, vaikštinėjantį Bedfordo gatvėmis, Masačūsetso 
valstijoje, atsiduodantį daugiau beprotybe negu banginio taukais ir ga- 
liausiai sugriebiantį kokį nors nelaimingai pasitaikiusį praeivį ir visa 
gerkle šaukiantį: Klausyki! Aš ištrūkau, po šimts, vienas, kad tau aps- 
kelbčiau, ir pasistenk išklausyti, velniai tave rautų! Pasistenk išklausy- 
ti, jeigu nenori vietoje žvakutės gauti į užpakalį šio žeberklo! Papasa- 
kosiu tau istoriją apie tą sušiktą baltąjį banginį, IR TU IŠKLAUSYSI! 

Siekęs ranka per stalą, palietė jos ranką. 

- Tu papasakok, kaip anksčiau buvai pratusi. Esu čia ir išklausysiu. 
Turime laiko; kaip pati pasakei, šiandien tau laisva diena. Tad susilė- 
tink. Jeigu aš užmigsiu, žinosi, kad per toli nukrypai į šalį. Gerai? 

Anderson nusišypsojo - jai aiškiai palengvėjo. Gardneris norėjo vėl 
paklausti, kas dedasi miške. Dar daugiau - kas jie tokie? Bet geriausia 
palaukti. “Visi blogumai ištinka laukiantįjį", - pagalvojo jis, ir po pau- 
ZėS, PET kurią telkė mintis, Bobė kalbėjo toliau. 

- Čipas Makoslendas turi tris ar keturias vištides - tai buvau besa- 
kanti. Už porą baksų galėjau gauti tiek kiaušinių dėklų, kiek man reikė- 
j0... netgi keletą didelių lakštų kiaušiniams pakuoti. Kiekviename iš jų 
- po dešimtį tuzinų duobučių. 

Anderson džiugiai nusijuokė ir pridūrė kai ką, nuo ko Gardnerio oda 
nuėjo pagaugai. 

- Dar jų nepanaudojau, bet kai tai padarysiu, manau, turėsime pa- 
kankamai energijos visam Heivenui, kad galima būtų apsieiti be centri- 
nės jėgainės maitinimo. Ir dar liks Albionui ir didžiajai daliai Trojos. 

- Taigi srovę susikūriau čia - Dievuliau, aš blaškaus - ir jau turiu tą 
įtaisėlį prie rašomosios mašinėlės... ir aš iš tiesų miegojau - na, bent nu- 
migau - ir kaip tik iki čia buvome priėję, tiesa? 


147 


Gardneris linktelėjo, stengdamasis sugromuliuoti mintį, kad tai gali 
būti tiesa ar haliucinacija, kai Bobė atsainiai pareiškė iš šimto dvide- 
šimties D-elementų baterijų galėjusi padaryti “įtaisėlį"", kuris tiektų 
energiją trim nedideliems miestams. 
 - Įtaisas prie rašomosios mašinėlės veikia... - Anderson susiraukė. 
Pakreipė kiek galvą, lyg ko nors klausytųsi. - Lengviau bus tau parody- 
ti. Gal nueitum ten ir įsuktum popieriaus lapą? 

- Gerai, - jis pasuko svetainės durų link, bet nuo jų atsigręžė: - Tu 
neini? 

Bobė nusišypsojo: 

- Aš liksiu čia. | 

Ir tuomet Gardneris suvokė esmę. Suvokė ir netgi kažkuriuo proti- 
niu lygiu, kur gryna logika kužda, jog taip gali būti, perprato - argi ne- 
mirtingasis Holmsas pats nėra pasakęs, kad kai atmeti neįmanoma, turi 
patikėti tuo, kas likę, nors ir kaip neįtikima tai atrodytų? O juk ant sta- 
lo, šalia rašomosios mašinėlės, Bobės kartais vadinamos “žodiniu akor- 
deonu", tikrai gulėjo naujas romanas. 

Aka, bet rašomosios mašinėlės pačios savaime nerašo knygų, Gar- 
dai, senas bičiuli. Žinai, ką veikiausiai pasakytų nemirtingasis Holm- 
sas? Štai ką: faktas, kad šalia Bobės rašomosios mašinėlės guli naujas 
romanas, podraug su faktu, kad šis romanas tau niekad anksčiau ne- 
matytas, dar nereiškia, kad tai naujas romanas. Holmsas pasakytų, kad 
Bobė parašius tą romaną kažkada seniau. Paskiau, kai tavęs čia nebu- 
vo, o Bobei jaukėsi pusrutuliai, jinai ištraukė jį ir padėjo šalia rašomo- 
sios mašinėlės. Gal ji ir tiki tuo, ką sako, bet tai nereiškia, kad taip ir 
yra. 

Gardneris nuėjo į užgriozdintą svetainės kampą, kur Bobė rašydavo. 
Vieta gan patogi - čia pat knygų lentyna, iš kurios, išsilenkusi atgal ant 
kėdės kojų, ji galėdavo pasiimti, ko prireikdavo. Jis pernelyg geras, kad 
būtų romanas iš stalčiaus. 

Žinojo, ką ir apie tai pasakytų nemirtingasis Holmsas: pripažintų, 
kad “Bizonų kariai" negali būti romanas iš stalčiaus, tačiau imtų ginčy- 
tis, kad parašyti romaną per tris dienas - ir ne prie rašomosios mašinė- 
lės, o trumpais nusnūdžiais tarp besikartojančių pašėlusios veiklos pro: 
puolių - po perkūnėliais, neįmanoma. 

Be to, romanas neištrauktas iš kokio nors stalčiaus. Gardneris tai su- 
vokė, nes pažinojo Bobę. Ji taip pat nesugebėtų nugrūsti tokį gerą roma- 
ną į stalčių, kaip Gardneris - išlikti šalto proto, svarstant branduolinės 
energijos klausimus. 

Atsiknisk, Šerlokai, ir keliauk sau kartu su daktaru Vatsonu tąja dai- 
lia karietaite, kuria važinėdavai. Dievuliau, kaip noris išgerti! 

Noras - poreikis - išgerti sugrįžo visu bauginančiu stiprumu. 

- Tu ten, Gardai? - šūktelėjo Anderson. 

- Taip. || , 

Šįsyk jis sąmoningai pastebėjo kompiuterinio popieriaus ritinį, kurio 
galas laisvai karojo. Pažvelgė už rašomosios mašinėlės ir iš tikrųjų iš- 
vydo dar vieną Bobės “įtaisėlį". Šis buvo dar mažesnis - pusė kartoni- 
nio kiaušinių dėklo su paskutinėmis dviem duobutėmis tuščiomis. D- 
elementai stūksojo kitose keturiose, kiekvienas tvarkingai uždengtas tai- 
siais piltuvėliniais gaubčiukais (atidžiau įsižiūrėjęs, Gardas nusprendė, 
kad tai juostelės, iškirptos iš konservų skardinių ir kruopščiai išlanksty- 
tos, kad tiktų alavinėms galvutėms), kiekvienas su laidu, išeinančiu iš 
gaubčiuko pliusinio poliaus... Vienas raudonas, vienas mėlynas, vienas 
geltonas, vienas žalias. Jie ėjo į kitą elektros grandinės plokštelę. Šioji 
- galimas dalykas, išimta iš radijo, - buvo palaikoma vertikaliai dviejų 
trumpų plokščių medgaliukų, priklijuotų prie rašomojo stalo su įspraus- 
ta tarp jų plokštele. Tuodu medgaliukai, veik panašūs į lovelius kreidai 
prie mokyklinės rašomosios lentos, Gardneriui buvo tokie juokingai pa- 
žįstami, jog iš pradžių jis nesusigaudė, kas jie tokie. Paskiau jam paaiš- 
kėjo - tai padėkliukai, ant kurių dėlioji raides, kai žaidi “Spėk žodį". 

Vienas laidas, beveik storumo kaip kintamosios srovės kabelis, nuo 
elektros grandinės plokštelės ėjo į rašomąją mašinėlę. 

- Įsuk popierių! - šūktelėjo Anderson. Ji nusijuokė. - Kaip tik /4 da- 
lį aš beveik pamiršau - kvaila, ar ne? Jie čia menkai tegalėjo padėti ir 
mažne išsikrausčiau iš proto, kol radau sprendimą. Vieną dieną tupėjau 
tūlike, gailėdamasi, kodėl vis dėlto neturiu vienos iš tų prakeiktųjų žo- 
džių šaudyklių, ir kai siekiau tualetinio popieriaus... Eureka! Vyruti, tai 
apkvaišau! Nagi, įsuk, Gardai! 

Ne. Tučtuojau išeinu, pakeleivingomis mašinomis nusigaunu iki 
"Raudonosios Karvės" Hempdene ir taip nusitašau, po šimts, jog nie- 
kad to nebeprisiminčiau. Visai nenoriu žinoti, kas tokie tie jie". 

Tačiau vis tiek patraukė ritinį, pakišo perforuotąjį pirmo lapo galą 
po voleliu ir pasuko rankenėlę senos mašinėlės šone, prispausdamas po- 
pierių. Širdis daužėsi stipriai ir tankiai. 

- Tvarka! - šūktelėjo jis. - Ar nori, kad aš... ee, įjungčiau ką nors? - 
nematė jokio jungiklio, o jeigu ir būtų matęs, nebūtų norėjęs prie jo pri- 
siliesti. 

- Nėra reikalo! - atsišaukė ji. Gardas išgirdo spragtelėjimą. Po jo pa- 
sigirdo ūžesys - garsas kaip motorėlio vaikiškame elektriniame trauki- 
nuke. 

Iš Anderson rašomosios mašinėlės ėmė lietis žalia šviesa. 

Gardneris nejučia žingtelėjo atgal, kliūdamas kojomis kaip medinė- 
mis. Ta šviesa spinduliavo pro klavišus keistais išsiskiriančiais srautais. 
“Underwood"' šonuose buvo stikliniai skydeliai, kurie dabar švytėjo ne- 
lyginant akvariumo sienelės. 

Staiga rašomosios mašinėlės klavišai pradėjo patys spaudytis, slan- 
kiodami aukštyn ir žemyn, tarsi muzikantui grojant fortepijonu. Veži- 
mėlis judėjo greitai, ir raidės biro popieriumi: 


Tamsioj gelmėj mano tėvas guli 


„ Dzinkt! Dzvankt! 
Vežimėlis sugrįžo. 
„Ne. Aš to nematau. Netikiu, kad matau. 


Ir tartum perlai jo akys žiūri 


Šleikšti žalsva šviesa liejasi pro klavišus ir viršum žodžių nelyginant 
radono švytėjimas. 
Dzinkt! Dzvankt! 


„Reingoldo " sausasis - tai mano alus 


Regis, eilutė pasirodė per sekundę. Greitas klavišų kalenimas susi- 
liejo išvien. Tartum stebėtum, kaip stuksena Žinias teletaipas. 


“Reingoldą " tad pirki pamiršęs kitus! 


Dieve mano, nejaugi ji tikrai šitai daro? O gal čia tik apgaulė? 
Šio naujo stebuklo akivaizdoje išklibusiu protu jis vėl karštligiškai 
kreipėsi į Šerloką Holmsą - apgaulė, žinoma, apgaulė, vargšės senutės 
Bobės nervų suirimo pasekmė... Labai kūrybingo nervų suirimo. 
Dzinkt! Dzvankt! Vežimėlis sugrįžo atgal. 


, 


Ne apgaulė, Gardai. 


Vežimėlis vėl sugrįžo atgal, ir stuksenantys klavišai jo išplėstoms 
pastėrusioms akims išmušė: 


Tu iš pradžių buvai teisus. Aš tai darau iš virtuvės. Įtaisas už 
rašomosios mašinėlės jautrus mintims - kaip fotoelementas jaut- 

rus šviesai. Tas daikčiukas, atrodo, aiškiai pagauna mano min- 
tis iki penkių mylių atstumo. Jeigu būnu toliau - tada visa išeina 
iškreipta. O jeigu daugiau nei už dešimties mylių - išvis neveikia. 


Dzinkt! Dzvankt! Didelė sidabro spalvos intervalų rankena dusyk 
suveikė savaime paslinkdama popierių, kuriame jau buvo trys puikiai 
atspausdintos strofos, - aukštyn per kelias eilutes. Paskiau vėl pradėjo 
stuksenti: 


Tad matai, kad man dirbant prie romano nereikėjo sėdėti už 
rašomosios mašinėlės - žinai, brolyti, viskas be rankų! Toji varg- 
šė senutė “Underwood" pastarąsias dvi ar tris dienas lakstė kaip 
pašėlusi, Gardai, ir visą laiką ji veikė, kol aš buvau miške, triū- 
siau po namus ar apačioje rūsyje. Bet, kaip sakiau, daugiausia 
aš miegojau. Įdomu... net jeigu kas nors būtų mane įtikinęs, kad 
esama tokio įtaiso, nebūčiau patikėjusi, kad jis veiks dėl manęs, 
nes aš prasta diktuotoja. Visada tvirtindavau, jog pati turiu ra- 
šyti savo laiškus, nes man reikia matyti žodžius popieriuje. Pa- 
vyzdžiui, niekad nesugebėdavau įsivaizduoti, kaip kas nors gali 
padiktuoti visą romaną į magnetofoną, nors, regis, kai kurie ra- 
šytojai būtent taip daro. Bet čia visai nepanašu į diktavimą, Gar- 
dai - tai tartum tiesioginis nuorašas iš pasąmonės, veikiau sap- 
nas, nei romano rašymas... tačiau tai, kas iš to išeina, nepanašu 
į sapnus, kurie dažai būna siurrealistiški. Iš tikrųjų čia nė jokia 
rašomoji mašinėlė. Tai sapnų mašina. Tačiau sapnuojanti racio- 
naliai. Kažkaip grandioziškai keista, kad jie davė ją man, ir aš 
galėjau parašyti “Bizonų karius". Tu teisus, tai iš tiesų geriau- 
sia, ką aš kada nors esu parašiusi, bet vis tiek iš esmės Laukinių 
vakarų opera. Tai tas pat, kaip išrasti amžinąjį variklį, kad tavo 
vaikiūkštis tau daugiau neįkyrėtų, vis prašydamas, kad jo auto- 
mobiliuke pakeistum baterijas! Bet ar gali įsivaizduoti, kas būtų 
buvę, jeigu F. Skotas Ficdžeraldas būtų turėjęs tokį dalykėlį? Ar- 
ba Hemingvėjus? Folkneris? Selindžeris? 


Po kiekvieno klaustuko rašomoji mašinėlė mirksniui nutildavo ir 
tuoj vėl pažerdavo naują pavardę. Po Selindžerio ji galutinai sustojo. 
Gardneris skaitė tekstą, kai tasai rodėsi iš po klavišų, tačiau mašinaliai, 
nesuprasdamas prasmės. Jo akys sugrįžo prie pastraipos. Aš maniau, 
kad tai apgaulė, kad ji galbūt ką nors prijungė prie mašinėlės tiems 
dviems trumpiems eilėraštukams atspausdinti. O toji parašė... 


151 


Toji parašė: Ne apgaulė, Gardai. 

Staiga jis pagalvojo: Ar tu gali skaityti mano mintis, Bobe? 

Dzinkt! Dzvankt! Vežimėlis staiga sugrįžo, ir jis pašoko, mažne 
šūktelėdamas. 


Taip. Tačiau tik trupučiuką. 
Ką mes darėme liepos 4-ąją tais metais, kai aš mečiau dėstęs? 


"Nuvažiavom į Derį. Tu pasakei, kad pažįsti vyrioką, kuris 
mums parduos marichuanos suktinių su hašišu. Pardavė, bet vi- 
sos jos pasirodė šlamštas. Tu buvai gerokai išgėręs ir norėjai su- 
grįžti jam perskelti makaulę. Nepajėgiau tavęs perkalbėti, tad 
mudu sugrįžome, ir trenk mane perkūnai, jeigu jo namas nelieps- 
nojo. Vyriokas turėjo rūsyje daug tikros žaliavos ir netyčia nu- 
metė į jos dėžę nuorūką. Tu pamatei gaisrą, ugniagesių mašinas 
ir taip ėmei kvatotis, jog išgriuvai į gatvę. 


Nerealumo jausmas dabar buvo stiprus kaip niekad. Stengėsi jį nus- 
lopinti, neprisileisti artyn, akimis vis ieškodamas ankstesnėje pastraipo- 
je dar kai ko. Po vienos dviejų sekundžių aptiko: Kažkaip grandioziškai 
keista, kad jie davė jį man.. 

O ankščiau Bobė buvo pasakius: Bet elementai visvien nesilaikė. Jie 
pašėlo, tiesiog pašėlo... | 

Jo skruostai degė tartum nuo karščio, tačiau kakta buvo šalta kaip 
maišelis su ledu - netgi pastovus tvinkčiojantis skausmas viršum kairio- 
sios akies atrodė šaltas... negilūs jo dūriai kartojosi metronomišku regu- 
liarumu. | | | 

Žvelgdamas į rašomąją mašinėlę, pritvinkusią kažkokios kraupios 
žalios šviesos, Gardneris pagalvojo: Bobe, kas tokie “jie"'? 

Dzinkt! Dzvankt! 

Klavišai sutarškėjo, raidės rikiavosi į į žodžius, žodžiai rikiavosi į vai- 
kišką kupletą: 


Naktį gūdžią, naktį tamsią 
Tominokeriai ten 


Beldžias trankiai. 


Džimas Gardneris sukliko. 

Pagaliau jo rankos liovėsi drebėjusios - tik tiek, jog jis įstengė pakel- 
ti karštą kavą sau prie burnos, neišliedamas jos visos ant savęs ir taip 
neužbaigdamas rytinių beprotiškų linksmybių keliais nudegimais. 

Anderson iš kitos stalo pusės užjaučiančiomis akimis stebėjo jį. 
Tamsiausiose savo podėlio gelmėse, toli nuo visų “alkoholinių atsargų" 
ji laikė labai gerą brendį ir dabar pasiūlė Gardneriui pasigardinti gero- 
ku jo gurkšniu į kavą. Jis atsisakė - ne tik su gailesčiu, bet ir su tikra 
kančia. Jam reikėjo to brendžio - būtų pribukinęs galvos skausmą, o gal 
ir visai nuslopinęs. O svarbiausia, būtų pradėjęs vėl koncentruoti min- 
tis. Pradėtų atsikratyti to aš-ką-tik-išplaukiau-pasaulio-pakraštin jaus- 
mo. | 

Tačiau visa bėda, kad jis jau pasiekęs “tą" tašką, ar ne? Taip, tikrai. 
Tašką, kuriame jis neapsistotų ties vienu gurkšniu brendžio kavoje. Jų 
ir taip jau buvo per daug nuo to laiko, kai jis atidarė dureles Bobės van- 
dens šildytuvo apačioje ir paskiau užlipo viršun išmesti kiek viskio. Ta- 
da buvo saugu; o dabar atmosfera buvo pritvinkus nerimo kaip prieš 
tornadą. 

Taigi: daugiau negerti. Netgi nė airiškai pagardintos kavos, kol ga- 
lutinai neperpras, kas čia dedasi. Taip pat, kas darosi Bobei. Tatai visų 
pirmiausia. 

- Gailiuos, kad išsprūdo tas paskutinysis gabalėlis, - pasakė Ander- 
son, bet nežinau, ar būčiau susilaikiusi. Sakiau tau, kad tai sapnų maši- 
na; bet ji kartu ir “pasąmonės mašina". Iš tikrųjų aš nelabai teišskaitau 
tavo mintis, Gardai - bandžiau tai daryti su kitais žmonėmis, ir dauge- 
liu atveju būdavo taip lengva, kaip įbesti pirštą į šviežią tešlą. Gali 
įsiskverbti gilyn iki pat galo - iki to, ką tu pavadintum idu*... tačiau tai 
tūno baisiai giliai, kupina siaubingiausių dalykų... neįvardytum jų dargi 
idėjomis... veikiausiai tu pasakytum, jog tai vaizdiniai. Paprasti kaip 
vaikiškos keverzonės, bet jie gyvi. Kaip tos žuvys, kurios randamos 
vandenyno gelmėse - iškeltos paviršiun jos susprogsta, - Bobė staiga 
sudrebėjo. - Jie gyvi, - pakartojo. 

Sekundę nebuvo girdėti nė garso, tik paukščiai čirškėjo už lango. 

- Šiaip ar taip, iš tavęs teišgaunu tik tai, kas paviršiuje, ir didžioji 
dalis viso to suskilę ir iškreipta. Jeigu tu būtum kaip bet kuris kitas, Ži- 
nočiau, kas tau darosi, ir kodėl atrodai taip sušiktai... 

- Dėkui, Bobe. Žinojau, kad esama priežasties, dėl kurios taip atkak- 
liai stengiaus čia atvažiuoti, ir jeigu ne dėl maisto gaminimo, tai dėl pa- 
gyrų, - jis šyptelėjo, tačiau veikiau nervindamasis, ir užsirūkė. 


* id - žemiausias pasąmonės lygis (psichoanalizės terminas). 

- Taigi, - kalbėjo toliau Bobė, lyg jis nė nebūtų įsiterpęs, - galiu pa- 
daryti keletą moksliškų prielaidų, remdamasi tuo, kas tau anksčiau nu- 
tiko, tačiau tutėsi man smulkiau papasakoti... Negalėčiau sušniukštinė- 
ti, jeigu ir norėčiau. Nesu tikra, ar pajėgčiau išsiaiškinti, net jeigu išs- 
tumtum viską minčių paviršiun ir išskleistum prieš mane lyg ant kilimė- 
lio. Bet kai tu paklausei, kas “jie? tokie, tas eilėraštukas išplaukė iš pa- 
sąmonės nelyginant didžiulis burbulas. Ir pats užsirašė mašinėle. 

- Gerai,.- pasakė Gardneris, nors nebuvo gerai... Nieko nebuvo ge- 
rai. - Bet kas jie tokie, neskaitant tominokerių? Elfai? Kaukai? Gno... 

- Paprašiau tavęs, kad apsidairytum aplink, nes norėjau, kad suvok- 
tum, kaip visa tai didu, - pasakė Anderson, - kokios toli siekiančios ga- 
li būti išvados. 

- Na, aš tai tikrai suprantu. - Gardnerio lūpų kampučiuose šmėkšte- 
lėjo šypsenėlė. - Dar keletas tokių toli siekiančių išvadų, ir man gali 
vilkti tramdomuosius marškinius. 

- Tavieji tominokeriai atėjo iš kosmoso, - pasakė Anderson. - Ma- 
nau, kad ir pats jau tai sumojai. 

“Turbūt tokia mintis daugiau nei šmėstelėjo", - pagalvojo jis, tačiau 
burna buvo sausa, rankos sustingusios apie kavos puodelį. 

- Ar jų yra čia aplinkui? - paklausė, ir atrodė, kad jo balsas eina iš 
kažkur toli toli. Staiga pabūgo apsisukti, pabūgo, kad galbūt išvys išlen- 
dant iš podėlio kokį kreivą šleivą padarą su trim akimis ir styrančiu 
vietoje burnos ragu - ką nors tokį, kurio vieta būtų kino ekrane, galbūt 
“Žvaigždžių karų" epopėjoje. 

- Manau, kad jie tikrąja fizine prasme yra seniai mirę, - rarhiai pa- 
reiškė Anderson. - Veikiausiai mirę dar gerokai prieš tai, kai žemėje at- 
sirado žmonės. Betgi... Karuzas miręs, tačiau jis vis dar dainuoja iš vel- 
niškos daugybės plokštelių, tiesa? | 

- Bobe, - paprašė Gardneris, - papasakok man, kas nutiko. Noriu, 
kad pradėtum nuo pradžios ir baigtum žodžiais: “Tada tu priėjai taku- 
čiu kaip tik pačiu laiku, kad mane sugriebtum, kai praradau sąmonę". 
Ar gali tai padaryti? 

- Nevisiškai, - nusišiepė ji. - Bet pasistengsiu, jei pajėgsiu. 


8 
Anderson kalbėjo ilgai. Kai baigė, jau buvo po vidudienio. Gardas 
sėdėjo ant virtuvės stalo ir rūkė, tik sykį atsiprašė ir nuėjo į vonios kam- 
barį, kur išgėrė dar tris tabletes aspirino. 
Anderson pradėjo nuo to, kaip suklupo, papasakojo, kaip sugrįžo ir 
atkasė daugiau laivo, - pakankamai, kad suvoktų aptikusi kai ką iš tie- 


154 


sų unikalaus, - ir paskiau sugrįžo trečiusyk. Nepasakė apie Čaką Švil- 
piką, kuris buvo nudvėsęs, tačiau aplinkui neskraidė musės, nei apie 
mažėjančią Piterio kataraktą, nei apie apsilankymą pas veterinarą Ete- 
ridžą. Ji sklandžiai praleido visus tuos dalykus, tiktai pasakydama, kad 
sugrįžusi po savo pirmos darbo dienos prie to daikto, aptiko Piterį nu- 
gaišusį ant priekinio priebučio. 

- Atrodė tartum būtų užmigęs, - pasakė Anderson, ir jos balse pasi- 
girdo salsva gaidelė, tokia nebūdinga Bobei, kurią jis pažinojo, jog 
Gardneris metė į ją įdėmų žvilgsnį... ir greitai nuleido akis į savo ran- 
kas. Anderson nuliejo ašarėlę. 

Po kiek laiko Gardneris paklausė: 

- Kas toliau? 

- Tada tu atėjai takučiu kaip tik pačiu laiku, kad mane sugriebtum, 
kai praradau sąmonę, - nusišypsojo Anderson. 

- Nesuprantu, ką turi omeny. 

- Piteris nugaišo birželio dvidešimt aštuntąją, - pasakė Anderson. 
Visados ne itin mokėjo meluoti, bet šįsyk jai išėjo sklandžiai ir natūra- 
liai. - Tai paskutinė diena, kurią pamenu aiškiai ir nuosekliai. Tai yra, 
iki tu pasirodei praeitą vakarą, - ji atvirai, be klastos nusišypsojo Gard- 
neriui, tačiau tai irgi buvo melas - jos aiškūs, nuoseklūs, nesujaukti pri- 
siminimai baigėsi dieną anksčiau, birželio 27-ąją, kai stovėjo viršum to 
milžiniško palaidoto žemėje daikto, tvirtai suspaudusi kastuvo rankeną. 
Užsibaigė, kai sukuždėjo “visa puiku" ir ėmė kasti. Teisybė, buvo gali- 
ma daugiau papasakoti, kur kas visko daugiau, bet nepajėgė nuosekliai 
prisiminti, o ką ir prisiminė, tai turėjo būti suredaguota... rūpestingai su- 
redaguota. Pavyzdžiui, juk negali tiksliai pasakyti Gardui tiesos apie Pi- 
terį. Dar ne. Jie pasakė, jog negali, bet dėl to jai nė nereikėjo nurodyti. 

Jie taip pat pasakė, kad Džimą Gardnerį reikia labai labai atidžiai 
stebėti. Žinoma, neilgai - greitai Gardas bus 

(vienas iš mūsų) 

. komandoje. Ir būtų puiku turėti jį komandoje, nes jeigu ir buvo kas 
nors pasaulyje, ką Anderson mylėjo, tai Džimas Gardneris. 

Bobe, kas "jie"'? 

Tominokeriai. Tasai žodis, išplaukęs iš drumstų Gardnerio sąmonės 
gelmių nelyginant sidabraspalvis burbulas, visai tinkamas vardas kaip 
bet kuris kitas, ar ne? Žinoma, dar geresnis už kai kuriuos kitus. 

- Taigi, kas dabar? - paklausė Gardneris, uždegdamas jai paskutinę 
cigaretę. Atrodė kiek apdujęs ir atsargus. - Nesakau, kad galiu visa tai 
nuryti... - ir jis šiek tiek baugščiai nusijuokė, - o gal mano ryklė nepa- 
kankamai plati, kad viskas iškart nuslinktų žemyn. 

- Suprantu, - sutiko Anderson. - Manau, kad pagrindinė priežastis, 
kodėl aš taip mažai prisimenu apie pastarąją savaitę - tai, kad visa tp. 
keista. Lyg tavo mintis veiktų išcentrinė jėga. 
Jai nepatiko, kad meluoja Gardui; dėl to jautėsi nesmagiai. Bet visos 
melagystės gan greitai baigsis, Gardas bus... bus... 

Na... įtikintas. | 

Kai pamatys laivą. Kai pajus jį. 

- Nesvarbu, kiek aš tikiu ar netikiu, matyt, esu priverstas didžia da- 
limi visu tuo patikėti. 

- “Kai atmeti neįmanoma, lieka tiesa, kad ir kokia neįtikima atro- 
dytų"'. 

- Tu irgi tai Žinai, taip? 

- Maždaug. Galbūt nė nežinočiau, iš kur tai, jeigu nebūčiau sykį ar 
du girdėjusi tave tą sakant. 

Gardneris linktelėjo. 

- Ką gi, manau, tai tinka situacijai, kokią čia turime. Jeigu netikėsiu 
savo pojūčių akivaizdumu, turėsiu manyti, jog išprotėjau. Nors Dievas 
žino, kiek žmonių džiaugtųsi galėdami paliudyti, kad aš kaip tik toks. 

- Tu neišprotėjai, Gardai, - ramiai pasakė Anderson ir padėjo savo 
plaštaką ant jo rankos. Apsukęs ją, Gardneris spustelėjo Bobės delną. 

- Na... žinai, žmogus, kuris šovė į žmoną... atsiras tokių, kurie pasa- 
kys, kad tai gana įtikinamas pamišimo įrodymas, supranti? 

- Gardai, tai buvo prieš aštuonerius metus. 

- O tą tipą, kurį stuktelėjau į krūtinę - prieš aštuonias dienas. Taip 
pat vaikiaus su lietsargiu vieną tipą per Arbergo holą ir po valgomąjį, ar 
aš tau nepąsakojau? Per pastaruosius penkerius metus mano elgesys vis 
labiau krypo į savidestrukciją... 

- Sveiki, mielieji: maloniai kviečiame į Nacionalinę Savigailos Va- 
landėlę! - linksmai pragydo Bobė Anderson. - Šio vakaro svečias... 

- Vakar rytą jau buvau beketinąs nusižudyti, - ramiai ištarė Gardne- 
ris. - Jeigu man nebūtų šovęs galvon įsitikinimas, - iš tiesų tvirtas įsiti- 
kinimas, - kad tave ištiko bėda, šiandien jau manimi maitintųsi žuvys. 

Anderson įdėmiai pažvelgė į jį. Jos delnas pamažu iki skausmo sus- 
paudė jo ranką. 

- Dieve, ką tu kalbi! Tikrai? 

- Žinoma. Nori žinoti, kaip buvo bloga? Atrodė, kad tomis aplinky- 
bėmis tai protingiausia, ką galiu padaryti. 

- Na, liaukis. | 

- Rimtai. Paskiau šovė ta mintis. Mintis, kad tave ištiko bėda. Tad aš 
tai atidėjau, iki paskambinsiu tau. Bet tavęs čia nebuvo. 

- Tikriausiai buvau miške, - tarė Anderson. - Ir tu atskubėjai, - pa- 
kėlė jo ranką sau prie burnos ir švelniai pabučiavo. - Jeigu visas tas bep- 
rotiškas reikalas neturi kitokios prasmės, tai nors jo dėka tu likai gyvas, 
šikniau. 

- Kaip visados aš didžiai paveiktas bemaž prancūziškų tavo komp- 
limentų užmoju, Bobe. 

- Jeigu tu kada nors iš tikrųjų tai padarytum, pasistengsiu, kad ant 
tavo antkapio, Gardai, būtų iškaltos raidės ŠIKN IUS taip giliai, kad 
bent šimtą metų neišsitrintų. 

- Ką gi, dėkui, - pasakė Gardneris. - Bet kol kas tau neteks dėl to rū- 
pintis. Nes vis dar tą pat jaučiu. 

- Ką? 

- Tą jausmą, kad tave ištikus bėda. 

Ji pabandė nusukti akis į šalį, pabandė atitraukti ranką. 

- Pažvelk į mane, Bobe, po paraliais! 

Galiausiai nenoromis ji pakluso, kiek atkišus apatinę lūpą su ta už- 
sispyrėliška išraiška, kurią jis taip gerai pažinojo, - bet ar tik ji neatro- 
dė mažumėlę sunerimus? Jo nuomone, taip. 0 

- Visa tai tarytum puiku, - naminis srovės šaltinis iš D-elementų, sa- 
vaime besirašančios knygos, Dievas žino, kas dar, - tačiau kodėl taip 
jaučiu, kad tave ištiko bėda. 

- Nežinau, - tyliai atsakė ji ir atsistojo suplauti indų. 

- Žinoma, aš dirbau, po šimts, bemaž, kol neišgriuvau, tai viena, - 
pasakė Anderson. Dabar ji stovėjo nugara į jį, ir Gardui atrodė, kad bu- 
vo tuo labai patenkinta. Lėkštės skimbčiojo karštame, muiliname van- 
denyje. - Ir žinai, aš nesakiau “Ateiviai iš kosmoso, hm, pigi švari 
elektros energija ir telepatija - didelis dalykas“. Mano paštininkas ap- 
gaudinėja savo žmoną, aš žinau tai, nors anaiptol nenoriu kištis į sveti- 
mus reikalus, bet šitai jam tiesiog kaip ant kaktos užrašyta. Nematyti to 
taip pat neįmanoma, kaip nepastebėti šimto pėdų aukščio neoninės iška- 
bos. Dievuliau. 

- Suprantu, - tarė jis ir Page vojo: “Ji nesako tiesos: bent ne visą, ir 
aš nemanau, kad netgi ji ją žino". - Lieka klausimas: ką mums dabar da- 
ryti? 

- Nežinau, - ji atsisuko, pamatė Gardo pakeltus antakius ir pasakė: - 
Nejau manei, jog duosiu atsakymą dailučiu, iki penkių šimtų eilučių ra- 
šinėliu? Negaliu. Turiu kai kurių minčių, bet ne daugiau. Netgi gal nela- 

bai tikusių. Manau, pirmiausia tave reikia nuvesti tenai, kad galėtum 

(būti įtikintas) 

pažvelgti į jį. O paskiau... na... 

Gardneris ilgai į ją stebeilijo. Šįsyk Bobė nenuleido akių; jos žvelgė 
plačiai ir atvirai. Bet kažkas čia ne taip, kažkas netikra ir be dermės. 
Štai, pavyzdžiui, toji dirbtinė salsva gaidelė Bobės balse, kai kalbėjo 
apie Piterį. Galbūt ašaros buvo tikros, bet tasai tonas... tonas perdėm ap- 
simestinis. 

- Gerai. Eime ir pažiūrėsim į tavąjį laivą žemėje. 

- Bet pirma užkrimskim priešpiečių, - taikiai pasiūlė Anderson. 

- Tu vėl alkana? 

- Žinoma. O tu - ne? 

- Dievuliau, aišku ne! 

- Tuomet aš pavalgysiu už mus abu, - tarė Anderson, ir ji taip pa- 
darė. 


GARDNERIS 
NUSPRENDŽIA 


1 


- Dieve brangus, - Gardneris sunkiai susmuko ant šviežio kelmo. Ju- 
to - jei nebūtų atsisėdęs, būtų parkritęs. Lyg gavęs smūgį į paširdžius. 
Ne, pojūtis dar keistesnis ir aštresnis. Tartum jam būtų įgrūdę burnon 
galingo dulkių siurblio žarną ir įjungę, per sekundę ištraukdami visą orą 
iš plaučių. - Dieve brangus, - pakartojo jis silpnu, pridususiu balsu. Re- 
gis, tik tiek pajėgė iš savęs išspausti. 

- Tai bent, ką? 

Juodu jau buvo perpus nusileidę šlaitu, netoli tos vietos, kur Ander- 
son aptiko negyvą švilpiką. 

Anksčiau šlaitas buvo gana tankiai apaugęs mišku. Dabar per me- 
džius buvo iškirstas takas, kad juo galėtų pravažiuoti keista transporto 
priemonė, kurią Gardneris bemaž atpažino. Stovėjo Anderson išraustos 
duobės pakrašty ir greta jos bei atkasamo daikto atrodė tartum sumažin- 
tas. | 

Griovys dabar buvo dviejų šimtų pėdų ilgio ir dvidešimties pėdų 
pločio iš abiejų galų. Iškasos kraštai kokių keturiasdešimties pėdų ilgy- 
je linko išorėn iki trisdešimties pėdų pločio, ir tas išlinkis priminė mo- 
ters šlaunų siluetą. Pilkas laivo paviršius, kurio kauburys dabar išdidžiai 
pūpsojo iš žemės, priminė didžiulį plieninį arbatos dubenį. 

- Dieve brangus, - vėl atsiduso Gardneris. - Tik pažvelk į tą daiktą. 

- Aš jau žiūrėjau, - pasakė Bobė su vos pastebima santūria šypsenė- 
le. - Savaitę vis į jį žiūrėjau. Gražiausias daiktas, kokį kada nors esu 
mačiusi. Ir į išspręs daug problemų: "Atšuoliavo raitelis ant Žirgo lapatai, 
lapatai...? 

Tai prasiveržė pro ūkus. Gardneris pakėlė akis į Anderson, kuri gal- 
būt sklandė sutemose, iš kurių atkeliavo tasai nepaprastas daiktas. Nuo 
jos veido išraiškos Gardneris pašiurpo. Bobės akys nę tik žvelgė kažkur 
toli. Jos Žiojėjo tarsi tušti langai. 

- Ką turi omeny? 

- Mm? - Anderson apsidairė aplink, tartum busdama iš gilios nebū- 
ties. 

- Ką turi omeny - raitelis ant Žirgo? 

- Tave, Gardai. Ir save. Bet, man regis... man regis, daugiausia tave. 
Eime žemyn, pažiūrėsi. 0 

Anderson pradėjo greitai, su atsainia gracija, įgyta ankstesniu paty- 
rimu, leistis šlaitu. Nuėjo kokius dvidešimt žingsnių, kol suprato, kad 
Gardneris neseka iš paskos. Atsisukusi pažvelgė atgal. Jis buvo atsikė- 
lęs nuo kelmo, bet tiktai tiek. | 

- Jis tavęs neįkąs, - šūktelėjo Anderson. | 

- Ne? Tai ką man padarys, Bobe? | 

- Nieko! Jie mirę,“Gardai! Tavo tominokeriai iš tiesų egzistavo, bet 
jie buvo mirtingi, o šis laivas čia mažų mažiausia penkiasdešimt mili- 

"jonų metų. Ledynas ant jo perlūžo! Užslinko ant jo, bet nepajėgė paju- 
dinti iš vietos. Net visos tos tonos ledo nepajėgė jo išjudinti. Tad ledy- 
nas ant jo perlūžo. Tik pažvelk į žemių pjūvį ir pamatysi - lyg sustingu- 
si banga. Daktaras Bornas iš universiteto pakvaištų nuo to... bet j Jie kaip 
reikiant mirę, Gardai. 

- Ar tu buvai viduje? - paklausė Gardneris, nepasijudindamas iš 
vietos. 

- Ne. Liukas, - aš manau, ar jaučiu, kad jis yra, - vis dar po žemėm. 
Tačiau tai nekeičia to, ką Žinau. Jie mirę, Gardai. Mirę. 

"- Jie mirę, tu nebuvai laive, bet išradinėji kaip Tomas Edisonas, pa- 
gautas savosios ekstazės, ir gali skaityti mintis. Tad kartoju: ką tas daik- 
tas gali man padaryti? | 

Ir čia Bobė baisiausiai sumelavo - pasakė ramiai, nė kiek nesigailė- 
dama: | 

- Nieko, ko tu nenorėtum, - vėl ėmė leistis šlaitu, neatsigręždama 
pažiūrėti, ar Džimas seka iš paskos. 

Gardneris neryžtingai delsė, jam baisiai tvinkčiojo galvą. Galiausiai 
žengė paskui ją. 


Transporto priemonė šalia griovio pasirodė esanti senas Bobės sunk- 
vežimaitis - tiktai anksčiau tai buvo “Kantri Skvair“' furgonas. Ander- 
son parsivarė jį iš Niujorko, kai metė koledžą. Tai dėjosi prieš trylika 
metų, ir tada mašina jau nebuvo nauja. Varinėjo keliais iki 1984-ųjų, kai 
netgi Eltonas Barkeris, vienintelių Heivene “Shell"* garažo ir degalinės 
savininkas, atsisakė klijuoti ant jo techninės apžiūros lipduką. Paskiau 
vieną savaitgalį beprotiškai padirbėję, - beveik visą tą laiką juodu buvo 
girti ir Gardneris vis galvojo, kad tik per kažkokį stebuklą jie nesusisp- 
rogdino senu Frenko Gariko metalo pjovimo aparatu, - nurėžė furgono 
stogą tuoj viršum priekinės sėdynės iki pat galo, paversdami jį žemašik- 
niu sunkvežimaičiu. 

- Pažiūrėki tik, Gardai, senoli Gardai, - iškilmingai pareiškė Bobė 
Anderson, žvelgdama į furgono liekanas. - Mudu patys sukurpėm šau- 
nų bombonešį, - paskiau ji palinko į priekį ir išvėmė. Gardneris pakėlė 
ją ir nunešė ant priebučio (Piteris visąlaik vyniojosi neramiai jam apie 
kojas). Kol atnešė ten, Bobė buvo be sąmonės. Atsargiai padėjo ją ant 
lentų ir pats atsijungė. 

Žemašiknis sunkvežimaitis buvo tvirta Detroito seniena, bet vis tiek 
galiausiai užvertė kanopas. Anderson užkėlė jį ant kaladžių daržo gale, 
pareiškusi, kad niekas nepanorės jo pirkti netgi dalims. Gardneris tada 
pagalvojo, kad ji pasiduoda sentimentams. 

Dabar sunkvežimaitis buvo prisikėlęs iš numirusiųjų, nors mažai te- 
panėšėjo į tą pačią seną mašiną, neskaitant mėlynos spalvos ir išlikusių 
medį imituojančių šonų, kurie buvo firminis “Kantri Skvair“ požymis. 
Vairuotojo durelės ir didžioji dalis priekio buvo visiškai išnykę. Pasta- 
rąjį pakeitė keistas konglomeratas iš kasamųjų ir žemstumdžių įrengi- 
nių. Sutrikusioms Gardnerio akims Anderson sunkvežimėlis dabar at- 
rodė kaip išardytas vaikiškas buldozeris. Vietoj grotelių priekyje styro- 
jo kažkas panašus į milžinišką atsuktuvą. Variklis atrodė tartum visas 
perkeltas iš seno modelio vikšrinio traktoriaus. 

Bobe, iš kur ištraukei tą variklį? Kaip jį atvilkai čia? Dieve, susi- 
milk! 

Bet visa tai, kad ir kaip atrodė įstabu, tik mirksniui prikaustė jo dė- 
mesį. Per iškastas žemes jis nuėjo prie Bobės, stovinčios sukištomis į 
kišenes rankomis ir žvelgiančios į duobę priešais save. 

- Ką tu apie tai manai, Gardai? 

Jis nežinojo, ką atsakyti, be to, buvo netekęs žado. 

Iškasa atrodė stebėtinai gili: trisdešimties ar keturiasdešimties pėdų, 
kaip jisai spėjo. Jeigu saulės spinduliai nebūtų kritę tinkamu kampu, jis 
išvis būtų negalėjęs pamatyti tranšėjos dugno. Tarp duobės kraštų ir ly- 
gaus laivo korpuso buvo apie trijų pėdų pločio tarpas. Ir korpūsas buvo 
visas vienodas. Nei skaičių, nei simbolių, nei piešinių ar hieroglifų. 

Duobės dugne daiktas tęsėsi gilyn į žemę. Gardneris papurtė galvą, 
buvo beprasižiojąs, bet nerado ką pasakyti ir vėl užsičiaupė. | 

Toji dalis korpuso, už kurios Anderson pirmąsyk užkliuvo ir kurią 
pabandė iškrapštyti iš žemės, palaikiusi ją konservų skardine, užsiliku- 
sia po medkirčių savaitgalio, dabar stūksojo tiesiai Gardneriyi prieš no- 
sį. Lengvai būtų galėjęs siekti ranka per trijų pėdų tarpą ir nusitverti jo, 
kaip tatai vos prieš dvi savaites padarė pati Ahderson... tik su vienu 
skirtumu: kai Anderson pirmąsyk sugriebė laivo kraštą, ji klūpojo. O 
Gardneris stovėjo. Jis tik akies kampučiu pastebėjo šlaitui padarytą ža- 
lą, - išraustas, purvinas paviršius, nukirsti ir patraukti į šalį medžiai, iš- 
rauti nelyginant sugedę dantys kelmai, - bet išskyrus šį akimirkos įspū- 
dį, ilgiau nesusimąstė. Būtų atidžiau įsižiūrėjęs, jeigu Anderson būtų 
jam paaiškinusi, kiek daug šlaito jai teko paprasčiausiai nukasti. Kalva 
sunkino priėjimą prie laivo... tad ji paprasčiausiai pašalino pusę įkalnės, 
kad būtų lengviau. | | 

“Skraidančioji lėkštė, - krustelėjo Gardneriui mintis, o paskiau: - Aš 
tikrai nušokau jūron. Tai mirties fantazija. Bet kurią sekundę dabar at- 
sigausiu ir pajusiu, jog bandau įkvėpti sūrų vandenį. Bet kurią sekundę. 
Kiekvieną ilgą sekundę". 

Tačiau nieko panašaus neatsitiko ir neatsitiks, nes visa tai realybė. 
Čia skraidančioji lėkštė. | 

Ir tai kažkodėl atrodė blogiausia. Ne erdvėlaivis ar ateivių keltas, ar- 
ba dar kokia nors nežemiškoji mašina, o skraidančioji lėkštė. Jos buvo 
nuneigtos Karinių oro pajėgų, mąslių mokslininkų, psichologų. Joksai 
save gerbiantis fantastikos rašytojas nepatalpins tokios į savo romaną, o 
jeigu tai padarytų, joksai save gerbiantis redaktorius nė iš tolo jo nepri- 
sileistų. Skraidančiosios lėkštės išėjo iš mados šiame žanre maždaug 
tuo pat metu kaip ir Edgaras Raisas Barauzas ir Otisas Adelbertas Klai- 
nas. Ši tema labiausiai nuvalkiota. Skraidančiosios lėkštės daugiau ne- 
gu passė*; net pati idėja buvo juokinga, rimtai traktuojama tik trenktų- 


* praeitis (pranc.). 

jų, teliginių ekscentrikų ir, žinoma, bulvarinių laikraščių, kur kiekvieną 
savaitę tarp Žinių turėjo būti bent viena istorijėlė apie lėkštes, kaip an- 
tai: ŠEŠIAMETĖ PASTOJO NUO ATEIVIO IŠ LĖKŠTĖS, SU AŠA- 
ROMIS APIE TAI PRANEŠA JOS MOTINA. 

Tos visos istorijos dėl kažkokios nesuprantamos priežasties, regis, 
būdavo kilusios iš Brazilijos ar Niū Hampšyro. | 

Ir vis dėlto čia prieš jo akis kaip tik toksai daiktas - guli čia senų se- 
niausiai, o šimtmečiai lėkė virš jo kaip minutės. Staiga jam toptelėjo ei- 
lutė iš Pradžios knygos, priversdama sudrebėti, lyg papūtus žvarbiam 
vėjui: Anuo gi mėtu buvo ant žemės milžinų *. 

Pasigręžė į Anderson, jo akys kone maldavo. 

- Ar tai tikra? - vos pajėgė sušnabždėti. 

- Tikra. Paliesk, - ji stuktelėjo į korpusą, vėl sukeldama tą duslų gar- 
są, kokį išduoda kumščiu trinktelėtas raudonmedis. Gardneris siekė ran- 
ka... ir tuoj vėl ją atitraukė. 

Anderson veidu it šešėlis šmėstelėjo irzulio išraiška. 

- Juk sakiau tau, Gardai: jis neįkąs. 

- Nepadarys man nieko, ko aš nenorėčiau? 

- Visiškai nieko. 

Gardneris pagalvojo, - kiek pajėgė galvoti, būdamas dabartinės bai- 
saus sąmyšio būsenos, - kad anksčiau taip manė apie kaušalą. Jeigu jau 
mintys ėmė apie tuos dalykus suktis, tai jis pažinojo žmonių, - daugelis. 
jų buvo jo studentai koledže šeštojo dešimtmečio pradžioje, - kurie sa- 
kydavo tą patį apie įvairius narkotikus. Dauguma jų baigė savo kelią 
klinikose ar narkomanų konsultacijose dėl sunkių uostymo padarinių. 

Sakyk, Bobe, nejau tu iš tikrųjų ketinai dirbti, kol nukrisi? Nejau ke- 
tinai netekti tiek svorio, kad atrodytum kaip serganti anoreksija? Mat 
aš noriu iš tiesų sužinoti, ar tu pati taip stengeis, ar buvai verčiama? 
Kodėl pamelavai man apie Piterį? Kodėl šiame miške negirdžiu paukščių? 

- Na, drąsiau, - kantriai paragino Anderson. - Turime pasikalbėti ir 
imtis kai kurių sunkių sprendimų. Aš nenoriu, kad mane pertraukinėtum 
per vidurį, pareikšdamas, jog visa, ką matei, - tik haliucinacija, padau- 
ginus iš butelio. 

- Taip sakyti - šūdina. 

- Bet kaip tik tokie daugumas dalykų, kuriuos žmonės iš tikrųjų ge- 
ba pasakyti. Juk jau anksčiau turėjai baltąją karštinę. Tu tai Žinai ir aš 
taip pat. 

Aha, bet senoji Bobė niekad nebūtų prašnekus apie tai... arba bent 
ne taip. 


* ST Pr 6,4. 

- Paliesk jį ir patikėsi. Tik tiek tave prašau. 

- Kalbi taip, lyg tau tai būtų labai svarbu. 

Anderson neramiai pamindžikavo. 

- Gerai, - pasakė Gardneris. - Gerai, Bobe. 

Jis ištiesė ranką ir sugriebė laivo kraštą - maždaug kaip Anderson tą 
pirmą dieną. Pastebėjo, - pernelyg gerai pastebėjo, - kad Bobės veidu 
išplito neslepiamo nekantrumo išraiška. Toks veidas būna žmogaus, 
laukiančio sprogstant pliaukštę. 

Vienu metu atsitiko keletas dalykų. 

Pirmas - tai įsismelkęs jo rankon vibracijos pojūtis, lyg būtų prisilie- 
tęs prie atramos su aukštos įtampos laidais. Mirksnį tartum aptirpo kū- 
nas - lyg vibracijos impulsai būtų neįtikėtinai greiti. Paskiau tas pojūtis 
išnyko. Jam dingstant, Gardnerio galva prisipildė muzikos, bet ji buvo 
tokia garsi, jog labiau panėšėjo į žvygesį. Palyginus su ja tai, ką girdė- 
jo praeitą naktį, buvo kuždesys - tartum sėdėtum visu stiprumų paleisto 
stereoimtuvo viduje. 


Šiandien man įgriso baisiausiai, 
Juk kiurksot lig penktos nuobodu čia. 
Bet galop aš namo vėl patrau... 


Burna jau žiojos surikti, bet staiga visa iškart nutilo. Gardneris žino- 
jo tą dainą, populiarią dar tada, kai jis ėjo pradžios mokyklon, ir vėliau 
niūniuodavo tą nugirstą motyvą, vis žvilgčiodamas į laikrodį. Įvykių se- 
ka, regis, buvo tokia: viena dvi sekundės aukštadažnės vibracijos; maž- 
daug dvylika sekundžių ausis skeliančios muzikos; paskiau - kraujas iš 
nosies. 

Tačiau netiesa, kad ausis skeliančios. Muzika skėlė galvą. Ji nė ne- 

„pasiekė jo ausų. Smigo į galvą iš tos prakeiktos metalo plokštės kaktoje. 

Išvydo, kaip Anderson susverdėjo atgal ir sumosikavo rankomis, lyg 
nuo kažko gintųsi. Nekantrumo išraišką jos veide pakeitė Išgąstinga 
nuostaba, suglumimas ir skausmas. 

Paskiausia, kas atsitiko - tai, kad galvos skausmas jam praėjo. 

Visiškai, absoliučiai praėjo. 

Bet kraujas iš nosies ne tekėjo, o pilie pylėsi. 

- Štai, paimk. Dieve mano, Gardai, tu gerai jautiesi? 
- Visa bus kuo puikiausia, - atsakė Gardneris jos nosinės kiek pri- 
duslintu balsu. Sulenkė ją pusiau ir pridėjo prie nosies, tvirtai suspaus- 

damas nosies nugarėlę. Užvertė galvą, ir glitus kraujo skonis ėmė 
tvenktis gerklėje. - Pasitaikydavo ir blogiau, - taip būdavo... bet ne 
ilgai. 

Juodu pasitraukė apie dešimtį žingsnių nuo duobės krašto ir atsisė- 
do ant nukirsto medžio. Bobė neramiai žvelgė į jį. | 

- Dievaži, Gardai, nežinojau, kad kas nors panašaus gali atsitikti. Ti- 
ki manimi, taip? 

- Taip, - atsakė Gardneris. Tiksliai nežinojo, ko Bobė laukė... tačiau 
ne to. - Ar tu girdėjai muziką? 

- Nepasakyčiau, kad girdėjau, - tarė Anderson. - Perėmiau ją tiesiai 
iš tavo galvos. Vos manęs nesusprogdino. 

- Tikrai? 

- Aha, - Bobė mažumėlę nusijuokė. - Kai aplink mane daug Žmonių, 
aš nuo jų atsijungiu... 

- Gali tai padaryti? - jis atitraukė nuo veido nosinę. Ji buvo permir- 
kus krauju. Bet kraujoplūdis silpnėjo... ačiū Dievui. Jis numetė nosinę 
ant žemės ir atsiplėšė savo marškinių skiautę. 

- Taip, - patvirtino Anderson. - Na... nevisiškai. Neįstengiu galutinai 
atjungti minčių, bet galiu susilpninti jų stiprumą tiek, kad... kad jos tam- 
pa lyg švelniu kuždesiu mano proto gelmėse. 

- Neįtikėtina. 

- Būtina, - griežtai pabrėžė Anderson. - Jeigu to nesugebėčiau, nega- 
lėčiau išeiti iš šių prakeiktų namų. Šeštadienį buvau nuvažiavus į Ogas- 
tą ir atvėriau savo protą, norėdama pažiūrėti, koks bus pojūtis. 

- Ir tu pamatei. 

- Aha. Tarytum galvoje. siaustų uraganas. Ir baisiausia - kaip buvo 
sunku vėl užtrenkti duris. 

- Tas duris... barjerą... ar kad ir kas tai būtų.. kaip tu tą padarai? 

Anderson papurtė galvą. 

- Negaliu paaiškinti - ne daugiau nei tipas, mokantis judinti ausis, 
gali paaiškinti, kaip jis tai daro. - Ji atsikrenkštė ir mirksnį nuleido akis 
į savo batus - purvinus darbo aulinius, kaip pastebėjo Gardneris. Atro- 
dė, tartum per pastarąsias porą savaičių ji nedažnai juos nusiaudavo. 

Bobė kiek šypsojo. Šypsena buvo sutrikus ir kartu besistengianti at- 
rodyti žaisminga - ir šiuo metu ji visiškai panėšėjo į pirmykštę Bobę. Į 
tą, kuri liko jam draugas, kai visi nuo jo nusigręžė. Tai buvo toji nedrą- 
si Bobės šypsena, kokią Gardneris išvydo pirmąsyk ją susitikęs, kai Bo- 
bė dar buvo pirmakursė anglų kalbos studentė, o Gardneris - naujokas 
anglų kalbos dėstytojas, abejingai stumiantis daktarinę, kurios, kaip jis 
jau tikriausiai netgi tada žinojo, niekados neketino baigti. Pagiringas ir 

suirzęs Gardneris naujokėlių pirmakursių paklausė apie naudininko 
linksnį. Niekas nesugebėjo atsakyti. Gardneris jau rengėsi patirti didžiu- 
lį malonumą sumaldamas juos visus į miltus, kai Anderson, Roberta, 5- 
a eilė, 3-a vieta, pakėlė ranką ir pabandė atsakyti. Atsakė nedrąsiai... bet 
teisingai. Nieko nuostabaus, pasirodo, ji vienintelė iš jų mokykloje mo- 
kėsi lotynų. Tas pats nedrąsus šypsnis, kokį jis matė dabar, buvo Bobės 
veide tuomet, ir Gardą užliejo šiltas jausmas. Šlamštas, Bobei teko iš- 
gyventi sunkų metą... bet čia buvo Bobė. Be jokių kalbų. 

- Šiaip ar taip, aš beveik visada esu atsitvėrus barjeru, - sakė ji. - 
Antraip tai būtų lyg žiūrėjimas vidun pro svetimus langus. Prisimeni, aš 
tau sakiau, kad mano laiškanešys Polsonas šį tą suveikia pašaliais. 

Gardneris linktelėjo. 

- Aš visai nenoriu nieko apie tai Žinoti. Ar apie tai, kad koks nors 
vargšas slunkius serga kleptomanija, o dar kitas - slapčiom išgėrinėja... 
kaip tavo nosis? | 

- Liovėsi kraujavus, - Gardneris padėjo kruviną marškinių skiautę 
šalia Bobės nosinaitės. - Taigi tu nuolatos statai užtvaras. 

- Taip. Nesvarbu, kokia būtų priežastis, - moralinė, etinė ar vien to- 
dėl, kad nepasimaišytų nuo viso to sušikto triukšmo galvoje, - aš statau 
užtvaras. O su tavimi jas nuleidžiu, nes nieko negirdžiu, net jeigu ir 
stengiuos. Iš tikrųjų keletąsyk stengiaus, ir jeigu tai tave siutina, aš sup- 
rantu, bet tai buvo vien smalsumas, nes nė vienas nėra toks... švarus. 

- Nė vienas? 

- Ne. Tam turi būti kokia nors priežastis, kas nors panašu į iš tiesų 
retą kraujo grupę. Galbūt kaip tik tai. 

- Deja. Mano grupė nulinė. 

Anderson nusijuokė ir atsistojo. 

- Norėtum grįžti atgalios, Gardai? 

“Tai dėl tos plokštelės mano galvoje, Bobe, - mažne ištarė balsu, bet 
paskiau kažkodėl persigalvojo. - Plokštelė mano galvoje tave atitveria. 
Nežinau, iš kur tai Žinau, bet, šiaip ar taip, Žinau": 

- Aha, gerai, - sutiko jis. - Visai praverstų 

(taurelė) | 

puodelis kavos, nieko daugiau. 

- Gausi, eime. 

Tuo metu, kai viena jos dalis elgėsi su Gardu šiltai ir iš tiesų gera- 
noriškai kaip visados, net pačiais sunkiausiais laikais, kita dalis (toji, 

kuri, tiesą sakant, visiškai nepriklausė Bobei Anderson) stovėjo šalia 
nuošaly, atidžiai viską stebėdama. Vertindama. Klausinėdama. Ir pir- 
mas klausimas: ar ji 

(jie) | 
tikrai nori, kad Gardneris išvis čia būtų. Ji 

(ie) 

iš pradžių pagalvojo, kad visos jos problemos dabar išsispręs. Gar- 
das padės jai kasti, ir jai nebereikės atlikti tos... na, tos pirmos dalies... 
vienai pačiai. Dėl vieno dalyko jis buvo teisus: bandydama viską atlikti 
viena pati, vos negavo galo/ Bet permaina, kurios iš jo tikėjosi, neįvy- 
ko. Tik tas nemalonus kraujoplūdis iš nosies. 

Jis daugiau nebeprisilies laivo, jeigu nuo to nosis jam taip kraujuo- 
ja. Neprisilies ir juolab nelįs jo vidun. | 

Gali prie jo neprieiti. Šiaip ar taip, Piteris visai jo nelietė. Piteris 
netgi nenorėjo prieiti arčiau jo, bet jo akis... ir jaunėjantis amžius... 
 Zaine tas pat. Jis žmogus, o ne senas skalikas. Ir sutik, Bobe, kad, 
išskyrus kraują iš nosies ir tą muzikos protrūkį, niekas daugiau nepasi- 
keitė. 

Niekas iškart nepasikeitė. 

Ar dėl tos plieno plokštelės jo kiauše? | 

Galbūt... bet kodėl dėl tokio dalyko turėtų būti kitaip? 

Toji šalta Bobės dalis nežinojo; žinojo tik, jog tai galimas daiktas. 
Patsai laivas spinduliavo kažkokią milžinišką, tiesiog gaivališką jėgą; 
tai, kas jo viduje, mirę, ji buvo įsitikinusi, jog dėl to nemelavo, bet pat- 
sai laivas buvo beveik gyvas, per savo metalinį kiautą spinduliavo tą di- 
džiulę energiją... ir, ji žinojo, spinduliuojamos energijos laukas vis plė- 
tėsi su kiekvienu jos atkasamu paviršiaus coliu. Toji energija persidavė 
Gardui. Bet toliau ji... ką? 

Kažkaip pakito. Iš pradžių pakito, o paskiau pratrūko trumpa, pašė- 
lusiai galinga radijo transliacija. 

Tad ką turiu daryti? 

Anderson nežinojo, tačiau žinojo, jog tai ne tiek jau svarbu. 

Jie pasakys jai. 

O tuo tarpu jį privalu stebėti. Kad tik ji galėtų skaityti jo mintis! 
Kaip būtų paprasčiau, jeigu tik ji galėtų, suk jį devynios, skaityti jo 
mintis! 

Kažkoks balsas šaltai atsiliepė: Nugirdyk jį. Tuomet galėsi skaityti jo 
mintis. Tuomet puikiausiai galėsi. 

Juodu buvo atvažiavę “Tomketu", kuris anaiptol ne skrido, bet rie- 
dėjo žeme kaip visados - tik jeigu pirmiau variklis tarškėdavo ir gaus- 
davo, tai dabar dirbo visiškai tyliai ir todėl darės baisu. 

Jie išvažiavo iš miško ir nubumpsėjo daržo pakraščiu. Anderson 
pastatė traktoriuką ton pačion vieton, kur jisai stovėjo rytą. 

Gardneris pažvelgė į dangų, kuris buvo bepradedąs vėl niaukstytis, 
ir tarė: 

- Verčiau patrauktum jį stoginėn, Bobe. 

- Bus gerai ir čia, - trumpai atkirto ji. Įsimetė raktelį kišenėn ir pa- 
suko namo link. Gardneris metė žvilgsnį į stoginę, leidosi įkandin Bo- 
bės, paskiau atsigręžė. Ant stoginės durų kabojo didžiulė spyna. Dar 
viena naujiena. Miškas, atleiskite už kalambūrą, tartum knibždėte 
knibždėjo jų. , 

Ką tu ten laikai viduje? Laiko mašiną, varomą baterijomis? Kokį 
Naują Patobulinimą Bobė galėtų ten slėpti? 


6 


Kai jis įžengė vidun, Bobė rausėsi šaldytuve. Pagaliau ištraukė porą 
skardinių alaus. 

- Tu rimtai užsiminei apie kavą, ar norėtum šitų? 

- O kaip dėl kokos? - paklausė Gardneris. - Skraidančiosios lėkštės 
geriau tinka su koka - toksai mano principas, - ir gana klaikiai nusi- 
juokė. 

- Taip, žinoma, - ištarė Bobė ir statydama vieton alų bei imdama dvi 
skardines kokos, staiga stabtelėjo. - Aš tai padariau, taip? 

- A? 

- Nusitempiau tave tenai ir parodžiau tau. Laivą. Juk taip? 

“Dievuliau, - pagalvojo Gardneris. - Dievuliau brangus“. 

Šiuo momentu, stovėdama tenai prie šaldytuvo su dviem skardi- 
nėm rankoje, ji panėšėjo į Alzheimerio liga sergantį žmogų. 

- Taip, - patvirtino Gardneris, ir pajuto, kaip jo oda pašiurpo. - Tu tai 
padarei. 

- Gerai, - Bobė lengviau atsiduso. - Aš taip ir maniau. 

- Bobe? Tu gerai jautiesi? | | 

- Žinoma, - atsakė Anderson ir pridūrė atsainiai, lyg tarp kitko: - 
Mat nelabai galiu prisiminti, ką veikiau nuo tada, kai išėjom iš namų, 
iki dabar. Tačiau turbūt šitai ne tiek jau svarbu, tiesa? Štai tavo koka, 
Gardai. Išgerkim už gyvenimą kituose pasauliuose, ką tu į tai? 

Juodu išgėrė už kitus pasaulius, ir tuomet Anderson paklausė, ką 
jiems reiktų daryti su tuo erdvėlaiviu, per kurį ji suklupo miške už savo 
namų. | . | 

- Ne mums, O tau. 

- Aš jau darau, Gardai, - švelniai pratarė ji. 

- Žinoma, - kiek suirzęs atsakė jis, - bet aš kalbu apie kokį nors ga- 
lutinį sprendimą. Mielai tau patarsiu, kiek reikės. Mes - prasigėrę, pa- 
lūžę poetai labai gabūs patarinėti, - bet galų gale tv vis tiek ką nors da- 
rysi. Šį tą daugiau nei vien išrausi jį iš žemės. Nes jis tavo. Guli tavo 
"valdose ir todėl priklauso tau. 

Anderson, atrodo, buvo sukrėsta. 

- Tu juk iš tikrųjų nemanai, kad tas daiktas kam nors priklauso, ką? 
Na, vien todėl, kad dėdė Frenkas paliko man šią sodybą savo testamen- 
tu? Todėl, kad jis turėjo neginčijamą teisę į žemės sklypą, siekiančią 
tuos laikus, kai karalius Jurgis III atėmė jį iš prancūzų po to, kai šie sa- 
vo ruožtu atėmė iš indėnų? Dievaži, Gardai, tasai daiktas jau buvo pen- 
kiasdešimt milijonų metų senumo, kai tosios velnio padermės, žmoni- 
jos, protėviai tupinėjo urvuose, krapštydamiesi nosis! 

- Aišku, tai tiesa, - sausai pasakė Gardneris, - bet šitai teisės nekei- 
čia. O ir tu, nejau ketini čia sėdėti ir mane įtikinėti, kad tas daiktas tau 
nepriklauso? 

Anderson tartum sutriko ir susimąstė. 

- Priklauso? Ne, nepasakyčiau. Jaučiu atsakomybę, tačiau jo nesisa- 
vinu. 

- Ką gi, tebūnie. Bet kadangi klausei mano nuomonės, aš tau ją pa- 
sakysiu. Paskambink į Laimstouno karinių oro pajėgų bazę. Tam, kas 
ten atsilieps, pasakyk, kad atradai savo žemėje neatpažįstamą objektą, 
panašų į kažkokį pažangų skraidomąjį aparatą. Gal iš pradžių tau kils 
sunkumų, bet galiausiai juos įtikinsi. Paskiau... 

Bobė Anderson nusijuokė. Juokėsi ilgai, gardžiai ir garsiai. Juokas 
buvo nuoširdus, be jokios šunystės, bet Gardneris vis tiek pasijautė nes- 
magiai. Ji juokėsi, kol iš akių ištryško ašaros, ir Gardas darėsi vis san- 
tūresnis. i 

- Atleisk, - tarė Bobė, išvydusi jo veidą. - Tiesiog negaliu patikėti, 
kad tai girdžiu iš tavęs, ne iš ko kito. Žinai... tai tiesiog... - ji vėl prunkš- 
telėjo. - Na, tiesiog pritrenkia. Tartum baptistų pamokslininkas patartų 
gerti, kad išsigydytum nuo geismo. 

- Nesuprantu, ką nori pasakyti. 

- Puikiai supranti. Ir aš girdžiu berną, kuris buvo areštuotas Sibruke 
su revolveriu kuprinėje, berną, kuris įsitikinęs, kad valdžia nenurims, 
kol mes visi neimsime tamsoj švytėti nelyginant fosforescenciniai laik- 
rodžiai, girdžiu tą berną sakant, kad paskambinčiau Karinėms oro pajė- 
goms ir paprašyčiau juos atvykti ir užsiimti tarpžvaigždiniu erdvėlaiviu. 

- Tai tavo Žemė.. 

- Šūdniekiai, Gardai! Mano žemė tiek pat priklausoma nuo Jungtinių 
Valstijų vyriausybės išskirtinės teisės į kuo nors pasižyminčias valdas 
kaip ir bet kuri kita. Išskirtinė teisė leidžia tiesti magistrales. 

- O kartais statyti branduolinius reaktorius. 

Bobė vėl atsisėdo ir stojusioje ramioje tyloje pažvelgė į Gardnerį. 

- Galvok, ką kalbi, - tarė ji tyliai. - Trečią dieną po manojo skambu- 


čio nei žemė, nei laivas nebebus “mano"'. Seštą dieną jie bus aptvėrę vi- 


są sodybą spygliuota viela ir kas penkiasdešimt žingsnių pastatę sargy- 
binius. Po šešių savaičių, manau, tikriausiai aštuoniasdešimt procentų 
Heiveno gyventojų bus iškeldinti už kompensacijas, išmesti... ar pa- 
prasčiausiai dingę. Jie galėtų tai padaryti, Gardai. Žinai, kad galėtų. Ir 
visa susiveda štai į ką: tu nori, kad pakelčiau ragelį ir paskambinčiau 
Dalaso policijai. 

- Bobe... 

- Taip. Štai ką tai reiškia: aš aptikau ateivių erdvėlaivį, o tu nori, kad 
aš jį perduočiau Dalaso policijai. Nejau manai, kad jie prisistatys čia ir 
pasakys: “Prašau vykti su mumis į Vašingtoną, mis Anderson, Jungti- 
nė štabų vadovybė labai trokšta išgirsti jūsų nuomonę šiuo klausimu. 
Ne tik todėl, kad jums priklauso, - na, anksčiau priklausė, - žemė, ku- 
rioje yra tas daiktas, bet ir todėl, kad Jungtinė štabų vadovybė, prieš ką 
nors nuspręsdama dėl tokių dalykų, visad apklausia vesternų rašytojus. 
Taip pat Prezidentas nori, kad užšoktumėte į Baltuosius Rūmus ir pasi- 
dalytumėte su juo savo mintimis apie tai. Be to, Jis nori jums pasakyti, 
kaip jam patiko Kalėdos su patronais. 

Anderson užvertė galvą ir nusikvatojo, tačiau šįsyk nesivaržydama, 
isteriškai, taip, jog nuo jos juoko pagaugai ėjo. Tačiau Gardneris vos tai 
pastebėjo. Nejau jis iš tiesų manė, kad jie atvažiuos čia ir ims ceremo- 
nytis? Kai prieš akis toks potencialiai svarbus dalykas? Atsakymas - ne. 


Jie atims žemę ir privers jį ir Bobę tylėti... bet ir to gali jiems neužtekti.. 


Galimas daiktas, juodu atsidurs kokioje nors vietoje, savotiškame rusiš- 
ko gulago ir ištaigaus kurorto hibride. Patenki laisvai ir niekad iš tenai 
nebeištrūksti. 

Arba netgi to jiems sali pasirodyti negana... tad, liūdintys, prašom 
nereikia gėlių. Tada ir tiktai tada naujieji laivo globėjai galės ramiai 
miegoti. 

Galų gale nepasakysi, jog tai žmogaus rankų darbas kaip etruskų va- 
za ar kūginės kulkos, iškastos iš žemės kokio nors seniai seniai vykusio 
Pilietinio karo mūšio vietoje, ar ne? Moteris, kuri aptiko tą daiktą, pas- 
kiau sugebėjo aprūpinti visą savo namą energija iš D-elementų... ir da- 
bar jis buvo linkęs tuo tikėti, net jeigu nauji įtaisai “Tomkete" dar ne- 
veikė, tačiau jie greit veiks. | 

Ir kas būtent privers juos veikti? Mikroschemos? Puslaidininkiai? 
Ne. Pati Bobė buvo papildomas ingredientas, Nauja ir Patobulinta Bo- 
bė Anderson. Bobė. Ar galbūt bet kas, jeigu tik atsiduria arti to daikto. 
Ir toksai daiktas... na, juk neprileisi prie jo eilinio piliečio, argi galima? 

- Kad ir kas tai būtų, - sumurmėjo jis, - tas velnio daiktas turi pašė- 
lusiai stiprinti smegenų veiklą. Paverčia tave genijum. 

- Ne. Mokslingu idiotu, - ramiai pasakė Anderson. 

- Ką? | 

- Mokslingu idiotu. Bent pustuzinis jų yra Painlende - valstijos įstai- 
goje protiškai atsilikusiems. Dar mokydamasi koledže, praleidau ten dvi 
vasaras pagal darbinės studijos programą. Ten buvo vaikinas, kuris ga- 
lėjo mintinai dauginti šešiaženklius skaičius ir duoti teisingą atsakymą 
mažiau nei per šešias sekundes... ir tuo pat metu sugebėdavo prileisti 
sau į kelnes. Dvylikametis berniukas hidrocefalas. Galva didžiulė kaip 
moliūgas iš parodos. Bet jis gebėdavo visai padoriai spausdinti mašinėle 
šimtą šešiasdešimt žodžių per minutę greičiu. Negalėjo kalbėti, negalė- 
jo skaityti, negalėjo galvoti, bet galėjo uraganiškų greičiu spausdinti. 

Anderson išsitraukė iš pakelio cigaretę ir užsirūkė. Iš sulysusio, 1Š- 
vargusio veido jos akys tvirtai žvelgė į Gardnerį. 
| - Štai kas aš. Mokslinga idiotė, tik tiek, ir jie tai atpažintų. Visus tuos 
dalykus - rašomosios mašinėlės patobulinimą, vandens šildytuvo sut- 
varkymą - teprisimenu nuotrupomis. Kol aš dirbu, visa man atrodo aiš- 
ku kaip dieną, bet vėliau... - ji maldaujamai pažvelgė į Gardnerį. - Ar 
supranti? | 

Gardneris linktelėjo. 

- Tai sklinda iš laivo nelyginant radijo laidos iš transliacijos bokšto. 
Bet nors radijas gali priimti laidas ir perduoti jas žmogaus ausiai, jis ne- 
kalba. Valdžia būtų laiminga galėdama mane suimti ir uždaryti kur 
nors, o paskui supjaustyti į mažyčius gabalėlius ir pažiūrėti, ar nėra ko- 
kių organinių pakitimų... tai yra, kai tik manasis nelaimingas atsitikimas 
duos jiems dingstį atlikti autopsiją. | 

- Tu tikrai negali skaityti mano minčių, Bobe? 

- Ne. Bet ar tu iš tikrųjų manai, kad jie nesismulkins prarasti keleto 
žmonių dėl tokio dalyko kaip šis? 

Gardneris pamažu papurtė galvą. 

- Taigi paklausius tavo patarimo, baigtųsi štai kuo, - tarė Anderson. 
- Pirmiausia - paskambinu Dalaso policijai; paskiau - toji policija tave 
areštuoja; o dar paskiau - nužudo. 

Gardas sutrikęs pažvelgė į ją ir tarė: 

- Na gerai, pasiduodu. Tačiau ką kita gali rinktis? Juk turi kažką da- 
ryti. Dievuliau, tas daiktas tave žudo. 

- Ką? | 

- Tu netekai trisdešimties svarų, kaip tau tai patinka? 

- Tris... - Anderson atrodė išsigandusi ir sunerimusi. - Ne, Gardai, 
tik ne tiek. Penkiolika - galbūt, o be to, aš per juosmenį auginaus rum- 
bus, ir... “ 

- Eik ir pasisverk, - pasiūlė Gardneris. - Jeigu tau pasiseks nuspaus- 
ti rodyklę virš devyniasdešimt penkių svarų, netgi su batais, aš pasiren- 
gęs suvalgyti svarstykles. Numesi dar kelis svarus - ir tu ligonis. Tokios 
būklės, kokios dabar esi, tave gali ištikti širdies aritmija, ir numirsi per 
dvi dienas. | 

- Man reikėjo numesti šiek tiek svorio. O aš buvau... 

- „pernelyg užsiėmusi, kad pavalgytum -.tą norėjai pasakyti? 

- Na, nevisiškai tokiais Žo... 

- Kai išvydau tave praeitą naktį, atrodei išgyvenusi Batano mirties 
žygį*. Tu pažinai mane, bet nieko daugiau. Tu vis dar nesusivoki. Po 
penkių minučių, kai sugrįžome apžiūrėję tavąjį, be abejo, pritrenkiantį 
radinį, paklausei, ar buvai mane prie jo nusivedusi. 

Bobė tebesėdėjo įbedusi akis į stalą, tačiau Gardas matė jos veido iš- 
raišką: užsispyrusią ir paniurusią. 

Švelniai palietė jos petį. 

- Aš tik norėjau pasakyti, kad nesvarbu, koks nuostabus tas daiktas 
būtų, jisai siaubingai paveikė tavo kūną ir protą. 

Bobė atšlijo nuo jo. 

- Jeigu tu nori pasakyti, kad aš išprotėjau... 

- Ne, aš nesakau, kad tu išprotėjus, Dieve sergėk! Bet galėtum išp- 
rotėti, jeigu nesulėtinsi apsisukimų. Ar nuneigsi, kad turėjai sąmonės 
užtemimų? 

- Tu mane statai kryžminėn apklauson, Gardai. 

- Ir kaip moteris, prieš penkiolika minučių manęs klaususi patarimo, 
tu, po šimts, labai priešiškai nusiteikusi liudytoja. 


* Batanas - pusiasalis į vakarus nuo Manilos įlankos Filipinuose. Čia ame- 
rikiečiai per Antrąjį pasaulinį karą atsilaikė prieš gerokai pranašesnes ja- 
ponų pajėgas. | 

Minutėlę abu žvelgė piktai per stalą vienas į kitą. 

Pirmoji pasidavė Anderson. 

- Sąmonės užtemimai - ne tas žodis. Nebandyk prilyginti tai, kas at- 
sitinka tau, kai perdaug išgeri, su tuo, kas dedasi man. Tai ne tas pat. 

- Nesirengiu ginčytis su tavimi dėl žodžių reikšmės, Bobe. Nori 
nukreipti kalbą į šalį, ir tu tai žinai. Tas daiktas tenai pavojingas. Štai 
kas man atrodo svarbu. 

Anderson pažvelgė į jį. Jos veidas buvo neišskaitomas. 

- Tu taip manai, - ištarė ji, bet nei klausiamai, nei teigiamai - žodžiai 
nuskambėjo visai lygiai, be jokios intonacijos. 

- Tu ne tik gauni ar priimi mintis, - pasakė Gardneris. - Tave varo. 

- Varo, - Anderson veido išraiška nepasikeitė. 

Gardneris pasitrynė kaktą. 

- Taip, varo. Varo, kaip blogas, žiaurus raitelis - savo žirgą, kol tas 
krenta negyvas po juo... Paskiau atsistoja ir pliekia rimbu negyvą kūną 
už tai, kad prakeiktas kuinas išdrįso nudvėsti. Toksai žmogus pavojin- 
gas arkliams, o tai, kas viduje to laivo... manau, pavojinga Bobei An- 
derson. Jeigu nebūčiau aš pasirodęs... | 

- Ką? Jeigu nebūtum tu pasirodęs, tai ką? | 

- Manau, kad vis dar būtum prie jo, kastum dieną ir naktį, nevalgy- 
tum ir šį savaitgalį jau būtum buvus negyva. 

- Aš taip nemanau, - šaltai atrėmė Bobė. - Bet kad pratęstume dis- 
kusiją, tarkime, tu teisus. Aš vėl viską suvokiu. 

- Nieko tu nesuvoki, ir nesijauti gerai. 

Į jos veidą vėl sugrįžo toji užsispyrusi išraiška - išraiška, kuri tartum 
sakė, jog Gardas šneka niekus, ir ji nesirengianti klausytis. 

- Palūkėk, - tarė Gardneris. - Bent dėl vieno visiškai su tavimi sutin- 
ku. Čia tikrai didžiausias, reikšmingiausias, iš proto varantis dalykas, 
koks tik kada nors yra atsitikęs. Kai tai iškils aikštėn, Niujorko “Times" 
antraštės atrodys tartum iš “National Enguirer". Dėl šito žmonės pakeis 
savo sumautus įsitikinimus, supranti? 

- Taip. | 

- Tai ne parako statinė, tai atominė bomba. Supranti? 

- Taip, - pakartojo Anderson. 

- Tad nukabink nuo savo veido tą surūgusią išraišką. Jeigu mes ke- 
tiname kalbėtis apie tai, tuomet, po šimts, kalbėkimės. 

Anderson atsiduso. 

- Aha. Gerai. Atleisk man. 

- Sutinku, kad buvau neteisus, siūlydamas paskambinti Karinėms 
oro pajėgoms. | 

Juodu pasišnekėjo, pasijuokė, ir abiem buvo gera. 

Vis tebesišypsodamas Gardas tarė: 

- Vis dėlto kažką reikia daryti. 

- Aš to neneigiu, - sutiko Anderson. 

- Bet, Bobe, dievaži! Aš susikirtau iš chemijos ir vos įveikiau fizi- 
kos keistenybes. Tiksliai negaliu pasakyti, bet žinau viena - tą daiktą 
būtina... na... nuslopinti, ar padaryti kažką panašaus. 

- Mums reikia specialistų. 

- Teisingai! - sušuko Gardneris, nusitverdamas tos minties. - Specia- 
listų. 

- Gardai, visi i ekspertai dirba Dalaso policijai. 

Gardneris pasipiktinęs skėstelėjo rankomis. 

“- Dabar, kai tu čia, man bus visiškai gerai. Aš žinau. 

- Panašu, kad apsisuks į kitą pusę. Dabar man prasidės sąmonės už- 
temimai. 
 - Manau, verta rizikuoti, - tarė Anderson. 4 

- Tu jau nusprendei, tiesa? 

- Aš jau nusprendžiau, ko aš noriu, taip. Noriu laikyti tai paslaptyje 
ir užbaigti darbą. Netgi nereikės iškasti jo viso. Manau, kad jeigu tik 
man - mums, tikiuosi - pasiseks prasiskverbti giliau dar kokias keturias- 
dešimt ar penkiasdešimt pėdų, galbūt aptiksime kokį liuką. Jeigu suge- 
bėtume patekti vidun... - Bobės akys žybtelėjo ir nuo tos minties po 
Gardnerio krūtinę ėmė plisti atliepiantis jaudulys. 

- Jeigu sugebėtume patekti vidun? - pakartojo jis. 

- Jeigu sugebėtume patekti vidun, galėtume prieiti prie valdymo 
prietaisų. O jeigu tai pavyks padaryti, aš priversiu tą griozdą pakilti 
tiesiai iš Žemės. 

- Manai, galėsi tai padaryti? 

- Žinau, kad galėsiu. 

- O paskiau? 

--Paskiau nežinau, - truktelėjo pečiais Bobė. Tai buvo geriausias, la- 
biausiai vykęs melas, kokį ji iki šiol buvo pasakius... bet Gardneris sup- 
rato ją pamelavus. - Tik žinau, kad atsitiks tai, kas paskiau turi atsitikti. 

- Tačiau tu sakei, kad aš privalau nuspręsti. 

- Taip, sakiau. Kiek tai liečia išorinį pasaulį, visa, ką galiu padaryti 
- tai toliau niekam nieko nesakyti. Jeigu tu nuspręsi kitaip, ką gi, kaip 
aš tave sulaikysiu? Nušausiu dėdės Frenko šautuvu? Negalėčiau. Gal- 
būt koks nors vienos iš mano knygų personažas galėtų, bet aš negalė- 
čiau. Čia, deja, tikras gyvenimas, kuriame nėra tikrų atsakymų. Man re- 
gis, tik stovėsiu ir žiūrėsiu, kaip tu nueini. Bet kad ir kam tu paskambin- 
tum, Gardai, - mokslininkams iš Orono universiteto, biologams iš 

Dženingso laboratorijų, fizikams iš Masačūsetso technologijos instituto 
- kad ir kam tu paskambintum, pasirodytų, kad iš tikrųjų tu skambinai 
Dalaso policijai. Ir čia suvažiuotų sunkvežimiai, pilni spygliuotos vie- 
los ir ginkluotų žmonių, - ji kiek šyptelėjo. - Bent man netektų vienai 
keliauti į tą valstijos policijos medicininę prieglaudą. 

- Ne? | 

- Ne. Dabar ir tu į tai įsivėlęs. Kai jie mane tenai skraidins, tu sėdė- 
si greta, - blanki šypsena praplatėjo, tačiau vis tiek joje buvo mažai 
linksmumo. - Sveikas atvykęs į durnyną, drauguži. Ar nesidžiaugi čia 
patekęs? 

- Sužavėtas, - atsakė Gardneris, ir staiga jie abu nusijuokė. 


Juokui nutilus, Gardneriui pasirodė, kad atmosfera Bobės virtuvėje 
žymiai atlėgo. 

Anderson paklausė: 

 - Kaip tu manai, kas atsitiktų laivui, jeigu jis patektų į Dalaso poli- 
cijos rankas? | 

- Ar kada nors esi girdėjusi apie Angarą Nr. 187 - savo ruožtu pak- 
lausė Gardneris. | | 

- Ne. 

- Pasakojama, kad Angaras Nr. 18 - neva dalis Karinių oro pajėgų 
bazės Deitono apylinkėse. Ar Dirbeno. Ar dar kažkur. Šiaip ar taip, 
Jungtinėse Valstijose. Kaip tik tenai neva laikomi kūnai apie penketo 
čių. Tai tik viena iš tų istorijų, kurias girdi pasakojant, ir tokių kaip kaž- 
kas neva aptikęs savo greitai paruošiamame hamburgeryje žiurkės gal- 
vą, arba apie aligatorius Niujorko kanalizacijos vamzdžiuose. Tik dabar 
aš jau lyg imu abejoti, ar tai tikrai pasakos. Bet manau, tada būtų galas. 

- Ar galiu tau pasekti vieną iš tų moderniųjų pasakaičių, Gardai? 

- Klok. 

- Ar tu kada nors girdėjai, - paklausė ji, - apie vaikiną, kuris išrado 
tabletes, pakeičiančias benziną? 

Besileidžianti saulė nudažė dangų ryškiai raudonomis, geltonomis ir 
purpurinėmis spalvomis. Gardneris sėdėjo ant didelio kelmo užpakali- 
niame Bobės Anderson kieme stebėdamas, kaip ji slenka žemyn. Di- 
džiąją popietės dalį juodu praleido šnekėdamiesi, tarpais diktuodami, 

tarpais samprotaudami, tarpais ginčydamiesi. Į pasitarimo pabaigą Bo- 
bė vėl pareiškė Žiauriai išalkusi. Ji sutaisė didžiulį puodą spageti ir pa- 
kepino sultingų kiaulienos muštinių. Gardneris nusekė paskui ją į virtu- 
vę, norėdamas vėl pratęsti diskusiją, - mintys ridinėjosi jo galvoje nely- 
ginant biliardo rutuliai po stalą. Anderson nesileido į kalbas. Pasiūlė 
Gardneriui taurelę, nuo kurios jis ilgai pagalvojęs neatsisakė. Viskis sk- 
landžiai nubėgo žemyn, užliejo geras jausmas, bet jam atrodė, kad ant- 
ra taurelė nebūtina - na, nelabai būtina. Dabar, sėdėdamas čia, aptingęs 
nuo sotumo ir burnelės, žvelgė į dangų ir mąstė, kad, matyt, Bobė bu- 
vo teisi. Juodu viską konstruktyviai aptarė, ką reikėjo aptarti. 

Atėjo laikas nuspręsti. 

Bobė sušveitė itin gausią vakarienę. 

- Tu apsivemsi, Bobe, - perspėjo Gardneris. Nors kalbėjo rimtai, 
neišturėjo nesusijuokęs. 

- Nė velnio, - romiai pasakė Bobė. - Niekados geriau fesijaučiau, - 
ji atsirūgo. - Portugalijoje tai komplimentas virėjui. 

- O gerai pasikrušus... - Gardas pakėlė koją ir pagadino orą. Bobė 
smarkiai prunkštelėjo. 

Juodu suplovė indus (“Ar dar nieko nesugalvojai, kaip susidoroti su 
šiuo darbu, Bobe?“" - “Palūkėk, viskam savo laikas“) ir perėjo į mažą 
netvarkingą poilsio kambarį, nelabai pasikeitusį nuo Bobės dėdės laikų, 
pasižiūrėti vakaro žinių. Visos ne itin buvo geros. Vidurio Rytai vėl ru- 
sena: Izraelis smogia iš oro į sirų žemės pajėgas Libane (ir netyčia pa- 
taiko į mokyklą - Gardneris susiraukė nuo vaizdų su apdegusiais, kly- 
kiančiais vaikais), rusai šturmuoja afganų maištininkų įtvirtinimus kal- 
nuose, valstybės perversmas Pietų Amerikoje. 

Vašingtone Branduolinių tyrimų centras išspausdino sąrašą devy- 
niasdešimties branduolinių objektų trisdešimt septyniose valstijose, tu- 
rinčių saugumo problemų nuo “vidutinių iki rimtų". 

“Nuo vidutinių iki rimtų, puiku, - pagalvojo Gardneris, jausdamas 
kylant ir rangantis graužiantį it rūgštis seną bejėgišką įsiūtį. - Jeigu mes 
prarandam Topeką, tuomet vidutinė problema. Jeigu prarandame Niu- 
jorką - tatai jau rimta“. 
 Pajuto, kad Bobė kiek liūdnai žiūri į jį. 

- Vis dar nerimsti, tiesa? - paklausė. 

- Tiesa. 

Kai žinios baigėsi, Anderson pareiškė Gardneriui, kad eina į lovą. 

- Pusę aštuntos? 

- Aš vis dar jaučiuosi išsekusi. 

Ir tokia atrodė. 

- Gerai. Aš ir pats netrukus virsiu ant šono. Irgi esu pavargęs. Pas- 
tarosios pora dienų buvo beprotiškos, bet nežinau, ar pajėgsiu užmigti 
- visas tas jovalas ūžauja man galvoje. 

- Nori valiumo? 

Jis nusišypsojo. 

- Mačiau, tabletės vis dar ten. Aš pasuoju. Tai tau pastarąsias porą 
savaičių būtų pravertęs koks trankviliantas arba du. 

Meino valstijos sąlyga už tai, kad Nora ne itin reikalaus kaltinamo- 
jo nuosprendžio, numatė, jog Gardneris pasiduos antialkoholinio gydy- 
mo programai. Programa tęsėsi šešias savaites, o valiumą, matyt, teks 
vartoti amžinai. Tiesą sakant, Gardneris bemaž trejus metus neišgėrė nė 
tabletės, bet kartkartėmis, - paprastai kai ruošdavosi keliauti, - įvykdy- 
davo medikų nurodymą. Antraip koks nors kompiuteris dar išriaugėtų 
j0 pavardę ir trokštantis pasipelnyti kelis baksus Meino valstijos sąskai- 
ta psichologas galėtų užsukti pasitikrinti, ar jo galva liko susitraukus iki 
tinkamo dydžio. 
 Bobei atsigulus, Gardneris išjungė televizorių ir įsitaisė Bobės supa- 
mojoj kėdėj su “Bizonų kariais" rankoje. Netrukus jis išgirdo Bobę užk- 
narkiant. Gardneris spėjo, kad Bobės knarkimas, ko gero, irgi konspira- 
cinio plano dalis, siekianti neleisti jam užmigti, bet jis neėmė į galvą - 
Bobė visados knarkdavo, mat tokia iškrypusios pertvaros kaina, ir tai 
Džimą erzindavo, tačiau praėjusią naktį jis patyrė, kad esama kai ko ir 
blogiau. Pavyzdžiui, nejauki tyla, kai ji miegojo ant kušetės. Tai buvo 
kur kas blogiau. 

Gardneris minutėlei kyštelėjo vidun galvą, išvydo Bobę žymiai bū- 
dingesnėje jai miego pozoje - pusnuogę, tik su pižamos kelnėmis, pli- 
komis krūtimis, antklodė susijaukus jai tarp kojų, viena ranka sulenkta 
po skruostu, antroji pridengus veidą, o nykštys bemaž burnoje. Dėl Bo- 
bės tvarka. | 

Tad Gardneris išėjo laukan, kad čia nuspręstų, ką daryti. 

Bobės daržas augo kaip iš pypkės - kukurūzai aukštesni nei bet ku- 
rie Gardnerio matyti pakeliui į šiaurę iš Arkadija Byčo, o pomidorai ža- 
dėjo susilaukti parodos prizo. Kai kurie iš jų būtų siekę krūtinę, jeigu 
vaikščiotum tarp jų eilių. O viso to apsuptyje - guotas milžiniškų saulė- 
grąžų, grėsmingų nelyginant trifidai, linguojančių nuo švelnaus vėjelio. 

Kai Bobė anksčiau jo paklausė, ar kada nors yra girdėjęs apie vadi- 
namąsias “benzino tabletes“, Gardneris nusišypsojo ir linktelėjo. Dar 
viena dvidešimtojo amžiaus pasakaitė, tikrai. Tada ji paklausė, ar jis tuo 
tiki. Gardneris tebesišypsodamas atsakė “ne". Bobė jam priminė apie 
Angarą Nr. 18. | 

- Tu nori pasakyti, jog tiki esant tokią tabletę? Ar buvus? Ką nors to- 
kio, ką įmestum į benzino baką ir kiaurą dieną važinėtumeis? 

- Ne, - ramiai atrėmė Bobė. - Iš viso, ką esu perskaičiusi, neatrodo, 
kad tokia tabletė galėtų būti, - ji palinko į priekį, pasirėmus alkūnėmis į 
kelius. - Bet aš tau pasakysiu, kuo iš tikryjų tikiu: jeigu tokia būtų, tai 
tik rinkoje. Koks nors didelis kartelis, o gal ir pati vyriausybė ją nupirk- 
tų... arba pavogtų. 

- Aha, - pritarė Gardas. Jis nesyk yra galvojęs apie beprotišką ironi- 
ją, būdingą kiekvienam status guo: atverti Jungtinių Valstijų sienas ir 
palikti visus tuos muitininkus be darbo? Legalizuoti narkotikus ir su- 
griauti agentūrą kovai su jais? Lygiai taip pat gali pamėginti mažo ka- 
libro pistoletu pašauti žmogų mėnulyje. Ir jis nusikvatojo. 

Bobė sutrikusi, bet irgi su šypsenėle paklausė: 

- Ko gi juokiesi? 

- Aš tik pagalvojau, kad jeigu būtų tokios tabletės, Dataso policija 
nušautų jas išradusį vyrioką ir jo kūną paguldytų į Angarą Nr. 18 greta 
tų žaliųjų žmogeliukų. 

- Jau nekalbant apie visą jo šeimą, - sutiko Bobė. 

Šįkart Gardas nenusijuokė. Dabar tai nebeatrodė taip linksma. 

- Turint tai galvoje, - tarė Anderson, - tik pažiūrėk, ką aš čia nuvei- 
kiau. Nesu visų galų meistrė, juolab kokia mokslininkė, o jėga, veikian- 
ti per mane, prikūrė dalykų, kurie kaip niekas kitas panėši į projektus iš 
“Boy's Life" - ir be to, padaryti gana nuovokaus berniuko. 

- Jie veikia, - atsakė Gardneris. 

Taip, mintyse sutiko Anderson, jie veikė. Ji netgi neaiškiai nutuokė, 
kaip jie veikė - pagal principą, kurį galėtum pavadinti “irstančių mole- 
kulių susiliejimų". Ne atomiška, visiškai švaru. Telepatinė rašomoji 
mašinėlė, sakė Bobė, veikė remdamasi irstančių molekulių susiliejimu 
į elektros srovę, bet iš tikrųjų jos veikimo principas buvo visiškai ki- 
toks, ir jinai jo nesuprato. Viduje buvo kažkoks energijos šaltinis, atgy- 
jantis kaip įrenginys, perspėjantis vairuotoją apie kopų radarą, bet toliau 
jos supratimas nesiekė. | 

- Vos tik užgrius čia mokslininkai iš Nacionalinės saugumo agentū- 
dalykus, - pasakė Anderson. - Sukinėsis aplinkui lyg įspirti į kiaušius ir 
klausinės vienas kito, kaip jie patys, po velnių, galėjo taip ilgai nesusip- 
rotėti tokių elementarių dalykų. Ir žinai, kas dėsis paskiau? 

Gardneris irgi kankinamai galvojo apie tai, viena ranka laikydamas 
alaus skardinę, kurią jam padavė Bobė, kitą prisidėjęs prie kaktos. Ir 
staiga jis vėl pasijautė esąs tame baisiame pobūvyje, besiklausąs, kaip 
Tedas Energetikas giria “Irokėzo"' jėgainę, kurioje netgi dabar kaito st- 

rypai: Jeigu nusileisime tiems dundukams dėl atomo, jie po mėnesio ar 
kiek vėliau apsisuks aplinkui ir ims inkšti, kad nebegali naudotis savo 
Jenais, kad jų virtuviniai automatai nebeveikia, prireikus išmaišyti ku- 
petą vegetariško maisto. Matė save vedant Tedą Energetiką prie Arber- 
go bufeto - matė taip aiškiai, lyg tai būtų dėjęsi... po šimts, lyg dėtųsi 
dabar. Ant stalo, tarp bulvių traškučių ir žalių daržovių dubenių, stovė- 
jo vienas iš Bobės išradimų. Baterijos prijungtos prie lentos su grandi- 
nine schema; toji savo ruožtu buvo prijungta prie paprasto sieninio jun- 
giklio - tokio, kokį gali maždaug už baksą gauti bet kurioje metalo dir- 
binių krautuvėlėje. Gardneris matė save pasukant tą jungiklį, ir staiga 
viską ant stalo - bulvių traškučius, žalias daržoves, padėklą užkan- 
džiams su penkiais skyreliais, šaltus muštinių likučius ir viščiuko kau- 
lus, pelenines, taureles - pakylant šešis colius ir paprasčiausiai pakim- 
bant ore, o jų šešėlius įmantriu raštu marginant staltiesę. Kiek suirzęs, 
Tedas Energetikas minutėlę stebėjo visa tai. Pagaliau vienu mostu nuš- 
lavė įrenginį nuo stalo. Laidai sutrūkinėjo, baterijos išsibarstė į visas ša- 
lis. Visa su trenksmu vėl nukrito ant stalo, taurelės išsipylė, peleninės 
apsivertė, pažerdamos nuorūkas. Tedas nusivilko savo sportinį švarką ir 
uždengė juo įtaiso liekanas lyg partrenkto ir užmušto kelyje gyvulio 
gaišeną. Tai padaręs, jis vėl atsisuko į savo negausią sudomintą audito- 
riją ir kalbėjo toliau. Tie žmonės mano, kad jiems amžinai bus galima 
valgyti tą patį pyragą. Tie žmonės įsivaizduoja, kad visados bus atsar- 
ginės pozicijos. Jie klysta. Trauktis nėra kur. Visai paprasta: atominės 
arba nieko. Gardneris išgirdo save šaukiant su įsiūčiu, kuris šįsyk buvo 
blaivas: O kaip dėl to dalyko, kurį ką tik sulaužei? Kaip dėl jo? Tedas 
pasilenkė ir gracingai pakėlė savo švarką - nelyginant magas katiliuką 
prieš apstulbusius žiūrovus. Grindys po juo buvo tuščios, neskaitant ke- 
lių bulvių traškučių. Nė pėdsako to įtaiso. Visiškai jokio. “Dėl! kokio 
dalyko? - paklausė Tedas Energetikas, žvelgdamas tiesiai į Gardnerį su 
užuojauta, kurioje nestokojo ir nemažos dozės paniekos. Jis pasigręžė į 
klausytojus: Ar kas nors iš čia esančių ką nors mato?.." - “Ne", - vienu 
balsu atsiliepė tie nelyginant išmokyti vaikai: Arbergas, Patricija Ma- 
kardl, visi kiti; netgi jaunasis barmenas ir Ronas Kamingsas antrino 
jiems. “Ne, mes nieko nematome, visiškai nieko, Tedai, ničnieko, tu tei- 
sus, Tedai, atominės arba nieko“. Tedas šypsojosi. “Dabar tuojau jis 
ims mums zyzti seną anekdotą apie tablečiukę, kurią įmetęs į benzino 
baką gali važinėtis kiaurą dieną". Tedas Energetikas nusijuokė: visi ki- 
ti jam pritarė. Visi jie juokėsi iš Džimo. 

Gardneris pakėlė galvą ir nukreipė iškankintą žvilgsnį į Bobę An- 
derson. | . 

- Manai, jie ims... ką? Klasifikuoti visa tai? 

- O pats kaip manai? - ir po trumputės pauzės Bobė labai švelniu 
balsu pašaukė: - Gardai? 

- Taip, - gerokai patylėjęs pratarė Gardneris, ir mirksnį rodės, kad 
tuoj tuoj pravirks. - Aha. Tikrai jie taip padarytų. 

Ir dabar jisai sėdėjo užpakaliniame Bobės kieme, visai nenutuokda- 
mas, kad į jo pakaušį nutaikytas šratais užtaisytas šautuvas. 

Jisai sėdėjo ir vis galvojo apie tą pobūvį. Tai pasivaideno taip siau- 
bingai ir taip aiškiai, jog turbūt jam dovanotina už tą laiką, kurį sugai- 
šo, kad viską suvoktų ir perprastų. Su tuo laivu žemėje negalima elgtis 
vien iš Bobės ar netgi Heiveno gerovės pozicijų. Nepaisant to, kaip jis 
veikė Bobę ar bet ką kitą aplinkui save, galutinį sprendimą dėl laivo Že- 
mėje būtina priimti iš pasaulio gerovės pozicijų. Gardneris yra dalyva- 
vęs tuzinuose komitetų, kurių tikslai rikiavosi nuo įmanomų iki nejtiki- 
mai beprotiškų. Yra Žygiavęs protesto demonstracijose; yra atidavęs 
daugiau santaupų negu galėjo sau leisti, padėdamas apmokėti už skel- 
bimus laikraščiuose per dvi nesėkmingas kampanijas, siekiant surengti 
referendumą, kad būtų uždaryta Meino “Janki"; dar būdamas koledžo 
studentas, jis dalyvaudavo protesto maršuose prieš Jungtinių Valstijų 
kišimąsi į karą Vietname; jis priklausė “ Greenpeace"; jis rėmė NA- 
RAL*. Kiek sykių padrikai bandė kovoti dėl pasaulio gerovės, bet jo 
pastangos, nors ir kylančios iš individualių apmąstymų, visados susi- 
laukdavo išraiškos per žmonių grupę. Dabar... 

Viskas priklauso nuo tavęs, Gardai, senoli Gardai. Tik nuo tavęs. Jis 
atsiduso. Tartum sukūkčiojo. Skambink visais varpais apie tas keistas 
permainas, baltasis vaikine... būtinai skambink. Bet pirma pasiklausk 
savęs: kas nori, kad pasaulis pasikeistų. Alkanieji, vargšai, benamiai, 
tiesa? Tėvai tų vaikų iš Afrikos su išpūstais pilvais ir mirštančiais 
žvilgsniais. Pietų Afrikos juodukai. PIO. Ar Tedas Energetikas nori di- 
delės porcijos tų permainų? Prikąsk liežuvį! Nei Tedas, nei rusų Polit- 
biuras, nei Knesetas, nei Jungtinių Valstijų Prezidentas, nei Septynetas 
Seserų, nei Kseroksas, nei Baris Manilovas. 

O ne, tik ne tie didieji vaikinai, ne tie, kurie turi tikrąją valdžią, ku- 
rie vairuoja Status Ouo Mašiną. Jų devizas: "Tik nereikia manęs 8ąS- 
dinti''. 


* National Abortion Rights Action League - Judėjimas už teisę į abortus 
(angl.). 

Buvo laikas, ir dar visai neseniai, kai jis būtų nedvejojęs nė mirks- 
nio. Bobei būtų nereikėję ieškoti jokių argumentų; Gardas pats būtų bu- 
vęs tasai vyriokas, varantis arklį, kol tas parkris... bet irgi būtų buvęs 
pavalkuose, traukiantis vežimą greta. Čia galų gale yra švarios energi- 
j0s šaltinis - energijos tokios gausios ir lengvai pagaminamos, jog ji be- 
veik nekainuotų. Per pusmetį visus reaktorius Jungtinėse Valstijose bū- 
tų galima visai sustabdyti. Per metus - visus pasaulio reaktorius. Pigi 
energija. Pigus transportas. Regėjosi įmanomos kelionės į kitas plane- 
tas, kitas Žvaigždžių sistemas - šiaip ar taip, Bobės laivas pateko į 
Heiveną, Meino valstiją, ne senuku, geručiu laiveliu Ledinukas. Juk iš 
esmės tai, - maestre, tratink būgnais, - ATSAKYMAS Į VISKĄ. 

Kaip manai, ar yra tame laive ginklų? 

Buvo beklausiąs Bobės apie tai, ir kažkas privertė jį nutilti. Ginklų? 
Galbūt. Ir jeigu Bobė galėjo gauti užtektinai tos liekamosios “jėgos"", 
kad sukurtų telepatinę rašomąją mašinėlę, ji taip pat galėjo sukurti kaž- 
ką panašų į “Fleš Gordono" stebuklingąją patranką, tačiau tai iš tikrųjų 
veiktų. Ar dezintegratorių? O gal žudantį lazerį? Ką nors tokio, kas, 
užuot dirbęs su įprastiniais garsais brmmmm ar vak-vak-vak, paverstų 
žmones smilkstančių pelenų krūvomis? Galimas daiktas. O jeigu ir ne, 
ar kas nors iš hipotetiškųjų Bobės mokslininkų nepritaikytų tokių daly- 
kų kaip vandens šildymo įtaisas ar “Tomketo"' variklio patobulinimas 
kam nors tokiam, kas galėtų iš tiesų pakenkti žmonėms! Tikrai taip. Ga- 
lų gale dar ilgai prieš tai, kai buvo sugalvoti tosteriai, fenai ir plintusi- 
nis šildymas, Niujorko valstija spirgindavo elektra žmogžudžius Sing 
Singo kalėjime. 

Labiausiai baugino Gardnerį tai, kad mintis apie ginklus turėjo tam 
tikrą patrauklumą. Iš dalies, kaip jisai spėjo, tai savanaudiškumas. Ir jei- 
gu iš viršaus ateitų įsakymas pridengti jaukalą sportiniu švarku, tuomet 
tikrų tikriausiai jis ir Bobė būtų dalimi to, ką reikėtų pridengti. Bet bu- 
vo dar ir kitų galimybių. Viena iš jų, - padūkus, bet nestokojanti pat- 
rauklumo, - kad juodu su Bobe galėtų įspirti šiknon daug kam, nusipel- 
nantiems spyrio. Mintis pasiųsti tokius nenuoramas kaip Ajatolą į Šešė- 
lių karalystę buvo tokia viliojanti, jog Gardneris mažne susijuokė. Ko 
laukti, kol Izraelis ir arabai išspręs savo problemas? Ir visokio plauko 
teroristai... Likit sveiki, vyručiai. Pasimatysim sugrįžus. 

Nuostabu, Gardai! Man tai patinka! Parodysim per visą televizijos 
tinklą! Atrodys geriau nei “Majamio dorovės policija"! Vietoje dviejų 
kovotojų su narkotikais turime Gardą ir Bobę, patruliuojančius plane- 
tą savo skraidančiąja lėkšte! Duokit kas nors man telefoną! Reikia pas- 
kambinti į CBS! . 

Nejuokinga, pagalvojo Gardneris. 

O kas juokiasi? Ar ne apie tai tu kalbi? Apie save ir Bobę, vaidinan- 
čius Vienišą Patrulį ir Tontą? 

Na kas, jeigu ir taip? Kiek laiko užtruks, kol toksai pasirinkimas ims 
atrodyti geras? Kiek bombų portHfeliuose? Kiek moterų, nušautų amba- 
sadų tualetuose? Kiek žuvusių vaikų? Kiek laiko mes leisim tam tęstis? 

Nuostabu, Gardai. Gerai, lai kiekvienas Žemės planetoje uždainuo- 
ja kartu su Gardu ir Bobe - tekartoja paskui šokinėjantį sviedinuką: 
“Atsakymas, drauguži, sklando ore..." 

Tu bjaurus. 

Ir tavo mintys ima darytis tiesiog pavojingos. Pameni, koks išsigan- 
dęs buvai, kai tasai valstijos policininkas surado pistoletą tavo kuprinė- 
je? Koks išsigandęs buvai, nes net neprisiminei, kad jį ten įsidėjai? Vėl 
viskas iš naujo. Tik yra vienas skirtumas - dabar tu kalbi apie stambes- 
nį kalibrą. Dieve brangus, jeigu tik tu esi. 

Būtų jaunesnis, tie klausimai niekad neateitų jam galvon... O jeigu 
ir ateitų, jis paprasčiausiai nuvytų juos į šalį. Matyt, Bobė taip ir pada- 
rė. Šiaip ar taip, tai ji užsiminė apie raitelį ant žirgo. 

Ką turi omeny - raitelis ant žirgo? 

Turiu omeny mus, Gardai. Bet, man regis... man regis, daugiausia 
tave. 

Bobe, kai man buvo dvidešimt penkeri, aš visą laiką degiau. Trisde- 
šimties aš degiau kartkartėm. Bet deguonies čia, matyt, retėja, nes da- 
bar aš degu: tiktai kai nusigeriu. Aš bijau užsėsti ant to žirgo, Bobe. Jei- 
gu istorija mane ko nors ir pamokė, tai to, kad žirgai kartais ima nešti. 

Jis vėl pasimuistė ant kelmo, ir šautuvas kryptelėjo įkandin jo. An- 
derson sėdėjo virtuvėje ant taburetės, sulig kiekvienu Gardnerio judesiu 
kiek pakreipdama ant palangės atremtus vamzdžius. Jo mintys menkai 
ją tepasiekdavo; tatai ardė planus, varė iš proto. Tačiau pagavo jų pa- 
kankamai, kad suvoktų, jog Gardneris jau greitai nuspręs... ir kai jis tai 
padarys, Anderson tikėjosi, kad žinos, koks jo sprendimas. 

Jeigu nuspręs nėteisingai, Anderson ištaškys jam pakaušį ir palaidos 
kūną minkštoje žemėje gale sodo. Labai tai būtų nemalonu, bet jeigu 
prireiks, ką darysi. 

„Anderson ramiai laukė to momento, nustačiusi savo protą priimti 
klampią Gardnerio minčių tėkmę, stengdamasi pagauti ryšį. 

Laukti jau liko neilgai. 

Kas iš tikrųjų tave baugina - tai pirmąsyk per savo niesingą, sujauk- 
tą gyvenimą proga veikti iš jėgos pozicijų. 

Gardneris kiek atsitiesė, jo veide atsispindėjo išgąstis. Juk tai netie- 
sa, ar ne? Tikrai netiesa. | 

O, Gardai, bet juk tai tiesa. Tu netgi šūkauji už beisbolo komandas, 
kurios beviltiškai gauna į skudurus. Šitaip tau niekad netenka rūpintis, 
kad susigadinsi nuotaiką vienai iš jų prakišus Pasaulinę seriją. Tas pat 
su kandidatais ir tikslais, kuriuos tu palaikai, tiesa? Kadangi tavo poli- 
tikas niekad neturės galimybės įrodyti, ko yra vertas, tau niekad 
netenka jaudintis, kad nauji veidai niekuo nesiskiria nuo senųjų, juk 
taip? | 

Aš nebijau. Bent šito nebijau. 

Trauk tave velniai, jeigu ne taip. 

Raitelis ant žirgo? Tu? Žmogau, juokinga. Tave ištiktų širdies prie- 
puolis, jeigu kas paprašytų sėstis ant motociklo su priekaba. Tavo pa- 
ties asmeninis gyvenimas - tai niekas kita, kaip tik nuolatinės pastangos 
sunaikinti bet kokį tvirtą pagrindą, kokį tu turi. Tarkim, vedybos. Nora 
buvo stipri, ir tau galiausiai teko ją pašauti, kad nusikratytum jos, bet 
kai šukės išsilakstė, tu nė nebandei jų suklijuoti, tiesa? Esi žmogus, pri- 
sitaikantis prie visokių aplinkybių, pripažįstu tau tai. Sugebėjai pasiek- 
ti, kad tave išvytų iš dėstytojų, ir taip praradai dar vieną tvirtą pagrin- 
dą. Dvylika metų pylei kaušalą ant tos mažytės Dievo tau suteiktos ta- 
lento kibirkštėlės, kad ją užgesintum. Dabar šitai. Verčiau bėk, Gardai. 

Tai neteisinga! Dievaži, neteisinga! 

"Ne? Ar čia nepakankamai tiesos, kad susilauktum atpildo? 

Galbūt taip. Galbūt ne. Šiaip ar taip, jisai suvokė, kad jau yra nusp- 
rendęs. Pasiliks su Bobe, bent tuo tarpu darys, kaip ji norės. 

Bobės palaimingas įsitikinimas, kad visa - vienas puikumėlis, nela- 
bai derinosi su jos išsekimu ir svorio praradimu. Ką tasai laivas žemėje 
padarė Bobei, tikriausiai gali padaryti ir jam. Kas atsitiko - ar nespėjo 
atsitikti - šiandien, dar nieko neįrodo; nereikia tikėtis, kad visi pakitimai 
jam pasireikš iš karto, tačiau laivas, - ir kokia tik iš jo spinduliuotų jė- 
ga, - turėjo didelę galią daryti gera. Tai svarbiausia ir... na, ir užsiknis- 
kit, tominokeriai. 

Gardneris atsistojo ir pasuko namų link. Saulė jau nusileido, ir 
prieblanda pilkėjo. Nugara buvo sustingus. Jis pasirąžė, išsitempė ant 
pirštų galų ir susiraukė iš skausmo, kai stubure trakštelėjo. Pažvelgė į 
tylų tamsų “Tomketo" siluetą ir toliau į stoginės duris su nauja spyna. 
Pagalvojo, ar nenuėjus ir nepabandžius dirstelėti vidun pro vieną iš pur- 
vinų langučių... tačiau nusprendė, kad neverta. Galbūt bijojo, kad už 
tamsaus lango išdygs blyškus veidas su šypsniu, apnuoginančiu burną, 
žiedu apjuostą žmogėdriškų dantų. Sveikas, Gardai, nori susipažinti su 
tikrais tominokeriais? Užeik vidun! Mūsų čia daug! 

Gardneris krūptelėjo - bemaž išgirdo plonus, piktybiškus pirštus ty- 
liai brazdenant stiklus. Pernelyg daug nutiko šiandien ir vakar. Jo vaiz- 
duotė tapo nebevaldoma. Šiąnakt ji blaškysis ir nesiliaus kalbėjusi. Ne- 
žinia, ar šiąnakt jam pavyks užmigti, ar bent nustumti ją į šalį. 

Vos tik sugrįžo vidun, nerimas ėmė slūgti. O kartu atsinaujino pot- 
raukis išgerti. Nusivilko marškinius ir įkišo galvą į Anderson kambarį. 
Bobė gulėjo kaip gulėjusi toje pačioje pozoje, antklodės buvo susijau- 
kusios tarp siaubingai liesų jos kojų, viena ranka atmesta: ji knarkė. 

Net nepajudėjo. Dievuliau, kokia turi būti pavargusi. 

Jis ilgai stovėjo po dušu, atsukęs vandenį tiek karštą, kiek drįso (prie 
naujojo Bobės Anderson vandens šildytuvo tai reiškė pasukti kraną vos 
trupučiuką į kairę nuo padėties “šalta"). Kai jo oda paraudonavo, jis 
žengė iš po dušo į vonios kambarį, tokį pritvinkusį garų, jog priminė 
Londoną per miglą vėlyvosios Viktorijos epochos laikais. Nusisausino 
rankšluosčiu, pasišveitė dantis pirštu, - reiks pasirūpinti šiokiomis tokio- 
mis pastos atsargomis, šmėkštelėjo galvoj, - ir atsigulė lovon. 

Užsnūsdamas vėl sumojo galvojąs apie paskutiniuosius Bobės žo- 
džius jų pokalbio pabaigoje. Jai atrodė, kad laivas žemėje buvo pradė- 
jęs veikti miestiečius. Kai jis paprašė smulkiau paaiškinti, ji ėmė kalbėti 
miglotai, paskiau pakeitė temą. Gardneris spėjo, kad šitame keistame 
reikale visko gali būti. Nors senoji Frenko Gariko sodyba buvo nuoša- 
lumoje, tačiau beveik tiksliai sutapo su pačiu miesto apylinkių geogra- 
finiu centru. Dar buvo Heiven Vilidžas, tačiau penkias mylias toliau į 
šiaurę. | | 

- Tu kalbi taip, lyg tas daiktas skleistų nuodingas dujas, - pastebėjo 
jis, tikėdamasis, kad jo žodžiai neišduoda nerimo, kurį jautė. - Parakva- 
tas iš Kosmoso. Jie Atvyko nuo Agento Orandžo. 

- Nuodingas dujas? - pakartojo Bobė. Ji vėl užsisklendė savyje. Jos 
veidas, toksai dabar sulysęs, buvo uždaras ir tolimas. - Ne, ne nuodin- 
gos dujos. Jeigu nori kaip nors tai įvardyti, vadink išgaromis. Tačiau 
kai kas nors prie jo prisiliečia, esama šio to daugiau nei paprastos vib- 
racijos. 

Gardneris nutylėjo nenorėdamas gadinti jai nuotaikos. 

- Išgaros? Irgi ne. Bet nelyginant išgaros. Jeigu atvyktų čia žmonės 
su prietaisais iš Aplinkos apsaugos agentūros, nemanau kad apskritai jie 
aptiktų kokių nors teršalų. Ir jeigu yra kokių fiziškai apčiuopiamų liku- 
čių ore, tai tik visai nežymūs pėdsakai. 

- Tau atrodo, kad tai įmanoma, Bobe? - ramiai paklausė Gardneris. 

- Taip. Aš nesakau tau, jog žinau, kas čia dedasi, nes aš nežinau. Ne- 
turiu vidinės informacijos. Bet aš manau, kad labai plonas sluoksnis lai- 
vo paviršiaus, - ir tikrai plonas, ne daugiau kaip vienos ar dviejų mole- 
kulių storio, - galbūt oksiduojasi, kai aš jo vis daugiau atkasu, ir jį pa- 
veikia oras. Tai reiškia, kad aš gaunu pirmą, stipriausią dozę... O pas- 
kiau tai išblaškoma vėjo kaip radioaktyviosios nuosėdos. Miestiečiams 
jų tektų daugiausiai... bet “daugiausiai iš tikrųjų šiuo atveju reikštų “1a- 
bai mažai". | 

Bobė pakeitė padėtį savo supamojoj kėdėj ir nusvėrė dešiniąją ran- 
ką. Tą gestą Gardneris buvo matęs daug sykių anksčiau, ir jį užliejo šil- 
tas jausmas savo bičiulei, kai išvydo Bobės veidu šmėstelint rūpestį. Ji 
vėl padėjo ranką sau ant skreito. 

- Bet, žinai, aš nesu tikra, kad kaip tik taip ir yra. Yra toks Piterio St- 
raubo romanas “Sklandantis drakonas“ - ar tu jį skaitei? 

Gardneris papurtė galvą. 

- Na, jame kažkas panašaus į tavo Agentą Orandžą iš Kosmoso ar 
Dievų Parakvatą, ar kaip tu jį vadini. 

Gardneris nusišypsojo. 

- Romane pasakojama, kaip eksperimentinis chemikalas prasisunkė 
į atmosferą ir iškrito ant dalies Konektikuto valstijos apylinkių. „Toji 
medžiaga iš tikrųjų nuodas - tokios beprotybę sukeliančios dujos. Žmo- 
nės be jokios priežasties ima muštis, vienas vyriokas nusprendžia nuda- 
žyti visą savo namą, taip pat ir langus, šviesiai rožine spalva, kažkokia 
moteris risnoja, kol krenta negyva nuo masyvaus vainikinių arterijų uŽ- 
sikimšimo ir taip toliau. Yra dar kitas romanas - tasai vadinasi “Smege- 
nų bandos“, ir jį parašė... - Anderson suraukė antakius, stengdamasi pri- 
siminti. Jos dešinioji ranka vėl nusviro nuo supamosios kėdės, paskiau 
sugrįžo į vietą. - Tokia pat pavardė kaip manoji. Anderson. Polas An- 
dersonas. Tame romane žemė praeina pro kometos uodegą ir kai kurios 
nuosėdos iš jos padaro gyvulius protingesniais. Knygos pradžioje triu- 
šis tikra to žodžio prasme sumąsto, kaip išsivaduoti iš spąstų. 

- Protingesniais, - pakartojo Gardneris. 

- Taip. Jeigu tavo IK prieš žemei praeinant pro kometas buvo 120, 
tai po to jis bus 180. Supratai? 

- Išbaigtas intelektas? 

- Taip. 

- Bet anksčiau tu pavartojai mokslingo idioto terminą. Tai visiška 
priešingybė išbaigtam intelektui, tiesa? Tai tartum... gabumai. 

Anderson numojo ranka. 

- Nesvarbu, - tarė. 
Dabar, gulėdamas čia lovoje ir grimzdamas į miegą, Gardneris klau- 
sė savęs, ką tai galėtų reikšti. 

Tą naktį jį aplankė sapnas. Gana paprastas. Jisai stovėjo tamsoje prie 
stoginės tarp namo ir daržo, o kairėje stūksojo tamsus “Tomketo" silue- 
tas. Galvojo lygiai apie tą patį kaip ir šį vakarą - kad nueis ir pažvelgs 
pro vieną langutį vidun. Ir ką pamatys? Kaipgi, žinoma, tominokerius. 
Bet jis nebijojo. Jautė ne baimę, o patenkintą palengvėjimo džiugesį. 
Kadangi tominokeriai - ne pabaisos ar žmogėdros; jie tartum elfai iš tos 
pasakos apie gerąjį batsiuvį. Jis pažvelgs pro purviną stoginės langutį, 
kaip sužavėtas vaikas žvelgia pro miegamojo langą iliustracijoje iš 
“Nakties prieš Kalėdas" (ir kas gi kitas Santa Klausas, tasai linksmuo- 
lis senukas elfas, jeigu ne didelis geras tominokeris šu raudonais kaili- 
niais?), ir jis pamatys juos, besijuokiančius ir bešnekučiuojančius už il- 
go stalo, meistruojančius energijos generatorius, pakylančias riedlentes 
ir televizorius, vietoje įprastinių filmų rodančius minties paveikslus. 

Jis pasuko stoginės linkui, ir staiga ją nutvieskė tokia pat žara, ko- 
kią jis matė sklindant iš Bobės modifikuotos rašomosios mašinėlės - 
stoginė tartum pavirto kažkokiu paslaptingu, iš moliūgo pagamintu ži- 
bintu, kokie nešiojami Visų Šventųjų vakarą, bet šioji šviesa buvo ne 
geltona, o baisios puvėsių žalumos. Ji sunkėsi pro lentas; skleidė spin- 
dulius pro šakų skyles, margindama grėsmingu raštu, jos buvo pilni 
langai. Ir dabar jį apėmė baimė, nes jokie draugiški mažučiai ateiviai iš 
kosmoso neskleidžia tokios šviesos: jeigu piktybinis auglys turėtų spal- 
vą, ji būtų kaip tik tokia, kuri liejosi pro kiekvieną Bobės stoginės ply- 


'"šelį 1r pro langus. 


Bet jis vis tiek prislinko arčiau, nes sapnuose ne visada gali sau pa- 
dėti. Jis prislinko arčiau, nors ir nenorėjo nieko matyti - kaip ir vaikas 
nenorėtų Kūčių naktį pažvelgti pro savo miegamojo langą ir išvysti 
Santa Klausą, nušliaužiantį anapus kelio nuo apsnigto stogo šlaito, o 
abiejose pirštinėtose rankose - po nukirstą galvą, iš kurių kaklų šaltyje 
garuoja kraujas. 

Prašom nereikia, prašom ne... 

Bet jis prislinko arčiau, ir kai įžengė į tą žalią gaisą, jo galvon para- 
lyžiuojančiu, protą skeliančiu srautu įsiliejo roko garsai. Džordžas To- 
rogudas ir “Destroyers". Žinojo, kad kai Džordžas užgroja savo gitara, 
jo kiaušas ima vibruoti su žudančia harmonija, o paskiau paprasčiausiai 

sutrūkinėja kaip name tos stiklinės, apie kurias Jisai sykį pasakojo 
Bobei. 

Tačiau tai nesvarbu. Svarbu tik baimė - bijojo tominokerių Bobės 
stoginėje. Juto juos, bemaž galėjo juos užuosti - aitrus, elektrizuojantis 
kvapas nelyginant ozono ir kraujo. | 

Ir... kraupūs kliuksinčio skysčio garsai. Girdėjo juos netgi pro mu- 
ziką savo galvoje. Nelyginant senamadiškos skalbiamosios mašinos, ta- 
čiau garsas buvo ne vandens, tas garsas buvo negeras, negeras, negeras. 

Pasistiebė ant pirštų galų žvilgtelėti stoginėn, o jo veidas buvo toks 
žalias kaip lavono, ištraukto iš lakiojo smėlio. Ir tuo metu Džordžas To- 
rogudas užgrojo gitara bliuzą. Gardneris sukliko iš skausmo, ir kaip tik 
tada jo galva suskilo į gabalėlius. Jis atsibudo ir išvydo save sėdintį se- 
noje dvigulėje lovoje svečių kambaryje, prakaito išpilta krūtine, dreban- 
čiomis rankomis. 

Gardneris vėl atsigulė galvodamas: “Dievuliau! Jeigu tau dėl to sap- 
„nuojasi košmarai, rytoj apžiūrėk. Nuramink savo protą". 

Tikėjosi, kad po šio sprendimo vėl regės košmarus; atsigulė many- 
damas, kad čia buvo tik pirmas. Bet daugiau nieko nebesapnavo. 

Tą naktį. 

Kitą dieną jis talkino Bobei atkasinėti. 


"Il bass 


HEIVENO 
APYSAKOS 


Terovistas prisisbrogęs! 
Prezidentas apsinešęs! 
Saugumas įmetęs! 
Zvalgyba pakaušus! 
Ir visi girtutėliai, 
Visi nusilakę, 
Visi nusitašsę, 
Nieko tu nepakeisi, 
Nes visi girtutėliai, 
Visi nusitasę, 
Visi darbe geria. 


THE RAINMAKERS 
“Visi darbe geria" 


Skuodė jis miestan šaukdams: 
“Nusileido tai iš dangaus!? 
CREEDENCE CLEARWATER REVIVAL 


“Nusileido tai iš dangaus" 


MIESTAS 

Kol tapo Heivenu, miestas keturis kartus keitė vardą. 

Savo municipalinę gyvastį jis pradėjo 1816-aisiais, kaip Montvilio 
Plantacija. Jis visas visutėlis priklausė tokiam Hju Kreinui. Kreinas 
1813-aisiais nupirko teisę į šią žemę iš Masčūsetso federacijos, kurios 
provincija tuo metu buvo Meinas. Praeityje Kreinas su leitenanto laips- 
niu dalyvavo Nepriklausomybės kare. 

Montvilio Plantacijos vardas buvo pajuoka. Kreino tėvas niekad 
nedrįso kelti kojos toliau į rytus nuo Doverio ir liko ištikimas toris net- 
gi kolonijoms atsiskyrus. Savo gyvenimą jis baigė Karalystės peru, kaip 
dvyliktasis Montvilio grafas. Vyriausias sūnus, Hju Kreinas, būtų turė- 
jęs paveldėti tryliktojo Montvilio grafo titulą. Tačiau įsiutęs tėvas atė- 
mė iš jo įpėdinystės teises. Nė kiek dėl to neišmuštas iš vėžių Kreinas 
linksmai save vadino pirmuoju Centrinio Meino grafu, o kartkartėmis 
Kunigaikščių Iš Niekur. | 

Žemė, kurią Kreinas pavadino Montvilio Plantacija, užėmė apie dvi- 
dešimt dviejų tūkstančių akrų plotą. Patenkinus Kreino prašymą suteikti 
jam prisijungusiojo statusą, Montvilio Plantacija tapo šimtas devynias- 
dešimt trečiuoju miestu, prijungtu prie Masačūsetso Meino provincijos. 
Kreinas nusipirko žemę, nes čia buvo gausu geros miško medžiagos, o 
Deris, kur ją galėjai plukdyti upe jūros link - vos už dvidešimties mylių. 

Ar pigi buvo žemė, kuri ateityje turėjo būti pavadinta Heivenu? 

Hju Kreinas nupirko visą ta dykynę už sumą, prilygstančią aštuonio- 
likai šimtų svarų. | 

„Žinoma, tais laikais svaras vertintas kur kas brangiau. 


Hju Kreinas pasimirė 1826-aisiais, ir tuo metu Montvilio Plantacija 
turėjo šimtą tris gyventojus. Miško kirtėjai per metus ir šešis ar septy- 
nis mėnesius dvigubai padidindavo jo populiaciją, bet iš tikrųjų jie ne- 
siskaitė, nes visą savo uždirbtąją smulkmę išsiveždavo į Derį, ir kaip tik 
ten paprastai įsikurdavo, kai nusendavo ir nebepajėgdavo dirbti prie 
miško. Tais laikais “nusendavo ir nebepajėgdavo dirbti prie miško" 
reikšdavo apie dvidešimt penkerius metus. 

Vis dėlto, pradedant 1826-aisiais, palei purviną kelią, vedantį šiau- 
rėn Denio ir Bengoro linkūi, ėmė augti gyvenvietė, kuriai vėliau buvo 
lemta tapti Heiven Vilidžų. 

188 


"Kad ir kaip jį pavadintum (o galiausiai visiems, išskyrus seniausius 
senbuvius, tokius kaip Deivas Ratledžas, jis tapo paprasčiausiai 9-uoju 
plentu), tasai kelias buvo vienintelis, kuriuo medkirčiai kiekvieno mė- 
nesio gale traukdavo į Derį pragerti ir prakekšinti savo uždarbį. Pagrin- 
dines išlaidas jie palikdavo dideliam miestui, bet daugelis ir pakeliui 
mielai ilgėliau apsistodavo Kuderio smuklėje ir nakvynės namuose 
praskalauti gerklę nuo dulkių vienu ar dviem bokalais alaus. Pajamos iš 
to buvo ne kažkokios, bet pakankamos, kad padarytų šią vietą patrauk- 
lią smulkiam verslui. Krautuvėlė anapus kelio (jos savininku ir prekiau- 
toju tapo Hiremo Kuderio sūnėnas) turėjo mažesnį pasisekimą, bet vis 
dėlto duodavo šiokį tokį pelną. 1828-aisiais šalia krautuvėlės atsidarė 
kirpyklėlė ir mažosios chirurginės pagalbos punktas (savininkas ir tvar- 
kytojas - Hiremo Kuderio pusbrolis). Tais laikais nebuvo neįprastas re- 
ginys užėjus į šią gyvą, augančią įstaigą pamatyti atsilošusį vienoje iš 
trijų ten esančių kėdžių medkirtį su apkirptais plaukais, su susiūta ŽaiZ- 
da rankoje ar pora stambių dėlių iš indo šalia cigarų dėžės, prigludusių 
viršum abiejų užmerktų akių ir keičiančių spalvą iš pilkos į raudoną, kai 
kuo vis labiau pampo; kartu jos apsaugodavo nuo galėjusios patekti į 
žaizdą infekcijos ir pašalindavo ligą, tada žinomą “smegenų sopulio“ 
vardu. 1830-aisiais pietiniame kaimuko pakraštyje atsidarė viešbutukas 
ir maisto produktų parduotuvė (savininkas - Hiremo Kuderio brolis 
Džordžas). | 

1831-aisiais Montvilio Plantacija tapo Kudersviliu. 

Niekas dėl to labai nenustebo. 

Kudersviliu jis liko iki 1864-ųjų, kai vardas buvo pakeistas į Mont- 
gomerį - pagerbiant Elisą Montgomerį, vietinį vaikinuką, kritusį prie 
Getisbergo, kur, kai kas teigia, 20-asis Meino pulkas pats vienas išgel- 
bėjo Sąjungą. Sumanymas pakeisti vardą visiems patiko. Šiaip ar taip, 

„vienintelis mieste likęs Kuderis, senas pakvaišęs anglas, prieš dvejus 
metus bankrutavo ir nusižudė. | 

Po Pilietinio karo sekusiais metais valstiją apėmė šėlas, nepaaiškina- 
mas kaip daugelis šėlų. Šėlas ištiko ne krinolinams ar žandenoms; pa- 
gavo šėlas suteikti mažiems miestukams klasikinius vardus. Iš to Mei- 
no valstijoje atsirado Sparta, Kartagina, Atėnai ir, žinoma, čia pat - Tro- 
ja. 1878-aisiais gyventojai nubalsavo ir vėl pakeisti miesto vardą, šį- 
syk iš Montgomerio į Ilijoną. Tai sukėlė miestiečių susirinkime ašarin- 
gą Eliso Montgomerio motinos tiradą. Tiesą sakant, tirada nuskambėjo 
labiau senatviškai nei įtikinamai - ką darysi, didvyrio motina tada bu- 
vo metuose, o jei tiksliau, septyniasdešimt penkerių. Pasak miesto 1e- 
gendos, miestelėnai klausėsi kantriai, šiek tiek kaltai, ir sprendimas, ko 
gero, būtų buvęs atšauktas (misis Montgomeri, žinoma, teisi, pagalvo- 

jo kai kurie, kai ji pasakė, kad keturiolika metų - tai kažin ar “amžina 
atmintis“, kuri jos žuvusiam sūnui buvo pažadėta per 1864-ųjų liepos 4- 
osios pervadinimo ceremoniją), jei pačiu svarbiausiu momentu nebūtų 
neatlaikiusi gerosios damos šlapimo pūslė. Ją išvedė iš susirinkimo sa- 
lės, vis tebeputojančią apie nedėkinguosius miestelėnus, kurie dar pasi- 
gailės dėl tos dienos. | 

Kad ir kaip ten būtų, Montgomeris tapo Ilijonu. 

Praėjo dvidešimt dveji metai. | 

Atvyko greitakalbis atgimstančio tikėjimo pamokslininkas, kuris dėl 
kažkokių priežasčių aplenkė Derį ir nusprendė pastatyti savo palapinę 
Ilijone. Pasivadino Kolsonu, bet Mertla Daplesi, apsiskelbusi Heiveno 
istorike, galop priėjo išvadą, kad tikroji Kolsono pavardė - Kuderis ir 
kad jis - nesantuokinis anglo Kuderio sūnus. 

Kad ir kas būtų, jis gan greitai, kol pribrendo laikas imti kukurūzų 
derlių, savąja nuotaikinga tikėjimo atmaina nukariavo daugelio miesto 
krikščionių širdis, sukeldamas didžią neviltį misteriui Hartliui, kuris bu- 
vo Ilijono ir Trojos metodistų ganytojas, ir misteriui Krouvelui, kuris 
žiūrėjo dvasinės baptistų gerovės Ilijone, Trojoje, Etnoje ir Jūnityje (to- 
mis dienomis juokauta, kad Emorio Krouvelo rinkliava priklausė nuo 
Trojos miesto, bet jo hemorojus - nuo Dievo). Nepaisant visko, jų bal- 
sas buvo šaukiančiųjų tyruose. Pamokslininko Kolsono kongregacija 
vis didėjo iki tos berkiaž tobulos 1900-ųjų vasaros pabaigos. Pasakyti, 
kad tų metų derlius buvo “kolosalus" - vadinasi, nieko nepasakyti; skur- 
di šiaurinės Naujosios Anglijos žemė, paprastai šykšti kaip Skrudžas, 
tais metais pažėrė gėrybių, kurioms, atrodė, galo niekad nebus. Miste- 
ris Krouvelas, baptistas, kurio hemorojus priklausė nuo Dievo, tapo 
prislėgtas bei tylus, ir po trejų metų pasikorė savo namų rūsyje. 

Misteris Hartlis, metodistų galva, vis labiau nerimavo dėl evangeli- 
nio įkarščio, plintančio po Ilijoną kaip choleros epidemija. Galbūt taip 
atsitiko todėl, kad metodistai paprastai yra patys neišraiškiausi Dievo 
garbintojai; jie klausosi ne pamokslų, o “apsireiškimų", dažniausiai 
meldžiasi deramoje tyloje ir laiko, kad vienintelė tinkama vieta kongre- 
gacijai tarti “amen" - tai “Tėve mūsų" pabaigoje, ir kad tų kelių himnų 
nevalia giedoti choru. Bet dabar tie anksčiau tylūs žmoneliai darė vis- 
ką, pradedant garsiomis litanijomis, baigiant pamaldžiais lingavimais. 
Paskiau, kaip kartais sakydavo misteris Hartlis, seks apeigos su gyvatė- 
mis. Antradieniniai, ketvirtadieniniai ir sekmadieniniai susirinkimai at- 
gimstančio tikėjimo palapinėje šalia Derio kelio darėsi vis triukšmin- 

gesni ir siautulingesni, su vis didesniu emociniu užtaisu. “Jeigu visa dė- 
tųsi po karnavaliniu tentu, galėtum tai pavadinti isterija“, - kartą pasa- 
kė misteris Hartlis Fredui Periui, bažnyčios dekanui ir vieninteliam ar- 
timam savo bičiuliui, kai juodu leido vakarą prie vyšninės taurelių kle- 
bonijoje. “Bet kadangi tai dedasi atgimstančio tikėjimo palapinėje, jie 
prisidengia šventuoju įkarščių“. 

Laikui bėgant, garbiojo Hartlio įtarimai dėl Kolsono visiškai pasit- 
virtino, bet prieš tai pabėgo patsai pamokslininkas, vietoje moliūgų ir 
bulvių susirinkęs neblogą derlių skambančiųjų ir moterų palankumą. O 
dar ankstėliau jis paliko miestui savo patvarų įspaudą, pakeisdamas jo 
vardą paskutinįsyk. 

Tą karštą rugpjūčio vakarą savo pamokslą Kolsonas pradėjo nurody- 
damas, kad derlius - tai Dievo didžio atpildo simbolis, o paskiau perėjo 
prie paties miesto reikalų. Iki šio momento jis jau buvo nusimetęs savo 
surdutą. Sudrėkę nuo prakaito plaukai krito jam ant akių. Sesės jau bu- 
vo pradėjusios slinktis arčiau sakyklos, nors dar turėjo praeiti kiek lai- 
ko, kol bus sukalbėtos litanijos ir pamaldžiai palinkčiota. 

- Laikau šį miestą pašventintu, - pareiškė Kolsonas savo klausyto- 
jams, didžiulėmis letenomis įsitvėręs į savojo pulpito šonus - galbūt lai- 
"kė jį pašvėntintu ar dėl kokios nors kitos priežasties, ne tik dėl to fakto, 
kad jo garbioji esybė nusprendė paskleisti čia savo tikėjimą (jau nekal- 
bant apie sėklą), bet jeigu taip, tai jis apie tai neužsiminė. - Laikau šį 
miestą priebėga*. Taip! Radau čia priebėgą, kuri man primena gimtuo- 
sius namus, mielą kraštą, galbūt nelabai besiskiriantį nuo Adomo ir Ie- 
vos pažintojo prieš tai, kai nuskynė vaisių nuo teriėdžio, kurio verčiau 
"būtų nelietę. Pašventintu! - sušuko pamokslininkas Kolsonas. Po dau- 

gelio metų vis dar atsirasdavo jo kongregacijos narių, kurie susižavėję 
kalbėdavo apie to žmogaus, tegul ir nenaudėlio, sugebėjimus karštai 
šlovinti Jėzų. 
“ - Amen! - atsiliepė kongregacija. Naktis buvo šilta, bet galbūt ne to- 
kia šilta, kad ja galėtum paaiškinti trekos moterų skruostų nuoraudį; 
toks nuoraudis tapo įprastu nuo tada, kai pamokslininkas Kolsonas pa- 
sirodė mieste. 

- Šis miestas - ne kas kita kaip tik šlovė Dievui! 

- Aleliuja! - džiugiai suklykė kongregacija. Krūtinės kilojosi. Akys 
blizgėjo. Liežuviai vilgė lūpas. 

“= Šis miestas susilaukė pranašiško ženklo! - sušuko pamokslininkas 
Kolsonas, greitai žingsniuodamas pirmyn ir atgal, retsykiais staigiu gal- 
vos krestelėjimu atmesdamas nuo kaktos savo juodas garbanas, iš po 


* Angl. haven (heivn) - priebėga, uostas. 

kurių pasirodydavo gerokai gysloto kaklo. - Šis miestas susilaukė pra- 
našiško ženklo ir tasai ženklas - tai gausus derlius, ir toji pranašystė i iŠ- 
sipildys! 

- Garbė Jėzui! | 

Kolsonas sugrįžo prie pulpito, sugriebė jį ir griežtai visus nužvelgė: 

- Tai kaipgi galite norėti, kad miestas, pažymėtas Dievo derliumi ir 
Dievo priebėga, kaipgi galite norėti, kad miestas vadintųsi kažkokiu 
deigo* vardu - man tai daugiau negu neįsivaizduojama, broliai. Matyt, 
velnias čia praėjusioje kartoje gerokai pasidarbavo. | 

Jau kitą dieną imta kalbėti, kad reikia pakeisti miesto vardą iš Ilijo- 
no į Heiveną. Garbusis misteris Krouvelas prieš tai protestavo abejin- 
gai, garbusis misteris Hartlis - kur kas energingiau. Ilijono deputatai bu- 
vo neutralūs, tiktai nurodė, kad tai kainuos miestui dvidešimt dolerių 
pakeisti prisijungimo prie federacijos popieriams Ogastos bylose ir gal- 
būt dar dvidešimt - pakeisti municipaliniams kelio ženklams, o kur dar 
miesto dokumentų blankai. | 

Dar ilgai iki kovo mėnesį įvykusio miestiečių susirinkimo, kuriame 
aptartas ir nubalsuotas 14-asis straipsnis “Pasižiūrėti, ar piliečiai pritars, 
kad būtų pakeistas 193-ojo inkorporuoto į Meino valstiją miesto pava- 
dinimas iš ILIJONO į HEIVENĄ“, pamokslininkas Kolsonas patyliu- 
kais išardė savo palapinę ir išnyko nakties glūdumoje. Tai atsitiko rug- 
sėjo 7-osios naktį, tuoj po to, ką Kolsonas savaitėmis vadino Didžiąja 
1900-ųjų Derliaus atgimimo švente. Bent mėnesį prieš tai jis duodavo 
suprasti, jog tai bus svarbiausias susirinkimas, kokį tik jis kada nors 
rengė, jog netgi svarštąs, ar jam čia neįsikūrus, kažkaip vis dažniau jau- 
čiąs, kad Dievas ragins jį taip pasielgti - ir nuo pastarosios žinios damų 
širdys argi nesuspurdėjo tankiau! Tai bus, sakė jis, didžioji meilės auka 
mylinčiam Dievui, kuris atsiuntė miestui tokią nuostabią vasarą ir gau- 
sų derlių. 

Beje, Kolsonas neužmiršo susirinkti ir savąjį derlių. Pradėjo para- 
gindamas susirinkusiuosius padidinti “meilės aukas“, jeigu jau jis lieka, 
ir baigė išardamas ir apsėdamas po susirinkimo ne dvi, ne keturias, bet 
šešias jaunas mergeles lauke už savo palapinės. 

- Na, vyrai mėgsta pasigirti, bet, manau, daugelis jų pasilaiko savo 
trumpavamzdį kelnėse, kad ir kaip girtųsi, - vieną vakarą kirpykloje pa- 
sakė senasis Diukas Barfildas. Jeigu mieste būtų surengtos Smirdaliaus 
varžybos, senasis Diukas būtų lengvai tapęs nugalėtoju. Nuo jo trenkė 
kaip nuo seno kiaušinio, mėnesį prasivoliojusio purvyne. Jo klausyda- 


* Amer. žarg. niekinanti italo, ispano, portugalo ar kokio kito lotynų kil- 
mės asmens pravardė. 

vosi, bet per nuotolį ir prieš vėją, jeigu tik būdavo vėjas. - Aš girdėjau 
apie vyrus su dvivamzdžiais kelnėse, ir sutinku, kartkartėmis tokių pa- 
sitaiko, ir sykį net girdėjau apie vyrioką su trišūviu, bet tasai krušlius 
Kolsonas vienintelis, apie kurį girdėjau, slepiantis šešiašūvį. 

Trejetas iš pamokslininko Kolsono užkariautųjų, kol į jas įsiveržė 
šventadieninis kirtiklis, buvo nekaltos. 

Tą vėlyvos 1900-ųjų metų vasaros naktį meilės aukos pamokslinin- 
kui iš tiesų buvo dosnios, nors kirpyklėlės liežuvautojai nesutarė, kiek 
dosni buvo piniginė pusė. Visi sutiko, kad dar prieš prasidedant derliaus 
nuėmimo šventei, per kurią pamokslai tęsėsi iki dešimtos, evangelinės 
giesmės - iki vidurnakčio, o kruštuvės laukuose - iki gerokai po antros, 
iš tikinčiųjų gausiai pasipylė grynųjų. Kai kurie taip pat pastebėjo, kad 
per savo viešnagę mieste Kolsonas neturėjo didelių išlaidų. Moterys ko- 
ne mušėsi dėl garbės jį maitinti, vyriokas, kuriam dabar priklausė vieš- 
butis, leido jam gyventi savo blakyne kreditan... ir, žinoma, naktinės 
pramogos jam nekainavo nieko. 

Rugsėjo 8-osios rytą palapinė ir pamokslininkas dingo. Surinko pui- 
kų derlių... nors taip pat sėkmingai kai ką ir pasėjo. Tarp 1901-ųjų sau- 
sio 1-osios ir miestelėnų susirinkimo kovo pabaigoje apylinkėje gimė 
devynetas nesantuokinių vaikų - trejetas mergaičių ir šešetas berniukų. 
Visas devynetas tų “meilės vaikų" buvo stebėtinai panašūs vienas į ki- 
tą - šeši turėjo mėlynas akis, ir visi gimę su vešlia juodų plaukų želme- 
nija. Kirpyklėlės liežuvautojai (ir niekas pasaulyje nesugebėtų taip sėk- 
mingai sujungti logikos su gašlybe, kaip tie dykinėtojai, perdžiantys į 
pintas kėdes ir traukiantys suktines ar taikliai siunčiantys kramtomojo 
tabako gumulus į skardines spjaudykles) taip pat nurodė, kad sunku pa- 
sakyti, kiek merginų išvyko “aplankyti giminių“ kaime - Niū Hampšy- 
re ar netgi toliau, Masačūsetse. Buvo taip pat nurodyta, kad ir nemažai 
ištekėjusių moterų apylinkėje pagimdė tarp sausio ir kovo. Dėl šių mo- 
terų, tai ką tikra gali žinoti? Bet kirpyklėlės liežuvautojai, aišku, žino- 
jo, kas atsitiko kovo 29-ąją, kai Fetė Klarendon pagimdė dailutį aštuo- 
nių svarų berniuką. Nuožmus drėgnas šiaurys stūgavo Klarendonų na- 
mų pakraigėmis, drėbdamas paskutinį 1901-ųjų pavasario sniegą. Kora 
Simard, pribuvėja, priėmusi kūdikį, pusiau snūduriavo prie virtuvės 
krosnies, laukdama savo vyro Irvino, kuris įveikęs pūgą turėjo galiau- 
siai parvežti ją namo. Jinai matė, kaip Polis Klarendonas priėjo prie sa- 
vo naujagimio sūnaus lopšio - kitoje pusėje krosnies, šilčiausiame 
kampe - ir sustojęs daugiau nei valandą žvelgė į jį. Kora padarė siau- 
bingą klaidą, palaikiusi įdėmų Polio Klarendono žvilgsnį nuostaba ir 
meile. Jos akys nejučia užsimerkė, ir ji užsnūdo. Kai atsibudo, Polis 
Klarendonas stovėjo prie lopšio su skustuvu rankoje. Sugriebęs kūdikį 

už tankios melsvai juodų plaukų kupetos, ir nespėjus Korai nė prasižio- 
ti, kad rikteltų, perpjovė jam gerklę. Neprataręs nė žodžio, apleido kam- 
barį. Netrukus iš miegamojo pasigirdo gargesys. Kai persigandęs Irvi- 
nas Simardas galop išdrįso įžengti į Klarendonų miegamąjį, išvydo vy- 
rą ir žmoną ant lovos, susikibusius rankomis. Atsigulęs šalia jos, Kla- 
rendonas perpjovė žmonai gerklę, paskiau savo kairiąja ranka sugriebęs 
josios dešiniąją, perpjovė gerklę sau. Visa tai atsitiko dvi dienos po to, 
kai miestiečiai nubalsavo pakeisti miesto vardą. 


4 


Garbusis misteris Hartlis piestu stojo prieš tai, kad miesto vardas bū- 
tų pakeistas pasiūlius žmogui, kuris pasirodė esąs vagis, paleistuvis, ne- 
tikras pranašas ir apskritai - tykanti žolėje gyvatė. Jo kalba nuo pulpito 
mėjo su kone kerštingu pasitenkinimu, nors iš tikrųjų tai nebuvo jam 
būdinga. Į miesto susirinkimą 1901-ųjų kovo 27-ąją jis atėjo tikrai tikė- 
damas, kad 14-asis straipsnis balsuojant bus besąlygiškai atmestas. Jam 
netgi nesukėlė nerimo toji trumpa diskusija, įvykusi po to, kai miesto 
sekretorius perskaitė straipsnį, iki deputatų vyresniajam Liuteriui Ruvo- 
lui paklausiant: “Jūsų nuomonė, žmonės?“ Jeigu bent ką būtų numanęs, 
Hartlis vienintelį sykį per gyvenimą būtų karštai, netgi įnirtingai pasisa- 
kęs. Bet nuovokumu jis niekad nepasižymėjo. 

- Kurie “už", tepasako taip, - paragino Liuteris Ruvolas ir tvirtam - 
jeigu ir nelabai karštam - Taip! sudrebinus salės lubas, Hartlis pasijuto 
lyg gavęs smūgį į paširdžius. Jis nuožmiai apsidairė aplink, bet jau bu- 
vo per vėlu. Tas tvirtas Taip! jį užklupo taip netikėtai, jog nė nesuvokė, 

- Palaukit... - sušvokštė jis, bet prislopinto balso niekas neišgirdo. 

- Kas prieš? | 

Pavieniai, padriki Ne. Hartlis pabandė klyktelti savąjį, bet vieninte- 
lis garsas, ištrūkęs iš jo burnos, nuskambėjo kaip beprasmiškas Nik! 

- Teikimas priimtas, - paskelbė Liuteris Ruvolas. - Dabar 15-as st- 
raipsnis. 

Garbųjį misterį Hartlį staiga išpylė karštis - pernelyg stiprus karštis. 
Tiesą sakant, jis pasijautė, kad tuoj tuoj apalps. Prasibrovė pro minią 
stovinčių vyrų su raudonai juodai languotais marškiniais ir purvinomis 
drobinėmis kelnėmis, pro debesis aitrių dūmų, pučiamų iš kukurūzinių 
pypkių ir pigių cigarų. Vis jautė, kad gali nualpti, bet dar prisidėjo ir 
šleikštulys. Netgi savaitės buvo per maža, kad Hartlis suvoktų savojo 

sukrėtimo gylį - toks buvo jo siaubas. Po metų jis nė neprisipažins, kad 
šitaip tą išgyveno. 

Jisai stovėjo ant viršutiniojo miesto rotušės laiptelio, giliai kvėpda- 
mas į save šaltą orą, tvirtai įsitvėręs turėklo, ir žvelgė per laukus į tirps- 
tantį sniegą. Vietomis jis jau buvo nutirpęs, juodavo purvinos žemės 
properšos, ir su piktdžiugišku nešvankumu jis pagalvojo, kad laukai at- 
mė aštrus pavydas Bredliui Kolsonui - arba Kuderiui, jeigu toks jo tik- 
rasis vardas. Kolsonas pabėgo iš Ilijono... o, atsiprašom, iš Heiveno. Jis 
pabėgo, ir dabar Donaldas Hartlis susigriebė norįs, kad jis galėtų pa- 
sielgti taip pat. Kodėl jie tai padarė? Kodėl? Juk žinojo, kas jis per vie- 
nas, žinojo! Tad kodėl jie... 

Kažkieno tvirta šilta ranka nukrito jam ant peties. Atsisuko ir išvy- 
do savo bičiulį Fredą Perį. Pailgas, paprastas Fredo veidas atrodė pris- 
lėgtas, susirūpinęs, ir Hartlis nejučia nusišypsojo. 

- Donai, tau viskas gerai? - paklausė Fredas Peris. 

- Taip, vienu metu tenai viduje man susvaigo galva. Tai dėl to bal- 
savimo. Nesitikėjau tokio. 

- Ir aš, - atsakė Fredas. 

- Ir mano parapijiečiai prie to prisidėjo, - pasakė Hartlis. - Kitaip ir 
negalėjo būti. Kilo toks triukšmas, jog kitaip ir negalėjo būti, ką? 

- Na... 

Garbusis misteris Hartlis kiek šyptelėjo: | 

- Aš, matyt, ne tiek išmanau apie žmogiškąją prigimtį, kaip buvau 
įsitikinęs. 

- Grįžtam vidun, Donai. Jie ims svarstyti, ar grįsti Keteros kelią. 

- Aš turbūt dar čia pastovėsiu, - tarė Hartlis, - ir pagalvosiu apie 
žmogiškąją prigimtį, - jis nutilo, ir Fredui Periui jau gręžiantis grįžti vi- 
dun, garbusis misteris Donaldas Hartlis paklausė, bemaž pašaukė: - Ar 
tu supranti, Fredai, kodėl jie tai padarė? Ar supranti? Juk tu bemaž de- 
šimčia metų vyresnis už mane? Ar tu tai supranti? 

“Ir Fredas Peris, kuris prisidėjęs prie burnos sugniaužtą kumštį irgi 
šūktelėjo Taip!, papurtė galvą ir pasakė, jog nesupranta; jis visiškai ne- 
suprato. Jis tikrai mėgo garbųjį misterį Hartlį. Jis tikrai gerbė garbųjį 
misterį Hartlį. Bet nepaisant viso to (o galbūt - tiktai galbūt - kaip tik dėl 
to) jautė piktą džiugesį, balsuodamas už Kolsono pasiūlytą vardą; Kol- 
sono - netikro pranašo, Kolsono - apgaviko, Kolsono - vagies, Kolsono 
- suvedžiotojo. 

Ne, Fredis Peris visiškai nesuprato žmogiškosios prigimties. 

BEKA POLSON 


1 

Rebeka Baučard Polson buvo ištekėjusi už Džo Polsono, vieno iš 
dviejų Heiveno paštininkų, ir sudarančio trečdalį miesto pašto persona-- 
lo. Džo apgaudinėjo savo žmoną - apie tai Bobė Anderson jau žinojo. 
Dabar apie tai žinojo ir Beka Polson. Sužinojo per pastarąsias tris die- 
nas. Jai pasakė Jėzus. Per pastarąsias tris dienas ar panašiai Jėzus jai pa- 
sakė labiausiai stulbinančių, baisių, sielvartingų dalykų, kokius tik ga- 
lima įsivaizduoti. Jie kėlė šleikštulį, trukdė miegoti, žalojo jos psichi- 
ką... bet ar nebuvo jie kartu ir nuostabūs! Kurgi ne! Ir kodėl jai nesilio- 
vus klausytis, galbūt netgi neapvertus Jėzaus veidu žemyn ir nesušukus 
jam užsičiaupti? Anaiptol. Viena vertus, žinoti tai, ką jai sakė Jėzus, 
mygo kažkokia šiurpinanti paskata. Antra vertus, jis buvo Išganytojas. 

Jėzus stovėjo ant Polsonų televizoriaus “Sony??. Stovėjo jau šešerius 
metus. Prieš tai stūksojo viršum dviejų “Zenitų"". Bekos apskaičiavi- 
mais, Jėzus išsilaikė toje pačioje vietoje maždaug šešiolika metų. Tri- 
mačiame paveiksle Jėzus atrodo tartum gyvas. Šį jo atvaizdą vestuvių 
proga jiems padovanojo Bekos vyresnioji sesuo Korina, kuri gyvena 
Portsmute. Kai Džo pakomentavo, kad sesuo šiek tiek nusipiginus, Be- 
ka liepė jam užsičiaupti. Pernelyg jos tai nenustebino: juk negali tikėtis, 
kad toksai žmogus suprastų, jog prie tikrojo Grožio neprikabinsi korte- 
lės su kaina. 

Paveiksle Jėzus vilkėjo paprasta balta tunika ir laikė rankoje pie- 
mens lazdą. Kristaus ant Bekos televizoriaus plaukai buvo sušukuoti 
šiek tiek panašiai kaip Elvio, kai tas paliko armiją. Taip, jis atrodė ge- 
rokai panašiai kaip Elvis “Kareiviškame bliuze“. Jo akys buvo rudos ir 
švelnios. Už jo tobuloje perspektyvoje baltos nelyginant skalbiniai tele- 
vizijos muilo reklamose avys tęsėsi tolių toliausiai iki pat horizonto. 
Beka ir Korina užaugo avių fermoje Niū Glosteršyre, ir iš asmeniškos 
patirties Beka žinojo, kad avys niekad nebūna tokios baltos ir su visai 
vienoda vilna tarsi žemėn nusileidę giedro oro debesėlai. Bet, sampro- 
tavo ji, jeigu Jėzus gali paversti vandenį vynu ir prikelti mirusiuosius, 
tai kodėl gi Jis panorėjęs negali padaryti taip, kad mėšlo skretenos ant 
ėriukų pasturgalių išnyktų? 

Porąsyk Džo pabandė pašalinti nuo televizoriaus tą paveikslėlį, ir ji 
spėjo, jog dabar žinanti kodėl, taip, taip! Kurgi ne! Džo, žinoma, turė- 
davo savo sugalvotųjų pasakėlių! 

- Nelabai gerai laikyti Jėzų ant televizoriaus, kai mes žiūrime “Mag- 
numą" ar “Majamio policiją", - būdavo, sakys jis. - Kodėl iki sekmadie- 
nio jo nepastačius ant tavo rašomojo stalo? Paskiau galėsi jį atsinešti ir 
vėl pastatyti į vietą, kai žiūrėsi Džimį Svagartą ar Džeką van Impą. Ker- 
tu lažybų, Jėzui kur kas geriau patinka Džimis Svagartas nei “Majamio 
policija". 

Jinai nesutiko. 

Kitą kartą jis pasakė: 

 - Kai prieina man eilė ketvirtadieniais surengti pokerio vakarą, vai- 
kinams tai nepatinka. Nė vienas nenori, kad Jėzus Kristus į jį Žiūrėtų, 
kai mainys kortas. 

- Galbūt jie jaučiasi nepatogiai, nes Žino, kad lošti - tai velnio išmo- 

nė, - įgėlė Beka. 

Džo, geras pokerio lošėjas, pasišiaušė: | 

- Tuomet toji velnio išmonė tau nupirko feną ir tą granato žiedą, kurį 
tu taip mėgsti, - pasakė jis. - Verčiau sugrąžink juos krautuvei ir atsiim- 
tus pinigus atiduok Gelbėjimo armijai. Man regis, savo kambary dar tu- 
riu kvitus. 

Tad ji leido Džo apsukinėti trimatį Jėzaus paveikslą kartą per mėne- 
sį ketvirtadieniais, kai vakare pas jį susirinkdavo draugužiai dalintis 
nešvankybėmis, maukti alų ir lošti pokerį... tačiau tik tiek. 

O dabar ji žinojo tikrąją priežastį, kodėl jis norėjo atsikratyti pa- 

veikslu. Visą tą laiką jis galbūt manė, kad tai, ko gero, magiškas pa- 

veikslas. O, jinai laikė, kad žodis “šventas" geresnis, magiškas labiau 
tinkamas pagonims, galvų medžiotojams, žmogėdroms ir katalikams 
bei panašiems Žmonėms, bet jis ir jo draugužiai bemaž tokie patys, ar 
ne? Šiaip ar taip, Džo veikiausiai pajuto, kad tas paveikslas ypatingas, 
kad gali padėti aptikti jo nuodėmę. 

O, jai atrodė, kad žinojo, jog kažkas dedasi. Jis daugiau niekad jos 
naktimis nenorėdavo, ir nors tai teikė tam tikro palengvėjimo (seksas 
buvo kaip tik toks, koks, anot jos motinos, ir turėjo būti - šlykštus, gy- 
vuliškas, kartais skausmingas, visados žeminantis), ji kartkartėmis ant 
jo apykaklės užuosdavo kvepalus, ir šitai toli gražu neteikė palengvėji- 
mo. Galbūt ji ir būtų neatkreipusi dėmesio į tą sąsają - faktą, kad gra- 
balionės liovėsi tuo pat metu, kai ant jo apykaklių retsykiais ėmė rastis 

"kvepalų aromatai, - dar nežinia kiek laiko, jeigu Jėzaus paveikslas ant 
“Sony"' nebūtų liepos 7-ąją prabilęs. Ji netgi gal būtų neatkreipusi dė- 
mesio į trečią faktorių: maždaug tuo pat metu, kai liovėsi grabalionės ir 
pradėjo rastis kvepalų aromatai, senasis Čarlis Estabrukas išėjo iš pašto 
pensijon, ir iš Ogastos pašto kontoros jį pakeisti atvyko moteris, vardu 
Nensė Vos. Beka spėjo, kad toji moteris Vos (kurią mintyse Beka da- 

bar vadino paprasčiausiai Ištvirkėle) buvo galbūt kokiais penkeriais me- 
tais vyresnė už ją ir Džo, taigi jai turėjo būti apie penkiasdešimtį, tačiau 
tai buvo daili, gerai išsilaikiusi penkiasdešimtmetė. Beka pripažino, kad 
ji pati šiek tiek priaugo svorio - nuo šimto dvidešimt šešių iki dviejų 
šimtų trijų svarų - ir labiausiai tuomet, kai Baironas, jų vienturtėlis, pa- 
liko namus. 

Ji būtų galėjusi nekreipti į tai i dėmesio, būtų nekreipusi dėmesio, net- 
gi su palengvėjimu toleravusi, jeigu Ištvirkėlei patinka lytinės sueities 
gyvuliškumas, su visais tais kriuksėjimais bei stūmiais ir ta baigiamąja 
čiurkšle tyrės, kuri kvapu priminė menkę, o išvaizda - pigų detergentą 
indams plauti, tai tik įrodo, kad pati Ištvirkėlė nedaug lenkia gyvulį. Be 
to, tai Beką išlaisvina nuo varginančios, tegul ir vis labiau atsitiktinės, 
pareigos. Taigi galbūt ji ir būtų nėkreipusi dėmesio, šitaip ir buvo, jei- 
gu Jėzaus paveikslas nebūtų prašnekęs. 

Tai pirmąsyk atsitiko ketvirtadienį, tuoj po trečios popiet. Su leng- 
vu užkandžiu (pusė kavos kekso ir alaus bokalu su vyšnių gėrimu) Be- 
ka sugrįžo iš virtuvės į kambarį žiūrėti serialo “Bendraprofilinė ligoni- 
nė“. Iš tikrųjų ji jau nebegalėjo tikėtis, kad Lukas ir Laura kada nors su- 
sitiks, bet ji negalėjo visiškai atsisakyti tokios vilties. 

Lenkėsi įjungti televizorių, ir tada Jėzus pasakė: | 

- Beka, Džo įstato tą daiktą Ištvirkėlei čiūrynėn beveik per kiekvie- 
nus priešpiečius, o kartais ir po darbo. Sykį jam taip nesikentė, jog įS- 
tatė jai, kai dėjosi padedąs rūšiuoti paštą. Ir žinai ką? Ji niekad jam ne- 
pasakė: “Bent 'palauktum, kol aš sutvarkysiu svarbiausias siuntas“. 

- Ir tai dar ne viskas, - pasakė Jėzus. Su besiplaikstančia apie kojas 
tunika jis perėjo pusę paveikslo ir atsisėdo ant kyšančios iš žemės uo- 
los. Laikydamas lazdą sau tarp kelių, niūriai pažvelgė į ją. - - Heivene 
daug kas dedasi. Tu nė puse to nepatikėtum. 

Beka klyktelėjo ir parpuolė ant kelių. 

- Viešpatie! - sušuko ji. Vienas jos kelis pataikė tiesiai į kavos kek- 
są (maždaug tokio pat formato ir svorio kaip šeimyninė Biblija), išt- 
rėkšdamas avietinį įdarą tiesiai į snukį katinui Oziui, išlindusiam iš po 
krosnies pasižiūrėti, kas čia vyksta. - Viešpatie! Viešpatie! - vis šaukė 
Beka. Ozis šnypšdamas paspruko virtuvėn, kur su varvančia nuo ūsų 
raudona tyre vėl palindo po krosnim ir pasiliko ten ligi vakaro. 

- Na, visi Polsonai buvo nelabai tikę, - pasakė Jėzus. Prie Jo atkly- 
do avelė, ir su išsiblaškiusiu nekantrumu, kuris Bekai netgi tokioje sąs- 
tingio būklėje priminė velionį jos tėvą, Jis pavijo ją šalin. Avis nuėjo 
sau, kiek raibuliuodama dėl paveikslo trimačio efekto. Išnyko, tarytum 
įšsilenkdama, kai užėjo už paveikslo krašto... bet Beka buvo įsitikusi, 

kad tai tik optinė iliuzija. - Taigi! - pareiškė Jėzus. - Džo senelinis dėdė 
buvo žmogžudys, kaip tu pati gerai žinai, Beka. Nužudė savo sūnų, 
žmoną ir paskiau pats nusižudė. Ir kai jis atvyko čia, žinai ką Mes pa- 
sakėme? “Vietų nėra!" - štai ką Mes pasakėme. - Jėzus palinko į prie- 
kį, remdamasis į Savo lazdą. - “Eik pas misterį Skeltanagį tenai apačio- 
je, - pasakėme Mes. - Taip ir bus, rasi ten savo priebėgą. Bet gali būti, 
kad tavo naujasis šeimininkas užsiprašys velniškai didelės nuomos ir 
niekad nesumažins karščio“, - pasakėme Mes. 

Neįtikėtina, Jėzus jai mirktelėjo... ir tada Beka klykdama išbėgo iš 
namų. 


Sustojo užpakaliniame kieme, dusdama, užkritusiais ant veido pelės 
baltumo plaukais, širdimi plakančia taip greitai, jog ją ėmė baimė. Ačiū 
Dievui, niekas negirdėjo jos šauksmų ir blaškymosi; jinai ir Džo gyve- 
no Nistos kelyje, ir jų artimiausi kaimynai buvo Brodskiai, gyvenantys 
tame nevalyvame vagonėlyje. Gyveno už pusės mylios nuo čia. Tai bu- 
vo gerai. Kas ją būtų girdėjęs, būtų pagalvojęs, kad pas Polsonus atsi- 
rado pamišėlė. 

Taip ir yra, ar ne? Jeigu tu manai, kad tas paveikslas ėmė kalbėti, 
vadinasi, tikriausiai esi pamišusi. Tėtis išperių tave iki mėlynumo už to- 
kius dalykus - už tai, kad meluoji, už tai, kad tuo tiki ir už tai, kad lai- 
dai gerklę. Beka, paveikslai nekalba. 

Ne... jis ir nekalbėjo, prabilo staiga kažkas kitas. Tasai balsas kilo 
tavo pačios galvoje, Beka. Nesuprantu, kaip tatai gali būti... iš kur tu ži- 
nai tokius dalykus... bet kaip tik tai ir atsitiko. Privertei paveikslą kal- 
bėti už save pačią, kaip Edgaras Bergenas priversdavo kalbėti Čarlį 
Makartį per Edo Sulivano šou. | 

Bet kažkaip tokia mintis atrodė dar labiau bauginanti, dar labiau tie- 
si0g beprotiška, negu mintis, kad paveikslas pats kalbėjo, if ji nesutiko, 
taiko. Juk buvo,tasai meksikietis, aptikęs Švenčiausiosios Mergelės pa- 
veikslą enčiladoje* ar kažkame panašaus. Buvo Lurdo stebuklų. Jau ne- 
kalbant apie tuos vaikus, apie kuriuos rėkte rėkė vienas bulvarinis laik- 
raštis - jie verkė akmenimis. Tai buvo tikri stebuklai (vaikai, kurie ver- 
kė akmenimis, reikia pripažinti, buvo gana užgrūdinti), tokie pakylėjan- 
tys kaip Peto Robertsono pamokslai. Balsus girdi tik pakvaišėliai. 


* Meksikietiškas valgis su čili padažu. 

Bet atsitiko kaip tik tai. Ir tu girdėjai balsus gana ilgai, tiesa? Girdė- 
jai Jo balsą. Džo balsą. Štai iš kur jis atėjo. Ne iš Jėzaus, bet iš Džo... 

- Ne, - susniaukrojo Beka. - Negirdėjau galvoje jokių balsų. 

Ji stovėjo užpakaliniame kieme šalia skalbinių virvės, bukai žvelg- 
dama į miškus anapus kelio. Jie buvo padūmavę nuo karščio. Mažiau 
nei pusę mylios nuo čia, tame miške, ten, kur skraidė varna, Bobė An- 
derson ir Džimas Garneris atkakliai atkasinėjo vis daugiau ir daugiau 
savojo radinio. 

Išprotėjai, mirusio tėvo balsas nenumaldomai skambėjo jai galvoje. 
Išprotėjai nuo karščio. Prieik, Beka Baučard, išpersiu tave iki mėlynu- 
mo už tokias kalbas. 

- Negirdėjau jokių balsų galvoje, - suaimanavo Beka. - Tai iš tikrų- 
jų kalbėjo paveikslas, prisiekiu, aš juk ne pilvakalbė! 

Verčiau tebus kalbantis paveikslas. Jeigu kalbėjo paveikslas, tuomet 
tai stebuklas, o stebuklai paeina nuo Dievo. Stebuklas gali išvaryti tave 
iš proto - ir maloningasis Dievas žino, kad ji jautėsi lyg dabar krausty- 
tųsi iš proto, bet šitai nereiškė, kad ji iš pat pradžių buvo beprotė. Ta- 
čiau girdėti balsus savo galvoje ar manyti, kad gali girdėti kitų žmonių 
mintis... | 

Beka pažvelgė žemyn ir išvydo srūvant iš kairiojo kelio kraują. Ji 
vėl klyktelėjo ir puolė vidun skambinti daktarui, greitajai, kam nors, bet 
kur. Vėl atsidūrė svetainėje, ir prisidėjusi ragelį prie ausies ėmė apgrai- 
bomis rinkti numerį; tuo metu Jėzus prašneko: 

- Čia tik aviečių įdaras iš tavojo kavos kekso, Beka. Kodėl tau neat- 
vėsus, nes dar ištiks širdies priepuolis? 

Ji pažvelgė į “Sony" ir telefono ragelis iškrito jai iš rankų ant stalo. 
Jėzus vis tesėdėjo ant uolos kyšulio. Regis, buvo susikryžiavęs kojas. 
Tiesiog nuostabu, kaip panėšėjo į josios tėvą... tačiau neatrodė rūstus, 
pasirengęs bet kuriuo momentu supykti. Žvelgė į ją su kažkokiu irzliu 
kantrumu. | 

- Pačiupinėk ir pamatysi, ar aš ne teisus, - tarė Jėzus. | 

Ji atsargiai prisilietė kelį, susiraukė, tikėdamasi skausmo. Tačiau jo 
nebuvo. Raudonoje tyrėje pastebėjo sėklas ir lengviau atsiduso. Nulai- 
žė aviečių džemą sau nuo pirštų. 

- Be to, - pridūrė Jėzus, - išmesk sau iš galvos, kad girdi balsus ir 
kraustais iš proto. Tai tik Aš, o Aš galiu kalbėti su kiekvienu, su kuriuo 
noriu ir kaip noriu. 

- Nes tu Išganytojas, - sukuždėjo Beka. 

- Teisybė, - pasakė Jėzus. Jis pažvelgė žemyn. Po juo ekrane šoki- 
nėjo pora atgijusių salotinių, sveikindamos Užslėptojo Slėnio Rančos 
Padažą, kurį tuojau turėjo priimti. - Ir paprašyčiau, kad išjungtum tą 

šlamštą, J jeigu tu ne prieš. Negalime kalbėtis, kol j Jis veikia. Be to, nuo 
j0 man dilgčioja pėdas. 

Beka prisiartino prie televizoriaus ir jį išjungė. 

- Viešpatie! - sumurmėjo ji. 


3 


Rytojaus sekmadienio popietę užpakaliniame kieme Džo Polsonas 
kietai miegojo hamake su katinų Oziu, nukeipusiu ant jo didžiulio pil- 
vo. Beka stovėjo kambaryje praskleidusi užuolaidą ir žvelgdama į Džo. 
Miega hamake. Be abejo, sapnuoja savąją Ištvirkėlę - sapnuoja, kaip 
parsiverčia ją ant didelės krūvos katalogų bei reklaminių prospektų ir 
paskiau - kaip šitai pavadintų Džo ir jo paršėkai draugužiai? - “įsprau- 
džia jai brūklį". 

Laikė praskleidusi užuolaidą kairiąja ranka, nes dešiniojoje turėjo 
pilną saują devynvolčių baterijų. Nusinešė jas į virtuvę, kur kažką ant 
stalo surinkinėjo. Tai padaryti jai liepė Jėzus. Jinai pasakė Jėzui, kad ne- 
moka meistrauti. Esanti negrabaila. Tėtukas visad jai tą sakęs. Pagalvo- 
jo, ar nepridūrus, kaip jis kartais sakydavo, jog stebisi, kaip ji sugeban- 
ti nusišluostyti užpakalį, neperskaičius instrukcijos iš vadovėlio, bet 
paskiau nusprendė, kad tai ne tokie dalykai, kuriuos gali sakyti Išgany- 
tojui. 

Jėzus patarė jai nebūti kvailai; jeigu sugeba vadovautis kokiu nors 
maisto gaminimo receptu, tai pajėgs suręsti ir šį dalykėlį. Pasijautė su- 
žavėta pamačius, kad Jis buvo absoliučiai teisus. Tai buvo ne tik leng- 
va, bet ir įdomu! Tikrai įdomiau nei maisto ruoša; tiesą sakant, ir tam ji 
neturėjo ypatingos gyslelės. Pyragai jai sukrisdavo, o duona neiškilda- 
vo. Ji pradėjo meistrauti tą dalykėlį vakar, pasiėmusi tosterį, motoriuką 
nuo savo senosios maišyklės ir keistą, pilną elektronikos dalykėlių pa- 
nelį, kurį nuėmė nuo seno radijo užpakalinės sienos pašiūrėje. Tikėjo- 
si, kad suspės užbaigti darbą dar gerokai anksčiau, nei Džo prabus ir 
antrą valandą ateis žiūrėti per televizorių “Red Sox" rungtynių. 

Ji paėmė jo mažąjį suvirintuvą ir mikliai uždegė degtuku. Dar prieš 
savaitę būtų nusijuokusi, jeigu kas jai būtų pasakęs, jog dabar ji dirbs su 
propano lempa. Tačiau tai buvo lengva. Jėzus jai tiksliai nurodinėjo, 
kur ir kaip lituoti laidus prie elektronikos panelio iš senojo imtuvo. 

Tai dar ne viskas, ką per pastarąsias tris dienas Jėzus jai pasakė. Jis 
kalbėjo tokius dalykus, kurie nedavė jai miegoti, kurie vertė ją bijotis 
eiti miestan apsipirkti, kad iš jos veido niekas neišskaitytų žinojimo kal- 
tės (“Aš visados pažįstu, kai tu padarai ką nors bloga, Beka, - sakyda- 
vo jai tėvas, - kadangi tavo ne toks veidas, kad išsaugotų paslaptį"), ku- 

rie pirmąsyk gyvenime atėmė jai apetitą. Džo, visiškai pasinėręs į savo 
darbą, “Red Sox'us" ir savąją Ištvirkėlę, vargu pastebėjo, kad kažkas 
negerai... Nors matė, kaip anąvakar, kai juodu žiūrėjo “Hil stryto bliu- 
zą“, Beka graužė nagus, o anksčiau nagų ji niekad nekramtydavo - tie- 
są sakant, tai jinai dėl to jį engdavo. Džo Polsonas paimdavo tai į galvą 
viso labo dvylikai sekundžių, o paskiau vėl įbesdavo akis į televizorių 
ir paskęsdavo savo svajonėse apie Nensės Vos baltas krūtis. 

Tarp visų kitų štai kokie keli Jėzaus pasakyti dalykai sugadino Be- 
kai miegą ir privertė keturiasdešimt penkerių metų amžiaus pradėti 
kramtyti nagus: . 

1973-aisiais Mosas Harlingenas, vienas iš Džo pokerio draugužių, 
nužudė savo tėvą. Jie medžiojo elnius apie Grinvilį ir tariamai tai buvo 
vienas iš tų nelaimingų atsitikimų, bet šūvis į Abelį Harlingeną nebuvo 
nelaimingas atsitikimas. Mosas paprasčiausiai prigulė su šautuvu už iš- 
virtusio medžio ir laukė, kol jo tėvas perbris upeliūkštį apie penkiasde- 
šimt jardų žemiau tos vietos, kur gulėjo. Mosas nupylė savo tėvą taip 
lengvai kaip molinę antį tire. Įsivaizdavo, kad nušovė savo tėvą dėl pi- 
nigų. Moso įmonėlė “Stambiadrenažės konstrukcijos?? buvo išdavusi du 
vekselius, kuriuos du skirtingi bankai reikalavo padengti per šešias sa- 
vaites, ir vienas nesutiko palaukti, nusižiūrėdamas į kitą. Mosas nuėjo 
pas Abelį, bet jo tėtušis atsisakė padėti, nors galėjo tai padaryti. Tad 
Mosas nušovė savo tėvą ir paveldėjo krūvą pinigų, kai apygardos koro- 
neris pasirašė išvadą apie mirtį dėl nelaimingo atsitikimo. Vekseliai bu- 
vo apmokėti, ir Mosas Harlingenas iš tiesų buvo įsitikinęs (galbūt ne iki 
pačių sielos gelmių), kad nužudė dėl naudos. Po teisybei, motyvas sly- 
pėjo kai kur kitur. Kažkada seniai seniai, kai Mosui buvo dešimt, o jo 
broliui Emoriui septyneri metai, Abelio žmona visai Žiemai išvažiavo į 
pietus, į Rod Ailendą. Staiga pasimirė jos brolis, ir jo žmonai reikėjo 
padėti, kad atsigautų. Motinai išvykus, pas Harlingenus pasitaikė kele- 
tas pederastijos atvejų. Pederastija liovėsi, kai berniukų motina sugrįžo, 
ir daugiau niekad nepasikartojo. Mosas visiškai apie juos pamiršo. Nie- 
kad nebeprisimindavo, kaip tamsoj negalėdavo užmigti, gulėdavo pla- 
čiomis akimis, apimtas baisaus siaubo ir vis laukdamas, ar neišvys tė- 
vo šešėlio duryse. Visiškai neprisimindavo, kaip gulėdavo prispaudęs 
burną prie alkūnės, kaip sūrios gėdos ir įsiūčio ašaros trykšdavo iš de- 
gančių jo akių ir atšalusiu vėidu srūdavo jam prie lūpų, kai Abelis Har- 
lingenas susitepdavo taukais savo menturį ir kriuksėdamas bei stenėda- 
mas įstumdavo jį į savo sūnaus išangę. Visa tai padarė Mosui tiek ma- 
žai įspūdžio, jog jis negalėjo: prisiminti, kaip iki kraujų kandžiodavosi 
ranką, kad nerėktų, ir, žinoma, jis negalėjo prisiminti, kaip nuo greti- 

mos lovos Emoris cirpdavo nelyginant paukštukas: “Prašau, tėtuk, ne, 
tėtuk, prašau, ne mane šiąnakt, prašau, tėtuk“. Aišku, vaikai labai leng- 
vai pamiršta. Bet kažkiek prisiminimo, matyt, užsiliko, nes kai dabar 
Mosas Harlingenas spaudė gaiduką, taikydamasis į tą kekšės vaiką pe- 
derastą, kai nuskardeno ir sugrįžo atgal šūvio aidai, galiausiai išnykda- 
mi didžiojoje gūdžių Meino miškų tyloje, Mosas sukuždėjo: “Ne tave, 
Emai, ne tave šiąnakt". 

Alisa Kempbel, Heiveno pradžios mokyklos mokytoja, buvo lesbė. 
Jėzus tai pasakė Bekai penktadienį, netrukus po to, kai pati ši dama, v1l- 
kinti žaliu kostiumu su kelnėmis, stambi, solidi ir ori, užėjo rinkdama 
aukas Amerikos Vėžio draugijai. 

Darla Geins, dailutė septyniolikmetė, kuri atnešinėdavo sekmadieni- 
nį laikraštį, turėjo po savo čiužiniu pusę uncijos “klasiškos žolytės“. Jė- 
zus tai pasakė Bekai tuoj po to, kai Darla šeštadienį buvo atėjusi pinigų 
už paskutiniąsias penkias savaites (tris dolerius ir penkiasdešimt centų 
arbatpinigių - dabar Beka norėtų, kad jų būtų nedavusi). Ir dar pasakė, 
kad ši su savo vaikinu rūko žolytę Darlos lovoje prieš santykiaudami, 
tiktai juodu santykiavimą vadino “horizontaliu bibopu". Juodu rūkė žo- 
lytę ir atlikinėjo “horizontalųjį bibopą'" bemaž kasdien popiet, nuo pu- 
sės trijų iki trijų ar panašiai. Darlos tėvai abu dirbo Derio batų fabrike 
ir tegrįždavo namo gerokai po keturių. 

Henkas Bakas, dar vienas iš Džo pokerio draugelių, dirbo dideliame 
Bengoro supermarkete ir taip nekentė savo boso, jog prieš metus suver- 
tė jam į šokoladą, kurio bosas pasiuntė Henką atnešti priešpiečiams iš 
“Makdonaldo", pusę pakelio liuosuojančiųjų. Bosą ištiko kai kas vaiz- 
dingesnio nei vidurių sujudimas; tądien apie trečią penkiolika jis prisik- 
rovė į kelnes, ir tai prilygo atominei bombai iš šūdo. Toji A-bomba, - o 
jeigu jums geriau patinka, Š-bomba, - išlėkė, kai jis pjaustė kumpį Po- 
lo Rytinio supermarketo delikatesų skyriuje. Henkui iki darbo pabaigos 
pavyko išlaikyti rimtą veidą, bet kai sėdo savo automobilin važiuoti na- 
mo, pratrūko taip juoktis, jog mažne prisikrovė į savo paties kelnes. Du- 
syk turėjo sustoti šalikelėj - taip smarkiai kvatojo. 

- Kvatojo, - pasakė Jėzus Bekai. - Ką tu apie fai manai? 

Beka manė, kad tai žemas, niekšiškas pokštas. Ir, atrodo, tokie da- 
lykai buvo tik pradžia. Regis, Jėzus ką nors nemalonaus, nepatogaus Ži- 
nojo apie kiekvieną, su kuriuo Beka turėdavo reikalų. 

Ji negalėjo gyventi su tokia baisia užgriuvusia ją lavina. 

Bet ji negalėjo gyventi ir be jos. | 

Viena tikra: reikia kažką dėl to daryti. 

- Tu jau... - pratarė Jėzus. Kalbėjo jai už. nugaros, iš paveikslo vir- 
šum “Sony". Žinoma, tai jis kalbėjo. Mintis, kad Jo balsas sklinda iš jos 

pačios galvos - kad ji kažkaip... na... kažkaip skaito kitų Žmonių min- 
tis... buvo tik baisi akimirkos iliuzija. Turi būti iliuzija. 

Kita alternatyva kėlė jai siaubą. 

Šėtonas. Raganystė. 

- Iš tiesų, - tarė Jėzus, patvirtindamas savo buvimą tuo pat sausu, da- 
lykišku balsu, tokiu panašiu į josios tėvo, - tu jau beveik baigei šią dalį. 
Tik prilituok tą raudoną laidą prie taško pailgo daikčiuko kairėje... ne, 
ne ten... ten... Šaunuolė! Tik ne per daug lydmetalio, atmink! Tai tartum 
kremas tortui, Beka. Palengvėle, palengvėle... 

Keista girdėti Jėzų Kristų kalbant apie kremą tortui. 

Džo pabudo be ketvirčio antrą, nubloškė sau nuo pilvo Ozį, brauk- 
damasis nuo marškinių katino plaukus ir smagiai nusičiurškė į nuodin- 
gosios gebenės krūmą. Paskiau pasuko į namus. “Jankiai" ir “Red Sox". 
Nuostabu. Atidarė šaldytuvą, trumpai slystelėdamas žvilgsniu per laidų 
raizgalynę ant virtuvinio stalo ir nusistebėdamas, ką toji bukagalvė Be- 
ka sumanė. Bet apskritai jis nuleido tai nemačiom. Galvojo apie Nensę 
Vos. Įdomu, koks būtų pojūtis ištrykšti tarp Nensės cicelių. Galbūt pir- 
madienį sužinos. Jis riedavosi su ja; dievaži, kartais juodu riedavosi 
kaip du šunys rugpjūty. Atrodo, tai atsitikdavo ne tik jiems; pastaruoju 
metu visi lyg kažkokie užtrumpinti. Bet kai prieini prie reikalo... broly- 
ti mielas! Nuo aštuoniolikos metų jam niekad taip nemagėjo, ir jai taip 
pat. Tarytum nė vienas iš jų nepasisotindavo iki galo. Porą sykių nak- 
ties metu jam netgi ištryško. Lyg vėl turėtų šešiolika metų. Nusitvėrė 
kvortą “Budweiser"' alaus ir pasuko į kambarį. Bostonas beveik tikrų 
tikriausiai šiandien laimės. Jis netgi statytų 8 prieš 5. Regis, pastaruoju 
metu jis turi stebėtiną nuojautą lažyboms. Ogastoje buvo vyriokas, ku- 
ris rengdavo totalizatorių, ir per pastarąsias tris savaites Džo išlošė be- 
maž penkis šimtus baksų... Bekai nežinant. Jis juos nuslėpė. Keista; jis 
tiksliai žinodavo, kas laimės ir kodėl, o paskiau, nuvykęs į Ogastą, pa- 
miršdavo kodėl, ir tik prisimindavo kas. Bet juk tai ir svarbiausia, ar ne? 
Praeitą sykį vyriokas Ogastoje niurnėjo išmokėdamas tris už vieną, jam 
pastačius dvidešimt dolerių. “Meteorai" prieš “Piratus", ir atrodė, kad 
turėdami ant kauburio Gudeną, “Meteorai"' užsitikrinę pergalę, bet Džo 
pasirinko “Piratus", ir jie laimėjo 5:2. Džo nežinojo, kiek dar ilgai vy- 
riokas Ogastoje priiminės iš jo lažinį, bet jeigu jis liausis, na ir kas? Vi- 
sados dar liks Portlendas. Tenai yra du ar trys bukmekeriai. Regis, pas- 
taruoju metu, kai tik palieka Heiveną, jam lyg įsiskausta galvą, - galbūt 
reikia akinių, - bet kai tau sekasi kaip iš pypkės, galvos skausmas - kan- 

čia nedidelė. Dar sukaups truputėlį - ir juodu galės išvažiuoti. Palikti 
Beką su Jėzum. Šiaip ar taip, juk tai už jo Beka norėtų būti ištekėjusi. 

Ji šalta kaip ledas. O toji Nensė! Karštas daikčiukas! Ir sumani! Štai 
dar šiandien ji nusitempė jį atgalios į pašto kontorą kai ką parodyti. 

- Žiūrėk! Žiūrėk, ką aš sugalvojau! Manau, reikėtų tai užpatentuoti, 
Džo! Iš tikrųjų reikėtų! 

- Kas per idėja? - paklausė Džo. Iš teisybės, jinai jį kiek siutino. Iš 
teisybės, jį labiau domino jos ciceliai, o ne idėjos, bet nors ir siusdamas, 
juto, kad jam jau stojasi plieninis mėlynuolis. Tikrai, lyg vėl būtumei 
vaikėzas. Tačiau to, ką jinai parodė, pakako, kad jis visai pamirštų apie 
savo plieninį mėlynuolį. Bent keturioms minutėms. 

Nensė Vos paėmė transformatorių iš sūnaus Laijonelio žaislinio 
traukinuko ir kažkaip jį prijungė prie pundelio D-elementų baterijų. Šis 
įrenginėlis buvo vielomis pritvirtintas prie septynių rėčių su išmuštais 
tinkleliais. Rėčiai gulėjo ant šonų. Kai Nensė įjungė transformatorių, 
gausybė plonų kaip siūlelis vielyčių, prikabintų prie kažko panašaus į 
maišytuvą, pradėjo semti pirmutinės svarbos paštą iš krūvos ant grindų 
į rėčius, regimai kaip papuola. 

- Ką čia tas daiktas daro? - paklausė Džo. 

- Rūšiuoja paštą, - atsakė ji. Ji rodė vieną rėtį po kito. - Čia Heiven 
Vilidžo... Čia RFD* 1, Derio kelio, žinai... čia Keteros kelio... čia Nis- 
tos kelio... o čia... | 

Iš pradžių jis nepatikėjo. Pamanė, kad tai pokštas, ir savęs paklausė, 
kaip ji sureaguotų, jei plekštelėtų jai į galvą. “Kodėl tai darai?" - už- 
kauktų ji. “Kai kurie vyrai leidžia iš savęs pasijuokti, - atsakytų jis kaip 
Silvestras Stalonė tame filme “Kobra", - bet aš ne iš tokių". Tačiau tuo- 
met jis pastebėjo, kad įrenginys iš tiesų veikia. Įrenginys kaip įrenginys, 
nieko nepasakysi, bet brūžinančių į grindis vielų garsas buvo šiek tiek 
nejaukus. Šiurkštus krebždesys - tartum didelio voro kojų. Tai tikrai 
veikė; velniai rautų, jeigu jisai suprato kaip, tačiau tai veikė. Pamatė, 
kaip viena iš vielų ištraukė laišką Roskui Tibo ir įstūmė jį į reikiamą rė- 
tį - RFD 2, kas reiškė Kirtavietės kelią - nors adresas buvo klaidingai 
užrašytas Heiven Vilidžo. | 

Magėjo jos paklausti, kaip tatai veikia, bet nenorėjo pasirodyti pra- 
keiktu mulkiu, tad tik paklausė, iš kur ji gavo vielas. 

 - Iš tų telefonų, kuriuos nusipirkau radijo detalių parduotuvėje, - at- 
sakė ji. - Toje, kur Bengor Mole. Jie buvo parduodami! Čia yra ir kitų 
dalykėlių iš telefonų. Turėjau čia viską aplink pakeisti. Tiesiog, na, sup- 
ranti... man šovė į galvą. Supranti? | 


* Rural Free Delivery - Nemokamas pristatymas į kaimo vietoves (angl.). 

- Aha, - pamažu pratarė Džo, galvodamas apie bukmekerio veidą, 
kai atėjo pas jį atsiimti savo šešiasdešimties baksų, “Piratams" suplie- 
kus Gudeną ir “Meteorus". - Kaip moteriai visai neblogai. 

Mirksnį jos kakta apniuko, ir jis pagalvojo: “Tu nori ką nors pasaky- 
ti? Nori užginčyti? Pirmyn. Puiku. Tiek pat puiku kaip ir visa kita". 

Paskiau jos kakta nusigiedrijo ir ji nusišypsojo: 

- Dabar mes galėsime tai daryti netgi ilgiau. - Jos pirštai nuslydo 
kietu jo kelnių iškilimu. - Juk tu to nori, tiesa, Džo? 

Džo norėjo. Juodu parkrito ant grindų, ir jis viską pamiršo - ir tai, 
kaip ant jos siuto, ir tai, kad staiga jam, regis, atsirado gebėjimas akies 
mirksniu atspėti lažybų šansus, pradedant beisbolu ir baigiant žirgų 
lenktynėmis bei golfu. Įsmuko į ją, ir ji suvaitojo, ir Džo netgi pamiršo 
gūdų krebždesį, keliamą tų vielų, rūšiuojančių pirmutinės svarbos paš- 
tą į rėčių eilę. 


5 

Kai Džo įėjo į kambarį, Beka sėdėjo savo supamojoj kėdėj ir dėjosi 
skaitanti vėliausią “The Upper Room" numerį. Vos prieš dešimt minu- 
čių iki įeinant Džo, ji užbaigė prijunginėti įrenginio, kurį pamokė pa- 
daryti Jėzus, laidus į “Sony" televizoriaus nugarėlę. Ji tiksliai vykdė Jo 
nurodymus, nes Jis pasakė, kad privalai būti labai atsargus, kai krapš- 
taisi televizoriaus viduje, nuėmęs nugarėlę. 

- Gali save iškepinti, - perspėjo Jėzus. - Jame daugiau srovės negu 
visoje “Paukščio akies“ parduotuvėje, netgi jeigu ir išjungtas. 

Televizorius dabar buvo išjungtas, ir Džo irzliai pasakė: 

- Maniau, kad būsi man jį įjungusi, kad įkaistų. 

- Turbūt pats moki įsijungti tą prakeiktą televizorių, - atšovė Beka, 
kreipdamasi į savo vyrą paskutinįsyk. 

Džo pakėlė antakius. Velniškai keista girdėti i iš Bekos, kad kas nors 
prakeikta. Pagalvojo, ar jos neapšaukus, bet paskiau nusprendė nepra- 
sidėti. Galbūt netrukus tai bus dar viena stora nusenus kumelė, kuriai 
teks pačiai išlaikyti namus. 

- Gal ir taip, - sutiko Džo, kalbėdamas su savo žmona paskutinįsyk. 

Jis nuspaudė “Sony" jungiklį, ir daugiau nei du tūkstančiai voltų 
smogė į jį. Kintamoji srovė, sustiprinta, persijungė į mirtiną pastoviąją 
ir dar sustiprėjo. Jo akys praplatėjo, išsipūtė ir sprogo it vynuogės mik- 
robangėj krosnelėj. Jis jau buvo bestatąs ant televizoriaus, šalia Jėzaus, 
alaus kvortą. Kai trenkė elektra, jo ranka taip susigniaužė, jog sutraiškė 
butelį. Rudo stiklo šukės susmigo jam į pirštus ir delną. Akys suputojo 

ir išbėgo. Užtiško ant televizoriaus (jo plastmasinė dėžė jau ėjo pūslė- 
mis) ir virto garu, kuris pakvipo mielėmis. 

- MINOOOO0O0O0ARRRHMMMMMMM! - sužvigo Džo Polsonas. 
Jo veidas ėmė juoduoti: mėlyni dūmai pasmilko nuo jo plaukų ir iš au- 
sų. Pirštas liko priaugęs prie televizoriaus mygtuko. Ekrane sušvito 
vaizdas. Dvaito Gudeno, sviedžiančio pašėlusį metimą, kainavusį du 
taškus ir leidusį jam startuoti - tai praturtino Džo Polsoną keturiasde- 
šimčia dolerių. Televizorius trakštelėjo, ir ekrane pasirodė jis ir Nensė 
Vos, besitvarkantys ant pašto kontoros grindų, nuklotų katalogais, 
“Kongreso žiniomis“ ir draudimo kompanijų skelbimais, garantuojan- 
čiais, jOg jums padengs visą sumą, nors ir esate daugiau nei šešiasde- 
šimt penkerių, jog joks agentas nepasibels į jūsų duris, jog nereikės jo- 
"kių medicininių tyrimų ir jog jūsų mylimieji bus apsaugoti vos už kelis 
centus per dieną. | 

- Ne! - suriko Beka, ir vaizdas vėl persimainė. Dabar ji matė Mosą 
Harlingeną už išvirtusios pušies, besitaikantį į tėvą savuoju trisde- 
šimtkalibriu ir murmantį: “Ne tave, Emai, ne tave šiąnakt". Ekranas 
darsyk mirktelėjo, ir jinai išvydo vyrą ir moterį, kasančius miške; mo- 
terį už kontrolinio pulto kažko, kas atrodė šiek tiek panašu į raketą ne- 
šėją, ir šiek tiek - į kažką panašų iš Rubo Goltbergo animacinio filmo; 
vyriškį, sukantį apie kelmą grandinę. Už jų iš žemės kyšojo didžiulis 
lėkštės pavidalo objektas, sidabro spalvos, tačiau matinis; vietomis į jį 
krito saulės spinduliai, tačiau blizgesio nebuvo. 

Džo Polsono drabužiai užsiliepsnojo. 

Kambary pakvipo verdančiu alumi. Trimatis Jėzaus paveikslas sus- 
vyravo ir sprogo. 

Beka sukliko supratus, jog vien tik ji, ji, ji, j1, ji nužudė savo vyrą. 

:Pribėgo prie jo, sugriebė už nukarusios, spazmiškai sutrauktos ran- 
kos ir pati įsijungė grandinėn. 

“Jėzau, o Jėzau, išgelbėk jį, išgelbėk mane, išgelbėk mus abu“, - pa- 
galvojo ji, kai srovė trenkė į ją, pakylėdama ant pirštų galų lyg puikiau- 
sią baleriną, pasistojusią puantu. Ir jos smegenyse suskambo įsiutęs, 
kvaksintis tėvo balsas: “Apkvailinau tave, Beka, ar ne? Kaip reikiant 
apkvailinau! Pamokiau už melą! Pamokiau gerai visam laikui!“ 

Televizoriaus nugarėlė, kurią ji buvo prisukus į vietą, kai baigė sa- 
vo pakeitimus, galingai melsvai blykstelėjusi vėl atšoko ir trenkėsi į sie- 
ną. Beka parkrito ant kilimo, patraukdama ir Džo paskui save. Džo jau 
buvo negyvas. 

Kai smilkstantys už televizoriaus tapetai galiausiai padegė kartūno 
užuolaidas, Beka Polson irgi buvo nebegyva. 

HILIS BRAUNAS 


1 


Toji diena, kai Hilmanas Braunas iškrėtė patį įspūdingiausią fokusą 
per visą savo, kaip mago mėgėjo, karjerą - tiesą sakant, vienintelį įspū- 
dingą fokusą per visą savo, kaip mago mėgėjo, karjerą - buvo liepos 
17-o0ji, sekmadienis, lygiai savaitė prieš susprogstant Heiveno rotušei. 
Kad Hilmanui Braunui niekad anksčiau nepasisekė iškrėsti tokio įspū- 
dingo fokuso - nieko nuostabaus. Juk jam buvo tik dešimt metų. 

Suteiktasis jam vardas buvo motinos mergautinė pavardė. Hilmanai 
gyveno Heivene dar tais laikais, kai jis vadinosi Montgomeriu, ir nors 
Merė Hilman nė kiek nesigailėjo, kad tapo Mere Braun, - kas be ko, juk 
ji vaikiną mylėjo! - vis dėlto norėjo išsaugot šį vardą, ir Brajantas suti- 
ko. Naujagimis neprabuvo namie dar nė savaitės, O jau visi jį vadino 
Hiliu. 

Hilis augo nervingas berniukas. Merės tėvas Ivas sakė, kad vaiko 
nervai jautrūs kaip katino ūsai ir kad visą gyvenimą jis bus nenuorama. 
Tą naujieną Brajantui ir Merei buvo nelabai smagu girdėti, bet pagyve- 
nus juodviem su Hiliu pirmus metus, tai buvo nebe naujiena, o tik gy- 
venimiškas faktas. Kai kurie kūdikiai stengiasi save paguosti sūpuoda- 
miesi lopšyje ar lovytėje, kai kurie - čiulpdami sau nykštį. Hilis sūpa- 
vosi savo lopšyje bemaž nuolatos (dažniausiai tuo pat metu ir piktai 
verkdamas) ir čiulpė abu nykščius - ir čiulpė taip įnirtingai, jog aštuo- 
nių mėnesių amžiaus turėjo ant jų skausmingas pūsles. 

- Dabar jis liausis, - Deryje pasitikinčiai pareiškė jiems daktaras Les- 
teris, apžiūrėjęs nykščius gaubiančias bjaurias pūsleš - pūsles, dėl kurių 
Merė verkė lyg tos būtų josios pačios. Bet Hilis nesiliovė. Poreikis sa- 
ve guosti buvo aiškiai stipresnis nei nykščių teikiamas skausmas. Ir ga- 
lop pūslės virto kietomis trynėmis. 

- Jis visados bus nenuorama, - pranašavo berniuko senelis, kai kas 
nors jį klausdavo (ir netgi kai neklausdavo); šešiasdešimt trejų Ivas Hil- 
manas darėsi plepus iki įkyrumo. - Nervai kaip katės ūsai, aha! Dar pa- 
šokdins Hilis savo tėtušį ir mamelę, taip. 

Iš tiesų Hilis juos šokdino. Abipus keliuko, vedančio į Braunų na- 
mus, rikiavosi medinės kaladės, Brajanto atvežtos Merei prašant. Ant 
kiekvienos iš jų ji pastatė po vazą su skirtingų rūšių augalais ar gėlių 
guoteliais. Vieną gražią dieną, būdamas trejų metukų amžiaus, Hilis iš- 
siropštė iš lovytės, kur jis, manoma, miegojo (“Kodėl aš turiu miegoti, 

mam?“ - sykį paklausė Hilis. - “Todėl, kad man reikia poilsio, Hili", - 
atsakė jam išsikamavusi motina), išsirangė pro langą ir nuvertė visas 
dvylika vazų - su kaladėmis ir viskuo. Kai Merė išvydo, ką Hilis pada- 
rė, ji apsiverkė taip graudžiai, kaip verkė dėl sūnaus pūslėtų nykščių. 
Matydamas ją apsipylusią ašaromis, Hilis irgi pravirko (susikišęs nykš- 
čius į burną - mėgino čiulpti abu iškart). Jis nuvertė kalades ir vazas ne 
iš blogumo, tik tuo metu jam tai atrodė šauni mintis. 

- Tu neatsižvelgi, kiek tai kainuos, Hili, - tąkart pasakė jam tėvas. Ir 
iki 1988-ųjų liepos 17-osi0s, sekmadienio, sakydavo jam tai daug daug 
sykių. 

Penkerių metų amžiaus vieną dieną gruodyje Hilis užsėdo ant rogu- 
čių ir apledėjusia Braunų įvažiuojamojo keliuko nuokalne išlėkė tiesiai 
į plentą. Jam nė neatėjo į galvą, kaip paaiškino po to savo nupilkusiai 
iš baimės motinai, kad kas nors gali Derio keliu važiuoti; jis tik atsikė- 
lė, išvydo, koks ant keliuko blizgantis ledas ir pagalvojo, kaip greitai 
skries nuokalne jo rogutės. Merė matė jį, matė atitrinksintį 9-uoju plen- 
tu didžiulį benzovežį ir taip garsiai suklykė Hilio vardą, kad kitas porą 
dienų teįstengė kalbėti pakuždom. Tąnakt, virpėdama Brajanto glėbyje, 
prisipažino jam, kad jau matė sūnelio antkapį vietinėse kapinėse - aiš- 
kiai Ji matė: Hilmanas Ričardas Braunas, 1978-1983. Išėjęs per anksti. 

I savo motinos klyksmą, kuris jam nuskambėjo garsiau nei reakty- 
vinio lėktuvo griausmas, Hilis grįžtelėjo galvą ir iškrito iš rogučių tuoj 
prieš tai, kai tos pasiekė įvažiuojamojo keliuko apačią. Nuokalnė buvo 
asfaltuota, ledukas virš jos gana plonas, o Hilis Braunas niekad nepasi- 
žymėjo tuo miklumu, kuriuo maloningasis Dievas apdovanojo daugelį 
judrių, aktyvių vaikų, - miklumu laimingai nukristi. Jisai susilaužė tuoj 
virš alkūnės kairę ranką ir taip baisiai trenkėsi galva į asfaltą, jog pra- 
rado sąmonę. 

Rogutės išlėkė į kelią. Benzovežio “Veberio kuras" vairuotojas su- 
reagavo anksčiau, nei suspėjo pastebėti, kad rogutėse nieko nėra. Jisai 
susuko vairą, ir su nevėkšliška dramblio iš baleto “Fantazija" gracija 
slystelėjęs aplinkui benzovežis įsmigo į neaukštą šalikelės sniego pus- 
nį, pramušė ją ir atsidūrė griovyje, grėsmingai pakrypdamas į vieną šo- 
ną. Po nepilnų penkių minučių, kai vairuotojas išsirangė iš kabinos pro 
keleivio dureles ir nubėgo prie Merės Braun, benzovežis nuvirto ir liko 
gulėti sušalusioje žolėje nelyginant negyvas mastodontas, o brangus ku- 
ras pro tris atsarginius ventilius gurgėdamas liejosi laukan. 

Merė klykdama lėkė keliu su savo praradusiu sąmone vaiku ant ran- 
kų. Ištiktai siaubo ir pasimetusiai jai atrodė, kad Hilis tikrų tikriausiai 

suvažinėtas, nors visai aiškiai matė, kaip jis iškrito i iš rogių įvažiuoja- 
mojo keliuko apačioje. 

- Jis negyvas? - sušuko benzovežio vairuotojas išblyškusiu it drobė 
veidu, pasišiaušusiais ant galvos plaukais. Jo kelnių šakume plito tamsi 
dėmė. - O Švenčiausioji panele, ar jis negyvas? 

- Turbūt, - sušniurkščiojo Merė. - Atrodo negyvas, o, tikriausiai r ne- 
gyvas. 

- Kas negyvas? - paklausė Hilis prasimerkdamas. 

- O, Hili, ačiū Dievui! - sukliko Merė, stipriai glausdama jį prie sa- 
vęs. Hilis irgi siaubingai sukliko. Mat ji sulietė jo kairės rankos kaulo 
lūžgalius. 

Sekančias tris dienas Hilis praleido Deri Houmo klinikoje. 

- Šitai nors padarys jį kiek lėtesnį, - kitą vakarą, pietaujant kepto- 
mis pupelėmis ir dešrelėmis, pasakė Brajantas Braunas. 

Taip pasitaikė, kad su jais tą vakarą pietavo Ivas Hilmanas; po žmo- 
nos mirties Ivas Hilmanas dažnokai apsilankydavo pas žentą ir dukterį 
- vidutiniškai penkis vakarus per savaitę. | 

- Nori kirsti lažybų? - sukrizeno dabar Ivas pilna burna duonos. 

Brajantas gaižiai dėbtelėjo į uošvį, bet nieko nepasakė. 

Kaip visados Ivas pasirodė teisus - štai viena iš priežasčių, kodėl 
Brajantas taip dažnai jam jautė pagiežą. Antrą dieną ligoninėje, kai visi 
vaikai pediatrijos skyriuje jau seniai miegojo, Hilis nusprendė eiti pasiž- 
valgyti. Kaip jis prasmuko pro budinčiąją seserį - ir dabar paslaptis, bet, 
šiaip ar taip, jis prasmuko. Jo pasigedo trečią valandą paryčiui. Pradinės 
paieškos pediatrinėse palatose nieko nedavė. Taip pat ir paieškos visa- 
me aukšte. Iškvietė apsaugos tarnybą. Pradėjo ieškoti po visą ligoninę 
- administratoriai, iš pradžių tik lengvai sunerimę, dabar rimtai susirū- 
pino, tačiau nieko nesurado. Iškvietė Hilio tėvus, ir šie tučtuojau atvy- 
ko, baisiausiai sukrėsti. Merė verkė, bet dėl savo pertemptų balso stygų 
pajėgė tik pridususi karkti. | 

- Spėjame, kad jis galbūt kur nors nuklydo iš pastato, - pasakė jiems 
vyriausiasis administratorius. 

- Velniai rautų, kaipgi galėjo penkiametis vaikas imti ir kur nors 
nuklysti iš pastato? - riktelėjo Brajantas. - Kas čia per įstaiga, vyručiai? 

- Na... na... suprantate, juk čia ne kalėjimas, misteri Braunai. | 

Merė juos abu pertraukė: | 

- Privalote jį surasti, - sukuždėjo ji. - Lauke penki laipsniai šalčio. 
Hilis buvo su pižama. Jis juk gali... gali... 

- O, misis Braun, aš iš tiesų manau, kad per anksti nerimauti, - įtai- 
giai šypsodamasis įsiterpė vyriausiasis administratorius. Tiesą sakant, 

jis visai nemanė, kad per anksti. Pirmiausia, ką jis padarė įsitikinęs, kad 
berniukas ga!būt išėjo po vienuoliktos valandos patikrinimo - tai pasis- 
tengė sužinoti, ar labai buvo šalta naktis. Gautas atsakymas paskatino 
paskambinti daktarui Elfmanui, besispecializuojančiam hipotermijoje - 
tokių atvejų daug pasitaikydavo Meino žiemomis. Daktaro Etmano 
prognozė buvo rimta: 

- Jeigu jis išėjo laukan, tikriausiai jau yra miręs, - pasakė. 

Dar vienos paieškos po visą ligoninę, sustiprintos Derio policija ir 
gaisrininkais, baigėsi niekuo. Merei Braun davė raminamųjų ir paguldė 
į lovą. Viltį teikė tik neigiamo pobūdžio naujienos: iki šiol nerasta su- 
šalusio Hilio kūno, apvilkto ligoninės pižama. Žinoma, vyriausiasis ad- 
ministratorius jau pagalvojo, jog Penokoskoto upė visai čia pat ligoni- 
nės. Jinai dabar užšalusi ir, galimas daiktas, kad berniukas bandė perei- 
ti ledu ir įlūžo. O, kaip jis norėjo, kad Braunai būtų nugabenę | savo ma- 
žąją atžalą į Rytų Meino medicinos centrą. 

Tos pat dienos antrą valandą Brajantas Braunas sustingęs sėdėjo kė- 
dėje prie miegančios žmonos svarstydamas, kaip jai turės pasakyti, kad 
jų vienturtis negyvas, jeigu šito prireiks. Maždaug tuo pat metu ligoni- 
nės kūrikas, kuris buvo nusileidęs į rūsį pasižiūrėti skalbinių boilerių, 
išvydo keistą vaizdą: mažutėlis berniukas, vilkintis tik pižamos kelnė- 
mis ir su gipsiniu įtvaru ant vienos rankos, nerūpestingai basomis vaikš- 
tinėjo tarp dviejų didžiulių ligoninės krosnių. 

- Ei! - sušuko kūrikas. - Ei, berniuk! | 

- Ei, - atsišaukė Hilis, prieidamas artyn. Jo pėdos buvo purvinos nuo 
suodžių, pižaminės kelnės - riebaluotos. - Brolyti, tai didumėlis šios 
vietos! Turbūt aš pasiklydau. 

Kūrikas užnešė Hilį laiptais į administracijos kontorą. Vyriausiasis 
pasodino Hilį į didžiulį krėslą su porankiais (prieš tai apdairiai paklojęs 
dviem sluoksniais Bengoro “Daily News“) ir pasiuntė sekretorę atnešti 
atžalai pepsikolos ir skanėstų. Kitomis aplinkybėmis vyriausiasis pats 
būtų nuėjęs, kad tokiu tėvišku švelnumu padarytų berniukui įspūdį. Ki- 
tomis aplinkybėmis - ir aš turiu omeny, niūriai pagalvojo jis, su kitu 
berniuku. Jis bijojo palikti Hilį vieną. 

Kai sekretorė sugrįžo su saldainiais ir gaivinančiuoju gėrimu, vy- 
riausiasis vėl ją išsiuntė... šįkart pakviesti Brajantą Brauną. Nors ir stip- 
rus vyras, bet kai išvydo Hilį, sėdintį vyriausiojo krėsle, tabaluojantį 
purvinomis kojomis keturis colius virš kilimo ir šveičiantį saldainius bei 
geriantį pepsį, laikraščiams krebždant po jo užpakaliu, nebepajėgė su- 
turėti palengvėjimo ir dėkingumo ašarų. Tai išvydęs, Hilis, - kuris nie- 
kad savo gyvenime sąmoningai nedarė bloga, - irgi pravirko. 


211 


- Dieve mano, Hili, kur tu buvai? 

„Hilis papasakojo istoriją kaip mokėjo, palikdamas Brajantui ir vy- 
riausiajam atsirinkti objektyvią tiesą kaip tie sugebėjo. Jis pasiklydęs, 
patekęs į rūsį (“Aš sekiau elfą“, - pasakė jiems Hilis) ir palindęs po vie- 
na iš krosnių miegoti. Tenai buvę labai šilta, pasakojo jis, taip šilta, jog 
jis nusivilkęs pižamos švarkelį, atsargiai nusitraukdamas viršum naujo- 
j0 įtvaro. 0 

- Man taip pat patiko šunyčiai, - pasakė jis. - Ar mes galėtume turė- 
ti šunytį, tėtuk? | 

Kūrikas, pastebėjęs Hilį, surado ir jo pižamos švarkelį. Jis gulėjo po 
antrąja krosnim. Traukdamas iš po jos švarkelį, jis pamatė ir “šuny- 
čius“, nors, išvydę jį, tie išsilakstė į visas puses. Neužsiminė apie juos 
Braunams, kurie atrodė kaip žmonės, nepajėgūs atlaikyti dar vieno suk- 
rėtimo. Kūrikas, vyras geros širdies, pagalvojo, kad jiems verčiau neži- 
noti, jog jų sūnus praleido naktį su būriu rūsio žiurkių, ir kai kurios iš 
jų iš tiesų atrodė it šunyčiai, kai išsilakstė nuo jo prožektoriaus spin- 
dulio. 


Paklaustas apie savo šių dalykų suvokimus - ir panašius (kad ir ne 
tokius įspūdingus) įvykius per paskutiniuosius penkerius jo gyvenimo 
metus - Hilis būtų truktelėjęs pečiais ir pasakęs: 

- Turbūt aš visados papuolu į bėdą. 

Hilis turėjo galvoje, kad yra linkęs į nelaimingus atsitikimus, bet dar 
niekas nebuvo jo išmokęs tokios reikšmingos frazės. 

Kai jam buvo aštuoneri, - dveji metai po to, kai gimė Deividas, - jis 
parnešė raštelį nuo misis Anderhil, savo trečios klasės mokytojos; mis- 
teris ir misis Braunai buvo kviečiami trumpai pasitarti. Braunai nuėjo, 
tiesa, šiek tiek drebančia širdimi. Mat žinojo, kad praeitą savaitę Heive- 
no trečiaklasiams buvo nustatinėjamas intelekto koeficientas. Brajantas 
slapčia buvo įsitikinęs, kad misis Anderhil ketinanti jiems pasakyti, jog 
Hiliui jis nustatytas kur kas žemiau normalaus ir kad šis turi būti per- 
vestas į atsiliekančiųjų klasę. Merė gi buvo įsitikinusi (lygiai taip pat 
slapčia), kad Hilio skurdus žodynas. Nei vienas, nei antras naktį prieš 
atsilankymą mokyklon ramiai nemiegojo. | 

O misis Anderhil juos apstulbino pasakydama, kad Hilis absoliučiai 
nesutelpa į skalę - trumpai drūtai, berniukas tiesiog genijus. 

- Turite jį nusivežti į Bengorą tr patikrinti pagal Vekslerio testą, jei- 
gu norite Žinoti, koks iš tikrųjų aukštas jo intelekto koeficientas, - pasa- 
kė jiems misis Anderhil. - Taikyti Hiliui Tompolo intelekto testą - tai 

tas pat, kaip nustatinėti žmogui intelekto koeficientą pagal metodiką, 
skirtą ožiams. 

Merė su Brajantu pasitarė... ir nusprendė to dalyko toliau nestumti. 
Tiesą sakant, ne itin troško sužinoti, koks gabus Hilis. Pakanka žinoti, 
kad jis neatsilikęs... ir, kaip tą naktį Merė lovoje pasakė, tai tiek daug ką 
paaiškina: Hilio judrumą, jo aiškų nesugebėjimą miegoti daugiau nei 
šešias valandas per parą, jo pašėlusius pomėgius, kurie užgriūdavo ne- 
lyginant uraganas ir taip pat greitai išnykdavo. Kartą, kai Hilis jau bu- 
vo veik devynerių, su mažutėliu Deividu sugrįžusi iš pašto ji aptiko vir- 
tuvę, kurią prieš penkiolika minučių buvo palikusi visai tvarkingą, tie- 
siog suniokotą. Kriauklė pilna dubenių su priskretusiais miltais. Ant 
ruošos stalo - tirpstančio sviesto košė. O orkaitėje kažkas kepė. Pasku- 
bom įmetusi Deividą žaidimų aptvarėlin, Merė atplėšė orkaitę, tikėda- 
masi dūmų kamuolių ir degėsio kvapo. Tačiau išvydo skardą su pyragė- 
liais, kurie, nors ir nekokios formos, buvo visai skanūs. Tądien jais pa- 
vakarieniavo... bet prieš tai Merė išpėrė Hiliui kailį ir pro ašaras atšip- 
rašinėjantį išsiuntė į jo kambarį. Paskiau atsisėdo prie virtuvės stalo ir 
apsiverkė, kol pradėjo juoktis, o per tą laiką Deividas, - ramutis, visais 
atžvilgiais mielas kūdikėlis, tasai saulėtasis Taitis palyginti su Hilio 
Vėtrų kyšuliu, - sėdėjo įsitvėręs aptvarėlio stipinais ir komiškai žvelgė 
1 Ją. 

: Vienas balas didžiai Hilio naudai - tai jo nuoširdi meilė broliukui. Ir 
nėr Merė su Brajanu baiminosi patikėti naująjį kūdikį Hilio rankoms ar 
netgi palikti šį su Deividu vieną tame pačiame kambaryje ilgėliau nei, 
tarkim, trisdešimčiai sekundžių kartu, pamažu jiems atlėgo. 

- Po šimts, galite Hilį su Deividu drauge išsiųsti dviem savaitėms 
stovyklauti į Olegešą, ir jie sugrįš sveiki sveikutėliai, - kalbėjo Ivas Hil- 
manas. 

Iš tikrųjų taip ir buvo. Daugelis - - jeigu ne visos - Hilio “bėdos" kil- 
davo iš to, jog arba jis nuoširdžiai trokšdavo padėti savo tėvams, arba 
tapti geresniu. Paprasčiausiai tiesiog jam tatai neišeidavo. Bet su Deivi- 
du, kuris garbino žemę, kuria žengė vyresnysis broliukas, Hilis visad, 
regis, elgdavosi kaip reikiant... 

Iki liepos septynioliktosios, tai yra iki pat tos dienos, kai Hilis išk- 
rėtė tą fokusą. 

Misteris Robertsonas Deivisas (tepragyvena jis dar tūkstantį metų) 
savo “Deptfordo trilogijoje? iškėlė mintį, kad mūsų požiūris į visa, kas 
magiška, ir į magus dažniausiai atspindi mūsų požiūrį į tikrovę, ir kad 

mūsų požiūriai dėl tikrovės traktavimo atspindi mūsų požiūrius į visą 
stebuklų pasaulį, kuriame mes - ne kas kita kaip tik kūdikiai girioje, net- 
gi vyriausieji iš mūsų (netgi patsai misteris Deivisas, reikia manyti), kur 
kai kurie medžiai kandžiojasi, o kai kurie teikia didžias mistiškas malo- 
nes - be abejo, tokia savybė slypi jų žievėje. 

Hilis Braunas dažnai jautėsi iš tiesų gyvenąs stebuklų pasaulyje. 
Toks visados buvo jo požiūris ir niekad nesikeitė, nepaisant į kiek “bė- 
dų" jis įsiveldavo. Pasaulis buvo jam toksai gražus kaip tie stikliniai 
bumbulai, kuriuos jo motina ir tėvas kasmet kabindavo per Kalėdas ant 
eglutės (Hilis irgi geidė užkabinti juos vieną kartą, bet patirtis jį - taip 
pat ir jo tėvus - išmokė, kad duoti stiklinį bumbulą Hiliui į rankas - tas 
pat, kas parašyti tam bumbului mirties nuosprendį). Hiliui pasaulis at- 
rodė toks nuostabiai sudėtingas kaip Rubiko kubas, kurį gavo dovanų 
savo devintąjį gimtadienį (šiaip ar taip, kubas išbuvo nuostabiai sudėtin- 
gas dvi savaites, o paskiau sudėlioti jį tapo rutina). Taip jo požiūris į 
magiją buvo iš anksto nuspėjamas - jinai jam patiko. Magija tiesiog bu- 
vo sutverta Hiliui Braunui. Dansteiblis Ramzis Deiviso “Deptfordo tri- 
logijoje'? nebuvo sutvertas magijai. 

Dešimtojo Hilio gimtadienio proga Brajantas Braunas gavo užsukti 
į “Derio Mugę" ir parinkti dar vieną dovaną savo sūnui. Merė paskam- 
bino jam per kavos pertraukėlę. 

- Mano tėtis pamiršo Hiliui ką nors nupirkti, Brajantai. Jis teirauja- 
si, ar nesutiktum stabtelėti prie mugės ir nupirkti jam žaisliuką arba 
šiaip ką nors, jis tau grąžins pinigus, kai sutvarkys čekių knygelės sąs- 
kaitas. 

- Žinoma, - pasakė Brajantas ir pagalvojo: “Kai ožkos kalėdos". 

- Ačiū, branguti, - ji iš tiesų buvo dėkinga. Puikiai žinojo, kad jos tė- 
vas, - kuris dabar pietaudavo su jais šešis ar septynis kartus per savaitę, 
o ne penkis kaip anksčiau, - buvo įkyrėjęs vyrui iki gyvo kaulo. Bet jis 
niekad nesiskundė, ir Merė jį dar labiau mylėjo už tai. 

- Kaip jam atrodo, kas turėtų Hiliui patikti? 

- Jis pasakė, kad pasikliauja tavo skoniu, - pasakė Merė. 

“Kaip visados“, - pagalvojo Brajantas. Taigi tą popietę jis atsidūrė 
vienoje iš dviejų mugės žaislų krautuvėlių, dairydamasis į žaidimus, lė- 
les (lėlės berniukams buvo pridengtos “veikiančiųjų figūrų“ eufemiz- 
mu), modelius ir įrankių komplektus (Brajantas, išvydęs didelį jaunojo 
chemiko rinkinį, įsivaizdavo Hilį, maišantį tas medžiagas mėgintuvė- 
liuose, ir sudrebėjo). Atrodė, nieko nėra tinkamo; dešimties metų jo 
vyresnysis sūnus pasiekęs amžių, kai buvo per senas kūdikiškiems žais- 
lams ir per jaunas tokiems įmantriems dalykams kaip dėželiniai aitva- 

rai ar dujomis varomi lėktuvų modeliai. Niekas, atrodo, kaip reikiant 
netiko, o jį mygo laikas. Hilio gimtadienio šventė numatyta penktai va- 
landai, dabar gi jau ketvirtis po keturių. Vos belieka laiko sugrįžti į na- 
mus. 

Veik nesirinkdamas sugriebė mago komplektą. Trisdešimt naujų fo- 
kusų! skelbė užrašas ant dėžės. Gerai. Daug valandų džiaugsmo jauna- 
jam fokusininkui! Irgi gerai. 8-12 metų amžiui, nurodyta ant dėžės. Pui- 
ku. Saugumas jaunajam burtininkui patikrintas, tvirtino užrašas, ir tai 
buvo visų geriausia. Brajantas nupirko tą dėžę ir patyliukais, paslėpęs 
po švarku, įbogino į namus, kol Ivas Hilmanas dirigavo Hilio, Deivido 
ir trijų Hilio draugelių chorui, nedarniai traukiančiam “Saldžioji Betsė 
nuo kelio“. | 0 

- Suspėjai pačiu laiku šventiniam tortui, - pasakė Merė, bučiuodama 
JĮ. 

- Pirma išvyniok tai, gerai? - padavė jai magiškąjį komplektą. Ji 
greitomis metė žvilgsnį ir linktelėjo. - Kaip sekasi? 

- Puikiai, - atsakė ji. - Kai atėjo Hilio eilė prisegti asilui uodegą, jis 
užkliuvo už stalo kojos ir įdūrė smeigtuku Stenliui Džernigenui į ranką, 
bet kol kas tik tiek. 

Brajantas išsyk pralinksmėjo. Tikrai, visa sekasi kuo puikiausiai. 
Prieš metus, sprausdamasis į Hilio “visų laikų puikiausią slaptavietę" 
žaidžiant slėpynių, Edis Goldenas persiplėšė koją į surūdijusios spyg- 
liuotos vielos raizginį, už kurio Hilis visad sugebėdavo neužkliūti (tie- 
są sakant, Hilis apskritai niekad nebuvo pastebėjęs tos senos dygliuotos 
vielos). Edį teko nuvežti pas daktarą, kuris jam uždėjo tris siūles ir su- 
leido serumo prieš stabligę. Vargšas Edis blogai sureagavo į injekciją ir 
po Hilio gimtadienio gavo praleisti dvi dienas ligoninėje. 

Dabar Merė nusišypsojo ir vėl pabučiavo Brajantą. 

- Tėtis tau dėkoja, - tarė ji. - Ir aš taip pat. 

Hilis su malonumu išvyniojo visas dovanas, bet kai atidarė magiš- 
kojo komplekto dėžę, nesitvėrė džiaugsmu. Puolė prie savo senelio 
(kuris tuo metu buvo įsigudrinęs praryti pusę velnioniškai didžiulio 
šventinio torto ir pjovė sau dar vieną gabalą) ir stipriai jį apkabino. 

- Dėkui, seneliuk! Dėkui! Kaip tik to ir norėjau! Kaip tu sužinojai? 

Ivas Hilmanas šiltai nusišypsojo savo vaikaičiui. 

- Matyt, aš dar ne viską pamiršęs, kaip buvau berniukas, - pasakė jis. 

- Šaunu, seneliuk! Oho! Trisdešimt fokusų! Pažiūrėk, Berni... 

Sukdamasis parodyti Berniui Eplgeitui, jis užkliudė dėžės kampu 
Merės kavos puodelį; tasai sudužo, išsiliejusi kava nuplikė Berniui ran- 
ką. Šisai suklykė. 

- Atleisk, Berni, - atsiprašė Hilis, vis dar šokinėdamas. Jo akys taip 
spindėjo, jog, atrodė, degte degė. - Tik pažiūrėk! Puikumėlis, oho! Bai- 
singas! | 

Su trimis ar keturiomis dovanomis, kurioms taupė ir kurias paskui 
pagal Švarco katalogą užsakė iš anksto, kad tikrai ateitų laiku, Brajan- 
tas ir Merė pasijautė nužeminti iki nešikų rango nelyginant kokiame 
epiniame džiunglių nuotykių filme. Juodu apsimainė supratingais 
žvilgsniais. | 

“Ak, atleisk, mielasis"', - kalbėjo jos akys. 

“Ką gi, velniai rautų... toksai gyvenimas su Hiliu“, - atsakė jojo. 

Ir abu nusikvatojo. 

Visi už stalo mirksniui atsisuko į juos - Merė niekad neužmirš Dei- 
vido apvalių išsigandusių akių, - o paskiau vėl sužiūro į Hilį, stebėda- 
mi, kaip šis atidaro savo magiškąjį komplektą. 

- Kažin, ar dar liko tų riešutinių ledų su sirupu, - balsu svarstė Ivas. 
Ir Hilis, kuris tą popietę laikė savo senelį nuostabiausiu žmogumi pa- 
saulyje, puolė jam atnešti jų. 

Misteris Robertsonas Deivisas “Deptfordo trilogijoje“ dar iškėlė 
mintį, kad toji pati nuvalkiota tiesa, kuri pritaikoma rašymui, tapybai, 
sugebėjimui atspėti laimėsiantį arklį treke ir nuoširdžiai meluoti, kad vi- 
si įtikėtų, taip pat pritaikoma ir magijai: vieni žmonės turi tam gyslelę, 
o kiti - ne. 

Hilis neturėjo. 

Pirmoje Deiviso “Deptfordo trilogijos" dalyje, “Penktajame versle“, 
pasakotojas (berniukas maždaug tokio pat amžiaus kaip Hilis), pakerė- 
tas magijos, rodo - prastai - keletą fokusų pritariančiai, nekritiškai audi- 
torijai, susidedančiai iš vieno žiūrovo (kur kas jaunesnio, Deivio metų 
berniuko), su tokiu ironišku rezultatu: vyresnysis berniukas aptinka, jog 
jaunesnysis - užsigimęs iliuzionistas su talentu, kurio jam pačiam trūks- 
ta. Tasai jaunesnysis berniukas iš tiesų visiškai pasakotoją sugėdina patį 
pirmą sykį, kai pabando paslėpti saujoje monetą. 

Šioje pastarojoje vietoje panašumas nutrūksta; Deividas buvo ne ką 
gabesnis magijai nei Hilis. Tačiau dievino savo brolį ir sėdėdavo kant- 
riai, įdėmiai ir meilingai tylus, jei tasai, užuot bandęs fokusus su kortų 
valetu, pasprunkančiu iš degančio namuko, ar iššokdinti Viktorą, namų 
katiną, iš savosios mago skrybėlės (minėtoji skrybėlė biržely buvo iš- 
mesta po to, kai Viktoras į ją pridarė), dėstė Deividui apie garo termo- 
dinamiką ar ištisai skaitė ištraukas iš Evangelijos pagal Matą. 

Ne todėl, kad Hilis, kaip magas, buvo visiškas nevykėlis; anaiptol. 
Tiesą sakant, HILIO BRAUNO PIRMASIS DIDIS MAGIJOS SEAN- 
SAS, parodytas ant Braunų vidinio kiemo pievutės tą dieną, kai Džimas 
paliko Troją ir įsijungė į “Naujosios Anglijos poezijos karavaną", laiky- 
tas labai pasisekusiu. Koks tuzinas vaikų - daugiausia Hilio draugelių, 
bet taip pat ir keletas Deivio darželinukų - ir ketvertas ar penketas suau- 
gusiųjų susirinkę stebėjo Hilį demonstruojant mažne tuziną fokusų. 
Draugelis iš tų fokusų pavykdavo - ne jo talento ar grynos nuojautos dė- 
ka, bet dėl atkaklaus ryžto, su kuriuo Hilis buvo juos surepetavęs. Kiek- 
vienas, turintis sumanumo ir ryžto, be nors mažumėlės talento nesukurs 
meno, bet sumanumas ir ryžtas gali sukurti nuostabių klastočių. 

Be to, štai ką dera pasakyti apie magiškąjį komplektą, kurį Brajan- 
tas nupirko bemaž nemačiom: jo gamintojai, žinodami, kad dauguma 
siekiančiųjų tapti magais, į kurių rankas papuls jų gaminys, veikiausiai 
pasirodys esą nemiklūs ir be talento, iš esmės pasikliovė mechaniniais 
įtaisais. Pavyzdžiui, turėjai pasistengti, kad nepavyktų triukas su “Besi- 
dauginančiomis monetomis''. Tas pat ir su “Magiškaja giljotina", mažu- 
tėliu modeliu (su kukliu PAGAMINTA TAIVANYJE užrašu ant jo 
plastmasinio pagrindo), užtaisomo skutimosi peiliukų. Kokiam nors 
nervingam žiūrovui (arba visiškai abejingam kaip Deividas) įkišus sa- 
vo pirštą į giljotinos rėmą, virš kurio angos įstatyta cigaretė, Hilis su 
trenksmu paleidžia ašmenis, perkirsdamas cigaretę... bet kažkaip per 
stebuklą pirštas lieka sveikas. 

Ne visų triukų efektas priklausė nuo mechaninių įtaisų. Valandų va- 
landas Hilis praleido treniruodamasis maišyti kortas dviem rankom, ir 
tai jam padėdavo “išplukdyti" kortą iš kaladės apačios į viršų. Tiesą sa- 
kant, jis tą daryti visai gerai įgudo, nežinodamas, kad geras kortos išp- 
lukdymas kur kas naudingesnis tokiam kortų vilkui kaip “Pitui"? Bar- 
fildui negu magui. Kai auditorija didesnė nei dvidešimt žmonių, intymi 
svetainės atmosfera pradingsta, ir netgi patys įspūdingiausi kortų foku- 
sai paprastai sužlunga. Tačiau Hilio auditorija buvo pakankamai maža, 
tad jisai sugebėjo visus - ir vaikus, ir suaugūsius - sužavėti, atsainiai at- 
versdamas nuo viršaus kaladės kortas, kurios buvo įkištos į jos vidurį, 
arba padarydamas, kad Rozalija Skehan aptiktų įsižiūrėtąją ir pačios 
įkištąją kaladėn kortą savo rankinuke ir, žinoma, priversdamas sprukti 
iš degančio kortų namuko valetus, ir tai galbūt buvo geriausias kada 
nors išrastas kortų fokusas. 

Žinoma, pasitaikydavo ir nesėkmių. Hilis be susikirtimų, anąnakt lo- 
voje pasakė Brajantas, būtų tas pat, kas "Makdonaldas" be hamburge- 
rių. Kai jis pamėgino supilti ąsotį vandens į nosinę, pasiskolintą iš Džo 
Polsono, paštininko, maždaug po mėnesio žuvusio nuo elektros smūgio, 

išėjo tik tai, jog sušlapino ir nosinę, ir savo kelnių priekį. Viktoras nie- 
kaip neiššokdavo iš skrybėlės. O labiausiai trikdė tai, kad neišeidavo 
“Dingstančiosios monetos" triukas, sugadinęs Hiliui daug kraujo, ko! jį 
įvaldė. Jis be vargo pridengdavo delnu monetas (iš tikrųjų - didžiulius 
šokolado skridinius, įvyniotus į auksinę foliją ir pažymėtus prekybiniu 
“Kramtomųjų pinigėlių" vardu), bet kai jisai sukdavosi, jos visos išby- 
rėdavo jam iš rankovės, skambant visuotinei linksmybei ir pašėlusiems 
jo draugužių aplodismentams. 

Vis dėlto audringa ovacija po Hilio spektaklio buvo tikra. Visi suti- 
ko, kad Hilis Braunas, kaip “vos dešimties metų" magas, visai neblo- 
gas. Tiktai trys žmonės nepritarė tokiai nuomonei: Merė Braun, Brajan- 
tas Braunas ir patsai Hilis. 

- Jis vis dar neaptiko, tiesa? - tą naktį lovoje Merė paklausė savo Vy- 
ro. Abu jie suvokė, kad neaptiko to, kas Dievo buvo lemta Hiliui nu- 
veikti su šviesos pluoštu, Jo įstatytu berniukui į smegenis. 

- Ne, - ilgokai pagalvojęs, atsakė Brajantas, - nemanau. Bet jis dir- 
bo sunkiai, tiesa? Dirbo kaip arklys. 

- Taip, - sutiko ji, - džiaugiausi matydama jį tai darant. Gera žinoti, 
kad jis gali dirbti, užuot šokinėjęs nuo tvoros ant šakos. Bet pasidarė ir 
šiek tiek liūdna. Jis dirbo prie šių triukų nelyginant koledžo studenčio- 
kas prieš baigiamuosius egzaminus. 

- Žinau. 

Merė atsiduso: | 

- Ką gi, jisai surengė savąjį spektaklį. Manau, dabar jį pamirš ir pe- 
reis prie ko nors kito. Galų gale aptiks tai. 


Iš pradžių rodės, kad Merė buvo teisi, esą Hilio domesys magija 
nueis tuo pačiu keliu kaip jo domesys skruzdėlynais, mėnulio akmeni- 
mis ir pilvakalbyste. Magiškasis komplektas persikėlė iš palovio, kur 
buvo labai parankus tam atvejui, jei vidury nakties Hilis atsibustų top- 
telėjus kokiai nors idėjai ant jo apjaukto stalo. Merė tai palaikė kaip įva- 
dinę kokios nors senų seniausios pjesės sceną. Atomazga stos tada, kai 
magiškasis komplektas galiausiai bus nukištas į dulkėtus palėpės užka- 
borius. | 

Bet Hilio mintys nė kiek nepajudėjo iš vietos - paprastų paprasčiau- 
siai nepajudėjo ir tiek. Dvi savaitės po savojo magijos seanso Hilį ištik- 
davo gan gilios depresijos tarpsniai. Šito jo tėvai nė nenujautė ir niekad 
nesužinojo. O Deividas žinojo, bet ketverių metų amžiaus nieko kito 
negalėjo daryti, kaip tik tikėtis, kad Hilio nuotaika pasitaisys. 

Hilis Braunas bandė susitaikyti su mintimi, kad pirmąsyk per savo 
gyvenimą jam nepasisekė tai, ką jis iš tiesų troško padaryti. Buvo pa- 
malonintas aplodismentų bei sveikinimų ir savęs tiek griežtai nemenki- 
no, kad nuoširdžias pagyras vertintų kaip mandagybes... tačiau tam tik- 
ra nejautri jo dalelytė, - toji, kuri kitomis aplinkybėmis būtų padariusi 
iš jo didį artistą, - nesitenkino nuoširdžiomis pagyromis. Ši nejautri da- 
lelytė atkakliai tvirtino, kad nuoširdžios pagyros tėra tai, kuo viso pa- 
saulio nevėkšlos apipila mažagabius. 

Žodžiu, nuoširdžių pagyrų jam nepakako. 

Žinoma, Hilis nemąstė apie tai tokia suaugusiojo galvosena.... tačiau 
vis dėlto taip mąstė. Jeigu motina būtų skaičiusi jo mintis, būtų labai už- 
pykusi už tokią puikybę... kuri, kaip Biblija ją mokė, eina tuojau pat 
prieš nuopuolį. Tikrų tikriausiai ji būtų labiau ant jo užpykusi nei tada, 
kai jis lėkė rogutėmis ant kelio priešais “Veberio benzovežį" arba tada, 
kai bandė išmaudyti Viktorą, panardindamas unitazo bakelyjė. “Ko gi 
tu nori, Hili? - būtų ji sušukus, iškeldama aukštyn rankas. - Nenuošir- 
džių pagyrų?“ 

Ivas, kuris daug matė, ir Deividas, kuris matė dar daugiau, būtų jai 
pasakę. 

Jis norėjo, kad jų akys tiek išsipūstų, kad mažne iškristų iš akiduo- 
bių. Norėjo, kad mergaitės klyktų, o berniukai šauktų. Norėjo, kad visi 
juoktųsi, Viktorui su kaspinu ant uodegos ir šokoladine moneta snukyje 
pasirodžius iš tos skrybėlės. Būtų išmainęs visas nuoširdžias pasaulio 
pagyras ir tikras ovacijas į vieną vienintelį klyksnį, vieną vienintelį kva- 
tulį susiėmus už pilvo, į vieną vienintelį moters nuoalpį vietoje, kaip pa- 
sakyta instrukcijojė, kai Haris Hudinis atliko savo įžymųjį fokusą su iš- 
nykstančia pieno skardine. Kadangi nuoširdžios pagyros tereiškia, kad 
tu pasirodei gerai. O kai visi klykia, juokias ir alpsta, tatai reiškia, kad 
tu pasirodei puikiai. 

Bet jis jautė - ne, žinojo, - kad jis niekad netaps puikiu, nors ir kaip 
trokštų, nuo to niekas nepasikeis. Kartus nusivylimas. Ne tiek pati ne- 
sėkmė, kiek suvokimas, jog čia nieko nepakeisi. Kai kuria prasme tai 
tas pat, kai perstoji tikėjęs Kalėdų Seneliu. 

Taigi, kai jo tėvai manė, kad dėmesio stoka susijus su nauja aikštin- 
gojo pavasarinio vėjo krypties permaina, kaip daugeliui atsitinka jau- 
nystėje, iš tikrųjų tai buvo pasekmė pirmosios Hilio kaip suaugusiojo 
padarytos išvados: jeigu jam niekad nelemta tapti puikiu magu, tuomet 
verčiau atidėti tą komplektą į šalį. Negalėjo jo čia taip palikti ir retsy- 
kiais tartum kokiu hobiu užsiiminėti vienu ar kitu fokusu. Nesėkmė per- 
nelyg skaudi. Prasti popieriai. Geriausia ištrinti tai iš atminties ir paban- 
dyti ką nors nauja. | 

Jeigu suaugusieji galėtų taip tvirtai nustumti į šalį juos apnikusias 
įkyrias mintis, pasaulyje, be abejo, būtų lengviau gyventi. Robertsonas 
Deivisas savojoje “Deptfordo trilogijoje" šitaip netvirtina... tačiau labai 
stipriai duoda tą pajausti. 

Buvo liepos 4-oji, kai Deividas, užėjęs į Hilio kambarį, išvydo šį vėl 
ištraukus magiškąją dėžę. Turėjo priešais save išdėliotus daugelį foku- 
sų... ir dar kai ką. Baterijas. Baterijas iš tėčio didžiojo radijo, pagalvojo 
Deividas. 

- Ką tu darai, Hili? - gana draugiškai pasiteiravo Deividas. 

Hilis susiraukė. Pašokęs ant kojų, išgrūdo Deividą iš kambario taip 
šiurkščiai, jog šis parkrito ant kilimo. Pasielgė taip neįprastai, jog Dei- 
vidas pernelyg nustebo, kad pravirktų. 

- Eik lauk! - sušuko Hilis. - Negalima žiūrėti į naujus fokusus! Prin- 
cai Medičiai nubausdavo žmones mirtimi, jeigu pagaudavo šiuos ste- 
bint fokusus, priklausančius jų mėgstamiesiems magams! 

Šitai pareiškęs, Hilis užtrenkė duris Deividui prieš pat nosį. Stūgau- 
damas Deividas prašėsi įleidžiamas, tačiau tatai nieko nepadėjo. Toksai 
netikėtas jo nutrūktgalvio, bet šiaip geraširdžio brolelio nejautrumas 
Deividui buvo tiek neįprastas, jog jis nulipo laiptais žemyn, įsijungė te- 
levizorių ir pravirko, kol galiausiai per “Sezamo gatvę“ užmigo. 

"Hilio susidomėjimas magija staiga atgijo maždaug tuo pat metu, kai 
į Beką Polson prakalbo Jėzaus paveikslas. 

Jį užvaldė vienintelė galinga mintis: jeigu mechaniniai fokusai, tokie 
kaip “Besidauginančios monetos? - tai geriausia, ką jis gali atlikti, tuo- 
met sugalvosiąs savo paties mechaninius fokusus. Geresnius nei bet ka- 
da kieno nors regėtus! Geresnius nei “Torstono laikrodis" ar “Blekstou- 
no suveriamieji veidrodžiai"! Ir jeigu sukelti aikčiojimams, klyksmams 
ir gardžiam juokui reikalingas išradingumas, o ne rankų miklumas, te- 
būnie taip. | 

Pastaruoju metu pasijautė labai gebąs išradinėti. 

Pastaruoju metu jo protas atrodė tartum kimšte prikimštas išradingų 
minčių. | 

Ne pirmąsyk jam į galvą atėjo mintis išradinėti, bet anksčiau tos 
mintys buvo kažkokios neaiškios, paremtos veikiau svajomis nei moks- 
liniais principais - apie raketinius laivus iš kartoninių dėžučių, lazeri- 

nius ginklus, įtartinai panašius į medžių šakeles su putoplasto gabalė- 
liais pamautais ant vamzdžių ir kitus tokios rūšies dalykus. Kartkartė- 
mis jam kildavo gerų sumanymų - sumanymų, kurie buvo beveik įgy- 
vendinami, bet anksčiau jisai juos visad užmesdavo, nes visiškai nenu- 
manė, kaip tą padaryti - mokėjo tiesiai įkalti vinį ir nupjauti lentą, tik 
tiek. 

Tačiau dabar atlikimo būdas atrodė aiškus kaip krištolas. 

“Puikūs fokusai", - mąstė jis, tvirtindamas vielomis, veržlėmis ir 
sraigteliais įvairius dalykus vieną su kitu. Kai liepos aštuntąją motina 
jam pasakė važiuojanti į Ogastą apsipirkti (kalbėjo kažkaip išsiblaškiu- 
si; pastarąją savaitę ar panašiai Merę kamavo galvos skausmas, o žinia, 
kad Džo ir Beka Polsonai sudegė savo namuose per gaisrą, savijautos 
nė kiek nepagerino). Hilis paklausė, ar negalėtų sustoti Kapitolijaus alė- 
joje prie radijo reikmenų parduotuvės ir nupirkti jam keletą dalykų. Pa- 
davė jai sąrašą, aštuonis užsilikusius dolerius iš gautųjų per girntadienį 
ir paprašė jos, ar negalėtų ji, “sakysim, paskolinti" likusius. 


Dešimt (10) spyruoklinio tipo kontaktinių galiukų po 0,70 dol. už 
vnt. (Nr. 1334567). 

Tris (3) “T" formos jungtis (spyruoklinio tipo) po 1,00 dol. už vnt. 
(Nr. 1334709. 

Vieną (1) koaksialaus kabelio "užtvarinę" šakutę po 2,40 dol. už 
vnt. (Nr. 19776 - C). 


Jeigu ne galvos skausmas ir bendras nerimo jausmas, Merė, be abe- 
jo, būtų nusistebėjusi, kuriems galams visa tai. Be abejo, būtų nusiste- 
bėjusi, iš kur Hilis pasisėmė tokios tikslios informacijos - iki pat inven- 
torinių numerių - nė nepaskambinęs į tarpmiestinę į Ogastos radijo reik- 
menų parduotuvę. Ko gero, netgi būtų įtarus, kad Hilis galiausiai apti- 
ko tai. 

Tam tikra siaubinga prasme S Taip ir buvo. 

Tačiau ji tik paprasčiausiai sutiko nupirkti tuos dalykus ir “sakysim, 
paskolinti" trūkstamus keturis dolerius ar apie tiek. 

Iki to laiko, kai su Deiviu sugrįžo iš Ogastos, kai kurie iš tų klausi- 
mų vis dėlto jai kilo. Kelionės mėtu pasijuto Žymiai geriau; galvos 
skausmas visiškai išnyko. Ir Deividas, kuris liko tylus ir užsidaręs savy- 
je - visai ne toks kaip visados judrutis, pleputis ir džiugutis - nuo to lai- 
ko, kai Hilis išstūmė jį iš savo kambario, tartum irgi pralinksmėjo. Sa- 
vo tarškėjimu išūžė jai ausis, ir kaip tik iš jo Merė sužinojo, kad Hilis 
numatęs savo ANTRĄJĮ DIDĮ MAGIJOS SEANSĄ užpakaliniame 
kieme po devyneto dienų. 

- Jis parodys daugybę naujų fokusų, - paslaptingai pareiškė Deivi- 
das. 

- Nejaugi? 

- Taip, - patvirtino Deividas. 

- Kaip manai, jam pasiseks? 

- Nežinau, - atsakė Deividas, mąstydamas apie tai, kaip Hilis išgrū- 
do jį iš kambario. Nedaug trūko, kad pravirktų, bet Merė to nepastebė- 
jo. Prieš dešimtį minučių, kai jie iš Albiono vėl įvažiavo į Heiveną, gal- 
vos skausmas ėmė grįžti... o su juo ir tasai ankstesnysis jausmas, - da- 
bar kiek stipresnis, - kad jos mintys kažkokios pakrikos, ne tokios kaip 
turėtų būti. Pirmiausia jų buvo tartum per daug. O paskiau - ji negalėjo 
tiksliai susivokti, apie ką visos jos sukosi. Jos buvo tartum... Ji sutelkė 
mintis ir galiausiai prisiminė. Vidurinėje mokykloje ji lankė dramos bū- 
relį (matyt, Hilis bus iš jos paveldėjęs pomėgį dramatiškumui), ir dabar 
mintys jos galvoje buvo nelyginant žiūrovų murmesys, prieš spektaklio 
pradžią atsklindantis pro užuolaidą. Nežinai, kas kalba, tačiau žinai juos 
esant tenai. | 

- Nemanau, kad jie bus tokie šaunūs, - galiausiai pasakė Deividas. 
Žvelgė pro langą ir staiga jo akys tapo lyg kalinio» vienišos ir užguitos. 
Pamatė tolumoj Džastiną Hardą, savo traktoriumi ariantį lauką. Arian- 
tį, nors jau eina antra liepos savaitė. Mirksniui keturiasdešimt dvejų me- 
tų amžiaus Džastino Hardo mintys visiškai atsivėrė keturmečiui Deivi- 
dui Braunui, ir pastarasis suprato, kodėl Džastinas niokoja visą savo 
daržą - užaria nesunokusius kukurūzus, plėšia žirnienos sklypelį, traiš- 
ko į košę po traktoriaus ratais moliūgus. Mat Džastinas Hardas manė, 
jog dabar gegužė. Po teisybei, 1951-ųjų metų gegužė. Džastinas Hardas 
išprotėjo. | 

- Nemanau, kad iš jų išeis kas gera, - pakartojo Deividas. 


Hilio PIRMAJAME DIDŽIAME MAGIJOS SEANSE dalyvavo 
apie dvidešimt žmonių. Į antrąjį tesusirinko septynetas: jo motina, tė- 
vas, senelis, Deividas, Bernis Eplgeitas (kuris kaip ir Hilis buvo dešim- 
ties metų), misis Krenšou iš gyvenvietės (misis Krenšou užsuko vilda- 
masi parduoti Merei ką nors iš “Eivono" katalogo) ir patsai Hilis. Nuo 
ankstesniojo spektaklio šisai skyrėsi ne tiktai ryškiai mažesniu lanko- 
mumu. | | | 

Tame pirmajame publika buvo gyva - netgi įžūloka (pavyzdžiui, sar- 
kastiški aplodismentai, kuriais buvo pasitikti iškritę iš Hilio rankovės 
“Kramtomieji pinigėliai''). Antrajame publika buvo prislėgta ir suneri- 

mus, sėdėjo nelyginant manekenai iš universalinės parduotuvės vitrinos 
ant sulankstomųjų kėdžių, kurias Hilis ir jo asistentas" (tylus ir pablyš- 
kęs Deividas) buvo sustatę. Jo tėtis, kuris pirmajame spektaklyje juokė- 
si, plojo ir visaip triukšmavo, dabar pertraukė Hilio įžanginę kalbą apie 
“Rytų paslaptis“, pareikšdamas, kad negali skirti toms paslaptims tiek 
daug laiko ir tikisi, kad Hilis neužpyks, bet jis ką tik baigęs karpyti ve- 
ją ir dabar norėtų nusiprausti po dušu bei atsigerti alaus. 

Taip pat ir orai persimainė. Per PIRMĄJĮ DIDĮ MAGIJOS SEAN- 
SĄ diena pasitaikė giedra, šilta, ir gaubianti žaluma - nuostabiausia, ko- 
kią tik gali suteikti Naujosios Anglijos šiaurėje pavasario pabaiga. O 
šioji diena liepą - karšta, slegiančiai tvanki, su padūmavusia chromo 
spindesio saule, tviekste tvieskiančia iš dangaus. Misis Krenšou sėdėjo 
vėdindamasi vienu iš savųjų “Eivono" katalogų ir laukė, kol visa tai 
baigsis. Galima nualpti sėdint čia tokiame saulės karštyje. O tasai vai- 
kėzas ana ten ant scenos, suręstos iš dėžių nuo apelsinų, vilkintis juoda 
eilute ir batų tepalu išpaišytais ūsais... išlepintas... besistengiąs pasiro- 
dyti... Misis Krenšou staiga kilo noras jį užmušti. | 

Magija šįsyk buvo kur kas geresnė - iš tiesų nuostabi, bet Hilis aps- 
tulbo ir įsiuto išvydęs, kad žiūrovams varo iki žiovulio nuobodulį. Ma- 
tė, kaip tėvas sukiojosi ant kėdės, taikydamasis pasprukti, ir nuo to Hi- 
lis kone pašėlo - juk taip norėjo visų pirmiausia padaryti įspūdį jam. 

“Na, ko gi jie nori? - piktai paklausė savęs, po savuoju juodu sekma- 
dieniniu kostiumu prakaituodamas taip pat smarkiai kaip ir misis Kren- 
šou. - Man sekasi šauniai - netgi geriau nei Hudiniui - bet jie nei klykia, 
nei juokiasi, nei aikčioja. Kodėl? Kur šuo pakastas?" | 

Hilio scenos iš dėžių nuo apelsinų viduryje buvo mažutė pakyla 
(dar viena dėžė nuo apelsinų, uždengta paklode). Joje slypėjo įrengi- 
nys, kurį sukūrė Hilis iš Deivido matytųjų jo kambaryje baterijų ir se- 
no kalkuliatoriaus vidurių (pastarąjį be jokios sąžinės graužaties jis nu- 
džiovė iš motinos komodos priekiniame prieškambaryje. Apelsinų dė- 
žę dengiančios paklodės kraštai buvo užlenkti ir po vienu iš tų užlenki- 
mų slypėjo dar kita iš nebūdingų Hiliui vagysčių - jo motinos siuvamo- 
sios mašinos kojinis pedalas. Pedalą Hilis buvo sujungęs su savuoju 
įrenginiu, panaudodamas spyruoklines jungtis, kurias motina jam nupir- 
ko Ogastoje. 

Jo išrastasis prietaisas daiktus pradangindavo, paskiau vėl sugrąžin- 
davo. | 
 Hiliui atrodė, kad tai įspūdinga, sukrečia protą. Tačiau Žiūrovai iš 
pat pradžių sureagavo silpnai, o paskiau jų dėmesys tolydžio slūgo. 

- Taigi pirmasis fokusas: Dingstantis Pomidoras! - paskelbė Hilis. 
Ištraukęs iš savosios “magiškų reikmenų“ dėžės pomidorą, visiems pa- 

rodė. - Pageidaučiau savanorio iš žiūrovų, kuris įsitikintų, kad pomido- 
ras tikras, o ne kokia nors klastotė ar panašiai. Jūs sere! Dėkui! - jis pa- 
rodė į savo tėvą, kuris tik pavargusiai numojo ir pasakė: 

- Tai pomidoras, Hili, aš matau. | 

- Puiku! Dabar stebėkit, kaip reiškiasi... Rytų paslaptys! 

Hilis padarė pauzę, padėjo pomidorą į dėžę dengiančios baltos pak- 
lodės vidurį ir užklojo jį viena iš motinos šilkinių skarelių. Pamosavo 
savąja burtų lazdele viršum apvalaus mėlynos skarelės gūbrio. 

- Fokus-marokus! - sušuko jis ir slapta koja nuspaudė siuvamosios 
mašinos pedalą. Pasigirdo trumpas tylus ūžesys. 

Skarelės gūbrys išnyko, jinai išsilygino. Hilis atkėlė ją, parodydamas 
žiūrovams, kad pakylos viršus tuščias, ir paslaugiai laukė aikčiojimų bei 
nuostabos šūksnių. Tačiau tepelnė plojirnus. 

Mandagius plojimus, ne daugiau. 

Veikiausiai misis Krenšou pagalvojo: “Slankiojamasis dangtelis. Ne 
kas kita. Tiesiog nesitiki, kad sėdžiu čia kepinant saulei ir žiūriu kaip 
tas išlepėlis pastumia pomidorą į angą po dangteliu vien tam, kad jo 
motinai parduočiau buteliuką kvepalų. Iš tikrųjų". 

Hilį pradėjo imti siutas. 

- O dabar - dar viena Rytų paslaptis! Dingusiojo Pomidoro Sugrįži- 
mas! - jis rūsčiai susiraukė į misis Krenšou. - O dabar tiems iš jūsų, ku- 
rie galvoja apie kokias nors kvailystes kaip slankiojamasis dangtelis, ką 
gi, manau, kad net kvailiai žino, jog įmanoma pomidorą įkišti pro angą 
žemyn, bet jiems tektų gerokai pasukt galvą, kad sumotų, kaip jį gali- 
ma išprašyti aukštyn, tiesa? 

Tebesėdėdama nudribusiais per sėdynės kraštus kumpiais ant su- 
lankstomosios kėdės, kuri pamažu nuo jos svorio grimzdo žemėn, mi- 
sis Krenšou maloniai šypsojos. Jos mintys nuo Hilio galvos atsimušę 
nuslopo tartum prastas radijo signalas. 

Jis vėl užklojo skarele dėžę. Pamojo lazdele. Nuspaudė pedalą. Po 
mėlynąja skarele išsipūtė apvaluma. Hilis triumfališkai ją atidengė, vėl 
parodydamas pomidorą. 

- O lia-lia! - sušuko jis. Dabar tai nuskambės aikčiojimai i ir šūksniai. 

Vėlgi šiek tiek mandagių plojimų. 

Bemnis Eplgeitas nusižiovavo. 

Hilis mielai būtų jį nušovęs. 

Buvo suplanavęs nuo triuko su pomidoru tolygiai pereiti prie Įspū- 
dingos Pabaigos, ir planas buvo geras, jeigu tik jį įgyvendintum. Bet iš- 
ėjo ne taip, kaip jis tikėjosi. Per savo dovanotiną jaudulį dėl išrastosios 
mašinos, kurios dėka daiktai iš tiesų išnyksta (jis jau mąstė, ar po to, kai 
“Newsweek" išspausdins viršelyje jo, kaip visų laikų didžiausio mago, 

fotografiją, neperdavus išradimo Pentagonui ar dar kam nors), Hilis iš- 
leido iš akių du dalykus. Pirma, niekas, išskyrus kūdikius ir nevispro- 
čius, bet kuriame iliuzionistiniame seanse netiki, kad triukai tikri; ant- 
ra, jis iš esmės kartojo vis tuos pačius triukus. Kiekvienas naujas foku- 
sąs skyrėsi nuo ankstesniojo tik savo apimtimi. Nuo Dingstančio Pomi- 
doro ir Dingusiojo Pomidoro Sugrįžimo Hilis nuožmiai perėjo prie 
Dingstančio Radijo (savo tėvo imtuvo, žymiai palengvėjusio, nes aš- 
tuoni D-elementai dabar buvo sukišti į jo prietaiso po pakyla vidurius) 
ir To Pat Sugrįžimo. 

Mandagūs aplodismentai. | 

Dingstanti Sulankstomoji Kėdė ir paskiau - Sugrįžimas Patys Atspė- 
jote Ko. 

"Žiūrovai sėdėjo suglebę, pritrenkti nebent saulės... Gal to kažko, da- 
bar tvyrojusio Heiveno padangėje. Jeigu kas nors iš tiesų oksidavosi 
nuo laivo korpuso ir sunkėsi atmosferon, veikė tikrai stipriai - diena bu- 
vo tvanki, be menkiausio vėjelio dvelksmo. 

“Turiu ką nors daryti", - mintyse supanikavo Hilis. 

Čia pat nusprendė praleisti Dingstančią Knygų Lentyną, Dingstantį 
Motociklą (tėčio, bet dabartinės nuotaikos vargu ar šis norės užvaryti jį 
ant pakylos) ir išsyk pereiti prie Įspūdingos Pabaigos: 

Dingstančio Jaunesniojo Broliuko. 

- O dabar... 

- Hili, atleisk, bet aš... - pradėjo jo tėvas. | 

..- mano paskutinis fokusas, - paskubom pridūrė Hilis ir išvydo tė- 
vą nenorom vėl atsisėdant. - Man reikia savanorio iš žiūrovų. Eikš, Dei- 
vidai. | 

"Deividas išėjo į priekį, jo veide visai lygiomis dalimis atsispindėjo 
baimė ir nuolankumas likimui. Nors j jam nebuvo tiksliai pasakyta, žino- 
jo, koks tas paskutinysis fokusas. Žinojo pernelyg gerai. 

- Aš nenoriu, - sukuždėjo jis. 

- Privalai, - nuožmiai įsakė Hilis. 

- Hili, aš bijau, - meldė Deividas pritvinkusiomis ašarų akimis. - O 
kas, jeigu aš nesugrįšiu? 

- Sugrįši, tikrai, - sušnypštė Hilis. - Visa kita sugrįždavo, juk taip? 

- Taip, betgi tū neprivertei dingti nieko, kas gyva, - pastebėjo Dei- 
vidas. Ašarų susitvenkė tiek, jog jos ėmė riedėti jam skruostais. 

Žvelgdamas į broliuką, kurį mylėjo taip stipriai ir su tokiu pasiseki- 
mu (susilaukė daugiau pasisekimo mylėdamas Deividą, negu pridėda- 
mas ranką prie bet ko kito, įskaitant ir magiją), Hilis mirksnį pasijautė 
apimtas siaubingos dvejonės. Lyg trumpam pabustum iš košmaro, ku- 
ris tave tuoj pat vėl įsiurbtų. Juk tu to nepadarysi, tiesa? Nejau išstum- 

tumei jį judrion gatvėn vien tikėdamasis, jog automobiliai laiku sustos, 
ką? Netgi nežinai, kur tie daiktai pasideda, kai iš čia pradingsta! 

Paskiau jis pažvelgė į auditoriją, - nuobodžiaujančią ir nedėmesingą. 
Vienintelis, kuris atrodė dar šiek tiek gyvas, buvo Bernis Eplgeitas, su- 
sikaupusiu veidu krapštantis sau nuo alkūnės šašą. Jį vėl pagavo ap- 
maudas. Liovėsi matęs Deivido akyse išgąsčio ašaras. 

- Lipk ant pakylos, Deividai! - griežtai sušnypštė jis. 

Deivido mažutėlis veidukas ėmė visas virpčioti... Tačiau jis nuėjo 
prie pakylos. Niekad nebuvo nepaklusęs Hiliui, kurį dievino kaip stabą 
visas tūkstantį penkis šimtus su kažkiek savo gyvenimo dienų, ir dabar 
neišdrįso jam nepaklusti. Tačiau putnios kojelės vos jį laikė, kai užlipo 
ant paklode uždengtos dėžės nuo apelsinų su joje paslėpta trenktąja ma- 
šina. 

Deividas pasisuko į publiką - mažutėlis, apvalutis berniukas su mė- 
lynais šortais ir ttumparankoviais marškinukais, ant kurių buvo užrašy- 
ta: MANE VADINA DAKTARU MEILĖ. Jo skruostais tekėjo ašaros. 

- Po perkūnėliais, nagi šypsokis! - sušnypštė Hilis, koja nuspausda- 
mas siuvamosios mašinos pedalą. | 

Dar labiau ašarodamas, Deivis vargais negalais nutaisė šlykščią šyp- 
senos parodiją. Merė Braun nematė savo jaunėlio sūnaus siaubo ašarų. 
Misis Krenšou apsimainė su ja vietomis (aliuminės kojos kėdės, ant ku- 
rios sėdėjo, dabar ligi pusės buvo susmegę į veją), rengdamasi išeiti. 
Velniai nematė, kad nepardavė tai kvailai šepšei nieko iš katalogo. Dėl 
šito neverta tiek kankintis. 

 - Ir ŠTAI! - subliovė Hilis savo atbukusiai publikai. - Didžiausia 
Rytų paslaptis veikia! Mažai kam žinoma ir dar mažiau kieno naudoja- 
ma. Dingstantysis Žmogus! Įdėmiai stebėkit! 

Jis užmetė paklodę ant virpančios Deivido figūrėlės. Jai nuvilnijus 
iki pat vaikinuko kojų, iš vidaus atsklido garsus kūkčiojimas. Hilio kū- 
nu perbėgo skruzdėlės - galbūt iš baimės arba stengiantis viršų paimti 
sveikam protui. 

- Hili, prašau... prašau, aš bijau... - prislopintas balsas nutrūko. 

Hilis delsė. Ir staiga pagalvojo: “Dink pradink! Kad nebūtum čia! 
Išmokė... tominokeris šito mane!" 

- Kaip tik netrukus po to Hilis iš tiesų neabejotinai pametė galvą. 

- Fokus-marokus! - sušuko jis, pamojo ranka į virpantį, paklode už- 
dengtą siluetą ant platformos ir nuspaudė pedalą. 

Humrmmmmmmmrnmmnm. 

Paklodė tingiai subangavo - kaip tatai būna, kai j ją užmeti ant lovos 
ir leidi pamažėle nusėsti. 

"Hilis nutraukė ją. 

- O lia-lia! - suspigo jis, bemaž paklaikęs iš triumfo ir baimės, tobu- 
lai atsveriančių vienas kitą nelyginant vienodo svorio vaikai ant besisu- 
pančios lentos. | 

Deividas buvo dingęs. 

Mirksnį visuotinė apatija išgaravo. Bernis Eplgeitas liovėsi krapštęs 
savąjį šašą. Brajantas Braunas plačiai išsižiojęs atsilošė kėdėje. Merė ir 
misis Krenšou pertraukė pokalbį pašnabždomis, o Ivas Hilmanas susi- 
raukė ir atrodė susirūpinęs... nors ši veido išraiška, tiesą sakant, jo neap- 
leido jau keletą dienų. 

“Akkk! - pagalvojo Hilis, ir tartum kas balzamu patepė jo sielą. - 
Pasisekė!“ | 

Ir žiūrovų dėmesys, ir Hilio triumfas truko neilgai. Fokusai su žmo- 
nėmis visad įdomesni negu su daiktais ar gyvuliais (ištraukti iš skrybė- 
lės triušį, žinoma, puiku, bet joks ko nors vertas magas tuo remdamasis 
niekados nenusprendė, kad publika mieliau stebės kaip perpus perpjau- 
namas arklys negu daili mergužėlė su viliojančia figūra, pridengta šykš- 
čiu kostiumėliu)... bet, šiaip ar taip, tai vis tiek buvo tas pats fokusas. 
Šįsyk aplodismentai nuskambėjo garsesni (o Bernis Eplgeitas netgi iš 
visos širdies paleido: “Jė jė, Hili!''), tačiau jie greitai nuščiuvo. Hilis 
pamatė, kad motina vėl šnibždasi su misis Krenšou. Tėvas atsistojo. 

- Einu po dušu, Hili, - suniurnėjo jis. - Velniškai geras seansas. 

- Bet... | 

Nuo įvažiuojamojo keliuko ataidėjo automobilio signalas. 

- Tai mano mama, - pasakė Bernis, pašokdamas taip staiga, jog 
mažne parvertė misis Krenšou. - Iki, Hili! Geras fokusas! 

„- Bet... - Dabar Hilis pajuto ašaras nutvilkant jo paties akis. 

Bernis priklaupė ant kelių ir pamojo tartum po pakyla: 

- Lik sveikutis, Deividai! Gražus darbelis! 

- Po šimts, jo ten apačioje nėra! - sušuko Hilis. 

Bet Bernis jau kėblino šalin. Hilio motina ir misis Krenšou jau Žen- 
gė užpakalinių durų link, sklaidydamos “Eivono? katalogą. Visa tai dė- 
josi taip greitai. 

- Nesikeik, Hili, - šūktelėjo motina neatsigręždama. - Ir liepk Deivi- 
dui nusiplauti rankas, kai sugrįš į namus. Ten apačioje purvina. 

Tik Deivido senelis Ivas Hilmanas pasiliko. Žvelgė į Hilį vis tokiu 
pat susirūpinusiu veidu. 

- Kodėl ir tu neini? - paklausė Hilis su aštriu kartėliu, kurį tačiau ga- 
dino netvirtas balsas. 

- Hili, jeigu tavo brolio tenai apačioje nėra, - pamažu pratarė Ivas, 
kas buvo į jį visai nepanašu, - tai kurgi jis? 

“Aš nežinau", - pagalvojo Hilis, ir tada pusiausvyra pradėjo krypti. 
Pyktis slūgo. Gerokai slūgo. O baimė stiprėjo, vis stiprėjo ir stiprėjo. Su 
baime atėjo kaltės jausmas. Prieš akis šmėkštelėjo Deivido apsiver- 
kęs, išsigandęs veidas. Šmėkštelėjo ir jo paties (geros vaizduotės dė- 
ka) - piktas ir nirtus, o tikrų tikriausiai - besistengiantis įbauginti. Po 
perkūnėliais, šypsokis. Ir Deividas stengėsi šypsotis pro ašaras. 

- O, jis ten apačioj, tikrai, - pasakė Hilis. Pratrūko garsiai raudoti ir 
atsisėdo ant savosios scenos, prisitraukdamas kelius 17 paremdamas į 
juos savo degantį veidą. - Jis ten apačioje, aha, visi perprato mano fo- 
kusus ir niekam jie nepatiko, nekenčiu magijos, verčiau niekad nebūtu- 
mei man dovanojęs to kvailo magiškojo komplekto... 

- Hili... - Ivas priėjo artyn, dabar atrodė tiek pat prislėgtas, kiek ir 
susirūpinęs. Kažkas čia ne taip... čia ir visame Heivene. Jis jautė tai. - 
Kas negerai? 

- Eik iš čia! - sukūkčiojo Hilis. - Nekenčiu tavęs! NEKENČIU! 

Seneliai labiau nei kas nors kitas imlūs nuoskaudai, gėdai ir sumaiš- 
čiai. Ivas Hilmanas jautė visus tris iškart. Skaudu buvo girdėti, kad Hi- 
lis jo nekenčia - vis tiek skaudu, nors ir buvo aišku, kad berniukas emo- 
cionaliai išsekęs. Ivą graužė gėda, kad tai jo dovana sukėlė Hilio aša- 
ras... ir nesvarbu, kad magiškąjį komplektą išrinko ir nupirko jo žentas. 
Kai dovana Hiliui patiko, laikė ją esant nuo savęs; matyt, ir dabar rei- 
kia taip laikyti, nors ir verčia Hilį raudoti veidą prispaudus prie purvi- 
nų kelių. Jautėsi sutrikęs, nes čia vyksta ir kažkas kita... bet kas gi? Jis 
nežinojo. Nežinojo, kad pamažu jau pripranta prie minties, jog sensta, 
- O, požymiai vis dar gana neryškūs, bet ši būklė su kiekvienais metais 
tartum vis ėjo spartyn, - kai užgriuvo ši vasara. O šią vasarą tartum visi 
ėjo senyn... bet ką gi jis turi galvoje? Akių žvilgsnį? Keistus atminties 
iškritimus, pastangas prisiminti vardus, kurie greitai ir nesunkiai turėtų 
ateiti ant liežuvio? Taip, tie dalykai. Bet ir kai kas Gaugiau, Tačiau jis 
negalėjo tiksliai pasakyti, kas būtent. 

Taigi sumaištis, tokia nepanaši į abejingumą, apėmusį visus kitus 
dalyvaujančiuosius ANTRAJAME DIDŽIAME MAGIJOS SEANSE, 
paskatino Ivą Hilmaną, kuris tenai buvo vienintelis, kurio mentis tikrai 
galėjai pavadinti compos* (po teisybei, jis tomis dienomis Heivene bu- 
vo vienintelis, kurio mentis tikrai galėjai pavadinti compos - Džimas 
Gardneris irgi palyginti nebuvo paveiktas laivo žemėje, bet nuo septy- 
nioliktosios jis vėl stipriai užgėrė), padaryti kai ką, dėl ko vėliau jisai 


* compos mentis (Tot.) - sveikas protas. 

smarkiai gailėjosi. Užuot savo barškančiais, artritiškais keliais atsiklau- 
pęs ir pažvelgęs po improvizuotąja Hilio scena, kad įsitikintų, ar Deivi- 
das Braunas iš tikrųjų tenai apačioje, jis pasišalino. Pasišalino tiek dėl 
minties, kad jo gimtadieninė dovana sukėlė Hiliui graužatį, tiek ir dėl 
viso kito. Paliko Hilį vieną, galvodamas sugrįžti, kai “berniukas suims 
save į rankas". 


| 10 

Hilis lydėjo žvilgsniu nušlepsintį senelioką ir pasijautė dvigubai... 
ne, trigubai kaltas bei nelaimingas. Palaukė, kol Ivas visai dingo iš akių, 
paskiau pašoko ant kojų ir sugrįžo prie pakylos. Uždėjo koją ant pas- 
lėpto siuvamosios pedalo ir numynė jį: 

Hummmmmmrmmm. 

Laukė paklodę išsipučiant į Deivido pavidalą. Tada nutraukš nuo jo 
dangalą ir pasakys: Štai, tu čia, mažiau, matai? Juk buvo NIEKIS, tie- 
sa? Gal net gerai užplos Deividui už tai, kad išgąsdino ir privertė jį 
jaustis taip sumautai. Arba galbūt jis tik... 

Nieko nesidėjo. | 

"Baimė pradėjo griiaužti Hiliui gerklę. Pradėjo... O gal, po teisybei, ji 
visąlaik ten tūnojo? Visąlaik, pagalvojo jis. Tiktai dabar ji... pampo, 
taip, kaip tik toksai žodis! Pampo tenai viduje, lyg kas nors jam būtų 
įgrūdęs gerklėn balionėlį ir dabar jį išpūstų. Palyginti su šia nauja bai- 
me kančios ir kaltės jausmas atrodė tikras persikėlis. Pabandė nuryti 
seilę, bet negalėjo prastumti žemyn. 

- Deividai? - sušnabždėjo jis ir vėl numynė pedalą. 

Humrmmmmmm. 

Nusprendė, jog neužplos Deividui. Tik jį apkabins. Kai Deividas su- 
grįš, Hilis parpuls prieš jį ant kelių, apkabins ir pasakys, kad galėsiąs 
pasilaikyti visus kareivukus (išskyrus galbūt Gyvatakį ir Krištolinę Kul- 
ką) ištisą savaitę: | 

Vis nieko nesidėjo. 

Paklodė, dengusi Deividą, gulėjo susigarankščiavusi viršum tosios, 
kuria buvo užklota dėžė, slepianti jo mašiną. Nė kiek nesipūtė į Deivi- 
do pavidalą. Hilis stovėjo vienut vienutėlis užpakaliniame kieme po 
karščiu tvieskiančia liepos saule, o širdis jo krūtinėje stukseno greičiau 
ir greičiau, tasai balionėlis jo gerklėje vis labiau pampo. “Kai galop tiek 
išsipūs, jog sprogs, - pagalvojo jis, - aš tikriausiai pradėsiu rėkti“. 

Liaukis! Jisai sugrįš! Tikrai sugrįš! Pomidoras sugrįžo, ir radijas, ir 
sulankstomoji kėdė. Ir visi daiktai, su kuriais bandžiau savo kambary- 
je, taip pat sugrįžo. Jis... jis... 

- Tu su Deividu ateikit vidun nusiprausti, Hili! - šūktelėjo jo motina. 

- Aha, mam! - atsiliepė Hilis drebančiu, nenatūraliai linksmu balsu. 
- Tuoj pat! 

Ir pagalvojo: “Prašau Tave, Dieve, sugrąžink jį, atleisk man Dieve, 
aš viską padarysiu, jis galės visam laikui pasilikti visus kareivukus, pri- 
siekiu, galės turėti TANKĄ ir netgi Siaubyną, tiktai, Dieve, gerasis Die- 
ve, TEGUL TAI DARSYK SUVEIKIA IR SUGRĄŽINA JĮ, MEL- 
DŽIU!' 

Jis vėl numynė pedalą. 

Hurmmmmm... 

Ašarų užtemdytomis akimis žvelgė į garankščiuotą paklodę. Mirks- 
nį jam pasirodė, kad kažkas dedasi, tačiau tai tik vėjo dvelksmas kiek 
kilstelėjo drobę. 

Panika aštriomis ašmenimis įsirėžė Hiliui į smegenis. Tuoj jis iš tik- 
rųjų pradės rėkti, termpdamasis iš virtuvės motiną ir iš vonios kambario 
tėvą, varvantį vandeniu, visai nuogą, tik su apvyniotu apie juosmenį 
rankšluosčiu, su skruostais srūvančiu šampūnu, abu savęs klausiančius, 
ką Hilis iškrėtė šįkart. Viena prasme panika ir palaiminga: kai ji ištin- 
ka, nuslopina mintis. . | 

Deja, dar taip toli nenueita. Į šviesų Hilio protą greitai viena po ki- 
tos šovė dvi mintys. 

Pirmoji: Iki šiol aš nepradangindavau nieko, kas gyva. Netgi pomi- 
doras buvo nuskintas, o tėtis sakė, jog nuskinti vaisiai jau nebegyvi. 

Antra mintis: O jeigu ten, kur yra Deividas, negali kvėpuoti? O jei- 
gu Jis negali KVĖPUOTI? 

Iki šios akimirkos jis mažai tesuko sau galvą dėl to, kas atsitikdavo 
su daiktais, kuriuos “pradangindavo". Bet dabar... 

Tiesą sakant, paskutinė rišli jo mintis prieš tai, kai it skraistė - ar ge- 
dulo šydas - apgaubė panika, pagimdė vaizdinį. Išvydo Deividą, gulintį 
supamą kažkokio keisto, priešiško peizažo. Atrodė tartum atšiauraus, 
mirusio pasaulio paviršius. Pilka žemė sausa ir šalta, visa išvagota Žio- 
jėjančių it reptilijų nasrai plyšių. Zigzagais jie rangėsi visomis krypti- 
mis. Viršuj plytėjo dangus juodesnis už aksomą juvelyrų vitrinose; mi- 
lijardai žvaigždžių žvelgia žemyn - jos ryškesnės negu kada nors maty- 
tos iš žemės, kadangi vieta, į kurią Hilis žiūrėjo plačiomis, pasibaisėju- 
siomis savo vaizduotės akimis, buvo veik visiškai be oro. 

Ir toje svetimoje gūdumoje gulėjo jo putnutis keturmetis brolelis - su 
šortais ir trumparankoviais marškinukais, ant kurių užrašyta: MANE 
VADINA DAKTARU MEILE. Deividas stvarstėsi sau už gerklės, 
stengdamasis įkvėpti beorės pasaulio, galbūt esančio trilijoną šviesme- 
čių nuo namų. Deividas Žiopčiojo, jo veidu plito tamsus raudonis. Mir- 

ties šaltis jau brėžė savo raštą melsvėjančiomis lūpomis ir panagėmis. 
Jis... | . 
“Ak; ir tada pagaliau viršų paėmė palaimingoji panika. | 

Jis nuplėšė paklodę, kuria buvo uždengęs Deividą ir apvertė dėžę, 
po kuria slypėjo jo įrenginys. Pašėlo vėl ir vėl koja trankyti siuvamo-- 
sios pedalą ir rėkti... Tik pribėgusi visai prie pat motina susigaudė, kad 
jis ne tiktai rėkia; tarp visų tų garsų buvo galima išskirti žodžius: 

- Visus kareivukus! - klykavo Hilis. - Visus kareivukus! Visus karei- 
vukus! Visam laikui! Viską! 

O paskui dar labiau kraują stingdantys klyksmai: 

- Sugrįžk, Deividai! Sugrįžk, Deividai! Sugrįžk! 

- Dieve mano, ką tai reiškia? - suriko Merė. 

Brajantas sugriebė sūnų už pečių ir atgręžė veidu į save. 

- Kur Deividas? Kur jis nuėjo? | 

Bet Hilis nualpo ir jau nebeatsigavo. 

Netrukus koks šimtas vyrų ir moterų, tarp jų ir Bobė su Gardu, ana- 
pus kelio miške naršė visus krūmus, ieškodami Hilio broliuko Deivido. 

Jeigu būtų buvę galima jį paklausti, Hilis būtų jiems pasakęs, kad, jo 
nuomone, jie iešką per arti prie namų. 

Gerokai per arti. 

BENTAS IR DŽINGLSAS 


1 


"Liepos 24-ąją, savaitę po Deivido Brauno dingimo, patrulis Bento- 
nas Roudsas apie aštuntą vakaro išvažiavo valstijos policijos mašina iš 
Heiveno. Piteris Gebonsas, savo bendradarbių policininkų pramintas 
Džing!su, vežėsi ant kelių automatą. Prieblanda leidosi žemėn it pele- 
nai. Žinoma, pelenai čia metafora, skirtingai nuo tų, kurie dengė dviejų 
valstijų kopų rankas ir veidus. Tie pelenai buvo tikri. Roudsas mintimis 
vis grįžo ir grįžo prie tos nukirstos rankos su plaštaka ir prie to. fakto, 
kad jis iškart atpažino, kam ji kadais priklausė. Jėzau! 

“Liaukis apie tai galvojęs!" - sudraudė save. 

“Gerai", - sutiko mintyse ir tuojau pat vėl ėmė apie tai galvoti. 

- Pabandyk vėl radiją, - pasakė jis. - Kertu lažybų, mums trukdo to- 
ji prakeikta ultratrumpųjų bangų antena, kurią jie įsirengė Trojoje. 

- Gerai, - Džinglsas paėmė mikrofoną. - Numeris 16-asis Bazei. Gir- 
di mane, Tagai? Baigiau, - jis atleido mygtuką, ir abu ėmė klausytis. Ta- 
čiau teišgirdo savotiškus cypiančius atmosferos trukdžius ir pro juos - 
vaiduokliškai tolimus balsus. - Nori, kad vėl pabandyčiau? - paklausė 
Džinglsas. 

- Ne. Jau netrukus girdėsime aiškiai. 

Bentas važiavo su įjungtomis šviesomis septyniasdešimt mylių per 
valandą 3-uoju plentu Derio linkui. Važiuojant į Heiven Vilidžą ir atga- 
lios ryšio problemų nebuvo; radijo signalai pasiekdavo tokie aiškūs, jog 
skambėjo kone kraupiai. Ir radijas - ne vienintelis kraupus dalykas šįva- 
kar Heivene. | 

“Teisybė! - mintyse sutiko jis. - Beje, tu juk iškart atpažinai žiedą, 
tiesa? Neapsiriksi dėl policininko žiedo, net jeigu jis ant moteriškos ran- 
kos, ar ne? O matei, kaip karojo nukirstos sausgyslės? Atrodė nelygi- 
nant gardus kąsnelis mėsinėj. Ėriuko koja ar kas nors panašaus. Nune- 
šė jai ranką iškart! Tai... 

Liaukis, sakau tau! Po šimts, UŽTEKS! 

Gerai, taip, tiesa. Sekundę pamiršk, jog nenori apie tai galvoti. Ar- 
ba kaip mėsos vyniotinis, ką? Ir visas tas kraujas!“ 

“Liaukis, prašau tave, liaukis“, - suvaitojo jis. 

“Gerai jau gerai, žinau, kad išvarysiu save iš proto, jeigu ir toliau 
apie tai galvosiu, bet manau, kad vis tiek apie tai galvosiu, nes, regis, 
niekaip negaliu sustoti. Jos plaštaka, ranka - visa tai blogai, blogiau nei 
bet kurioje mano matytoje eismo nelaimėje, o ką paskysi dėl visų tų kitų 
gabalų? Nutrauktos galvos? Pėdos? Išplėštos akys? Taip, sere, tai turė- 
jo būti velniškas sprogimas, tikrai!“ 

- Kur mūsų kiti? - neramiai paklausė Džinglsas. 

- Nežinau. 

Tačiau, kai juos pamatys, tiesiog išvers iš koto, ar ne? 

“Turiu jums mįslę, - galės jiems pasakyti. Niekad neatspėsite. Kodėl 
visoje toje vietoje po sprogimo tiek suluošintų, tačiau tik vienas negy- 
vėlis? Ir, beje, kaip galėjo taip atsitikti, kad sprogus krosniai vienintelis 
sugriovimas - tai nuneštas rotušės stogas? O dar, kaip čia atsitiko, kad 
miesto deputatų galva, tasai tipas Berindžeris, nesugebėjo atpažinti kū- 
no, nors netgi aš žinojau, kieno jis yra? Pasidūuodat, vaikinai?“ 

Jis uždengė ranką apklotu. Dėl kitų kūno dalių nieko nebuvo galima 
padaryti ir, matyt, tai pagaliau ne tiek ir turėjo reikšmės. Bet vis dėlto 
uždengė Rūtos ranką. 

Padarė tai ant Heiveno miesto aikštės plytelių. Padarė tai, o tasai 
idiotas savanorių gaisrininkų vadas Elisonas stovėjo vypsodamas, lyg 
matytų pupelių vakarienę, o ne sprogimo užmuštą puikią moterį. Visa 

tai kvaila. Labai keista. Piteris Gebonsas buvo pramintas Džinglsu dėl 
savo gergždžiančio kaip Endžio Devino balso - Džinglsas buvo perso- 
nažas, Devino vaidintas sename televizijos vesterno seriale. Kai Gebon- 
sas atvyko.iš Džordžijos, Tagas Elenderis, dispečeris, pradėjo jį taip 
vadinti, ir pravardė prilipo. Dabar Gebonsas prašneko aukštu dūstančiu 
balsu, visiškai nepanašiu į sau įprastą Džinglso: 

- Sustok pakrašty, Bentai. Man bloga. 

Roudsas skubiai pasuko automobilį prie kelkraščio, kone pereida- 
mas į slydimą, kuris vos neįnešė ekipažo griovin. Bet Gebonsas pirma- 
sis pasisakė, kaip jaučiasi; tai jau šis tas. 

Džinglsas nėrė iš automobilio dešinėn, Bentas Roudsas - kairėn. 
Melsvame šviesos rate nuo policijos švyturėlių viršum ekipažo abu iš- 
vėmė visa, ką galėjo. Bentas paršlitinėjo prie automobilio, viena ranka 
šluostydamasis burną ir girdėdamas, kaip jo draugelis vis dar tebežiauk- 
čioja žolėse už kelkraščio. Užvertė galvą į dangų - nors ir apdtijęs, ap- 
sidžiaugė pūstelėjusiu vėjeliu. 

- Jau geriau, - pagaliau pasakė Džinglsas. - Dėkui, B Bentai. 

Bentonas pažvelgė į partnerį. Džinglso akys juodavo blyškiame vei- 
de nelyginant tuščios akiduobės kaukolėj. Atrodė kaip žmogus, gromu- 
liuojantis visą turimą informaciją ir nepajėgus prieiti jokios protingos 
išvados. 

- Kas tenai atsitiko? - paklausė Bentas. 

- Ką, tu aklas, drauguži? Rotušės stogas išlėkė aukštyn it raketa. 

- Bet kaipgi susprogdama krosnis galėjo nunešti stogą? 

- Nežinau. 

- Išmesk tą iš galvos. 

Bentas bandė išmesti. Nepajėgė. 

- Tu tuo tiki? Kad liepą sprogtų krosnis ir nuneštų rotušės stogą? 

„- Ne. Tai dvokia. 

- Teisybė, partneri. Dvokia iki dangaus, - Bentas stabtelėjo. - 
Džinglsai, ką tu jutai? Ar nejutai tenai ko nors keisto? 

Džing!sas atsargiai pratarė: 

- Galbūt. Galbūt aš kažką jutau. 

- Ką? 

- Nežinau, - papurtė galvą Džinglsas. Jo balsas ėmė kilti aukštyn, 
nelygiai banguoti ir virpčioti - kaip mažo vaiko, tuoj tuoj pravirksian- 
čio. Viršum jų spindėjo žvaigždžių galaktikos. Kvapnioje vasaros tylo- 
je čirpė žiogai. - Velniškai džiaugiuos, kad aš jau čia, o ne ten... 

Ir tada Džinglsas, kuris žinojo, kad rytoj turės vėl sugrįžti į Heiveną 
ir dalyvauti valymo darbuose bei tyrime, iš tiesų pravirko. 

Netrukus jie vėl sėdo važiuoti. Paskutiniai dienos atšvaitai jau užge- 
so danguje. Bentas tuo džiaugėsi. Tiesą sakant, nenorėjo matyti Džingl- 
so... ir nenorėjo, kad Džinglsas matytų jį. 

“Beje, Bentai, - vėl prabilo jo sąmonės balsas, - juk buvo, po šimts, 
gan baisu, tiesa? Po šimts, gana kraupu. Nutrauktos galvos ir kojos, 
daugelis vis dar su mažutėliais batukais ant mažutėlių pėdų? O patys 
kūnai! Matei kūnus? O akis! Ta viena mėlyna akis? Matei ją? Aišku, 
matei! Nuspyrei į nutekamąjį griovelį, lenkdamasis pakelti Rūtos 
Makoslend ranką. Visos tos nutrauktos rankos ir kojos, sumaitoti kūnai, 
tačiau tik vienintelis negyvėlis - Rūta. Tiesiog mįslė žurnaliniam kon- 
kursui, tikrai“. 0 

Kūnų dalys atrodė baisiai. Išdraskyti šikšnosparnių likučiai - nesus- 
kaičiuojama gausybę jų - irgi atrodė baisiai. Bet niekas neatrodė taip 
baisu, kaip Rūtos ranka su jos vyro žiedu ant didžiojo dešiniosios ran- 
kos piršto, nes tai iš tikrųjų buvo Rūtos ranka. 

Nutrauktos galvos ir kojos, sumaitoti kūnai iš pradžių jį velniškai 
sukrėtė - mirksnį nustėręs jis pagalvojo: nepaisant, kad nūnai vasaros 
atostogos, rotušę tuo metu lankė kokia nors mokinių ekskursija. Pas- 
kiau savo apdujusiu protu sumojo, kad netgi darželinukai neturi tokių 
mažų galūnių ir kad jokie vaikai neturi rankų ir kojų, kurios atplėštos 
nuo kūnų nekraujuotų. 

Jis tada apsidairė ir pastebėjo Džinglsą, laikantį mažą rūkstančią gal- 
vą vienoje rankoje ir pusiau išsilydžiusią koją - kitoje. 

- Lėlės, - pasakė Džinglsas. - Suknistos lėlės. Iš kur visos tos suknis- 
tos lėlės, Bentai? 

Jis jau buvo besižiojąs atsakyti, jog nežinąs (nors jau netgi tada kaž- 
kuo tos lėlės jam pasirodė keistos; su laiku jam paaiškės kuo), bet pas- 
tebėjo Žmones, kaip niekur nieko valgančius “Heiveno užkandinėje“, 
kitus - ir toliau besirenkančius produktus maisto parduotuvėje. Tartum 
lediniais pirštais šaltis sustingdė jam širdį. Juk šit guli moteris, kurią 
dauguma jų pažinojo visą savo gyvenimą, - pažinojo, gerbė ir neretai 
mylėjo, - bet jie ir toliau užsiima savais reikalais. 

Ir toliau užsiima savais reikalais, lyg nieko nebūtų įvykę. 

Štai kada Bentas Roudsas panoro - rimtai panoro - atsidurti toli nuo 
Heiveno. 

Dabar, pritildęs radiją, iš kurio vis tebuvo girdėti vien bereikšmiai 
atmosferos traškesiai, Bentas prisiminė, kas tose lėlėse jam pasirodė 
keista. 

- Jinai turėjo lėlių. Misis Makoslend. Rūta, - mąstė balsu Bentas. - 
Gaila, nepažinojau jos taip gerai, kad galėčiau vadinti Rūta, kaip ją va- 
dina tas Monstras. Vadino. Kiek žinau, visi ją mėgo. Štai kodėl buvo 
taip keista matyti juos toliau užsiimant savais reikalais... 

- Regis, aš girdėjau apie tai, - atsiliepė Džinglsas. - Toks tartum jos 
hobis, tiesa? Regis, būsiu apie tai girdėjęs “Heiveno užkandinėje“. O 
gal pas Kuderį prie gaivos su senbuviais. 

“Panašiau, kad prie alaus su senbuviais", - pagalvojo Roudsas, ta- 
čiau tik linktelėjo. | 

- Aha. Turbūt tai ir buvo. Jos lėlės. Kartą, regis, praeitą pavasarį, aš 
kalbėjaus apie misis Makoslend su Monstnu ir... | 

- Monstras? - paklausė Džinglsas. - Monstras Daganas pažinojo mi- 
sis Makoslend? 

- Manau, gana gerai. Monstras buvo jos vyro partneris, prieš šiam 
numirštant. Kaip ten būtų, jisai pasakojo, kad ji turėjo šimtą, gal du 
šimtus lėlių. Pasakojo, kad tos lėlės - josios vienintelis hobis, ir sykį 
Ogastoje buvo surengta jų paroda. Pasakojo, kad ji labiau didžiavosi šia 
paroda nei bet kuo kitu, ką yra nuveikusi miestui - ir, manau, ji dėl Hei- 
veno nemaža nuveikė. 

“Gaila, kad negalėjau jos vadinti Rūta", - vėl pagalvojo jis. 

- Monstras sakė, kad išskyrus savo lėles, ji visą laiką dirbo. - Ben- 
tas pasvarstė ir pridūrė: - Iš to, kaip Monstras kalbėjo, man susidarė įs- 
pūdis, kad jis... hm, įsimylėjęs. - Tai skambėjo pašėlusiai senamadiškai, 
kaip iš Rojaus Rodžerso vesterno, tačiau šis žodis tinkamiausias apibū- 
dinti tam, ką Batčas “Monstras" Daganas visados jautė Rūtai Makos- 
lend. Tikriausiai tu būsi ne vienintelis, kuriam išpuls nemaloni užduo- 
tis pranešti jam tą Žinią, bet j jeigu tektų, duosiu tau patarimą: su juo ne- 
juokauk. 

- Aha, gerai, įsidėmėsiu. Žinai, turėti reikalą su Monstru Daganu - ar 
to man šiandien dar trūksta? 

Bentas nelinksmai nusišypsojo. 

- Josios lėlių kolekcija, - vėl prabilo Džinglsas. Linktelėjo calvą. - 
Žinoma, aš atpažinau, kad tai lėlės... - pastebėjęs pajuokiamą Bento 
žvilgsnį, šyptelėjo. - Sutinku, sekundę ar dvi aš... bet netrukus, kai paš- 
vietė į jas saulė, pamačiau, kad nėra kraujo, ir supratau, kas tai. Tik 
man galvoj netilpo, iš kur jų tiek daug. 

- Tu vis dar to nežinai. To, ir daug ko kita. Mes nežinome, ką jos ten 
veikė. Velnias, ką ji ten veikė? 

Džinglsas atrodė pasimetęs. 

- Kas būtų galėjęs ją užmušti, Bentai? Jinai buvo tokia maloni po- 
nia. Po šimts! | 

- Manau, ji buvo nužudyta, - samprotavo Bentas. Savo paties balsas 
ausyse jam girdėjosi kažkoks traškantis. - Ar tau panašu į nelaimingą at- 
sitikimą? 

- Ne. Tai nė jokia susprogusi krosnis. Ir dūmai, kurie neleido mums 
patekti į rūsį - ar savo kvapu jie tau priminė naftą? 

Bentas papurtė galvą. Kad ir kas ten įvyko, niekad gyvenime jis ne- 
buvo nieko panašaus uodęs. Galbūt viena, dėl ko tasai glinda Berindže- 
ris buvo teisus - tai, kad įkvėpti tuos dūmus gali būti pavojinga ir kad 
verčiau likti viršuje, kol oras rotušės rūsyje prasivalys. Dabar jam kilo 
mintis, ar tik ne sąmoningai jų neprileido artyn - kad nepamatytų kros- 
nies, kuri buvo visiškai sveikutėlė. 

- Kai mes įteiksime raportus apie tą sumautą reikalą, - pasakė 
Džinglsas, - vietiniai žemrausiai turės daug ką išsiaiškinti. Elisonas, Be- 
rindžeris, taip pat kiti. Ir, ko gero, turėtų pradėti nuo Dagano. 

Bentas susimąstęs linktelėjo. 

- Visas tąsai sumautas dalykas - keistas. Pati ta vieta kažkokia keis- 
ta. Supranti, man iš tiesų susvaigo galva. O tau? 

- Dūmai... - dvejodamas pradėjo Džing!sas. 

- Šikt ant tų dūmų. Man susvaigo galva gatvėje. 

- Ojos lėlės, Bentai. Ką jos lėlės ten vėikė? 

- Nežinau. 

- Aš irgi. Bet yra dar vienas dalykas, kuris netelpa į jokius rėmus, 
nors apsišik. Pamąstykime: jeigu kas nors nekentė jos tiek, kad ryžtųsi 
nužudyti, galbūt su džiaugsmu susprogdino kartu ir jos lėles? Kaip ma- 
nai? 

- Nepanašu, - papurtė galvą Bentonas Roudsas. 

- Bet galėjo būti, - spyrėsi Džinglsas, lyg šitaip sakydamas jau įro- 
dytų. Bentas ėmė suprasti, kad Džinglsas stengėsi padaryti tai, kas bep- 
totiška, nesuvokiama sveikam protui. Pasakė Džinglsui, kad vėl pamė- 
gintų susisiekti per radiją. 

Girdimumas buvo geresnis, tačiau vis tiek ne toks, kad galėtum su- 
sikalbėti su būstine. Bentas. neprisiminė, kad kada nors taip arti Derio 
Trojos ultratrumpųjų bangų siųstuvas būtų sukėlęs tokius trukdžius. | 


4 

Pasak liudytojų, su kuriais jie kalbėjosi, sprogimas įvyko 3:05 po- 
piet, pusę minutės anksčiau ar vėliau. Rotušės laikrodis kaip paprastai 
išmušė tris. Po penkių minučių BACH - TARARACH! o dabar, važiuo- 
jant sutemomis atgalios į Derį, Bentono Roudso vaizduotėje iškilo keis- 
tai įtikimas paveikslas, nuo kurio visas jo kūnas pagaugais nuėjo. Išvy- 

do rotušės laikrodžio rodykles tą vėlyvą liepos popietę sustojusias ties 
keturiomis minutėmis po trečios. Ir staiga žvilgsnis nuklysta į sėdin- 
čiuosius užkandinėje, į žmones Kuderio universalinėje, metalo dirbinių 
parduotuvėje, moteris senienų krautuvėlėje, vaikus ant sūpuoklių ar at- 
sainiai šiame vasaros karštyje pasikabinusius ant gimnastikos kopetėlių 
mokyklos kieme; štai vienos apysunkės damos, žaidžiančios dvejetus 
miesto teniso korte, akys, jos partneris, jų tokie pat apysunkiai prieši- 
ninkai kitoje tinklo pusėje. Kamuoliukas pamažu nusirita į tolimąjį kor- 
to kampą, o jie sugula, užsidengia rankomis ausis... ir laukia. Tartum 
laukia sprogimo. 

Visi mieste tartum prigulę laukia to BACH - TARARACH trenkiant 
į dienos rimtį nelyginant milžinišku kūju į medžio trinką. 

Staiga Bentas už automobilio vairo sudrebėjo. 

Kasininkės pas Kuderį. Pirkėjai tarp prekių eilių. Žmonės užkandi- 
nėje ant kėdžių ar prie prekystalio. 3:04 popiet jie visi prigulę, visa ta 
suknista šutvė. 3:06 jie atsistojo ir toliau užsiiminėjo savo reikalais. Visi 
jie, išskyrus Paskirtuosius Žioplius. Taip pat Elisoną ir Berindžerį, ku- 
rie visiems pasakė, kad tai sprogo krosnis, tačiau buvo ne taip ir kad jie 
nežiną, kas nukentėjo, nors, po galais, jie puikiausiai žinojo. 

Juk tu nemanai, kad jie nežinojo, kas turi atsitikti? 

Kažkuria savo dalimi jis manė kaip tik taip. Jeigu gerieji Heiveno 
žmonės nežinojo, tai kaip čia atsitiko, kad vienintelės aukos - Rūta 
Makoslend ir jos lėlės? Kaip čia atsitiko, kad neprakirsta nė viena ran- 
ka, nors Pagrindine gatve kokių šimto dešimties mylių per valandą grei- 
čiu skriejo stiklų uraganas? | 

- Turbūt mes jau nutolome nuo tos sumautos antenos, - pasakė Ben- 
tas. - Pabandyk vėl. 

Džinglsas paėmė mikrofoną. 

- Aš vis tiek nesuprantu, kur, po šimts, kiti mūsiškiai. 

- Gal ir kur kitur kas nors atsitiko. Viena bėda... 

- Aha, ne bėda. Bet visa kita - lėlių rankos ir kojos, - Džinglsas nus- 
paudė mikrofono jungiklį, o tuo tarpu Bentas įvairavo mašiną į posūkį. 
Prožektorių šviesos išplėšė iš tamsos įstrižai kelio pastatytą pikapą. 

- Dieve švent... - refleksai paėmė viršų, ir jis iš visų jėgų numynė 
stabdžius. Padangos sužvigo taip, jog pakvipo guma; mirksnį Bentui 
pasirodė, kad nepasiseks. Paskiau ekipažas sustojo per tris jardus iki ty- 
liai stūksančio ant kelio sunkvežimio hibrido. 

- Paduok tualetinio popieriaus, - tyliai, drebančiu balsu paprašė 
Džinglsas. 

Juodu išlipo iš automobilio, abu mašinaliai atsisegiodami ginklų 
dėklus. Vasaros ore tvyrojo sudegusios gumos tvaikas. 

- Kas čia per mėšlas? - sušuko Džinglsas, ir Bentas pagalvojo: “Jis 
irgi tai jaučia. Kažkas ne taip, tai dalis to, kas dedasi tame nejaukiame 
miestuke, ir jis tai irgi jaučia". 

Padvelkė vėjelis, ir kietai suplazdėjo dangalo drobė, su sausu gyva- 
tės barškuolės brazdesiu brezentas nuslydo nuo kažko, esančio pikapo 
kėbule. Bentui apmirė kiaušiai. Tai panėšėjo į bazukos vamzdį. Jau bu- 
vo bekrentąs kniūbsčias, paskian išsigandęs sumojo, kad toji bazuka - 
tai tik gofruotas drenažinis vamzdis tokiame mediniame nelyginant įt- 
vare. Nieko baisaus. Bet jam buvo baisu. Tiesiog iki paklaikimo. 

"'- Aš mačiau tą sunkvežimaitį Heivene, Bentai. Stovėjo prie resto- 
rano. | | | 

- Ei, kas ten viduje? - šūktelėjo Bentas. 

Jokio atsako. 

Jis pažvelgė į Džinglsą. Šis plačiomis, juoduojančiomis blyškiame 
veide akimis irgi stebeilijo į jį. Bentas staiga pagalvojo: “Ultratrumpų- 
jų bangų trukdžiai? Ar iš tiesų tai mums kliudo susisiekti?" 

- Jeigu kas yra viduje tame sunkvežimyje, verčiau atsiliepkite! - šūk- 
telėjo Bentas. - Ei, jūs... 

Iš kėbulo vidaus pasigirdo šaižus kvailas krizenimas, paskiau vėl 
stojo tyla. 

- O Jėzau, man šitai nepatinka, - išstenėjo Džinglsas Gebonsas. 

Bentas žingtelėjo priekin, pakėlė revolverį, ir tada visa aplinkui nut- 
vieskė žalsva šviesa. 


RŪTA MAKOSLEND 


L 


Rūta Arlena Meril Makoslend turėjo penkiasdešimt, bet atrodė de- 
šimčia metų jaunesnė - geresnėmis dienomis netgi penkiolika. Visi Hei- 
vene sutikdavo, kad nesvarbu, nors ji ir moteris, bet, po šimts, yra ge- 
riausias konsteblis, kokį kada nors turėjo miestas. Kai kas šakė, kad 
galbūt todėl, jog jos vyras buvo patruliuojantis valstijos policininkas. 
Kiti gi kalbėjo, kad paprasčiausiai todėl, jog Rūta - tai Rūta. Šiaip ar 
taip, visi sutiko, kad Heivenui ją turėti - laimė. Buvo tvirta, tačiau tei- 
singa. Kritiškais atvejais sugebėdavo išsaugoti sveiką protą. Taip kalbė- 
jo apie ją heiveniečiai ir dar daug ką kita. Mažame Meino valstijos 

miestukyje, valdomame nuo pat pradžių, kai buvo ką valdyti, vyrų, to- 
kie atsiliepimai šį tą reiškė. Ir tai gana teisinga: moteris ji buvo įstabi. 

„Gimė ir užaugo Heivene; tiesą sakant, ji buvo garbiojo misterio Do- 
naldo Hartlio dukterėčia - to paties, kuris buvo taip žiauriai nustebintas, 
kad tada, 1901-aisiais, miestas nubalsavo vėl pakeisti savo pavadinimą. 
1955-aisiais jai buvo suteikta teisė anksti įstoti į Meino Universitetą - 
tik trečiai merginai per visą universiteto istoriją tokio jauno amžiaus, 
vos septyniolikos metų, galėjusiai tapti pilnateise studente. Ji užsirašė į 
koledžo parengiamąjį teisės kursą. 

Kitais metais ji įsimylėjo Ralfą Makoslendą iš to paties kurso. Bu- 
vo aukštas; nors su savuoju šešių pėdų ir penkių colių ūgiu vis dėlto 
trim coliais žemesnis už savo bičiulį Entonį Daganą (tarp draugų žino- 
mą Batčo pravarde, o tarp dviejų ar trijų artimesniųjų - Monstro), bet 
Rūtą jis pranoko augumu visa pėda. Kaip toks aukštas vyras, jis buvo 
keistai - mažne absurdiškai - gracingas ir geraširdis. Jis norėjo tapti 
valstijos patrulinių policininku. Kai Rūta paklausė kodėl, jis atsakė, jog 
toksai buvo jo tėvas. Kad galėtum papildyti policijos gretas, mokslinis 
teisės laipsnis nereikalingas, paaiškino jai - patruliui pakanka vidurinio 
išsilavinimo, gerų akių, greitos reakcijos ir švarios anketos. Bet Ralfas 
Makoslendas norėjo kai ko daugiau nei pagerbti tėvą, sekdamas jo pė- 
domis. “Bet kuris žmogus, nesiekiantis darbe žengti pirmyn, yra arba 
tinginys, arba kvailys“, vieną vakarą jis pasakė Rūtai, kai abu gaivinosi 
koka “Meškos irštvoje“. O kad kada nors tikėjosi tapti vyriausiuoju 
valstijos kopu nepasakė, nes varžėsi savo ambicingų potroškių. Tačiau 
Rūta vis tiek tą žinojo. | 

Dar po vienerių metų Rūta sutiko su Ralfo pasiūlymu už jo tekėti su 
sąlyga, jog jis palauks, kol ji irgi įsigys mokslinį laipsnį. Neketinanti 
praktikuoti teisės, pasakė jam, bet norinti visomis išgalėmis jam padėti. 
Ralfas sutiko. Bet kuris sveiko proto vyras, susidūręs su Rūtos Meril 
šviesių akių inteligentišku grožiu, būtų sutikęs. 1959-aisiais, kai juodu 
susituokė, ji buvo advokatė. | 

Į santuokos guolį jinai atėjo nekalta. Šiek tiek dėl to nerimavo, nors 
tik pačioje minčių gelmėje, - ten, kur nesiekė josios geležinė savitvar- 
da, - drįso nusiminus svarstyti, ar toji jo dalis, tokia pat didelė kaip ir vi- 
sa kita; kartkartėmis atrodydavo, kad taip - kai juodu šokdavo ir glamo- 
nėdavosi. Bet jis buvo švelnus, ir po mirksnio šioks toks nepatogumas 
perėjo į malonumą. 

- Padaryk man vaikelį, - sukuždėjo į jam į ausį, kai pradėjo judėti vir- 
šum, viduje jos. 

- Su malonumu, ledi, - kiek pridusęs atsiliepė Ralfas. 

Bet Rūta taip niekados ir nepajuto savyje vaisiaus judesių. 

Rūta, vienturtė Džono ir Holės Merilių duktė, paveldėjo padorią su- 
mą pinigų ir puikų seną namą Heiven Vilidže, kai 1962-aisiais pasimi- 
rė jos tėvas. Jinai ir Ralfas pardavė savąjį nedidelį pokario statybos na- 
muką su sklypu Deryje ir 1963-aisiais sugrįžo į Heiveną. Ir nors nė vie- 
nas iš juodviejų nė už ką nebūtų prisipažinęs kitam, jog nėra visiškai 
laimingi, abu suvokė, kad sename Viktorijos laikų name pernelyg daug 
tuščių kambarių. Kai kada Rūta pagalvodavo, kad galbūt laimės pilnat- 
vė pasiekiama tik smulkių disonansų kontekste: nuaidint apverstos gė- 
lių vazos ar akvariumo trenksmui, nuskambėjus džiugiam, linksmam 
šūksniui kaip tik tuo metu, kai jau grimzti į malonų popietės snaudulį, 
išsigandus vaikeliui žibančios žvakės moliūge Visų šventųjų dieną, dėl 
ko lapkričio 1-osios paryčiui jisai būtinai susapnuos košmarus. Savo 
liūdesio valandėlėmis (o ji stengėsi, kad tokių būtų kuo mažiau) Rūta 
kartais pagalvodavo apie musulmonus kilimų audėjus, kurie visad į sa- 
vo kūrinį sąmoningai įvelia klaidą, kad tuo pagerbtų tobulą dievybę, 
sutvėrusią juos klystančiais. Jai nesyk ateidavo į galvą, kad dorai nugy- 
venamo gyvenimo audinyje vaikelis užtikrina tokios pagarbios klaidos 
galimybę. | 

Tačiau daugiausia juodu buvo laimingi. Rengdavo sudėtingiausias 
Ralfo bylas drauge, ir jo pasirodymai teisme visad būdavo ramūs, pa- 
garbūs ir neatremiami. Nesvarbu, būtumei tu įkaušęs vairuotojas, pade- 
gėjas ar mušeika, sudaužęs alaus butelį į kito vaikino galvą per girtą 
ginčą pakelės užeigoje, jeigu tave areštuos Ralfas Makoslendas, šansai 
išsisukti nuo cypės tokie pat menki, kaip žmogui branduolinio bandymo 
epicentre likti tik lengvai sužeistam. 

Per tuos metus, kai Ralfas lėtai, bet užtikrintai kopė biurokratiniais 
Meino valstijos policijos laiptais, Rūta pradėjo savąją, kaip miesto tar- 
nautojos, karjerą - nors ji niekad apie tai negalvojo kaip apie “karjerą" 
ir, žinoma, niekad negalvojo "politikos" kontekste. Ne miesto politika, 
bet miesto tarnyba. Mažas, tačiau esminis skirtumas. Nebuvo tokia ra- 
miai patenkinta savo darbu, kaip tatai atrodė žmonėms, dėl kurių ji dir- 
bo. Kad galėtų jausti visišką pilnatvę, stigo vaikelio. Tame nebuvo nie- 
ko nuostabaus ar negarbingo. Pagaliau juk ir ji kadais buvo vaikas, ir 
netgi patys protingiausieji nėra atsparūs nuolatiniam propagandos spau- 
dimui. Juodu su Ralfu buvo nuvykę pas daktarą į Bostoną, ir po plačios 
apimties tyrimų šis užtikrino juos, kad abu esą vaisingi. Patarė jiems 
kiek pailsėti. Tam tikra prasme naujiena buvo žiauri. Jeigu vienas iš jų 
būtų pasirodęs esąs nevaisingas, būtų ką nors įsivaikinę. O dabar jie 
nusprendė šiek tiek palūkėti ir paklausyti daktaro patarimo... arba pa- 
bandyti jo paklausyti. Ir nors nė vienas nežinojo ar nė nenujautė, tuo 

metu, kai juodu vėl ėmėsi svarstyti įvaikinimo klausimą, Ralfui buvo 
nebedaug likę gyventi. 
si tam tikrą įvaikinimą - ji įsivaikino Heiveną. 

Pavyzdžiui, biblioteka. Nuo neatmenamų laikų metodistų klebonija 
buvo pilna knygų: vienos iš jų - tai Detektyvų klubo romanai ir “Rea- 
der's Digest“ sutrumpinti skaitalai, kuriuos atvertus padvelkdavo pelė- 
siais; kitos - išbrinkę iki telefonų informatorių storio po to, kai 1947-ai- 
siais klebonijoje trūko vamzdžiai, bet dauguma - nuostabiai gerai išsi- 
laikiusios. Rūta kantriai jas rūšiavo, gerąsias palikdavo, blogąsias par- 
duodavo į makulatūrą, išmesdama tik tąsias, kurių visai nebuvo galima 
išgelbėti. 1968-ųjų gruodį perdažytoje ir atnaujintoje metodistų klebo- 
nijoje buvo atidaryta Heiveno viešoji biblioteka su Rūta, kaip savanore 
bibliotekininke, - šį postą ji išlaikė iki 1973-ųjų. Jai iš ten pasitraukus, 
tą pačią dieną bibliotekos globėjai skaitykloje virš židinio pakabino jos 
fotografiją. Rūta protestavo, galop pasidavė, matydama, kad jie užsimo- 
ję ją pagerbti, nesvarbu, troško ji tos pagarbos ar ne. Suprato, kad tik 
užgaus jų jausmus, o siekio nepakeis. Biblioteka, kurią ji pradėjo kurti 
viena pati, sėdėdama ant šaltų klebonijos grindų, susisupsčiusi senąja 
Ralfo medžiokline striuke su raudonais langučiais, ir kantriai rausdama- 
si po knygų dėžes, kol aptirpdavo rankos, o nuo jos iškvepiamo oro iš 
burnos ir nosies kildavo garas, 1972-aisiais Meino valstijoje buvo pri- 
pažinta Geriausia Metų Mažųjų Miestelių Biblioteka. 

Kitomis aplinkybėmis Rūtai šitai būtų suteikę nors kiek malonumo, 
bet 1972-aisiais ir 1973-aisiais apskritai niekas jai nesuteikdavo malo- 
numo. Tūkstantis devyni šimtai septyniasdešimt antrieji - tai metai, ku- 
riais mirė Ralfas Makoslendas. Pavasario pabaigoje jis pradėjo skųstis 
stipriais galvos skausmais. Birželį jo dešinėje akyje atsirado plati krau- 
josrūva. Rentgeno tyrimas parodė smegenų naviką. Jis mirė spalį, dvi 
dienos iki savo trisdešimt septintojo gimtadienio. 

Laidojimo salėje Rūta ilgai stovėjo žvelgdama į jo atidengtą karstą. 
Paskutiniąją savaitę bemaž ištisai verkė ir neabejojo, kad pralies dar 
daug ašarų - galbūt marias - per priekyje laukiančias savaites ir mėne- 
sius. Bet verkti prie žmonių jai tas pat, kas pasirodyti jiems nuogai. Vi- 
si, kurie ją matė (o tokių buvo, velniai rautų, mažne kiekvienas), ji at- 
rodė tokia maloniai santūri kaip visados. 

- Sudie, brangusis, - pasakė ji galiausiai ir pabučiavo į lūpų kampu- 
tį. Numovė nuo jo dešiniosios rankos didžiojo piršto policininko žiedą 
ir užsimovė ant to paties piršto sau. Kitą dieną nuvažiavo į Bengorą pas 
Dž. M. Poloką ir liepė pritaikyti jai. Nešiojo jį iki pat tos dienos, kai Žu- 

vo, ir nors per šią smurtinę mirtį ranka jai buvo nutraukta, tiek Bentas, 
tiek Džinglsas be jokio vargo tą žiedą identifikavo. 


Ne vien biblioteka Rūta pasitarnavo miestui. Kiekvieną rudenį ji 
rinkdavo aukas Vėžio draugijai, ir per visus septynerius metus, kai tai 
darė, surinko didžiausią sumą dovanų Meino Vėžio draugijai mažų 
miestų kategorijoje. Jos sėkmės priežastis buvo paprasta: Rūta nueida- 
vo visur. Maloniai ir be baimės kalbėdavosi su užkampių gyventojais, 
kurių įdubusias akis dengdavo vešlūs antakiai ir kurie atrodydavo tokie 
pat mišrūnai kaip urzgiantys šunys, jų laikomi užpakaliniuose kiemuo- 
se su negyvais ir yrančiais senų automobilių korpusais bei ūkio padar- 
gais. Ir daugeliu atvejų jai pavykdavo gauti aukų. Galbūt kai kurie jas 
duodavo paprasčiausiai netikėtai užklupti - juk taip seniai buvo gavę 
pasikalbėti su žmonėmis. 

Tik sykį ją įkando šuo. Tačiau tas atvejis liko atmintyje. Pats šuo bu- 
vo nedidelis, tačiau turėjo daugybę dantų. 

MORANAS - skelbė užrašas ant pašto dėžutės. Šuo urgzdamas iš- 
lindo iš už namo kampo tuo metu, kai ji stovėjo priebutyje ir beldėsi į 
nedažytas duris. Ištiesė ranką nuo jo apsiginti, ir misterio Morano šuo 
tučtuojau ją įkando ir pasitraukęs nuo Rūtos iš jaudulio padarė ant prie- 
bučio balutę. Rūta apsisuko lipti žemyn, išsitraukdama iš rankinuko no- 
sinę ir ja apvyniodama kraujuojančią ranką. Šuo šoko iš paskos, ir vėl 
ją įkando, šįsyk į koją. Rūta spyrė į jį, tas išsisuko, ir kol ji klibikščiavo 
prie savo “Darto", vėl prišoko ir įkando trečiusyk. Pastarasis įkandimas 
buvo pats rimčiausias. Misterio Morano šuo išplėšė geroką gabalą mė- 
sos iš Rūtos kairiosios blauzdos (tądien ji vilkėjo sijonu; paskiau niekad 
su sijonu nebevykdavo rinkti aukų Vėžio draugijai) ir tada pasitraukė į 
misterio Morano piktžolėmis apaugusios priekinės pievutės vidurį ir te- 
nai atsisėdo urgzdamas ir seilėdamasis, o nuo jo nukarusio liežuvio var- 
vėjo Rūtos kraujas. Užuot sėdusi už savo automobilio vairo, ji atidarė 
bagažinę. Neskubėjo. Žinojo: jeigu paskubėtų, šuo bemaž tikrai vėl ją 
pultų. Išėmė 30-06 kalibro “Remingtoną", kurį turėjo nuo šešiolikos 
metų amžiaus. Ir nušovė šunį vietoje, šiam vėl pasinešus jos link. Įkėlė 
bagažinėn ant patiestų laikraščių jo gaišeną ir nuvežė pas daktarą Dage- 
tą, Ogastos veterinarą, kuris prieš parduodamas savo praktiką ir persi- 
keldamas į Floridą, globojo Piterį, Bobės šunį. “Jeigu ta kalė buvo pa- 
siutusi, turėsių daug vargo“, - pasakė ji Dagetui. Veterinaras pervedė 
žvilgsnį nuo šuns, kuriam kulka buvo praėjusi per patį sustiklėjusių akių 

vidurį ir mažai ką bepalikusi iš pakaušio, į Rūtą Makoslend, kuri, nors 
sukandžiota ir kraujuojanti, buvo tokia pat miela kaip visad. “Žinau, 
kad nepalikau tiek smegenų tyrimui, kiek jūs tikriausiai norėtumėt, ta- 
čiau tatai buvo neišvengiama. Ar nepažiūrėtumėt, daktare Dagetai?* Šis 
pasakė jai, kad privalanti apsilankyti pas gydytoją: žaizdas reikia prap- 
lauti, o blauzdą teks susiūti. Dagetas buvo toks pasimetęs, kaip retai 
jam atsitikdavo. Rūta atsakė, kad jis puikiausiai gali praplauti žaizdas. 
O dėl to, ką ji pavadino “suadymu", tai nuvažiuosianti į Deri Houmo 
priimamąjį, kai tik paskambinsianti keliais adresais. Kol tai darysianti, 
pasakė ji, lai jis dirba prie šuns, ir dar paklausė, ar negalėtų pasinaudoti 
jo privačiu kabinetu, nes nenorinti trikdyti klientų. Kai Rūta įėjo vidun, 
kažkokia moteris sušuko, ir tatai nieko nuostabaus. Viena Rūtos koja 
buvo visa kruvina ir perplėšta. Kraujo išteptose rankose nešė stingstan- 
čią, į gūnią suvyniotą Morano šuns gaišeną. Dagetas atsakė, kad, žino- 
ma, ji galinti pasinaudoti jo telefonu. Ji taip ir padarė (pasistengdama 
pervesti mokestį abonento sąskaitai pirmąsyk, ir savo numeriui - antru- 
syk; kažkaip abejojo, ar Moranas panorės kalbėtis savo sąskaita). Ral- 
fas buvo pas Monstrą Daganą - abu peržiūrinėjo nusikaltimo nuotraukas 
artėjančiam žmogžudystės bylos nagrinėjimui teisme. Monstro žmona 
Rūtos balse nepajuto nieko įtartina, taip pat ir Ralfas; vėliau jai prisipa- 
žino, kad iš jos išeitų puiki nusikaltėlė. Jinai pasakė, kad rinkdama au- 
kas Vėžio draugijai šiek tiek užtruksianti ir pridūrė, kad jeigu jisai su- 
grįžtų anksčiau, tegul pasišildo mėsą ir susitaiso daržovių mišrainės, ku- 
rią taip mėgsta; šeši ar septyni pakeliai yra šaldytuve. Taip pat, pridūrė 
ji, duoninėje yra kavos pyrago, jeigu jis užsinorėtų ko nors saldaus. Tuo 
tarpu Dagetas, atėjęs į kabinetą, dezinfekavo jos žaizdas, ir Rūta buvo 
labai išblyškusi. Ralfas pasidomavo, kas ją sulaiko. Jinai pažadėjo jam 
pasakyti, kai sugrįšianti namo. Ralfas atsakė, kad laukia nekantrauda- 
ras ir kad ją myli. Rūta patikino, kad jinai jį - irgi. Paskiau, kai Dage- 
tas sutvarkė įkandimą jos pakinklyje (kol! Rūtz. kalbėjosi su Ralfu, sut- 
varkė jai ranką) ir perėjo prie giliosios žaizdos blauzdoje (iš tiesų juto, 
kaip jos sužeisti raumenys mėgina pasitraukti nuo spirito), jinai pas- 
kambino misteriui Moranui. Pasakė jam, kad jo šuo triskart jai įkando 
ir kad vienam kartui to jau per daug, tad nušovusi jį ir palikusi pasiža- 
dėjimo kortelę jo pašto dėžutėje, Amerikos Vėžio draugija būsianti 1a- 
bai dėkinga už bet kokią sumą, kurią jis galėtų paaukoti. Ragelyje stojo 
trumpa tyla. Paskiau misteris Moranas pradėjo kalbėti. Netrukus miste- 
ris Moranas ėmė šaukti, galiausiai misteris Moranas perėjo į klyksmą. 
Misteris Moranas buvo toks įsiutęs, jog pasiekė vulgarybių sklandumą, 
prilygstantį ne tik poezijai, bet ir Homero eilėms. Niekados daugiau sa- 

vo gyvenime jam nepasiseks pakartoti ką nors panašaus, nors kai jis 
kartais nesėkmingai bandys, prisimins tą pokalbį su liūdna, mažne švel- 
nia nostalgija. To nenuneigsi, ji išryškino visa, kas jo geriausia. Miste- 
ris Moranas pasakė, kad ji gali tikėtis bylinėjimosi dėl kiekvieno dole- 
rio, kurį surinko mieste ir dar tų, surinktų kaime. Misteris Moranas pa- 
sakė, kad kreipsis į teismą ir kad jis geriausiojo apygardos advokato po- 
kerio bičiulis. Misteris Moranas pareiškė nuomonę, kad Rūta sužino- 
sianti, jog šovinys, kuriuo nupylė jo gerąjį šunelį, atsieis jai brangiausiai 
iš kada nors jos įleistųjų į spyną. Misteris Moranas pasakė, kad kai su 
ja užbaigs, jinai prakeiksianti savo motiną, pražergusią kojas jos tėvui. 
Dar misteris Moranas pasakė, kad nors jos motina ir buvo ganėtinai 
kvaila, jog šitai padarytų, tik tarp juodviejų kalbant, galįs jai pareikšti, 
kad geresnioji jos dalis, ištryškusi iš neabejotinai prasto josios tėvo 
brūklio, nuvarvėjo tąja lašinių paltimi, kurią jos motina vadino šlauni- 
mi. Misteris Moranas ją informavo, kad nors didžioji ir galingoji misis 
Makoslend kol kas įsivaizduoja esanti Mėšlo Krūvos Karalienė, jinai 
netrukus sužinos teesanti mažutė Kakalytė, plūduriuojanti Didžiajame 
Gyvenimo Unitaze. Misteris Moranas pridūrė, kad šiuo ypatinguoju at- 
„veju jis laikąs ranką ant to puikaus apsivalymo įrenginio svirtelės ir tik- 
rai ketinąs ją nuspausti. Misteris Moranas dar daug ką pasakė. Misteris 
Moranas ne šiaip sau kalbėjo - jis pamokslavo. Pamokslininkas Kol- 
sonas (o gal tai buvo Kuderis?) savo galių viršūnėje tądien būtų Mora- 
nui neprilygęs. Rūta nekantriai laukė, kol jam nors trumpam išdžius 
burna. Paskiau tyliu, maloniu balsu, iš kurio negalėjai atspėti, kad 
blauzda dabar jai degė nelyginant ugnyje, pasakė misteriui Moranui, 
kad nors įstatymas šiuo klausimu nevisiškai aiškus, gyvūnų užpuolimo 
atvejais žala dažniau būdavo atlyginama apsilankėliui, nors netgi ir nek- 
viestam, o ne savininkui. Klausimas iš tikrųjų toks: ėmėsi ar nesiėmė 
savininkas visų atsargos priemonių, kad užtikrintų... 

- Apie ką, po paraliais, čia tauškiat? - suspigo Moranas. 

- Bandau jums pasakyti, jog teismai nekaip žiūri į žmogų, paliekan- 
tį šunį nepririštą, kad tasai galėtų sukandžioti moterį, renkančią aukas 
tokiai labdaros organizacijai kaip Amerikos Vėžio draugija. Kitaip ta- 
riant, bandau padėti jums suprasti, kad teisme gali priversti jus sumokė- 
ti už tai, kad elgėtės kaip paskutinis subingalvis. 

Kitame linijos gale - priblokšta tyla. Mūza misterį Moraną apleido 
visiems laikams. 

Rūta trumpam pritilo, stengdamasi pergalėti užliejusią | ją silpnumo 
bangą, Dagetui baigiant dezinfekuoti ir uždedant ant žaizdos lengvą 
tvarstį. 

- Jeigu jūs patrauksit mane į teismą, misteri Moranai, ar mano advo- 
katas galėtų surasti ką nors, kuris paliudytų, kad jūsų šuo kandžiojosi ir 
anksčiau? | 

Kitame linijos gale - tyla. 

- Galbūt netži du tokius? 

"Ir vėl tyla. 

- Ko gero, tris... | 

- Atsiknisk, pasipūtusi šepše, - staiga metė Moranas. 

- Gerai, - tarė Rūta, - nepasakyčiau, kad buvo malonu su jumis kal- 
bėtis, bet klausytis jūsų dėstant savas pažiūras buvo tikrai pamokoma. 
Kartais manai, jog esi pamatęs patį žmogiškosios kvailystės šulinio 
dugną, ir kartais naudinga, kad kas primintų, jog tasai šulinys iš tikrųjų 
bedugnis. Gaila, kad dabar turiu padėti ragelį. Tikėjaus šiandien apeiti 
dar šešetą namų, bet bijau, jog teks tai atidėti. Turiu kreiptis į Deri 
Houmo ligoninę, kad man uždėtų keletą siūlių. T 

- Tikiuosi, jie, po paraliais, nugalabys jus. 

- Suprantu. Bet vis dėlto pasistenkit padėti Vėžio draugijai, jeigu ga- 
lite. Mums reikalinga bet kokia įmanoma pagalba, jeigu per savo gyve- 
nimą norime įveikti vėžį. Netgi tokie kaip jūs pikti nepraustaburniai, 
idiotai ir nelaikšiai kalės vaikai gali prie to prisidėti. 

Misteris Moranas nepadavė jos į teismą. Tačiau po savaitės jinai ga- 
vo nuo jo voką su įsipareigojimu aukoti Vėžio draugijai. Jis, matyt, ty- 
čia neužklijavo pašto ženklo, kad laiškas būtų pristatytas su įteikiamuo- 
ju mokesčiu. Viduje buvo raštelis ir vieno dolerio banknotas su plačia 
ruda dėme. AŠ JUO NUSIŠLUOSČIAU SAVO SUBINEĘ, KALE! - 
triumfališkai skelbė raštelis. Buvo parašyta didelėmis, kreivomis raidė- 
mis nelyginant pirmaklasio su motorikos sutrikimais. Paėmusi bankno- 
tą už kampučio, Rūta įmetė jį prie kitų rytinių skalbinių. Kai pasirodė 
iš mašinos (švarus; tarp daugelio kitų dalykų misteris Moranas, atrodo, 
taip pat nežinojo, kad šikalas nusiplauna), Rūta išlygino jį. Tuomet jis 
tapo ne tik švarutėlis, bet ir šiugždantis - tartum tik vakar išleistas iš 
banko. Jinai įdėjo jį į brezentinį krepšelį, kur laikė visus surinktus pini- 
gus. Savo užrašų knygutėje pasižymėjo: B. Moranas. Paaukota suma: 
1,00 dol.. 

:Heiveno miesto biblioteka. Vėžio draugija. Naujosios Anglijos ma- 
žųjų miestų konferencija. Rūta tarnavo Heivenui visur. Taip pat akty- 
viai reiškėsi metodistų bažnyčios veikloje; reta kuri bažnytinė vakarie- 

nė įvykdavo be Rūtos Makoslend pagaminto maisto, o kepinių mugė - 
be Rūtos Makoslend pyrago ar razinų kekso. Taip pat ji buvo mokyk- 
los valdybos, ir mokyklinių vadovėlių rengimo komiteto narė. 

Žmonės stebėjosi, kaip ji visur suspėja. Tiesiai paklausta, ji tik nu- 
sišypsodavo ir atsakydavo, jog rankos darbininkės - tai rankos džiaugs- 
mininkės. Galėtumėte pagalvoti, kad prie visos šitos savo veiklos ji ne- 
turėjo laiko jokiems hobiams... bet iš tikrųjų jinai jų turėjo du. Mėgo 
skaityti (ypač jai patikdavo Bobės Anderson vesternai; turėjo juos visus, 
kiekvieną su autorės autografu) ir kolekcionavo lėles. 

Koks nors psichiatras Rūtos lėlių kolekciją būtų susiejęs su jos neiš- 
sipildžiusia svajone turėti vaikų. Ir nors ne per daugiausia bendravo su 
psichiatrais, Rūta būtų su tuo sutikusi. Šiaip ar taip, tam tikru mastu. 
“Kad ir kokia būtų priežastis, su jomis jaučiuosi laiminga, - galbūt ji pa- 
sakytų, jeigu jos dėmesiui būtų pasiūlyta tokia psichiatro nuomonė. - Ir 
aš manau, kad laimė - tai tiksli priešingybė liūdesiui, kartėliui ir neapy- 
kantai: laimė turėtų likti kuo ilgiau neištirta"'. 

Pirmaisiais gyvenimo Heivene metais jinai ir Ralfas dalijosi viršuje 
bendra studija. Namas buvo pakankamai didelis, kad kiekvienas galėtų 
turėti po atskirą, bet jiems patiko vakarais būti drauge. Didžioji studija 
iš pradžių buvo du kambariai, kol Ralfas neišgriovė sienos tarp jų, su- 
kurdamas erdvę, dargi didesnę nei svetainės apačioje. Ralfas turėjo čia 
savąsias monetų ir degtukų kolekcijas, ištisą sieną knygų lentynų (visos 
Ralfo knygos buvo ne grožinė literatūra, o daugiausia veikalai iš karo 
istorijos) ir seną, su atverčiamu viršum rašomąjį stalą, kurį Rūta pati at- 
naujino. | | 

Rūtai jis įrengė tai, ką paskiau abu ėmė vadinti “klase". 

Maždaug dvejus metus, iki prasidedant galvos skausmams, Ralfas 
pastebėjo, kad Rūta greitai pristigs vietos savo lėlėms (dabar jų netgi 
buvo visa eilė ant jos rašomojo stalo, ir kai Rūta spausdindavo mašinė- 
le, jos nukrisdavo). Jos sėdėjo kampe ant kėdės, atsainiai tabalavo savo 
mažomis kojelėmis nuo palangių, ir vis tiek atsilankėliams tekdavo tris 
ar keturias pasiimti ant kelių, jeigu jie norėdavo atsisėsti: Juk Rūta tu- 
rėjo daug lankytojų: buvo taip pat visuomeninė notarė, ir nuolatos kas 
nors užsukdavo pas ją užtvirtinti kokią nors pardavimo sutartį ar laiduo- 
ti įsipareigojimą. . | 

Tad tų metų Kalėdoms Ralfas sumeistravo jos lėlėms suolelių, pana- 
šių į bažnytinius klauptus. Jie priminė jai vieno kambario mokyklėlę, 
kurią kadais lankė Krosman Korneryje. Surikiavusi tvarkingomis eilė-. 
mis, pasodino ant jų lėles. Nuo to laiko ši Rūtos studijos dalis buvo pra- 
minta klase. 

Per kitas Kalėdas, - jo paskutiniąsias, nors tuo laiku jis dar jautėsi 
visai gerai, navikas, vėliau jį nužudysiantis, tuo metu tesudarė jo sme- 
genyse mikroskopinį taškelį, - Ralfas jai padovanojo dar keturis suolus, 
tris naujas lėles ir rašomąją lentą, savo masteliu atitinkančią suolus. To 
ir reikėjo, kad miela mokyklos iliuzija taptų pilna. 

Ant lentos buvo užrašyta: “Brangioji mokytoja, nuoširdžiai tave my- 
liu - SLAPTASIS GARBINTOJAS". 

Suaugusieji buvo sužavėti Rūtos klase. Daugumas vaikų - irgi; Rū- 
ta visad jausdavos: laiminga, matydama mažiukus - tiek berniukus, tiek 
mergaites - žaidžiant su lėlėmis, nors kai kurios iš jų buvo gana bran- 
gios, o daugelis iš senųjų - trapios. Kai kurie iš tiesų labai nervinosi su- 
žinoję, kad jų vaikai žaidė su ikikomunistinės Kinijos lėle arba kadais 
priklausiusia Vyriausiojo teisėjo Džano Maršalo dukrai. Rūta buvo tak- 
tiška moteris; jeigu jausdavo, kad vaiko susižavėjimas jos lėlėmis iš tie- 
sų trikdo gimdytoją, jinai iškeldavo Barbę arba Keną, tamtyč laikomus 
tokiems atvejams. Vaikai žaisdavo su jomis, tačiau atsainiai, tartum su- 
vokdami, jog tikrai geros lėlės kažkodėl atidėtos į šalį. Tačiau jeigu Rū- 
ta jausdavo, kad gimdytojai draudžia vien todėl, kad jiems atrodo kaž- 
kaip nemandagu, jog jų vaikai Žaistų su suaugusios damos žaislais, ji 
duodavo suprasti, kad ji - ne prieš. 

- Ar nebijot, kad koks vaikas kupetą jų sulaužys? - sykį ją paklausė 
Meibelė Nois. Meibelės senienų krautuvėlėje buvo apstu tokių užrašų 
kaip DAILU PAŽIŪRĖTI, ŽAVU ČIUPINĖTI, TAČIAU TAI SU- 
LAUŽIUS, JUMS TEKS UŽMOKĖTI. Meibelė žinojo, kad lėlė, kuri 
priklausė teisėjo Maršalo dukrelei, buvo verta mažiausiai šešių šimtų 
dolerių - kažkada ji parodė jos fotografiją prekiautojui senomis lėlėmis 
Bostone ir šis įkainavo ją keturiais šimtais, tad Meibelė spėjo, kad šeši 
šimtai - pats tas. Be to, tenai buvo lėlė, priklausiusi Anai Ruzvelt... tik- 
ra haitietiška burtų lėlė... Dievas žino, dar kokių, sėdinčių pagret susig- 
laudusių veidais ir šlaunimis su tokiomis žinomomis senienomis kaip 
skudurinė Onutė ir Endis. 

- Nė kiek, - atsakė Rūta. Jai Meibelės požiūris atrodė toks pat: nesup- 
rantamas, kaip šiai - josios. - Jeigu Dievas nori, kad viena iš tų lėlių su- 
lūžtų, Jis gali pats ją sulaužyti ar atsiųsti kokį vaiką, kad tai padarytų. 
Bet iki šiol joks vaikas nieko nesulaužė. Ak, nusirito keletas galvų, ir 
Džo Pelas kažką padarė su misis Bisli įtaisu nugaroje, ir dabar visa, ką 
toji pasakydavo - tai: “Ar norite nusiprausti po dušu?" 

- Atleiskit man, bet aš vis tiek manau, kad tai didelė rizika su tokiais 
trapiais, nepamainomais dalykėliais, - pasakė Meibelė. Jinai prunkštelė- 
jo. - Kartais man atrodo, kad vienintelis dalykas, kurį per visą savo gy- 
venimmną išmokau - tai, kad vaikai viską laužo. 

- Ką gi, galbūt man tiesiog pasisekė. Bet, žinote, jie su jomis labai 
atsargūs. Kadangi, man regis, myli jas. - Rūta nutilo ir kiek susiraukė. - 
Daugelis jų, - po sekundėlės pasitaisė ji. 

Tas faktas, kad ne visi vaikai norėdavo žaisti su “mažyliais klasėje“, 
- kad kai kurie iš jų iš tiesų tartum bijojo jų, - ją trikdė ir liūdino. Pavyz- 
džiui, mažoji Edvina Tarlou. Edviną ištiko baisus klyksmų priepuolis, 
kai motina paėmė ją už rankos ir tiesiog tempte nusitempė prie lėlių, ei- 
lėmis sėdinčių ant suolų ir įdėmiai žvelgiančių į rašomąją lentą. Misis 
Tarlou laikė Rūtos lėles mieliausiais dalykėliais, įdomiomis kaip siau- 
čiantys katinėliai, saldumėliu kaip plakta grietinėlė, jeigu būtų buvę ki- 
tų kaimiškų štampų nusakyti “žavumui"', misis Tarlou tikrai juos būtų 
pritaikiusi Rūtos lėlėms, tad visiškai nepajėgė patikėti, kad jos dukra jų 
baidosi. Pagalvojo, kad Edvina “paprasčiausiai nedrįsta". Rūta aiškiai 
matė mergaitės akyse baimės blizgesį, dėl kurio nebuvo galima apsirik- 
ti, tačiau neįstengė perkalbėti motinos (kuri, Rūtos nuomone, buvo 
kvaila, užsispyrusi moteris), kad ta tiesiog fiziškai nestumtų mergaitės 
prie lėlių. 

Tad Norma Tarlou nuvilko Edviną prie klasės, ir mažylės klyksmai 
skardėjo taip garsiai, jog Ralfas paknopstom atskubėjo iš rūsio, kur py- 
nė kėdes. Dvidešimties minučių prireikė, kol pasisekė numaldyti Edvi- 
nos isteriją, ir, be abejo, ją teko nunešti apačion, kuo toliau nuo lėlių. 
Norma Tarlou jautėsi baisiai nesmagiai, ir kassyk, vos tik pasiųsdavo 
niūrų žvilgsnį į Edviną, jos dukra vėl pratrūkdavo isteriškai klykti. 

Vėliau tą vakarą Rūta užlipo viršun ir liūdnai pažvelgė į savąją kla- 
sę, pilną tylių vaikų (tarp “vaikų" buvo ir tokie senoliški personažai 
kaip misis Bisli ir Senoji Motušė Vaura, kuri apversta, šiek tiek patvar- 
kyta tapdavo Piktu Vilku-Pilku), klausdama savęs, kaipgi jos galėjo taip 
išgąsdinti Edviną. Mergaitė ir pati negalėjo nieko tikra paaiškinti; vos 
tik i1mdavai nors ir švelniausiai teirautis, ji tuoj pat vėl pratrūkdavo 
klykti iš siaubo. 

- Jūs tikrai privertėte jaustis tą vaikelį nelaiminga, - pagaliau ištarė 
Rūta, tyliai kreipdamasi į lėles. - Ką gi jūs jai padarėte? 

Lėlės tik žvelgė į ją savo stiklinėmis, mažutėmis kaip sagutės, pri- 
siūtomis akimis. 

- Ir Hilis Braunas nenorėjo prie jų prisiartinti tąkart, kai jo motina 
atėjo pas tave, kad patvirtintum tą pardavimo aktą, - pasakė Ralfas jai 
už nugaros. Išsigandusi ji atsisukę, paskiau nusišypsojo. 

- Taip, ir Hilis, - sutiko Rūta. Buvo taip pat ir kitų. Nedaug, bet vis 
tiek tai trikdė ją. | 

- Nagi, - tarė Ralfas, apkabindamas ją per liemenį, - bičiulės, saky- 
kit. Kurios iš jūsų snukutis taip išgąsdino mažąją mergytę? 

Lėlės žvelgė tylėdamos. | 

Ir mirksnį... tik mirksnį... Rūta pajuto baimę smilktelint paširdžiuo- 
se, pakylant aukštyn stuburu, perbėgant slanksteliais nelyginant kauli- 
niu ksilofonu... ir paskiau dingstant. 

- Nesirūpink dėl to, Rūtyt, - pasakė Ralfas, pasilenkdamas arčiau. 
Kaip visados nuo jo kvapo jai šiek tiek susvaigo galva. Jisai stipriai ją 
pabučiavo. Ir ne tik jo bučinys šią minutę buvo stiprus. 

- Prašau tavęs, - pasakė j ji pridusus, nutraukdama jo bučinį, - ne prie 
vaikų. 

Jis nusijuokė ir sugriebė į ją į glėbį. 

- O jeigu prie rinktinių Henrio Stilio Komindžerio raštų? 

- Nuostabu, - geibdama atsiduso ji, suvokdama esanti jau pusiau... 
ne, trim ketvirtadaliais... ne, keturiais penktadaliais... išrengta. 

Jis narčiai ją pamylėjo - didžiam abiejų malonumui. Visų jų. Trum- 
pas šaltukas buvo pamirštas. 

Bet ji tai prisiminė šių metų liepos 19-osios naktį. Jėzaus atvaizdas 
pradėjo kalbėtis su Beka Polson liepos 7-ąją. Liepos 19-ąją Rūtos 
Makoslend lėlės pradėjo kalbėtis su ja. 


4 


Miestiečiai nustebo, bet kartu ir buvo patenkinti, kai dvejus metus 
po Ralfo Makoslendo mirties 1972-aisiais jo našlė iškėlė savo kandida- 
tūrą užimti Heiveno miesto konsteblio pareigybę. Su ja rungėsi jaunas 
vyrukas, pavarde Memfis. Daugelis žmonių sutiko, kad tasai vyrukas 
kvailas, bet jie taip pat sutiko, kad jis dėl to nekaltas: buvo naujokas 
mieste ir nežinojo, kaip elgtis. Tie, kurie aptarinėjo šį reikalą “Heiveno 
užkandinėje“, visi sutarė, kad Memfris nusipelno veikiau gailesčio nei 
antipatijos. Jis bolotiravosi nuo demokratų partijos ir pagrindinę jo pro- 
gramos esmę, regis, sudarė tai, kad, kalbant apie tokią pareigybę kaip 
konsteblis, į ją išrinktasis privalės suiminėti girtuoklius, greičio viršyto- 
jus ir chuliganus; galbūt jam kartkartėmis netgi teks suiminėti ir prista- 
tinėti apygardos kalėjiman pavojingus nusikaltėlius. Juk tikriausiai Hei- 
veno piliečiai nesirengią tokiam darbui rinkti moters, tiesa? 

Jie rengėsi ir išrinko. Makoslend gavo 407, Memfris - 9 balsus. Tarp 
tų devynių balsų, kaip visai pagrįstai galėtum manyti, buvo jo žmonos, 
brolio, dvidešimt trejų metų sūnaus ir jo paties. Taigi lieka penki, ku- 
riuos nežinia kam priskirti. Niekad niekas neprisipažino, bet pati Rūta 
visados įtarė, kad tenai, pietiniame miesto pakraštyje, misteris Moranas 
turėjo ketvertu bičiulių daugiau, nei ji galėjo pamanyti. Trys savaitės po. 
rinkimų Memiris su savo žmona išvyko iš Heiveno. Jo sūnus, gana ma- 

lonus vaikinas, vardu Džonas, nusprendė pasilikti, nors apie jį ir po ke- 
turiolikos čia praleistų metų vis dar buvo dažnai atsiliepiama kaip apie 
“naują vaikiną", pavyzdžiui: “Tasai naujas vaikinas, Memfris, šįryt užė- 
jo apsikirpti; pameni, kaip jo tėtušis rungėsi su Rūta ir skaudžiai pralai- 
mėjo?"' Ir nuo tada su Rūta niekas daugiau nebesirungė. 

Miestiečiai teisingai suprato, kad iškeldama savo kandidatūrą ji 
viešai paskelbė baigianti gedėti. Vienas iš dalykų (vienas iš daugelio), 
kurio nelaimėlis Memfris nepajėgė suprasti - tai, kad tokia balsų pers- 
vara bent iš dalies prilygo Heiveno šūksniui: "Valio, Rūtyt! Sveika su- 
grįžus!" 

Ralfo mirtis buvo staigi ir sukrečianti, nedaug tetrūko, - velniškai 
nedaug! - kad nužudytų tą jos dalį, kuri buvo atvira ir dosni visiems. 
Jautė - toji dalis švelnino ir puošė nusveriančius jos asmenybės 
bruožus. Tie bruožai - tai sumanumas, apdairumas, logiškumas ir, - 
nors jau nemalonu buvo sau pripažinti tą pastarąjį, nes žinojo, kad tai 
tiesa, - kartais negailestingumas. 

Pradėjo suvokti, kad jeigu šioji atvira ir dosni prigimties pusė nus- 
tos egzistavusi, tuomet šitai bus tas pat, kas nužudyti Ralfą antrusyk. Ir 
todėl ji sugrįžo į Heiveną. Sugrįžo jam tarnauti. 

"Mažame miestukyje net viena tokia asmenybė gali iš esmės įtakoti 
dalykų padėtį ir tai, ką žargono meistrai mielai pavadintų “gyvenimo 
kokybe“'; iš tiesų, tokia asmenybė gali tapti tikra miesto širdimi. Kai nu- 
mirė jos vyras, Rūta buvo jau gerokai pažengusi savo kelyje, tapdama 
tokia vertinga asmenybe miestui. Po dvejų metų, - atsigręžus atgal, tai 
atrodė ilgas niūrus metas pragare, - jinai vėl atrado tą vertingą asmeny- 
bę, kaip kas nors atrastų kokį ganėtinai nuostabų daiktą tamsiame pas- 
togės kampe - kokį karnavalinį staliuką ir lenktą supamąją kėdę, kuri 
vis dar tinkama sėdėti. Jinai iškėlė ją dienos švieson, pasitikrino, ar 
sveika, nuvalė dulkes, išblizgino ir sugrąžino savo gyveniman. Kandi- 
duoti į miesto konsteblius - tai tik pirmasis žingsnis. Nebūtų sugebėjus 
pasakyti, kodėl jai tai atrodė taip teisinga, tačiau atrodė ir tiek - tiesiog 
puikus būdas prisiminti Ralfą ir kartu išlikti savimi. Manė, kad šis dar- 
bas veikiausia jai pasirodys ir nuobodus ir nemalonus... tačiau tą pat ga- 
lėjai pasakyti ir apie rinkliavą Vėžio draugijai ir dalyvavimą Vadovėlių 
atrankos komitete. Nuobodžios ir nemalonios pareigos nereiškia, kad 
jos nevaisingos - faktas, kurio daugelis žmonių, regis, nežino arba są- 
moningai jį ignoruoja. Ir, pasakė ji sau, jeigu tas darbas jai iš tiesų ne- 
patiks, juk nėra įstatymo, kuris priverstų kandidatuoti antrusyk. Ji norė- 
jo tarnauti, o ne save kankinti. Jeigu ims neapkęsti to darbo, leis pamė- 
ginti Memfriui ar kam nors į jį panašiam. 

Bet Rūta pamatė, kad tas darbas jai patinka. Tarp viso kito jai sutei- 
kė progą užbaigti kai kurias bjaurastis, kurioms senasis Džonas Harlis 
leido dėtis... ir plėstis. 

Pavyzdžiui, Delas Kalumas. Kalumai gyveno Heivene nuo neatme- 
namų laikų, ir Delbertas, - juodbruvas mechanikas, kuris dirbo Elto 
Barkerio “Shell"* degalinėje, - buvo tikriausiai ne pirmasis iš jų, įsilei- 
dęs į lytinius santykius su savo dukterimis. Kalumų linija buvo neįtikė- 
tinai persipynusi ir susikryžminusi; Painlende buvo bent dvejetas katast- 
rofiškai atsilikusio išsivystymo Kalumų, apie kuriuos žinojo Rūta (jei- 
gu tikėt miesto gandais, vienas gimė su plėvėmis tarp rankų ir kojų 
pirštų). 

Incestas - tai viena iš tų senųjų kaimo tradicijų, apie kurias poetai 
romantikai retai terašo. Tradicinis jo aspektas galbūt buvo tikroji prie- 
žastis, kodėl Džonas Harlis niekados rimtai nebandė padaryti tam galą, 
bet “tradiciškumo"* supratimas tokiame groteskiškame reikale Rūtos nė 
kiek neveikė. Jinai nuvažiavo pas Kalumus. Ten kilo daug riksmų. Al- 
bionas Tarlou aiškiai juos girdėjo, nors gyveno ketvirtį mylios toliau ke- 
liu ir buvo kurčias viena ausimi. Po šauksmų sekė užvedamo grandini- 
nio pjūklo garsas, po to - šūvis ir klyksmas. Paskiau grandininis pjūk- 
las sustojo, ir Albionas, dabar stovėdamas viduryje kelio, vienu delnu 
prisidengęs į Kalumų sodybą nukreiptas akis, išgirdo mergiškus balsus 
(Delbertą tiesiog persekiojo prakeikimas su dukterimis, turėjo jų šešias, 
ir, žinoma, jos tikra šio žodžio prasme buvo jo prakeikimas, o jis - jų), 
garsiai besišaukiančius pagalbos. 

Vėliau, “Heiveno užkandinėje“ perpasakodamas savo istoriją suža- 
vėtiems klausytojams, senasis Albionas sakėsi pagalvojęs; ar nesugrįžus 
į namus ir nepasiskundus konstebliui... ir tuoj pat sumojęs, kad konsteb- 
lis tikriausiai ir paleido tą šūvį. 

Todėl Albionas pasiliko bestovįs prie savo pašto dėžutės, laukda- 
mas, kaip toliau rutuliosis įvykiai. Maždaug penkios minutės po to, kai 
nutilo grandininis pjūklas, pro šalį miesto linkui pravažiavo Rūta 
Makoslend. Dar po penkių minučių savo pikapu praburzgė Delas Kalu- 
mas. Išblyškusi jo žmona sėdėjo keleivio sėdynėje. Viršum sunkveži- 
maičio kėbulo kyšojo čiužinys ir keletas kartoninių dėžių su drabužiais 
ir indais. Delberto ir Megės Kalumų Heivene daugiau niekas nematė. 
Trys vyresnės nei aštuoniolikos metų Kalumų dukterys išvyko dirbti į 
Derį ir Bengorą. Trejetas jaunesniųjų buvo patalpintos į prieglaudą. 
Dauguma heiveniečių džiaugėsi, kad Kalumų šeima buvo išsklaidyta. 
Tenai, Keteros kelio gale, jie trešėjo nelyginant nuodingų šungrybių 
guotas tamsiame rūsyje. Žmonės spėliojo, ką ir kaip padarė Rūta, bet ši 
niekad apie tai nesipasakojo. 

Kalumai buvo ne vieninteliai, kuriuos Rūta Makoslend, žilstanti, pa- 
sitempusi, penkių pėdų ir penkių colių ūgio, sverianti šimtą dvidešimt 
penkis svarus, arba išgrūdo iš miesto, arba ilgiems metams įkalino. Pa- 
vyzdžiui, hipius narkomanus, apsigyvenusius mylią į rytus nuo senojo 
Frenko Gariko sodybos. Tie niekingi, utelėti, atsiprašant, žmogiški sut- 
vėrimai vieną mėnesį atsikraustė ir kitą - išsikraustė, palydėti dailaus 
Rūtos batelio spyrio. Frenko dukterėčia, kuri rašė tąsias knygas, tikriau- 
siai retsykiais patraukdavo kokią žolytę, bent šitaip manė miestiečiai (jų 
nuomone, visi rašytojai turi rūkyti narkotikus, be saiko gerti ar vakarais 
užsiiminėti seksu keistomis pozomis), tačiau jinai jos nepardavinėjo, o 
hipiai už pusmylio nuo jos kaip tik tą darė. 

Paskiau Jorgensonai, tenai palei Milerio Pelkių kelią. Benis Jorgen- 
sonas pasimirė nuo apopleksijos, ir po trejų metų Aiva vėl ištekėjo, tap- 
dama Aiva Heini. Netrukus po to jos septynmetį sūnų ir penkiametę 
dukrelę ėmė namuose persekioti visokios nelaimės. Berniukas parkrito, 
lipdamas iš vonios; mergaitė nusidegino ranką į viryklę. Paskiau ber- 
niukas paslydo ant drėgnų virtuvės grindų ir susilaužė ranką, o mergai- 
tė užlipo ant grėblio, pusiau pridengto nukritusių lapų, ir jo kotas tvojo 
jai tiesiai į kaktą. Paskutinė, bet anaiptol ne mažiausia bėda - berniukas 
suklupo ant rūsio laiptų, eidamas atsinešti malkų ir susilaužė kiaušą. 
Kurį laiką atrodė, jog jis neištemps. Tikrai, ištisa nelaimių virtinė. 

Rūta nusprendė, kad nelaimių pas Heinius jau gana. 

Jinai išvažiavo savo senuoju “Dodžu Dartu“ ir aptiko Elmerį Heinį 
sėdintį priebutyje, geriantį kvortą “Miller Lite“, krapštantį nosį ir skai- 
tinėjantį žurnalą “Soldier of Fortune". Elmeriui Heiniui Rūta davė sup- 
rasti, kad kaip tik jis buvo Aivos namuose nelaimė, ypač Betei ir Ričar- 
dui Jorgensonams. Pasakė jam pastebėjusi, kad kai kurie patėviai esti 
labai didelė nelaimė savo povaikiams. Pasakė mananti, kad jų laimė ga- 
li pasitaisyti, jeigu Elmeris Heinis apleis miestą. Labai greitai. Iki savai- 
tės pabaigos. 

- Negąsdink manęs, - ramiai atkirto Elmeris Heinis. - Dabar č čia ma- 
no namai. Verčiau iš jų pasitrauktum, kol pliauska nesuknežinau tau 
galvos, priekabi kale. 

- Pagalvokite apie tai, - šypsodamasi pasakė Rūta. | 

Kaip tik tuo metu prie pašto dėžutės sustabdė savo automobilį Džo 
Polsonas. Jis viską girdėjo - Elmerio Heinio tonas buvo kiek pakeltas, 
o Džo klausa nesiskundė. Iš to, kaip vėliau tą dieną Džo tai papasakojo 
“Heiveno užkandinėje", aiškėjo, kad jis rūšiavo korespondenciją, o tuo- 
du visąlaik ginčijosi, ir jam, regis, niekaip nesisekė surūšiuoti, kol ne- 
sibaigė tasai pokalbis. 

- Tad iš kur tu žinai, kad jinai šypsojosi? - paklausė Eltas Bar- 
keris. 

- Girdėjau iš jos balso, - atsakė Džo. 

Vėliau tą pačią dieną Rūta nuvažiavo į Derio policijos būstinę ir pa- 
sikalbėjo su Batču Monstru Daganu. Šešių pėdų ir aštuonių colių augu- 
mo Monstras buvo stambiausias Naujosios Anglijos kopas. Dėl Ralfo 
našlės Monstras būtų padaręs viską, išskyrus žmogžudystę (o galbūt ir 
ją). 

Po dviejų dienų juodu vėl apsilankė pas Heinius. Monstras turėjo 
išeiginę ir vilkėjo civiliniais drabužiais. Aiva Heini buvo darbe, Betė - 
mokykloje, Ričardas, be abejo, - vis dar ligoninėje. Elmeris Heinis, vis 
dar bedarbis, sėdėjo priebutyje su kvorta “Miller Lite" vienoje rankoje 
ir naujausiu “Hot Talk? numeriu - kitoje. Rūta ir Monstras Daganas vie- 
šėjo pas jį kokią valandą. Per šią valandą Elmerį Heinį ištiko nepapras- 
ta nelaimė. Tie, kurie jį matė tąvakar paliekant miestą, sakė, jog atrodė 
lyg pervažiuotas bulviakase, bet vienintelis, kuris išdrįso paklausti, kas 
nutiko, buvo patsai senasis Džonas Harlis. 

- Na, prisiekiu, - nusišypsojo Rūta, - tai buvo šlykščiausias dalykas, 
kokį kada nors mačiau. Kol mes bandėme įtikinti jį, kad jo povaikiai 
gyventų laimingesni, jeigu jis išvyktų, vyriokas nusprendė norįs nusip- 
rausti po dušu. Kaip tik tada, kai su juo kalbėjomės! Ir, žinote, jis įkrito 
į vonią! Paskiau nusidegino ranką į krosnį ir traukdamasis nuo jos pas- 
lydo ant linoleumo! Paskiau jis nusprendė norįs kvėptelėti gryno oro, 
išėjo laukan ir užmynė ant to paties grėblio, ant kurio prieš du mėnesius 
buvo užlipus Betė Jorgenson, ir kaip tik tada nusprendė, jog jam reikė- 
tų susikrauti daiktus ir išvykti. Manau, kad teisingai pasielgė, vargšelis. 
Kur nors vienas jis gyvens laimingesnis. 


Ji iš tiesų buvo žmogus, kurį labiausiai galėtum pavadinti miesto šir- 
dimi, ir, matyt, dėl to pirmoji pajuto permainą. 

Tai prasidėjo galvos skausmais ir blogais sapnais. 

Galvos skausmai atsirado liepą. Kartais buvo tokie silpni, jog ji veik 
jų nejuto. Paskiau be perspėjimo jie peraugo į aštrius, tvinkčiojančius 
dūrius kaktoje. Liepos 4-osios naktį jie buvo tokie stiprūs, jog ji pas- 
kambino Kristinai Makyn, su kuria planavo nuvažiuoti į Bengorą pasi- 
žiūrėti fejerverkų, ir atsiprašė nuo kelionės. 

Tą vakarą jinai atsigulė, kai lauke dangus bolavo, bet kol galop su- 
gebėjo užmigti, visiškai sutemo. Spėjo, jog veikiausiai jai miegą blaš- 

ko karštis ir tvanka - šiąnakat visoje Naujojoje Anglijoje jie neduos 
žmonėms miegoti, mąstė ji, ir jau ne pirma naktis tokia. Kiek siekė jos 
atmintis, tai viena tykiausių ir karščiausių vasarų. | 

Ji sapnavo fejerverkus. 

Tačiau tie fejerverkai buvo ne raudoni, balti ir ryškiai oranžiniai, o 
visi dulsvi ir baugiai žali. Sproginėjo danguje šviesių žvaigždžių pliūps- 
niais... tačiau užuot užgesę, tos nelyginant j jūrų žvaigždės liejosi drau- 
gėn į didžiulius skaudulius. 

Apsidairiusi aplink, ji pamatė žmones, su kuriais gyveno visą savo 
gyvenimą - Harlius ir Krenšou, Braunus ir Daplisius, Andersonus ir 
Klarendonus, žvelgiančius į dangų, jų veidai buvo liguistos žaltvykslių 
spalvos, stovėjo jie priešais paštą, vaistinę, senienų krautuvėlę, “Heive- 
no užkandinę"', “Šiaurės nacionalinį banką"; stovėjo priešais mokyklą ir 
“Shell!"" degalinę, žalios ugnies pripildytomis akimis, kvailai pražioto- 
mis burnomis. 

Iš jų krito dantys. 

Džastinas Hardas pasisuko į ją ir išsišiepė, ištermpdamas lūpas ir ap- 
nuogindamas tuščias, rausvas dantenas. Keistoje josios sapno šviesoje 
seilės, drėkinančios tas dantenas, atrodė nelyginant snargliai. 

- Geros sveikatėlės, - sušveplavo Džastinas, ir ji pagalvojo: “Dink iš 
čia! Jie visi turi tučtuojau dingti iš čia! Jeigu to nepadarys, numirs taip 
pat kaip ir Ralfas!" 

Dabar Džastinas ėjo jos link, ir su augančiu siaubu jinai išvydo, kad 
jo veidas traukiasi ir keičiasi - tampa apvaliu, dygsniuoto veido Kvan- 
kiu, jos lėle-kaliause. Persigandusi ji vėl apsidairė aplinkui ir išvydo vi- 
sus juos tampant lėlėmis. Meibelė Nois pasisuko ir įsistebeilijo į ją sa- 
vo mėlynomis akimis, tokiomis pat suktomis ir gobšomis kaip visados, 
bet jos lūpos buvo papūstos į Kupidono lanką primenančią kiniškos lė- 
lės šypseną. 

- Tominokeliai, - sušvepleno Meibelė melodingu, aidžiu balsu, ir 
Rūta aiktelėjusi pabudo išplėstomis patamsyje akimis. 

Galvos skausmas buvo praėjęs, bent šiuo metu. Iš sapno iškart ji pe- 
rėjo į nemigą pagalvodama: “Rūta, privalai tuoj pat išvykti. Negaišk 
netgi laiko daiktams susikrauti - tik užsimesk kokius nors drabužius, 
sėsk į “Dartą" ir VAŽIUOK!" 

Bet ji negalėjo taip pasielgti. 

Todėl vėl atsigulė. Ilgai prasikankinusi atmerktomis akimis, galop 
užmigo. 

Kai atėjo pranešimas, jog dega Polsonų namai, Heiveno savanorių 
ugniagesių komanda išvažiavo... bet jie veikė stebėtinai lėtai. Rūta atsi- 
rado tenai dešimt minučių anksčiau, nei pasirodė pirma gaisrinė cister- 
na su vandeniu. Būtų nurovus Dikui Elisonui galvą, kai tasai galiausiai 
pasirodė, bet ji jau žinojo, kad abu Polsonai negyvi... ir, žinoma, Dikas 
Elisonas irgi tai žinojo. Štai kodėl jis ir nesistengė paskubėti, bet nuo to 
Rūtai buvo nė kiek ne lengviau. Visiškai atvirkščiai. 

Kad ir tasai Žinojimas. Kas tatai iš esmės buvo? 

Rūta nesuprato, kas būtent. | 

Netgi suvokti patį žinojimo faktą buvo veik neįmanoma. Tą dieną, 
kai sudegė Polsonų namas, Rūta sumojo jau žinanti dalykus, kurių ne- 
turėjo teisės Žinoti dar savaitę ir daugiau. Tačiau tai atrodė taip natūra- 
lu! Atėjo jai be trimitų ir varpų gausmo. Žinojimas buvo tokia pat jos 
dalis - ir dabar kiekvieno Heiveno gyventojo - kaip jos širdies tvinks- 
niai. Nebegalvojo apie tai daugiau nei apie savo širdies plakimą, tyliai 
ir pastoviai stuksenantį ausyse. 

Bet vis dėlto ji privalanti apie tai galvoti, ar ne? Kadangi tai keitė 
Heiveną... ir keitė jį ne į gerąją pusę. 

Kelios dienos iki dingstant Deividui Braunui Rūta su slogia, augan- 
čia baime ėmė suvokti, kad miestas jos šalinasi. Nė vienas jai įkandin 
nenusispjaudavo, kai rytais žingsniuodavo iš savo namų kontoron, kuri 
buvo rotušėje... nė vienas nepaleisdavo akmens... jų mintyse ji jautė dar 
daug ankstesnio prielankumo... bet žinojo, kad žmonės atsisuka, paly- 
dėdami ją žvilgsniu. Eidavo ji aukštai iškelta galva, ramiu veidu, lyg 
smilkinių jai netvinkčiotų ir neskeltų tartum sugedusio danties, lyg ne- 
būtų praleidusi praeitos nakties (ir užpraeitos, ir dar ankstesnės ir...) 
blaškydamasi ir vartydamasi lovoje, nugrimzdama į baisius, menkai 
teprisimenamus sapnus ir paskiau iš jų išsiropšdama. 

Jie stebėjo ją... stebėjo ir laukė... 

Ko? 

Betgi ji žinojo: laukė jos “tapsmo"". 


Per savaitę tarp gaisro pas Polsonus ir Hilio ANTROJO DIDŽIO 
MAGIJOS SEANSO reikalai Rūtai ėmė klostytis prastai. 

Tarkime, korespondencija. Tai viena. 

Ji tebegaudavo sąskaitas, cirkuliarus ir katalogus, bet visai neateida- 
vo laiškų. Jokios asmeninės korespondencijos. Po trijų tokių dienų ji 
užėjo į paštą. Nensė Vos stovėjo už kontoros kaip kvaišė ir dėbsojo į ją 
bereikšmėmis akimis. Kai Rūta baigė kalbėti, jai pasirodė, lyg iš tiesų 
justų ant savęs tosios Vos moteriškės žvilgsnio svorį. Pojūtis toks, tar- 
tum du dulkėti akmenukai slėgtų jai veidą. 

Tyloje girdėjo, kaip kontoroje kažkas dūzgia i ir krebžda lyg voras: 
Nenutuokė, kas tai 

(nebent rūšiuoja jai laiškus) 

galėtų būti, tačiau tas garsas jai nepatiko. Ir jai nepatiko būti čia su 
ta moterimi, nes ji miegojo su Džo Polsonu ir nekentė Bekos, ir.. 
“Lauke karšta. Čia dar karščiau. Rūta juto kūną išmušant prakaitu. 

- Jums reikia užpildyti nusiskundimų dėl korespondencijos blanką, 
- pasakė Nensė Vos lėtu, bespalviu balsu. Pastūmė per kontoros barje- 
rą kortelę. - Štai čia, Rūta, - jos lūpos išsitempė į bedžiugę šypseną. 

Rūta pamatė, kad moteriai trūksta pusės dantų. 

O užjų tyloje vis: krekš-krekš, krikš-krekš, krekš-krekš, krikš-krekš. 

Rūta pradėjo pildyti blanką. Prakaitas tamsiomis dėmėmis išplito 
apie jos suknelės pažastis. Lauke saulė tvoskė į automobilių parkavimo 
aikštelę prie pašto. Pavėsy, ko gero, daugiau nei trisdešimt laipsnių ir nė 
vėjelio dvelksmo - Rūta žinojo, kad asfaltas toje aikštelėje bus toks 
minkštas, jog panorėjus galėtum atlupti jį pirštais ir imti kramsnoti... 

Išdėstykite savo problemos pobūdį, buvo siūloma blanke. 

“Aš kraustaus iš proto, - pagalvojo ji, - štai kokia mano problema. Ir 
dar: pirmąsyk po trejų metų pertraukos man vėl prasidėjo mėnesinės". 

Tvirta ranka ji pradėjo rašyti, kad savaitę negaunanti pirmosios ka- 
tegorijos laiškų ir todėl norinti, jog šitai būtų išsiaiškinta. 

Krekš-krekš, krikš-krekš. 

- Kas čia per garsas? - paklausė ji, nepakeldama akių nuo blanko. 
Bijojo jas pakelti. 

 - Korespondencijos rūšiavimo įtaisas, - burbtelėjo Nensė. - Aš jį su- 
galvojau, - jinai stabtelėjo. - Bet jūs apie tai žinot, Rūta? 

- Iš kur galėčiau žinoti apie tokį dalyką, jeigu jūs man nepasakytu- 
mėt? - paklausė Rūta iš paskutiniųjų stengdamasi, kad balsas nuskam- 
bėtų maloniai. Plunksna, kuria rašė, sudrebėjo, ir jinai ištepliojb blanką 
- tačiau tai nebuvo svarbu; korespondencija jai neateidavo, nes Nensė 
Vos ją išmesdavo. Tatai irgi buvo dalis jos žinojimo. Bet Rūta buvo 
tvirta: jos veidas išliko giedras ir ramus. Tiesiai susidūrė su Nense aki- 
mis, nors jai kėlė baimę toji dulkių aptraukta, niūri stebeilionė, kėlė bai- 
mę jos svoris. 

“Na, pirmyn, kalbėk, - ragino Rūtos žvilgsnis. - Aš tokių kaip tu ne- 
bijau. Kalbėk... bet jeigu tikiesi, kad aš spruksiu šalin, cypdama it pelė, 
tai pasiruošk netikėtumui". 

Nensės žvilgsnis vinkstelėjo ir nusmigo žemyn. Ji nusisuko. 

- Pašaukit mane, kai užpildysit blanką, - tarė. - Turiu pernelyg daug 
darbo, kad čia stovėčiau ir tuščiai aušinčiau burną. Kai Džo numirė, aš 
ištisai užversta darbu. Štai kodėl tikriausiai jūsų korespondencija 

(NEŠDINKIS IŠ MIESTO, KALE, NEŠDINKIS, KOL MES DAR 
TAU LEIDŽIAME) 

laikų neateina, misis Makoslend. 

- Taip manote? - dabar jai reikėjo antžmogiškų pastangų, kad išlai- 
kytų lengvą ir malonų toną. Pastaroji Nensės mintis sukrėtė ją tartum 
smūgis smakran iš apačios. Suvokė jį taip aiškiai ir ryškiai kaip žaibo 
tvyksnį. Nuleido akis į ausiskundimų blanką ir išvydo didelį Juodą 

(tumorą) 

tiškalą plečiantis juo. Suglamžė popierių ir numetė į Šalį. 

Krikš-krikš-krekš. 

Jai už nugaros atsidarė durys. Atsigręžusi išvydo įeinant Bobę An- 
derson. 

- Sveika, Bobe, - tarė. 

- Sveika, Rūta. 

(išvažiuok ji teisi išsidangink kol tau dar leidžiama prašau tave Rū- 
ta aš mes daugumas iš mūsų neturime tau prikišti nieko blogo) 

- Dirbi prie naujo romano, Bobe? - Rūta dabar vos pajėgė susitvar- 
dyti, kad balsas nedrebėtų. Girdėti svetimas mintis labai nemalonu - tar- 
tum būtum nenormali ir patirtum haliucinacijas. Girdėti tokį dalyką iš 
Bobės Anderson, 

(kol dar tau leidžiama) 

one iš kokių kitų žmonių, iš Bobės Anderson, pačios gi švelniau- 
sios... 

“Nieko tokio negirdėjau, - pagalvojo ji ir karštai, kiek pailsus, įsit- 
vėrė šios minties. - Paprasčiausiai, suklydau". 

Bobė atidarė savo pašto dėžutę ir išsiėmė pluoštą korespondencijos. 
Pažvelgė į ją ir nusišypsojo. Rūta pamatė, kad ji neturi apatinio kairio- 
jo krūminio ir viršutinio dešiniojo iltinio. 

- Verčiau dabar važiuotum, Rūta, - švelniai pasakė ji. - Tiesiog sėsk 
savo mašinon ir važiuok. Ar tu taip nemanai? 

Ir tuomet ji pasijautė tvirta - nepaisant savo baimės ir galvą skelian- 
čio skausmo ji sutvirtėjo. | 

- Nė už ką, - atšovė ji. - Tai mano miestas. Ir jeigu tu Žinai, kas čia 
dedasi, pasakyk ir kitiems tą Žinantiems, kad manęs nevarytų. Turiu už 

Heiveno ribų draugų, kurie mane rimtai išklausys, nors ir kaip beprotiš- 
kai skambėtų mano žodžiai. Išklausys vardan mano velionio vyro, jei- 
gu ne dėl manęs pačios. O tu, tu turėtum gėdytis. Juk tai ir tavo mies- 
tas. Šiaip ar taip, buvo tavo. | 

Mirksnį jai pasirodė, kad Bobė sutriko ir šiek tiek susigėdo. Paskiau 
ji giedrai nusišypsojo, ir toje mergaitiškoje, švarpliadantėje šypsenoje 
buvo kažkas tokio, kas išgąsdino Rūtą labiau nei visa kita. Veikiau tai 
buvo žuvies vypsnys nei žmogaus šypsena. Tosios moters akyse ji ma- 
tė kažką iš senosios Bobės ir, žinoma, jautė ją savo mintimis... bet ta- 
me vypsnyje nebuvo nieko Bobės. | 

- Kaip nori, Rūta, - pasakė ji. - Visi Heivene tave myli, pati tą žinai. 
Manau kad po savaitės ar dviejų... na, daugiausia po trijų... tu liausies 
kovojus. Aš tik pagalvojau, kad pasiūlysiu tau pasirinkti. Jeigu nuspren- 
di pasilikti, ką gi, puiku. Visai netrukus tau bus... tiesiog smagu. 


24,23 


Užvažiavo pas Kuderį nusipirkti “Tampax'ų". Bet jų tenai neturėjo. 
Neturėjo jokių. Nei “Tampax'ų", nei “Modess'ų", nei “Stayfree" maksi 
ir mini, jokių specialių įklotų arba tamponų. | 

Ranka išvedžiotas užrašas skelbė: NAUJA PARTIJA ATVEŽAMA 
RYTOJ. ATSIPRAŠOME UŽ NEPATOGUMUS. 

Liepos 15-ąją, penktadienį, jai atsirado nesklandumų su kontoros te- 
lefonu. 

Iš ryto ragelyje buvo girdėti tik įkyriai garsus ūžesys, kurį ji ir jos 
pašnekovas turėjo perrėkti. Iki vidudienio prisidėjo kažkoks traškesys. 
Antrą valandą jis tiek sustiprėjo, jog telefonu nebebuvo galima kalbėtis. 

Sugrįžusi namo aptiko, kad čia telefonas apskritai be jokio garso. 
Paprasčiausiai ir visiškai negyvas. Nuėjo kaimynystėn pas Feninus pas- 
kambinti avarinei telefonų tarnybai. Vendė Fenin virtuvėje kepė duoną. 
Minkė vieną tešlos porciją, o jos mikseris maišė kitą. 

Nuvargusi, be jokios nuostabos Rūta pastebėjo, kad šakutė buvo 
įkišta ne į sienos rozetę, bet į kažką, primenantį elektroninį žaidimą su 
nudengtu viršumi. Kol Vendė minkė duoną, jisai skleidė siprų švytė- 
jimą. 

- Žinoma, prašom skambint, - pasakė Vendė. - Juk ž žinai, 

(nešdinkis Rūta nešdinkis iš Heiveno) 

kur jis, tiesa? | 

- Taip, - atsakė ji ir pasuko į holą, paskiau stabtelėjo. - Buvau užsu- 
kus į Kuderio parduotuvę. Man reikėjo higieninių paketėlių, bet jie visi 
pasibaigę. 

- Žinau, - nusišypsojo Vendė, parodydama tris Švarples šypsenoje, 
kuri prieš savaitę buvo be mažiausios spragelės. - Aš paėmiau priešpas- 
kutinę dėželę. Greitai ji baigsis. Mes dar šiek tiek “patapsim" ir to ne- 
bereikės. 

- Nejaugi? - nusistebėjo Rūta. 

- O, taip, - atsakė ir vėl nusigręžė į savo duoną. 

Feninų telefonas veikė kuo puikiausiai. Rūta nė kiek nenustebo. Te- 
lefonistė iš Naujosios Anglijos centrinės pasakė, kad jie tuoj pat išsių- 
sią meistrą. Rūta padėkojo jai, o paskiau išeidama - Vendei Fenin. 

- Prašom, - nusišypsojo Vendė. - Ko tik tau prireiks, Rūta. J uk Ž žinai, 
visi Heivene tave myli. 

Nepaisant karščio, Rūta sudrebėjo. 

Telefono remontininkų brigada atvažiavo ir kažką padarė su kabeliu 
prie Rūtos namų. Paskiau telefoną išbandė. Veikė puikiausiai. Jie išva- 
žiavo, o po valandos telefonas vėl nustojo veikęs. 

Tą vakarą gatvėje pajuto savo smegenyse kylantį balsų šnabždesį - 
mintys, lengvos kaip lapai, sušlamantys nuo spalio vėjo dvelksmo. 

(mūsoji Rūta mes mylim tave visas Heivenas myli) | 

(bet jeigu tu važiuoji tai važiuok arba pasikeisk) 

(jeigu tu pasilieki niekas nenori tau pakenkti Rūta tad išsidangink 
arba pasilik) 

"(taip išsidangink arba pasilik bet atstok nuo mūsų) 

(taip atstok nuo mūsų Rūta nesikišk leisk mums būti leisk mums) 

(būti būti "tapti" taip leisk mums "tapti" leisk mums vieniems 
“tapti "*) | 

Ji pamažu ėjo, o galvoje vis kalė balsai. 

Pažvelgė į “Heiveno užkandinę''. Bičas Džernigenas, virėjas, pildan- 
tis greituosius užsakymus, kilstelėjo jai ranką. Rūta atsakydama irgi pa- 
kėlė savąją. Matė Bičo lūpas sujudant, aiškiai sudarant žodžius Antai ei- 
na ji. Keletas vyriškių prie bufeto atsisuko ir pamojo jai. Rūta išvydo 
tuščias švarples, kur ne taip seniai būta dantų. Ji praėjo pro Kuderio 
parduotuvę. Praėjo pro Jungtinę metodistų bažnyčią. Priekyje dabar bu- 
vo rotušė su keturkampiu plytiniu laikrodžio bokštu. Laikrodžio rodyk- 
lės stovėjo ties 7:15 - 7:15 vasaros vakaro, ir visame Heivene žmonės 
atidarinės šaltą alų ir įjunginės radijus, kad išgirstų Nedo Martino balsą 
ir “Red Sox" maršą. Matė, kaip Bobis Tremeinas ir Stefanė Kolson su- 

sikibę rankomis pamažu žingsniuoja 9-uoju plentu miesto pakraščio pu- 
sėn. Juodu draugavo jau ketverius metus, ir iš tiesų stebėtina, kad Ste- 
fanė dar ne nėščia, pagalvojo Rūta. 

Paprasčiausiai liepos vakaras su besiartinančiomis sutemomis - vis- 
kas normalų. | 

Niekas nebuvo normalu. 

Hilis Braunas ir Bernis Eplgeitas išėjo iš bibliotekos. Hilio jaunes- 
nysis broliukas vilkosi paskui juos nelyginant aitvaro uodega. Paprašė 
jų, kad parodytų jai, kokias pasiėmė knygas, ir berniukai gana noriai at- 
kišo jas. Tiktai mažojo Deivido Brauno akyse ji pamatė dvejojantį su- 
vokimą panikos, kurią ji jautė... ir jautė jo mintyse. Kad jinai jautė jo 
baimę ir nesiėmė jokių žygių, buvo pagrindinė priežastis, kodėl ji sau 
taip smarkiai priekaištavo, kai mažylis po dviejų dienų dingo. Gal kas 
nors kitas būtų pasiteisinęs, gal būtų pasakęs: “Klausyk, aš turėjau pa- 
kankamai savų rūpesčių, jog domėčiausi, kas slegia Deividą Brauną". 
Bet ji buvo ne tokia moteris, kad galėtų nuraminti savo sąžinę panašiais 
garsiais pasiteisinimais. Ji pajautė, jog berniukas apimtas siaubo. Blo- 
giausia, ji pajautė jo susitaikymą su likimu - įsitikinimą, jog jau niekas 
nebegali sustabdyti įvykių, jog jie paprasčiausiai rutuliosis iš anksto 
nustatyta eiga nuo negero iki dar blogesnio. Ir tartum įrodydamas, kad 
buvo teisus - ei, op-lia! - Deividas dingo. Ir Rūta kaip berniuko senelis 
taip pat jautė savo kaltės dalį. 

Prie rotušės ji apsisuko ir nuėjo į namus, išlaikydama malonų veidą, 
nors galvą gręžė skausmas, nors išgąstis vis nedavė ramybės. Mintys 
sukosi, šnarėjo ir vijo viena kitą. 

(mylime tave Rūta) 

(mes galime palaukti Rūta) 

(taip laikas miegoti ir sapnuoti) 

(sapnuoti apie daiktus ir būdus) 

(būdus "tapti" būdus “tapti "') 

Ji įėjo vidun, užsirakino duris ir užlipusi viršun ikniubo veidu į pa- 
galvę. 

Sapnuoti apie būdus kaip "tapti ". ' 

O Dieve, kaip ji troško tiksliai Žinoti, ką tatai reiškia. 

"Jeigu važiuoji tai važiuok jeigu lieki pasikeisk. 

Troško žinoti, nes kad ir ką tatai reiškė, norėjo ji to ar ne, tatai jai 
dėjosi. Kad ir kaip priešinosi, jau irgi buvo “betampanti". 

(taip Rūta taip) | 

(miegok... sapnuok... galvok... “tapk"') 

(taip Rūta taip) 

Tos mintys, šlamančios ir svetimos, persekiojo ją sapne, o paskiau 
susigėrė tamson. Ji gulėjo skersai plačios lovos su visais drabužiais ir 
kietai miegojo. 

Kai pabudo, kūnas buvo sustingęs, tačiau protas - šviesus ir atsiga- 
vęs. Galvos skausmas pradingo kaip dūmai. Jos mėnesinės, tokios keis- 
tai nepadorios ir gėdingos po to, kai jinai jau manė, jog tai baigta vi- 
siems laikams, liovėsi. Pirmąsyk per mažne dvi savaites ji vėl pasijuto 
savimi. Išsimaudys kaip reikiant po šaltu dušu, o paskiau gerai pagal- 
vos, kur čia šuo pakastas. Jeigu būtina pagalba iš šalies - gerai. Jeigu 
teks praleisti keletą savaičių ar keletą dienų su žmonėmis, manančiais, 
jog jai ne visi namie - tegul. Juk visą gyvenimą sau kūrė kuo norma- 
liausio ir patikimo Žmogaus reputaciją. Ir kas iš tokios reputacijos, jei- 
gu nepadės įtikinti žmonių, kad traktuotų tave rimtai, nors kalbi lyg 
kuoktelėjusi? 

Ėmė vilktis nuo savęs per miegą suglamžytą suknelę, ir staiga jos 
pirštai sustingo ant sagų. 

Liežuviu užkliuvo už tuštumos apatinių dantų eilėje - toje vietoje 
maudė bukas, tartum iš tolo smelkiantis skausmas. Jos akys įsmigo į lo- 
vos užtiesalą. Ant jo, ten, kur buvo padėjusi galvą, išvydo naktį iškritū- 
sį dantį. Staiga niekas nebeatrodė taip paprasta - visiškai niekas. 

Rūta pajuto galvos skausmą sugrįžtant. 

Heiveno laukė dar didesnis karštis, - rugpjūtyje bus savaitė, kai tem- 
peratūra kasdien viršys trisdešimt penkių laipsnių atžymą, - bet kol kas 
karščio ir tvankumos nuo liepos dvyliktosios ir devynioliktosios mies- 
telio gyventojams buvo daugiau negu gana, labai dėkui. 

Virš gatvių mirguliavo blanda. Medžių lapai karojo suglebę ir dul- 
kini. Ramiu oru toli sklido garsas; senasis Bobės Anderson sunkveži- 
maitis, dabar perdirbtas į žemkasę, aiškiai buvo girdėti Heiven Vilidže 
mažne per visą tą aštuonių dienų karščio protrūkį. Žmonės žinojo, kad 
tenai, senojo Frenko Gariko sodyboje, dedasi kažkas svarbaus - svar- 
baus visam miestukui, bet nė vienas garsiai apie tai nekalbėjo, kaip ne- 
kalbėjo ir apie tai, jog Džastiną Hardą, artimiausią Bobės kaimyną, tas 
dalykas visai išvarė iš proto. Džastinas meistravo prietaisus, - tai buvo 
jo “tapsmo" dalis, - bet kadangi jis išprotėjo, kai kurie iš jo padirbtųjų 
daiktų kėlė potencialų pavojų. Vienas iš tokių - tai prietaisas, siunčian- 
tis į žemės plutą harmoningas bangas - bangas, galinčias sukelti žemės 

drebėjimą, pakankamai stiprų, kad valstija skiltų pusiau ir jos rytinė da- 
lis nuslystų Atlanto vandenynan. 

Džastinas sukonstravo šią harmoningų bangų mašiną, "kad išvarytų 
tuos prakeiktus triušius ir švilpikus iš sdvo urvų. Jie rijo visas jo salo- 
tas, velniai rautų. “Aš iškrėsiu tas mažąsias išperas iš ten", - galvojo jis. 

Vieną dieną Bičas Džeringenas nuėjo pas Džastiną, kai tasai už na- 
mų vakariniame lauke užarinėjo pasėlius (tądien, gausiai prakaituoda- 
mas, iš rūpesčio, kad išsaugotų tris lysves salotų, nuolat prašieptomis 
lūpomis, užarė dvylika akrų kukurūzų) ir išardė prietaisą, padarytą iš 
nusiaubtos stereoaparatūros elementų. Sugrįžęs Džastinas aptiks prietai- 
są dingusį ir galbūt pagalvos, kad tai tie prakeiktieji švilpikai ir triušiai 
ištampė jį ir, ko gero, imsis jį meistruoti iš naujo... tokiu atveju Bičas ar 
kas nors kitas vėl jį išmontuos. Arba galbūt, jeigu jiems pasiseks, jis 
imsis kurti ką nors ne tokio pavojingo. 

Saulė kasdien pakildavo į blyškaus porceliano atspalvio dangų ir to- 
dėl atrodydavo kybanti ant pasaulio stogo. Už “Heiveno užkandinės", 
menkame šešėlyje, kurį metė stogo karnizas, sunkiai lekuodami, tiek 
nuleipę nuo karščio, jog nė nesiblusinėjo, vienas prie kito gulėjo šunys. 
Gatvės buvo veik tuščios. Kartais per Heiveną vis kas nors pravažiuo- 
davo pakeliui į Derį ir Bengorą ar atgalios. Nors nelabai daug kas, nes 
važiuoti apmokamuoju plentu buvo gerokai greičiau. 

Tie gi, kurie važiuodavo per Heiveną, pastebėdavo keistą ir netikė- 
tą radijo imlumo pagerėjimą - vienu atveju tai nustebino sunkvežimio 
vairuotoją 9-ajame plente, nes jam pabodo klausytis I-95, ir jis persijun- 
gė į roko stotį, kuri, pasirodė, transliavo iš Čikagos. Dvejetas senukų, 
važiuojančių į Bar Harborą pagavo klasikinės muzikos stotį iš Floridos. 
Toksai slaptingas, aiškus it skambančių prie ausies varpų girdimumas 
pranykdavo, vėl išvažiavus iš Heiveno. 

Kai kurie iš pravažiuojančiųjų patirdavo nemalonesnių pašalinių po- 
veikių: galvos skausmus ir pykinimą, daugiausia - stiprų pykinimą. Tai 
dažniausia buvo suverčiama nuo karščio sugedusiam kelionės maistui. 

Mažam berniukui iš Kvebeko, keliaujančiam su tėvais į Old Orčard 
Byčą, per tas dešimt minučių, kurias užtruko jų autofurgonui nuvažiuoti 
nuo vieno Heiveno galo iki kito, iškrito keturi pieniniai dantys. Berniu- 
ko motina prancūziškai prisiekinėjo, kad per savo gyvenimą nebuvo re- 
gėjusi ko nors panašaus. Tanakt Old Ričard Byče jųos pasigavo dantų 
fėja (ir tik vienas iš jų buvo klibantis, pareiškė berniuko motina). 

Vienas matematikas iš Masačūsetso technologijos instituto, keliau- 
jantis į dvidienę Meino universiteto konferenciją pusiauloginių skaičių 
klausimais, staiga susivokė beapčiuopiąs visiškai naują požiūrį į mate- 

matiką ir matematikos filosofiją. Veidas ūmai jam nupilko, prakaito iš- 
pilta oda atšalo, kai jis visiškai aiškiai sumojo, kad tokia koncepcija ga- 
lima greitai įrodyti, kad kiekvienas lyginis skaičius virš dviejų yra dvie- 
jų pirminių skaičių suma; kaip tą koncepciją būtų galima panaudoti 
perskirstant į tris dalis kampą; kaip ją būtų galima... | 

Jis nuvažiavo šalikelėn, išsiropštė iš automobilio ir išvėmė į griovį. 
Stovėjo drebėdamas, linkstančiais keliais pasviręs virš vėmalų (su ku- 
riais iškrito ir vienas iš jo iltinių, nors tuo metu jis buvo pernelyg susi- 
jaudinęs, kad pajustų jį pametęs), ir jam tiesiog niežėte niežėjo pirštai 
sugriebti kreidą ir išmarginti rašomąją lentą sinusais ir kosinusais. No- 
belio premijos vizijos raibuliavo jo perkaitusiose smegenyse. Puolė at- 
gal į mašiną ir vėlei leidosi Oregono linkui, spausdamas iš savo surūdi- 
jusio “Subaru"' iki aštuoniasdešimties mylių per valandą. Bet kai pasie- 
kė Hempdeną, šlovingieji vaizdiniai nublanko, o kai atsidūrė Orone, iš 
"jų teliko silpnas mirgesys. Jisai spėjo tai buvus laikiną karščio smūgį. 
Tiktai vėmulys buvo realybė - užuodė jį ant savo drabužių. Pirmąją 
konferencijos dieną jis buvo išblyškęs ir tylus, mažai tepasisakydavo, 
gedėjo savosios nuostabios, efemeriškos vizijos. | 

Tai taip pat buvo rytas, kai Meibelė Nois tapo niekuo, knebinėdama- 
si savo krautuvėlės rūsio patalpose. Būtų neteisinga pasakyti, kad ji “žu 
vo dėl nelaimingo atsitikimo" ar “mirė per neapsižiūrėjimą". Nė viena 
iš tų frazių tiksliai nepaaiškina, kas jai atsitiko. Meibelė nepaleido sau 
kulkos į galvą, valydama ginklą, nei neįkišo piršto į elektros rozetę; pa- 
prasčiausiai jos molekulės suslūgo, ir akies mirksniu ji liovėsi egzista- 
vusi. Įvyko tai greitai ir visiškai švariai. Blykstelėjo mėlyna šviesa, ir 
ji išnyko. Neliko nieko, tik smilkstanti liemenėlės petnešėlė ir daikčiu- 
kas, primenantis sidabro poliruoklį. Iš tiesų tokia ir buvo numatyta šio 
daikčiuko paskirtis. Meibelė tikėjosi, kad jis purviną, varginantį darbą 
padarys kur kas lengvesnį ir stebėjosi, kodėl anksčiau niekad to nesu- 
galvojo - arba kodėl, dievaži, nėra kur jų nusipirkti, kadangi tą daiktą 
visai lengva padaryti ir tenai tie siauraakiai Korėjoje galėtų gaminti juos 
tonomis. Ačiū Dievui, Korėjos siauraakiai gamina pakankamai daug ki- 
tų daiktų tonomis, nors, matyt, ji turėtų būti paprasčiausiai jiems dėkin- 
ga, kadangi Japonijos siauraakiai veikiausiai tapo pernelyg pasipūtę, 
kad užsiimtų menkais dalykais. Jinai pradėjo suvokti, kiek visokiausių 
daikčiukų ji galėtų padaryti iš susidėvėjusių savo krautuvėlės rakandų. 
Nuostabių daikčiukų. Ji nuolatos pavartydavo katalogus ir buvo apstul- 
binta aptikus, kad tiekos dalykų juose nėra. Dievuliau, pagalvojo ji, re- 
gis, aš greitai praturtėsiu! Vos tik sidabro poliruoklyje kryžmiškai ji su- 
jungė kažkokius laidus, kaip išskydus į elementariąsias daleles išskrie- 
jo Sutemų zonon greičiau nei per 0.0006 nanosekundės. 

Tiesą sakant, niekas Heivene jos labai nepasigedo. 

Miestas išglebęs gulėjo nejudančio oro katilo dugne. Iš miško ir Ga- 
tiko sodybos atskriedavo motorų burzgesys - Bobė ir Gardneris tęsė ka- 
sinėjimus. 

Jei ne tai, visas miestas tartum buvo nugrimzdęs į miegą. 

Rūtos tą popietę neėmė miegas. 

Mąstė apie tuos garsus, atsklindančius iš Bobės Anderson sodybos 
(bent jau apie ją negalvojo kaip apie senojo Gariko fermą) ir apie pačią 
Bobę Anderson. 

Dabar mieste buvo bendras žinojimo šaltinis, minčių tvenkinys, ku- 
riuo naudojosi visi. Prieš mėnesį toksai vaizdinys Rūtai būtų pasirodęs 
beprotiškas. Šiuo metu jis buvo nenuneigiamas. Kaip ir vis stiprėjantys 
šnabždantys balsai Žinojimas tvyrojo tenai. 

Dalį jo sudarė suvokimas, jog visa tai pradėjo Bobė. 

Kad ir netyčia, bet ji viską išjudino. Dabar ji ir jos draugužis (tasai 
draugužis Rūtai buvo visiškai nepažįstamas; žinojo apie jį tik todėl, kad 
matė sėdintį vakarais priebutyje su Bobe) dirbo po dvylika-keturiolika 
valandų per dieną, vis blogindami padėtį. Jinai nemanė, kad tasai drau- 
gužis bent kiek suvokė, ką daro. Jis buvo kažkaip nuošaly nuo bendro- 
jo tinklo. 

Kaip jie blogino padėtį? 

Ji nežinojo, netgi nežinojo, ką būtent jie daro. Tai irgi buvo užblo- 
kuota, ir ne tik nuo Rūtos, bet ir nuo visų, gyvenančių Heivene. Su lai- 
ku jie sužinos; jie ne pasieks tą žinojimą, bet taps jam pasirengę - kaip 
visame mieste maždaug tuo pat metu kiekviena moteriškos lyties ypata 
nuo aštuonerių iki šešiasdešimties metų amžiaus liausis menstruavus. 
Tai turėjo kažką bendra su kasimu, tiek tegalėjo pasakyti Rūta. Vieną 
popietę jinai nusnūdo ir susapnavo, kaip Bobė ir jos draugužis iš Tro- 
jos kasa iš žemės didžiulį sidabrinį cilindrą. Vis labiau ir labiau jiems jį 
atidengiant, ji ėmė matyti gerokai mažesnį cilindrą. Šisai plieninis, gal- 
būt dešimties pėdų skersmens ir penkių pėdų aukščio, kyšantis iš to 
daikto nelyginant spenys. Ant to spenio buvo įrėžtas + ženklas, ir kai 
pabudo, Rūta suprato sapnavusi milžinišką žemėse ir uolienose už Bo- 
bės namų palaidotą š šarminę bateriją - bateriją, didesnę nei Frenko Sp- 
riuso karvidė. 

Rūta žinojo - nors ir ką tenai miške Bobė su savo draugužiu atkasi- 
nėjo, tai tikrai nebuvo milžiniškas Įprastas Prailginto Veikimo D-ele- 
mentas. Tiktai... kažkaip jai atrodė, kaip tik tai ten ir buvo. Bobė atra- 

do kažkokį galingą energijos šaltinį ir tapo jo belaisve. Ta pati jėga pod- 
raug galvanizavo ir ėmė nelaisvėn visą miestą. Ir ji visąlaik stiprėjo. 

Sąmonė jai šnabždėjo: “Tu turi tam netrukdyti. Turi stovėti nuošaly 
ir leisti viskam rutuliotis savo vaga. Jie tave mylėjo, Rūta, tikrai. Tu gir- 
di savo galvoje jų balsus - tartum vis stiprėjantis vėjas spaly pakeltų nuo 
žemės nukritusius lapus, bet ne vien blaškydamas juos 1r leisdamas vėl 
nukristi, bet pagaudamas į sūkurį; tu girdi jų mintis, ir nors kartais jos 
skamba padrikai ir neaiškiai, nemanau, kad jos meluotų. Ir kai tie ky- 
lantys balsai sako, kad tave jie mylėjo, vis dar myli, tai tiesa. Bet jeigu 
tu kišies į tai, kas čia dedasi, manau, jie tave nužudys, Rūta. Ne Bobės 
draugužį - jo kažkaip tai neliečia. Jis negirdi balsų. Jis “netampa". Ne- 
bent tampa nusigėrusiu. Kaip tik tai sako Bobės balsas: “Gardas tampa 
girtut girtutėlis". Bet dėl visų kitų... jeigu tu kišies į jų reikalus... jie ta- 
ve nužudys, Rūta. Švelniai. Su meile. Tad paprasčiausiai lik nuošaly. 
Tegul tai atsitinka". 

Bet jeigu ji taip pasielgs, jos miestas bus sunaikintas... ne pakeistas, 
kaip buvo vis keičiamas jo vardas, ne sužalotas, kaip tas saldžialiežuvis 
pamokslininkas jį sužalojo, bet sunaikintas. Ir ji bus sunaikinta kartu su 
juo, nes jau toji jėga graužia josios esybę. Jaučia tai. 

Gerai, tuomet... ką daryti? 

Kol kas - nieko. Visa gali savaime pasitaisyti. O tuo tarpu, ar nėra 
kokio nors būdo, kaip jai apsaugoti savo mintis? 

Ji pradėjo eksperimentuoti su greitakalbėm liežuvio mankštynom: 
šešios žąsys su šešiais žąsyčiais. Betė Biter baisiai bijo bičių. Piteris 
Paiperis prekyvietėj pirko puikių pipirų. Kiek pasipraktikavusi, ji sumo- 
jo, kad sugebės vieną iš tų sakinukų nuolat sukti savo pasąmonėje. Išė- 
jusi miestan, nusipirko pietums maltos mėsos bei dvi šviežias burbuo- 
les kukurūzų ir maloniai šnektelėjo prie kasos su Meidže Tilets ir Dei- 
vu Ratledžu, sėdinčiu savo įprastoje vietoje priešais krautuvę ir lėtai pi- 
"nančiu kėdę senomis, gumbuotomis, artritiškomis rankomis. Tiktai se- 
nasis Deivas neatrodė toksai senas, koksai buvo iki šiolei. Nieko pana- 
šaus. 

Abu jie žvelgė į ją atsargiai, nustebę... sutrikę. 

“Jie mane girdi... bet nelabai gerai. Užslopinu jiems girdimumą! Iš 
tiesų šitai darau!" | 

Ji nežinojo, kiek sėkmingai, - ir nederėjo tuo pernelyg pasikliauti, - 
tačiau tatai veikė. Tatai nereiškė, kad jie negalėtų skaityti jos minčių, 
jeigu keletas jų susijungę nukreiptų savo pastangas į jos smegenis. Jau- 
tė, kad šitai galėtų būti įmanoma. Bet jau tatai buvo šis tas, atsirado 
bent vienas šiaudas, už kurio griebtis. 

Tąnakt, šeštadienį, ji nusprendė lauksianti iki antradienio vidurio - 
apytikriai šešiasdešimt valandų. Jei padėtis vis blogės, ji nuvyks į vals- 
tijos policijos būstinę Deryje, susiras keletą savo vyro senų bičiulių - 
pradžiai Monstrą Daganą - ir pasakys jiems, kas dedasi valstijos gilu- 
moje, kokias keturiasdešimtį mylių nuo jų 9-uoju plentu. 

Gal šis planas ir ne iš geriausiųjų, bet jo turėtų pakakti. 

Rūta Makoslend užmigo. 

Ir sapnavo baterijas žemėje. 


RŪTA MAKOSLEND, 
PABAIGA 


Dingus Deividui Braunui, Rūtos planas jau nebetiko. Kai Deividas 
dingo, ji suprato negalėsianti palikti miesto. Kadangi Deividas išnyko, ir jie 
visi žinojo... bet jie taipgi žinojo, kad Deividas kažkaip vis dar Heivene. 

Visados tapsmo metu ateina laikas, kurį būtų galima pavadinti “ne- 
tiesos šokiu". Heivenui šis laikas prasidėjo dingus Deividui Braunui ir 
toliau rutuliojosi per sekusias paieškas. 

Kai suskambo telefonas, Rūta ką tik buvo atsisėdus klausytis vieti- 
nių Žinių. 

Merės Braun balsas skambėjo isteriškai, vos jį galėjo suprasti. 

- Nusiramink, Mere, - pasakė Rūta ir pagalvojo: kaip gerai, kad sus- 
pėjo pavakarieniauti. Kurį laiką galbūt negalės pavalgyti. Iš pradžių jai 
pavyko išpešti iš Merės vienintelį aiškų faktą, kad jos berniuką Deivi- 
dą ištiko kažkokia bėda - bėda, kuri prasidėjo užpakaliniame kieme per 
magijos seansą, ir Hilis puolė isterijon... 

- Duokš Brajantą, - pasakė Rūta. | 

- Bet tu atvažiuosi, tiesa? - sušniurkščiojo Merė. - Prašau tavęs, Rū- 
ta, kol nesutemo. Mes dar galime jį surasti, aš žinau, galime. 

- Žinoma, atvažiuosiu, - - patvirtino Rūta. - Dabar duokš Brajantą. 

Brajantas buvo pritrenktas, bet sugebėjo pateikti aiškesnį vaizdą to, 
kas nutiko. Tai skambėjo kaip beprotybė, bet ar kas nors dar galėjo šio- 
mis dienomis Heivene stebinti? Po magijos seanso žiūrovai pamažu iš- 
siskirstė, palikdami Hilį ir Deividą viską sutvarkyti. Ir štai dabar Deivi- 

das išnykęs. Hilis nualpo ir nieko nebeprisimena, kas tą popietę nutiko. 
Viena, ką jis tikrai žino - kad turės atiduoti Deiviui visus savo kareivu- 
kus, kai vėl jį išvys. Bet neprisimena kodėl. 
- Verčiau kaip galima greičiau atvažiuotum, - paprašė Brajantas. 
Išėjus laukan, prieš pasukdama prie savojo “Darto", ji stabtelėjo ir 
pažvelgė su tikra neapykanta į Heiven Vilidžo Pagrindinę gatvę. “Ką 
dabar jūs padarėt? - pagalvojo ji. - Velniai jus rautų, ką padarėt? 


Iki visai sutemstant liko dvi valandos, ir Rūta negaišo laiko. Paėmė 
Brajantą, Ivą Hilmaną, Džoną Goldeną tiesiog nuo kelio, o Henrį Epl- 
geitą, Bernio tėvą, - iš Braunų užpakalinio kiemo. Merė irgi norėjo pri- 
sijungti prie paieškos grupės, bet Rūta įkalbėjo j ją pasilikti su Hiliu. To- 
kios būklės Merė labiau trukdytų nei padėtų. Žinoma, jie-jau ieškojo, 
bet šitai darė nesusikaupę, pusprotiškai. Galop, kai berniuko tėvai nusp- 
rendė, jog Deividas veikiausia bus nuklydęs per kelią į mišką, jie, tiesą 
sakant, visai liovėsi ieškoję, nors ir toliau netikslingai sukinėjosi aplinkui. 

Rūta kai ką suprato iš jų žodžių, kai ką - iš keistai pasimetusios, 
keistai persigandusios jų išvaizdos, o daugiausia - iš to, kas dėjosi jų 
protuose. 

Dvejopuose protuose - žmogiškuosiuose ir svetimuosiuose. Visad 
pasiekiamas taškas, kuriame tapsmas gali išsigimti į beprotybę - šizof- 
renišką beprotybę, kai patiriantys poveikį protai bando atsispirti sveti- 
mam grupiniam protui, pamažu juos apjungiančiam... ir paskui užtem- 
dančiam. Tai metas, kai privalu su tuo sutikti. Taigi tai ir netiesos šokio 
metas. 

Galbūt Meibelė Nois būtų jį pradėjusi, bet nebuvo tiek mylima, kad 
priverstų žmones šokti. O Hilmanus ir Braunus mylėjo. Savo šaknimis 
jie siekė gilią Heiveno istoriją ir buvo labai mylimi bei gerbiami. 

"Ir, žinoma, Deividas Braunas buvo tik mažutėlis berniukas. 

Žmogiškųjų protų tinklas, galėtum pasakyti “Rūtos protas“, kalbėjo: 
“Jis galėjo nuklysti kur nors į aukštą žolę lauke už Braunų namų ir už- 
migti. Panašiau, nei Merės įsitikinimas, kad jis nuėjo į mišką - tokiu at- 
vejų būtų turėjęs perkirsti kelią, o jis buvo paklusnus berniukas. Abu - 
ir Merė, ir Brajantas - taip tvirtina. O dar svarbiau - ir visi kiti. Jam vis 
buvo kartojama ir kartojama, kad niekad neitų per kelią be suaugusių- 
jų, tad miškas - maža tikimybė". 

- Mes apieškosim pievutę ir lauką už namų dalelę po dalelės, - pa- 
sakė Rūta. - Ir ne šiaip sau vaikštinėsime, o žiūrėsime. 

- Bet jeigu mes jo nerasime? - Brajanto akys buvo išsigandusios ir 1 
maldaujančios. - Jeigu mes jo nerasime, Rūta? 

Iš tiesų, jai neprireikė jam atsakyti, užteko tik pagalvoti. Jeigu jie 
greitai neaptiks Deivido, jai teks pradėti visur skambinėti. Bus suorga- 
nizuota kur kas didesnė paieškos grupė - vyrai su prožektoriais ir me- 
džioklės ragais šukuos mišką. Jeigu iki ryto Deividas nebus surastas, 
tuomet ji paskambins į Jūnitį Orvelui Devidsonui ir paprašys jį atsivež- 
ti savo pėdsekius šunis. Daugelis buvo pratę prie tokios procedūros. 
Mokėjo ieškoti ir daugelis jų dalyvaudavo paieškų grupėse; medžioklės 
sezono metu tai neretai pasitaikydavo, kai miškai būdavo pilni atvykė- 
lių iš kitų valstijų su stambaus kalibro šautuvais ir oranžinės spalvos 
flaneliniais “L. L. Bean" firmos draiskalais. Paprastai pasiklydėliai bū- 
davo surandami gyvi, tik šiek tiek nudeginti saulės ir gerokai išsigandę. 

Bet kartais surasdavo juos negyvus. 

O kartais visai jų nesurasdavo. 

Jie nesuras Deivido Brauno, ji žinojo tai dar prieš prasidedant paieš- 
kai. Atvykus Rūtai, jų protai apsijungė į tinklą. Tatai įvyko instinkty- 
viai, nevalingai tartum akies mirksnis. Ieškodami Deivido, jie sujungė 
savo protus. Jų protų balsai susiliejo į tokį galingą chorą, jog jeigu Dei- 
vidas būtų kur nors buvęs septyniasdešimties mylių spinduliu aplinkui, 
būtų prisispaudęs rankas prie galvos ir klykęs iš skausmo, Ir iš penkis 
kartus didesnio nuotolio būtų juos girdėjęs ir žinojęs, kad yra ieškomas. 

Ne, Deividas Braunas nepasiklydo. Paprasčiausiai jis buvo... ne čia. 

Paieškos, kurioms jie rengėsi, buvo absoliučiai nereikalingos. 

Bet kadangi tai žinojo tik tominokerio protas ir kadangi jie tebegal- 
vojo apie save kaip apie “žmogiškąsias būtybes“, todėl pradėjo netiesos 
šokį. 

Tapsmas pareikalaus daug melo. 

Ir šis, tasai, kurį jie sau kartojo, tasai, kuriuo tvirtino esą iš tiesų to- 
kie patys kaip visados, buvo didžiausias melas iš visų. 

Jie visi tai žinojo. Netgi Rūta Makoslend. 

Iki pusės devynių, kai prieblanda tiek sutirštėjo, jog mažai tesiskyrė 
nuo nakties, dalyvaujančiųjų paieškose skaičius išaugo nuo penkių iki 
tuzino. Naujiena plito greitai - šiek tiek per greitai, kad tai būtų norma- 
lu. Jie išnaršė visus kiemus ir laukus Braunų pusėje, pradėdami Hilio 
scena (Rūta pati palindo po ja su galingu prožektoriumi, galvodama, 
kad jeigu Deividas Braunas kur nors arti, tai jis turėtų būti čia kietai 

įmigęs - bet aptiko tik priplotą žolę ir keistą elektros kvapą, privertusį 
ją suraukti nosį) ir išplėsdami paieškas spinduliais į visas puses. 

- Manai, jis miške, Rūta? - paklausė Keisis Treimenas. 

- Tikriausiai, - atsakė ji nuvargus. Galvą jai vėl ėmė skaudėti. Dei- 
vidas buvo miške 

(ne čia) 

tiek pat, kiek ir Jungtinių Valstijų Prezidentas. Šiaip ar taip, jos pa- 
sąmonėje liežuvio mankštynos nepaliaujamai vijo vienos kitą nelygi- 
nant voverės, bėgančios besisukančiu ratu. 

Sutemos buvo dar ne tokios tirštos, jog ji nepastebėtų Brajanto 
Brauno užsidengiant ranka veidą ir nusigręžiant nuo kitų. Mirksnį stojo 
nejauki tyla, kurią galiausiai nutraukė Rūta. 

- Mums reikia daugiau žmonių. 

- Valstijos policininkų, Rūta? - paklausė Keisis. 

Rūta matė, kad visi į ją žiūri - ramiais, supratingais veidais. 

(ne Rūta ne) 

(pašaliečių nereikia pašaliečių mes susidorosim) 

"(mes susidorosim su tuo reikalu mums nereikia pašaliečių tuo metu 
kai) | | 

(kai nusiimsim savo seną odą ir įsinersim į naująją tuo metu kai) 

(mes "tapsime ") 

(jeigu jis miške išgirsim kaip mus pašauks) 

(pašauks savo vo protu) 

(mes visi tave mylime bet jokių pašaliečių) 

Tie balsai, pasigirstantys jos mintyse, pasigirstantys ramiose, tvan- 
kiose sutemose: ji apsidairė ir teišvydo tamsius siluetus ir baltus veidus 
- siluetus ir veidus, kurie mirksnį pasirodė vos žmogiški. “Kiek iš jūsų 
dar turi dantis?"* - isteriškai pagalvojo Rūta Makoslend. 

Ji pravėrė burną, manydama, kad tuoj tuoj ims klykti, bet jos balsas 
nuskambėjo - bent jos pačios ausims - normaliai ir natūraliai. Mintyse 
greitakalbės 

(Paika Petsė papylė Betė Biter bijo) 

ėmė vytis viena kitas greičiau negu bet kada anksčiau. 

- Nemanau, kad šiuo metu niums jų prireiktų, Keisi, tiesa? 

Keisis pažvelgė į ją šiek tiek nustebęs: 

- Na, manau, kad tu turi spręsti, Rūta. 

- Gerai, - pasakė ji. - Henri... Džonai... ir jūs kiti. Eikite skambinti. 
Reikia čia penkiasdešimties patyrusių miške vyrų ir moterų pirm nei 
leisimės ieškoti. Kiekvienas, kuris prisistatys pas Braunus, privalo turėti 

prie savęs prožektorių, antraip tenesiartina prie miško. Pradingo mažu- 
tis berniukas, ir mums nereikia, kad dar pasimestų ir suaugęs vyras ar 
moteris. 

Bekalbant balsas jos darėsi vis valdingesnis; drebinanti baimė atslū- 
go. Jie su pagarba žvelgė į ją. 

- Aš paskambinsiu Edliui Makynui ir Dikui Elisonui. Brajantai, vėl 
sugrįžk į namus ir pasakyk Merei, kad užkaistų daug kavos. Mūsų lau- 
kia ilga naktis. 

Jie išsiskirstė į įvairiomis kryptimis; vyrai, kurie turėjo skambinti, pa- 
suko į Eplgeitų namus. Braunų buvo arčiau, bet padėtis pablogėjo, ir 
niekas dabar nenorėjo ten eiti. Ne tuo metu, kai Brajantas sakė savo 
žmonai, kad Rūta Makoslend nusprendė, jog jų keturmetis sūnelis vei- 
kiausia pasiklydo 

(ne čia) 

dideliame miške. 

Rūtą apėmė nuovargis. Būtų norėjus patikėti, jog paprasčiausiai 
kraustosi iš proto; jeigu tuo galėtų patikėti, visa būtų lengviau. 

- Rūta? | 

Ji pakėlė akis. Priešais stovėjo Ivas Hilmanas, reti žili jo plaukai 
plaikstėsi jam apie galvą. Atrodė susirūpinęs ir išsigandęs. 

- Hilis vėl be sąmonės. Jo akys atmerktos, bet... - jis gūžtelėjo pe- 
čiais. 

- Man labai gaila, - pasakė Rūta. 

- Aš vežuosi jį į Derį. Žinoma, Brajantas ir Merė nori pasilikti Čia. 

- O kodėl nepradėjus nuo daktaro Vorviko? 

- Deris atrodo geriau, štai ir viskas, - Ivas nemirksėdamas žvelgė į 
Rūtą. Jo akys buvo seno žmogaus akys - paraudusios, ašarojančios, jų 
melsvis nublankęs mažne iki jokios spalvos. Nublankusios, bet ne kvai- 
los. Ir staiga sukrėsta tokio jaudulio, jog mažne atlošė galvą, Rūta su- 
mojo veik visiškai negalinti skaityti jo minčių! Kad ir kas čia, Heivene, 
dėjosi, jis kaip ir Bobės draugužis liko nepaliestas. Tai vyko aplinkui, ir 
jis tą žinojo - kai ką --bet nebuvo to dalis. “ 

Ji juto, kaip jaudulys pamažėle perauga į pavydą. | 

- Man regis, jam bus geriau ne mieste. O kaip tu manai, Rūtyt? 

- Taip, - lėtai atsakė ji, pagalvodama apie tuos girdimus balsus, pas- 
kutinįsyk pagalvodama, kad Deividas ne čia, ir paskiau galutinai nus- 
tumdama į šalį tą beprotišką mintį. Žinoma, čia. Argi jie visi - ne Žmo- 
nės? Žmonės. Buvo. Bet... 

- Taip, tikriausia. 

- Galėtum važiuoti su mumis, Rūtyt. 

Ji ilgai žvelgė į jį. 


270 


- Ar Hilis ką nors padarė, Ivai? Matau jo vardą tavo galvoje. Dau- 
giau nieko nematau - tik šitai. Mirksintį nelyginant neoninė reklama. 
Jis pažvelgė į ją, atrodo, visai nenustebęs dėl to numanomo prisipa- 
žinimo, kad ji - išmintingoji Rūta Makoslend - ar skaito jo mintis, ar įsi- 
vaizduoja skaitanti. | 

- Galbūt. Elgiasi, lyg būtų padaręs. Šis... šis pusiau nuoalpis, į kurį 
yra nugrimzdęs... jeigu tai tikrai nuoalpis... galėtų būti susijęs su kaž- 
kuo, dėl ko dabar gailisi. Jeigu ir taip, tuomet tai ne jo kaltė, Rūtyt. Kad 
ir kas čia, Heivene, dedasi... kaip tik tas iš tikryjų šitai padarė. 

Trinktelėjo stiklinės durys. Ji pažvelgė Eplgeitų pusėn ir išvydo su- 
grįžtant keletą vyrų. 

Ivas atsisuko pažiūrėti ir vėl pažvelgė į Rūtą: 

- Važiuojam su mumis, Rūta. 

- Ir palikti savo miestą? Ivai, aš negaliu. 

- Gerai. Jeigu Hilis ką nors prisimintų... 

- Susisiek su manimi, - pasakė ji. 

- Jeigu galėsiu, - sumurmėjo Ivas. - Jie tai cali labai apsunkinti, 
Rūtyt. 

- Taip, - sutiko Rūta, - žinau, kad gali. 

 - Jie atvyksta, Rūta, - pasakė Henris Eplgeitas ir nuvėrė Ivą Hilma- 
ną šaltu, vertinančiu žvilgsniu. - Daug gerų žmonių. 

- Puiku, - tarė Rūta. 

Minutėlę Ivas nemirksinčiomis akimis atlaikė Eplgeito žvilgsnį, pas- 
kiau pasišalino. Po valandos ar kiek vėliau, organizuodama ieškotojus 
ir ruošdama juos pirmam reidui, Rūta išvydo Ivo senąjį “Valiantą" at- 
bulom išriedantį įvažiuojamuoju keliuku ir pasukant Bengoro linkui. 
Maža tamsi figūrėlė - Hilis - buvo atremtas ant užpakalinės sėdynės ne- 
lyginant manekenas iš universalinės parduotuvės. | 

“Sėkmės, judviem", - pagalvojo Rūta. Norėjo - be galo norėjo! - būti 
kartu su jais pakeliui iš to karštligiško košmaro. 

Kai senuko automobilis išnyko už pirmos kalvos, Rūta apsidairė ap- 
linkui ir išvydo kokius dvidešimt penkis vyrus ir pustuzinį moterų, kai 
kuriuos šioje, kai kuriuos kitoje kelio pusėje. Stovėjo jie visi nejudėda- 
mi, paprasčiausiai stebėdami 

(su meile) 

ją. Vėl ji pagalvojo, kad jų pavidalai mainosi, kraiposi, tampa než- 
mogiški; jie iš tikrųjų “tampa"', tampa kažkuo, apie ką ji net nedrįsta pa- 
galvoti... kaip ir ji pati. 

- Ko spoksot? - šūktelėjo ji, balsas nuskambėjo pernelyg šaižiai. - 
Na, pirmyn! Pabandykime surasti Deividą Brauną! 

Jie nesurado jo nei tąnakt, nei pirmadienį, tvoskiantį baltu tyliu karš- 
čiu. Bobė Anderson ir jos draugužis irgi įsijungė į paieškas; kasamųjų 
gausmas iš senojo Gariko sodybos kuriam laikui liovėsi. Draugužis 
Gardneris atrodė išblyškęs, nesveikas ir pagiringas. Rūta pirmąkart iš- 
vydusi suabejojo, ar jis ištemps visą dieną. Jeigu tik pastebės požymius, 
kad jis gali iškristi iš ieškotojų grandies ir palikti spragą, dėl kurios jie, 
ko gero, pražiūrėtų pasimetusį berniuką, Rūta tuoj pat jį parsiųstų į Bo- 
bės namus... bet jis laikėsi, kad ir pagiringas. 

O tuo laiku jau ir pati Rūta kone susmuko, veikiama dvigubos įtam- 
pos nuo pastangų surasti Deividą ir atsispirti sėlinantiems į jos smege- 
nis pokyčiams. 

Pirmadienį prieš aušrą ištaikė porą valandų neramaus miego, pas- 
kiau vėl buvo ant kojų, gerdama puodelį po puodelio kavos ir vis dau- 
giau surūkydama cigarečių. Jai nė nekilo mintis pasikviesti pagalbą iš 
šalies. Jeigu tai padarytų, pašaliečiai labai greitai suvoktų, - per kelias 
valandas, pagalvojo ji, - kad Heivenas pakeitė savo pavadinimą į Koš- 
marvilį. Veikiau Heiveno gyvensena, - jeigu galima taip pasakyti, - o ne 
pradingęs berniukas, labai greitai taptų jų dėmesio objektu. Ir tada Dei- 
vidas būtų prarastas amžinai. 

Nors saulė nusileido, bet karštis dar ilgai laikėsi. Kažkur toli grumė- 
jo griaustinis, bet nebuvo jokio vėjelio, nė lašo lietaus. Nuo karščio 
amalavo. Krūmuose, sąvartose ir vešliame pomiškyje zvimbė ir zyzė 
uodai. Šakos treškėjo. Vyrai keikėsi grimzdami į pelkes ir ropšdamiesi 
per medžių sąvartas. Prožektorių šviesos be tikslo kraipėsi į visas puses. 
Jautėsi skubrumas, bet ne susitelkimas; tiesą sakant, iki sekmadienio vi- 
durnakčio pasitaikė keletas kumštynių. Protinis susižinojimas anaiptol 
neugdė Heivene taikos ir harmonijos jausmo; po teisybei, regis, jis vei- 
kė kaip tik atvirkščiai. Rūta kaip įmanydama stengėsi, kad jie nesiliau- 
tų judėję. 

Netrukus po vidurnakčio, - jau turėjo būti anksti paryčiui pirmadie: 
nį, - pasaulis tiesiog nuplaukė nuo jos. Tai atsitiko greitai - kaip didelė, 
iš pažiūros tingi žuvis staiga mosteli uodega ir pradingsta. Pamatė pro- 
žektorių išslystant iš pirštų. Nelyginant stebėtum tai dedantis kino filme. 
Pajuto, kaip karštas prakaitas jai ant skruostų ir kaktos staiga atšąla. 
Nuolat stiprėjantis baisus galvos skausmas, kankinęs ją visą dieną, be 
jokio smelksmo pokštelėjo ir išnyko. Ji tai girdėjo, tarsi jos smegenų gi- 
lumoje būtų buvus įtempta kokia nors styga. Mirksnį tiesiog išvydo nu- 
vingiuojant pilkais savo smegenėlių kanalais ryškiaspalves juostas. Pas- 
kui jos keliai sulinko. Rūta kniūbsčiom nukrito į krūmų tankumyną. 

Įkypoje savo prožektoriaus šviesoje matė ilgus grėsmingus spyglius, bet 
krūme gulėti buvo minkšta kaip ant pūkinės pagalvės. 

Pabandė šauktis pagalbos ir nepajėgė. 

Bet jie vis tiek išgirdo. 

Artinosi žingsniai. Kryžiavosi prožektorių spinduliai. Kažkas 

(Džudė Tarkington) 

atsitrenkė į kažką, 

(Henką Baką) 

ir mirksnį tarp jų plykstelėjo pritvinkęs neapykantos bamis, 

(nesimaišyk po kojom, baidykle) | 

(užvošiu tau tuo prožektorium Bakai dievaži aš tai padarysiu) 

paskiau mintys susitelkė į ją su nuoširdžiu ir neabejotinų 

(mes visi tave mylime Rūta) 

švelnumu - o, betgi tai buvo gniaužiantis švelnumas, nuo ) jo darės 
baugu. Rankos palietė ją, apvertė aukštielninką ir 

(mes visi tave mylime ir padėsime tau "tapti ") 

švelniai pakėlė. 

(Ir aš jus myliu... o dabar prašau surasti jį. Susikoncentruokite į tai, 
susikoncentruokite į Deividą Brauną. Nesikivirčykit, nesiginčykit). 

(mes visi tave mylime Rūta...) 

Ji matė, kad kai kurie iš jų verkė, kaip matė (nors to nenorėjo), kad 
kiti niurzgėjo, pakeldami ir nuleisdami lūpas, paskiau vėl jas pakelda- 
mi - kaip kovai besirengiantys šunys. 


Edas Makynas parvežė ją namo, o Heizelė Makridi paguldė į lovą. 
Ji nugrimzdo į laukinius sujauktus sapnus. Vieną vienintelį, kurį pabu- 
dusi antradienio rytą pajėgė prisiminti - tai Deivido Brauno paveikslą, 
gaudantį paskutinį kvapą bemaž beorėje tuštumoje - jis gulėjo ant juo- 
dos žemės po juodu dangumi, nusagstytu žėrinčiomis žvaigždėmis, - 
ant žemės, kuri buvo kieta, suskirdusi ir įtrūkinėjusi. Matė pliūptelint 
jam iš burnos ir nosies kraują, matė jo akis susprogstant, ir tuo metu ji 
pabudo ir atsisėdo lovoje sunkiai alsuodama. Ji paskambino į rotušę. 
Atsiliepė Heizelė. Beveik visi kiti pajėgūs vyrai ir moterys miške, užsi- 
ėmę paieškomis, pasakė Heizelė. Bet jeigu jie nesuras jo iki rytojaus... 
Heizelė nepabaigė. 

Rūta prisijungė prie paieškų, kurios dabar, antradienį, dešimtą ryto, 
jau buvo pasistūmėjusios dešimt mylių gilyn į mišką. 
Njutas Berindžeris žvilgtelėjęs į ją pasakė: 

- Tau | 

(nėra reikalo čia būti, Rūta) 

- ir tu tai Žinai, - garsiai užbaigė jis. 

- Yra reikalas, Njutai, - atsakė ji su jam nebūdingu atžarumu. - Net- 
rukdyk man ramiai tuo užsiimti. 

Išbuvo paieškose visą tą ilgą tvankią popietę, šaukdama mažne iki 
užkimimo. Kai vėl pradėjo leistis prieblanda, davėsi Bičui Džernigenui 
vėl parvežama ją miestan. Bičo sunkvežimaičio gale kažkas buvo už- 
dengta brezentu. Ji nenumanė kas ir nenorėjo žinoti. Neapsakomai troš- 
ko pasilikti miške, bet jėgos silpo, ir ji bijojo, kad jeigu vėl susmuks, jie 
neleis jai sugrįžti. Prisivers pavalgyti, paskiau numigs kokias šešias va- 
landas. 

Pasidarė sumuštinį su kumpiu ir vietoje kavos, kurios labai norėjo, 
atsigėrė pieno. Nuėjo į klasę, atsisėdo ir padėjo savo menką užkandį ant 
rašomojo stalo. Sėdėjo žvelgdama į lėles. Šios savo stiklinėmis akimis 
irgi spoksojo į ją. | | 

“Gana juokaut, gana išdaigų, - pagalvojo ji. - Tartis kvakeriai atei- 
na. Rodyk tik dantis, liežuvį..." | 

Mintis nuplaukė tolyn. 

Po kurio laiko j ji sumirksėjo, - - ne pabusdama, bet sugrįždama tikro- 
vėn, - ir pasižiūrėjo į laikrodį. Nustebusi išplėtė akis. Savo menką už- 
kandį atsinešė čia pusę devynių. Jis tebestovėjo ant stalo, po ranka, bet 
dabar buvo penkiolika po vienuoliktos. 

Ir... 

„kai kurios lėlės buvo perstatytos. | 

Vokietukas su alpiškais šortais - Lederhosen - šliejosi į Efanbi-ledi, 
užuot sėdėjęs tarp japoniukės su kimono ir indės, apsigaubusios sariu. 
Rūta atsistojo, širdis jai plakė pernelyg greitai ir pernelyg stipriai. Lėlė 
kvatoklė Houpi sėdėjo ant kelių haitietiškai lėlei vudu iš džiuto, su bal- 
tais kryžiukais vietoje akių. O rusiškas barzdočius gulėjo ant grindų, 
žvelgdamas į lubas, su galva nulenkta į šoną nelyginant pakaruoklio. 

Kas judino mano lėles? Kas čia buvo? 

Ji baikščiai apsidairė, ir mirksnį savo išgąsdintu, sujauktu protu vi- 
sai tikėjosi išvysti Elmerį Heinį, mušdavusį savo povaikius, stovintį po- 
tamsiame erdviame kambaryje viršuje - buvusioje Ralfo studijoje - ir 
besišypsantį savuoju įdubusiu kvailu vypsniu. Sakiau tau, moterie: ne- 
kaišiok nosies, kur nereikia, šepše. 

Nė garso. Nieko nėra. 

Kas čia buvo? Kas judino?.. 

Mes pačios judame, brangute. 

Suktas krizenimas. 

Ranka siekė burnos. Akys jai išsiplėtė. Ir tada ji išvydo rašomąja 
lenta bėgančias kampuotas išdrikusias raides. Jos buvo užrašytos su to- 
kia jėga, jog kreida kelissyk buvo nulūžus: jos netaisyklingi gabalėliai 
gulėjo lovelyje apačioje lentos. 


DEHLVIDAS BRAUNAS ALT AYRE-Ų 


Ką? Ką? Ką tai... 

Tai reiškia, kad jis nuėjo per toli, pasakė lėlė kvatoklė, ir staiga jos 
medvilninės poros tartum ėmė prakaituoti žalia šviesa. Kol nustėrus iš 
siaubo žvelgė į ją, šios medinis veidas prasiskyrė kraupia Žiojėjančia 
šypsena. Negyvas svirplys iškrito iš jos ir su sausu, aidžiu garsu terkš- 
telėjo į žemę. Nuėjo per toli, per toli, per toli... 

Ne, aš tuo netikiu! sukliko Rūta. J , 

Visas miestas, Rūta... nuėjo per toli... per toli... per toli... 

Ne! 

Pražuvęs... pražuvęs... 

Staiga Greinerio lėlės iš papjė r mašė akys prisipildė tosios vaiskios 
žalios liepsnos. “Tu taip pat pražuvus, - pasakė ji. - Tu dabar tokia pat 
pamišus kaip ir visi kiti. Deividas Braunas tik dingstis, kad čia pasilik- 
tum... 

Ne... | | 

Bet dabar visos jos lėlės judėjo, toji žalia liepsna slinko nuo vienos 
prie kitos, ir galiausiai visa klasė gaisavo šia šviesa. 

Ji tai stiprėjo, tai silpnėjo, ir su šleikštulį varančia baime Rūta pagal- 
vojo, kad pojūtis toks, lyg ji būtų kokios nors kraupios smaragdinės šir- 
dies viduje. 

“Jos stebeilijo į ją savo stiklinėmis akimis ir pagaliau ji suprato, ko- 
dėl lėlės taip išgąsdino Edviną Tarlou. 

Dabar tai buvo jos lėlių balsai, kylantys tuoju rudens vėjo sukamų 
lapų šnaresiu, tarškantys tarp savęs, tarškantys su ja... tačiau tai buvo ir 
jos miesto balsai, ir tą Rūta Makoslend žinojo. | 

Jinai pagalvojo, kad jie galbūt - visa, kas likę iš miesto sveiko pro- 
to... ir jos taip pat. 

Kažką reikia daryti, Rūta. Tai pasakė kiniška porcelianinė lėlė su 
besiliejančia iš burnos liepsna; kalbėjo Bičo Džernigeno balsu. 

Reikia ką nors perspėti. Tai prancūziška gutaperčinė poupėe*; bal- 
sas - Heizelės Makridi. 


* lėlė (pranc.). 

Bet dabar jie nieku gyvu tavęs neišleis, Rūta. Atsiliepė Niksoną 
vaizduojanti lėlė su “V" raide iškeltais putniais dviem pirštais - kalbėjo 
Džono Enderso balsu - to iš vidurinės mokyklos. Galėtų, bet šitai būtų 
neteisinga. 

Jie tave myli, Rūta, bet jeigu dabar pabandysi išvykti, nužudys Juk 
tą žinai, tiesa? Čia Kjupi, 1910-ųjų metų lėlė su apversto lašo formos 
gumine galva; balsas - Džastino Hardo. 

Reikia pasiųsti signalą. 

Signalą, Rūta, taip, ir tu žinai, kaip... | 

Pasinaudok mumis, mes galime tau parodyti kaip, mes žinome... 

Vos atkeldama kojas, ji žingtelėjo atgal, užsidengė rankomis ausis, 
tartum tokiu būdu galėtų nebegirdėti balsų. Burna jai persikreipė. Buvo 
apimta siaubo, ir labiausiai ją išgąsdino tai, kad kaipgi galėjo tuos išk- 
raipančius tiesą balsus palaikyti padiktuotais sveiko proto. Visa Heive- 
no beprotystė buvo sukoncentruota čia, šiuo metu. 

Signalizuok, pasinaudok mumis, mes galime tau parodyti kaip, mes 
žinome, ir tu NORI žinoti, rotušė, Rūta, bokštas su laikrodžiu... 

Šnabždantys balsai perėjo į monotonišką giedonę: Rotušė! Rūta! 
Taip! Taip, tikrai! Rotušė! Rotušė! Taip! | 

“Liaukitės! - sukliko ji. - Liaukitės, prašau jūsų, nereikia... 

Ir tada, pirmąsyk nuo to laiko, kai turėjo vienuolika metų ir po lai- 
mėtų mergaičių bėgimo varžybų per metodistų vasaros pikniką prarado 
sąmonę, Rūta Makoslend čia pat nukrito nualpus. 

Kažkuriuo metu, jau prasidedant nakčiai, ji atgavo šiokią tokią są- 
monę ir klupdama nulipo laiptais į miegamąjį, neatsigręždama atgal. Po 
teisybei, ji bijojo atsigręžti. Kažkaip neaiškiai juto savo galvą tvinksint, 
kaip tatai kartais atsitikdavo, kai ji per daug išgerdavo ir atsibusdavo 
pagiringa. Taipgi suvokė, kad senoviškas Viktorijos laikų namas svy- 
ruoja ir braška kaip sena škuna siaučiant vėtrai. Kol Rūta bejausmė gu- 
lėjo ant klasės grindų, per vidurinįjį ir rytinį Meiną nuūžė baisi audra. 
Šalto oro frontas nuo Vidurio Vakarų galiausiai prasiveržė į Naująją 
Angliją, išstumdamas nejudančią karščio ir drėgmės masę, kuri pastarą- 
ją pusantros savaitės tvyrojo viršum šios srities. Orų permaina kai ku- 
riose vietovėse buvo palydėta siaubingų audrų. Heivenas Žiauriausių iš 
jų išvengė, bet energija buvo išjudinta ir, aišku, taip turėjo tęstis dar ke- 
letą dienų. 

Bet energijos nuotėkis ne tiek buvo svarbu, Heivenas dabar pats tu- 
rėjo savus unikalius energijos šaltinius. Paprasčiausia svarbu buvo tai, 

kad orai pasikeitė. Kai tatai atsitiko, Rūta buvo ne vienintelė pabudusi 
su stipriu galvos skausmu, panašiu į pagirias. 

Visi mieste, nuo vyriausio iki jauniausio, pabudo lygiai taip pat jaus- 
damiesi, kai stiprūs vėjai nupūtė sugedusį orą į rytus, nugindami jį vir- 
šum vandenyno ir suplėšydami į nekenksmingus draiskalus. 

Rūta miegojo iki trečiadienio pirmos valandos. Atsikėlė dar jusdama 
paskutinius skausmo dilgsnius, tačiau dvi anacino tabletės padėjo jų at- 
sikratyti. Penktą valandą popiet jautėsi geriau nei kada nors pastaruoju 
metu. Kūną gėlė, ir raumenys buvo sustingę, tačiau tai niekis, palyginus 
su tuo, kas kėlė jai rūpestį nuo liepos pradžios, ir anaiptol negalėjo nus- 
telbti jos geros savijautos būsenos. Net baimė dėl Deivido Brauno ne- 
galėjo visiškai jos sugadinti. 2 

Visi, su kuriais ji prasilenkdavo Pagrindinėje gatvėje, žvelgė kažko- 
kiomis ypatingomis, nustebusiomis akimis, lyg ką tik būtų pakirdę iš 
miego kerų, užleistų pasakų raganos. 

Rūta nuėjo į savo kontorą rotušėje, džiaugdamasi vėju, keliančiu jai 
nuo smilkinių plaukus, debesimis, judančiais dangumi, kuris buvo tam- 
siai, skaidriai mėlynas, atrodantis mažne kaip rudenį. Pamatė porą vai- 
kų, dideliame lauke už vidurinės mokyklos leidžiančius oran aitvarus, ir 
garsiai nusijuokė. 

Bet buvo visai nejuokinga, kai vėliau ji kalbėjosi su grupele žmonių, 
kuriuos greitai surinko - trim vietiniais deputatais, miesto valdytoju ir, 
žinoma, Brajantu ir Mere Braunais. Rūta pradėjo atsiprašinėti, kad iki 
šiol neiškvietė valstijos policijos ir aukštesniųjų pareigūnų ir dargi jiems 
nepranešė apie berniuko dingimą. Pasakė mananti, kad jie greitai suras 
Deividą, šią pirmą naktį, tikrų tikriausia - kitą dieną. Žinojo, kad tai ne 
pasiteisinimas, bet kaip tik dėl to ji taip pasielgė. Pasakė, kad tai jos di- 
džiausia klaida, padaryta per visus tuos metus, kai buvo Heiveno kons- 
tebliu, ir jeigu Deividas Braunas per tai nukentėjo... ji niekad sau neat- 
leisianti. | 

Brajantas tik linktelėjo, atrodė priblokštas, sklandantis kažkur toli ir 
nesveikas. Tačiau Merė pasilenkė per stalą ir paėmė jos ranką. 

- Tau nereikia savęs kaltinti, - pasakė ji švelniai. - Būta kitų aplin- 
kybių. Mes visi tai žinome. 

Kiti linktelėjo. | 

“Nebegaliu girdėti jų minčių, - staiga sumojo Rūta, ir jos protas at- 
siliepė: Ar kada nors galėjai, Rūta? Iš tikrųjų? O gal tai buvo haliucina- 
cija, sukelta tavo rūpesčio dėl Deivido Brauno?“ 

“Taip. Taip, aš galėjau". | 

Būtų buvę lengviau patikėti, jog pasireiškusi haliucinacija, tačiau tai 
buvo netiesa. Ir suvokusi tai, ji suprato dar kai ką: ji vis dar tą galėjo. 
Tartum girdėtų ošimą kriauklėje - tą garsą vaikai klaidingai laiko van- 
denyno gausmu. Nenumanė, kokios dabar jų mintys, bet ji vis dar juos 
girdėjo. Ar jie girdi ją? 

AR JŪS DAR ČIA? - mintyse šūktelėjo taip garsiai, kaip tik pajėgė. 

Merė Braun pridėjo ranką sau prie smilkinio, lyg ją staiga būtų nu- 
vėręs skausmas. Njutas Berindžeris smarkiai susiraukė. Heizelė Makri- 
di, priešais ją mašinaliai kažką braižiusi bloknote, pakėlė akis, tartum 
Rūta būtų šūktelėjusi garsiai. 

O taip, jie vis dar girdi mane. 

- Gerai ar blogai, kas padaryta - padaryta, - pasakė Rūta. - Pats lai- 
kas, - ir jau po laiko, - kad aš susisiekčiau dėl Deivido su valstijos po- 
licija. Ar pritariate man, kad imčiaus šio žingsnio? 

Normaliomis aplinkybėmis j jai niekad nebūtų atėję į galvą užklausti 
juos to. Šiaip ar taip, jie mokėjo jai tuos menkus centus algos, kad at- 
sakytų į klausimus, o ne juos uždavinėtų. 

Bet dabar Heivene visa kitaip. Nesvarbu, kad dvelkia gaivus vėjas ir 
oras grynas, vis tiek dabar Heivene visa kitaip. 

Jie pažvelgė į ją, nustebę ir šiek tiek sukrėsti. 

Dabar balsai vėl aiškiai pasiekė ją: Ne, Rūta, ne... jokių pašaliečių... 
patys susidorosime... mums nereikia pašaliečių, kol "tapsime"... ššš... 
vardan tavo gyvybės, Rūta... ššš.. 0 

Lauke papūtė ypač stiprus vėjo gūsis, subrazdindamas Rūtos konto- 
ros langus. Edlis Makynas pažvelgė garso pusėn... jie visi pažvelgė. 
Paskiau Edlis nusišypsojo mįslinga, keista šypsenėle. 

- Žinoma, Rūta, - pasakė jis. - Jeigu manai, kad laikas pranešti val- 
džiai, veik. Pasitikime tavo sprendimais, tiesa? 

Kiti pritarė. 

Orai pasikeitė, pūtė vėjas, ir nuo trečiadienio popietės Deivido Brau- 
no paieškas perėmė valstijos policija. | 


8 
Stojus penktadieniui, Rūta Makoslend suprato, kad trečiadienis ir 
ketvirtadienis tebuvo vykstančio proceso apgaulinga atvanga. Ji nuolat 
buvo stumiama linkui kažkokios ne to pasaulio beprotybės. 
Kažkuri jos smegenų dalelė suvokė tą faktą, raudojo dėl jo... bet ne- 


pajėgė sustabdyti. Liko tik viltis, kad jos lėlių balsai podraug su pepro: 
tybe turėjo ir šiek tiek tiesos. 

Stebėdaina save tartum iš išorės, matė, kaip jos rankos ima iš stal- 
čiaus aštriausią virtuvinį peilį - tą, kuriuo darinėdavo žuvį. Nusinešė jį 
viršūn, į klasę. | 

Klasė žioravo negera žalia šviesa. Tominokerių šviesa. Taip dabar 
mieste visi juos vadino, ir tai geras vardas, tiesa? Taip. Kaip bet kuris 
kitas. Tominokeriai. | 

Pasiųsti signalą. Tai visa, ką gali padaryti. Jie nori tavimi atsikra- 
tyti, Rūta. Jie tave myli, bet jų meilė tapo žmogžudiška. Turbūt čia ga- 
lima įžiūrėti iškreiptą pagarbos jausmą. Nes jie vis dar tavęs bijo. Net- 
gi dabar, kai tu esi mažne tokia pati kuoktelėjusi kaip ir visi kiti, jie ta- 
vęs bijo. Galbūt kas nors išgirs signalą... išgirs jį... pamatys... ir supras. 

Dabar jos rašomojoje lentoje netvirta ranka buvo nupieštas rotušės 
bokštas su laikrodžiu... negrabus pirmaklasio darbas. 

Rūta nepajėgė dirbti su lėlėmis klasėje... tik ne toje baisioje švieso- 
je, tarpais sustiprėjančioje ir pulsuojančioje. Vieną po kitos pernešė jas 
į savo vyro studiją ir perpjovė joms pilvus nelyginant chirurgas - ir 
prancūziškai madame, ir devynioliktojo amžiaus klounui, ir Kjupi, vi- 
soms joms, vienai po kitos. Ir į kiekvieną jų įdėjo po mažą įtaisėlį iš C- 
elementų, vielų, elektroninio kalkuliatoriaus schemų ir kartoninių šerde- 
lių nuo tualetinio popieriaus rulonų. Storu juodu siūlu greitai užsiuvo 
pjūvius. Nuogų lėlių eilei ant jos vyro rašomojo stalo ilgėjant, jos ėmė 
atrodyti tartum negyvi vaikai, galbūt kaip kokio nors šiurpaus masinio 
apsinuodijimo aukos, išrengtos ir apiplėštos po mirties. 

Kiekvienas pjūvis per vidurį liko nesusiūtas, ir iš jo kyšojo po ritelę 
nuo tualetinio popieriaus - nelyginant kokio keisto teleskopo vamzdis. 
Tiktai šios kartoninės ritelės pasitarnaus praleisti jėgos srautui, kai tas 
bus generuotas. Ji nesuvokė, kaip šitai žinojo, o svarbiausia - kaip su- 
galvojo padaryti tuos įtaisėlius... tartum tasai išmanymas įsismelkė iš 
oro. Iš to paties oro, kurin Deividas Braunas 

(yra Altayre-4) 

pradingo. 

Kai ji panardindavo peilį į jų putnius neapsaugotus pilvukus, žalioji 
šviesa užgesdavo. 

Aš 

(siunčiu signalą) 

žudau vienintelius vaikučius, kuriuos kada nors turėjau. 

Signalas. Galvok apie signalą, ne apie vaikus. 

Pasinaudodama prailginamaisiais laidais, tvarkingai sujungė visas 
lėles į grandinę. Nuo tų laidų galų per keturis colius nuvaliusi izoliaci- 
ją, įkišo blizgantį varį į M-16 degiklį, konfiskuotą iš Bičo Džernigeno 
keturiolikmečio sūnaus Kupriaus (taip praminto, nes jo vienas petys bu- 
vo kiek aukštesnis už kitą) maždaug prieš savaitę, kol dar nebuvo pra- 
sidėjus visa ta beprotybė. Kiek padvejojus, atsisuko ir pažvelgė į savą- 
ją klasę. su ištuštėjusiais suolais. Pro skliautinę angą krito vidun pakan- 
kamai šviesos, kad galėtų matyti rotušės bokšto su laikrodžiu piešinį. 
Padarė jį per vieną iš tų užtemimo periodų, kurie, regis, vis ilgėjo ir il- 
gėjo. | 

Laikrodžio rodyklės piešinyje stovėjo ties trečia valanda. 

Rūta atidėjo darbą į šalį ir atsigulė lovon. Užmigo, bet miegas buvo 
neramus, ji krūpčiojo, vartėsi ir dejavo. Netgi per miegą balsai sukosi 
jai galvoje - mintys apie rengiamą kerštą, apie pyragus, kuriuos reikia 
iškepti, seksualinės fantazijos, rūpestis dėl nenormalių mėnesinių, idė- 
jos apie keistus įtaisus ir mechanizmus, svajonės apie galią. Bet po vi- 
su tuo - iracionalios, varganos nelyginant užterštas upeliūkštis mintys, 
srūvančios iš jos bendramiestiečių galvų, bet ne žmogiškos mintys. Ir 
per savo košmarišką miegą toji Rūtos Makoslen dalis, kuri atkakliai ka- 
binosi už sveiko proto, žinojo tiesą: tai vis stiprėjo balsai ne tų žmonių, 
su kuriais gyveno visus tuos metus, bet pašaliečių. Tai buvo tominoke- 
rių balsai. | 

Ketvirtadienį priešpiet Rūta suprato, kad oro permaina nieko neišsp- 
rendė. 

Valstijos policija atvyko, bet jie nepradėjo plačių paieškų; iš Rūtos 
raporto, smulkaus ir išsamaus kaip visados, aiškėjo, kad Deividas Brau- 
nas, ketverių metukų, vargu ar galėjo nuklysti toliau jų paieškų zonos, 
jeigu tik jis nepagrobtas - tokia galimybė dabar svarstytina. Prie jos ra- 
porto buvo pridėti topografiniai žemėlapiai. Ant jų rūpestingai, įskaito- 
mu braižu buvo surašytos jos pastabos, iš kurių darėsi aišku, kad paieš- 
koms ji vadovavo nuodugniai. 

- Veikei atidžiai ir kruopščiai, Rūtyt, - pasakė jai tą vakarą Monst- 
ras Daganas. Jo kakta buvo taip suraukta, jog kiekviena vaga atrodė ne- 
lyginant plyšys nuo žemės drebėjimo. - Kaip visados. Bet niekad nema- 
niau, kad tu gebi krėsti tokius triukus kaip Džonas Veinas.* 


* John Wayne (1907-1979) - amerikiečių kino aktorius, vesternų žvaigždė. 

- Batčai, atleisk. 

- Aha, gerai... Kas padaryta - padaryta, a? 

- Taip, - pasakė ji ir blankiai šyptelėjo. Tai buvo vienas iš mėgsta- 
mųjų Ralfo posakių. 

Batčas uždavė daugybę klausimų, tačiau tik ne tą, į kurį buvo reika- 
lingas atsakas: Rūta, kas Heivene ne taip? Stiprūs vėjai pravėdino mies- 
to atmosferą; niekas iš pašaliečių nejautė, kad kas nors buvo ne taip. 

Bet vėjai nepadarė galo nemalonumams. Ir bjaurūs kerai nesiliovė. 
Kad ir kas tai buvo, regis, nuo tam tikro momento tęsėsi savaime. Rūta 
spėjo, kad tasai momentas jau buvo pasiektas. Įdomu, ką aptiktų dakta- 
rų brigada, atlikdama masinę medicininę Heiveno gyventojų apžiūrą? 
Geležies stygių moterims? Vyrus, kuriems staiga pradėjo retėti plaukai? 
Pagerėjusį regėjimo aštrumą (ypač periferinio regėjimo) podraug su ste- 
bėtinai daug iškritusių dantų? Žmones, kurie atrodo tokie protingi, jog 
net nejauku, ir kurie bendraudami su jumis, regis, beveik geba - cha- 
cha! - skaityti jūsų mintis? | 

Rūtai ir pačiai trečiadienio naktį iškrito dar du dantys. Vieną rado 
ketvirtadienį iš ryto ant savo pagalvės - groteskiška jos amžiuje auka 
dantų fėjai. Antrojo taip niekur ir nesurado. Matyt, bus jį prarijusi. Pa- 
galiau ne taip jau ir svarbu. 


11 


Nenugalimas noras susprogdinti rotušę tapo iš proto varančia nuo- 
dingąja gebene, nepaliaujamai keliančia smegenų niežulį. Penktadienį ji 
paskutinįsyk pamėgino išsigelbėti. 

Galų gale nusprendė palikti miestą - jis jau buvo nebe jos. Spėjo, 
kad netgi tiek pasilikdama, papuolė į vienerius iš spąstų, kuriuos tomi- 
nokeriai jai paspendė... kaip ir į spąstus su Deividu Braunu, kur susipai- 
niojo kaip triušis raizguose. 

Manė, kad jos senasis “Dodžas Dartas" neužsives. Jie bus jį patvar- 
kę. Bet vis dėlto užsivedė. 

Paskiau pagalvojo, kad jai nebus leista išvykti iš Heiven Vilidžo, 
kad jie sustabdys, šypsodamiesi kaip pakaušėliai ir be paliovos siųsda- 
mi jai savo šnarančias mes-visi-tave-mylime-Rūta mintis. Bet jos nesus- 
tabdė. 

Pravažiavusi Pagrindine gatve Rūta išriedėjo į laukus. Sėdėjo tiesi 
kaip strėlė, pabalusiais krumpliais, su veide sustingusia šypsena, o jos 
galvoje greitakalbės 

(šešios žąsys puikių pipirų bijo bičių) 

vijo viena kitas. Pajautė trauką pažvelgti į į rotušės bokšto laikrodį 

(signalą Rūta siųsk) 

(taip sprogimas puiku) 

(bam susprogdink jį susprogdink iki pat Altayro-4 Rūta) 

ir visomis galiomis stengėsi jai atsispirti. Tas noras susprogdinti ro- 
tušę, kad atkreiptų dėmesį į tai, kas čia dedasi, buvo beprotiškas. Kaip 
padegti savo namą, panorus išsikepti viščiuką. 

Pasijautė geriau, kai plytinis bokštas dingo iš akių. 

Įsukusi į Derio kelią, turėjo nugalėti savo norą paleisti automobilį 
visu greičiu (prisimenant jo amžių, riedėjo vis dar stebėtinai greitai). 
Jautėsi lyg pasprukusi iš liūtų narvo - veikiau laimės nei savo sumanu- 
mo dėka. Miestukui tolstant užpakalyje ir tiems šnarantiems balsams 
nuščiuvus, jai kilo toks jausmas, kad kas nors būtinai suskas ją vytis. 

Vis žvilgčiojo į užpakalinio vaizdo veidrodėlį, tikėdamasi pamatyti 
besivejančias mašinas, kad sugrąžintų ją atgalios. Jie reikalaus, kad ji 
grįžtų. | | 

Pernelyg ją mylėjo, kad leistų jai išvykti. 

Bet kelias vis liko tuščias. Nei Diko Elisono, kaukiančio paskui ją 
viena iš trijų miesto gaisrinių mašinų. Nei Njuto Berindžerio senuoju 
“Oldsmobiliu-88". Nei Bobio Tremeino su geltonuoju “Čelendžeriu"". 

Kai privažiavo skiriamąją ribą tarp Heiveno ir Albiono; paleido sa- 
vo “Dartą" penkiasdešimt mylių per valandą greičiu. Kuo labiau ji ar- 
tėjo prie miesto ribos, - apie kurią pradėjo galvoti, pagrįstai ar klaidin- 
gai, kaip apie punktą, nuo kurio jos pabėgimas taps nebeatšaukiamas, - 
tuo labiau pastarosios dvi savaitės jai atrodė kaip juodas, painus koš- 
maras. | 

Negali sugrįžti. Negali. 

Jos koja mynė “Darto" akceleratoriaus pedalą vis stipriau ir stipriau. 

Galop kažkas perspėjo ją - galbūt tai, ką pasakė tie balsai ir ką ji sa- 
vo pasąmonėj buvo nukišus kuo toliau. Šiaip ar taip, dabar ji vis gauda- 
vo visokeriopą informaciją - tiek per miegą, tiek ir tada, kai nemiego- 
davo. Kai priartėjo miesto ribos ženklas 

jos koja paliko akceleratoriaus pedalą ir nuspaudė stabdžių. Jis nu- 
linko minkštai ir gerokai per žemai, kaip kelis pastaruosius metus būda- 
vo. Rūta leido automobiliui nuriedėti nuo asfalto šalikelėn. Už jos pa- 
kilo dulkės, baltos ir sausos it kaulų miltai. Vėjas buvo nurimęs. Vėl 
tvyrojo negyvėliškai ramus Heiveno oras. Jos sukeltos dulkės, pagalvo- 
jo Rūta, dar ilgai kybos. | 

Ji sėdėjo tvirtai rankomis apkabinus vairą, stebėdamasi, kodėl sus- 
tojo. | 

Stebėdamasi. Beveik žinodama. Pradėdama 

("tapti") 

žinoti. Ar spėti. 

Barjeras? Tu taip manai? Kad jie pastatė barjerą? Kad jie sugebė- 
jo paversti visą Heiveną... į kokį skruzdėlyną ar uždengti jį gaubtu? Rū- 
ta, tai juokinga! , | 

Ir iš tikrųjų taip buvo, ne tik priklausomai nuo logikos ir patirties, 
bet ir nuo įrodymų, kuriuos teikė jai pojūčiai. Kai sėdėjo už vairo, klau- 
sydamasi radijo (švelnaus džiazo, atsklindančio iš silpno galingumo ko- 
ledžo stoties Bergenfilde, Niū Džersio valstijoje), pro ją pradundėjo 
“Hilkresto" sunkvežimis su viščiukais, veikiausiai važiuojantis į Derį. 
Po kelių sekundžių priešinga kryptimi pralėkė “Ševrolė Vega". Už jo 
vairo sėdėjo Nensė Vos. Lipdukas ant užpakalinio buferio skelbė: PAŠ- 
TO DARBUOTOJAI PRISTATO SKUBIAS SIUNTAS. 

"Nensė Vos nepažvelgė į Rūtą, paprasčiausiai nuvažiavo savo keliu 
- šiuo atveju veikiausiai į Ogastą. 
“Matai? Niekas jų nestabdo", - pagalvojo Rūta. 

“Ne, - pašnabždomis atsakė jai protas. - Ne juos, Rūta, tik tave. Tai 
sustabdys tave ir sustabdys Bobės Anderson draugužį, galbūt dar vieną 
ar du kitus. Pirmyn! Spausk penkiasdešimt mylių per valandą, jeigu ne- 
tiki! Mes visi tave mylime ir mums būtų nemalonu matyti tave tai ištin- 
kant... bet nemėginsim - negalėsim - užbėgti tam už akių“. 

Užuot važiavusi, ji išlipo ir nuėjo prie ribos tarp Heiveno ir Albio- 
no. Ilgas jos šešėlis vilkosi iš paskos, karšta liepos saulė kepino galvą. 
Girdėjo iš miško už Bobės sodybos atsklindant neaiškų, bet pastovų ma- 
šinų dudenimą. Vėl kasa. Atostogos dėl Deivido Brauno paieškų baigė- 
si. Ir ji jautė, kad jie jau arti... na, kažko. Tai kėlė paniką ir skubrą. 

Ji prisiartino prie keliaženklio... praėjo pro jį... žengė toliau... ir pra- 
dėjo jausti pašėlusią, vis stiprėjančią viltį. Ji jau ne Heivene! Ji Albio- 
ne! Po akimirkos ims bėgti šaukdama prie artimiausio namo, artimiau- 
sio telefono. Ji... 

„sulėtino žingsnius. 

Jos veide pasirodė sutrikusi išraiška... kuri paskiau peraugo į aiškė- 
jantį siaubingą tikrumą. 

Eiti darėsi sunkiau. Oras sutirštėjo, tapo tamprus. Juto jį spaudžiant 
jai veidą, kaktos odą, priplojant krūtis. 

Rūta panarino galvą ir žengė toliau; jos burna persikreipė nuo pas- 
tangų, kakle išsipūtė gyslos. Atrodė kaip moteris, einanti prieš stiprų 
vėją, nors medžių lapai abipus kelio vos judėjo. Vaizdas, kuris dabar 
atėjo jai į galvą, visiškai buvo panašus į tą, kuris toptelėjo Gardneriui, 
kai bandė siektelti ranka Anderson patobulinto vandens šildytuvo paku- 
ron; jie skyrėsi tik mastu. Rūta juto, tartum visas kelias buvo užtvertas 
nematoma nailonine kojine, pakankamai didele, kad apglėbtų moters 
metmenų krosnelę. “Girdėjau apie nematomas kojines, - isteriškai pa- 
galvojo ji, - bet juk išties tai juokinga". 

Nuo slėgio jai pradėjo skaudėti krūtis. Ir staiga jos kojos ėmė slydi- 
nėti dulkėse. Ją pagavo panika. Buvo pasiekus, paskui peržengus tą ri- 
bą, kai sugebėjimas generuoti judėjimą priekin pranoko nematomojo 
barjero elastinę galią. Dabar jisai stūmė ją atgalios išorėn. 

Ji bandė apsisukti, sugrįžti savo valia, kol dar tai neatsitiko, bet pra- 
rado atramą po kojomis ir buvo šiurkščiai atblokšta atgal iš kur atėjusi, 
pėdomis brūžindama žemę, baimės išplėstomis akimis. Tartum būtų 
stumiama besipučiančio guminio baliono. 

Mirksnį jos pėdos visai atsiskyrė nuo žemės. Parkrito ant kelių, 
skaudžiai juos nusibrozdindama, perplėšdama suknelę. Atsistojo, atbu- 
la pasitraukė prie automobilio, tyliai inkšdama iš skausmo. 

Prasėdėjo už vairo mažne dvidešimtį minučių, laukdama, kol skaus- 
mas keliuose aprims. Kartkartėmis Derio keliu į abejas puses prašvilp- 
davo automobiliai, ir sykį, jai taip besėdint, ant dviračio privažiavo Eš- 
lis Ruvolas su meškere. Išvydęs ją, kilstelėjo ranką: 

- Ei, mišiš Makošlend! - linksmai sušveplavo jis ir išsišiepė. “Tiesą 
sakant, jo šveplumas nestebina, - pagalvojo ji atbukus, - juk berniuko 
visi dantys iškritę. Ne keli - visi". 

Vis dėlto ją nukrėtė šaltis, kai Ešlis sušuko: 

- Meš viši juš mylime, mišiš Makošlend... 

"Praslinko daug laiko, kol ji užvedė savo “Dartą", apsigręžė ir sugrį- 
žo per tylų karštį į Heiven Vilidžą. Kai važiavo Pagrindine gatve, rodės, 
ją stebi daugybė žmonių - akimis, kupinomis supratimo veikiau sukto 
nei išmintingo. 

Rūta pažvelgė į užpakalinio vaizdo veidrodėlį ir kitame trumpos Pa- 
grindinės gatvės gale išvydo laikrodžio bokštą. 

Jo rodyklės artėjo prie trečios valandos popiet. 

Ji sustojo prie Feninių namų, neatsargiai atsitrenkdama į bordiūrą ir 
užgesindama variklį. Nė nepasirūpino pasukti raktelį, kad išjungtų de- 
gimą. Ji tik sėdėjo už vairo, prietaisų panelyje žybsint raudonoms žiop- 
lių lemputėms, ir žvelgė į užpakalinio vaizdo veidrodėlį, o jos mintys 
sklandė kažkur toli toli. Kai atsipeikėjo, rotušės laikrodis mušė šešias. 
Ji prarado šešias valandas ir dar vieną dantį. Valandų niekur nebeatra- 
si, bet dantis, kandis, gulėjo jos suknelės sterblėje. 

12 

Visą tą naktį lėlės kalbėjosi su ja, ir Rūtai neatrodė, kad visa, ką jos 
kalbėjo, - grynas melas... O tai buvo visų baisiausia. Ji sėdėjo gaubia- 
ma žalio liguisto jų švytėjimo ir klausėsi beprotiškų pasakų, kurias jos 
sekė. | | 

Jos sakė, kad ji teisi manydama, jog kraustosi iš proto; josios, kaip, 
beje, ir kiekvieno kito Heivene, smegenų nuotrauka priverstų neuropa- 
tologą klykti ir bėgti slėptis. Jos smegenys keitėsi. Buvo... “betampan- 
čios“. | 

Jos smegenys, jos dantys, - o, atleiskit, pasakysim, buvę dantys, - ir 
tos, ir tie “betampantys". O jos akys... keitė spalvą, tiesa? Taip. Tamsiai 
ruda jų spalva bluko iki šviesios riešutinės... ir anądien “Heiveno už- 
kandinėje" argi nepastebėjo, kad Bičo Džernigeno žydros akys irgi kei- 
tė spalvą? Tamsėjo iki riešutinės? | 

Riešutinės akys... bedančiai... O Dieve, kas mums darosi? 

Lėlės spoksojo į ją stikliniu. žvilgsniu ir šypsojosi. 

Nesirūpink, Rūta, tai tik įsiveržimas iš kosmoso, apie kurį tiek metų 
sukami prasti filmai. Tu tai supranti, taip? Tominokerių įsibrovimas. 
Jeigu nori pamatyti įsibrovėlius iš kosmoso, apie kuriuos nuolatos pa- 
sakojama antrarūšiuose kino filmuose ir mokslinės fantastikos roma- 
nuose, pažvelk į Bičo Džernigeno akis. Arba Vendės. Arba savo pačios. 

- Jūs norite pasakyti, kad aš esu naikinama, * sukuždėjo ji vasaros 
sutemose, penktadienio nakčiai pereinant į šeštadienio rytą. 

Kaipgi, Rūta! O kas, tavo nuomone, yra "tapsmas "'? Lėlės nusikva- 
tojo, ir sąmonė Rūtą vėl palaimingai apleido. 


| 13 
Kai šeštadienio rytą ji atsibudo, saulė jau buvo patekėjus, netvirto 
braižo vaikiškas laikrodžio bokšto piešinukas tebežvelgė į ją iš klasės 
lentos, o ant Ralfo darbo stalo studijoje gulėjo per du tuzinus kalkulia- 
torių. Jie buvo drobiniame, per petį nešiojamame krepšyje, su kuriuo ji 

eidavo rinkti aukų Vėžio draugijai. Kai kurie kalkuliatoriai turėjo prik- 
lijuotus lipdukus: BERINDŽERIS. MAKRIDIS. NEIŠSINEŠTI IŠ 
VALDYBOS. MOKESČIŲ DEPART. Vadinasi, ji vis dėlto nemiego- 
jo, o buvo nugrimzdusi į vieną iš tų užtemimo tarpsnių... ir, atrodo, pa- 
sigrobusi visus miesto kontorų kalkuliatorius. 

Kodėl? 

Tau nėra. ko svarstyti kodėl, Rūta, sukuždėjo lėlės, ir su kiekviena 
diena, su kiekviena minute, iš tiesų su kiekviena sekunde ji vis geriau 
ir geriau ėmė suprasti, kas taip išgąsdino mažąją Edviną Tarlou. Tau tik 
reikia pasiųsti signalą... ir numirti. 

Kiek ši mintis yra mano? Ir kiek jų, genanti mane? 

Nesvarbu, Rūta. Vis tiek šitai atsitiks, tad padaryk taip, kad atsitik- 
tų kuo greičiau ir kuo stipriau. Liaukis mąsčiusi. T egul tai atsitinka... 
nes dalis tavęs to nori, tiesa? 

Taip. Po teisybei, didžioji jos dalis. Ir ne pasiųsti signalą išoriniam 
pasauliui ar nuveikti kokį kitą panašų šūdniekį; tai tik sveiko proto gla- 
jus ant velniško iracionalumo pyrago. 

Ji norėjo būti dalimi viso to, kas čia dėjosi. 

Kartoniniai vamzdeliai sutelks jėgą ir nukreips ją į laikrodžio bokš- 
tą šviesiu griaunamosios energijos srautu, ir bokštas išlėks į orą it rake- 
ta; smūgio banga smogs į šio niekingo Heiveno gatvę, viską griaudama, 
o ji, Rūta, ir norėjo griauti; tas noras buvo jos “tapsmo" dalis. 

Vakare Batčas Daganas paskambino jai, pranešdamas paskutiniąsias 
Deivido Brauno bylos naujienas. Kai kurios aplinkybės atrodė neįpras- 
tos. Berniuko brolis Hilmanas gulėjo ligoninėje, išgyvendamas katato- 
niją primenančią būklę. Ne ką geriau ir vaikelio seneliui. Pradėjo žmo- 
nėms tvirtinti, kad Deividas Braunas ne paprasčiausiai pražuvo, o tie- 
siog išnyko. Kitaip tariant, kad magiškasis triukas buvo tikras. Ir, pridū- 
rė Batčas, jis visiems, kas tik jo klausosi, pasakoja, kad pusė Heiveno 
gyventojų kraustosi iš proto, o likusieji jau išsikraustę. 

- Jis nuvyko į Bengorą ir pasišnekėjo su vyrioku, pavarde Braitas, 1š 
“News", - pasakė Monstras. - Jie norėjo žmoniškos medžiagos, o gavo 
pamišėlišką klejonę. Senis darosi tikras kvazaras, Rūta. 

- Pasakyk jam, kad verčiau jis laikytųsi nuo to atokiau, - atsakė Rū- 
ta. - Jie įsileis jį, bet paskui jis niekad nebeištrūks iš čia. | 

- Ką? - sušuko Monstras. Jo balsas tapo vos girdimas. - Velniai rau- 
tų tą ryšį, Rūta. 

- Pasakiau, kad rytoj gal bus kas nors nauja. Aš vis dar neprarandu 
vilties, - ji smarkiai pasitrynė smilkinius ir pažvelgė į lėles ant Ralfo ra- 
šomojo stalo, išrikiuotas eilute ir apraizgytas vielomis tartum teroristo 
bomba. - Lauk rytoj signalo. 

- Ką? - Monstro balsas mažne prapuolė prastėjančio ryšio ūžesy. 

- Lik sveikas, Batčai. Velniškai šaunu, kad paskambinai. Klausykis 
j0. Manau išgirsi ir Deryje. Lygiai trečią. 

- Rūta, aš tavęs nebegirdžiu... dar tau paskambinsiu... greitai... 

Ji padėjo nebenaudingo telefono ragelį, pažvelgė į savo lėles, įsik- 
lausė į kylančius balsus ir ėmė laukti, kada ateis laikas. 


15 


Tasai sekmadienis buvo nelyginant paveikslėlis iš knygos - vasaros 
diena Meine: giedra, šviesi, šilta. Be penkiolikos pirmą Rūta Makos- 
lend, apsirengusi dailute mėlyna vasariška suknute, paskutinįsyk paliko 
savo namus. Užrakino paradines duris ir pasistiebė pakabinti raktą ant 
mažo kabliuko ten pat. Ralfas su ja ginčydavosi, kad bet kuris | nors Šio 
liovė jį ten kabinti, ir jų namai niekad nebuvo apiplėšti. Širdies gilumoje 
ji laikė, jog tai pasitikėjimo klausimas... ir Heivenas niekad jos neapvy- 
lė. Sukrovė lėles į seną Ralfo turistinį krepšį. Nuvilko jį žemyn priebu- 
čio laiptais. 

Pro šalį švilpaudamas ėjo Bobis Tremeinas. 

Padėti jums, mišiš Makošlend? 

- Ne, dėkui, Bobi. 

- Gerai, - nusišypsojo jis. Keletas dantų dar buvo likę jo šypsenoje - 
nedaug, bet keletas, nelyginant paskutinieji išlikę statiniai tvoroje aplin- 
kui namus, kuriuose vaidenasi. - Mes visi jus mylime. 

- Taip, - pasakė ji, įversdama krepšį ant priekinės keleivio sėdynės. 
Galvą jai nuvėrė skausmo dūris. - O, kaip gerai aš tą žinau. 

(ką tu galvoji Rūta kur tu eini) 

' (šešios žąsys su šešiais žąsyčiais) 

(pasakyk mums Rūta pasakyk ką lėlės liepė tau J padaryti) 

(Betė Biter bijo bičių) 

(na Rūta pasakyk ar tai tas ko mes norime o gal tu slepi) 

(ar nenorėtum sužinoti Piteris Paiperis Piteris Paiperis) 

(ar tai tas ko mes norime ką? Juk niekas nepasikeitė tiesa?) 

Minutėlę ji žvelgė į Bobį, paskiau nusišypsojo. Bobio Tremeino 
šypsena kiek sutriko. 

(mylite mane? Taip... bet vis dar manęs bijote ir esate teisūs). 

- Eik, Bobi, - švelniai pasakė ji, 17 Bobis nuėjo. Kartą atsigręžė per 
petį pasižiūrėti - jaunas jo veidas buvo susirūpinęs, nepatiklus. 

Rūta nuvažiavo prie rotušės. 

Buvo sekmadieniškai tyli toji dulkina administracijos šventovė. Rū- 
tos žingsniai aidžiai skambėjo. Krepšys buvo per sunkus nešti, tad jinai 
jį vilko vaškuotomis holo grindimis, sukeldama sausą garsą, tartum 
šnypštų gyvatė. Užtempė jį viršun tris laiptų maršus, užkėlinėdama vie- 
nusyk ant kiekvieno laiptuko, tvirtai abiem rankom įsikibus į virvę, ku- 
ria buvo užrišta jo anga. Galvoje vėl tvinkčiojo skausmas. Prikando lū- 
pą, du dantys lengvai it išgedėliai pakrypo į šoną, ir ji juos išspjovė. 
Gerklė išdžiūvo, sunku darės kvėpuoti. Pro aukštus trečio aukšto langus 
krito dulkėta šviesa. | 

Ji nuvilko krepšį neilgu, įkaitusiu iki sprogimo taško koridoriumu - 
čia buvo vos du kambariai, po vieną iš kiekvienos pusės. Juose buvo 
saugomi visi miesto dokumentai. Jeigu rotušė - Heiveno smegenys, tai 
čia, šiame sustingusiame palėpės karštyje - jo popierinė atmintis, sie- 
kianti tuos laikus, kai miestas buvo Ilijonu, Montgomeriu, Kudersviliu, 
Montvilio Plantacija. 

Balsai kuždėjo i ir šnarėjo aplinkui ją. 

Kurį laiką ji stovėjo, žvelgdama pro paskutinįjį langą į trumpą Pa- 
grindinę gatvę. Priešais Kuderio universalinę, kuri sekmadieniais būda- 
vo atdara nuo vidudienio iki šešių vakaro, - mat jie varė gyvą prekybą, 
- stovėjo kokia penkiolika mašinų. Žmonės užeidinėjo į “Heiveno už- 
kandinę" puodeliui kavos. Pirmyn ir atgal vis pravažiuodavo automobi- 
liai. 

Visa atrodo taip įprasta... taip velniškai įprasta! 

Mirksnį ją nusmelkė lengva abejonė... bet tuo tarpu Muzė Ričardson 
pažvelgė aukštyn ir pamojo jai, lyg matytų ją, Žiūrinčią pro Šį purviną 
trečio aukšto langą. 

Ir Muzė buvo ne vienintelė. Daug jų žvelgė į ją. | 

Rūta atšlijo atgal, apsisuko ir paėmė kartį langams valyti, stovinčią 
tolimajame kampe, kur baigėsi koridorius. Kartimi užkabino žiedą lu- 
bose ir prisitraukė sulankstomąsias kopetėles. Tai padariusi, vėl atidėjo 
kartį į šalį ir užvertė galvą, žvelgdama bokšto gilumon. Girdėjo, kaip 
tiksi ir ūžia laikrodžio mechanizmas, o pro tuos garsus - tylų miegančių 
šikšnosparnių šiugždesį. Jų buvo tenai daugybė. Miestui jau seniai rei- 
kėjo nuo jų apsivalyti, bet fumigacija - nemalonus dalykas... ir be to, 
brangus. Kai laikrodžio mechanizmas vėl suges, prieš jį sutaisant, bokš- 
tą vis tiek teks išvalyti nuo šikšnosparnių. Tikriausiai tai jau atsitiks net- 
rukus. O dėl miesto išrinktųjų, jeigu tuomet, kai laikrodis kurią nors 
naktį trečią paryčiui išmuš vidudienį, o paskiau visai sustos, jie nebeu- 
žims šių pareigų, tai nieko baisaus. 

Rūta apsivyniojo medvilninę krepšio virvę apie ranką ir ėmė pama- 
žu lipti kopetėlėmis aukštyn, tempdama krepšį sau tarp kojų. Tas 

bumpsėjo ir kilo trūkčiodamas, lyg tai būtų lavonas drobiniame maiše. 
Virvė dar giliau įsiveržė jai į riešą, ir netrukus jos ranka tamsiai užrau- 
do bei aptirpo. Sunkiai alsuodama gaudė kvapą - atrodė, krūtinėj tuoj 
tuoj kažkas plyš. 

Galiausiai ją apgaubė prieblanda. Ji nužengė nuo kopetėlių į tikrąją 
rotušės palėpę ir keitinėdama ant virvės rankas užsitraukė viršun krep- 
šį. Kažkaip miglotai Rūta suvokė, kad jos dantenos ir ausys pradėjo 
kraujuoti, o burna - pilna aitraus varinio kraujo skonio. 

Visur aplinkui sausame, tamsiame, slogiame vasaros karštyje nuo 
senų garuojančių plytų tvyrojo kaprūsio tvaikas. Jos kairėje neaiškiai 
juodavo didžiulis ratas: užpakalinė laikrodžio ciferblato, žvelgiančio į 
Pagrindinę gatvę, pusė. Be abejo, labiau klestinčiame mieste ciferblatai 
būtų buvę iš visų keturių pusių, bet Heiveno rotušės bokštas jų turėjo tik 
si skridiniai ir krumpliaračiai. Jai pavyko aptikti, kur nusileisdžvo i if su- 
duodavo į skambalą plaktukas. Įduba ten buvo gili ir sena. Laikrodis 
mušė labai garsiai. 

Judėdama greitai, su trūksniais - ji pati dabar buvo tartum brisuktas 
laikrodis, kurio bokšte pilna šikšnosparnių, ar ne? - Rūta nurišo sau nuo 
rankos medvilninę virvę, tiesiog ją lupte išlupdama iš gilios, spiralinės 
vagos dilbio odoje, ir atidarė krepšį. Kaip pajėgdama greičiau ėmė iši- 
minėti lėles. Suguldė jas ratu, kojomis į išorę - taip, kad visu apskriti- 
mu jų pėdos liestųsi; tą pat padarė ir su rankomis. Patamsyje jos atrodė 
tartum spiritistinio seanso metu. 

Ji pritvirtino M-16 degiklį prie didžiojo skambalo įdubos. Kai muš 
valandas, plaktukas nukris ir... 

Bum. 

“Taigi paprasčiausiai aš čia sėdėsiu, - pagalvojo ji, - sėdėsiu ir lauk- 
siu, kol nukris plaktukas". | 

Staiga ją apėmė migdantis nuovargis. Rūtos sąmonė tartum nuplū- 
duriavo tolyn. 


16 


Pamažu ji atsipeikėjo. Iš pradžių pamanė gulinti namie lovoje, vei- 
du įkniubus į pagalvę. Ji lovoje, ir visa tai buvo tik baisus košmaras. Ta- 
čiau jos pagalvė juk ne tokia šiurkšti ir karšta, jos antklodės nepulsuoja 
ir nealsuoja. 

Pakėlė rankas ir palietė karštą šikšninį kūnelį, kaulus, negausiai pa- 
dengtus mėsa. Šikšnosparnis glaudėsi tuoj viršum jos dešiniosios krū- 

ties, įlinkyje po petim... staiga ji suprato, prišaukus jį... kažkokiu būdu 
prišaukus juos visus. Girdėjo jo graužikišką šiurkštų protą, jo tamsias, 
instinktyvias ir beprasmes mintis. Jis tegalvojo vien apie kraują, vabz- 
džius ir sklandymą tirštose sutemose. 

- O Dieve, ne! - sukliko ji... rupšlėta, svetima jo minčių knibždėly- 
nė varė iš proto, buvo nepakeliama. - O ne, 0, prašau tave, Dieve, ne... 

Ji nejučia sugniaužė rankas, ir po jos pirštais popieriniai kauleliai jo 
sparnuose sutreškėjo. Šikšnosparnis cyptelėjo, ir ji skruoste pajuto ašt- 
rų nelyginant adatos dūrį skausmą - jis jai įkando. 

Dabar jie visi cypė, visi, ir ji suprato, kad jų ant jos dešimtys, galbūt 
šimtai. Ant jos kito peties, ant batų, plaukuose. Jai bežiūrint, jos sukne- 
lės sterblė pradėjo rangytis ir raitytis. 

- O ne! -ji vėl sukliko į dulkiną laikrodžio bokšto prieblandą. Išti- 
sai apie ją zujo šikšnosparniai. Jie cypavo. Tylus garsas, keliamas jų 
sparnų, stiprėjo, peraugdamas į tolimą griaustinį - kaip stiprėjantis Hei- 

veno balsų šnabždesys. - O ne! O ne! O ne! | 

Šikšnosparnis, įsipainiojęs į jos plaukus, spurdėjo ir cypavo. 

Kitas praskrisdamas atsimušė jai į veidą, ir jo alsavimas dvokė kaip 
išgaišus vištidė. 

Pasaulis aplink ją sukosi ir lingavo. Šiaip ne taip basikėlė ant kojų. 
Mosikavo rankomis sau apie galvą, šikšnosparniai buvo visur, sukosi 
juodu debesiu aplink ją, ir dabar nebuvo jokio skirtumo tarp tylaus jų 
sparnelių plazdenimo i ir balsų 

(mes visi tave mylime Rūta!) 

balsų 

(mes nekenčiam tavęs Rūta nesikišk nedrįsk kištis) 

Heiveno balsų. 

Ji užmiršo, kur esanti. Užmiršo liuko angą, Žiojėjančią bemaž jai 
prie kojų, ir kai knaptelėjo jo linkui, išgirdo mušant laikrodį - bet gar- 
sas buvo prislopintas, netikras, nes plaktukas trinktelėjo į jos detonato- 
rių ir.. 

„Ar nieko neatsitiko. 

Rūta atsigręžė, aplinkui zujo šikšnospraniai, ir dabar į jos nustebusios 
akys taipgi kraujavo, bet pro raudoną ūką ji matė vėl nukrentant plak- 
tuką, paskiau - trečiusyk, ir pasaulis vis dar buvo sveikas. 

“Brokas, - pagalvojo Rūta Makoslend. - Čia buvo brokas“. 

Ir nugarmėjo pro liuką. 

Šikšnosparniai pakilo nuo jos kūno, suknelė nusmuko, nuo kojos 
nulėkė batukas. Ji užkliuvo už kopetėlių, pusiau apsisuko ir nukrito ant 
kairiojo šono, nuo smūgio susilaužydama visus šonkaulius. Pabandė 

persiversti, ir tatai jai šiaip taip pavyko. Dauguma šikšnosparnių susira- 
do kelią pro liuką atgal į jaukų laikrodžio bokšto patamsį, bet koks pus- 
tuzinis jų vis dar suko ratus pasimetę aplinkui po trečio aukšto korido- 
riaus lubomis. Jų garsai, tokie svetimi ir vabzdiški, tokie primenantys 
dūzgesį avily ir kupini beprotybės. Tai fuos balsus ji visąlaik girdėjo 
galvoje maždaug nuo liepos 4-osios. Pasaulis ne tiktai kraustėsi iš pro- 
to. Tai būtų buvę blogai, bet čia dar blogiau... o Dieve, daug daug blo- 
giau. 

Ir viskas buvo veltui. Kupriaus Džernigeno M-16 caliausiai pasiro- 
dė besąs brokas. Sąmonė jai aptemo; vėl atsipeikėjo po keleto minučių, 
pajutusi ant nosies nutūpusį šikšnosparnį, laižantį jos skruostu riedan- 
čias kruvinas ašaras. | 

- Štiš, bjaurus ŠŪDŽIAU! - sukliko ji ir perplėšė jį pusiau, pasiš- 
lykštėjusi bemaž iki agonijos. Šikšnosparnis persiskyrė su dreskiamo 
storo popieriaus garsu. Šleikščios jo žarnos šleptelėjo jai ant viršun atk- 
reipto, voratinkliais apnešto veido. Negalėjo prasižioti, kad sušuktų, - 
Dieve, leisk man numirti, prašau tave, neleisk man būti kaip jie, neleisk 
man “tapti ", - nes mirštančio sutverimo viduriai būtų įkritę jai į burną, 
ir tada Kupriaus M-16 nuo skambalo daužtuvo smūgio sprogo su visai 
nedramatišku dusliu trinksniu. Žalia šviesa užsiplieskė iš pradžių liuko 
kvadrate... o paskiau visame pasaulyje. Mirksnį Rūta nelyginant rentge- 
no nuotraukoje išvydo prasišviečiant šikšnosparnių kaulus. 

Paskiau visa, kas žalia, pavirto juoduma. 

Buvo 3:05 popiet. | 

Visame Heivene žmonės laukė užsislėpę. Kai kurie nulipo į savo rū- 
sius, kažkodėl sugalvoję, jog dabar pats laikas atsinešti konservų, kiti - 
su paprasčiausia mintimi, jog ten būsią vėsiau. Bičas Džermnigenas gu- 
lėjo už savo prekystalio “Heiveno užkandinėje'', sunėręs rankas už sp- 
rando. Galvojo apie daiktą savo sunkvežimio gale, apie daiktą, uždeng- 
tą brezentu. 

3:05 laikrodžio bokšto pamatas su i trenksmu prasivėrė, ant visko ap- 
linkui pažerdamas sutrupintų plytų dulkes. Stipri sprogimo banga nuvil- 
nijo laukais, išmušdama kone visus langus Heivene, nemaža Trojoje ir 
Albione. 

Pro dantytą plytų įtrūkį ištryško žalia šviesa, ir rotušės bokštas ėmė 
kilti į orą - siurrealistiškas sviedinys iš plytų, Megrito raketa su laikro- 
džiu šone. Jis kilo ant žalios liepsnos stulpo - neabejotinai šalto, antraip 

lėlės būtų sudegusios, taip pat ir Rūta Makoslend ranka... Visas mieste- 
lis, iš esmės. | 

Laikrodžio bokštas pakilo ant šio žalio deglo, jo šonai ėmė pūstis - 
tačiau dar mirksnį išsilaikė iliuzija: plytinė raketa, kylanti į popietės 
dangų... ir pro sprogimo gausmą vis dar girdėjosi laikrodis, mušantis 
valandą po valandos. Su dvyliktuoju dūžių - vidudienio? pusiaunakčio? 
- jisai susprogo kaip nelaimingasis “Čelindžeris". Plytos nuskriejo į vi- 
sas puses - Bentonas Roudsas vėliau pamatys kai kurią jų padarytą ža- 
lą, bet sunkiausi defektai buvo sparčiai užtaisyti. 

Skriejančios plytos pramušė namų šonus, rūsių langus, tvorų lentas. 
Plytos krito iš dangaus nelyginant bombos. Ilgoji laikrodžio rodyklė su 
kaldinto metalo raštu nušvilpė oru it bumerangas ir susmigo į vieną iš 
augančių nuo senovės šalia Heiveno bibliotekos ąžuolų. 

Plytų mūriniai ir suskaldytos lentos vėl trenkėsi žemėn. 

Po to - tyla. 

Po kiek laiko žmonės visame Heivene vėl ėmė atsargiai stotis ant 
kojų, dairytis aplinkui... suskato šluoti stiklus ar apžiūrinėti žalą. Griau- 
namoji banga pralėkė miestu, tačiau niekas nenukentėjo. Ir visame 
mieste tiktai vienas žmogus tikrai matė tą plytinę raketą pakylant į orą 
tartum grandiozinėje pamišėlio klejonėje. 

Tasai žmogus buvo Džimas Gardneris. Bobė nuėjo kiek snūstelt - 
Gardneris ją įkalbėjo tai padaryti. Jokio reikalo jiems abiem dirbti per 
popietės karštį - ypač Bobei. Ji buvo šiek tiek atsigavus nuo tos baisios 
būklės, kokios ją rado Gardneris, bet Bobė vis dar pernelyg save alino, 
ir staiga jai vėl prasidėjo gausios menstruacijos. | 

“Įdomu, - niūriai svarstė jis, - kada jai vietoje poros papildomų ge- 
ležies tablečių per dieną prireiks kraujo perpylimo?“ Tačiau tai mažai 
tikėtina, jis žinojo. Jo buvusiąją žmoną kankino pasibaisėtinos menst- 
ruacinės problemos, galbūt todėl, kad jos motina turėjo vartoti vaistą, 
žinomą kaip DES*. Taigi Gardneris išėjo nemokamą kursą apie kūno 
funkcionavimą, koksai niekad nepasireikš jo organizme, ir žinojo, kad 
ne specialistų supratimas apie menstruacijas - Kaip apie kasmėnesinį 
kraujoplūdį iš makšties - paprasčiausiai neatitinka tiesos. Daugiausia 
medžiaga, iš kurios sudarytos mėnesinės, anaiptol ne kraujas, bet nerei- 
kalingi audiniai. Menstruacija - tai efektyvus atliekų pašalinimo mecha- 
nizmas moters, gebančios pastoti, bet kol kas nepastojusios. 

Ne, abejotina, kad Bobė mirtinai nukraujuotų... nebent plyštų gim- 
da, kas didžiai neįtikima. 


* Dietilstilbestrolis. 

Šūdas. Tu nežinai, kas šioje padėtyje įtikima, o kas - ne. 

Puiku. Gana teisinga. Ir jis žinojo, kad, šiaip ar taip, moterys nėra 
taip sutvertos, jog menstruotų diena po dienos, savaitę po savaitės. Iš 
esmės, kraujas ir audiniai viena ir tas pat: medžiaga, iš kurios Bobė An- 
derson sudaryta. Tai panašu į kanibalizmą, bet... 

Ne, tai ne kanibalizmas, sakytum, kas nors buvo nustatęs jos 
termostatą iki galo skalės, ir jinai save degino. Per karštąjį praeitos sa- 
vaitės laikotarpį porąsyk mažne keberiokštelėjo, ir Gardneris žinojo, 
nors tai nuskambėtų groteskiškai, kad mažojo Braunų berniuko paieš- 
kos, po teisybei, Bobei buvo savotiškas poilsis. 

Gardneris, tiesą sakant, nesitikėjo, kad jam pasiseks įkalbėti ją pri- 
gulti. Bet maždaug be ketvirčio trečią Bobė pasisakė, kad jaučiasi tar- 
tum pavargusi ir kad galbūt nebloga būtų nusnūsti. Paklausė Gardnerio, 
ar šis irgi nesirengiąs kokią valandėlę pasilepinti lovoje. | 

- Taip, - atsakė jis, - bet pirma aš kelias minučiukes pasėdėsiu prie- 
butyje ir paskaitysiu. - /r ta pačia proga užbaigsiu šį viskio lašelį. 

- Gerai, tik per ilgai neužtruk, - pasakė Bobė. - Siesta tau irgi nepa- 
kenktų. | | 

Bet jis užsisėdėjo gana ilgai, stengdamasis prailginti gėrimą, ir vis 
dar buvo ten, kai laukais ir kalvomis nuo miesto iki jų - maždaug pen- 
kias mylias - atsirito grumesys. 

- Kas per velnias... 

Grumesys stiprėjo... ir staiga jis išvydo tatai - kažką tokio košmariš- 
ko, matyt, prasideda baltoji karštinė, tikrai taip, velniai rautų, tikrai taip. 
Tai tau ne telepatinė rašomoji mašinėlė ar kosminis vandens šildytuvas 
- tai, rupūs miltai, plytų raketa, pakylanti iš Heiven Vilidžo, iš tiesų, ei 
visi čia, draugai ir kaimynai, ne kitaip, man išsiklibino šulas. 

Prieš pat tam daiktui susprogstant ir užliejant dangų žaliu gaisu, jis 
atpažino, kas tai, ir suprato, jog jam ne haliucinacija. 

Tenai buvo Bobės Anderson jėga; tenai buvo tai, kuo juodu ketino 
pasinaudoti, kad sustabdytų atomines, ginklavimosi varžybas, kruviną 
pasaulinės beprotystės antplūdį; štai jinai ten, liepsnos stulpu pakylanti 
dangun: kuris nors iš miesto pamišėlių kažkaip padėjo po rotuše sprog- 
menis ir čirkštelėjęs prikišo degtuką, paprasčiausiai pasiųsdamas Heive- 
no laikrodžio bokštą dangun lyg iš vamzdžio iššautą suknistą aukštumi- 
nį fejerverką. 

- Viešpatie aukštielninkas! - pasibaisėjusiu, prislėgtu balsu sušnabž- 
dėjo Gardneris. | 

Taigi taip, Gardai! Tokia ateitis! Ar šito tu nori? Todėl, kad tajai 
moteriai ten viduje ne visi namie, ir tu tai žinai... požymiai pernelyg aiš- 
kūs. Ar tu.nori įdėti jai į rankas tokią galią? Nori? 

Ji neišprotėjus, išsigandęs atsakė Gardneris. Nė kiek neišprotėjus, 
nejau manai, kad tai, ką pamatei, keičia dalykų padėtį? Ne, nekeičia, 
tik pabrėžia ją. Jeigu ne aš ir Bobė, tai kas? Dalaso policija, štai kas. 
Visa bus gerai, aš ją prižiūrėsiu, tramdysiu... 

O, tu šitai puikiai sugebi, tu, nevykęs girtuokli, tiesiog puikiai. 

Neįtikimas daiktas danguje susprogo, pažerdamas į visas pusės ža- 
lią liepsną. Gardneris užsidengė akis. Atsistojo. 

Bėgčia išpuolė laukan Bobė. 

- Kas, velniai rautų, tai buvo? - paklausė, tačiau ji žinojo... žinojo, ir 
Gardneris su staiga atėjusiu šaltu tikrumu žinojo, kad ji žinojo. 

Gardneris pastatė savo mintyse užtvarą - per pastarąsias dvi savaites 
visiškai sėkmingai išmoko tą daryti. Užtvarą sudarė viso labo tik karto- 
jimas kaip papuola senų adresų, eilėraščių nuotrupų, dainų posmų... ta- 
čiau tai padėdavo. Visai nesunku įjungti tokius trukdžius, aptiko jis; ne- 
"daug tesiskyrė nuo padriko minčių bėgsmo, visąlaik vykstančio mažne 
kiekvieno galvoje (jis, ko gero, būtų pakeitęs savo nuomonę, jeigu bū- 
tų žinojęs apie sunkias Rūtos Makoslend pastangas paslėpti savo min- 
tis - Gardneris nė įsivaizduoti neįsivaizdavo, nuo kiek nemalonumų jį 
gelbėjo toji plokštelė jo kaktoje). Porąsyk pagavo Bobę žvelgiant į jį 
kažkaip keistai, mįslingai, ir nors ši nusisukdavo, kai tik pamatydavo 
Gardnerį ją stebint, jis žinojo, kad ji stengiasi perskaityti jo mintis... la- 
bai stengiasi... ir vis nesėkmingai. | 

Jis pasinaudojo užtvara, kad pridengtų savo pirmąjį melą Bobei nuo 
tada, kai liepos 5-ąją, maždaug prieš tris savaites, atsidangino pas ją: 

- Tiksliai nežinau, - pasakė. - Snaudžiau kėdėje. Išgirdau sprogimą 
ir pamačiau ryškiai tvykstelint šviesą. Tartum žalią. Štai ir viskas. 

Bobė akimis tyrinėjo jo veidą, paskui linktelėjo. 

- Ką gi, manau, mums reikia nuvažiuoti miestukan ir pažiūrėti. 

Gardneriui kiek palengvėjo. Nežinojo aiškiai, kodėl pamelavo, bet 
jam pasirodė, kad taip bus saugiau... ir jinai juo patikėjo. Juolab jam ne- 
sinorėjo to tikėjimo statyti pavojun. 

- Tu ne prieš, jei nuvažiuotum viena? Suprantama, jeigu tau reikia 
draugijos... 

- Ne, tiek to, - pasakė ji bemaž nekantriai ir nuėjo. 

Sugrįžęs atgal į priebutį po to, kai palydėjo žvilgsniu nuvažiuojantį 
keliu sunkvežimaitį, jis ištuštino taurelę. Girtuoklystė darėsi nebevaldo- 
ma, ir metas sustoti. Kadangi čia dedasi kažkas iš tiesų keista. Nepa- 
kenktų pasižiūrėti, o kai nusigeri, lieki aklas. 

Tai pasižadėjimas, kurį jis duodavo sau anksčiau. Kartais jį netgi te- 
sėdavo tam tikrą laiką. Bet ne šįsyk. Tą vakarą, kai Bobė sugrįžo, 
Gardneris girtas miegojo priebutyje. 

Vis dėlto Rūtos signalas buvo priimtas. Priėmusysis jį savo minty- 
se, - vis dar įsitraukusiose į Bobės planą, bet ir jaučiančiose nerimą dėl 
jo tiek, kad skatintų vis labiau ir labiau nusilakti, - susirūpino. Bet jis 
buvo priimtas ir bent iš dalies suprastas: beje, tai rodė ir Gardnerio me- 
las. Bet Rūta veikiausiai būtų buvus laimingesnė kitu savo pasiekimu. 

Nesvarbu, kad girdėjo balsus, bet ledi numirė sveiko proto. 


BIČAS DŽERNIGENAS | 
0 IR 
DIKAS ELISONAS | 


1 


Niekas Heivene nesijautė tiek sužavėtas “tapsmu" kaip Bičas Džer- 
nigenas. Jeigu Gardo tominokeriai būtų asmeniškai pasirodę pas Bičą 
su branduoliniais užtaisais ir pasiūlę jam padėti po vieną septyniuose di- 
džiausiuose pasaulio miestuose, Bičas būtų tučtuojau puolęs telefonu 
užsakinėti bilietų į lėktuvus. Netgi Heivene, kur tykus fanatizmas da- 
rėsi įprasta gyvensena, Bičo atsidavimas buvo ypatingas. Jeigu tik jis 
būtų nors kiek nutuokęs apie stiprėjančias Gardnerio abejones, būtų 
tuoj pat pašalinęs jį visiems laikams. Ir tą pačią dieną, jeigu ne greičiau. 

Tokiems savo jausmams Bičas turėjo gerą pagrindą. Gegužę - net- 
rukus po Hilio Brauno gimtadienio - Bičui atsirado sausas, priepuoliš- 
kas kosulys, kuris niekaip nenorėjo praeiti ir kėlė jam nerimą, nes ne- 
buvo nei karščio, nei slogos. Ir tapo dar neramiau, kai jis pradėjo atko- 
sėti po truputį kraujo. Kai laikai restoranėlį, tai kosulys tau visiškai ne- 
reikalingas. Klientams tai nepatinka. Tai verčia juos nervintis. Anksčiau. 
ar vėliau kas nors praneš Sveikatos skyriui ir, ko gero, tavo įstaigą už- 
darys kokiai savaitei, kol sulauks bronchoskopijos duomenų. “Heiveno 
užkandinė“ buvo geriausiu atveju vos vos pelninga įstaiga (Bičas po 
dvylika valandų per dieną prastovėdavo už bufeto su greitai paruošia- 
mais karštais patiekalais, kad per savaitę galėtų atsidėti šešiasdešimt 
penkis dolerius - jeigu ši vietelė nebūtų buvus tokia jauki ir miela, jis 
paprasčiausiai būtų likęs be duonos), ir Bičas negalėjo leisti, kad ji va- 
saros metu būtų uždaryta. Nors vasara dar neatėjo, bet jau artinosi pla- 

čiais žingsniais. Tad jis nuėjo pas senąjį daktarą Vorviką, ir šis pasiun- 
tė jį į Deri Houmo ligoninę pasidaryti krūtinės rentgenogramos. Ir kai 
rentgenograma sugrįžo, daktaras Vorvikas ją tyrinėjo visas dvidešimt 
sekundžių, o paskiau pasišaukė Bičą ir jam pasakė: 

- Turiu tau nemalonių naujienų, Bičai. Sėskis. 

Bičas atsisėdo. Jeigu čia pat nebūtų stovėjus kėdė, būtų parpuolęs 
ant grindų - kojos jo nebelaikė. Gegužę Heivene dar nesireiškė telepa- 
tija, - nebent tokia, kokia Žmonės nuolat naudojasi, - bet ir tos papras- 
tos Bičui užteko. Daktarui Vorvikui nespėjus dar nieko ištarti, jau žino- 
jo: ne TB, o kaip reikiant Ca. Plaučių vėžys. 

Tačiau tatai buvo gegužę. Dabar, liepą, Bičas buvo sveikas kaip ri- 
dikas. Daktaras Vorvikas pasakė, kad ruoštųsi iki liepos 15-osios gultis 
ligoninėn, bet ši data atėjo, o jis valgė už kelis, bemaž ištisai riaumojo 
ant visų kaip lokys ir jautėsi pakankamai stiprus eiti lenkčių su Bobiu 
Tremeinu. Nesugrįžo į ligoninę pasidaryti dar vienos krūtinės rentgeno 
nuotraukos. Jam nė nereikėjo jos - ir taip žinojo, kad platus užtemimas 
jo kairiajame plautyje išnyko. Galų gale, jeigu būtų norėjęs rentgeno 
nuotraukos, būtų pasiėmęs laisvą popietę ir sumeistravęs rentgeno apa- 
ratą pats. Paprasčiausia žinojo, kaip jį pasidaryti. 

Bet dabar, po sprogimo, buvo kitų dalykų, kuriuos reikėjo sumeist- 
ruoti, kuriuos reikėjo nuveikti... ir labai greitai. | 

Jie surengė susirinkimą. Visi gyventojai. Tačiau nesuėję draugėn 
kaip per miesto susirinkimą; visai to nereikėjo. Bičas ir toliau kepė 
hamburgerius “Heiveno užkandinėje", Nensė Vos toliau rūšiavo kores- 
pondenciją (dabar, po Džo mirties, galėjai čia ateiti kad ir sekmadienį), 
Bobis Tremeinas gulėjo po savuoju “Čelendžeriu" ir įtaisinėjo grįžta- 
mojo kuro pariebintoją, kuris įgalintų jį vienu galonu nuvažiuoti apie 
septyniasdešimtį mylių. Žinoma, tai ne Anderson benzino piliulė, bet 
arti to. Njutas Berindžeris, kuris velniškai gerai žinojo, kad negalima 
gaišti laiko, važiavo visu greičiu, kokiu tik drįso, pas Eplgeitus. Bet 
nesvarbu, ką jie darė ar kur buvo, žmones saistė nematomas tinklas tų 
begarsių balsų, kurie taip išgąsdino Rūtą. 

Mažiau nei keturiasdešimt penkias minutes po sprogimo pas Henrį 
Eplgeitą susirinko kokios septynios dešimtys žmonių. Dabar, kai 
“Shell"" techninio aptarnavimo stotis bemaž pasitraukė iš automobilių 
remonto ir profilaktikos verslo, Henris turėjo didžiausias, geriausiai 
įrengtas dirbtuves mieste. Kristina Lindli, nors tik septyniolikmetė, bet 
jau prieš metus laimėjusi antrąjį prizą Meino valstijos keturioliktame 
kasmetiniame fotografijos konkurse, parvyko maždaug po dviejų valan- 
dų, išsigandusi, uždususi (ir, tiesą sakant, jausdamasi gana seksualiai) - 
juodu su Bobiu Tremeinu važiavo iš miesto greičiu, kuris tarpais virši- 

jo šimtą dešimt mylių per valandą. Bobis tiesiog su kauksmu varė savąjį 
“Dodžą" taip, jog švilpė vėjas ir matėsi iš jo tik neryški geltona juosta. 

Merginą pasiuntė padaryti dvi laikrodžio bokšto fotografijas. Tai bu- 
vo sudėtinga užduotis, nes dabar, iš bokšto telikus be tvarkos išblašky- 
tiems plytų, mūrinių gabalams ir laikrodžio mechanizmo nuolaužoms, 
galėjai padaryti tik viena - perfotografuoti seną nuotrauką. 

Kristina sparčiai pervertė albumą su miesto fotografijų iškarpomis. 
Njutas mintimis jai perdavė, kur ieškoti - Rūtos Makoslend kontoroje. 
Ji iškart atmetė dvi fotografijas, nes nors abi buvo visai geros, tačiau 
nespalvotos. Norėta sukurti iliuziją - laikrodžio bokštą, į kurį žmonės 
galėtų žiūrėti... bet kiaurai kurį, jeigu prireiktų, galėtum praskristi lėk- 
tuvu. 

Kitaip tariant, jie ketino suprojektuoti danguje gigantišką skaidrę 
magiškojo žibinto pavyzdžiu. | 

Geras triukas. r 

Savo laiku jo būtų pavydėjęs Hilis Braunas. | 

Kristina jau buvo netenkanti vilties, bet pagaliau aptiko tai, ko ieš- 
kojo: puikią Heiven Vilidžo rotušės fotografiją su reljefiškai pavaizduo- 
tu bokštu... padarytą tokiu kampu, jog aiškiai buvo matyti dvi jo pusės. 
Puiku. Tai duos jiems būtiną vaizdo gylį. Po fotografija Rūtos rūpestin- 
gai buvo pažymėta, kad ji iš žurnalo “Yankee", 5/87. 

Turime eiti, Krise, pasakė Bobis, kalbėdamas jai dargi nepasivargin- 
damas praverti burnos. Nekantriai mindžikavo nuo kojos ant kojos kaip 
berniūkštis, kuriam reikia į tualetą. 

Taip, gerai. Tai bus... 

Ji nutilo. 

O, pratarė ji, o jėrgutėliau. 

Bobis Tremeinas skubiai prisiartino. Kas, po velnių, per dalykas? 

Ji parodė į fotografiją. j | 

- O, MĖŠLAS! - balsu sušuko Bobis Tremeinas, ir Kristina linkte- 
lėjo. 


Tą vakarą septintą, dirbdami greitai ir tylomis (išskyrus kartkartėmis 
pasigirstantį irzlų niurzgesį, jeigu kuris nors pamanydavo, kad vienas iš 
jų dirba nepakankamai greitai), jie sukonstravo įrenginį, kuris atrodė 
kaip milžiniškas skaidrių projektorius ant pramoninio dulkių siurblio 
viršaus. 

Jie jį išbandė, ir Henrio lauke pasirodė didžiulis sustingusių bruožų 
moters veidas. Susirinkusieji tylomis, tačiau pritariamai žvelgė į šį ste- 

reoskopinį Henrio Eplgeito senelės atvaizdą. Prietaisas veikė. Dabar, 
kai tik mergina atveš rotušės fotografiją, - iš teisybės, fotografijas, nes, 
žinoma, jiems reikėjo sukurti būtent stereoskopinį vaizdą, - jie galės... 

Tuo tarpu juos pasiekė jos balsiukas - silpnas, tačiau sustiprintas Bo- 
bio Tremeino minčių. | 

Naujienos buvo blogos. 

- Kas tai buvo? - paklausė Kailas Arčinburgas Njutą. - Aš visko r ne- 
nugirdau. 

- Tu ką, po galais, kurčias? - suurzgė Endis Beikeris. - Dieve mano, 
žmonės trijose apygardose girdėjo trenksmą, kai ta kalė nunešė stogą. 
Už du centus... - jisai sugniaužė kumščius. 

- Liaukitės, jūs abu, - sudraudė Heizelė Makridi ir pasisuko į Kailą. 
- Toji mergina velniškai gerai padirbėjo, - ji sąmoningai kiek įmany- 
dama koncentravo mintis, vildamasi jomis pasiekti Kristiną Lindli ir 
kartu išaiškinti padėtį Kailui Arčinburgui... jį padrąsinti. Mergiotė 

(galvojo) 

skambėjo tartum pakrikus, mažne isteriškai ir šitaip iš jos nebus jo- 
kios naudos. Tokios būklės ji tikrai viską suknis, o tam paprasčiausiai 
jie jau neturi laiko. 

- Tai ne jos kaltė, kad fotografijoje negalima įžiūrėti laikrodžio va- 
landų. 

- Ką turi omeny? - paklausė Kailas. 

- Ji rado spalvotą fotografiją, padarytą kampu, jog buikesnio nė ne- 
galėtum norėt, - pasakė Heizelė. - Nuo bažnyčios ir kapinių atrodys 
kaip tikras, tik nuo kelio šiek tiek iškreiptas. Keletą dienų pašaliečiams 
neleisime apeiti iš kitos pusės, kol Krisė suras maždaug tinkamo kam- 
po fotografiją, bet jeigu jie susidomės krosnim... ir Rūta... Manau, to 
galėsime išvengti. Gal uždaryti kai kuriuos kelius? - ji pažvelgė į Njutą. 

- Juoko darbas, - greitai metė jis. - Nėr nieko paprasčiau. 

- Aš vis tiek nesuprantu, kokia čia problema, - neatlyžo Kailas. 

- Galbūt tu pats, nelaimingas šikniau, - įgėlė Endis Beikeris. 

Kailas pasisuko į mechaniką, ir Njutas sudraudė: 

- Liaukitės, abu jūs, - paskiau paaiškino Kailui: - Problema tokia, 
kad Rūta susprogdino rotušės bokštą šiandien 3:05. Vienintelėje geroje 
nuotraukoje, kurią Kristinai pasisekė surasti, galima įžiūrėti laikrodžio 
ciferblatą. | 

- Ir jis rodo be ketvirčio dešimtą. 

- O, - išsižiojo Kailas. Staiga nuo prakaito jo veidas tapo tartum tau- 
kuotas. Išsitraukęs nosinę, jis nusišluostė kaktą. - O, mėšlas! Ką dabar 
darysim? 

- Improvizuosim, - ramiai pasakė Heizelė. 

- Kalė! - suriko Endis. - Nudėčiau ją, jeigu jau nebūtų mirus! 

- Visi mieste ją mylėjo, ir 'tu tai žinai, Endi, - pasakė Heizelė. 

- Aha. Ir, tikiuosi, velnias pragare spirgina ją ant ilgų šakių. - Endis 
išjungė įrenginį. 

Henrio senelės atvaizdas išnyko. Heizelei palengvėjo - buvo šiek 
tiek nejauku matyti tą aštriaveidę moterį trimate dimensija plūduriuo- 
jančią ore viršum Henrio lauko, kuriame ganėsi karvės, - jos jau seniai 
turėjo būti tvarte, - kartkartėmis praeidamos kiaurai ją ar kaip niekur 
nieko išnykdamos pro didelę senamadišką sagę, kuri puošė moters 
aukštą apykaklę. 

- Viskas bus gerai, - staiga pertraukė tylą Bobė Anderson, ir visi - 
taip pat ir pasilikusi mieste Kristina Lindli - išgirdę lengviau atsiduso. 


„ 

- Parvežk mane namo, - paprašė ji Bobį Tremeiną. - Greičiau. Aš ži- 
nau, ką daryti. 

- Tu jau namie, - jis paėmė ją už parankės ir pradėjo švelniai stumti 
durų link. 

- Palauk, - tarė ji. 

„- A? | 
- Ar nemanai, kad man geriau... pasiimti fotografiją? - užbaigė ji. 
- O, velnias! - pasakė Bobis, pliaukštelėdamas sau per kaktą. 

Tuo tarpu Dikas Elisonas, Heiveno savanorių ugniagesių komandos 
viršininkas, sėdėjo savo kontoroje, prakaituodamas stambiais lašais, 
nors veikė oro kondicionierius, ir atsakinėjo į telefono skambučius. Pir- 
masis buvo Trojos konsteblio, antrasis - Jūničio policijos viršininko, 
trečiasis - iš valstijos policijos, ketvirtasis - iš AP*. 

Veikiausia prakaitavęs jis būtų šiaip ar taip, bet viena iš priežasčių, 
kodėl jam nepadėjo oro kondicionierius - tai, kad jo durys buvo sprogi- 
mo bangos nuplėštos nuo vyrių. Didžioji dalis tinko atkrito nuo sienų, 
apnuogindama balanas nelyginant nupuvusius šonkaulius. Jisai sėdėjo 
tarp to chaoso ir atsakinėjo skambintojams, kad iš tiesų /renkė velniš- 
kai, regis, esama vienos aukos, bet anaiptol nėra taip blogai, kaip, ma- 


* “Associated Press" - spaudos agentūra. 

tyt, iš garso atrodė. Kol varinėjo tuos šūdniekius vyriokui iš Bengoro 
“Daily News“, vardu Džonas Leandras, ant galvos jam nukrito kamšti- 
nis lubų panelis. Dikas nutrenkė jį į šalį suurgzdamas it vilkas, pasik- 
lausė, nusijuokė ir į ragelį pasakė, kad tai buvo tik skelbimų lenta. Vėl 
nuvirto prakeiktoji. Paprasčiausiai į ją atremti siurbiamieji rakandai, Ži- 
note, pigiai pirkęs pigų turėsi, visad motina jam sakydavo, kad... 

Užtruko dar penkias minutes, bet galiausiai jis įvarė Leandrui nuo- 
bodulį ir atgrasė nuo pokalbio. Dikui bededant telefono ragelį ant svir- 
telės, už jo durų su baisiu garsu krmp! nukrito didžioji koridoriaus lubų 
dalis. 

- MOTINKRUŠIAU - BJAURYBE - NUSTEKENTOS - KEKŠĖS 
- VAIKE! - sustūgo Dikas Elisonas ir iš visų jėgų trenkė kumščiu į sta- 
14. Nors susilaužė visus keturis pirštus, per savo pašėlusį įtūžį to nė ne- 
pastebėjo. Jeigu kas nors tą minutę būtų įžengęs jo kontoron, Elisonas 
būtų dantimis tam žmogui perkandęs gerklę, prisisiurbęs pilną burną jo 
kraujo ir išspjovęs į mirštančiojo veidą. Jisai sustūgo, nusikeikė ir ėmė 
trypti kojomis į grindis kaip užsiožiavęs vaikas, kuriam neleido eiti į 
kiemą. 

Jis ir atrodė vaikiškai. 

Taip pat jis atrodė itin pavojingas. 

Tominokeriai, tominokeriai ten beldžias trankiai. 


Tarp telefono skambučių Dikas nuėjo į Heizelės kontorą, susirado 
jos stalčiuje midolą ir išgėrė šešias tabletes. Paskui stipriai apsirišo 
skausmu pulsuojantį, sutinusį delną ir pamiršo jį. Jeigu vis dar būtų bu- 
vęs žmogus, šitai būtų buvę neįmanoma; ne taip paprasta pamiršti ke- 
turis sulaužytus pirštus. Bet jis jau buvo “tapęs". Ir vienas su tuo susi- 
jusių dalykų - tai tapti gebančiu sąmoningomis valios pastangomis nu- 
galėti skausmą. 

Tasai sugebėjimas pasireiškė labai parankiu metu. 

Tarp savo pokalbių su išoriniu pasauliu - o kartais ir jų metu - Dikas 
kalbėjosi su vyrais ir moterimis, padūkusiai besidarbuojančiais pas 
Henrį Eplgeitą. Pasakė jiems, kad pusę penkių, vėliausiai penktą laukiąs 
poros valstijos policininkų. Ar negalėtų jie tam laikui parengti projek- 
torių? Kai Heizelė paaiškino, kokia iškilus problema, Dikas vėl pratrū- 
ko šėlti, šįsyk ne tik iš pykčio, bet ir iš baimės. Bet kai Heizėlė pasakė, 
ką Kristina Lindli sugalvojo, jis nusiramino... šiek tiek. Namie ji turėjo 
tamsų kambarį. Ten ji neskubėdama kruopščiai padarys iš “Yankee" 

nuotraukos negatyvą ir kiek padidins - ne todėl, kad jis turėjo būti di- 
desnis, idant projekcinis įtaisas galėtų sėkmingai veikti (o pernelyg stip- 
rus išdidinimas suteiks laikrodžio iliuzijai keistą grūdėtumą), bet todėl, 
kad jai reikėjo kiek didesnio atvaizdo, su kuriuo galėtų dirbti. 

Jinai apvers negatyvą, pasakė jo mintyse Heizelė, o paskiau užpurkš 
dažais ciferblato rodykles, Bobis Tremeinas vėl jas įdės su rentgeno 
peiliu, kad rodytų 3:05. Turi tvirtą ranką ir šiek tiek talento. Nors šiuo 
metu tvirta ranka svarbiau. 

Aš maniau, jei darai negatyvą iš pozityvo, jis išeina neryškus, pasa- 
kė Dikas Elisonas. Ypač, jeigu pozityvas spalvotas. 

Ji patobulino savo ryškinimo įrangą, - pasakė Heizelė. Jai nereikėjo 
pridurti, kad septyniolikmetė Kristina Lindli dabar, ko gero, turėjo pa- 
čią moderniškiausią pasaulyje fotolaboratoriją. 

Kiek laiko tai užtruks? 

Ji mano, iki pusiaunakčio, pasakė Heizelė. 

Dikas nusikeikė taip garsiai, jog visi žmonės Henrio lauke susiraukė. 

Mums reikės apie trisdešimties D-elementų, įsiterpė ramus Bobės 
Anderson balsas. Būk malonus, pasirūpink tuo, Dikai. Ir mes viską sup- 
rantame dėl policijos. Pavedžiok juos už nosies, gerai? 

Jis kiek patylėjo. | 

Taip, pagaliau pasakė. Bakas ir Rojus, ir jaunesnysis Semplzas. 

Kaip tik. Ir prilaikyk juos. Man kelia rūpestį jų radijai, ne jie patys - 
iš pradžių jie atsiųs tik vieną ekipažą, daugių daugiausia du. Bet jeigu 
jie pamatys... jeigu perduos per radiją... 

Pasigirdo pritariamas murmesys - taip kriauklėje ošia okeanas. 

Ar kaip nors galima užslopinti jų perdavimus iš miesto? paklausė 
Bobė. 

Aš... | 

Staiga įsiterpė džiūgaujantis Endis Beikeris: aš turiu geresnę idėją. 
Tegul Bakas Pitersas kuo greičiau neša savo storą subinę degalinėn. 

Taip! Nustelbė jį Bobė šaižiomis iš jaudulio mintimis. Gerai! Puiku! 
Ir kai jie paliks miestą, kas nors... Manau, Bičas... 

Bičas pasijautė pagerbtas, kad pasirinko jį. 

Bentas Roudsas ir Džinglsas Gebonsas iš Meino valstijos policijos 
atvyko į Heiveną penktą penkiolika. Važiavo tikėdamiesi pamatyti 
smilkstančius, neįdomius krosnies sprogimo padarinius, prie bordiūro 
be darbo stovinčią seną autosiurblinę ir dvidešimt ar trisdešimt žioplių, 

dykinėjančių ant šaligatvio. O vietoje to išvydo sprogimo nuneštą, ne- 
lyginant iš vamzdžio paleistą fejerverką, visą Heiveno rotušės laikro- 
džio bokštą. Gatvės nuklotos plytų nuolaužų, langai išdužę, visur mėtė- 
si išdarkytos lėlės... ir, velniai rautų, pernelyg daug žmonių, užsiiman- 
čių savo reikalais kaip niekur nieko. | | 

Dikas Elisonas pasveikino juos su keistu nuoširdumu, tartum atvy- 
kusius į tradicinę respublikonų vakarienę, o ne į didžiulės katastrofos, 
kaip dabar atrodė, vietą. 

- Viešpatie aukščiausias, žmogau, kas čia nutiko? - paklausė jį 
Bentas. | 

- Na, gal šitai kiek blogiau nei aš jums pranėšiau per telefoną, - pa- 
sakė Dikas, nužvelgdamas plytgalių nuklotą gatvę ir apdovanodamas du 
policininkus visai čia netinkama koks-aš-blogutis-berniukas šypsena. - 
Turbūt nemaniau, kad manimi patikės, patys nepamatę savo akimis. 

- Aš matau ir netikiu, - sumurmėjo Džinglsas. Abu jie palaikė Diką 
Elisoną savimi patenkintu provincijos bonza, be to, gal ir kvaištelėjusiu. 
Pagaliau nesvarbu. O tasai stovėjo už atvykėlių, stebėdamas, kaip jie 
spokso į sugriovimus. Šypsena nuo jo veido pamažu nyko, užleisdama 
vietą šaltumui. 

- Tarp mažutėlių galūnių panašybių Roudsas pastebėjo ranką. Kai vėl 
kreipėsi į Diką, buvo labiau išblyškęs ir atrodė gerokai jaunesnis. 

- Kur misis Makoslend? - paklausė jis, nepajėgdamas suvaldyti bal- 
so, kuris vis garsėjo ir su paskutiniu skiemeniu užsikirto. 

- Na, žinote, manau, kad čia dalis mūsų problemos, - pradėjo Dikas. 
- Matote... 

Dikas iš tiesų užlaikė juos mieste kuo ilgiau, kiek įmanoma, kad tai 
nekristų į akis. Kai jie išvyko, buvo be ketvirčio aštuonios, ir jau leido- 
si sutemos. Be to, Dikas žinojo, kad jeigu policininkai greitai neišvyks, 
1ms nerimauti, kodėl neatvyksta nė vienas iš papildomų ekipažų, kurių 
jie pareikalavo. 

Abu per savo mašinos radiją kalbėjosi su Derio policijos būstine ir 
abu pakabino mikrofoną suglumę ir pasimetę. Iš būstinės perduodami 
atsakymai buvo teisingi, bet balsas atrodė kažkoks ne toks. Bet nė vie- 
nas iš jų dėl tokio menkniekio labai nesuko sau galvos - bent kol kas. 
Buvo pernelyg daug kitų dalykų, su kuriais jiems teko susidurti. Saky- 
sim, pirmiausia - įvykio mastas. Paskiau - tai, kad jie pažinojo auką. O 
galiausiai - kaip viską apiforminti taip, kad būtų padėti pagrindai gali- 
mai stambiai bylai, nieko nesugadinant ir neduodant dingsties kam nors 
paskiau drumsti vandenį. 

Beje, jie jau pradėjo jausti Heiveno poveikį. 

Juodu buvo kaip žmonės, didžiuliame kambaryje be ventiliacijos 
poliviniliniu laku dengiantys medines grindis ir nejučia apsisvaiginda- 
mi. Jie dar negirdėjo minčių, - tam dar buvo per anksti ir kol tai atsitiks, 
jie jau bus išnykę, - tačiau jautėsi labai keistai. Kažkas juos slopino, įp- 
rastas darbas reikalavo didžiulių pastangų. 

Visa tai Dikas Elisonas perėmė iš jų minčių, sėdėdamas kitoje pusė- 
je gatvės ir gurkšnodamas puodelį kavos “Heiveno užkandinėje". Cha, 
šiandien jie pernelyg užsiėmę ir pernelyg sudirgę, kad galvotų apie tai, 
jog 

(Tago Elenderio) 

jų dispečerio balsas šįvakar skambėjo kažkaip keistai. Priežastis pa- 
prasta. Jie kalbėjosi ne su Tagu Elenderiu, o su Baku Pitersu; jų radijo 
ryšys vyko ne su Deriu, o su Edo Barkerio “Shell" garažu, kur prikritęs 
prie mikrofono prakaitavo Bakas Pitersas, o šalia jo stovėjo Endis Bei- 
keris. Bakas siuntė naujas instrukcijas ir informaciją per Endžio radiją 
(niekutį, kurį šisai surinko laisvalaikiu - niekutį, kuriuo būtų buvę gali- 
ma susisiekti su gyvomis būtybėmis Urane, jeigu tik ten būtų gerų bičų 
perduoti atsakymui). Keletas miestiečių susikaupę telkė savo pastangas 
į Bento Roudso ir Džinglso Gebonso mintis. Jie perdavinėjo Bakui vi- 
sa, ką iš šių gebėjo sužinoti apie Elenderį, su kuriuo, savaime supranta- 
ma, policininkai įsivaizdavo kalbą. Bakas Pitersas turėjo įgimtą talentą 
mėgdžioti (susilaukavo didžiulio pasisekimo, mėgdžiodamas Fermerių 
asociacijos sceniniuose pasirodymuose tuo laiku esantį valdžioje Prezi- 
dentą ir tokius numylėtinius, kaip Džimį Kegnį* ir Džoną Veiną). Ne- 
buvo Ričis Litlis**, niekad juo nebus, bet kai ką nors jis “darydavo", vi- 
sad suprasdavai, kas taikinys. Paprastai. 

Svarbiausia, klausytojai sugebėdavo perduoti Bakui, kaip jam per 
"kiekvieną ryšio seansą atsakinėti, juk bemaž kiekvienas kalbantysis 
mintyse žino, kokio tikisi atsakymo į savo klausimus ar pranešimus. 
Jeigu Bentas ir Džinglsas patikėjo šia vaidyba, - o didžia dalimi taip ir 
buvo, - tai ne tiek dėl Bako talentų, kiek dėl “Tago" atsakymais įgyven- 
dintų jų pačių lūkesčių. Be to, Endis, pasitelkęs atmosferinius trukdžius, 
sugebėjo padaryti Bako balsą neryškų - ne taip labai, kaip jie girdės 
grįždami į Derį, bet pakankamai, kad “Tago" balsas imtų prasčiau gir- 
dėtis, kai tik jo keistumas | 


* James Cagney (1889-1982) - populiarus gangsteriškų filmų aktorius. 
** Rich Little - komedinis aktorius, tobulai mėgdžiojantis žymių asmeny- 
bių balsus. 

(Dievaži, visai nepanašu į Tagą. Ar tik jam ne sloga) 

iškildavo jų mintyse. 

Ketvirtį po septintos, kai Bičas vėl atnešė Dikui puodelį kavos, šis 
paklausė: 

- Viską paruošei? 

- O kaipgi. 

- Ir tu esi tikras, kad tas daikčiukas suveiks? 

- Jis veikia puikiai... nori pasižiūrėti? - Bičas bemaž maivėsi. 

- Ne. Nėra laiko. O kaip dėl elnio? Suradot? 

- Aha. Bilas Ederlis jį nušovė, o Deivas Ratledžas išdarinėjo. 

- Gerai. Laikas pradėti. 

- Klausau, Dikai, - Bičas nusirišo prijuostę ir pakabino ant vinies už 
prekystalio. Pasisukęs apvertė iškabėlę, kuri kabėjo ant durų iš ATIDA- 
RYTA į UŽDARYTA. Paprastai ji ten taip ir kabodavo, bet šįvakar, ka- 
dangi stiklas buvo“ išdaužtas, lingavo ir sukiojos lengvo vėjelio judi- 
nama. | 

Bičas stabtelėjo ir pažvelgė į Diką su pritvinkusiu užslėptu pykčiu: 

- Ji neprivalėjo nieko panašaus padaryti, - pasakė. Dikas truktelėjo 
pečiais. Tai neturėjo reikšmės, kas padaryta - padaryta. 

- Ji išnyko. Tai svarbiausia. Vaikinams su tuo paveikslėliu klostosi 
puikiai. O dėl Rūtos... kito tokio kaip ji mieste nėra. 

- O tasai vyriokas senojo Gariko sodyboje? 

- Jis visąlaik girtas. Ir jis nori kasti. Kopai greit išvažiuos, ir mums 
reikia, kad tai atsitiktų kuo toliau nuo miestuko. 

- Gerai, Dikai. Būk atsargus. 

Dikas nusišypsojo: | 

- Dabar mes visi privalome būti atsargūs. Reikalas pavojingas. 

Jisai stebėjo Bičą įsėdant į savo sunkvežimaitį ir atbulom išvažiuo- 
jant iš aikštelės priešais “Heiveno užkandinę“, kur pastaruosius dvylika 
metų buvo to senojo “Ševio" namai. Sunkvežimaičiui pamažu pajudė- 
jus gatve, - Bičas važiavo atsargiai, aplenkdamas kelią nuklojusias stik- 
lo šukes, - Dikas pastebėjo kėbule po brezentu kažkokį siluetą, o beveik 
pačiame jo gale - dar kažką, įsuptą į storo plastiko lapą. Stambiausias 
elnias, kokį Bilas Elderis sugebėjo aptikti per tokį trumpą laiką. Elnio 
medžioklė liepą - tai šiurkščiausias nusižengimas Meino valstijos įsta- 
tymams. 

Kai Bičo pikapas dingo iš akių (MYLĖKIS, O NE KARIAUK. 
BŪK PASIRENGĘS VIENAM IR KITAM. NRA* skelbė lipdukas ant 


* National Rifle Association - Nacionalinė šaulių asociacija. 

galinio kėbulo borto), Dikas vėl sugrįžo prie baro ir pasiėmė puodelį 
kavos, kurio buvo nebaigęs gerti. Kaip visados Bičo kava buvo stipri ir 
skani. Kava jam labai pravertė. Dikas jautėsi daugiau nei pavargęs, jau- 
tėsi išsekęs. Nors dar dangus buvo pakankamai šviesus ir nors jis pats 
priklausė tokiems žmonėms, kurie negali eiti miegoti neišklausę per 
paskutinį veikiantį kanalą nacionalinio himno, dabar jam norėjosi vie- 
nintelio dalyko - kuo greičiau atsigulti lovon. Šioji diena buvo įtempta, 
baisi, ir ji nesibaigs, kol Bičas neatsiųs pranešimo. Ir tas jovalas, kurį 
pasisekė Rūtai Makoslend sutaisyti, nebus išsrėbtas tol, kol neišnyks 
tuodu kopai. Galima nuslėpti daug dalykų, bet ne tą paprastą faktą, kad 
tuodu kopai buvo pakeliui iš Heiveno, kur kitas kopas (tik miestuko 
konsteblis, tas tiesa, bet kopas lieka kopu, o ši kadais dar buvo ištekė- 
jusi už valstijos kelių vilko) buvo pašalintas iš lygties. 

Visa tai reiškė, kad linksmybės tik prasideda. 

- Jeigu tai galima pavadinti linksmybe, - gaižiai pasakė Dikas, į nie- 
ką konkrečiai nesikreipdamas, - teapdergs mane šuo, kad aš taip pava- 
dinčiau, - nuo kavos skrandį ėmė graužti rėmuo. Tačiau Dikas toliau j ują 
gurkšnojo. 

Lauke suriaumojo galingas motoras. Dikas pasisuko ant kėdės ir se- 
kė akimis, kaip kopai apleidžia miestą, o blyksintys žiburiai viršum jų 
mašinos nutvieskia aplinkinius griuvėsius mėlyna šviesa pramaišiui su 
juodais šešėliais. 

Kristina Lindli ir Bobis Tremeinas stovėjo šalia vienas kito, stebėda- 
mi baltą lapą ryškalo vonelėje, ir sulaikę kvapą laukė, pasirodys ar ne- 
pasirodys vaizdas. 

Pamažėle jis ėmė ryškėti. 

Heiveno rotušės laikrodžio bokštas. Gyvos, natūralios spalvos. Ir 
laikrodžio rodyklės ties 3:05. 

Bobis tyliai, lėtai iškvėpė orą. 

Puiku, pasakė jis. 

Ne visai, atsakė Kristina. Yra dar kai kas. 

Išsigandęs jis pasisuko į ją: Kas? Kas negerai? 

. Nieko. Viskas gerai. Paprasčiausia turime padaryti dar vieną dalyką. 

Ji nebuvo negraži, bet nešiojo akinius ir turėjo peliškai rusvus plau- 
kus, todėl visad save /aikė negražia. Nors jau septyniolikos metų, dar 
niekad jai niekas nebuvo paskyręs pasimatymo. Dabar visa tai, regis, 
nebeturėjo reikšmės. Ji atsisegė ir nusitraukė sijoną, nusimetė viskozinį 

pusapatinuką ir nusimovė medvilninės kelnaites + pastaruosius abu 
pirktus Derio atpigintų prekių parduotuvėje. Peržengė juos ir atsargiai 
išėmė šlapią fotografiją iš ryškalo vonelės. Pasistiebė pakabinti ją, ir jos 
užpakaliukas išsirietė. Paskiau, pražergus kojas, pasisuko į 1 jį. 

Man reikia tą padaryti. 

Jis paėmė ją stačiomis. Atrėmęs į sieną. Kai plyšo j0s mergautinė 
plėvė, įkando jam į petį, kad ir iš jo ištrykštų kraujas. Baigė abu vienu 
metu, ir padarė tai urgzdami, braižydami vienas kitą, ir buvo labai labai 
gera. 0 

“Tiesiog kaip senais gerais laikais", - pagalvojo Bobis, važiuodamas 
drauge su ja pas Eplgeitus, ir pabandė suvokti, ką būtent norėjo tuo pa- 
sakyti. 

Paskiau jis nusprendė, kad pagaliau tai nesvarbu. 

Bičas spaudė savo pikapą “Ševi"' iš paskutiniųjų - nors ir braškėda- 
mas, jis lėkė šešiasdešimt penkias mylias per valandą, tai yra savo mak- 
simaliu greičiu. Vienas dalykas, ko jis neprisirengė padaryti, nors ir įgi- 
jęs faritastiškų naujų Žinių - tai kapitališkai suremontuoti savo senąjį 
kledarą. Bet tikėjosi, kad šiąnakt vis tiek pateks, kur jam reikia, ir senu- 
tė jo neapvylė. 

Kai jis perkirto Trojos miesto ribą, V vis dar jų negirdėdamas, nei ma- 
tydamas už savęs mirkčiojančių žiburėlių blyksnių, vėl sulėtino sunkve- 
žimaitį iki penkiasdešimt penkių mylių per valandą (jam šiek tiek pa- 
lengvėjo - variklis jau buvo beperkaistąs), ir kai įvažiavo į Niuportą, 
greitį sumažino iki keturiasdešimt penkių. Jau stipriai temo. 

Įvažiavęs į Derio miesto ribas, buvo bepradedąs nervintis, kad tie 
sukrušti kopai bus nusprendę grįžti kitu keliu, - nors mažai tikėtina, ka- 
dangi pro čia arčiausia, bet, dievaži, kurgi jie? - ir kaip tik tuo metu iš- 
girdo tylų jų minčių murmesį. 

Jisai sustojo šalikelėj ir minutėlę ramiai sėdėjo, pakreipęs galvą, pri- 
merkęs akis, įsiklausydamas, stengdamasis įsitikinti. Jo burna, keistai 
netvirta ir įdubus, nes stigo daugumos dantų, atrodė nelyginant kokio 
senio. Kažkas apie 

(strazdanas) 

Rūtą. Taip, tai tikrai jie. Mintis galima buvo aiškiau pagauti; 

(netgi pro kraują buvo matyti strazdanos) 

ir Bičas linktelėjo. Taip, tai tikrai jie. Ir greitai artėja. Pakaks laiko, 
jeigu tik paskubės. 

Bičas pavažiavo dar ketvirtį mylios ir išvydo paskutiniąją ilgą 3-ojo 
plento atkarpą iki Derio. Pastatė savo pikapą šonu, užblokuodamas ke- 
lią. Paskiau nutraukė brezentą nuo tokio tarytum pabūklo kėbulo gale, 
nervingai pirštais tampydamas virvės mazgus, o jų balsai jo galvoje vis 
stiprėjo, stiprėjo ir stiprėjo. 

Kai jų Žibintai nutvieskė medžius šioje posūkio pusėje, Bičas pasi- 
lenkė prie transformatorių grandinės, jų buvo šešetas, pritvirtintų prie 
lentos (o lenta prikalta prie kėbulo dugno, kad neslidinėtų) ir įjungė 
juos, vieną po kito. Išgirdo suūžiant, kai ėmė veikti... paskiau tą garsą, 
bet kokį garsą nustelbė stabdžių ir padangų žvygesys. Dabar akinamai 
balta prožektorių šviesa ir pulsuojantys mėlyni blyksniai užliejo pikapo 
kėbulą, ir Bičas prigludo prie dugno, sunėręs rankas virš galvos ir pa- 
galvodamas, kad viską pagadino, pastatė mašiną per arti posūkio, ir ko- 
pai trenksis į jo sunkvežimį, ir jie galbūt bus tik sužeisti, o jis žus, ir jie 
aptiks jo “pabūklo? likučius ir pasakys: Na, na, kas gi čia? Ir... Ir... 

Tu suknisai, Bičai, jie išgelbėjo tau gyvybę, 0 tu suknisai... o, būk 
prakeiktas... prakeiktas... prakeiktas... 

Padangų žvygesys liovėsi. Pasklido stiprus iki šleikštulio padegusios 
gumos kvapas, bet susidūrimas, kuriam jis pasirengė, neįvyko. Mirksė- 
jo mėlynos šviesos. Iš mikrofono sklido tylūs atmosferiniai treškesiai. 

- Neaiškiai jis išgirdo kimų kopo balsą: “Kas čia per mėšlas?" 

Bičas nedrąsiai kilstelėjo ir pažvelgė per kėbulo kraštą. Išvydo juos 
sustojusius dviejų ilgų tamsių stabdymo šliūžių gale. Netgi prie žvaigž- 
džių šviesos tos žymės buvo aiškiai matomos. Policijos mašina įstrižu 
kampu, vos už devynių pėdų nuo jo. Jeigu jie būtų važiavę nors pen- 
kiom myliom per valandą greičiau... 

Aha, bet jie nevažiavo. 

Garsai. Dusyk dunktelėjo užtrenkiamos durelės - kopai išlipo iš ma- 
šinos. Silpnas, monotoniškas dūzgesys nuo transformatorių, teikiančių 
srovę jo įtaisui - įtaisui nedaug besiskiriančiam nuo tų, kuriuos Rūta bu- 
vo įstačius į savo lėlių pilvus. Ir tylus zvimbesys. Musės. Jos uodė po 
plastiko plėvele kraują, bet negalėjo prasigauti iki elnio kūno. 

“Tuojau sulauksite savo valandos", - pagalvojo Bičas ir nusišiepė. 
Gaila, bet neteks paragauti anų vyrukų. 

- Aš mačiau tą pikapą tenai Heivene, Bentai, - vėl prašneko kimia- 
balsis. - Stovėjo priešais restoranėlį. 

Bičas šiek tiek pakreipė ant atramos drenažo vamzdį. Žvelgdamas 
pro jį, matė juos abu. Ir jeigu vienas iš jų nutoltų nuo tikrosios įrengi- 
nio energijos ašies, nieko baisaus; pasireikš ir skleistinis poveikis. 

“Pasitraukite nuo automobilio, vaikinai, - pagalvojo Bičas, apgrai- 
bomis susirasdamas “Western Auto“ firmos durų skambutį ir uždėda- 

mas ant mygtuko pirštą. Jam išsišiepus, apsinuogino rausvos dantenos. 
- Niekaip nenori paeiti į šalį. Na, judinkitės, gerai?“ 
- Kas tenai? - šūktelėjo kitas policininkas. 
 “Tominokeriai beldžias trankiai pas tave, įkyrusis šikniau“, - pagal- 
vojo Bičas ir sukrizeno. Nepajėgė susiturėti. Iš paskutiniųjų stengėsi 
prisKopinti juoką. 

- Jeigu kas yra mašinoje, verčiau atsiliepkite! 

Jis ėmė krizenti dar garsiau, tiesiog nieko negalėjo sau padaryti. 0 
gal tai ir į gera, nes kopai susižvalgė ir traukdamiesi iš dėklų pistoletus 
pradėjo artintis prie pikapo. Vis arčiau jo ir toliau nuo savo mašinos. 

Bičas išlaukė, kol visiškai įsitikino, kad liepsna nekliudys leng- 
vosios mašinos - juk jam prisakyta jokiu būdu nepadaryti žalos polici- 
jos automobiliui, ir dabar jis nesirengė nudrėksti netgi ploniausio chro- 
mo sluoksnelio nuo buferio. Kopams atsidūrus taikiklyje, Bičas nuspau- 
dė skambučio mygtuką. “Dausos šaukia, šikniai", - pagalvojo jis ir šį- 
syk ne tik sukrizeno, bet ir springdamas nusikvatojo. Storas žalios 
liepsnos pliūpsnis šovė tamson, pagaudamas ir prarydamas abu polici- 
ninkus. Tame žaliame švytesy Bičas pastebėjo keletą ryškiai geltonų ki- 
birkštėlių ir suprato, kad vienas iš kopų kelis sykius spustelėjo pistoleto 
gaiduką. 

Pajuto stiprų kaistančių transformatorių kvapą. Staiga pasigirdo 
pokšt! ir iš vieno aukštyn plykstelėjo žiežirbų pluoštas. Keletas užkrito 
jam ant rankos ir nudegino. Bičas skubiai nubraukė jas. Pliūptelėjusi iš 
drenažo vamzdžio žalia liepsna išblėso. Policininkai buvo dingę. Na... 
beveik dingę. | 

Kaip įmanydamas skubiau Bičas peršoko galinį sunkvežimaičio 
bortą. Dievaži, čia ne pagrindinė magistralė ir niekas iš aplinkinių taip 
vėlai nevažiuos į Derį pirkinių, bet kas nors anksčiau ar vėliau gali pa- 
sirodyti. Reikėtų... 

Ant asfalto smilko vienas vienintelis batas. Pakėlė jį ir vos neišlei- 
do iš rankų. Nesitikėjo, kad bus toksai sunkus. Pažiūrėjęs vidun, supra- 
to kodėl. Kojine aptempta pėda vis dar buvo jame. 

Bičas su batu sugrįžo prie sunkvežimio ir įmetė jį kabinon. Kai par- 
važiuos miestan, atsikratys juo. Nėra reikalo užkasti - Heivene esama 
paprastesnių būdų atsikratyti panašiais daiktais. “Jeigu mafija žinotų, ką 
mes, jankiai provincialai, čia turime, manau, kaipmat panorėtų nupirk- 

- pagalvojo Bičas ir vėl sukikeno. 

Pasuko fiksatorius, ir galinis bortas, girgžtelėjęs aprūdijusiais vy- 
riais, atkrito. Bičas sugriebė plastikine plėvele suvyniotą elnio skerde- 
ną. “Kieno šitai sumanyta? - stengėsi jis prisiminti. - Senio Deivo? Pa- 

galiau nesvarbu. Dabar Heivene visi sumanymai tampa nukreipti į vie- 
ną tikslą“. 

Plastikine plėvele susuptas ryšulys buvo sunkus ir nepatogus apka- 
binti. Bičas suėmė rankomis užpakalines žvėries kojas ir truktelėjo. Kū- 
nas iškrito iš kėbulo, galva stuktelėdamas į asfaltą. Jis vėl apsidairė, ar 
nesiartina iš kurios nors pusės žibintų šviesos, nieko nepamatė ir kaip 
pajėgdamas greičiau nuvilko elnią skersai kelio. Pūkšdamas nuleido ant 
žemės ir apvertė skerdeną, kad galėtų nutraukti plėvelę. Suėmęs abiem 
rankomis, vėl pakėlė išskrostą ir švariai išdarinėtą elnieną. Gyslos it vir- 
vės išsipūtė jam kakle; prašieptos jo lūpos būtų apnuoginusios dantis, 
jeigu bent kiek šių būtų likę dantenose. Elnio galva su pusaugiais ragais 
kybojo nusvirus per jo dešinįjį dilbį. Sustingusios drumzlinos akys žvel- 
gė aukštyn į nakties dangų. | 

Bičas nusvirduliavo trejetą žingsnių žemyn nuo kelio sankasos ir 
įvertė elnieną griovin, kur ta dusliai dunktelėjo. Jis išlipo atgal į kelią ir 
pakėlė plastikinę plėvelę. Nunešęs prie sunkvežimio, įmetė kabinon ant 
priekinės sėdynės greta savęs. Jam būtų labiau patikę palikti ją kėbule, 
- mat dvokė, - bet juk galėjo atsitikti taip, kad bus išnešta vėjo, ir kas 
nors ją suras. Nuskubėjo aplink mašiną savo vieton už vairo, pakeliui su 
grimasa pešiodamas sau ant krūtinės kruvinus marškinius. Kai tik par- 
važiuos namo, reikės juos pasikeisti. 

Įlipo vidun ir užvedė senukės motorą. Pavažiavo kiek atgal ir pasu- 
ko mašiną Heiveno kryptimi, sekundę stabtelėdamas ir nužvelgdamas 
įvykio sceną - mat bandė pasitikrinti, ar aiškėja iš jos istorija, kokia bu- 
vo numatyta. Jo nuomone, taip. Štai tuščia patrulinė policijos mašina 
vidury kelio, ilgos šliūžės gale. Variklis išjungtas, švyturėliai žybčioja. 
Griovyje išdarinėta stamboko elnio skerdena. Tai nepaliks ilgai nepas- 
tebėta, ypač liepą. 

Ar šioje istorijoje esama kokių nors tylių nuorodų į Heiveną? 

Bičui taip neatrodė. Istorija bylojo apie dvejetą grįžtančių į būstinę 
kopų po nelaimingo įvykio su viena auka apžiūros. Ir užsidūrė ant kom- 
panijos brakonierių, dorojančių elnią. Kas atsitiko kopams? Ak, štai kur 
klausimas, tiesa? Ir dienoms slenkant atsakymai darysis vis labiau grės- 
mingesni. Istorijoje figūruoja brakonieriai - brakonieriai, kurie, pagauti 
panikos, galbūt nušovė dvejetą policininkų ir paskiau užkasė juos miš- 
ke. O Heivenas? Bičas, tiesą sakant, vylėsi, jog tai bus palaikyta visai 
kita istorija, anaiptol ne tokia įdomia. 

Štai dabar savo užpakalinio vaizdo veidrodėlyje jis pamatė artėjan- 
čias žibintų šviesas. Jis pamažu pajudėjo iš vietos ir aplenkė policijos 
mašiną. Jos švyturėliai nutvieskė jį pustuziniu mėlynų blyksnių ir pas- 

kiau liko užpakalyje. Bičas žvilgtelėjo dešinėn, išvydo uniforminį juo- 
dą batą su juo žengusia pėda, apauta mėlyna uniformine kojine, kada- 
ruojančia nelyginant aitvaro uodega, ir sukvaknojo. Bet kai šįryt apsia- 
vei tą batą, misteri šūdingalvi patruli, nė nenumanei, kur šįvakar jis 
baigs savo kelionę. 

Bičas Džernigenas vėl sukvaknojo ir energingai, su džeržgesiu įstū- 
mė antrąją pavarą. Važiavo namo ir niekad per visą savo gyvenimą ne- 
sijautė, po šimts, smagiau. 

